
PIRMASIS SKY RIUS 


PLAUKIOJANTIS RIEAS 


1866 metai įsidėmėtini dėl nuostabaus įvykio, kurį, be abe- 
jo, daug kas atsimena. Nekalbant jau apie tai, kad paskalos, 
plitusios dėl šio neišaiškinto reiškinio, jaudino pajūrio miestų 
ir kontinentų gyventojus, jos dar kėlė baimę ir jūreiviams. 
Pirkliai, laivų savininkai, laivų kapitonai, škiperiai, kaip Euro- 
poj, taip ir Amerikoje, visų šalių karo laivynų jūrininkai, net 
įvairių Senojo ir Naujojo pasaulio valstybių vyriausybės, bu- 
vo susirūpinę tuo neišaiškinamu įvykiu. 

Mat, jau kuris laikas daugelis laivų jūroje sutikdavo kaž- 
kokį ilgą švytintį daiktą verpstės pavidalo, savo dydžiu ir grei- 
tumu toli pranešantį banginį. 

Įrašai, padaryti įvairių laivų žurnaluose, nuostabiai sutap- 
davo, kada šie kalbėdavo apie paslaptingos būtybės arba daik- 
to išorę, negirdėtą jo greitį ir jėgą, taip pat apie jo elgesio 
ypatybes. Jei ten būtų buvęs banginis, tai, sprendžiant iš ap- 
rašymų, jis savo dydžiu būtų pranokęs visus iki tol mokslui 
žinomus to būrio atstovus. Nei Kiuvje, nei Lasepedas, nei Diu- 
merilis, nei Katrfažas nebūtų patikėję tokio fenomeno buvimu, 
jo nepamatę savo pačių akimis, tikriau sakant, mokslininkų 
akimis. 

Palikus be dėmesio pernelyg atsargius vertinimus, pagal 
kuriuos ši nelemta būtybė turėjusi ne daugiau kaip du šimtus 
pėdų ilgio, atmetus aiškius perdėjimus, pagal kuriuos ji buvo 
vaizduojama kažkokiu milžinu — pločio vienos mylios, o ilgio 
trijų mylių!— vis dėlto reikėjo tarti, laikantis aukso vidurio, 
kad tas baisusis žvėris, jei tik išvis jo esama, savo dydžiu žy- 
miai praneša visus šiuolaikinių zoologų žinomus gyvūnus. 

Turint galvoję žmogui būdingą polinkį tikėti visokiais ste- 
buklais, lengva suprasti, kaip audrino protus šis nepaprastas 
reiškinys. Kai kas buvo bemėginą visą šią istoriją apšaukti 

tuščiais gandais, bet veltui! Gyvūnas vis dėlto buvo; tas [aktas 
nekėlė nė mažiausios abejonės. 

1866 metų liepos mėnesio 20 dieną garlaivių bendrovės 
„Kalkuta end Bernach“ laivas „Gubernatorius Higinsonas“ su- 
tiko didžiulę plaukiojančią masę už penkių mylių nuo ry- 
tinių Australijos krantų. Kapitonas Bekeris iš pradžių manė, 
jog žemėlapyje jis atradęs nepažymėtą rilą; jis jau buvo be- 
nustatąs jo koordinates, bet tuo tarpu iš šios tamsios masės 
gelmių slaiga išlryško du vandens stulpai ir švilpdami iškilo 
į orą per kokias pusantro šimto pėdų. Kas čia galėtų būti? 
Povandeninis rifas su išsiveržusiais geizeriais? O gal koks nors 
paprasčių paprasčiausias jūros žinduolis, kuris iš savo šnirpš- 
lių podraug su oru išpurškė fontanus vandens? 

Tų pačių metų liepos mėnesio dvidešimt trečią toks pat 
reiškinys buvo pastebėtas Ramiajame vandenyne nuo parlai- 
vio „Kristobalas Kolonas“, priklausančio Vakarų Indijos Ra- 
miojo vandenyno garlaivių bendrovei. Argi galimas daiktas, 
kad koks nors į banginį panašus gyvūnas plaukiotų tokiu ant- 
gamtiniu greitumu? Trijų dienų laikotarpyje du garlaiviai — 
„Gubernatorius Higinsonas“ ir „Kristobalas Kolonas“— jį suti- 
ko dviejuose žemės rutulio taškuose, atstu vienas nuo kito 
daugiau kaip per septynis šimtus mylių!! 

Po penkiolikos dienų, du tūkstančiai mylių nuo anksčiau 
minėtos vietos, garlaivis „Helvecija“, priklausantis Nacionalinei 
garlaivių bendrovei, ir „Šanonas“, priklausantis „Rojal Meil“ 
bendrovei, plaukdami kontrahalsu ir susitikę Atlanto vande- 
nyne tarp Amerikos ir Europos, matė jūros pabaisą 42715' 
šiaurės platumos ir 60735' ilgumos, į vakarus nuo Grinvičiaus 
meridiano. Kartu stebėdami, iš akies nustatė, kad ilgio žinduolis 
turi mažių mažiausiai tris šimtus penkiasdešimt angliškų pėdų?. 
Šiuos savo skaičiavimus jie parėmė tuo, kad „Šanonas“ ir „Hel- 
vecija“ buvo mažesni už gyvūną, nors abu turėjo po šimtą 
metrų nuo forštevenio ligi achterštevenio. Patys didieji ban- 
giniai, besiveisią Aleutų salų rajone, ir tie neviršijo penkias- 
dešimt šešių metrų ilgio, — jei tik išvis pasiekdavo tokio dydžio! 

Šios žinios, sklidusios viena po kitos, nauji pranešimai iš 
transatlantinio garlaivio „Pereras“, pabaisos susidūrimas su „Et- 
nos“ laivu, aktas, surašytas „Normandijos“, prancūzų fregatos, 
karininkų, ir smulki komodoro Fico Džeimso ataskaita, atėjusi 
iš laivo „Lordas Klaidas“, — visa tai rimtai įkaitino viešąją nuo- 
monę. Lengvabūdėse šalyse šis fenomenas buvo begalinė tema 


! Mylia —lurima galvoje senovinė prancūzų jūros Ije, lygi 5555 
metrams, 
2 Angliška pėda— 30,4 centimetro, 

visokiems juokams, bet praktiškos ir rimtos šalys, tokios, kaip 
Anglija, Amerika, Vokietija, juo labai susidomėjo. 

Visose sostinėse jūros pabaisa virto mados dalyku: apie ją 
dainuota dainelės kavinėse, iš jos tyčiotasi laikraščiuose, ji 
rodyta teatrų scenose. Spaudos antims atsirado geriausia proga 
dėti visokių spalvų kiaušinius. Žurnalai ėmė vilkti į dienos 
šviesą milžiniškas būtybes, pradedant baltuoju banginių, bai- 
siuoju arktinių kraštų „Mobiu Diku“, ir baigiant siaubingais 
aštuonkojais, kurie savo čiuptuvais galį apraizgyti penkių šim- 
tų tonų talpos laivą ir jį nusitempti į vandenyno gelmės. Iš- 
traukta iš palėpių senų senovės rankraščiai, Aristotelio ir Pli- 
nijaus veikalai, kuriuodu laikė galimu daiktu jūros pabaisas, 
norvegų vyskupo Pontopidano pasakojimai, Polio Hegedo pra- 
nešimai ir pagaliau Haringtono raportai, kurio autoritetu nebu- 


vo galima abejoti ir kuris tvirtino, kad 1857 metais, būdamas 


„Kastilano“ laive, savo paties akimis matęs baisų jūros žaltį, 
lig tol tesilankiusį vien palaimintojo „Konstitiusjonelio“ van- 
denyse. 

Mokslininkų draugijose ir moksliniuose žurnaluose kilo be- 
galiniai ginčai patikliųjų su nepatikliaisiais. Baisusis gyvūnas 
buvo ta jaudinamoji tema. Žurnalistai, mokslo gerbėjai, kovo- 
dami su savo priešininkais, pasitelkusiais sąmojį, toje atminti- 
noje epopėjoje išliejo upes rašalo; o kai kurie nuvarvino net 
po du—tris lašus kraujo, nes dėl to jūros žalčio ginčai, tikrąja 
šio žodžio prasme, prieidavo iki peštynių. 

Šešis mėnesius truko ši kova su permaininga laime. Į rimtus 
mokslinius Brazilijos Geografijos instituto, Berlyno Karališko- 
sios mokslo akademijos, Britų asociacijos, Smito instituto Va- 
šingtone straipsnius, į didelių žurnalų „Indian Aršipelag“, abato 
Muanjo „Kosmos“, Petermano „Miteilungen“ diskusiją, į moks- 
lines pastabas rimtuose prancūzų ir užsienio laikraščiuose bul- 
varinė spauda atsakinėjo nesibaigiančiomis pašaipomis. Paro- 
dijuodami Linėjaus posakį, pateiktą kažkurio pabaisos prieši- 
ninko, smailaliežuviai žurnalistai tvirtino, kad „gamta nekuria 
kvailių", ir maldavo savo amžininkus neįžeidinėti gamtos, jai 
primetant kūrimą nebūtų aštuonkojų, jūros gyvačių, visokių 
„Mobių Dikų“, gimstančių tik kliedinčių jūreivių vaizduotėje! 
Pagaliau populiarus satyrinis žurnalas, žinomo rašytojo asme- 
nyje, užpuolęs jūros pabaisą lyg koks naujas Ipolitas, sudavė 
jai, visiems leipstant juokais, paskutinį smūgį humoristo plunks- 
na. Sąmojis nugalėjo mokslą. 

Pirmaisiais 1867 metų mėnesiais klausimas dėl naujojo ste- 
buklo jau atrodė palaidotas, ir, matyt, jam nebuvo lemta pri- 
sikelti. Bet tuo tarpu publiką pasiekė nauji faktai. Dabar buvo 

kalbama ne apie įdomios mokslinės problemos sprendimą, 6 apie 
rimtą ir tikrą pavojų. Klausimas nušvito nauja šviesa. Jūros 
pabaisa pavirto į salą, uolą, rifą, bet tas rifas buvo klaidžio- 
jantis, nesugaunamas, paslaptingas! 

1867 metų kovo mėnesio 5 dieną garlaivis „Moravija“, pri- 
klausantis Monrealio laivybos bendrovei, 27730' platumoje ir 
72715' ilgumoje, plaukdamas visu greičiu, atsimušė į povande- 
nines uolas, nepažymėtas jokiuose jūrlapiuose. Nešamas pa- 
lankaus vėjo ir varomas keturių šimtų arklio jėgų garo maši- 
nos, garlaivis plaukė trylikos mazgų greičiu. Smūgis buvo toks 
smarkus, kad jis būtų pražūtingai baigęsis dviem šimtams tris- 
dešimt septyniems žmonėms, įskaitant įgulą ir keleivius, ir pa- 
čiam laivui, kuris juos vežė iš Kanados, jei jo korpusas nebūtų 
buvęs ypatingai tvirtas. 

Susidūrimas įvyko apie penktą valandą ryto, švintant. Bu- 
dintys karininkai puolė į paskuigalį. Jie kuo akyliausiai apžiū- 
rėjo vandenyno paviršių. Bet nieko įtartino nepastebėjo, tik 
didelę bangą, pakilusią vandenyno paviršiuje už trijų kabel- 
tovų. Nustačiusi koordinates, „Moravija“ plaukė toliau be aki- 
vaizdžių avarijos žymių. Bet į ką garlaivis atsitrenkė? Į povan- 
deninį rilą ar į sudužusio laivo griaučius? Niekas to nežinojo. 
Bet vėliau, doke, apžiūrint povandeninę. laivo dalį, pasirodė, 
kad kilis yra apgadintas. 

Įvykis, pats savaime jau rimtas, veikiausiai būtų buvęs 
tuoj pat užmirštas, kaip ir daugelis kitų, jei po trijų savaičių 
jis nebūtų pasikartojęs tomis pat aplinkybėmis. Ir tik dėl to, 
kad nukentėjusysis laivas plaukė su didelės valstybės vėliava ir 
priklausė įtakingai garlaivių bendrovei, nelaimingas įvykis įgi- 
jo platų atgarsį. 

Visiems yra žinomas anglų laivų savininko Kunardo vardas. 
Šis apsukrus verteiva 1840 metais atidarė nuolatinį pašto su- 
sisiekimą tarp Liverpulio ir Halifakso, turėdamas tris medinius 
ratinius garlaivius bendro keturių šimtų arklio jėgų galingumo 
ir tūkstančio šimto šešiasdešimt dviejų tonų talpos. 

Po aštuonerių metų bendrovės laivynas padidėjo dar ke- 
turiais garlaiviais po šešis šimtus penkiasdešimt arklio jėgų ir 
tūkstančio aštuonių šimtų dvidešimt tonų talpos. O dvejais me- 
tais vėliau prisidėjo dar du laivai, viršijantys savo pirmtakus 
jėga ir tonažu, 1853 metais Kunardo garlaivių bendrovė at- 
naujino savo privilegiją vežioti skubų paštą ir pamažu savo 
laivyną didino naujais laivais, kaip antai: „Arabija“, „Persija“, 
„Kinija“, „Škotija“, „Java“, „Rusija“. Visi šie laivai buvo labai 
greiti ir dydžiu nusileido tiktai „Greit Isternui". 1867 metais 

garlaivių bendrovė turėjo dvylika garlaivių, iš kurių aštuoni 


buvo ratiniai ir keturi sraigtiniai. 

Leisdamasis į tokias smulkmenas, aš noriu aiškiau parodyti, 
kokią reikšmę jūrų laivininkystėje turėjo ši bendrovė, kuri 
dėl savo darbo tikslumo įgijo pasaulinį garsą. Nė viena trans- 
okeaninė laivininkystės įmonė nebuvo vedama taip sumaniai; 
nė vienas verslas nebuvo vainikuojamas tokia sėkme, Per dvi- 
dešimt šešerius metus Kunardo laivininkystės laivai du tūks- 
tančius kartų perskrodė Atlanio vandenyną, nė karto neatšau- 
kę nė vieno reiso, nė karto nepavėlavę pagal tvarkaraštį, nė 
karto nepametę nė vieno laiško, nepražudę nė vieno Žmogaus, 
nė vieno laivo per visą savo darbuotę! Ir ligi šiol, nors turi 
atlaikyti stiprią Prancūzijos konkurenciją, keleiviai pirmenybę 
atiduoda Kunardo garlaivių bendrovei prieš visas kitas bendro- 
ves, kaip tatai matyti iš oficialių pastarųjų metų dokumentų. 
Turint galvoje visas šias aplinkybės, lengva suprasti, koks 
triukšmas pakilo dėl avarijos, atsitikusios vienam geriausių Ku- 
nardo bendrovės laivui. 

1867 metų balandžio mėnesio tryliktą „Škotija“ plaukė 15712' 
ilgumoje ir 45*37' platumoje. Jūra buvo rami, pūtė silpnas vė- 
jelis. Tūkstančio arklio jėgų garo mašina varė garlaivį trylikos 
ir keturiasdešimt trijų šimtųjų mazgo greičiu, Garlaivio ratai 
monotoniškai kapojo jūros bangas. Laivo gremzlė buvo šeši 
metrai septyniasdešimt centimetrų, o jo talpa — šeši tūkstan- 
čiai šeši šimtai dvidešimt šešios tonos. 

Ketvirtą valandą septyniolika minučių popiet, tuo metu, kai 
keleiviai valgė bendrojoje kajutėje, laivas krūptelėjo nuo leng- 
vo smūgio į užpakalinę dalį, kiek toliau nuo kairiojo rato. 

Pagal smūgio pobūdį galėjai spėti, kad buvo suduota kažko- 


kiu aštriu daiktu, Be to, dunkstelėjimas buvo toks silpnas, kad 


niekas laive nebūtų į jį atkreipęs dėmesio, jei ne kūrikai, kurie, 
išbėgę į denį, šaukė: 

— Skylė triume! Skylė triume! 

Pirmu akimoju keleiviai, žinoma, subruzdo, bet kapitonas 
Andersonas juos nuramino. Ir iš tikrųjų joks pavojus laivui 
negrėsė. Garlaivis, padalintas į septynis skyrius vandens ne- 
pralaidžiomis pertvaromis, galėjo nebijoti kokios nors mažos 
įlaužos. 

Kapitonas Andersonas tuoj pat nusileido į triumą. Jis nu- 
statė, kad penktasis skyrius užlietas vandens, ir sprendžiant iš 
greičio, kuriuo kilo vanduo, skylė laivo šone turėjo būti gana 
didelė. Laimė, tame skyriuje nebuvo garo katilų, antraip van- 


"duo akimirksniu būtų užgesinęs pakuras, 


Kapitonas Andersonas liepė sustabdyti mašinas ir įsakė vie- 
nam matrosui nusileisti į vandenį ir apžiūrėti pramuštą skylę. 
Po kelių minučių buvo išaiškinta, kad povandeninėje laivo da- 
lyje pramušta skylė dviejų metrų pločio. Tokios skylės nebuvo 
galima užtaisyti, ir „Škotija“ ligi pusės pasinėrusiais ratais 
plaukė toliau. Avarija įvyko už trijų šimtų mylių nuo Klero 
kyšulio. Taip „Škotija“ atsivarė į Liverpulio uostą ir sustojo 
bendrovės prieplaukoje su trijų dienų pavėlavimu, tuo sukel- 
dama didžiausią nerimą. 

Garlaivis buvo pastatytas į sausą doką, ir bendrovės inži- 
nieriai jį apžiūrėjo. Jie netikėjo savo akimis. Laivo šone, du 
su puse metro žemiau vandens linijos, juodavo skylė lygiašonio 
trikampio pavidalo. Skylės kraštai buvo lygūs, tartum išrėžti 
rėžtuvu, Matyti, daiktas, pramušęs laivo šoną, turėjo būti labai 
gerai užgrūdintas. Be to, pramušęs keturių centimetrų storio | 
geležies lapą, jis pats savaime išsilaisvino iš skylės! Ši aplinkybė 
buvo jau visiškai neišaiškinama! 

Nuo tol visos katastrofos jūrose dėl neišaiškinamų prie- 
žasčių buvo suverčiamos gyvūnui. Mitiniam žvėriui teko atsa- 
kyti už daugelio laivų nelaimes. O jų skaičius, deja, buvo 
žymus, nes mažių mažiausiai du šimtai iš trijų tūkstančių lai- 
vų, apie kurių žuvimą kas metai pranešinėja „Biuro Veritas“, 


buvo laikomi „dingę be žinios“. 

Šiaip ar taip, bet iš „pabaisos“ malonės tarpžemyninis su- 
sisiekimas darėsi vis pavojingesnis, ir viešoji nuomonė primyg- 
tinai reikalavo žūt būt išvalyti jūrą nuo baisiojo banginio. 


ANTRASIS SKYRIUS 


UŽ IR PRIEŠ 


Tuo metu, kada dėjosi čia aprašomi įvykiai, aš grįžau iš 
kelionės po Nebraskos valstiją Šiaurės Amerikoje, kur tyrinė- 
jau tą mažai pažįstamą kraštą. Prancūzijos vyriausybė mane 
buvo prikomandiravusi prie mokslinės ekspedicijos kaip Pary- 
žiaus gamtos istorijos muziejaus profesorių adjunktą. Surinkęs 
per šešių mėnesių kelionę po Nebraską nepaprastai brangias 
kolekcijas, kovo mėnesio pabaigoje atvykau į Niujorką. Į Pran- 

cūziją grįžti maniau pirmosiomis gegužės mėnesio dienomis. 
Taigi tą laiką, likusį iki išvažiavimo, aš paskyriau klasifikavi- 
mui mineraloginių, botaninių ir zoologinių savo gėrybių. Kaip 
tik tuo laiku ir įvyko „Škotijos“ garlaivio avarija. 

Žinoma, aš sekiau įvykius, jaudinusius visuomenę, ir argi 
galėjo būti kitaip? Aš uoliai skaičiau visus Europos ir Ameri- 
kos laikraščius, bet atsakymo į visus jaudinantį klausimą jie 
nedavė. Paslaptingoji istorija žadino mano smalsumą. Ieškoda- 
mas tiesos, aš blaškiausi iš vieno kraštutinumo į kitą. Kad 
čia buvo kažkokia paslaptis, abejoti neteko, o skeptikams be- 
liko teisė „įdėti pirštą į „Škotijos“ žaizdą“. 

Aš atvažiavau į Niujorką tuo metu, kada dėl šio įvykio 
"ėjo karščiausi ginčai. Prielaidos, kad čia esama klaidžiojančios 
salos, nepagaunamo rifo, iškeltos mažai kompetentingų asme- 
nų, buvo galutinai atmestos. Ir iš tikrųjų, kaip galėjo tokiu grei- 
tumu kilnotis tas nelemtasis rifas, jei jis neturėjo galingos 
mašinos? Buvo atmesta hipotezė ir dėl klaidžiojančių nusken- 
dusio milžiniško laivo griaučių, nardančių taip pat neišaiški- 
namu greitumu, 

Beliko du galimi klausimo sprendimai, turėję savo šalinin- 
kų: vieni visas nelaimes vertė milžiniško dydžio gyvūnui, kiti 
spėliojo esant povandeninį laivą su nepaprastai galingu va- 
rikliu. 

Pastarasis spėjimas, labiausiai įtikimas, atkrito, padarius ty- 
rinėjimus abiejuose žemės pusrutuliuose. Buvo sunku įsivaiz- 
duoti, kad privatus asmuo turėtų tokį laivą. Kur ir kada jis 
pastatytas? Ir kaip tokio milžino statyba galėjo būti išlaikyta 
paslaptyje? 

Tiktai valstybė išgalėjo sukurti mechanizmą, turintį tokią 
griaunamąją jėgą. Mūsų epochoje, kada žmogaus protas sten- 
giasi išrasti vis naujus žudomus pabūklus, peršasi prielaida, 
kad kuri nors valstybė, slaptai nuo kitų, pasidarė ir bandė tą 
baisią mašiną. Po Šasepo šautuvo — torpedos, po torpedų — 
povandeniniai taranai, paskui —tyla. Bent jau aš taip gal- 
voju. 

Bet spėliojimai dėl galimo karinio povandeninio laivo su- 
griuvo, ėmus plaukti iš visų vyriausybių pranešimams, kad 
jos nieku dėtos dėl šito įvykio. Vyriausybių pareiškimų nuo- 
širdumu nebuvo galima abejoti, nes pavojus grėsė tarptautiniam 
transokeaniniam susisiekimui. Ir, be to, kaip galėjo likti viešu- 
mos nepastebėta milžiniško povandeninio laivo statyba? Išlai- 
kyti paslaptį panašiomis sąlygomis ypatingai sunku privačiam 
asmeniui ir visiškai neįmanoma alskirai valstybei, kurios kiek- 

vieną veiksmą pavydžiai seka kitos galingos valstybės, jos 
varžovės. 

Taigi po to, kai buvo užklaustos Anglija, Prancūzija, Ru- 
sija, Prūsija, Ispanija, Italija, Amerika ir net Turkija, povande- 
ninio monitoriaus hipotezė visiškai sugriuvo. 

Vėl į vandens paviršių, nors ir šaipėsi bulvarinė spauda, 
išplaukė nelemtoji pabaisa, ir įaudrinta vaizduotė piešė kuo 
baisiausius paveikslus iš ichtiologinės fantastikos srities. 

Vos tik atvykau į Niujorką, daugelis žmonių suteikė man 
garbę, konsultuodamiesi su manimi šiuo jaudinamu klausimu. 
Dar būdamas Prancūzijoje, išleidau knygą dviem tomais in 
guarto!, pavadintą „Jūros gelmių paslaptys“. Ta knyga, susi- 
laukusi gero vardo mokslo pasaulyje, man atnešė specialisto 
šlovę palyginti mažai ištirtoje gamtos mokslo istorijos šakoje. 
Aš buvau paprašytas pareikšti savo nuomonę šiuo klausimu. 
Kadangi neturėjau jokios faktinės medžiagos, tad išsisukinėjau, 
teisindamasis visišku savo neinformuotumu. Bet, priremtas prie 
sienos, buvau priverstas išdėstyti savo samprotavimus. Ir „ger- 
biamas Pjeras Aronaksas, Paryžiaus muziejaus profesorius“, į ku- 
rį kreipėsi ,„Niujork Herald“ reporteris, prašydamas „sufor- 
muluoti savo samprotavimus“, pagaliau nusileido. 

Aš prabilau, nes tylėti pasidarė jau nebe patogu. Aš visa- 
pusiškai išnagrinėjau klausimą politiniu ir moksliniu atžvilgiu. 
Pateikiu ištrauką iš straipsnio, išspausdinto laikraštyje balan- 
džio mėnesio 30 dieną. 

„Taigi, — rašiau aš,— pasvėrus vieną po kitos visas iškeltas 
hipotezes ir neturint kitų, rimtesnių spėliojimų, belieka sutikti, 
jog esama jūros gyvūno, turinčio milžinišką jėgą. 

Apatiniai vandenyno sluoksniai beveik neištirti. Joks zon- 
das dar nėra jų pasiekęs. Kas dedasi nežinomose bedugnėse? 
Kokie padarai gyvena ir gali gyventi dvylika ar penkiolika 
mylių nuo vandens paviršiaus? Koks tų gyvūnų organizmas? 
Bet kuris spėliojimas būtų abejotinas. 

Mums iškilusio uždavinio sprendimas gali būti dvejopas. 

„Arba mums yra žinomos visos gyvūnų rūšys, gyvenančios 
mūsų planetoje, arba jos dar ne visos mums žinomos. 

Jeigu mums yra žinomos ne visos gyvų padarų rūšys, jei- 
gu gamta nuo mūsų slepia ichtiologijos paslaptis, nėra jokio 
pagrindo manyti, jog nesama žuvų ar banginių mums nežino- 
mų rūšių arba net genčių, ypatingų „giluminių“ organizmų, 
prisitaikiusių gyventi giluminiuose vandens sluoksniuose ir tik 


——+————— 
! Ketvirtis popieriaus lapo (Iot.). 

dėl kurių nors fizinių dėsnių arba, jei patinka, gamtos kaprizų 
kartais išplaukiančių į vandenyno paviršių. 

Jeigu, atvirkščiai, mums yra žinomos visos gyvų padarų 
rūšys, tai reikia ieškoti gyvūno, apie kurį kalbama, jau tarp 
klasifikuotų jūros gyvūnų, ir šiuo atveju aš esu linkęs manyti, 
jog esama milžiniško narvalo. 

Paprastasis narvalas, arba vienaragis, dažnai turi ligi še- 
šiasdešimt pėdų ilgio. Padauginkite šį skaičių iš penkių, iš de- 
šimties, duokite gyvūnui jėgą, proporcingą jo dydžiui, atitinka- 
mai padidinkite jo iltis, ir jūs gausite pabaisos vaizdą! Gyvūnas 
įgis tokius dydžius, kuriuos nurodė „Šanono“ karininkai, iltis, 
galinčias pramušti skylę „Škotijos“ garlaiviui, ir jėgą, ganėtiną 
pralaužti vandenyno garlaivio korpusą. 

Ir tikrai, narvalas turi kažkokią kaulinę špagą, alebardą, 
anot kai kurių gamtininkų. Tai didžiulis ragas, kietas kaip 
plienas. Ne kartą būdavo randamos žaizdų žymės banginiuose, 
kuriuos narvalas visada sėkmingai puola. Atsitikdavo, kad nar- 
valo ilčių skeveldras jūrininkai ištraukdavo iš medinių laivų 
korpusų, kuriuos jie pramuša kiaurai, kaip kad grąžtas pra- 
gręžia statinę. Paryžiaus medicinos fakulteto muziejuje yra 
iltis dviejų metrų ir dvidešimt penkių centimetrų ilgio, kurios 
pagrindas aplinkui siekia keturiasdešimt aštuonis centimetrus. 

Taigi! Įsivaizduokime iltį, dešimt kartų didesnę, gyvūną, 
dešimt kartų stipresnį, tarkime, kad jis plaukia apie dvidešimt 
mylių į valandą, padauginkime gyvūno masę iš greičio, ir jūs 
suprasite galimą katastrofos priežastį. 

Tokiu būdu, laukdamas pilnų žinių, aš manyčiau, kad čia 
esama milžiniško jūros vienaragio, ginkluoto jau nebe alebar- 
da, o tikru taranu, kaip kad šarvuotosios fregatos ir kiti karo 
laivai, tokio pat masyvaus, kaip ir jie, ir turinčio tokią pat 
varomąją jėgą. 

Taip aš aiškinu šį nesuvokiamą reiškinį su sąlyga, kad to- 
kio reiškinio tikrai esama ir kad tai nėra sutrikusios vaizduo- 
tės padarinys, kas irgi yra galima." 

Pastarieji žodžiai buvo mano gudravimas: aš norėjau išlai- 
kyti savąjį mokslininko orumą ir neduoti dingsties pasijuokti 
iš manęs amerikiečiams, kurie yra dideli šaipokai. Aš pasili- 
kau kelią atsitraukti. O iš tikrųjų tikėjau „pabaisa“. 

Mano straipsnis sukėlė karštus ginčus ir įgijo pasaulinį gar- 
są. Aš netgi susiradau vienminčių. Jame pasiūlytas uždavinio 
sprendimas, be to, davė visišką laisvę vaizduotei. Žmogaus 
protas mėgsta kurti didingus milžinų paveikslus. Ir jūra — 
kaip tik ta sritis, ta vienintelė stichija, kur tie milžinai, — prieš 
kuriuos žemės gyvuliai, drambliai ir raganosiai, atrodo nykš- 

tukai,— gali veistis ir gyventi. Vandens terpėje auga patys di- 
dieji žinduoliai ir, gal būt, joje gyvena milžiniški moliuskai, 
siaubą keliantys vėžiagyviai, omarai šimto metrų ilgio, krabai 
dviejų šimtų tonų svorio! Kas gali žinoti? Kažkada žemės pgy- 
vūnai, geologinių epochų amžininkai, — keturkojai, keturran- 
kiai, — ropliai, paukščiai buvo sukurti milžiniško dydžio. Jie 
turėjo kolosalias formas, paskui laikas jas sumažino iki nū- 
dienio dydžio. Kodėl negalėtume tarti, jog jūra neištirtose savo 
gelmėse išlaikė didingus tolimųjų epochų gyvūnijos paminklus, 
jos juk nepalietė jokie pakitimai, kada žemės žievę tie pakiti- 
mai veikia be perstojo? Kodėl jūra savo gelmių prieglobstyje 
negalėtų išsaugoti paskutinės titaniškąsias būtybes, kurių me- 
tai lygūs šimtmečiams, o šimtmečiai — tūkstantmečiams? 

Bet aš leidžiuosi užliūliuojamas svajonių, su kuriomis man 
labiau pritiktų kovoti! Šalin tos fantazijos! Neilgai trukus visa 
tai man virto baisia tikrove! Sakau dar kartą, nepaprastas 
gamtos reiškinys nekėlė daugiau abejonių, ir visuomenė pripa- 
žino, jog tikrai esama keistojo padaro, nieko bendro neturin- 
čio su pasakiškaisiais jūros slibinais. 

Bet jei kam-ne-kam visa ta paslaptingoji istorija buvo gry- 
nai mokslinis dalykas, tai praktiškesniems žmonėms, ypač ame- 
rikiečiams ir anglams, susirūpinusiems transatlantinio susisieki- 
mo saugumu, visu rimtumu iškilo būtinumas išvalyti vande- 
nyną nuo baisiojo žvėries. Spauda, atstovaujanti pramoniniams 
ir finansiniams sluoksniams, klausimą svarstė principingai, kaip 
tik iš šios praktinės pusės. „Laivybos ir prekybos žinios“, „Loi- 
das“, „Pakebotas“, „Jūrų ir kolonijų apžvalga" — visi šie orga- 
nai, finansuojami draudimo bendrovių, grasinusių pakelti drau- 
dimo mokesčius, vieningai sutarė šiuo klausimu. 

Viešoji nuomonė, ir pirmiausia Jungtinėse Valstijose, pa- 
rėmė draudimo bendrovių iniciatyvą. Niujorke buvo pradėta 
ruošti speciali ekspedicija narvalui sugauti. Greitoji fregata 
„Abraomas Linkolnas“ turėjo artimiausiu laiku išplaukti į jūrą. 
Kapitonui Faragutui buvo atidaryti kariniai sandėliai, ir kapi- 
tonas paskubom ginklavo savo fregatą. 

Bet, kaip kad dažnai atsitinka, tuo pat metu, kada buvo 
nutarta išrengti ekspediciją, gyvūnas paliovė rodęsis. Ištisus 
du mėnesius apie jį nebuvo nieko girdėti. Joks laivas jo nesu- 
tiko. Vienaragis tartum būtų pajutęs, kad prieš jį ruošiamas 
sąmokslas. Kiek buvo apie tai kalbėta! Susižinota transatlanti- 
„Niu povandeniniu kabeliu! Juokdariai tikino, kad tas gudruolis 
sučiupo kokią nors telegramą ir ėmėsi atsargumo priemonių. 

Taigi fregata buvo išrengia į tolimą kelionę, aprūpinta di- 
delės jėgos sviediniais banginiams šaudyti, o į kurią pusę 

plauks, niekas nežinojo. Įtampa jau buvo pasiekusi paskutinę 
ribą, tik staiga liepos mėnesio 2 dieną pasklido gandas, kad 
garlaivis, plaukiojantis tarp Sanfrancisko ir Šanchajaus, prieš 
kokias tris savaites sutiko gyvūną šiaurinėje Ramiojo vande- 
nyno dalyje. 

Ta žinia padarė nepaprastą įspūdį. Kapitonui Faragutui ne- 
buvo leista uždelsti nė dvidešimt keturių valandų. Maisto pro- 
duktai buvo sukrauti į laivą. Triumai ligi viršaus pripilti ang- 
lies. Įgula visa aliai vienas. Beliko tik užkurti katilus, pakelti 
garą ir išplaukti! Jam nebūtų buvęs dovanotas nė kelių va- 
landų pavėlavimas! Beje, kapitonas Faragutas ir pals nekant- 
ravą kuo greičiau išplaukti į jūrą. 

Belikus trims valandoms ligi išplaukiant „Abraomui Linkol- 
nui", aš gavau laišką šio turinio: 


„Ponui Aronaksui, Paryžiaus muziejaus profesoriui, 

Viešbutis „Penktoji aveniu“, 

Niujorkas 

Maloningasai pone! 

Jei jūs norėtumėte dalyvauti fregatos „Abraomas Linkol- 
nas“ ekspedicijoje, Jungtinių Amerikos Valstijų vyriausybė bū- 
tų labai patenkinta, jeigu Jūsų asmenyje Prancūzija dalyvautų 
šiame žygyje. Kapitonas Faragutas Jums skiria kajutę. 


Didžiai Jus gerbiantis 
jūrų ministras D. B. Hobsonas.“ 


TREČIASIS SKYRIUS 


KAIP MALONĖS PONAS PROFESORIUS 


Tuo momentu, kai gavau laišką nuo pono Hobsono, aš tiek 
pat galvojau apie vienaragio medžioklę, kiek apie mėginimą 
prasibrauti per Šiaurės—Vakarų sąsiaurio ledynus. Betgi, per- 
skaitęs jūrų ministro laišką, aš tuoj pat supratau, kad Likrasis 
mano pašaukimas, viso mano gyvenimo tikslas, ir yra sunai- 
kinti tą piktadarišką gyvūną ir tuo būdu išvaduoti nuo jo 
pasaulį. 


Aš ką tik buvau grįžęs iš sunkios kelionės, baisiai išvargęs, 
reikalingas poilsio, Aš taip svajojau grįžti į tėvynę, pas drau- 
gus, į savo butą Botanikos sode, prie savo mielųjų, brangiųjų 
kolekcijų! Bet dabar niekas manęs negalėjo sulaikyti nuo da- 
lyvavimo ekspedicijoje. Nuovargis, draugai, kolekcijos — vis- 
kas buvo užmiršta! Daug negalvodamas, aš priėmiau Amerikos 
vyriausybės kvietimą. 

„Pagaliau, — galvojau sau vienas, — visi keliai veda į Eu- 
ropą! Ir malonusis vienaragis, ko gero, mane nuves prie Pran- 
cūzijos krantų! Gerbiamas gyvūnas man neatims malonumo 
parvežti į Paryžiaus gamtos muziejų eksponatą ne mažiau kaip 
pusės metro ilgio kaulinės jo alebardos pavidalu.“ 

Bet visa tai buvo tolimos ateities dalykas, tuo tarpu rei- 
kėjo ieškoti vienaragio šiauriniuose Ramiojo vandenyno van- 
denyse,— kitais žodžiais tariant, plaukti į priešingą pusę nuo 
Prancūzijos, 

— Konseli!-- šūktelėjau aš nekantriai. 

Konselis buvo mano tarnas ir mane lydėdavo visose kelio- 
nėse, Aš jį mylėjau, ir jis man atsimokėdavo tuo pačiu. Fleg- 
matiškas iš prigimties, tvarkingas iš principo, pareigingas iš 
įpročio, filosofiškai žiūrintis į netikėtus likimo posūkius, viską 
mokantis dirbti, visada pasiruošęs patarnauti ir, priešingai sa- 
vo vardui!, niekada nedavinėdavo patarimų — net kai į jį kas 
kreipdavosi. 

Nuolat sukdamasis mažame mūsų, mokslininkų, pasaulėlyje 
Botanikos sode, Konselis šio to išmoko. Jis specializavosi na- 
tūralinės mokslinės klasifikacijos srityje, įgudo vikriai, kaip 
koks akrobatas išskaičiuoti visą virtinę tipų, grupių, klasių, po- 
klasių, būrių, šeimų, genčių, pogenčių, rūšių ir porūšių. Bet jo 
žinios tuo ir baigdavosi. Klasifikavimas buvo jo stichija, toliau 
jis ir nėjo. Klasifikacijos teorijos žinovas, bet silpnai paruoštas 
praktiškai, jis, manau, nebūtų sugebėjęs atskirti kašaloto nuo 
bedančio banginio. Ir vis dėlto jis buvo labai geras vyrukas! 

Ir štai jau dešimt metų Konselis mane lydi visose moksli- 
nėse ekspedicijose. Aš niekada jo negirdėjau skundžiantis, jei 
kelionė užtrukdavo ilgiau arba būdavo labai varginga. Jis ga- 
lėjo kiekvieną akimirką vykti su manimi į bet kurią šalį, vis 
tiek, ar į Kiniją, ar į Kongą, kad ir kokia tolima ji būtų. Jis 
buvo pasiruošęs besąlygiškai sekti paskui mane visur. Be to, 
jis galėjo pasigirti pavydėtina sveikata, užtat jam nebaisios bū- 
davo jokios ligos, turėjo tvirtus raumenis ir, rodos, visiškai bu- 
vo be nervų. 


! Consei!— patarimas (pranc.). 

Jam buvo trisdešimt metų, ir jo amžius santykiavo su savo 
pono amžiumi kaip penkiolika su dvidešimtimi. Teatleidžia man 
skaitytojas už kiek painią formą, kuria aš išreiškiau savo pri- 
sipažinimą, jog man keturiasdešimt metų! 

Bet Konselis turėjo vieną trūkumą. Būdamas nepataisomas 
formalistas, jis į mane kreipdavosi ne kitaip, kaip trečiuoju 
asmeniu — maniera, vesdavusi mane iš kantrybės. 

— Konseli!— dar kartą pašaukiau, karštligiškai ruošdamasis 
į kelionę. 

Konselio ištikimybe aš nė kiek neabejojau. Paprastai jo 
neklausdavau, ar jis sutinka, ar nesutinka mane lydėti kelio- 
nėje, bet šį kartą buvo vykstama į ekspediciją, kuri galėjo 
užtrukti neribotą laiką, į rizikingą žygį, medžioti gyvūno, ga- 
linčio nugramzdinti į jūros dugną mūsų fregatą kaip kokį rie- 
šuto kevalą! Buvo dėl ko susimąstyti net didžiausiam fleg- 
matikui. 

— Konseli!-—- šūktelėjau trečią kartą. 

Konselis atėjo. 

— Ponas profesorius teikėsi mane pašaukti?— paklausė jis 
Lėjęs. 

— Taip, mielas bičiuli, dėk mano daiktus ir ruoškis pats. 
Po dviejų valandų išvažiuojame. 

— Kaip malonės ponas profesorius — ramiai atsakė Kon- 
selis. 

— Negalime gaišti nė minutės. Dėk į lagaminą visus ma- 
no kelionės reikmenis, kostiumus, marškinius, kojines, ir kiek 
galint daugiau ir greičiau! 

— O pono profesoriaus kolekcijas?— paklausė Konselis. 

— Jomis pasirūpinsime vėliau. 

— Kaipgi taip! Archioterijos, hirakoterijos, oreodonai, he- 
Iopotomai ir kiti iškasenų griaučiai... 

— Juos paliksime saugoti viešbučiui. 

— O babirusa? 

“  — Ją paliksime kam nors kitam maitinti, kol mūsų nebus. 
Beje, aš paliepsiu visą mūsų ūkį išsiųsti į Prancūziją. 

— Tai argi mes važiuojame ne į Paryžių?— paklausė Kon- 
selis. 

— Taip... žinoma... tiktai teks, tur būt, padaryti nedide- 
lę alkūnę. 

— Kaip malonės ponas profesorius. Alkūnę tai alkūnę, 

— Labai mažą! Mes tik kiek nukrypsime nuo tiesaus kelio, 
ir viskas! Mes išplaukiame fregata „Abraomas Linkolnas“. 

— Kaip malonės ponas profesorius, — nuolankiai atsakė Kon- 
selis. 

— Žinai, mielas bičiuli, aš galvoje turiu pabaisą... išgar- 
sėjusį narvalą. Mes nuo jo išvalysime jūrą! Dvitomio veikalo, 
in guarto, „Jūros gelmių paslaptys“ autorius negali atsisakyti 
lydėti kapitono Faraguto į ekspediciją, Uždavinys garbingas, 
bet... ir pavojingas! Čia teks veikti aklai. Tas žvėris gali būti 
įnoringas! Bet kas bus, tas bus! Mūsų kapitonas neprašaus!.. 

— Kur ponas profesorius, ten ir aš; — atsakė Konselis. 

— Gerai pagalvok! Aš nuo tavęs nieko nenoriu AAB Iš 
tokių ekspedicijų ne visada sugrįžtama. 

— Kaip malonės ponas profesorius. 

Per ketvirtį valandos mūsų lagaminai buvo sukrauti. Kon- 
selis greitai viską suruošė, ir galėjai galvą dėti, kad jis nieko 
neužmiršo, nes lygiai taip pat gerai klasilikavo drabužius ir 
marškinius, kaip paukščius ir žinduolius. 

Viešbučio tarnas mūsų daiktus sunešė į vestibiulį. Šokda- 
mas per keletą pakopų, aš galvotrūkčiais nubėgau į apatinį 
aukštą. Kontoroje, kur nuolat grūdosi daugybė atvažiuojančių- 
jų, apmokėjau sąskaitą. Aš paliepiau ryšulius su preparuotais 
gyvūnais ir džiovintais augalais išsiųsti į Prancūziją (į Pary- 
žių). Palikęs nemažus pinigus savo babirusai maitinti, aš, 0 pas- 
kui mane ir Konselis, sušokome į karietą, 

Ekipažas, pasamdytas už dvidešimt frankų, nulakino mus 
Brodvėjumi iki Junian skvero, pasuko į Ketvirtąją aveniu, nu- 
važiavo iki sankryžos su Boueri-stritu, po to pasidavė į Ketrin- 
stritą ir sustojo prie Trisdešimt ketvirtojo pirso!. Iš ten Ketrino 
keltu mes buvome nuplukdyti — žmonės, arkliai ir karieta — 
į Brukliną, didžiausią Niujorko priemiestį dešiniajame Ist Rive- 
rio krante. Po kelių minučių karieta atsidūrė prieplaukoje, kur 
stovėjo „Abraomas Linkolnas“, iš kurio dviejų kaminų ritosi 
juodi tumulai dūmų. 

Mūsų bagažas tučtuojau buvo nuneštas į denį. Aš laiptais 
užbėgau aukštyn į laivą. Paklausiau, kur galėčiau matyti ka- 
pitoną Faragutą. Matrosas mane nuvedė į jutą. Tėn mane pa- 
sitiko šaunios laikysenos karininkas. 

Padavęs man ranką, jis paklausė: 

— Ponas Pjeras Aronaksas? 

— Tas pats, — atsakiau. — O jūs būsite kapitonas Faragutas? 

— Aš ir esu! Sveiki atvykę, pone profesoriau! Kajutė jūsų 
paslaugoms. 

Aš nusilenkiau ir, nenorėdamas atitraukti kapitono nuo rū- 
pesčių, susijusių su išplaukimu, tik paprašiau parodyti man 
skirtą kajutę. 


! Pirsas — krantinė laivams sustoti. 


„Abraomas Linkolnas“ buvo labai gerai pritaikytas naujajai 
savo paskirčiai. Tai greitoji fregata su tobuliausiomis mašino- 
mis, veikiančiomis septynių atmosferų garo slėgimu. Su tokiu 
slėgimu „Abraomas Linkolnas“ galėjo pasiekti vidutiniškai aš- 
tuoniolikos ir trijų dešimtųjų mylios greitį per valandą, grei- 
ti gana didelį, bet, deja, nepakankamą milžiniškam banginiui 
pavyti. 

Fregatos vidaus įrengimas atitiko jos plaukiojimo ypatumus. 
Aš buvau visiškai patenkintas savo kajute, kuri buvo užpaka- 
linėje laivo dalyje ir siekėsi su bendrąja kajute. 

— Mums čia bus patogu, — pasakiau Konseliui. 

— Patogu kaip vėžiui atsiskyrėliui stentorinio moliusko 
kiaute, leiskite pasakyti! atsakė Konselis. 

Aš palikau Konselį iškrauti lagaminų, o pats pakilau į denį 
pasižiūrėti, kaip eina pasiruošimas išplaukimui. 

Tą pačią akimirką kapitonas Faragutas įsakė atrišti lynus, 
laikančius „„Abraomą Linkolną“ prie Bruklino krantinės. Jei 
būčiau pavėlavęs bent ketvirtį valandos arba net mažiau, fre- 
gata būtų išplaukusi, ir man nebūtų tekę dalyvauti toje nepa- 
prastoje, antgamtinėje, neįtikimoje ekspedicijoje, kurios tei- 
singiausias aprašymas galėjo būti palaikytas gryniausiu pra- 
simanymu, 

Kapitonas Faragutas nenorėjo gaišti nė vienos dienos, nė 
vienos valandos; jis skubėjo išplaukti į jūras, kuriose buvo 
pastebėtas gyvūnas. 

Jis pasišaukė vyresnįjį mechaniką. 

— Ar garo slėgimas pakankamas?— paklausė jį kapitonas. 

— Pakankamas, kapitone, — atsakė mechanikas. 

— Go ahead!!— sukomandavo kapitonas Faragutas, 

Įsakymas tučtuojau buvo perduotas į mašinų skyrių apara- 
tu, veikiančiu suspaustų oru; mechanikai pasuko paleidžiamąją 
rankeną. Garas švilpdamas pasiekė cilindrus. Stūmokliai ėmė 
sukti varomąjį veleną. Sraigto mentės pradėjo švysčioti vis 
greičiau ir greičiau, ir „Abraomas Linkolnas“ didingai paju- 
dėjo į kelionę, lydimas daug šimtų katerių ir buksyrų, kuriuose 
knibždėjo minių minios, suėjusios į šias iškilmingas palydas. 

Bruklino krantinė ir visa Niujorko dalis palei Ist Riverį bu- 
vo prisigrūdusi žmonių. Triskart „valio“ iš penkių šimtų tūks- 
tančių krūtinių nugriaudėjo vienas paskui kitą, Tūkstančiai no- 
sinių pakilo į orą viršum tirštos minios, sveikinusios ,„Abrao- 
mą Linkolną“, kol jis įplaukė į Hudzono vandenis ties ta vieta, 
kur baigėsi pusiasalis su jame išsistačiusiu Niujorko miestu, 


! Pirmyn! (Angl.j 


Fregata, laikydamasi vaizdingo dešiniojo kranto prie Niu 
Džersio, perdėm nusagstyto vilomis, praplaukė pro fortus, ku- 
rie jai saliutavo pačiomis didžiosiomis savo patrankomis. „„Ab- 
raomas Linkolnas“ atsakydamas triskart pakėlė ir nuleido Ame- 
rikos vėliavą su trisdešimt devyniomis žvaigždėmis, plevėsa- 
vusią prie gafelio; paskui, kai laivas, keisdamas kryptį ir 
plaukdamas į plūdurais nužymėtą farvaterį, lanku išsirietusį 
viduje įlankos, sudarytos Sandi Huko kyšulio, aplenkė smėlio 
seklumą, jį vėl pasveikino gausi minia, 

Katerių ir buksyrų virtinė lydėjo fregatą ligi dviejų plau- 
kiojančių švyturių, kurių šviesos rodė laivams kelią į Niujor- 
ko uosto vartus. 

Buvo trečia valanda po pusiaudienio. Locmanas nulipo nuo 
savo tiltelio, sėdo į valtį, kuri jį nugabeno į škuną, laukiančią 
pavėjinėje pusėje. Mašinistai davė daugiau garo; sraigto men- 
tės vis greičiau ir greičiau varpė vandenį; fregata plaukė pa- 
lei smėlėtą ir žemą Long Ailendo krantą ir apie aštuntą va- 
landą, kai jau nebeįžiūrėjo Fair Ailendo žiburių šiaurės rytuose, 
visu greičiu skuodė tamsiais Atlanto vandenimis, 


KETVIRT ASIS SKYRIUS 


NEDAS LENDAS 


Kapitonas Faragutas buvo puikus jūrininkas, tikrai vertas 
fregatos, kuriai jis vadovavo. Sudarydamas su savo laivu tar- 
tum vieną kūną, jis buvo jo dvasia. Pabaisos buvimu jis nė 
kiek neabejojo ir savo laive neleisdavo jokių kitokių aiški- 
nimų tuo klausimu. Jis tikėjo gyvūno buvimu, kaip kad tūlos 
senutės tiki bibliniu leviatanu— ne protu, o širdimi. Pabaisa 
tikrai buvo, ir kapitonas Faragutas išlaisvins nuo jos jūrą — 
tą padaryti jis prisiekė, Tai buvo savotiškas Rodo salos riteris, 
kažkoks Djedonė de Gozonas, stojęs į kovą su slibinu, nioko- 
jusiu jo salą. Arba kapitonas Faragutas nudės narvalą, arba 
narvalas nudės kapitoną Faragutą. Vidurio negalėjo būti! 

Įgula pritarė savo kapitono nuomonei. Bet reikėjo pasi- 
klausyti, kaip žmonės kalbėjo, ginčijosi, svarstė, vertino gali- 
mus šansus greitai sutikti gyvūną! Ir kaip jie stebėjo, žvalgė 

neaprėpiamas vandenyno platybes! Netgi tie karininkai, kurie 
įprastinėmis sąlygomis sargybą laikė katorgine pareiga, buvo 
pasiruošę budėti daugiau, negu priderėjo. Kol saulė dangaus 
skliautu skriedavo savo dienos kelią, matrosai ropšdavosi į ran- 
gautą, nes denio lentos degino kojas, ir jie ten negalėdavo 
nustovėti vienoje vietoje. O tuo tarpu „Abraomas Linkolnas“ 
savo Ioršteveniu dar neskrodė įtariamų Ramiojo okeano van- 
denų! 

Na, o įgula, tai ji turėjo vieną vienintelį troškimą: sutikti 
vienaragį, perverti jį žeberklu, užsitraukti į laivą, sukapoti 
į gabalėlius. Į jūrą žiūrėjo įsmeigę akis. Beje, reikia pridurti, 
jog kapitonas Faragutas pažadėjo dviejų tūkstančių dolerių 
premiją tam, kuris pirmas pamatys gyvūną, vis tiek, kas jis 
būtų — junga, matrosas, bocmanas ar karininkas. Galima įsi- 
vaizduoti, kaip stropiai „Abraomo Linkolno“ įgula žvalgė jūrą! 

Aš irgi neatsilikau nuo kitu ir kiauras dienas stovėjau de- 
nyje. Mūsų fregata turėjo visišką pagrindą vadintis „„Argusu“. 
Tik vienas Konselis buvo visiškai abejingas mus jaudinusiam 
dalykui ir neužsikrėtė laivą apėmusia bruzdulio nuotaika. 

Aš jau sakiau, kad kapitonas Faragulas pasistengė savo 
laivą aptiekti visais įnagiais milžiniškiems banginiams gaudyti. 
Nė vienas banginių medžioklės laivas negalėjo būti geriau ap- 
ginkluotas. Mes turėjome visus šiuolaikinius banginių medžiok- 
lės įtaisus, pradedant rankiniu žeberklu, baigiant mušketonais 
su dantytomis strėlėmis ir ilgais šautuvais su sprogstamomis 
kulkomis. Ant bako stovėjo patobulinta patranka, užtaisoma 
pro spyną, su labai storomis vamzdžio sienelėmis ir siauromis 
žiotimis, kurios modelis buvo išstatytas Pasaulinėje parodoje 
1867 metais. Tas puikus amerikinio pavyzdžio pabūklas šaudė 
kūgio pavidalo keturių kilogramų sviediniais šešiolikos kilo- 
metrų nuotoliu. 

Taigi „Abraomas Linkolnas“ turėjo visų rūšių naikinamuo- 
sius pabūklus. Maža to! Šioje fregatoje buvo Nedas Lendas, 
žeberklininkų karalius. 

Nedas Lendas, kilimo kanadietis, buvo nepaprastai puikus 
banginių medžiotojas, neturėjęs varžovų pavojingame savo dar- 
be. Vikrumas ir šaltakraujiškumas, drąsa ir sumanumas jame 
įsikūnijo lygiomis dalimis. Tik labai klastingas banginis, la- 
bai gudrus kašalotas galėjo išsilenkti jo žeberklo smūgio, 

Nedas Lendas turėjo apie keturiasdešimt metų. Tai buvo 
aukštas — daugiau kaip šešių angliškų pėdų, — tvirto sudėjimo, 
rūstus vyras, nekalbus, karštas, jis greitai įtūždavo, jei jam 
kas bent truputėlį paprieštaraudavo. Jo išorė traukė visų dė- 

mesį; o labiausiai stebino valingos akys, teikusios veidui ypa- 
tingos išraiškos. 

Aš manau, kad kapitonas Faragutas labai išmintingai pada- 
rė, pakviesdamas šį žmogų į ekspediciją: rankos tvirtumu ir 
akies taiklumu jis vienas atstojo visą įgulą. Nedą Lendą galė- 
jai palyginti su labai stipriu teleskopu, gebančiu būti ir pa- 
tranka, pasiruošusia šauti bel kurią akimirką. 

Kanadietis — taip pat prancūzas, ir turiu pripažinti, kad Ne- 
das Lendas, nors ir niūraus būdo, jautė man tam tikrą palan- 
kumą, Matyt, ji traukė mano tautybė. Jis gaudavo progos pa- 
sikalbėti su manimi prancūziškai, 0 aš — pasiklausyti senosios 
prancūzų kalbos, kuria rašė Rable, kalbos, išlikusios dar kai 
kuriose Kanados provincijose. Nedas buvo kilęs iš senos kve- 
bekiečių šeimos, iš jo giminės yra išėję nemaža drąsių žvejų 
dar tais laikais, kai miestas priklausė Prancūzijai. 

Nedas Lendas darėsi vis šnekesnis, ir aš noriai klausyda- 
vausi jo pasakojimų apie patirtus pavojingus nuotykius šiau- 
rės jūrose. Iš jo pasakojimų apie žūklę, apie grumtynes su ban- 
giniais dvelkė tikra poezija. Jis pasakodavo epiškai, ir kar- 
tais man imdavo rodytis, kad klausausi kažkokio Kanados Ho- 
mero, dainuojančio hiperborėjų šalių „Iliadą“! 

Tą drąsų žmogų aš aprašinėju tokį, kokį jį pažistu dabar. 
Mudu pasidarėme draugai. Mes esame surišti neišardomos bi- 
čiulystės, kuri randasi ir tvirtėja sunkiomis gyvenimo valan- 
domis! Šaunusis Nedai! Aš neatsisakyčiau pagyventi dar šimtą 
metų, kad vis galėčiau tave prisiminti! 

Bet kokios gi nuomonės buvo Nedas Lendas dėl jūrų pa- 
baisos? Reikia pasakyti, kad jis netikėjo fantastinio vienaragio 
buvimu ir vienas visame laive nepasidavė visuotiniam apaki- 
mui. Jis vengė net liesti ią temą, kuria aš kartą mėginau su 
juo pasikalbėti. 

Gražų liepos mėnesio 30 dienos vakarą, trumpiau sakant, 
trys savaitės po to, kai atsistūmėme nuo Bruklino prieplaukos, 
fregata jau buvo netoli Blanko kyšulio, per trisdešimt my- 
lių pavėjui nuo Patagonijos krantų. Mes perplaukėme Ožiaragio 
atogrąžą ir, mažiau kaip už septynių šimtų mylių į pietus, prie- 
šais mus buvo Magelano sąsiauris. Dar aštuonios dienos, ir 
„Abraomas Linkolnas“ skros Ramiojo vandenyno plotus, 

Sėdėdami su Nedu Lendu jute, mudu kalbėjome apie šį 
bei tą, nenuleisdami akių nuo jūros, kurios paslaptingos gel- 
mės vis dar tebėra nepasiekiamos žmogaus žvilgsniui. Supran- 
tama, kalba pakrypo apie milžinišką vienaragį, ir aš ėmiau 
svarstyti ivairius galimus atvejus, nuo kurių galėjo didėti ar 

mažėti mūsų ekspedicijos sėkmė. Bet, matydamas, kad Nedas 
stengiasi nesileisti į pokalbį, aš tiesiai paklausiau: 

— Kaip jūs galite, Nedai— tariau jam, — abejoti, ar tikrai 
esama banginio, kurį mes medžiojame? Kokį turite pagrindą 
netikėti faktais? 

Žeberklininkas valandėlę žiūrėjo į mane. Prieš atsakydamas 
įprastu mostu pliaukštelėjo sau per kaktą, užsimerkė, tartum 
kaupdamas mintis, ir pagaliau tarė: 

— Tvirtą pagrindą, pone Aronaksai, 

— Klausykite, Nedai! Iš profesijos jūs esate banginių me- 
džiotojas, jums ne kartą teko susiremti su dideliais jūros žin- 
duoliais. Jums lengviau, negu kam kitam, patikėti, jog gali 
būti milžiniškas banginis. Kam jau kam, o jums šiuo atveju 
nederėtų būti tokiam mažatikiui! 

— Jūs klystate, pone profesoriau,— atsakė Nedas.— Jei tam- 
suolis tiki, kad kažkokios pranašingos kometos raižo dangų, 
kad žemės rutulio gelmėse gyvena baisūs prieštvaniniai gyvū- 
nai, — dėl to nėra ko stebėtis! Bet, kai tokias pasakas ima sekti 
astronomas ir geologas, darosi juokinga. Taip ir su banginių 
medžiotoju. Aš daug kartų medžiojau banginius, daug jų nu- 
smeigiau žeberklu, daug nudobiau, tačiau, kad ir kokie dideli 
ir stiprūs būtų tie gyvūnai, nei savo uodega, nei iltimis jie 
negali pramušti metalu aptaisyto laivo. 

— Betgi, Nedai, pasakojama, jog buvę atvejų, kada narva- 
lo dantis kiaurai prakirsdavęs laivams šoną. 

— Mediniams laivams taip gali būti! atsakė kanadietis — 
Beje, to aš nesu matęs. Ir, kol neišvysiu savo akimis, nepatikė- 
siu, kad banginiai, kašalotai ir vienaragiai galėtų pridaryti to- 
kių eibių. , 

— Klausykite, Nedai.... 

— Atleiskite, profesoriau, atleiskite! Patikėsiu viskuo, kas 
jums patinka, tiktai ne tuo. Nebent milžiniškas aštuonkojis. .. 

— Tai dar mažiau įtikima, Nedai! Aštuonkojis — minkštakū- 
nis. Jau pats pavadinimas nusako jo kūno ypatybes. Nors tu- 
rėtų ir penkis šimtus pėdų ilgio, aštuonkojis vis tiek bus gyvas 
bestuburis, taigi visiškai nepavojingas tokiems laivams, kaip 
„Škotija“ ir „Abraomas Linkolnas“, Laikas padėti į archyvą 
pasakėles apie visokių aštuonkojų ir kitų tokio pat galo siau- 
būnų žygdarbius! 

— Vadinasi, pone gamtininke,— paklausė Nedas kiek ironiš- 
kai — jūs esate įsitikinęs, kad tikrai esama milžiniško bangi- 
nio?.. 

— Taip, Nedai! Ir savo įsitikinimą remiu logišku faktų gre- 
tinimu. Aš tikiu, kad esama labai didelio žinduolio, priklau- 

sančio, kaip ir banginiai, kašalotai arba delfinai, stuburinių po- 
tipiui ir turinčio nepaprastai stiprią kaulinę iltį. 

— Hm!— numykė žeberklininkas, abejojamai linkčiodamas 
galvą. 

— Įsidėmėkite, didžiai gerbiamas kanadieti — kalbėjau aš,— 
jei toks gyvūnas tikrai yra, jei jis gyvena vandenyno gelmėse, 
vandens sluoksniuose per keletą mylių nuo jūros paviršiaus, 
jisai, be abejojimo, turi turėti nepaprastai didelės gyvybinės 
jėgos organizmą. 

— O kam ta jėga jam?— paklausė Nedas. 

— Ta jėga jam reikalinga, kad, gyvendamas vandenyno gel- 
mėse, atlaikytų viršutinių vandens sluoksnių slėgimą. 

— Tikrai?— tarė Nedas, žiūrėdamas į mane primerkta akim. 

— Tikrai! Ir įrodymui galiu pateikti keletą skaitmenų. 

— Ė-ėl Skaitmenys!-— nepatikliai tarė Nedas.— Su skaitme- 
nimis galima įrodyti ką tik nori! 

— Prekybos sandėriuose, Nedai, bet ne matematikoje. Iš- 
klausykite mane. Vaizduokimės, kad trisdešimt dviejų pėdų 
aukščio vandens stulpo slėgis yra lygus vienai atmosferai. Iš 
tikrųjų vandens stulpo aukštis bus kiek mažesnis, nes jūros 
vanduo yra didesnio tankumo už gėlą. Taigi, kai jūs pasineriate 
į vandenį, Nedai, jūsų kūną slegia tiek atmosferų, kitaip sa- 
kant, tiek kilogramų į kiekvieną kvadratinį jūsų paviršiaus cen- 
timetrą, kiek vandens stulpų po trisdešimt dvi pėdas jus skiria 
nuo jūros paviršiaus. Taigi trijų šimtų dvidešimt pėdų gylyje 
slėgis bus dešimties atmosferų, trijų tūkstančių dviejų šimtų 
pėdų gylyje — šimto atmosferų, trisdešimt dviejų tūkstančių pė- 
dų, tai yra, dviejų su puse mylios gylyje, — tūkstančio atmosfe- 
rų. Trumpiau sakant, jei jums pavyktų nusileisti į tokį pasa- 
kišką vandenyno gylį, kiekvieną kvadratinį jūsų kūno centi- 
metrą slėgtų tūkstantis kilogramų. O ar jūs žinote, gerbiama- 
sis Nedai, kiek kvadratinių centimetrų turi jūsų kūno pa- 
viršius? 

— Jokio supratimo neturiu, pone Aronaksai, 

— Apie septyniolika tūkstančių. 

— Argi? 

— O kadangi atmosferos slėgis kiek viršija vieną kilogramą 
į kvadratinį centimetrą, tai septyniolika tūkstančių kvadratinių 
jūsų kūno centimetrų šiuo metu patiria septyniolika tūkstan- 
čių penkių šimtų šešiasdešimt aštuonių kilogramų slėgį! 

— O aš jo nejaučiu. 

— Jūs jo ir negalite jausti. Nuo šito milžiniško slėgimo 
jūsų kūnas nesusiploja tik dėl to, kad oras, esantis jūsų kūno 
viduje, turi tą patį slėgį. Taigi susidaro visiška pusiausvyra 

tarp slėgio iš išorės ir slėgio iš vidaus, ir jie vienas kitą pa- 
naikina. Užtat jūs ir nejaučiate to slėgio. Bet vandenyje būva 
visai kitaip. 

— A-a! Suprantu, — atsakė Nedas, atidžiai išklausęs.— Van- 
duo ne oras, jis slegia iš lauko, 0 į vidų nepatenka! 

— Kaip tik taip, Nedai! Trisdešimt dviejų pėdų gylyje jūs 
jausite septyniolikos tūkstančių penkių šimtų šešiasdešimt aš- 
tuonių kilogramų slėgimą; trijų šimtų dvidešimt pėdų gylyje 
tas slėgimas padidės dešimt kartų, tai yra, bus lygus septynias- 
dešimt penkiems tūkstančiams šešiems šimtams aštuoniasdešim- 
čiai kilogramų; pagaliau trisdešimt dviejų tūkstančių pėdų gy- 
lyje slėgis padidės tūkstantį kartų, tai yra, bus lygus septynio- 
likai milijonų penkiems šimtams šešiasdešimt aštuoniems tūks- 
tančiams kilogramų; vaizdingai kalbant, jus suplotų geriau, kaip 
bet kuris hidraulinis presas! 

— Kad tave velniai! tarė Nedas. 

— Taigi, gerbiamas žeberklininke, jei stuburinis kelių šim- 
tų metrų ilgio ir stambių proporcijų gali gyventi tokioje gelmė- 
je, vadinasi, milijonai kvadratinių centimetrų jo paviršiaus pa- 
tiria daugelio milijardų kilogramų slėgį. Kokią raumenų jėgą tu- 
ri turėti gyvūnas ir koks turi būti jo organizmo atsparumas, 
kad atlaikytų tokį slėgimą! 

— Reikia manyti — atsakė Nedas Lendas,— jog jis apkaltas 
aštuonių colių storio geležies lapais, kaip šarvuotosios fregatos! 

— Sakykime, kad taip, Nedai. Ir pagalvokite, kiek žalos 
gali padaryti tokia masė, lekianti kaip greitasis traukinys ir 
atsimušusi į laivo šoną! 

— Ta-a-ip... žinoma... gali atsitikti...— atsakinėjo kana- 
dietis, priblokštas skaitmenų kalbos, bet vis dar nenorintis pa- 
siduoti. 

— Na, tai kaip, įsitikinote? 

— Vienu daiktu jūs mane įtikinote, pone gamtininke, kad, 
jeigu jūrų gelmėse tikrai gyvena tokie padarai, reikia manyti, 
jie iš tiesų yra labai stiprūs, kaip jūs sakote. 

— Bet jeigu jų nėra, atkaklusis žmogau, tai kuo jūs paaiš- 
kinsite atsitikimą su „Škotijos“ garlaiviu? 

— Ogi tuo...— tarė Nedas neryžtingai. 

— Na, na, sakykite! 

— Ogi tuo... kad.visa tai yra melas! tarė Nedas, nesąmo- 
ningai kertodamas žinomąjį Arago atsakymą. 

Bet tas atsakymas tik rodė žeberklininko užsispyrimą ir dau- 
giau nieko. Tą dieną aš jį palikau ramybėje. Atsitikimas su 
„Škotijos“ garlaiviu nekėlė nė mažiausių abejonių. Skylė bu- 
vo tokia didelė, jog teko ją užtaisyti, ir aš nemanau, kad rei- 

kėtų įtikimesnių įrodymų. Juk skylė negalėjo atsirasti pati sa- 
vaime; o kadangi bet kurią prielaidą, kad povandeninį smūgį 
galėjo sukelti rifas ar kuris nors banginių medžioklės įtaisas, 
teko atmesti, ir visa tai beliko priskirti smogiamajam gyvūno 
organui. 

Tokiu būdu, remdamasis ką tik išdėstytais samprotavimais, 
aš gyvūną priskyriau stuburinių potipiui, žinduolių klasei, ban- 
ginių būriui. O dėl šeimos, dėl genties, rūšies, kuriai jis pri- 
skirtinas, tai paaiškės Lik vėliau. Norint išspręsti šį klausimą, 
reikėtų išskrosti nežinomąją pabaisą, norint išskrosti, reikėtų 
ją sugauti — norint sugauti, reikėtų ją nusmeigti žeberklu— 
tai jau buvo Nedo Lendo darbas, — o norint nusmeigti žeberk- 
lu, reikėtų ją pamatyti, — o tai jau buvo visos įgulos darbas, — 
o norint pamatyti, reikėtų ją sutikti,-- o čia jau buvo atsitik- 
tinumo dalykas! 


PENKT ASIS SKYRIUS 


AKLOS GAUDYNĖS 


Iš pradžių ,„Abraomo Linkolno“ kelionė ėjo be kokių nors 
ypatingų nuotykių. Tik kartą Nedas Lendas gavo progą paro- 
dyti nepaprastą savo įgudimą, dėl kurio jis nusipelnė visuo- 
tinės pagarbos. 

Birželio mėnesio trisdešimtą dieną Folklendo salų platumoje 
fregata susitiko Amerikos banginių medžiotojų laivą ,„„Mon- 
rou"; bet pasirodė, kad jame niekas nieko nebuvo girdėję apie 
narvalą. Banginių medžiotojų laivas, sužinojęs, kad „Abraomo 
Linkolno“ laivu plaukia Nedas Lendas, paprašė jo pagalbos nu- 
smeigti banginį, kurį jie buvo pastebėję šiuose vandenyse. Ka- 
pitonas Faragutas, norėdamas pamatyti, kaip darbuojasi Nedas 
Lendas, leido žeberklininkui nusikelti į „Monrou“. Medžioklė 
mūsų kanadiečiui buvo sėkminga. Vietoj vieno banginio jis 
žeberklų nukirto du: vieną nudėjo iškart, suvaręs žeberklą 
į pačią širdį, antrąjį prisiėjo gaudyti keletą minučių. 

Iš tikrųjų, nelaiduočiau už tokio gyvūno gyvybę, kuriam 
teko pažinti Nedo Lendo žeberklą! 

Mes dideliu greičiu plaukėme pro Pietų Amerikos pietry- 
čių kranlą ir liepos 3 dieną, Mergaičių kyšulio platumoje, pa- 
galiau atsidūrėme prie Magelano sąsiaurio žiočių. Bet kapitonas 
Faragutas nenorėjo plaukti tuo vingiuotu sąsiauriu ir pasuko 
Horno kyšulio linkui. 

Įgula, visi kaip vienas, pritarė tokiam kapitono sprendimui. 
Ir tikrai, argi galėjai sutikti narvalą toje siauroje vandens 
juostoje? Daugumas matrosų buvo įsitikinę, jog pabaisa „per 
stora, kad įplauktų į tokį plyšį“. 

- Liepos šeštą dieną, apie trečią valandą popiet, „„Abraomas 
Linkolnas“ aplenkė už penkiasdešimt mylių į pietus tą vie- 
nišą salą, tą uolą prie Pietų Amerikos smaigalio, kurią olandų 
jūrininkai gimtojo savo miesto garbei pavadino Horno kyšuliu. 
Aplenkę Horno kyšulį, mes pasukome į šiaurės vakarus, ir kilą 
rytą fregatos sraigtas jau varpė Ramiojo vandenyno vandenis, 

„Gerai žiūrėkite! Gerai žiūrėkite!“— kalbėjo kits kitam „„Ab- 

raomo Linkolno“ matrosai. 

i Ir jie iš tikrųjų žiūrėjo įsmeigę akis. Dviejų tūkstančių do- 
lerių dovana viliojo kiekvieną. Ir akys, ir žiūronai nė valan- 
dėlės neturėjo ramybės! Ir naktį, ir dieną akylai stebeilijosi 
į vandenyno paviršių; ir žmonės, sergantys niktalopija, turėjo 
dvigubai daugiau šansų gauti premiją, nes tamsoje jie puikiau- 
siai matė. 

Premija manęs neviliojo, bet aš su nė kiek ne mažesniu 
dėmesiu žvalgiau jūrą. Paskubomis pietaudavau, neramiai mie- 
godavau. Ir, kepinamas baisaus karščio ir kiaurai merkiamas 
lietaus, stovėdavau ant denio. Čia ant bako, persisvėręs per 
laivo kraštą, čia ant škancų, atsirėmęs į turėklus, aš, įsmeigęs 
akis, žiūrėdavau į putotas bangų keteras, iki pat horizonto 
raibuliuojančias jūros platybėmis. Ir kiek kartų jaudinausi po- 
draug su įgula, kai tik iš vandens kyštelėdavo juoda banginio 
nugara. Matrosai paknopstom puldavo į denį. Užgniaužusi kva- 
pą, įtempusi regėjimą, visa įgula ieškojo gyvūno. Aš žiūrėjau 
taip pat, žiūrėjau, rizikuodamas sugadinti akis, apakti! Flegma- 
tiškasis Konselis vis sakydavo: 

— Ponas profesorius daug geriau matytų, jeigu mažiau var- 
gintų akis! 

Bet tuščias būdavo visas mūsų jaudinimasis! Kartais ,„Ab- 
raomas Linkolnas“ laviruodamas priplaukdavo visai arti prie 
pastebėto gyvūno. Bet pasirodydavo, kad čia būta tik paprasto 
banginio arba kašaloto, kuris leisdavosi bėgti, išgirdęs klykiant 
iš galvos einančią laivo įgulą. 

Oras buvo labai gražus. Kelionė vyko palankiomis sąlygo- 
mis, nors buvo lietų metas, kadangi Pietų pusrutulyje liepos 

mėnuo atitinka mūsiškį sausį; jūra buvo rami, matomumas 
puikiausias. 

Nedas Lendas vis žiūrėjo skeptiškai į mūsų rūpesčius. Jis 
demonstratyviai neidavo į denį laisvomis nuo sargybos valan- 
domis. O juk nuostabus jo regos aiškumas galėjo duoti didžiau- 
sios naudos! Bet užsispyręs kanadietis aštuonias valandas iš dvy- 
likos išsėdėdavo savo kajutėje prie knygų arba vartydavosi 
lovoje. Šimtus kartų jam prikaišiojau dėl tokio jo abejingumo. 

— Et, pone profesoriau!— atsakydavo jis.— Jeigu tas pada- 
ras ir tikrai būtų, ar daug mes turime šansų jį pamatyti? Juk 
mes tą žvėrį vaikomės aklai, ar ne taip? Kalbama, kad tą 
išgarsėjusį gyvūną matę šiaurinėje Ramiojo vandenyno dalyje? 
Tegu bus taip. Bet juk nuo to laiko praėjo du mėnesiai, o spren- 
džiant iš jūsų narvalo papročių, jis nemėgsta rūgti vienoje 
vietoje! Ir jūs patys sakote: „Turįs, esą, nepaprastai didelį 
plaukimo greitį!“ O juk jūs geriau už mane žinote, pone pro- 
Iesoriau, kad gamta nieko nedaro be tikslo. Ir ji nebūtų davusi 
iš prigimties lėtam gyvūnui didelio greičio. O be to, jeigu 
mūsų gyvūno iš tiesų esama, jis jau atsidūrė toli nuo čia! 

Tas viskas taip! Mes plaukėme mėginti laimės. Bet ką gi 
daugiau darysi? Galimybė sutikti narvalą vis mažėjo. Ir vis 
dėlto niekas neabejojo sėkme, ir nė vienas matrosas nebūtų 
kirtęs lažybų, kad gyvūno išvis nesama ir kad jis nebus grei- 
tai aptiktas. 

Liepos dvidešimtąją mes antrą kartą perplaukėme Ožiara- 
gio atogrąžą 105“ ilgumoje, 0 to pat mėnesio dvidešimt sep- 
tintąją ties šimtas dešimtuoju meridianu atsidūrėme kitapus 
pusiaujo. Nuo čia fregata pasuko vakarų linkui į centrinį Ra- 
miojo vandenyno baseiną. Kapitonas Faragutas labai išmintin- 
gai nusprendė, kad narvalą greičiau bus galima aptikti giliųjų 
vandenų srityse, toli nuo žemynų ir didelių salų, prie kurių 
gyvūnas vengė artintis, matyt, todėl, kad „pakraščių vande- 
nys jam per seklūs“, kaip kad mums aiškino bocmanas. 

Fregata praplaukė Paumotu, Markizų, Sandvičų salas, ties 
1327 ilgumos perkirto Vėžio atogrąžą ir pasuko į Kinų jūras. 

Pagaliau mes atsidūrėme paskutiniųjų pabaisos žygių vieto- 
je! Ir, reikia pasakyti, visas gyvenimas laive apmirė. Širdys 
visiems ėmė tankiau plakti, ir, žinoma, daugumui mūsų širdies 
susirgimai buvo užtikrinti. Visi be galo jaudinosi. Žmonės ne- 
valgė, nemiegojo. Gal dvidešimt kartų per dieną kuri nors 
skaičiavimo klaida, kurio nors į kabestaną įsikorusio matroso 
akių apgaulė varydavo mus iš proto. Mūsų nervai buvo įtemp- 
ti kaip styga, o tai galėjo sukelti greitą reakciją. 

Ir reakcija netruko ateiti. Tris mėnesius — ištisus tris mė- 
nesius, kada kiekviena diena virsta amžinybė, — „Abraomas 
Linkolnas“ raižė šiaurinės Ramiojo vandenyno dalies jūras, se- 
kiodamas pastebėtus banginius, staigiai kaitaliodamas kryptį, 
sukinėdamasis iš vieno halso į kitą, čia ūmai mažindamas grei- 
ti, čia paduodamas tiek garo, kad rizikuodavo sugadinti mašiną. 
Neliko neištirtas nė vienas jūros lopinėlis nuo Japonijos pakraš- 
čių ligi Amerikos krantų. Ir viskas veltui! Tušti buvo vande- 
nyno vandenys! Nė padujų milžiniško narvalo, nė žymės ko- 
kios nors povandeninės salos ar plaukiojančio rifo, nė ženklo 
paskendusio laivo, klaidžiojančio čionykščiuose vandenyse, žo- 
džiu, jokios fantastikos! 

Prasidėjo reakcija. Nusiminimas atėmė ūpą, praskynė kelią 
netikėjimui. Jaudinimasis, kuris buvo apėmęs laivą, virto kitu 
jausmu: tai buvo viena trečioji gėdos, dvi trečiosios pykčio. 
„Likti kvailiais“, vaikantis chimeros,— štai kas užvis labiausiai 
pykino jūreivius! Kupeta įrodymų, susikrovusi per visus me- 
tus, griuvo, ir kiekvienas skubėjo atsigriebti už tuščiai sugaiš- 
tas miego ir poilsio valandas! 

Su žmogui būdingu nepastovumu įgula puolė iš vieno kraš- 
tutinumo į kitą. Karščiausi ekspedicijos šalininkai, deja, virto 
pikčiausiais jos priešais. Smukimo nuotaika apėmė visą laivą, 
pradedant kubriku ir baigiant bendrąja kajute, ir, jei ne nuo- 
stabus kapitono Faraguto atkaklumas, fregata, be abejojimo, 
būtų atsigręžusi į pietus. 

Tačiau bergždžiai kažko ieškoti nebuvo galima be galo. 
„Abraomo Linkolno“ įgulai neteko kaltinti savęs pačios dėl 
nesėkmės, ji padarė viską, kas nuo jos parėjo. Dar niekada 
Amerikos laivyno matrosai nebuvo parodę tiek kantrybės ir 
uolumo. Jie buvo nekalti, kad ekspedicija nieko nelaimėjo. 
Beliko kuo greičiau grįžti į tėvynę. 

Tokio pobūdžio pareiškimas buvo padarytas kapitonui. Ka- 
pitonas laikėsi savo nuomonės. Matrosai neslėpė savo nepa- 
sitenkinimo, ir drausmė laive pakriko. Aš nenoriu pasakyti, kad 
laive būtų prasidėjęs maištas, bet vis dėlto po ilgo priešini- 
mosi kapitonas Faragutas, kaip kadaise Kolumbas, paprašė trijų 
dienų laiko. Jei per tas tris dienas pabaisa nebus surasta, tai 
vairininkas pasuks vairą į šoną, ir „Abraomas Linkolnas“ atsi- 
gręš Europos jūrų linkui. 

Tas pažadas buvo duotas lapkričio 2 dieną. Įgulos nuotaika 
ūmai pasitaisė. Su pakilusiu ūpu, įsmeigę akis, žmonės stebei- 
lijo vandenyną. Kiekvienas norėjo paskutinį kartą pažvelgti 
į jūrą, vildamasis sėkmės! Žiūronai vėl buvo prispausti prie 
akių. Tai buvo paskutinis iškilmingas iššūkis milžinui narvalui, 


ir pabaisa neturėjo priežasties nepaklusti reikalavimui „stoti 
į teismą"! 

Praėjo dvi dienos. „Abraomas Linkolnas“ plaukė mažu grei- 
čiu. Įgula prasimaniojo tūkstančius būdų, kaip atkreipti gyvū- 
no dėmesį arba jį „išjudinti“, jei jis būtų šiuose vandenyse. 
Didžiuliai gabalai lašinių, pririšti už virvių, vilkosi paskui lai- 
vą,— beje, didžiam ryklių pasitenkinimui! „Abraomas Linkol- 
nas“ gulė į dreifą, o valtys aplinkui jį zujo po jūrą, nepalikda- 
mos be dėmesio jokio taškelio jos paviršiuje. Atėjo lapkričio 
ketvirtosios vakaras, 0 jūros gelmių paslaptis ir liko paslap- 
timi! 

Lapkričio penktosios“ vidurdienį pasibaigė sutartas laikas. 
Sulig paskutiniu laikrodžio dūžiu Kapitonas Faragutas, tesėda- 
mas savo žodį, turėjo duoti įsakymą sukti į pietryčius ir pa- 
likti šiaurinę Ramiojo vandenyno dalį. 

Fregata tada buvo ties 31915" šiaurės platumos ir 136*42' 
rytų ilgumos. Japonijos krantai slinko pro mus arčiau negu už 
dviejų šimtų mylių pavėjinėje pusėje. Sutemo naktis. Iš- 
mušė aštuonias. Tamsūs debesys uždengė siaurą mėnulį, sto- 
jusį į pirmąjį savo ketvirtį. Nuo fregatos forštevenio į šalis 
skyrėsi nedidelės bangelės. 

Aš stovėjau ant bako, atsirėmęs į štirborto turėklus. Kon- 
selis buvo šalia manęs ir tiesiai žiūrėjo į tolį. Matrosai, sulipę 
į vantus, stebėjo horizontą, kuris vis siaurėjo, didėjant tam- 
sai, Karininkai, prisispaudę prie akių naktinius žiūronus, žvalgė 
vandenis, gožiamus apyvakario blandos. Kartais mėnulio spin- 
dulys, sušvitęs pro debesų progumą, žėrė sidabrinius atspindžius 
į tamsų vandenyno paviršių. Bet užeidavo debesys, ir sidabri- 
nis takas gesdavo sutemose. 

Žiūrėdamas į Konselį, aš nusprendžiau, kad jis pirmą kar- 
tą per visą laiką užsikrėtė bendra nuotaika. Bent jau man taip 
pasirodė. Galimas daiktas, kad pirmą kartą gyvenime jo ner- 
vai įsitempė nuo jį apėmusio smalsumo. 

— Na, Konseli— tariau aš, — paskutinį kartą pasitaiko pro- 
ga uždirbti du tūkstančius dolerių! 

— Jums leidus, pone profesoriau, pasakysiu, — prabilo Kon- 
selis— kad aš niekada negalvojau apie tą premiją. Ir jeigu 
Jungtinių Valstijų vyriausybė būtų pažadėjusi ne du tūkstan- 
čius dolerių, o šimtą tūkstančių, ji nė cento nebūtų nustojusi! 

— Tavo tiesa, Konseli. Kvaila išmonė! Ir mes lengvapėdiš- 
kai padarėme, įsivėlę į šį dalyką. Kiek laiko nuėjo perniek! 
Kiek tuščio nerimo! Juk jau prieš šešis mėnesius galėjome 
grįžti į Prancūziją... 

— Į pono profesoriaus butuką,— įterpė Konselis — į Pary- 
žiaus muziejų! Ir aš jau būčiau suklasifikavęs visas pono pro- 
fesoriaus rinkinių iškasenas! Pono profesoriaus atsivežtoji ba- 
birusa dabar būtų tupėjusi narvelyje Botanikos sode ir vilio- 
jusi smalsuolius iš visų sostinės kampų! 

— Visa tai būtų buvę, Konseli! Ir įsivaizduoju, kaip visi 
juoksis iš mūsų! 

— Kur jau čia!-— ramiai atsakė Konselis— Aš manau, kad 
juoksis iš pono profesoriaus. Nežinau, sakyti ar ne... 

— Sakyk, Konseli. 

— .„ ir ponas profesorius apsijuokė, 

— Susimildamas! 

— Kai turi garbės būti mokslininku, kaip ponas profesorius, 
neverta leistis. . 

Konselis nebaigė savo komplimentų. Gūdžią tylą sudrumstė 
skardus šūktelėjimas. Tai buvo Nedo Lendo balsas. 

Nedas Lendas šaukė: 

— O-ho-ho! Mūsų laimikis pavėjinėje pusėje, mums prieš 
pat nosį! 


ŠEŠTASIS SKYRIUS 


VISU GARU 


Visa įgula puolė prie žeberklininko: kapitonas, karininkai, 
matrosai, jungos, net mechanikai, palikę savo mašinas, net kū- 
rikai, metę savo pakuras. Buvo duotas įsakymas sustabdyti 
laivą, ir fregata plaukė tik iš inercijos. 

Naktis buvo tamsi; ir aš stebėjausi, kaip galėjo kanadietis, 
nors ir labai akylas būdamas, pamatyti ką nors tokioje tamsy- 
bėje. Mano širdis taip plakė, jog, regėjos, iššoks iš krūtinės. 

Bet Nedas Lendas neapsiriko. Netrukus mes visi pamatėme 
daiktą, į kurį jis mums rodė. 

Per du kabeltovus nuo „Abraomo Linkolno“, už štirborto, 
jūra atrodė lyg būtų apšviesta iš vidaus. Tai nebuvo paprastas 
jūros švytėjimo reiškinys. Pabaisa, išplaukusi į paviršinius van- 
dens sluoksnius, ilsėjosi per keletą tuazų! žemiau vandens ly- 


! Tuazas — 1,949 metro. 


gio, ir nuo jos sklido ta ryški nepaprasto stiprumo šviesa, ku- 
rią savo pranešimuose minėjo daugelis kapitonų. Kokios ypa- 
tingos galios turėjo būti šviečiantys gyvo organizmo organai, 
skleidžiantys tokią nuostabią pašvaistę! Švytulys turėjo didžiu- 
lio, pailgos formos, ovalo, kontūrus, jo centre, nelyginant fo- 
kuse, šviesa buvo ypatingai ryški, o arčiau, į kraštus silp- 
nėjo. 

— Juk čia tik švytinčių organizmų sambūris!— sušuko vie- 
nas karininkas, 

— Jūs klystate, pone, — atsakiau griežtai. — Folados arba sal- 
pos niekada neišskiria tiek švytinčios medžiagos. Šilta šviesa 
yra elektrinės kilmės... Bet tik žiūrėkite, žiūrėkite! Šviesa ju- 
da! Čia artinasi, čia tolsta. Dabar ji slenka į mus! 

Denyje pakilo riksmas. 

— Ramiai!|-— sukomandavo kapitonas Faragutas.— Vairą pa- 
vėjui! Atbuline eiga! 

Visi puolė į savo vietas: kas prie vairo, kas į mašinų sky- 
rių. Ir „Abraomas Linkolnas“, sukdamasis kairiuoju šonu, išrie- 
tė pusratį. 

— Vairą dešinėn! Pirmyn!—- komandavo kapitonas Faragutas. 

Fregata ėmė plaukti dideliu greičiu ir pradėjo tolintis nuo 
švytinčio taško. 

Aš suklydau. Fregata norėjo tik atsitolinti, bet antgamtinis 
gyvūnas pradėjo ją vytis tokiu greitumu, kuris viršijo laivo 
greitį. 

Mes užgniaužėme kvapą. Gal ne tiek iš baimės, kiek iš nu- 
stebimo stovėjome lyg nudiegti. Gyvūnas mus vijosi nelygi- 
nant žaisdamas. Jis apsuko ratą aplink laivą, plaukusį ketu- 
riolikos mazgų greičiu, apžėręs jį kaskadomis elektrinių spin- 
dulių, tartum šviečiančiomis dulkėmis, ir bemat atsidūrė už 
dviejų ar trijų mylių nuo mūsų, palikęs paskui save jūroje 
švytintį pėdsaką, panašų į dūmų kamuolius, kuriuos išmeta grei- 
tojo traukinio garvežys. Tik staiga iš už tamsaus horizonto, 
kur pabaisa atsitraukė, norėdama įsibėgėti, ji neapsakomu grei- 
tumu leidosi vytis „„Abraomą Linkolną“ ir, staiga sustojusi už 
dvidešimt pėdų nuo laivo, užgeso. Ne! Ji nepaniro į vandenį, 
antraip būtų tamsėjusi pamažu, — ji užgeso ūmai, lyg to šviesos 
srauto šaltinis būtų išsibaigęs. Ir tuoj pat pasirodė kitoje pu- 
sėje laivo, ar apėjusi jį aplinkui, ar šmurkštelėjusi pro jo apa- 
čią. Kas akimirką galėjo įvykti pražūtingas susidūrimas. 

Fregaios manevrai mane stebino. Laivas gelbėjosi bėgdamas, 
o ne rengėsi pulti. Fregata turėjo persekioti jūros pabaisą, o da- 
bar pabaisa persekiojo fregatą! Į tai aš alkreipiau kapitono 

Faraguto dėmesį. Šią akimirką bejausmiame jo veide pasirodė 
didžiausias nustebimas. 

— Pone Aronaksai,— atsakė jis— aš nežinau, kokį baisų 
žvėrį esu sutikęs, ir nakties tamsoje nenoriu rizikuoti savo 
fregata. Ir kaip įsakysite pulti nepažįstamąjį gyvūną? Kaip nuo 
jo gintis? Palauksime, kol prašvis, tada pasikeisime vaidme- 
nimis, 

— Jūs, tur būt, jau neabejojate, kapitone, kad tikrai esa- 
ma tokio reiškinio? 

— Matote, pone, čia tikriausiai bus milžiniškas narvalas, be 
to, dar elektrinis narvalas! 

— Ko gero, —tariau aš, — jis toks pat pavojingas, kaip gim- 
notas arba elektrinė raja. 

— Na, o jei tas žvėris dar turi ir elektrinius organus, tai 
iš tikrųjų jis yra baisiausias iš visų gyvūnų, kuriuos tik kada 
nors sutvėrė kūrėjo ranka!-— atsakė kapitonas.— Todėl, pone, 
aš imuosi visų atsargumo priemonių. 

Fregatos įgula visą naktį buvo ant kojų. Niekas nesumerkė 
akių, „Abraomas Linkolnas“, neįstengdamas lenktyniauti su jū- 
ros gyvūnu, sumažino greitį ir toliau plaukė pamažu. Mėgdžio- 
damas fregatą, narvalas tingiai suposi ant bangų ir, rodos, ne- 
turėjo noro trauktis iš mūšio lauko. 

Apie vidurnaktį jis vis dėlto išnyko, arba, tikriau sakant, 
„užgeso“ kaip milžiniškas jonvabalis. Ar tik gyvūnas nepaniro 
į jūros gelmes? Mes nedrįsome to tikėtis. Baigiantis pirmai va- 
landai nakties, pasigirdo spengus švilpimas. Rodėsi, kad kaž- 
kur netoliese, išsiveržęs iš vandenyno gelmių, pradėjo trykšti 
didžiulis fontanas. 

Kapitonas Faragutas, Nedas Lendas ir aš tuo tarpu stovėjo- 
me ant juto ir smalsiai žiūrėjome į nakties tamsą. 

— O ar dažnai jums, Nedai Lendai, tekdavo girdėti, kaip 
banginiai švirkščia vandenį?— paklausė kapitonas, 

— Dažnokai, pone! Bet nė karto nepavyko sutikti tokio 
banginio, į kurį vien tik metus akį, susižerčiau į kišenę du 
tūkstančius dolerių. 

— Iš tikrųjų jūs vertas premijos. Na, o dabar pasakykite 
man, kai banginis švirkščia vandenį pro nosių šnirpšles, ar bū- 
na toks šnypščiantis švilpimas? 

— Visiškai toks pat! Tik daug garsesnis. Apsirikimo čia ne- 
gali būti. Aišku, kad prie mūsų pristojo banginis, kuris vei- 
siasi čionykščiuose vandenyse. Jums leidus, pone, — pridūrė že- 
berklininkas,— švintant aš jam tarsiu porą malonių žodelių! 

— Jeigu jis teiksis jūsų išklausyti, misteri Lendai,— tariau 
bent kiek abejodamas. 

— Kai prisiartinsiu prie jo per keturis žeberklo ilgius — 
atrėžė kanadietis — tai teks išklausyti! 

— Bet juk tam reikalui aš turiu jums duoti velbotą?— pa- 
klausė kapitonas. 

— Savaime suprantama. 

— Ir rizikuoti irkluotojų gyvybe? 

— Ir mano paties!-— ramiai tarė žeberklininkas. 

Apie antrą valandą nakties, pavėjui, už penkių mylių 
nuo „Abraomo Linkolno“, vėl pasirodė šviečiantis daiktas, toks 
pat ryškus, kaip pirma. Nors buvo ne visai arti, nors šniokštė 
vėjas ir jūra, aiškiai galėjai girdėti, kaip garsiai pliaukši gyvū- 
no uodega ir kaip jis dusulingai šnopuoja. Rodėsi, kad oras, 
visai kaip garas dviejų tūkstančių arklio jėgų mašinos cilind- 
ruose, įsiveržė į šio jūros milžino plaučius, kai jis, išplaukęs 
į vandenyno paviršių, atsikvėpė. 

„Na,— pagalvojau aš;— geras banginis, kuris savo jėga ga- 
li lygintis su visu pulku kavalerijos!“ 

Ligi pat aušros visi budėjome ir ruošėmės kautynėms. Ban- 
ginių gaudomieji tinklai buvo išdėlioti palei laivo kraštus. Ka- 
pitono padėjėjas įsakė paruošti mušketonus, išmetančius harpū- 
ną visos mylios nuotoliu, ir laikyti šautuvus, užtaisytus sprogs- 
tamosiomis kulkomis, negyvai nudobiančiomis net pačius di- 
džiausius gyvūnus. Nedas Lendas pasitenkino vien išgalandęs 
savo žeberklą — mirštamą ginklą jo rankose. 

Šeštą valandą pradėjo brėkšti; ir sulig pirmaisiais rytmeti- 
nės aušros spinduliais išnyko elektrinis narvalo švytėjimas. 
Septintą valandą beveik visai išaušo, bet tirštas ryto rūkas 
uždengė horizontą, ir pro pačius geriausius žiūronus nieko ne- 
galėjai įžvelgti. Galima įsivaizduoti, koks buvo mūsų nusivy- 
limas ir pyktis! 

Aš įsikoriau į bizanstiebį. Keletas karininkų sulipo į marso 
aikšteles. 

Aštuntą valandą ryto kamuoliai tiršto rūko pradėjo slinkti 
bangomis ir pamažu kilti aukštyn. Horizontas ėmė platėti ir 
giedrėti. 

Staiga, kaip ir vakar, pasigirdo Nedo Lendo balsas. 

— Žiūrėkite! Tas daiktas pasirodė kairėje pusėje laivo, už 
vairagalio!— sušuko žeberklininkas, 

Visų žvilgsniai pakrypo rodoma linkme. 

Ten, už pusantros mylios nuo fregatos, buvo matyti kaž- 
koks ilgas tamsus kūnas, maždaug per metrą iškilęs iš vandens, 
Bangos putojo nuo smarkių jo uodegos smūgių. Niekados dar 

nebuvo tekę matyti, kad uodegos pelekas plakių bangas tokia 
jėga! Akinamai baltas šviesos pėdsakas, brėždamas lanką, ro- 
dė gyvūno kelią. 

Fregata prisiartino prie banginio. Aš ėmiau įdėmiai jį apžiū- 
rinėti. „Šanonas“ ir „Helvecija“ truputi perdėjo jo matmenis. 
Mano akimis, gyvūnas turėjo ne daugiau kaip du šimtus pen- 
kiasdešimt pėdų ilgio. Na, o dėl jo storio, tai jį buvo sunku 
nustatyti; vis dėlto susidariau įspūdį, kad visais trimis matavi- 
mais gyvūnas buvo nuostabiai proporcingas. 

Tuo tarpu, kai stebėjau tą keistąjį tvarinį, iš jo šnirpšlių 
ištryško du stulpai vandens, kurie keturiasdešimties metrų aukš- 
tyje sklaidėsi sidabriniais purslais, Dabar turėjau apytikrį vaiz- 
dą, kaip kvėpuoja narvalas. Aš priėjau išvados, kad gyvūnas 
priklauso stuburinių potipiui, žinduolių klasei, banginių būriui, 
o kokiai šeimai, .. O to aš dar nenusprendžiau. Į būrį banginių 
įeina banginiai, kašalotai ir delfinai; prie pastarųjų priskiriami 
ir narvalai, Kiekviena šeima dalijama dar į gentis, gentys — 
į rūšis, rūšys... Aš paskubom negalėjau nustatyti, kuriai gen- 
čiai ir rūšiai priskirtinas šis gyvūnas, bet neabejojau, kad tą 
klasifikacijos spragą užtaisysiu padedamas dangaus ir kapitono 
Faraguto. 

Įgula nekantraudama laukė vadovybės įsakymo. Kapitonas 
kurį laiką atidžiai stebėjo gyvūną, paskui liepė pašaukti vyrės- 
nįjį mechaniką. Šis atėjo, 

— Ar yra garo/— paklausė kapitonas, 

— Su kaupu!-— atsakė mechanikas. 

— Gerai! Pakelti slėgimą! Leisti visu greičiu) 

Triskart „valio“ palydėjo šį įsakymą. Išmušė kautynių va- 
landa. Po kelių sekundžių iš dviejų fregatos kaminų ėmė ristis 
kamuoliai juodų dūmų, denis virpėjo nuo kunkuliuojančio garo 
katiluose, veikiančiuose aukštu slėgimu. 

Didžiulis sraigtas ėmė suktis, ir „Abraomas Linkolnas“ visu 
greičiu metėsi gyvūno link. Gyvūnas prisileido laivą per pusę 
kabeltovo. Paskui ėmė plaukti neskubėdamas, laikydamasis at- 
sargaus nuotolio. 

Šios gaudynės truko gal tris ketvirčius valandos, bet frega- 
ta neišlošė nė dviejų tuazų. Buvo aiškiai matyti, kad tokiu 
greitumu gyvūno nepavysi, 

Kapitonas Faragutas iš pykčio gniaužė tankią savo barzdą. 

— Nedai Lendai!-— riktelėjo jis. 

Kanadietis priėjo. 

— Na, misteri Lendai,— tarė kapitonas — ar ne metas nu- 
leisti valtį? 

— Teks luktelėti, pone, — atsakė Nedas Lendas.— Kol tas pa- 
daras nepanorės pasiduoti pats, jo nepaimsi! 

— Tai ką daryti? 

— Pakelti garo slėgimą, jeigu tai galima, pone. O aš, jums 
leidus, užlipsiu ant bušprito ir, kai tik prisiartinsime, smogsiu 
tam padarui žeberklu. 

— Eikite, Nedai,— atsakė kapitonas Faragutas.— Pakelti ga- 
ro slėgimą!-— sukomandavo jis mechanikams. 

Nedas Lendas atsistojo savo poste. Suūžė pakuros, ir sraig- 
tas ėmė suktis keturiasdešimt tris kartus per minutę; garas ka- 
muoliais ėmė veržtis pro vožtuvus. Įmestas į vandenį lagas 
parodė, kad „Abraomas Linkolnas“ plaukia aštuoniolika su pu- 
se mylios per valandą. 

Bet ir prakeiktas gyvūnas nėrė aštuoniolika su puse my- 
lios per valandą! 

Visą valandą fregata plaukė tokiu greitumu, nelaimėdama 
nė vieno tuazo! Koks tatai buvo pažeminimas vienam iš grei- 
čiausių Amerikos laivyno laivų! Įgula stačiai siuto. Matrosai 
keikė jūros pabaisą, bet jai kad bent kas! Kapitonas Faragutas 
jau nebegniaužė savo barzdos, o kramtė ją. 

Vėl buvo pašauktas vyresnysis mechanikas. 

— Ar slėgimas pakeltas ligi paskutinės ribos? — paklausė ka- 
pitonas. 

— Taip, kapitone, — atsakė šis. 

“ — Kiek atmosferų? ., 

— Šešios su puse. 

— Kelkite ligi dešimties. 

Įsakymas tikrai amerikoniškas. Kurios nors privačios kom- 
panijos Misisipėje garlaivio kapitonas, pasišovęs pralenkti „kon- 
kurentą“, nebūtų galėjęs padaryti geriau! 

— Konseli— tariau ištikimajam savo tarnui, — mes, rodos, 
išlėksime į orą! 

— Kaip malonės ponas profesorius, — atsakė Konselis. 

Prisipažinsiu, kapitono drąsa glostė man širdį. 

Saugiklių vožtuvai buvo užspausti. Vėl anglys pradėjo žirti 
ant ardelių. Ventiliatoriai varė orą į pakuras. „Abraomas Lin- 
kolnas“ pasispyrė į priekį. Stiebai ėmė drebėti iki pat stepsų, 
ir sūkuriai dūmų vos galėjo prasiveržti pro siauras kaminų 
angas, 

Antrukart įmetė lagą. 

— Koks greitis?— paklausė kapitonas Faragutas. 

— Devyniolika ir trys dešimtosios mylios, kapitone. 

— Pakelti slėgimą! 

Vyresnysis mechanikas paklausė įsakymo. Manometras ro- 
dė 10 atmosferų. Bet ir pabaisa nėrė „visu garu“, be ypatingų 
pastangų darydama po devyniolika ir tris dešimtąsias mylios 
per valandą. 

Tai bent lenktynės! Negaliu apsakyti savo jaudinimosi. Vir- 
pėjo visi mano būtybės nervai! Nedas Lendas stovėjo savo 
poste su žeberklu rankoje. Kelis kartus gyvūnas prisileido 
fregatą visai arti. 

— Prisivejam, prisivejam!— šaukė kanadietis. 

Bet tuo akimoju, kai jis jau taikėsi mesti žeberklą, gyvūnas 
davėsi pirmyn, jo greitis pasiekė ne mažiau kaip trisdešimt 
mylių per valandą. Tuo metu, kai mes plaukėme maksimaliu 
greičiu, gyvūnas, sakytum tyčiodamasis iš mūsų, apsuko aplink 
mus didžiulį ratą! Visi surikome iš įtūžio. 

Vidurdienį nuo gyvūno mus skyrė toks pat atstumas, kaip 
ir aštuntą valandą ryto. 

Kapitonas Faragutas nusprendė pagaliau imtis griežtesnių 
priemonių. 

— Aha!-— tarė jis.— Nuo „Abraomo Linkolno“ gyvūnas mė- 
gina pasprukti! Pažiūrėsime, ar jis paspruks nuo konusinių bom- 
bų! Bocmane! Vyrus prie priešakinės patrankos! 

Patranka ant laivo bako beregint buvo užtaisyta ir nutaiky- 
ta. Driokstelėjo šūvis, bet sviedinys pralėkė keliomis pėdomis 
aukščiau gyvūno, kurį dabar nuo fregatos skyrė pusmylis. 

— Duokite taiklesnį vyrą!— įsakė kapitonas.— Penki šimtai 
dolerių tam, kuris pašaus šitą pragaro išperą! 

Senas kanonierius su žila barzda — aš kaip dabar matau ra- 
mų jo žvilgsnį ir bebaimį veidą — priėjo prie patrankos, gerai 
ją nutaisė ir ilgai taikė. 

Dar nespėjus nuaidėti šūviui, pasigirdo daugiabalsis „valio“! 

Sviedinys kliudė taikinį. Bet nuostabus daiktas! Nučiuožęs 
kyšančia iš vandens gyvūno nugara, sviedinys porą mylių pa- 
lėkėjo tolyn ir įkrito į jūrą. 

— Kad tave kur galas!-—- sušuko įpykęs senis kanonierius. — 
Tikriausiai šita gyvatė turi šešių colių geležinius šarvus! 

— Prakeikimas!-— riktelėjo kapitonas Faragutas. 

Vėl prasidėjo gaudynės, ir kapitonas, palinkęs į mane, tarė: 

— Aš šitą žvėrį vysiuos, kol fregata išlėks į orą! 

— Teisingai darysite, — atsakiau aš. 

Buvo galima tikėtis, kad gyvūnas pristos, neatlaikęs lenk- 
tynių su garo mašina, Bet kur tau! Slinko valandos, o jis ne- 
rodė nė mažiausių nuovargio ženklų. 

„Abraomo Linkolno“ garbei reikia pasakyti, kad žvėrį jis 
vaikėsi su negirdėtu atkaklumu. Aš manau, kad per tą nelemtą 
lapkričio šeštąją jis sukorė ne mažiau. kaip penkis šimtus kilo- 
metrų! Bet atėjo naktis, ir tamsa apgaubė banguojantį vande- 
nyną. 

Tą valandėlę man atrodė, kad mūsų ekspedicija pasibaigė 
ir kad mes niekad nepamatysime šito fantastiško gyvūno. Aš 
klydau. 

Dešimtą valandą penkiasdešimt minučių vakaro ir vėl už 
trijų mylių nuo fregatos pavėjinėje pusėje blykstelėjo elektros 
šviesa — tokia pat ryški, skaisti, kaip ir praeitą naktį. 

Narvalas gulėjo nejudėdamas. Gali būti, per dieną pavar- 
gęs, jis miegojo, supdamasis ant bangų? Kapitonas Faragutas 
nusprendė pasinaudoti patogia proga. 

Jis davė reikalingus įsakymus. „Abraomas Linkolnas" plau- 
kė mažu greičiu, vengdamas pabudinti savo priešininką. Atvi- 
rame vandenyne aptikti miegantį banginį ne tokia jau didelė 
retenybė, ir pačiam Nedui Lendui buvo tekę perverti žeberklu 
ne vieną jų kaip tik bemiegantį. Kanadietis vėl atsistojo savo 
vietoje ant bušprito. 

Fregata tyliai prisiartino per du kabeltovus prie gyvūno. 
Dabar mašina buvo sustabdyta, ir laivas plaukė iš inercijos. 
Įsigalėjo tyla. Visi užgniaužė kvapą. Mes buvome tik per šim- 
tą pėdų nuo žiburiuojančio ploto. Šviesos stiprumas dar labiau 
padidėjo ir tiesiog žilpino akis. 

Aš stovėjau ant bako, atsirėmęs į bortą, ir mačiau, kaip 
apačioje, ant bušprito, Nedas Lendas, viena ranka įsikibęs 
į martinštagą, kita laikė iškėlęs baisų savo įnagį. Vos dvide- 
šimt pėdų jį beskyrė nuo gyvūno. 

Staiga Nedas Lendas plačiai užsimojo, ir žeberklas išlėkė 
į orą. Pasigirdo skambesys, lyg kas būtų sudavęs į metalinį 
daiktą. 

Elektros šviesa beregint pranyko, ir du milžiniški stulpai 
vandens siūbtelėjo ant fregatos denio, versdami iš kojų žmo- 
nes, laužydami falšbortus. 

Pasigirdo baisus braškėjimas, ir, nespėjęs įsitverti turėklų, 
aš per juos išlėkiau į jūrą. 

SEPTINTASIS SKY RIUS 


NEŽINOMOS RŪŠIES BANGINIS 


Netikėtai įkritęs į vandenį, aš prisitrenkiau, bet sąmonės 
nepraradau. 

Ūmai mane nutraukė į kokių dvidešimties pėdų gylį. Aš 
gerai plaukiu ir, nors nemaniau varžytis su tokiais plaukikais, 
kaip Baironas ir Edgaras Po, atsidūręs vandeny, nepamečiau 
galvos. Grybštelėjęs keletą gerų sieksnių, iškilau į vandenyno 
paviršių. 

Aš žvalgiausi, kur galėtų būti fregata. Ar iš jos pastebėjo, 
kad manęs nėra? Gal „„Abraomą Linkolną“ pasuko kitu halsu? 
Ar kapitonas Faragutas susiprotėjo pasiųsti valtį ieškoti ma- 
nęs? Ar begaliu turėti kokios vilties išsigelbėti? 

Aplinkui buvo juoda tamsa. Aš vos galėjau tolumoje įžiū- 
rėti kažkokią juodą masę, kuri, spėjant iš pamažu blėstančių 
žiburių, tolinosi į rytus. Tai buvo fregata. Aš žuvęs. 

— Gelbėkite! Gelbėkite!-—- surikau, iš visų jėgų stengdamasis 
plaukti paskui „„Abraomą Linkolną“. 

Drabužiai mane varžė. Permirkę jie lipo prie kūno, trukdy- 
dami judėti. Aš pradėjau grimzti! Aš dusau!.. 

— Gelbėkite! 

Aš surikau paskutinį kartą. Į burną šliūkštelėjo vanduo. Aš 
kiek įmanydamas ėmiau kabintis rankomis ir kojomis, bet ma- 
ne traukė į bedugnę... 

Staiga tvirta kažkieno ranka mane sugriebė už apykaklės 
ir kilstelėjusi ištraukė į vandens paviršių. Ir aš išgirdau, taip, 
tikrai išgirdau, kaip kažkas prie pat mano ausies pasakė: 

— Jei ponas teiksis atsiremti man į petį, tai jam bus leng- 
viau plaukti. 

Aš sugriebiau ištikimajam Konseliui už rankos, 

— Čia tu!— sušukau.— Tu! 

— Aš, — atsakė Konselis,— ir visiškai esu pono profesoriaus 
paslaugoms. 

— Tu sykiu su manim įkritai į vandenį? 

— Ne. Bet, tarnaudamas ponui profesoriui, aš nusekiau pas- 
kui jį. 

Ir toks poelgis jam atrodė visai natūralus! 

— O fregata? 

— Fregata!-— atsakė Konselis, guldamasis aukštielninkas.— 
Nepatarčiau ponui profesoriui dėti į ją vilčių! 

— Ką tu sakai? 

— O tai, kad tuo metu, kai šokau į jūrą, budintysis sušuko: 
„„Varomasis sraigtas sulaužytas!“ 

— Sulaužytas? 

— Taip! Pabaisa numušė jį savo iltimi. Manau, jog „Ab- 
raomą Linkolną“ bus ištikusi nelabai didelė avarija. Bet mums 
tai apverktina istorija. Fregata liko nevaldoma! 

— Vadinasi, mes žuvę! 

— Visko gali būti, — ramiai atsakė Konselis.— Beje, kelias 
valandas mes dar laikysimės; o per kelias valandas daug kas 
gali atsitikti! 

Konselio šaltakraujiškumas ir didelis ramumas man suteikė 
drąsos. Aš plaukiau kiek tik nešė jėgos; bet primirkę drabu- 
žiai mane gniuždė kaip švininiai šarvai, ir aš vos-ne-vos lai- 
kiausi ant vandens. Konselis tai pastebėjo. 

— Gal ponas leis perrėžti jam drabužius?— paklausė jis. 

Ištraukęs peilį, Konselis perpiovė mano drabužius nuo vir- 
šaus iki apačios, ir, kol jį prilaikiau ant vandens, jis juos nu- 
traukė nuo manęs. 

Aš savo ruožtu tokią pat paslaugą padariau Konseliui. Ir 
mudu šalia kits kito tęsėm savo „jūros kelionę“. 

Ir vis dėlto mudviejų padėties baisumas nesumažėjo. Mūsų 
dingimo tikriausiai niekas nebus pastebėjęs. O jei ir pastebė- 
jo, fregata, netekusi sraigto, vis tiek negalėjo plaukti prieš 
vėją mūsų ieškoti. Nebent tik valtį būtų atsiuntusi, 

Konselis šaltakraujiškai svarstė visas mūsų išsigelbėjimo 
galimybes ir sudarė veiksmų planą. Nuostabaus būdo žmogus! 
Šitas flegmatiškas vyrukas čia jautėsi visai kaip namie! 

Taigi vienintelė viltis — „Abraomo Linkolno“ valtis. Vadi- 
nasi, mudu turėjome kiek galint ilgiau išsilaikyti ant vandens. 

Tausodami jėgas, mes nutarėme šitaip daryti: tuo tarpu, 
kai vienas mudviejų, sukryžiavęs rankas ir ištiesęs kojas, ilsė- 
sis, gulėdamas aukštielninkas, antrasis plauks, pirma savęs stum- 
damas poilsiaujantįjį Mudu vadavome vienas kitą kas dešimt 
minučių. Šitaip keisdamiesi, tikėjomės išsilaikyti ant vandens 
keletą valandų, o gal net iki aušros! Menkutė vilties kibirkš- 
tėlė! Bet žmogus taip jau sutvertas, kad niekada nepraranda 
vilties. O mudu juk buvome dviese! 

Jei aš, nors tatai atrodo labai paradoksiška, ir būčiau pra- 
radęs bet kurias iliuzijas, jei silpnybės valandą ir būčiau no- 
rėjęs pasiduoti be kovos —vis dėlto nebūčiau galėjęs to pa- 
daryti! 

Fregata su narvalu susitiko apie 11 valandą vakaro. Vadi- 
nasi, iki aušros dar reikėjo laukti beveik aštuonias valandas. 

Uždavinys, šitaip pasivaduojant, visiškai įmanomas. Jūra buvo 
rami, plaukėme bemaž nepavargdami. Retkarčiais aš vis ste- 
beilijausi į juodą tamsą, kurioje, mosuojant rankomis, blyk- 
čiojo fosforinės vandens švieselės. Aš žiūrėjau į žaižaruojan- 
čias bangas, kurios, duždamos į mūsų rankas, sklaidėsi plačia- 
me vandens plote, išmargintame švininių žybsnių. Mes plaukė- 
me tartum gyvsidabrio jūroje. 

Apie pirmą valandą nakties staiga pajutau nepaprastą nuo- 
vargį. Rankas ir kojas traukė mėšlungis. Konselis turėjo mane 
palaikyti, ir mūsų išgelbėjimu dabar teko rūpintis jam vienam. 
Netrukus išgirdau, kaip jis ėmė nelygiai ir sunkiai kvėpuoti. 
Konselis duso, ir aš supratau, kad ilgai jis neištvers. 

— Palik mane! Palik!-— įkalbinėjau jį. 

— Palikti poną profesorių! Nė už kažin ką!-—- atsakė jis.— 
Aš tikiuosi nuskęsti pirmas. 

Tuo tarpu mėnulis pažvelgė pro juodą debesį, kurį vėjas 
varė į pietus. Vandenyno paviršius ėmė ribėti prieš mėnulį. 
Ši išganingoji šviesa mums teikė jėgų. Aš pakėliau galvą, ap- 
žvelgiau horizontą. Tolumoje, už penkių mylių nuo mūsų, dunk- 
sojo tamsus fregatos siluetas. Bet nė vienos valties aplinkui! 

Aš norėjau šūktelėti. Bet argi išgirs kas nors mano balsą 
per šitokį nuotolį! Be to, aš dar negalėjau pajudinti sutinusių 
lūpų. Konselis sukaupė jėgas ir šūktelėjo: 

— Gelbėkite! Gelbėkite! 

Valandėlę stabtelėję, mudu klausėmės. Kas čia? Gal spen- 
gia ausyse nuo galvon plūstančio kraujo? O gal man tik taip 
pasirodė, kad į Konselio šauksmą kažkas atsakė šauksmu? 

— Tu girdėjai?— kuštelėjau aš. 

— Girdėjau! 

Konselis vėl šūktelėjo kiek nešė gerklė. 

Apsirikti negalėjome! Žmogaus balsas atsakė į Konselio 
šauksmą! Bet ar tas balsas buvo tokio pat nelaimingo, kaip ir 
mudu, išmesto į vandenyno platybes, tokios pat laivo katastro- 
fos aukos? O gal kas mudviem signalizuoja iš valties, nemato- 
mos nakiies tamsoje? 

Konselis, sukaupęs paskutines jėgas ir atsirėmęs į mėšlungio 
sutrauktą mano petį, ligi pusės iškilo iš vandens, bet tuoj vėl 
bejėgiškai dribo paslikas. 

— Ką tu matei? 

— Aš mačiau, — sukuždėjo jis — aš mačiau... verčiau paty- 
lėkime. .. patausokime jėgas! 

Ką gi jis pamatė? Ir staiga pirmąkart pagalvojau apie jū- 
ros pabaisą. Ar tik jis nebus išvydęs tą jūros pabaisą! .. Na, 
o iš kur tas žmogaus balsas? 

Seniai praėjo tie laikai, kada pranašas Jona buvo susira- 
dęs prieglobstį banginio viduriuose! 

Dėdamas paskutines jėgas, Konselis mane stūmė pirma sa- 
vęs. Protarpiais jis kilstelėdavo galvą ir, žvelgdamas į tolumą, 
šaukė. Į jo šauksmą atsiliepdavo balsas, kuris darėsi vis aiš- 
kesnis, lyg jis būtų artėjęs į mus. 

Bet aš vis menkiau begalėjau girdėti. Mano jėgos baigėsi, 
pirštai stingo, petys darėsi nebepatikima atrama, aš nevaliojau 
sučiaupti mėšlungio surakintos burnos. Aš rijau sūrų vandenį. 
Šaltis smelkėsi iki pat kaulų. Aš paskutinį kartą kilstelėjau 
galvą ir pradėjau grimzti... 

Ir tuo tarpu aš atsitrenkiau į kažkokį kietą daiktą. Aš ant 
jo užsilaikiau. Pajutau, kad mane kelia į vandens paviršių, kad 
kvėpuoti darosi lengviau... aš netekau sąmonės. .. 

Matyti, aš greitai atsigavau dėl to, kad visas mano kūnas 
buvo energingai trinamas. Atmerkiau akis... 

— Konseli!-— sušnibždėjau. 

— Ar ponas teikėtės mane pašaukti?— atsiliepė Konselis. 

Ir nusileidžiančio mėnulio šviesoje greta manęs šmėkštelėjo 
dar kitas veidas, kurį bemat pažinau, 

— Nedas!-— sušukau aš. 

— Tas pats, pone! Kaip matote, vis dar vaikausi premiją!— 
atsakė kanadietis. 

— Ar ir jus išmetė į vandenį, kai buvo sukrėsta fregata? 

— Taigi! Bet man labiau pasisekė už jus. Aš beveik tiesiai 
užlėkiau ant plaukiojančios salelės. 

— Ant salelės? 

— Tikriau sakant, raitas užsėdau milžiniškam narvalui ant 
nugaros! 

— Aš jūsų nesuprantu, Nedai,— tariau jam. 

— Matote, aš tuoj sumojau, kodėl mano žeberklas nega- 
lėjo pramušti pabaisai odos, o tik nučiuožė jos paviršiumi. 

— O kodėl, Nedai? Kodėl? 

— O todėl, kad tas gyvūnas, pone profesoriau, apsikaustęs 
plieno šarvais! 

Staiga man grįžo gebėjimas galvoti, atgijo atmintis, aš at- 
silokėjau. 

Kanadiečio žodžiai galutinai mane išblaivė. Kiek atsigaive- 
lėjęs nuo smūgio, aš užsiropščiau tai nepažeidžiamai būtybei 
ar daiktui ant nugaros. Pamėginau stuktelti jam koja. Kūnas, 
be jokio abejojimo, buvo kietas, stamantrus, nepanašus į minkš- 
tą didelių jūros žinduolių kūno masę! Č 

Bet tai galėjo būti kaulinis šarvas, panašus į vientisą prieš- 
tvaninių gyvulių kiaušo dangą. O jei taip, tai man būtų tekę 

šitą pabaisą priskirti prieštvaninių šliužų, vėžlių arba krokodi- 
lų tipo grupei. 

Bet ne! Blizganti juoda nugara, ant kurios stovėjau, buvo 
glotni, nusvidinta, o ne sudaryta iš žvynų. Sudavus ji skam- 
bėjo kaip metalas ir, kas užvis nuostabiausia, buvo sukniedyta 
iš geležies lapų. 

Neliko jokios abejonės! Tai, kas buvo laikoma gyvūnu, 
pabaisa, nepaprastu gamtos reiškiniu, iš vėžių išmušusiu visą 
mokslo pasaulį, jaudinusiu abiejų pusrutulių jūrininkus, pasi- 
rodė esama dar nuostabesnio reiškinio, būtent: žmogaus rankų 
tvarinio! E 

Jei man būtų reikėję nustatyti, jog esama kuo fantastiškiau- 
sio, pusiau mitinio gyvūno, aš nebūčiau taip nustebęs. Tai, kad 
gamta daro stebuklus, visiems yra žinoma, bet savo akimis pa- 
matyti kažką nepaprasta, antgamtiška ir dar sukurta žmogaus 
genijaus, — čia jau yra ko susimąstyti! 

Tačiau ilgai galvoti nebuvo kada. Mes gulėjome ant nere- 
gėto povandeninio laivo, panašaus, kiek galėjau spręsti, į di- 
delę plieninę žuvį. Nedas Lendas šiuo reikalu jau buvo susi- 
daręs savo nuomonę. Mudviem su Konseliu beliko tik pritar- 
ti jam. 

— Jei čia iš tikrųjų laivas,— tariau aš, — tai turėtų būti ir 
mašinos, kurios jį varo, ir įgula, kuri jį valdo. 

— Taip atrodytų!— atsakė žeberklininkas.— Bet štai jau bus 
trys valandos, kaip aš kvanksau ant šitos plaukiojančios salelės, 
o nepastebėjau jokių gyvybės ženklų. 

— Tai argi šis laivas plaukia? 

— Ne, pone Aronaksai! Siūbuoja sau ant bangų, o iš vie- 
tos nesijudina. 

— Na, kas jau kas, o mes tai žinome, koks šio laivo grei- 
tis! Norint pasiekti tokią spartą, reikalingos mašinos, o toms 
mašinoms valdyti reikalingi mechanikai, iš to darau išvadą, jog 
mes išgelbėti! 

— Hm!-— abejodamas numykė Nedas. 

Tuo tarpu, lyg patvirtindamas mano žodžius, šito fantastinio 
laivo užpakalyje pasigirdo kažkoks šnypštimas. Matyti, ėmė 
suktis varomojo sraigto mentės, ir laivas pajudėjo. Mes vos 
spėjome įsikibti į nedidelį pakilumą priekinėje dalyje, išsiki- 
šusį iš vandens gal per kokius aštuoniasdešimt centimetrų. Lai- 
mė, laivas plaukė vidutiniu greičiu, 

— Kal šita plūdė laikosi paviršiuje — bambėjo Nedas Len- 
das — aš negaliu prieštarauti. Bet jei toptelėtų jai galvon fan- 
tazija murktelėti gilyn, tai už savo kailį neduočiau nė dviejų 
dolerių! 

Kanadietis ir tiek kažin ar būtų už jį davęs. Reikėjo neati- 
dėliojant pradėti derybas su žmonėmis, užsidariusiais šitame 
plaukiojančiame mechanizme. Aš ėmiau grabinėti paviršių, ieš- 
kodamas kokio nors liuko, angos, kokių nors „žiočių“, kalbant 
technikos kalba; bet kniedžių eilės, standžiai užpleišytos plie- 
ninių lapų pakraščiais, niekur nebuvo palikusios jokios tuš- 
čios vietos. 

Mėnulis nusileido už horizonto, ir mes atsidūrėme visiško- 
je tamsoje. Reikėjo laukti aušros, norint rasti kelią į povande- 
ninio laivo vidų. 1 

Taigi mūsų likimas visiškai parėjo nuo laivą valdančių pa- 
slaptingų vairininkų užgaidos! Dingtelės jiems galvon nerti 
po vandeniu, ir mės žuvę! Priešingu atveju aš neabejojau, kad 
man pavyks su jais susižinoti. Ir iš tikrųjų, jei tik jie deguo- 
nies nesigamina cheminiu būdu, tai jiems retkarčiais vis tenka 
iškilti į vandenyno paviršių papildyti gryno oro išteklių. Vadi- 
nasi, turėjo būti kažkokia anga, pro kurią oras įeina į laivo 
vidų. 

Tuščios buvo viltys laukti pagalbos iš kapitono Faraguto! 
Mes plaukėme į vakarus vidutiniu greičiu, ne daugiau, man 
rodos, kaip dvylika mylių per valandą. Sraigto mentės skvar- 
bė vandenį matematiniu tolydumu, protarpiais ištėkšdamos į orą 
pluoštus fosforescuojančių vandens purslų. 

Bet apie ketvirtą valandą ryto plaukimo greitis padidėjo. 
Mes vos-ne-vos laikėmės ant glotniai nusvidinto laivo, kuris 
svaiginamai skrodė vandenyno bangas, be paliovos mus pla- 
kančias iš visų pusių. Gerai, kad Nedas užčiuopė inkaro žie- 
dą, pritvirtintą prie plieninio šarvo! Mes pasiskubinome kuo 
tvirčiau į jį įsikibti. 

Baigėsi ir ši ilga naktis. 

Man sunku prisiminti viską, ką pergyvenau tą naktį. Pa- 
menu, kad protarpiais, kada aprimdavo vėjo ūžesys ir bangų 
šniokštimas, iš tolo būdavo girdėti paskiri akordai, melodijų 
nuotrupos. Kas čia per paslaptingas povandeninis laivas? Kur 
jis plaukia? Kas per žmonės jame? Koks yra tasai nuostabus 
mechaninis variklis, įgalinantis jį pasiekti tokį pašėlusį greitį? 

Išaušo. Rytmečio rūkas mus apgaubė savo šydu. Bet ir rū- 
kas išsisklaidė. Aš jau buvau beketinąs rūpestingai apžiūrėti 
viršutinę laivo dalį, horizontalios plokštumos pavidalu kyšan- 
čią iš vandens, bet staiga pajutau, kad laivas pamažu grimzta 
į vandenį. 

— Ei jūs, velniai!-—- sušuko Nedas Lendas, trinksėdamas ko- 
jomis į skardų metalą.— Atidarykite, ir kuo greičiau! Nevėkšlos 
jūrininkėliai! 

Bet per baisų varomojo sraigto ūžesį buvo sunku ką nors 
išgirsti. Laimė, laivas nustojo grimzdęs į jūros gelmes. 

Laivo viduje sužvangėjo atstumiami skląsčiai. Pakilo liuko 
dangtis. Iš po jo iškišo galvą žmogus; jis šūktelėjo kažkokį 
nesuprantamą žodį ir tučtuojau dingo. 

Po kelių minučių iš liuko išlindo aštuoni žaliūkai su pri- 
dengtais veidais; ir jie tylėdami mus įtraukė į baisiojo po- 
vandeninio savo laivo vidų. 


AŠTUNT ASIS SKYRIUS 


MOBILIS IN MOBILI! 


Šis akiplėšiškas mūsų pagrobimas įvyko žaibiškai greitai, 
Net atsipeikėti nespėjome. Nežinau, ką jautė mano bendrake- 
leiviai, atsidūrę plaukiojančiame kalėjime, bet man per visą 
kūną nuėjo šiurpas. Kas jie tokie? Be jokios abejonės, tai nau- 
jos formacijos piratai, naujai išrastu būdu plėšikaujantys jū- 
rose. 

Vos tik užsidarė mažo liuko dangtelis, aš atsidūriau visiš- 
koje tamsoje. Akys, pripratusios prie dienos šviesos, nieko nė- 
pajėgė įžiūrėti šitoje tamsybėje. Aš ėjau apgraibomis, žengda- 
mas basomis kojomis geležinių laiptų pakopomis. Paskui mane 
kažkas vedė Nedą Lendą ir Konselį. Laiptų apačioje buvo du- 
rys, kurios plačiai atsidarė ir, mus praleidusios, žvangėdamos 
vėl užsitrenkė. 

Likome vieni. Kur mes patekome? Ką galėjome pasakyti? 
Aš neisivaizdavau, kur mes atsidūrėme. Viskas skendėjo tam- 
soje. Ji buvo tokia juoda, kad net po kelių minučių negalėjai 
įžiūrėti nė menkiausios prošvaistėlės, kurią vis dėlto pajunta- 
me net tamsiausią naktį. 

Nedas Lendas, didžiai pasipiktinęs, kad su mumis taip ne- 
gražiai elgiamasi, giežė savo apmaudą: 

— Tūkstantis velnių!— šaukė jis.— Savo svetingumu šitie 
žmonės pralenkė Kaledonijos laukinius! Betrūksta, kad jie bū- 
tų žmogėdros. Manęs tai nė kiek nestebina, bet aš iš anksto 
pareiškiu, kad laisva valia suėdamas nesiduosiu! 


! Judantis judančiame (Iot.). 

— Liaukitės, bičiuli Nedai, liaukitės!— kalbėjo niekad gal- 
vos nepametantis Konselis.— Ko čia iš anksto spirgėti. Mes 
dar ne keptuvėje! 

— Dar ne keptuvėje, — atsakė kanadietis — bet kad krosny- 
je, tai jau tikriausiai! Ir kokia pragariška tamsybė! Laimė, sa- 
vo bowie knife! aš turiu prie savęs, ir nereikia daug šviesos, 
kad jį galėčiau paleisti į darbą! Tegu tik bent vienas banditas 
pamėgina lįsti prie manęs!.. 

— Nusiraminkite, Nedai,—tariau žeberklininkui,— bepras- 
miškai karščiuodamasis, tu mus gali pastatyti į nemalonią pa- 
dėtį. Ką gali žinoti, gal dabar jie klausosi, ką mes kalbame? 
Verčiau pamėginkime išsiaiškinti, kur dabar esame! 

Aš žengiau apgraibomis. Paėjęs kokius penkis žingsnius, at- 
sirėmiau į sieną, išmuštą geležies lapais. Slinkdamas pasieniu, 
aptikau medinį stalą, prie kurio stovėjo keletas suolų, Mūsų 
kalėjimo grindys buvo išklotos storu formiumo dembliu, slopi- 
nančiu žingsnius. Plikose sienose nebuvo jokios žymės nei du- 
rų, nei langų. Konselis, ėjęs aplink iš priešingos pusės, susidū- 
rė su manim, ir mudu abu patekome į vidurį kambario, ilgio 
maždaug dvidešimt ir pločio apie dešimt pėdų. Na, o aukščio, 
tai, nors Nedas Lendas ir buvo augalotas, ranka negalėjo pa- 
siekti lubų. 

Praėjo pusė valandos, o viskas liko kaip buvę. Tik staiga 
mūsų akis, pripratusias prie visiškos tamsos, apžilpino ryški 
šviesa. Mūsų kalėjimas staiga nušvito. Šviesa buvo tokia skais- 
ti, kad nejučia užsimerkiau. Aš pažinau tą balkšvą, akinamą 
šviesą, aną baisiąją naktį nutvieskusią visą plotą aplink povan- 
deninį laivą, šviesą, kurią mes buvome palaikę nuostabiu jū- 
ros organizmų švytėjimo reiškiniu! Kai aš atsimerkiau, pama- 
čiau, kad skaidri šviesa sklinda iš elektrinės pusrutulio pavida- 
10 armatūros, įtaisytos kabinos palubėje. 

— Pagaliau pasidarė šviesu!-— sušuko Nedas Lendas, stovin- 
tis gynimosi pozoje su peiliu rankoje. 

— Taip, bet mūsų būklė nė kick nepaaiškėjo!-— atsakiau 
aš, 

— Tegu ponas profesorius turi kantrybės, — tarė niekad ne- 
sijaudinantis Konselis. 

Elektros šviesoje buvo galima įžiūrėti visas, net menkiau- 
sias kabinos smulkmenas. Iš baldų buvo tik stalas ir penki suo- 
lai. Slaptos durys, matyti, užsidarė hermetiškai. Nė joks gar- 
sas iš anapus sienų nepasiekė mūsų klausos. Rodos, viskas 
šitame laive buvo užmirę. Ar mes plaukėme vandenyno pa- 

viršiumi? Ar jau nusileidome į jūros gelmes? Tai buvo neįma- 
noma atspėti. 

Bet juk gi ne šiaip sau užsidegė šviesusis rutulys! Manyje 
blykstelėjo viltis, kad netrukus ateis kas nors iš laivo įgulos. 
Jei manoma žmones palikti užmarštyje, tai kalėjimo požemiai 
juk neapšviečiami! 

Taip galvodamas, aš neapsirikau. Spynos sužvangėjo, durys 
atsidarė, įėjo du vyrai. 

Vienas buvo neaukšto ūgio, raumeningas, kresnas, su di- 
dele galva, išsidraikiusiais juodais plaukais, su ūsais, skvarbių 
akių. Iš visos pietietiškos jo išorės dvelkė gyvas prancūziškas 
žvitrumas, kuris rodė jį esant provansieti. Didro teisingai sakė, 2 
kad žmogaus būdą atspindi jo judesiai, o šitas stipruolis ga- | 
lėjo būti puikiausias šio teiginio įrodymas. Jautėsi, kad jo 
kalba spalvinga, pilna sąmojo, vaizdingų palyginimų, netikėtų 
posūkių. Beje, tuo dabar negalėjau įsitikinti, nes įėję jie kal- 
bėjo keista, man negirdėta tarme. 

Apie antrą nepažįstamąjį reikia pasakyti ką daugiau. Bu- 
vusiam Grasiolės ir Engelio mokiniui iš jo veido buvo nesunku 
skaityti tartum iš atverstos knygos. Nė kiek nesvyruodamas, 
aš nustačiau svarbiausius šio žmogaus būdo bruožus: pasitikė- 
jimas savimi, kadangi jis iškilniai laikė galvą, o juodų akių 
žvilgsnis buvo kupinas šalto ryžto; ramumas, nes blyški jo 
oda rodė šaltakraujiškumą; nepalenkiama valia matėsi iš to, 
kaip jis staiga suraukdavo kaktą, — pagaliau, drąsa, nes gilus 
kvėpavimas rodė jį turint didelius gyvybinių jėgų išteklius. 

Pridursiu, kad tai buvo išdidus žmogus, jo žvilgsnis, kietas 
ir ramus, rodos, atspindėjo minties pakilumą; ir visa jo povyza, 
stotas, judesiai, veido išraiška bylojo, jei tikėsime fizionomistų 
išvedžiojimais, jo prigimties tiesmukumą. 

Jo akivaizdoje aš „nenorom“ pasijutau besąs saugus, ir šis 
susitikimas su juo lėmė mums gerą klotį. 

Kiek šiam žmogui metų? Galėjai sakyti, kad trisdešimt pen- 
keri, o gal ir penkiasdešimt! Jis buvo aukšto ūgio; aiškiai ap- 
rėžta burna, gražūs dantys, ranka plonu riešu, ilgais pirštais, 
didžiai „psichinė“, kalbant chiromantų terminais, kitaip sakant, 
būdinga pakiliai ir aistringai prigimčiai, — jis visas atrodė įkū- 
nytas taurumas. Žodžiu, šitas žmogus buvo tobulo vyriško gro- 
žio pavyzdys, kokio man dar nebuvo tekę sutikti. Štai dar 
vienas įsidėmėtinas jo veido bruožas: akys, atokiai viena nuo 
kitos, galėjo aprėpti iš karto visą ketvirtį horizonto! Šiai savy- 
bei, — kaip kad vėliau sužinojau — buvo dar būdingas ir regė- 
jimo aštrumas, žymiai pranokstantis Nedo Lendo akių aštrumą. 
Kada nepažįstamasis į ką nors įsmeigdavo savo žvilgsnį, jo ant- 

akiai susiraukdavo; jis prisimerkdavo, lyg norėdamas susiaurinti 
regos lauką, ir žiūrėdavo! Kas per žvilgsnis! Jis kiaurai vėrė 
sielą! Jis skrodė vandens sluoksnius, nepermatomus mūsų akims, 
atskleisdamas jūros gelmių paslaptis!.. 

Abu nepažįstamieji buvo su jūrų ūdros kailio beretėmis, il- 
gais jūreiviškais ruonio odos batais, kažkokio ypatingo audinio 
jų drabužiai dailiai laikė apglėbę jų stuomenis, nevaržydami 
judesių. 

Aukštasis, — matyti, laivo vadas,— nužvelgė mus labai ati- 
džiai, netardamas nė žodžio. Paskui, atsigręžęs į savo palydovą, 
prabilo kažkokia kalba, kurios aš niekad nebuvau girdėjęs. Tai 
buvo malonaus skambesio, lanksti, melodinga kalba su kirčiuo- 
tomis balsėmis. 

Antrasis linktelėjo galvą ir tarė du ar tris žodžius ta LB 
kalba. Paskui jis klausiamai pažvelgė į mane. 

Aš atsakiau prancūziškai, aiškiai tardamas kiekvieną žodį, 
jog nesuprantu jo klausimo. Bet jis, matyti, taip pat nesuprato 
manęs. Susidarė gana kebli padėtis. 

— O gal tegu ponas profesorius papasakoja jiems mūsų is- 
toriją, — tarė man Konselis.— Gal tie ponai ką supras! 

Aš ėmiau pasakoti apie mūsų nuotykius, raiškiai, skieme- 
nuodamas kiekvieną žodį, nepraleisdamas nė vienos smulkme- 
nos. Pasakiau, kuo kuris mūsų vardu, kokios kuris profesijos 
ir, pagal visas etiketo taisykles, pats prisistačiau esąs profeso- 
rius Aronaksas. Paskui pristačiau savo tarną Konselį ir žeberk- 
lininką misterį Nedą Lendą. 

Žmogus gražių malonių akių klausėsi manęs ramiai, net 
pagarbiai ir nepaprastai atidžiai, bet iš veido negalėjau spręsti, 
ar jis bent ką suprato iš mano kalbos. Aš baigiau savo pasa- 
kojimą. Jis nepratarė nė žodžio. 

Dar liko galimybė aiškintis su juo angliškai. Gal kartais 
jie kalba ta dabar labai paplitusia kalba. Aš lengvai skaičiau 
ir anglų, ir vokiečių kalbomis, bet laisvai kalbėti negalėjau. 
O čia svarbiausia buvo aiškumas. 

— Na, dabar jūsų eilė —tariau žeberklininkui— Prašom, 
misteri Lendai, prisiminti praeitus laikus ir derybas pradėti, 
kaip ir tinka anglosaksui, gryniausia anglų kalba! Ką gali žinoti, 
gal jūs turėsite didesnį pasisekimą, negu aš. 

Nedas ilgai nesiprašydino ir angliškai pakartojo viską, ką 
pasakojau aš. Tiesą sakant, jis išdėstė tik pačią esmę, bet vi- 
siškai kita forma. Kanadietis, būdamas labai temperamentingas, 
kalbėjo su dideliu įkvėpimu. Jis griežtais žodžiais protestavo 
prieš mūsų įkalinimą, pareikšdamas, jog tuo pažeidžiamos žmo- 


"gaus teisės! Klausė, pagal kurį įstatymą jie mus laiko uždarę 

šitoje plūdėje, šaukėsi habeas corpus!, teismu grasino tiems, 
kurie atėmė mums laisvę, tūžo, mosikavo rankomis, rėkė ir ga- 
lų gale iškalbingu judesiu parodė, jog mirštame badu. 

Tai buvo tikra teisybė, bet šią aplinkybę mes buvome be- 
veik visai užmiršę. 

Kaip nustebo žeberklininkas, kad ir jis, rodos, ne ką dau- 
giau tepešė už mane. Mūsų lankytojai nė akim nemirktelėjo. 
Faradėjaus kalba, lygiai kaip ir Arago kalba, jiems buvo ne- 
suprantama. 

Nusivylęs savo nesėkme, išsėmęs visus filologinius išteklius, 
aš dabar nežinojau, ką turėtume daryti toliau. Bet čia įsikišo 
Konselis: S 

— Jei ponas profesorius leis, aš su juo pašnekėsiu vokiečių 
kalba, 

— Tai tu moki vokiškai? — sušukau aš. 

— Kaip ir kiekvienas flamandas, ponui profesoriui leidus. 

— Tas man patinka! Drožk, bičiuli! 

Konselis trečią kartą oriai išdėstė visas mūsų istorijos peri- 
petijas. Nors frazės buvo grakščios ir paties pasakotojo tarsena 
labai graži, bet ir vokiečių kalba taip pat nieko nepadėjo. 

Pagaliau, bėdos prispirtas, aš pamėginau savo atmintyje at- 
gaivinti jaunystėje įgytas žinias ir mūsų nuotykius ėmiau dės- 
tyti lotynų kalba. Ciceronas būių užsikišęs ausis ir mane išgrū- 
dęs pro duris, bet aš vis dėlto viską išpasakojau iki galo. Pa- 
sekmės buvo tokios pat apverktinos. 

Paskutinysis mėginimas taip pat buvo nesėkmingas. Nepa- 
Zįstamieji pasikeitė keliais žodžiais kažkokia nesuvokiama kai- 
ba ir išėjo, mums neduodami jokios vilties kokiu nors ženklu, 
suprantamu visose pasaulio šalyse! Durys paskui juos užsi- 
darė. 

— Koks niekšiškumas!-— sušuko Nedas Lendas, piktindama- 
sis gal jau dvidešimtą kartą.-- Kaipgi taip! Su jais kalbamės 
ir prancūziškai, ir angliškai, ir vokiškai, ir lotyniškai, 0 šie 
nenaudėliai bent iš mandagumo būtų tarstelėję kokį žodį! 

— Nusiraminkite, Nedai,— pasakiau įsikarščiavusiam žeberk- 
lininkui.— Rėkimu čia nieko nepadarysi, 

— Bet tik jūs pagalvokite, pone profesoriau— atkirto ne- 
kantrusis mūsų bičiulis — juk šitaip tame geležiniame narve 
mes nustipsime badu! 

— Na jau!— filosofiškai nusiteikęs, įsiterpė Konselis.— Jė- 
gų mums dar ilgam užteks! 


! Pirmieji žodžiai iš įstatymo dėl žmogaus neliečiamybės, pri- 
imto Anglų parlamento 1679 metais, 

— Mano bičiuliai —tariau aš,— nereikia nusiminti. Mums 
blogiau buvo. Neskubėkite, susimildami, galutinai spręsti apie 
šio laivo vadą ir įgulą. 

— Aš jau galutinai nusprendžiau, — atsakė Nedas Lendas— 
Užkietėję niekšai. .. 

— Kadgi! O iš kur jie, iš kokios šalies? 

— Iš niekšų šalies! 

— Mielasis Nedai,— tariau aš, — šita šalis dar nepakanka- 
mai aiškiai pažymėta žemėlapiuose, ir, prisipažinsiu, man sun- 
ku nustatyti, kokios tautybės mūsų nepažįstamieji. Kad jie ne 
anglai, ne prancūzai, ne vokiečiai — galime pasakyti labai tvir- 
tai. O vis dėlto man atrodo, kad vadas ir jo pagalbininkas 
yra gimę žemosiose platumose. Jų išvaizda pietietiška. Bet 
kas jie? Ispanai, turkai, arabai ar indai? Jų išorė nėra tokia 
tipiška, kad būtų galima ką pasakyti apie tautinę jų priklau- 
somybę. Na, o dėl kalbos, tai jos kilmė man visai neaiški. 

— Didelis apsileidimas nemokėti visų kalbų! įsiterpė Kon- 
selis.— O būtų dar paprasčiau, jei būtų įvesta viena visiems 
bendra kalba! 

— Ir tai nieko negelbėtų!-— prieštaravo Nedas Lendas.— Ar- 
gi nematote, kad šitų žmonių kalba yra pačių prasimanyta, iš- 
galvota, norint įnirtinti padorų, išalkusį žmogų! Visuose pa- 
saulio kraštuose visi supranta, ko reikia žmogui, kai jis pra- 
žioja burną, tauškina dantimis, čepsi! Šiuo reikalu ta pačia 
kalba susikalbama ir Kvebeke, ir Paumotu, ir Paryžiuje, ir 
antipodų šalyse: „Aš alkanas! Duokite man valgyti!“ 

— Ė-ė!— tarė Konselis.— Pasitaiko tokių kietakakčių!.. 

Jam per pusę žodžio atsivėrė durys. Įėjo stiuardas!. Jis 
mums atnešė drabužius — palaidines ir jūreiviškas kelnes, pa- 
siūtas iš kažkokio keisto audinio. Aš vikriai apsirengiau. Mano 
draugai padarė tą pat. 

Tuo tarpu stiuardas,— nebylys, o gal dar ir kurčias — pa- 
taisė mums stalą ir padėjo valgymo reikmenis trims žmonėms. 

— Viskas suka į gerąją pusę, — tarė Konselis.— Pradžia vi- 
sai nebloga! 

— Kad juos kur!-— atšovė pagiežingasis žeberklininkas.— Ku- 
riems velniams tikę tie jų valgiai! Tos vėžlio kepenys, toji 
ryklio nugarinė ir tasai biišteksas jūros šuns! 

— Ogi tuoj pamatysime!— pasakė Konselis, 

Dubenys, uždengti sidabriniais gaubtais, buvo tvarkingai su- 
dėlioti ant užtiesto stalo. Visi trys susėdome užstalėn. Tik- 
rai, mes atsidūrėme tarp civilizuotų žmonių ir, jei ne elektros 
šviesa, galėjome pagalvoti, kad esame Adelfio restorane Liver- 

pulyje arba Grand Hotelyje Paryžiuje. Turiu paminėti, kad 
į stalą nepadavė nei duonos, nei vyno. Vanduo buvo šviežias 
ir skaidrus, bet vis dėlto tai buvo vanduo, ir tai nepatiko Ne- 
dui Lendui. Tarp mums atneštų valgių aš pastebėjau kelis pa- 
žįstamus žuvies patiekalus, puikiausiai pagamintus, bet dėl kai 
kurių valgių tiesiog nustebau. Aš net negalėjau nuspręsti, ko- 
kios jie kilmės — augalinės ar gyvulinės. Na, dėl stalo servi- 
ruotės, tai ji buvo ir daili, ir labai skoninga. Ant visų stalo 
rykų — šaukštų, šakučių, peilių, lėkščių — buvo išgraviruotas 
inicialas, o aukščiau jo puslankiu išrašytas devizas. Štai tiksli 
faksimilė: 


MOBILIS IN MOBILI 
N 


Judantis judančioje aplinkoje! Šis devizas nuostabiai tiko 
šiam povandeniniam laivui su tąja sąlyga, jei daiktavardį su 
prielinksniu in versime vietininko linksniu, o ne daiktavardžiu 
su prielinksniu ant. Raidė N, matyt, buvo paslaptingo asmens, 
jūros gelmių valdovo inicialas. 

Nedas ir Konselis nekvaršino sau galvos tokiais samprota- 
vimais. Jie tuoj įniko valgyti, ir aš pasiskubinau pasekti jų 
pavyzdžiu. Dabar buvau ramus dėl mūsų likimo, ir man pasi- 
darė aišku, kad mūsų šeimininkai neduos mums numirti badu. 

Tačiau viskas pasaulyje baigiasi, viskas praeina, net alkis 
žmogui, nieko nevalgiusiam ištisas penkiolika valandų! Pasiso- 
tinę mes pajutome, jog baisiai norim miego! Ši reakcija buvo 
visai natūrali po kovos su mirtimi aną naktį, kuriai, rodės, 
niekad nebus galo. 

— Ei, ei, aš mielu noru numigčiau,— tarė Konselis. 

— O aš jau miegu, — atsakė Nedas Lendas, 

Abu mano bendrakeleiviai išsitiesė ant demblių, patiestų 
kabinoje ant grindų, ir kaip mat užmigo. 

Bet man užmigti buvo ne taip lengva, Tūkstančiai minčių 
lindo į galvą, iškilo tūkstančiai neišspręstų klausimų, tūkstančiai 
vaizdų neleido sumerkti blakstienų! Kur mes? Kas toji nesu- 
tramdoma jėga, kuri mus neša? Aš jaučiau, — tikriau sakant, 
man atrodė, kad jaučiu — jog laivas grimzta į pačius giliau- 
sius jūros sluoksnius. Mane kamavo košmarai. Paslaptingose 
jūros gelmėse tartum knibždėjo daugybė man nepažįstamų gy- 
vūnų, labai panašių į povandeninį laivą, kuris buvo toks pat 
gyvybingas, toks pat judrus, baisus, kaip ir jie!.. Pamažu 
smegenys aprimo, regėjimai išblyško snūdulio rūke, ir aš ne- 
trukus užmigau sunkiu miegu. 

DEVINTASIS SKYRIUS 


NEDAS LENDAS NIRŠTA 


Nežinau, ar mes ilgai miegojome; tur būt, ilgai, nes jau- 
čiausi visiškai pasilsėjęs. Pabudau anksčiau už kitus. Mano 
draugai kuo ramiausiai miegojo, išsitiesę kampe. 

Mano galva buvo šviesi, mintys aiškios. Pakilęs iš kieto sa- 
vo guolio, aš vėl ėmiausi atsidėjęs tyrinėti mūsų kazematą. 

Jokių pasikeitimų čia nebuvo įvykę. Kalėjimas liko kalėji- 
mu, o belaisviai belaisviais. Tik nuo stalo buvo nuimti valgy- 
mo rykai, Jokių ženklų, kad mūsų būklė greitai pasikeistų, ir 
sunerimęs pats savęs klausiau: nejau visi mes ELEBS neži- 
nia kiek laiko gyventi šiame narve? 

Nelinksmą ateitį vaizdavausi dar niūresnėmis spalvomis, kai 
man ėmė stigti oro. Aš pajutau, lyg kas būtų ėmęs spausti man 
krūtinę, nors vakarykščiai košmarai ir nebesikartojo. Kvėpuoti 
darėsi vis sunkiau, Man atrodė, kad tuoj uždusiu nuo tvankos. 
Nors mūsų kamera buvo pakankamai erdvi, mes, matyti, su- 
kvėpavome didžiąją dalį ore esamo deguonies. Yra žinoma, kad 
žmogus per valandą sunaudoja tiek deguonies, kiek jo yra 
šimte litrų oro. Todėl, kai į orą iškvėpta toks pat kiekis anglia- 
rūgštės, jis darosi nebetinkamas kvėpuoti, 

Trumpiau kalbant, buvo gyvas reikalas atnaujinti atmosferą 
mūsų kameroje ir, savaime suprantama, visame povandeninia- 
me laive, 

Bet dabar man iškilo klausimas. Ką tokiu atveju daro po- 
vandeninio laivo vadas? Gal deguonį jis gamina cheminiu bū- 
du: kaitindamas bertoleto druską ir podraug kalio chloridu ab- 
sorbuodamas oro angliarūgštės dujas? Bet juk cheminių medžia- 
gų ištekliai mažėja, juos reikia papildyti, taigi reikia bendrauti 
su Žeme? Bet gal jis tenkinasi suslėgtu oru, surinktų į tam tik- 
rus rezervuarus, ir jį vartoja pagal reikalą? Visko gali būti! 
Tad ar jis kartais taip ir nedaro, nes tas būdas yra ir papras- 
tesnis, ir pigesnis, vadinasi, ir patikimesnis. Ar tik jis neiškyla 
į jūros paviršių, kaip koks banginis, pakvėpuoti grynu oru? 

Pagaliau vis tiek, kokių priemonių jis griebtųsi, bet, man 
rodos, dabar jau pats metas keisti orą. 

Aš stengiausi kvėpuoti dažniau, traukdamas į krūtinę de- 
guonies likučius, kurių dar šiek tiek buvo tvankioje patalpoje. 
Ir ūmai į mane dvilktelėjo jūra: srovė gryno oro, prisigėrusio 
jūros kvapų, paplūdo į mūsų kazematą. Gaivus, jodo prisotintas 

jūros oras! Plačiai išžiojęs burną, aš godžiai įkvėpiau stebuk- 
lingą jo srovę! Ir tuo pat akimoju pajutau, lyg mane kas būtų 
švelniai stumtelėjęs ir palengva, bet gana juntamai pradėjęs 
supti. Šis laivas, toji plieninė pabaisa, iškilo tartum koks ban- 
ginis į vandens paviršių pakvėpuoti grynu oru! Dabar man 
jau buvo aišku, kaip įtaisyta laivo ventiliacija. 

Atsikvėpęs visa krūtine, aš paskui ėmiau ieškoti, kur ga- 
lėtų būti ventiliacijos anga, vadinamasis „oratiekis“, pro kurį 
įeina gaivinamasis srautas. Netrukus jį suradau. Aukščiau du- 
rų buvo anga, pro kurią tvino grynas oras, gaivinantis mūsų 
kamerą. 

Kai tik padvelkė grynas oras, pabudo Nedas ir Konselis. 

Tartum pagal komandą juodu abu pasitrynė akis, pasirąžė 
ir pašoko ant kojų. 

— Kaip sekėsi miegoti ponui profesoriui? — mandagiai pasi- 
teiravo Konselis. 

— Kuo puikiausiai, mano bičiuli — atsakiau. — O jums, mis- 
teri Nedai Lendai? 

— Miegojau kaip negyvas, pone profesoriau. Jei neapsi- 
rinku, lyg būtų padvelkęs jūros vėjelis? 

Jūrininkas negalėjo apsirikti, ir žeberklininkui aš papasa- 
kojau, kas buvo atsitikę, jiems miegant. 

— Ak taip!— tarė jis — Dabar aišku, kas ten buvo per švil- 
pesys, kurį girdėjome, kada tariamasis narvalas plaukiojo ne- 
toli „Abraomo Linkolno“! 

— Visiškai aišku, misteri Lendai! Mus pasiekdavo švilpia- 
mas jo kvėpavimas! 

— Bet būkite malonus pasakyti, pone Aronaksai, kuri da- 
bar valanda! Ar tik jau nebus pietų metas? 

— Pietų metas, gerbiamas mano žeberklininke? Jūs, tur būt, 
norite pasakyti, kad metas pusryčiauti? Mes tikriausiai būsime 
pramiegoję visą vakarykščią dieną iki pat šio ryto! 

— Vadinasi, mes išmiegojome kiaurą parą!— sušuko Kon- 
selis, 

— Taip man atrodo, — atsakiau aš. 

— Nesiginčysiu su jumis, pone profesoriau,— tarė Nedas 
Lendas.— Man vis tiek pat, ar pietūs, ar pusryčiai! Kad tik 
stiuardas susiprastų mums paduoti ir vieną, ir antrą! 

— Ir vieną, ir antrą!— pakartojo Konselis. 

— Teisingai!-— pritarė jam kanadietiss— Mes turime teisę ir 
į vieną, ir į antrą. Na, o aš tai neatsisakysiu nei nuo pusry- 
čių, nei nuo pietų. 

— Ką gi, Nedai, gausim apsišarvuoti kantrybe, — tariau aš.— 
Nepažįstami šeimininkai, rodos, nesikėsina mūsų numarinti ba- 

du. Antraip jiems nebūtų buvę prasmės vakar duėti mums 
pietų. 

— O gal jie bus sumanę mus nupenėti ir paskersti?— tarė 
Nedas. 

— Kažin!-— atsakiau.— Juk ne į žmogėdrų rankas patekome! 

— Vienas kartas nesiskaito, — rimtai atsakė kanadietis — Ką 
gali žinoti, gal šitie žmonės jau seniai beragavo šviežienos, 
O tris šitokius sveikus, gerai įmitusius vyrus, kaip ponas pro- 
fesorius, jo tarnas ir aš... 

— Meskite paikas mintis iš galvos, misteri Lendai,— alt- 
sakiau žeberklininkui.— O svarbiausia, nė nemėginkite ką nors 
panašiai užsiminti mūsų šeimininkams, šitaip galit tik apsun- 
kinti mūsų padėtį. 

— Gana!— tarė žeberklininkas.— Aš esu alkanas kaip tūks- 
tantis velnių, ir, ar tai būtų pietūs, ar pusryčiai, mums jų vis 
tiek neduoda! 

— Misteri Lendai,— prikišau jam, — laive reikia laikytis nu- 
statytos tvarkos, o aš spėju, kad mūsų pilvų signalai nelabai 
sutampa su virėjo skambalu! 

— Ką gi, pavarysime atgal savo laikrodžius,— tarė nieka- 
da nesijaudinantis Konselis. 

— Jūs vis savo giedate, bičiuli Konseli!— sušuko nekantru- 
sis kanadietis— Jūs savo tulžies tuščiai nelaistote, tausojate 
savo nervus! Pavydėtinas ramumas! Jūs net nevalgęs galite dė- 
koti! Jūs verčiau mirsite badu, negu skųsitės! 

— O kas naudos iš skundų? — paklausė Konselis. 

— Kas naudos? Pasiskundi, ir vis kažkaip lengviau pasida- 
ro! Na, o jei šitie piratai, — aš sakau „piratai“ iš pagarbos po- 
nui profesoriui, nes jis man draudžia juos vadinti žmogėdro- 
mis, — jei tie piratai vaizduojasi, jog aš duosiuos laikomas nar- 
ve, kur baigiu uždusti, ir kad viskas apsieis be karčių žodžių, 
kurių aš įtūžęs kišenėje neieškau, tai jie klysta! Klausykite, po- 
ne Aronaksai, pasakykite atvirai, kaip jūs manote, ar dar ilgai 
jie mus kankins šioje geležinėje dėžėje? 

— Atvirai kalbant, aš apie tai tiek težinau, kiek ir jūs, 
mano bičiuli! 

— Na, o vis dėlto, kaip jūs manote? 

— Aš manau, kad atsitiktinai mums pavyko išaiškinti svar- 
bią paslaptį. Ir jei povandeninio laivo įgulai rūpi išlaikyti pa- 
slaptį, ir jei ši paslaptis jiems brangesnė, kaip trijų žmonių gy- 
vybė, manau, mums gresia didelis pavojus. O jei ne, tai mus 
prarijusi pabaisa, pirmai progai pasitaikius, mus grąžins į tokią 
pat visuomenę, kaip mes. 

— Arba mus įskirs į laivo įgulą — tarė Konselis—ir lai- 
kys... 
— Iki tol,— baigė Nedas Lendas,— kol kuri nors fregata, 
greitesnė ir turinti daugiau laimės, negu „Abraomas Linkol- 
nas“, sučiups šitą plėšikų lizdą ir iškarstys ant rėjų visą įgulą, 
Oo podraug su ja ir mus. 

— Labai išmintingai pasakyta, misteri Lendai,— įsiterpiau 
aš.— Bet, kiek man žinoma, dar niekas nieko mums nepasiūlė. 
Todėl beprasmiška kurti ateities planus. Kartoju, reikia dar 
palaukti, reikia būti apdairiems, atsižvelgti į aplinkybes ir nie- 
ko nedaryti, jei nėra ko daryti! 

— Priešingai, pone profesoriau— atsakė žeberklininkas, ne- 
norėjęs nusileisti, — reikia kažką daryti! 

— Bet ką gi, misteri Lendai? 

— Bėgti! 

— Bėgti iš „sausumos“ kalėjimo ne taip paprasta, o bėgti 
iš povandeninio kalėjimo, tai jau, mano nuomone, visiškai ne- 
įmanoma. 

— Na, bičiuli Lendai,— kreipėsi į jį Konselis,— ką jūs at- 
sakysite į pono profesoriaus išvedžiojimus? Aš nepatikėsiu, kad 
amerikiečiui reikėtų ieškoti žodžio kišenėje! 

Žeberklininkas, visai sutrikęs, tylėjo. Bėgti tokiomis aplin- 
kybėmis, į kurias mus nubloškė atsitiktinumas, buvo visiškai 
neįmanoma. Bet kanadietis — pusiau prancūzas, ir Nedas Len- 
das tai įrodė savo atsakymu. 

— Vadinasi, pone Aronaksai,— tarė jis, trumpai pagalvo- 
jęs, — jūs nesumetate, ką turi daryti žmogus, negalėdamas iš- 
trūkti iš kalėjimo? 5 

— Ne, nesumetu, mano bičiuli! 

— Ogi viskas labai paprasta! Jis turi jame įsikurti kuo 
patogiau. 

— Žinoma!— tarė Konselis— Daug maloniau įsikurti viduj 
plaukiančiojo kalėjimo, negu atsidurti už jo sienų! 

— Bet pirma reikia išmesti lauk visus kalėjimo prižiūrėto- 
jus, raktininkus, sargus!— pridūrė Nedas Lendas. 

— Ką jūs sakote, Nedai! Argi jūs rimtai galvojate paimti 
laivą į savo rankas? 

— Visiškai rimtai, — atrėžė žeberklininkas. 

— Tuščias sumanymas! 

— O kodėl, pone? Argi negali pasitaikyti gera proga? O jei 
taip, aš nežinau, kodėl turėčiau ją praleisti? Jei šioje plūdėje 
nebūtų daugiau kaip dvidešimt vyrų įgulos, tai nejau jie atsi- 
spirtų dviem prancūzams ir vienam kanadiečiui! 

Buvo protingiau nuleisti pro ausis fantastiškus žeberklinin- 
ko svaičiojimus ir su juo nesiginčyti. Tad pasitenkinau diplo- 
matiška išlyga. 

— Progai pasitaikius, misteri Lendai, mes dar grįšime prie 
šios temos, — tariau aš.— Bet prašau jus apsišarvuoti kantrybe. 
Čia turime būti labai atsargūs, o jūs savo karštakošiškumu ga- 
lite viską sugadinti! Pasižadėkite man skaitytis su mūsų padė- 
timi ir nerodyti savo nirtulio. 

— Pasižadu, pone profesoriau— atsakė Nedas Lendas maža 
paguodos teikiančiu tonu.— Tylėsiu kaip vandens į burną pri- 
sisėmęs, nepadarysiu nė vieno neatsargaus judesio, tegu jie net 
valgyti neduoda, nors ir kaip būtume išbadėję! 

— Jūs davėte žodį, Nedai,— pasakiau kanadiečiui. 

Tuo pokalbis ir baigėsi, ir kiekvienas nugrimzdome į savo 
mintis. ' 

Nors žeberklininkas dar puoselėjo kažkokias šviesias viltis, 
aš, prisipažinsiu, neturėjau jokių iliuzijų. Aš netikėjau, kad 
viskas mums laimingai baigsis, kaip kad buvo linkęs galvoti 
Nedas Lendas. Sprendžiant pagal tai, kaip puikiai manevravo 
povandeninis laivas, jo įgula turėjo būti nemaža; ir tikriau- 
siai stoję su ja į kovą, būtume susidūrę su stipriu priešininku, 
Be to, norint veikti, reikia būti laisvam, o mes sėdėjome už- 
daryti! Aš neįsivaizdavau, kaip būtume galėję pabėgti iš šito 
plieninio kazemato su hermetiškais uždoriais. Ir jei kapitonas 
paslaptyje laiko povandeninį savo laivą, —o tai atrodė labai 
įtikima,— jis neleis mums vaikščioti po laivą. Ką jis su mumis 
darys? Nusmerks mirti, o gal iškels kur į negyvenamą salą? 
Mes buvome jo valioje. Visos mano prielaidos, kaip man ma- 
tėsi, buvo labai arti tiesos, ir tik toks žmogus, kaip Nedas 
Lendas, galėjo tikėtis išsikovosiąs laisvę. Beje, žinodamas ka- 
nadiečio palinkimą įkyrioms idėjoms, aš supratau, kad, kuo dau- 
giau jis apie tai galvos, tuo labiau jį ims įtūžis. Jaučiau, kad 
prakeiksmai giežia jam gerklę, iš jo judesių mačiau vos tram- 
domą įniršį. Jis čia pašokdavo, blaškydavosi kaip laukinis 
žvėris narve, čia daužydavo sienas rankomis ir kojomis. Laikas 
ėjo, vis labiau kankino alkis, o stiuardas nesirodė. Jei mūsų 
šeimininkai iš tikrųjų su mumis ketino elgtis žmoniškai, tai 
kodėl jie taip ilgai paliko be dėmesio mus, jūros nelaimę paty- 
rusius Žmones. 

Nedą Lendą kankino skilvio spazmos, ir jis vis labiau ner- 
tėjo; aš jau ėmiau būgštauti, kad jis, nors ir davęs žodį, nesu- 
valdys savo pykčio, kam nors pasirodžius iš laivo įgulos. 

Praėjo dar dvi valandos. Nedo Lendo nirtulys vis didėjo. 
Kanadietis šaukė, rėkė, bet viskas buvo perniek. Geležinės sie- 

nos buvo kurčios. Laive nesigirdėjo jokio triukšmo, lyg ten 
visi būtų išmirę. Nesijautė nė švelnių korpuso virpesių nuo 
sraigto sukimosi. Laivas, be abejo, stovėjo vietoje. Nugrimzdęs 
į jūros gelmes, jis nebepriklausė Žemei. Tai buvo šiurpi tyla. 

Mes buvome visų užmiršti, uždaryti tarp kazemato sienų. 
Aš bijojau pagalvoti, kad dar ilgai gali trukti toks mūsų įka- 
linimas. Vilties kibirkštėlė, sušvitusi per pasimatymą su kapito- 
nu, pamažu užgeso. Malonus to žmogaus žvilgsnis, didžiadva- 
siškumo antspaudas jo veide, ori povyza — viskas išdilo man 
iš atminties. Aš vaizdavausi šį paslaptingą nepažįstamąjį tokį, 
koks jis greičiausiai ir buvo: nepermaldaujamas, kietaširdis. Jis, 
matyti, tarėsi esąs aukščiau žmoniškumo, jam turėjo būti sve- 
timas gailesčio jausmas, jis tikriausiai buvo žmonių priešas, 
prisiekęs amžiną neapykantą jiems! 

Bet nejau šitas žmogus leis mums žūti tarp šio kalėjimo 
sienų! Paliks mus neapsakomose kančiose, kurias turi iškęsti 
mirštantis badu? Baisi mintis įstrigo man į smegenis, o vaiz- 
duotė mūsų likimą piešė dar niūresnėmis spalvomis. Mane ap- 
ėmė neviltis. Konselis buvo ramus. Nedas Lendas nertėjo. 

Staiga už sienos išgirdome bildesį. Kažkieno žingsniai skam- 
biai trinksėjo į metalo plokštes. Skląsčiai sucypė, atsivėrė du- 
rys, įėjo stiuardas, 

Aš jau buvau bešokąs prie kanadiečio, bet jis mane pralen- 


kė, puolė prie vargšo stiuardo, partrenkė ant grindų, sugriebė 
už gerklės. Stiuardas ėmė dusti stipriose jo rankose. 

Konsėlis mėgino jį išplėšti iš žeberklininko rankų, o aš jau 
ketinau skubėti jam į pagalbą —ir staiga sustingau kaip nu- 
diegtas, išgirdęs prancūziškus žodžius: 

— Nurimkite, misteri Lendai, ir jūs, pone profesoriau! Bū- 
kite malonūs išklausyti manęs. 


DEŠIMT ASIS SKYRIUS 


JŪRŲ GYVENTOJAS 


Tai buvo laivo kapitonas. 

Nedas Lendas vikriai pašoko ant kojų. Stiuardas, vos neuž- 
smaugtas, tučtuojau, davus ženklą jo viršininkui, šlitinėdamas 
išėjo iš kajutės; vado valdžia buvo tokia didelė, kad tas žmo- 

gus nė vienu gestu neparodė savo pykčio kanadiečiui. Konse- 
lis, net jis, rodos, kiek sumišo dėl šios staigmenos. Mes visi 
trys tylėdami laukėme, kuo baigsis ši scena. 

Kapitonas, atsišliejęs į stalą, kryžmai sudėjęs ant krūtinės 
rankas, įdėmiai į mus žiūrėjo. Gal jis abejojo, svarstydamas, 
ar verta prasidėti su mumis? Gal jis gailėjosi, ištaręs kelis žo- 
džius prancūziškai? Labai galimas daiktas. 

Kelias akimirkas truko tyla, ir nė vienas mūsų nedrįsomė 
jos sudrumsti. 

— Ponai, — pagaliau tarė kapitonas ramiu ir įtaigiu bal- 
su, — aš laisvai kalbu prancūzų, anglų, vokiečių ir lotynų kal- 
bomis. Aš būčiau galėjęs iš karto su jumis išsiaiškinti, bet 
pirma norėjau jus pasekti ir jau paskui nuspręsti, ką man su 
jumis daryti. Viskas, ką jūs apie save pasakojote—ir visi 
drauge, ir kiekvienas atskirai — visiškai sutapo; ir aš įsitikinau, 
kad jūs tikrai esate tie patys asmenys, kuriais sakotės esą. 
Dabar aš žinau, kad atsitiktinumas mane suvedė su ponu Pjeru 
Aronaksu, gamtos mokslų istorijos profesoriumi Paryžiaus mu- 
ziejuje, iškomandiruotu į užsienį su moksline misija; aš žinau, 
kad pono profesoriaus palydovai — jo tarnas Konselis ir kana- 
dietis Nedas Lendas, žeberklininkas iš fregatos „Abraomas Lin- 
kolnas“, įeinančios į Jungtinių Amerikos Valstijų karo jūrų 
laivyno sudėtį. 

Aš nusilenkiau, reikšdamas pritarimą. Kapitonas nesikreipė 
į mane su klausimu. Vadinasi, nieko atsakyti nereikėjo. Jis 
visiškai laisvai kalbėjo prancūziškai. Jo tarsena buvo neprie- 
kaištinga, žodžiai tikslūs, kalbėjimo būdas labai malonus. 

Po to jis pasakė: 

— Jūs, be abejo, vylėtės, kad antrasis mūsų susitikimas 
įvyks daug anksčiau. Bet aš pasijutau keblioje padėtyje, suži- 
nojęs, kas toks jūs esate, pone. Aš ilgai nieko negalėjau nu- 
spręsti. Labai nemalonios aplinkybės jus suvedė su žmogumi, 
kuris yra nutraukęs visus ryšius su žmonija! Jūs sudrumstėte 
man ramybę... 

— Nenorėdamas, — pasakiau aš. 

— Nenorėdamas?— pakartojo nepažįstamasis, kiek pakėlęs 
balsą.— Nejau „Abraomas Linkolnas“ nenorėdamas mane me- 
džiojo po visas jūras? Nejau jūs nenorėdami sėdote ir plau- 
kiojote šia fregata? Nejau jūsų sviediniai nenorėdami daužė 
mano laivo šonus? Nejau misteris Nedas Lendas nenorėdamas 
metė į mane žeberklą? 

Tvardomas irzulys buvo jaučiamas kapitono žodžiuose, Bet 
aš į visus jo priekaištus atsakiau labai paprastai. 


58 


— Pone, — prabilau,— jūsų, suprantama, nepasiekė gandai, 
pasklidę Amerikoje ir Europoje ryšium su jūsų laivu. Jūs ne- 
žinote, kokio atgarsio abiejų žemynų visuomenėje susilaukė 
tie nelaimingi atsitikimai, kai karo laivai susidurdavo su po- 
vandeniniu jūsų laivu! Aš nevarginsiu jūsų dėmesio, skaičiuo- 
damas visus spėliojimus, kuriais buvo norima išaiškinti neišaiš- 
kinamą reiškinį, kilusį iš šios jūsų paslapties. Bet žinokite, kad 
„Abraomas Linkolnas“, jus persekiodamas tolimiausiose Ramio- 
jo vandenyno jūrose, tarėsi medžiojąs kažkokią jūros pabaisą, 
kurią jam žūt būt reikią sunaikinti! 

Kapitono lūpomis perbėgo vos pastebimas šypsnys. 

— Pone Aronaksai— tarė jis ramesniu balsu, — ar jums pa- 
kaktų drąsos teigti, jog jūsų fregata nebūtų persekiojusi ir ap- 
šaudžiusi povandeninio laivo su tokiu pat šišu, kaip persekiojo 
jūros pabaisą? 

Kapitono klausimas mane suglumino. Aš žinojau, kad fre- 
gatos vadas, kapitonas Faragutas, suprantama, dėl to nebūtų 
sukęs daug galvos. Jis būtų laikęs savo pareiga sunaikinti po- 
vandeninį laivą taip pat, kaip ir baisųjį narvalą. 

— Taigi, pone, jūs turite sutikti — kalbėjo nepažįstamasis — 
kad aš turiu teisę elgtis su jumis kaip su savo priešais. 

Aš ir vėl nieko neatsakiau, ir dėl tos pačios priežasties. 

— Aš ilgai svyravau,— kalbėjo kapitonas.— Niekas manęs 
neįpareigoja rodyti jums savo svetingumą. Man dabar nebūtų 
reikalo kalbėtis su jumis, jei būčiau nusprendęs jumis nusikra- 
tyti. Aš galėjau, išlaipinęs jus ant savo laivo denio, kur buvot 
radę sau prieglobstį, nusileisti į jūros gelmes ir jus ten už- 
miršti! Argi neturėjau teisės taip padaryti? 

— Laukinis galėtų taip padaryti, bet ne civilizuotas žmo- 
gus!-— atsakiau aš. 

— Pone profesoriau— gyvai atkirto kapitonas, — aš visiškai 
ne iš tų žmonių, kuriuos jūs vadinate civilizuotais! Aš nutrau- 
kiau bet kokius ryšius su visuomene! Taip padaryti turėjau 
svarių priežasčių. O kiek tos priežastys buvo pagrįstos, tai 
sprendžiu tik aš vienas! Aš nesu pavaldus tos visuomenės įsta- 
tymams ir prašau niekad man jų neminėti! 

Viskas buvo pasakyta. Rūstus ir niekinamas buvo nepažįs- 
tamojo žvilgsnis. Ir man dingtelėjo mintis, kad šio žmogaus 
praeityje esama baisios paslapties. Ne veltui jis save pastatė 
anapus visuomenės įstatymų, ne veltui įsikūrė už nepasiekiamu- 
mo ribų, tuo būdu įsigydamas nepriklausomybę ir laisvę tik- 
rąja šio žodžio prasme! Kas išdris jį persekioti jūros gelmėse, 
jei ir vandenyno paviršiuje jis užkirsdavo kelią visiems kės- 
lams prieš jį? Koks laivas pajėgs galynėtis su šiuo povandeniniu 

monitoriumi? Kokie laivai pajėgtų atlaikyti jo tarano smūgį 
Nebuvo žmogaus, kuris būtų galėjęs pareikalauti iš jo atsakyti 
už savo veiksmus. Dievas, jei jis dar jį tikėjo, ir sąžinė, jei jis 
dar ją turėjo, buvo vieninteliai jo teisėjai, 

Visos šitos mintys šmėkštelėjo man galvoje, kol šis paslap- 
tingas žmogus tylėjo, visas nugrimzdęs savyje. Aš į jį žiūrėjau 
su pasibaisėjimu ir su smalsumu; taip, tur būt, Edipas žiūrėjo 
į slinksą! 

Pagaliau kapitonas sutrikdė slogią tylą. 

— Taigi, aš svyravau,— tarė jis— Bet pagalvojęs nuspren- 
džiau, kad savo interesus galiu suderinti su gailestingumu, 
į kurį turi teisę kiekviena gyva būtybė. Jūs liksite mano 
laive, jei jau likimas jus čionai atbloškė. Aš jums suteikiu 
laisvę, beje, labai aprėžtą; už tai turėsite sutikti su viena są- 
lyga. Kad laikysitės duotojo žodžio, man pilnai užteks vien 
jūsų pažado. 

— Aš jūsų klausau, pone, — atsakiau jam.— Tikiuosi, kad 
padoriam žmogui toji jūsų iškelta sąlyga nebus sunki! 

— Savaime suprantama! Tad klausykite: galimas daiktas, 
jog kai kurios nenumatytos aplinkybės kada nors mane privers 
kelias dienas ar valandas vėl jus laikyti savo kajutėse be 
teisės išeiti. Vengdamas prievartos, aš iš anksto noriu gauti 
jūsų pažadą, kad tokiais atvejais besąlygiškai klausysite mano 
nurodymų. Tokiu būdu aš jus atleidžiu nuo bet kurios atsako- 
mybės už tai, kas gali įvykti. Jums bus atimta galimybė matyti 
tokius dalykus, kurių dalyviais jums nedera būti. Na, ar pri- 
imate mano sąlygą? 

Vadinasi, povandeniniame laive dedasi tokie dalykai, apie 
kuriuos neprivalo žinoti žmonės, nesantys anapus visuomenės 
įstatymų! Iš visų staigmenų, kurias man lėmė ateitis, ši pasku- 
tinioji staigmena buvo ne iš pačių mažųjų! 

— Priimame, — atsakiau aš.— Bet leiskite, pone, kreiptis į jus 
vienu klausimu. 

— Prašom. 

— Jūs pasakėte, kad mes turėsime laisvę jūsų laive? 

— Visišką laisvę. 

— Aš norėčiau žinoti, kaip jūs tą laisvę suprantate? 

— Jūs galite laisvai kilnotis laivo ribose, apžiūrinėti jį, ste- 
bėti, kaip čia gyvenama, — išskyrus tik vieną kitą atvejį — 
trumpai kalbant, naudotis tokia laisve, kokia naudojuosi aš 
ir mano draugai, 

Matyti, mes kalbėjomės ne ta pačia kalba, 

— Atleiskite, pone, bet tai kalinio laisvė tarp kalėjimo sie- 
nų! Mes negalime tenkintis tuo. 

— Reikės tenkintis. 

— Kaipgi taip! Mes turime atsižadėti bet kurios vilties pa- 
matyti tėvynę, draugus, šeimas? 

— Taip! Ir podraug nusimesti tą slogų žemišką jungą, kurį 
žmonės vadina laisve! Tai jau ne taip sunku, kaip jūs ma- 
note! 

— Na, o aš, — sušuko Nedas Lendas,— tai niekad neduosiu 
žodžio, jog išsižadu minties pabėgti iš čia! 

— Aš ir neprašau jūsų žodžio, misteri Lendai,— šaltai atsa- 
kė kapitonas. 

— Pone,— sušukau nebesitvardydamas,— jūs piktnaudžiauja- 
te savo valdžia! Tai nežmoniška! 

— Priešingai, labai kilnu! Jūs esate paimti į nelaisvę ko- 
vos lauke! Vienas mano žodis, ir jūs būtumėte buvę išmesti 
į jūros gelmes! O aš išgelbėjau jums gyvybę. Jūs mane užpuo- 
lėte! Jūs sužinojote paslaptį, kurios neprivalo žinoti joks žmo- 
gus pasaulyje, — mano būties paslaptį! Ir jūs vaizduojatės, kad 
leisiu jums grįžti į Žemę, kuriai aš esu miręs! Niekados! Aš 
jus laikysiu savo laive, nes to reikalauja mano palies sau- 
gumas! 

Matyti, kapitonas buvo padaręs tokį sprendimą, prieš kurį 
nieko negalėjo padėti jokie argumentai. 

— Man visiškai aišku, pone,— tariau aš,— kad jūs mums 
leidžiate rinktis vieną iš dviejų: arba likti gyviem, arba mirti? 

— Kaip tik taip. 

— Mano bičiuliai, — tariau, kreipdamasis į savo draugus — 
mes esame tokioje padėtyje, kad ginčytis būtų beprasmiška, 
Bet mes neduosime jokio pažado, kuris mus surištų su laivo 
šeimininku, 

— Jokio, — tarė nepažįstamasis. 

Ir jau švelnesniu tonu pridūrė; 

— Leiskite man baigti mūsų pasikalbėjimą. Aš jus pažįstu, 
pone Aronaksai. Jei ne jūsų bendrai, gal jūs nesigailėtumėt, 
kad likimas mus sujungė. Tarp mano mėgstamų knygų jūs ra- 
site ir savo veikalą apie jūros gelmių tyrinėjimą. Aš dažnai 
skaitau jūsų knygą. Okeanografijos mokslą jūs pastūmėjote tiek 
toli, kiek tai įmanoma Žemės gyventojui. Leiskite jus patikinti, 
pone profesoriau, kad negailestausite mano laive sugaišto lai- 
ko. Jūs atliksite kelionę į stebuklų šalį! Įspūdžių kaitaliojima- 
sis audrins jūsų vaizduotę. Jūsų nuotaika visą laiką bus pakili. 
Jūs nepaliausite stebėjęsis visu tuo, ką matysite. Povandeninio 
pasaulio gyvenimas be atlydos skleisis jums prieš akis ir nie- 

kad nepasotins jūsų žvilgsnio! Aš ketinu vėl leistis į povande- 
ninę kelionę aplink pasaulį, ir, kas gali žinoti, ar tik ne į pas- 
kutinę? Aš noriu dar kartą peržvelgti visa, ką esu atradęs 
jūros gelmėse, tiek kartų jau mano tyrinėtose! Jūs būsite 
mokslinių mano darbų dalyvis. Nuo šios dienos jūs žengiate 
į naują pasaulį, jūs pamatysit tai, kas neprieinama žmogaus 
akims,-- aš ir mano draugai išimtis, — ir mūsų planeta jums at- 
skleis slėpiningiausias savo paslaptis! 

Pasakysiu nuo širdies, kapitono kalbos man padarė didelį 
įspūdį. Jis užgavo jautriausią mano stygą, ir aš akimirką už- 
miršau, kad galėjimas stebėti povandeninio pasaulio stebuklus 
neatstos prarastos laisvės. Bet aš guodžiausi, šio taip svarbaus 
klausimo sprendimą atidėjęs ateičiai. Todėl pasitenkinau trum- 
pute replika. 

— Pone,— tariau aš, — nors jūs ir nutraukėte ryšius su Žžmo- 
nija, vis dėlto, tikiuosi, jums nėra svetimi žmogui įgimti jaus- 
mai? Mes patyrėme jūros nelaimę. Jūs kilniaširdiškai mus pri- 
ėmėte į savo laivą. Mes niekad to neužmiršime. Na, o dėl sa- 
vęs, prisipažinsiu, jei galimumas tarnauti mokslui susilpnintų 
mano laisvės troškimą, tai susitikimas su jumis man su kaupu 
atlygintų šį nuostolį. 

Aš maniau, kad kapitonas man paduos ranką, norėdamas 
sutvirtinti mudviejų sandėrį. Bet kapitonas rankos nepadavė. 
lr aš širdyje jo pasigailėjau. 

— Paskulinis klausimas, — tariau aš, pastebėjęs, kad šis ne- 
suprantamas žmogus ketina išeiti. 

— Klausau, pone profesoriau. 

— Kaip liepsite jus vadinti? 

— Pone, — atsakė kapitonas,— jums aš — kapitonas Nemas!, 
o jūs man, kaip ir jūsų bendrai, —tik „Nautiliaus“ keleiviai. 

Kapitonas Nemas pasišaukė tarną ir kažką jam paliepė ta 
pačia man negirdėta kalba. Paskui, kreipdamasis į kanadietį 
ir Konselį, jis tarė: 

— Pusryčiai jūsų laukia jums skirtoj kajutėje. Malonėkite 
sekti paskui šitą vyrą. 

— Nealtsisakau!-— tarė žeberklininkas. 

Ir pagaliau jie išėjo iš kalėjimo, kur uždaryti išbuvo dau- 
giau kaip trisdešimt valandų. 

— O dabar, pone Aronaksai, einam ir mudu papusryčiauti. 
Malonėkite sekti paskui mane. 

— Klausau, kapitone, 


! Nemo—niekas (Iol.). 


Aš nuėjau paskui kapitoną Nemą. Peržengę slenkstį, mudu 
atsidūrėme elektros apšviestame siaurame koridoriuje. Paėjėję 
kokius dešimt metrų, mes pro atviras duris suėjome į didelę 
salę. 

Tai buvo valgykla, įruošta ir apstatyta pagal reiklų skonį. 
Aukštos ąžuolinės indaujos su juodmedžio inkrustacijomis sto- 
vėjo abiejuose galuose valgyklos, ir jų lentynose su banguotais 
kraštais tviskėjo brangus fajansas, porcelianas, krištolas. Sidab- 
riniai indai atspindėjo blizgančiame savo paviršiuje iš viršaus 
krintančią šviesą. Gražūs lubų piešiniai švelnino skaidrią šviesą. 

Viduiy salės stovėjo gausiai serviruotas stalas. Kapitonas 
Nemas mostu parodė mano vietą. 

— Sėskite,— tarė jis,— ir valgykite! Jūs, tur būt, badu va- 
duojatės. 

Pusryčiai buvo kelių patiekalų, pagamintų vien iš jūros 
teikiamų produktų; vis dėlto kai kurie patiekalai sukėlė man 
nusistebėjimą. Valgiai buvo labai gardūs, bet juose jautėsi 
kažkoks prieskonis; beje, netrukus aš jo nejaučiau. Tie valgiai, 
kaip man pasirodė, turėjo daug fosforo, ir aš nusprendžiau, 
kad jie visi yra jūrinės kilmės. 

Kapitonas Nemas šnairomis dirsčiojo į mane. Aš nieko ne- 
klausinėjau, bet jis pats atsakė į klausimus, kurie man sukosi 


ant liežuvio galo. 

— Daugelis šitų patiekalų jums nepažįstami, — tarė jis,— bet 
juos valgykite be baimės. Maistas yra sveikas ir sotus. Aš se- 
niai atsižadėjau mėsiškų patiekalų ir, kaip matote, jaučiuosi 
neblogai. Visi mano jūrininkai — rinktiniai žaliūkai, o maitina- 
mės vienodai. 


— Vadinasi, — tariau aš— visi šitie valgiai pagaminti iš jū- 
ros teikiamų produktų? 

— Taip, pone profesoriau! Jūra tenkina visus mano porei- 
kius. Užmetęs tinklus, aš sugaunu gerą laimikį. Nusileidęs 
į jūros gelmes, rodos, žmogui nepasiekiamas, ir įsigeidęs pa- 
medžioti povandeniniuose miškuose, aš nušaunu gelmių žvėrį. 
Mano kaimenės, kaip ir Neptūno kaimenės, ramiai ganosi van- 
denyno ganyklose. Mano valdos plačios, ir kūrėjo ranka, sukū- 
rusi visa, kas gyva, yra dosni! 

Aš nustebęs pasižiūrėjau į Nemą ir tariau: 

— Aš gerai suprantu, pone, kad tinklai teikia puikios žu- 
vies jūsų stalui; aš suprantu, nors ir ne visai aiškiai, jog jūs 
leidžiate sau prabangą medžioti vandens žvėris povandeniniuo- 
se miškuose; bet man visiškai nesuprantama, iš kur jūs savo 
meniu papildote mėsiškais valgiais, tegu ir ne itin gausiai! 

— Pone, — atsakė kapitonas —aš nemintu žemės gyvulių 
mėsa. 

— Na, o kas čiat— paklausiau aš, rodydamas į lėkštę, ku- 
rioje buvo išdėlioti gabalėliai jautienos. 

— Tai, ką jūs tariate esant jautiena, pone profesoriau, tėra 
tik jūros vėžlio nugarinė. O štai šičia kepsnys iš delfino kepenų; 
šitą patiekalą jūs lengvai galėtumėte palaikyti kiaulienos šuti- 
niu! Mano virėjas puikiai konservuoja vandenyno dovanas. Pa- 
ragaukite visko po truputį. Štai konservai iš jūros holoturijų; 
kiekvienas malajietis pripažintų, kad jų skonis nepaprastas! Štai 
kremas, pagamintas iš grietinėlės, kurią mums teikia banginiai; 
štai cukrus, kurį gaminamės iš milžiniškų Viduržemio jūros 
guveinių! Ir, pagaliau, leiskite jums pasiūlyti uogienę iš ane- 
monių, kurios tokios pat sultingos, kaip ir geriausiai prinokę 
žemės vaisiai. 

Ir aš ragavau kiekvieną patiekalą ne iš godumo, bet iš 
smalsumo. O tuo tarpu kapitonas Nemas mane žavėjo, pasa- 
kodamas neįtikimiausius daiktus. 

— Jūra, pone Aronaksai,— kalbėjo jis — mane maitina, Jos 
turtai begaliniai. Jūra mane ne tik maitina, bet ir rengia. Jūsų 
kostiumo audinys yra išaustas iš tam tikrų dvikiaučių molius- 
kų bisuso; jis nudažytas, kaip kad senovėje buvo daroma, pur- 
purinukės syvais; o violetinį atspalvį teikia Viduržemio jūroje 
gyvenančios aplizijos ekstraktas, Kvepalai, kurie stovi ant tua- 
letinio staliuko jūsų kajutėje, gaunami, sausai destiliuojant jū- 
ros augalus. Jūsų patalas padarytas iš minkštos jūros žolės 
zosteros. Plunksna jums bus banginio ūsas, rašalas — sepijos 
liaukų išleidžiamas skystis. Aš gyvenu iš jūros dovanų, o kai 
ateis laikas, jūra atgal pasiims savo dovanas! 

— Jūs mėgstate jūrą, kapitone? 

— Taip, aš mėgstu jūrą! Jūra — tai viskas! Ji apima septy- 
nias dešimtąsias Žemės rutulio. Jos kvėpavimas tyras ir gaivus. 
Begalinėse jos platybėse žmogus nesijaučia vienišas, nes aplin- 
kui jį plaka gyvybės pulsas. Jūrų gelmėse gyvena nematytos 
keisčiausios būtybės. Jūra — tai amžinas judėjimas ir meilė, am- 
žinas gyvenimas, anot vieno jūsų poeto. Ir iš tikrųjų, pone pro- 
fesoriau, vandens aplinka teikia gyvybei tarpti nepaprastai ge- 
ras sąlygas. Čia atstovaujamos visos trys gamtos viešpatijos: 
mineralų, augalų, gyvūnų. Gyvūnų viešpatijai plačiai atstovau- 
ja keturios grupės zoofitų!, trys klasės nariuotųjų, penkios kla- 

! Zoofitai — pagal mokslinę to meto klasifikaciją apėmė labai 
daug skirtingų grupių bestuburių, jų tarpe ir pintis, duobagyvius, kir- 
mėles, dygiaodžius ir kt. (Red, past.) 


64 


sės moliuskų, trys klasės stuburinių, žinduolių, roplių ir nesu- 
skaitomi legionai žuvų, būriai gyvūnų, kurių priskaitoma per 
trylika tūkstančių, iš jų tik viena dešimtoji gyvena gėluose van- 
denyse. Jūra — platus gamtos rezervuaras. Jei taip galima pa- 
sakyti, nuo jūros prasidėjo Žemės rutulio gyvenimas, su jūra 
jis ir pasibaigs! Čia didžiausia ramybė! Jūra nepavaldi despo- 
tams. Jūros paviršiuje jie dar gali pridaryti nusikaltimų, ka- 
riauti, žudyti į save panašius. Bet trisdešimtyje pėdų po vande- 
niu jie jau bejėgiai, čia jų galybė baigiasi! Ak pone, pasilikite 
čia, gyvenkite jūrų gelmėse! Čia, vien tik čia, yra vienintelė 
tikroji nepriklausomybė! Čia nėra tironų! Čia aš laisvas! 

Kapitonas Nemas staiga nutilo. Gal jis nebeišlaikė nuolati- 
nio savo santūrumo? Gal gailėjosi pasakęs, ko nereikia? Kelias 
minutes jis, labai susijaudinęs, vaikščiojo po kambarį. Pamažu 
jo nervai nurimo, veidas įgijo įprastinę šalią išraišką. Pagaliau 
jis priėjo prie manęs. 

— O dabar, pone profesoriau,— tarė jis, — jei turite noro ap- 
žiūrėti „Nautilių“, aš esu jūsų paslaugoms. 


VIENUOLIKT ASIS SKYRIUS 


„NAUTILIUS“ 


Aš sekiau paskui kapitoną Nemą. Dvigubos durys gilumoje 
valgyklos atsidarė, ir mes įėjome į gretimą, tokį pat erdvų 
kambarį. 

Tai buvo biblioteka. Aukštose juodojo palisandros medžio 
spintose šu bronzinėmis inkrustacijomis, plačiose lentynose ei- 
lėmis stovėjo knygos vienodais aptaisais. Spintos buvo susta- 
tytos pasieniais ir užėmė visą erdvę nuo grindų iki lubų. Kiek 
atokiau nuo spintų viena prie kitos stovėjo plačios sofos, ap- 
muštos ruda oda. Lengvi, kilnojami pastovai knygoms buvo 
sustatyti palei sofas. Vidury bibliotekos stovėjo didelis stalas, 
apverstas žurnalais, tarp kurių pastebėjau keletą senų laikraš- 
čių. Nuo lipdytinių lubų, užbaigdami visą šitą darnų ansamblį, 
keturi matinio stiklo pusrutuliai skleidė elektros šviesą. Susi- 
žavėjęs aš dairiausi po šią menę, įrengtą su tokiu dideliu sko- 
niu, ir pats netikėjau savo akimis. 

— Kapitone Nemai,— tariau šeimininkui, patogiai sėdinčiam 
soioje;— jūsų biblioteka darytų garbę bet kuriems rūmams Že- 
myne; ir aš negaliu atsistebėti, pagalvojęs, kad toksai lobynas 
jus lydi į jūros gelmes! 

— O kur kitur galėtumėte rasti tokias palankias sąlygas 
darbui, pone profesoriau?— atsakė kapitonas Nemas.— Tyla, di- 
džiausia ramybė. Argi savo kabinete Paryžiaus muziejuje jūs 
galite turėti šitokių patogumų? 

— Žinoma, ne! Ir aš turiu prisipažinti, kad mano kabinetas 
Paryžiuje, lyginant su tuo, ką čia matau, yra skurdus. Čia 
jūs surinkę ne mažiau kaip šešis—septynis tūkstančius tomų. .. 

— Dvylika tūkstančių, pone Aronaksai. Knygos — vieninte- 
lis dalykas, kurios mane dar sieja su Žeme. Pasaulis nustojo 
man egzistavęs nuo tos dienos, kada „Nautilius“ pirmąkart 
nusileido į jūros gelmes. Tą dieną aš paskutinį kartą pirkau 
knygas, žurnalus, laikraščius. Nuo tos dienos žmonija man pa- 
liovė mąsčiusi, paliovė kūrusi. Mano biblioteka jūsų paslau- 
goms, pone profesoriau; jūs galite ja naudotis kaip tinkamas, 

Padėkojęs kapitonui Nemui, aš priėjau prie bibliotekos len- 
tynų. Čia buvo surinkta mokslinė, filosofinė, grožinė literatūra 
visomis kalbomis; bet aš nepastebėjau nė vieno politinės eko- 
nomijos veikalo; matyt politinei ekonomijai įžengti į šį laivą 
buvo griežtai draudžiama. Įdomi smulkmena — knygos buvo 
sustatytos pagal abėcėlę, vis tiek, kuria kalba jos būtų para- 
šytos; matyt, kapitonas Nemas puikiai mokėjo visas kalbas. 

Tarp knygų aš pamačiau didžiųjų senojo ir naujojo pa- 
saulio rašytojų ir mintytojų veikalus — visa, ką geriausia žmo- 
gaus genijus sukūrė istorijos, poezijos, grožinės prozos ir moks- 
lo srityse, pradedant Homeru ir baigiant Viktoru Hugo, nuo 
Ksenofonto iki Mišle, nuo Rable iki ponios Sand. Bet mokslinių 
knygų vis dėlto šioje bibliotekoje buvo daugiau; mechanikos, 
balistikos, hidrografijos, meteorologijos, geografijos, zoologijos 
ir kitų mokslų sričių knygos ėjo pakaitom su moksliniais gam- 
tos istorijos veikalais, ir, kaip aš supratau, tam dalykui kapi- 
tonas skyrė daugiausia dėmesio. Čia buvo pilni Humbolto, 
Arago raštų rinkiniai, Fuko, Anri Sen-Klero Devilio, Šalio, 
Miln-Edvardso, Katriažo, Tindalio, Faradėjaus, Bertelo, abato 
Sekio, Petermano, kapitono Morio, Agasio veikalai, „Mokslų 
akademijos žinynai“, įvairių geografijos draugijų rinkiniai ir 
kita. Šioje garbingoje draugijoje buvo ir dvi mano knygos, dėl 
kurių, galimas daiktas, aš buvau palyginti maloniai priimtas 
„Nautiliaus“ laive! Žozefo Bertrano knyga „Astronomijos pa- 
grindai“ man piršo išvadą: aš žinojau, kad ji išėjo 1865 me- 

tais, — vadinasi, „Nautilius“ nugrimzdo į vandenį ne anksčiau, 
kaip tuo laiku. 

Taigi kapitonas Nemas povandeninį savo gyvenimą pradė- 
jo tik prieš trejus metus. Beje, tikėjausi, kad nustatysiu tikslią 
datą, jei bibliotekoje rasiu vėlyvesnių leidinių. Bet ateityje 
turėjau pakankamai laiko tokiems tyrinėjimams ir, be to, ne- 
norėjau atidėlioti progos apžiūrėti „Nautiliaus“ stebuklus. 

— Dėkoju jums, pone,— tariau aš; — už leidimą naudotis jū- 
sų biblioteka. Čia surinkta tiek daug neįkainojamų mokslo 10- 
bių! Aš būtinai su jais susipažinsiu. 

— Čia ne tik biblioteka — atsakė kapitonas Nemas,— bet 
ir rūkomasis kambarys. 5 

— Rūkomasis7 — sušukau aš.— Rūkomasis „„Nautiliaus“ laive? 

— Visiškai teisingai! 

— Jei taip, pone, tai aš būsiu priverstas manyti, kad jūs 
palaikote ryšius su Havana? 

— Anaiptol ne,— atsakė kapitonas.— Leiskite jums pasiūlyti 
cigarą. Tiesa, jis ne havaniškas, bet, jei esate žinovas, cigaras 
jums turėtų patikti. 

Aš paėmiau cigarą, savo forma panašų į geriausias havaniš- 
kų cigarų rūšis, bet, rodos, susuktą iš geltonų lapų. Aš jį už- 
sidegiau nuo žibinto, stovinčio ant labai dailaus bronzinio pa- 
stovo, ir godžiai užsitraukiau, kaip prisiekęs rūkorius, jau dvi 
paras nematęs tabako. 

— Puikus cigaras,— tariau aš,— bet argi čia tabakas? 

— Tabakas, bet ne havaniškas ir ne turkiškas. Jūra man 
teikia, nors ir nelabai dosniai, šitų nedažnai aptinkamų jūros 
dumblių, turinčių daug nikotino. Tai gal jūs ir dabar dūsauja- 
te, prisiminęs Havanos cigarus? 

— Nuo šios valandos, kapitone, aš juos niekinu! 

— Prašom rūkyti, kiek tik patinka, nesiteiraudamas jų kil- 
mės. Jokiai muitinei nemokėta už juos muito, bet dėl to, man 
rodos, jie nepasidarė blogesni! 

— Atvirkščiai! 

Tą akimirką kapitonas Nemas atidarė duris, priešais tas, pro 
kurias mes įėjome į biblioteką, ir aš atsidūriau skaisčiai ap- 
šviestame salone. 

Tai buvo erdvi salė apvaliais kampais, dešimties metrų il- 
gio, šešių metrų pločio, penkių aukščio. Labai stiprios lempos, 
paslėptos po raštuotu ornamentu skliautinėse maurų stiliaus 
lubose, žėrė švelnią šviesą ant šio muziejaus lobių. Taip, tai 
buvo tikras muziejus, kuriame meistriška ir dosni ranka drau- 
gėn sujungė gamtos ir meno turtus, ta vaizdinga netvarka, bū- 
dinga dailininko būstui. 


Kokios trys dešimtys paveikslų, nutapytų didžiųjų meistrų, 
vienodais rėmais, vienas nuo kito atskirtais skydų su riterių 
šarvais, puošė sienas, išklotas gelumbiniais griežto piešinio 
audiniais. Čia buvo didelės vertės paveikslų, kuriais aš grožė- 
jausi privačiose Europos galerijose ir dailės parodose. Čia 
buvo atstovaujamos įvairių senovinio meno meistrų mokyklos: 
Rafaelio „Madona“, Leonardo da Vinčio „Mergelė“, Koredžijo 
„Nimfa“, Ticiano „Moteris“, Veronezės „Trys karaliai“, Muriljo 
„Dangun ėmimas", Holbeino „Portretas“, Velaskeso „Vienuolis“, 
Ribeiros „„Kankinys“, Rubenso „Mugė“, Tenirso du flamandų 
peizažai, trys žanriniai Žeraro Dou kūriniai; Metsiu, Polio 
Potero paveiksliukai, du Žeriko ir Priudono paveikslai, keletas 
Bekiuzeno ir Verne jūros vaizdų. Nūdienei tapybai atstovavo 
Delakrua, Engras, Dekampas, Truajonas, Mesonje ir kiti; kele- 
tas žaviausių marmurinių ir bronzinių antikinės skulptūros ko- 
pijų ant aukštų pastovų stovėjo puikaus muziejaus kertėse. 
„Nautiliaus“ vadovo pranašystė ėmė pildytis: aš buvau tiesiog 
pritrenktas. 

— Pone profesoriau,— tarė šis paslaptingas žmogus, — tikiuo- 
si, man atleisite, kad jus priimu be jokių ceremonijų, visai pa- 
prastai ir kad salonas nesutvarkytas. 

— Pone, — atsakiau aš,— nesiteiraudamas, kas jūs toks esa- 
te, drįstu manyti, kad jūs dailininkas! 

— Mėgėjas, pone, ne daugiau! Kažkada jaučiau malonumą 
rinkti nuostabiai puikius žmogaus rankų kūrinius. Aš buvau 
aistringas, nepailstantis kolekcionierius, ir man pavyko įsigyti 
keletą be galo vertingų daiktų. Šis paveikslų rinkinys — tai 
paskutinis prisiminimas tos žemės, kuri dabar man jau nebe- 
egzistuoja. Mano akimis žiūrint, nūdieniai jūsų dailininkai — tas 
pats, kas ir senieji meistrai. Genijus neturi amžiaus, 

— O kompozitoriai?— paklausiau aš, rodydamas į Vėberio, 
Rosinio, Mocarto, Bethoveno, Haidno, Mejerberio, Heroldo, Vag- 
nerio, Obero, Guno ir daugelio kiltų partitūras, išmėtytas ant 
didžiulės iisharmonijos, stovinčios palei visą sieną tarp dviejų 
durų. 

— Man šitie kompozitoriai, — alsakė kapitonas Nemas,— Or- 
fėjaus amžininkai, nes laiko sąvoka išdyla mirusiųjų atmintyje, 
o aš esu miręs, pone profesoriau! Aš esu toks pat lavonas, kaip 
ir tie jūsų draugai, kurie ilsisi septynios pėdos po žemėmis! 

Kapitonas Nemas nutilo ir giliai susimąstė. Aš į jį žiūrėjau 
didžiai susijaudinęs, tylėdamas stebėjau jo veidą. Atsirėmęs 
į brangų mozaikinį stalą, jis, rodos, nematė manęs, užmiršo 
mane. 

Nenorėdamas trikdyti jo minčių tėkmės, aš nutariau apžiū- 
rėli retenybes. 

Greta meno veikalų buvo išdėlioti gamtos kūriniai. Dumb- 
liai, kiaukutai ir kiti vandenyno gyvūnijos ir augmenijos 10- 
biai, be abejo, surinkti paties kapitono Nemo rankomis, 5uvo 
užėmę įžymią vietą šioje jo kolekcijoje. Viduryje salono iš 
milžiniškos tridaknos tryško fontanas, iš apačios apšviestas 
elektros šviesos. Aštriabriaunis šito milžiniško dvigeldžio mo- 
liusko kiaukutas turėjo dailiai karpytus kraštus. Kiaukuto ap- 
skritimas buvo šešių metrų. Taigi šis egzempliorius savo dy- 
džiu pranoko puikias tridaknas, kurias Venecijos respublika 
buvo padovanojusi Pranciškui I ir kuriose šv. Sulpicijaus baž- 
nyčioje Paryžiuje buvo laikomas švęstas vanduo. 

Aplink kriauklę dailiose vitrinose, aptaisytose variu, buvo 
išdėlioti pagal klases ir etiketėmis pažymėti rečiausi vande- 
nyno gelmių eksponatai, kokius tik kada teko matyti gamti- 
ninkui. Įsivaizduokite tokio, kaip aš, gamtininko džiaugsmą. 

Zoofitų — „gyvių-gėlių“— skyriui atstovavo labai įdomūs po- 
lipų ir dygiaodžių pavyzdžiai. Pirmąją grupę sudarė vargoni- 
niai ir gorgoniniai aštuoniaspinduliniai koralai, Sirijos pintys, 
Molukų izidės, jūros plunksnos, puikiosios Norvegų jūros lofo- 
gelijos, įvairūs skėtiniai, alcioniniai, visa kolekcija šešiaspin- 
dulinių madreporinių koralų, kuriuos mano mokytojas Miln- 
Edvardsas taip išmintingai suklasiiikavo pobūriais ir tarp kurių 
ypatingai mano akis atkreipė nuostabiosios vėduoklinės, įvai- 
riaspalviai akytieji Burbonų salų koralai, Antilų salų „Neptūno 
ratai“, nepaprastas koralų įvairumas! Čia buvo atstovaujamos 
visos rūšys gyventojų, priklausančių koraliniams rifams, kurių 
kolonijos sudaro tikras salas, o ilgainiui, galimas daiktas, ir 
ištisus žemynus. 

Dygiaodžiai, įsidėmėtini kalkiniais savo šarvais, sudarytais 
iš daugybės grotelinių plokštelių, kaip antai: rausvos jūros 
žvaigždės, asterijos, jūrų lelijos, stiebinės lelijos rizokrinusai, 
asterofonai, jūros ežiai, holoturijos ir kiti gyvūnai teikė pilną 
šios grupės atstovų rinkinio vaizdą. 

Kuris nors jautrus konchiologas, žinoma, būtų suglumęs, pa- 
matęs gretimas vitrinas, kuriose buvo sudėti ir suklasifikuoti 
moliuskų tipo atstovai. Minkštakūnių kolekcija buvo neįkai- 
nojamos vertės, ir man nebūtų užtekę laiko jai aprašyti. Aš 
įvardinsiu tik kai kuriuos individus ir svarbiausia dėl to, kad 
atmintyje išliktų jų pavadinimai: puiki karališkoji Indijos van- 
denyno sinevakula, visa su baltomis dėmėmis, ryškiai švie- 
čiančiomis raudoname ir rudame fone, spalvingas „imperato- 
riškasis spondilas“, visas vienų dyglių — retas egzempliorius, už 

kurį, mano nuomone, kiekvienas Europos muziejus sumokėtų 
dvidešimt tūkstančių frankų, paprastoji sinevakula, randama 
Naujosios Olandijos jūrose, labai sunkiai sugaunama, egzoti- 
niai Senegalo bikardai — dvigeldžiai balti kiaukutai, tokie tra- 
pūs, kad subyra nuo mažiausio dvilktelėjimo, daugybė rūšių 
jūros kirtikio iš Javos salos — kalkinės vamzdelinės sraigės, 
apgaubtos lapo pavidalo klosčių, labai vertinamos mėgėjų; vi- 
sos rūšys pilvakojų, pradedant žalsvai geltonais, kurie gaudomi 
Amerikos jūrose, ir baigiant plytiniai raudonais, daugiausia 
gyvenančiais Naujosios Olandijos vandenyse; vieni, pagauti 
Meksikos įlankoje ir įsidėmėtini savo čerpės pavidalo kiaukutu, 
kiti — žvaigždėtieji, surasti pietų jūrose, ir pagaliau iš visų 
rečiausiai aptinkamas puikusis Naujosios Zelandijos pentinuo- 
tis; toliau nuostabieji telinai, brangios rūšys citrų ir venusų, 
groteliniai kadranai nuo Trankebaro krantų, žvilgantys perla- 
mutro spalvomis, taškuotasis bokštelis, žalios Kinų jūros gel- 
dutės, konusinė sraigė; visos rūšys žalčiukų, ėjusių pinigų 
pareigas Indijoje ir Afrikoje, „Jūros šlovė“ — brangiausias Ry- 
tų Indijos kiaukutas; pagaliau litorinos, delfinukės, bokšteliai, 
jantinai, kiaušinėliai, alyvos, mitros, šalmai, purpurinukės, sten- 
toriai, arfos, uolinukės, tritonai, ceritai, verpstės, dubenėliai, 
stikliukai, kleodorai — švelnūs trapūs kiaukutai, kuriuos moks- 
lininkai pavadino gražiausiais vardais, 

Ypatinguose skyriuose buvo sudėti nematyto grožio perlų 
vėriniai, visomis spalvomis spindintys elektros šviesoje: raus- 
vasis perlas, surastas Raudonojoje jūroje, žaliasis perlas iš ha- 
liotiso, geltonasis perlas, mėlynasis, juodasis — nuostabus pro- 
duktas iš įvairių moliuskų, esančių visuose vandenynuose, ir 
kai kurių bedančių, gyvenančių šiaurės upėse; ir pagaliau dar 
keletas neįkainojamų pavyzdžių, gautų iš pačių didžiųjų ir re- 
čiausiai aptinkamų perlinių kiaukutų. Kai kurie perlai buvo 
didesni už balandžio kiaušinį; kiekvienas iš jų kaštavo bran- 
giau už tą perlą, kurį keliautojas Tavernje pardavė už tris 
milijonus Persų šachui, o savo gražumu jie pranoko Maskatos 
imamo perlą, kuris, kaip manau, neturėjo sau lygių pasaulyje. 
Nustatyti kolekcijos vertę buvo neįmanoma. Įsigyti šitiems re- 
čiausiems pavyzdžiams kapitonas Nemas turėjo išleisti milijo- 
nus; ir aš klausiau savęs: iš kokių šaltinių ima lėšas savo 
keistenybėms tenkinti šis retenybių rinkėjas? Bet tuo tarpu 
kapitonas kreipėsi į mane: 

— Jūs žiūrinėjate mano kiaukūtus, pone profesoriau? Iš tik- 
rųjų, jie gali sudominti gamtininką, bet man jie turi ypatingą 
grožį, nes aš juos surinkau pats savo rankomis, ir nėra jūros 

Žemės rutulyje, kurią aš būčiau aplenkęs, ko nors beieško- 
damas. - 

— Suprantu, kapitone, visiškai suprantu, kokį malonumą jūs 
patiriate, gėrėdamasis savo lobiais. Ir jie surinkti jūsų paties 
rankomis! Joks Europos muziejus neturi tokios vandenynų fau- 
nos ir floros kolekcijos. Bet jei aš atbukinsiu visą savo dėmesį, 
apžiūrinėdamas kolekcijas, tai kas beliks laivui? Aš anaiptol 
nenoriu kišti nosies į jūsų paslaptis, bet prisipažįstu, kad „Nau- 
tiliaus“ įrengimas, jo varikliai, mechanizmai, teikią jam nepa- 
prastą greitį — visa tai labai žadina mano smalsumą. Ant salo- 
no sienų aš matau prietaisus, kurių paskirtis man nesupranta- 
ma. Ar galiu sužinoti. .. 

— Pone Aronaksai— atsiliepė kapitonas — aš jau jums sa- 
kiau, kad mano laive jūs turite visišką laisvę; vadinasi, „„Nau- 
tiliuje“ nėra tokio kampelio, kur jums būtų draudžiama įeiti! 
Jūs galite apžiūrinėti laivą su visais jo įtaisymais, ir man bus 
didelis malonumas būti jūsų vadovu. 

— Trūksta žodžių, pone, kuriais galėčiau išreikšti jums sa- 
vo dėkingumą! Pasistengsiu nepanaudoti piktam malonaus jūsų 
palankumo! Leiskite tik sužinoti šių fizikos prietaisų paskirtį... 

— Pone profesoriau, lygiai tokius pat prietaisus rasite ir ma- 
no kajutėje, ir ten aš jums papasakosiu, kam kuris jų skirtas. 
Bet iš pradžių einam į kajutę, kuri yra paruošta jums. Juk jūs 
turite žinoti, kokiose sąlygose gyvensite „Nautiliuje“! 

Aš nusekiau paskui kapitoną Nemą. Išėję pro vienerias du- 
ris, padarytas kiekviename suapvalintame salono kampe, mes 
atsidūrėme siaurame koridoriuje, kuris ėjo apsukui palei abu 
laivo šonus. Kai pasiekėme laivo priekį, kapitonas Nemas mane 
įvedė į kajutę, tikriau sakant, į dailiai įrengtą kambarį, kur 
stovėjo lova, tualetinis stalas ir kiti patogūs baldai. 

Beliko tik padėkoti maloniam šeimininkui, 

— Jūsų kajutė greta manosios, — tarė jis, atidarydamas ki- 
tas duris, — o manoji siekiasi su salonu, iš kurio ką tik išėjome. 

Kapitono kajutė buvo niūri, beveik vienuoliška. Geležinė 
lova, darbo stalas, kelios kėdės, praustuvas. Kajutėje viešpa- 
tavo prietėmis. Nieko nereikalingo. Tik būtiniausi daiktai. 

Kapitonas Nemas man parodė į kėdę. 

— Ar nenorite truputį pasėdėti? — paklausė jis. 

Aš atsisėdau, ir jis man pradėjo aiškinti. 


DVYLIKTASIS SKYRIUS 


VISKAS SU ELEKTROS ENERGIJA 


— Pone — tarė kapitonas Nemas, rodydamas į prietaisus, 
kabančius ant kajutės sienų, — štai aparatūra, kuria valdomas 
„Nautilius“. Čia, kaip ir salone, ji visada man prieš akis, ir 
kiekvieną akimirką aš galiu žinoti, kuriame vandenyno taške 
yra povandeninis mano laivas, taip pat ji rodo, kuria kryptimi 
plaukiame. Kai kurie prietaisai jums jau pažįstami, Štai ter- 
mometras „„Nautiliaus“ oro temperatūrai matuoti; barometras — 
prietaisas, rodantis atmosferos slėgimą, todėl mes galime nu- 
matyti oro pasikeitimus; higrometras — vienas iš tų prietaisų, 
kuriais matuojame oro drėgnumą atmosferoje; stormglasas sig- 
nalizuoja, artinantis audrai; kompasas rodo kelią; sekstantas 
pagal saulės aukštį padeda nustatyti geografinę platumą; chro- 
nometras įgalina nustatyti geografinę ilgumą; ir, pagaliau, žiū- 
ronai, dieniniai ir naktiniai, pro kuriuos aš žvalgau horizontą, 
kada „Nautilius“ iškyla į vandenyno paviršių. 

— Na, ką gil Visi šitie prietaisai yra paprasti daiktai jū- 
reivių apyvokoje. Bet čia yra ir tokių prietaisų, kurie, matyti, 
susiję su povandeninio laivo valdymo ypatumais. Kad ir šitas 
didelis ciferblatas su judančia strėle, ar čia tik nebus mano- 
metras? 

— Manometras, visiškai teisingai! Šio prietaiso paskirtis 
matuoti vandens slėgimą, ir tuo pačiu jis parodo, kokioje gi- 
lumoje yra povandeninis mano laivas. 

— O šitie zondai naujos konstrukcijos? 

— Termometriniai zondai. Jais matuojama įvairių vandens 
sluoksnių temperatūra, 

— O štai šie prietaisai? Aš neįsivaizduoju jų paskirties! 

— Čia, pone profesoriau, aš jums turėsiu šį tą paaiškinti — 
tarė kapitonas Nemas.— Gal norėtumėt išklausyti? 

Kiek patylėjęs, jis tarė: 

— Gamtoje yra galinga jėga, paklusni, lengvai visur pasi- 
gaunama. Ji gali būti pritaikoma įvairių įvairiausiais atvejais, 
ir mano laive viskas ja yra paremta. Nuo jos viskas priklauso! 
Ji šviečia, šildo, varo mašinas. Toji jėga — elektros energija! 

— Elektros energija? — sušukau aš nustebęs. 

— Taip, gerbiamasis. . 


— Betgi, kapitone, nepaprastas jūsų laivo greitis lyg ir ne- 
siderina su elektros energijos galimumais, Lig šiol dinaminė 
elektros jėga buvo labai ribota ir jos galimumai labai menki. 

— Pone profesoriau— atsakė kapitonas Nemas,— elektros 
energijos panaudojimo būdai laive žymiai skiriasi nuo įprasti- 
nių. Tuo aš ir leisiu sau baigti! 

— Nedrįstu daugiau reikalauti, pone, ir tenkinsiuos trum- 
pais jūsų paaiškinimais. Prisipažinsiu, aš esu nustebintas! Leis- 
kita tik paklausti. Tikiuosi, jūs atsakysite, jei mano klausimo 
nepalaikysite nekukliu. Juk elementai, naudojami kaip tos ste- 
buklingos jėgos šaltiniai, tikriausiai greitai išsieikvoja, ar ne 
tiesa? Kuo jūs pakeičiate kad ir cinką? Juk nepalaikote ryšių 
su žeme? 

— Atsakysiu į jūsų klausimą — tarė kapitonas Nemas.— 
Pirmiausia pasakysiu, kad jūros dugne yra nemaži telkiniai rū- 
dos, cinko, geležies, sidabro, aukso ir kitų metalų, kurių išga- 
vimas nesudaro didelių sunkumų. Bet aš nepanorėjau naudotis 
žemės gėrybėmis ir nutariau iš jūros imti visą energiją, reika- 
lingą laivo poreikiams tenkinti. 

— Iš jūros? 

— Taip, pone profesoriau, jūroje nėra tos energijos trūku- 
mo. Šia proga galėčiau pasakyti, kad, įvairioje gilumoje nu- 
tiesęs kabelius, galėčiau gauti srovę, atsirandančią dėl tempe- 
ratūros skirtumo įvairiuose vandens sluoksniuose. Bet aš pa- 
sirinkau praktiškesnį būdą. 

— O kokį? 

— Jums yra žinoma jūros vandens sudėtis. Tūkstantyje gra- 
mų yra devyniasdešimt šeši su puse procento gryno vandens, 
du ir dvi trečiosios procento natrio chlorido; toliau nedidelis 
kiekis magnio chlorido, kalcio sulfato ir kalcio karbonato 
druskos. Jūs matote, kad natrio chlorido jūros vandenyje yra 
nemažas kiekis. Štai šitą natrį aš išskiriu iš jūros vandens ir 
juo maitinu savo elementus. 

— Natrio chloridu? 

— Taip, pone. Susijungęs su gyvsidabriu, jis duoda amal- 
gamą, kuri Bunzeno elementuose pavaduoja cinką. Gyvsidabris 
elementuose nesiskaido. Eikvojasi tik natris, o jo man teikia 
jūra. Ir turiu pasakyti, kad, be kita ko, natrio elementai bent 
dukart stipresni už cinko elementus. 

— Aš gerai suprantu, kapitone, tą pirmenybę, kurią natris 
turi jūsų sąlygomis. Natrį jums teikia jūra. Puiku! Bet juk jį 
dar reikia gauti, kitaip sakant, iš ja išskirti chlorą. Kuriuo 
būdu jūs jį išskiriate? Suprantama, jūsų baterijos gali būti pa- 
naudotos, elektrocheminiu būdu skaidant natrio chloridą, bet, 

jei neklystu, natrio sąnaudos elektrolizėse yra labai didelės. Ir 
kas išeina? Tokiu būdu jūs natrio suvartosite daugiau, negu 
jo gausite! 

— Todėl, pone profesoriau, aš natrio ir neskiriu elektroliti- 
niu būdu ir tam reikalui panaudoju akmens anglies energiją. 

— Akmens anglies? 

— Sakysime, jūros anglies, jei jums labiau patinka, — atsa- 
kė kapitonas Nemas. 

— Vadinasi, jūs radote būdus, kaip įrengti povandenines 
akmens anglies kasyklas? 

— Pone Aronaksai, jūs pamatysite, kaip tai daroma. Aš tik 
jus paprašysiu turėti kantrybės, juoba kad čia jums padeda 
atliekamas laikas. Atsiminkite tik vieną dalyką: aš viską imu 
tik iš vandenyno. Vandenynas man duoda elektrą, o elektra 
„Nautiliui“ teikia šilumą, šviesą, galimybę judėti, žodžiu, gy- 
vybę! 

— Bet tik ne orą kvėpuoti? 

— O, aš galėčiau gauti ir oro, gryniausio deguonies! Bet 
tai nereikalinga, nes aš kiekvienu momentu galiu pakilti į van- 
denyno paviršių. Beje, jei elektros energija ir negamina deguo- 
nies, būtino kvėpavimui, vis dėlto ji suka galingus siurblius, 
varančius orą į specialius rezervuarus, 0 tai mane, reikalui 
esant, įgalina ilgai laikytis giliuose vandenyse. 

— Kapitone, aš jumis žaviuosi! tariau.— Jūs, matyti, pa- 
darėte mokslinį atradimą, išaiškinęs varomąją elektros energi- 
jos jėga! Kada nors žmonės tai supras! 

— Nežinau, ar jie kada nors supras, — šaltai atsakė kapito- 
nas Nemas.— Bet, šiaip ar taip, aš šitą nuostabiąją jėgą plačiai 
įkinkiau. Ji mums teikia lygią ir nuolatinę savo šviesą, o šito 
nepasakysi apie saulės šviesą. Dabar žvilgtelėkite į štai šitą 
laikrodį: tai elektrinis ir tikslumu nenusileidžia geriausiems 
chronometrams. Aš jį sukonstravau pagal italų sistemą, pada- 
linęs ciferblata į dvidešimt keturias dalis, nes man nėra nei 
dienos, nei nakties, nei saulės, nei mėnulio, vien tik ši dirbtinė 
šviesa, kurią aš nešiojuos su savimi jūros gelmėse. Matote, 
dabar dešimta valanda ryto. 

— Visiškai teisingai! 

— O štai ir kitas elektros panaudojimo būdas. Ciferblatas, 
kurį jūs matote priešais save, rodo „Nautiliaus“ greitį. Laidais 
jis yra sujungtas su lago sraigtu, ir rodyklė nuolat man rodo, 
kokiu greičiu plaukia laivas. Žiūrėkite, dabar mes varomės ne 
didesnių greičiu kaip penkiolika mylių per valandą. 


— Nuostabu!-— sušukau aš.— Jūs, matau, teisingai išspren- 
dėte uždavinį, ikinkę jėgą, kuri ateityje pavaduos vėją, van- 
denį ir garo variklius! 

— Mes dar nebaigėme, pone Aronaksai,— tarė kapitonas Ne- 
mas atsistodamas.— lr, jei turite noro, einame į vairagalinę 
„Nautiliaus“ dalį. 

Ir aš iš tikrųjų susipažinau su vidujiniais povandeninio lai- 
vo įtaisymais. Štai smulkus jo aprašymas, jei eisime nuo mi- 
delio link forštevenio priešakinėje jo dalyje: valgomasis ko- 
kių penkių metrų ilgio, atskirtas nuo bibliotekos nepralaidžia, 
tiksliau sakant, vandens nepralaidžia pertvara; biblioteka ko- 
kių penkių metrų ilgio, salonas dešimties metrų ilgio, atskirtas 
antra vandens nepralaidžia pertvara nuo kapitono kajutės pen- 
kių metrų ilgio; greta mano kajutė dviejų su puse metro ilgio; 
ir pagaliau rezervuaras orui laikyti, užimantis visą erdvę iki 
forštevenio, tai yra, septynis su puse metro. Tad iš viso tris- 
dešimt penki metrai! Vandens nepralaidžios sienos ir her- 
metiškai uždaromos durys suteiktų rimtą apsaugą, jei į kurią 
povandeninio laivo dalį imtų sunktis vanduo. 

Aš ėjau paskui kapitoną Nemą siaurais koridoriais, ir mes 
vėl altsidūrėme pačiame laivo centre. Ten, įsprausta tarp dvie- 
jų vandens nepralaidžių pertvarų, buvo siaura patalpa. Geleži- 
niai laiptai, sraigtais priveržti prie sienos, siekė pačias lubas. 
Aš kapitoną paklausiau, kur eina šitie laiptai. 

— Jie eina į valtį — atsakė jis. 

— Kaip! Jūs turite valtį?— paklausiau kiek nustebęs. 

— Suprantama. Puikų irklinį laivą, lengvą ir patogų. Val- 
Limi plaukiame pasivažinėti ir žvejoti. 

— Tad jums tenka iškilti į jūros paviršių, kad valtį galė- 
tumėte nuleisti į vandenį? 

— Visiškai ne! Valtis įtaisyta specialioje įduboje, užpa- 
kalinėje „Nautiliaus“ denio dalyje. Tai tikras denio laivas, jis 
yra aprūpintas vandens nepralaidžiu dangčiu ir savame lizde 
prisuktas stipriais varžtais. Laiptai kyla į liuką „Nautiliaus“ 
denyje ir jungiasi su tokiu pat liuku valties dugne. Pro šias 
angas aš patenku į valtį. Tučtuojau denio liukas užsidaro. Aš 
savo ruožtu hermetišku dangčiu uždarau anga valties dugne. 
Paskui atsuku varžtus, ir valtis akimirksniu iškyla į vandens 
paviršių. Tada atidarau hermetišką valties liuką, įstatau stiebą, 
pakeliu bures, imu už irklų, ir šit aš atviroje jūroje! 

— O kaip grįžtate į laivą? 

— Aš negrįžtu, pone Aronaksai! „Nautilius“ grįžta į vande- 
nyno paviršių. 

— Jums įsakius? 

— Man įsakius. Valtis yra sujungta su laivu elektriniu ka- 
beliu. Aš duodu telegramą — ir viskas baigta! 

— Iš tikrųjų — sakau aš, prisižiūrėjęs visų šitų stebuklų — 
kas galėtų būti paprasčiau! 

Praėję laiptų narvą, mes pro atviras duris patekome į ne- 
didelę kajutę, ne daugiau kaip dviejų metrų ilgumo, kurioje 
Konselis ir Nedas Lendas kirto puikius pusryčius. Paskui at- 
sidarė gretimos durys, ir mes apžiūrėjome kambuzą, trijų met- 
rų ilgio, įtaisytą tarp talpių laivo sandėlių. 

Pasirodė, kad elektra teikia daugiau patogumų, negu bet 
kokios dujos. Visa kas buvo gaminama su eiektra. Laidai, 
įjungti į aparatūrą platinos plokštelių pavidalo, jas įkaitindavo 
iki baltumo, palaikydami krosnyje temperatūrą, reikalingą mais- 
tui pagaminti. Elektra šildė ir destiliavimo aparatą, tiekiantį 
laivui gryniausią gėlą vandenį. Greta kambuzo buvo vonios 
kambarys, įtaisytas komiortiškai, su čiaupais šiltam ir šaltam 
vandeniui. 

Toliau ėjo matrosų kubrikas penkių metrų š 
buvo uždarytos, ir aš negalėjau pagal jo įrengimą spėti, kiek 
įgulos aptarnauja „Nautilių“. 

Ketvirtoji vandens nepralaidi pertvara skyrė kubriką nuo 
mašinų skyriaus. 

Atsidarė durys, ir aš patekau į patalpą, kurioje kapitonas 
Nemas — galvotas inžinierius — buvo pastatęs mašinas, sukan- 
čias „Nautiliaus“ sraigtą. 

Mašinų skyrius, apie dvidešimt metrų ilgio, buvo skaisčiai 
apšviestas. Šita patalpa turėjo dvi dalis: pirmojoje stovėjo ba- 
terijos, gaminančios elektros energiją, antrojoje — mašinos, su- 
kančios laivo sraigtą. 

Aš tuojau pajutau kažkokį nemalonų kvapą, kurio buvo 
pritvinkusi visa patalpa. Kapitonas Nemas tai pastebėjo. 

— Jūs užuodžiate dujų kvapą, — tarė jis;— dujos išsiskiria, 
gaminant natrį. Tenka su tuo sutikti! Beje, mes kas rytą pa- 
grindinai vėdiname visą laivą. 

Suprantama, kad aš didžiai susidomėjęs apžiūrinėjau „„Nau- 
tiliaus“ mašinų skyrių. 

— Matote,— tarė kapitonas Nemas— aš naudojuosi Bunze- 
no, o ne Rumkorifo elementais. Pastarieji man neduotų tokios 
aukštos įtampos. Bunzeno baterijų aš ne taip daug turiu, užtat 
jos teikia didelę jėgą. Elektros energija, gaunama iš baterijų 
ir perduodama į mašinų skyrių, varo elektromotorus, kurie per 
sudėtingą transmisijų sistemą suka varomąjį veleną. Nors sraigto 


diametras turi šešis metrus, jo sukimosi greitis siekia ligi šimto 
dvidešimt kartų per sekundę. 

— Ir jūs pasiekiate greitį. . 

— Penkiasdešimt mylių per valandą. 

Čia buvo tikroji paslaptis, kurios aš nė neprašiau išaiškinti, 
Kaip gali elektra duoti tokios aukštos įtampos srovę? Kur 
slypi šios nepaprastai didelės energijos šaltinis? Ar čia padeda 
naujo pavyzdžio aukštos kokybės armatūra, kurioje indukuo- 
jasi srovė? Ar iki šiol nežinomos konstrukcijos transmisijų sis- 
tema, įgalinanti kelti įtampą iki begalybės? Aš šito negalėjau 
suprasti, 

— Kapitone Nemai,— tariau,— išdavos yra akivaizdžios, ir 
aš neprašysiu paaiškinimo. Aš dar neužmiršau, kaip ,„„Nauti- 
lius“ gražiai manevravo aplink „Abraomą Linkolną“, 0 man 
yra žinomas jo greitis. Bet pasiekti greitį — to dar maža, Rei- 
kia matyti, kur plauki! Reikia turėti galimybę kreipti laivą 
į dešinę, į kairę, kur vandens slėgimas pasiekia šimtą atmosfe- 
rų! Kaip iškylate į vandenyno paviršių? Pagaliau, kaip plau- 
kiate pirmyn norimuose gelmių sluoksniuose? Bet, gal būt, aš 
darausi labai nekuklus, klausdamas tokių dalykų? 

— Nė kiek, pone profesoriau,— atsakė kapitonas, kiek pa- 
svyravęs.— Juk dabar jūs jau amžinai esate susijęs su povan- 
deniniu laivu. Einam į saloną. Ten yra tikrasis mūsų darbo 
kabinetas, ir ten sužinosite viską, ką jums reikia žinoti apie 
„Nautilių“. 


TRYLIKTASIS SKYRIUS 


KAI KURIE SKAITMENYS 


Netrukus mes sėdėjome salone ant sofos su cigarais danty- 
se, Kapitonas priešais mane išdėliojo brėžinius su išilginiais 
ir skersiniais „Nautiliaus“ piūviais. Po to jis tarė: 

— Štai, pone Aronaksai, šio laivo, kuriame jūs dabar esa- 
te, brėžiniai. Laivas atrodo kaip labai pailgintas cilindras su 
konusiniais galais. Jo forma primena cigarą, o Londone ši 
Iorma laikoma geriausia tokio pobūdžio konstrukcijoms. Cilind- 
ro ilgis turi septyniasdešimt metrų; didžiausias plotis — aštuoni 

metrai. Laivo proporcijos bent kiek skiriasi nuo greitųjų jūros 
garo laivų, kuriuose plotis ir ilgis santykiauja kaip vienetas 
su dešimtimi, tačiau, tokiam santykiui esant, bet kuris pasi- 
priešinimas nėra didelis ir išspaudžiamas vanduo nemažina lai- 
vo greičio. 

Tie du dydžiai jau įgalina apskaičiuoti „„Nautiliaus“ plotą 
ir tūrį. Jo plotas yra lygus tūkstančiui vienuolika ir keturias- 
dešimt penkioms šimtosioms kvadratinių metrų, o tūris — tūks- 
tančiui penkiems šimtams ir dviem dešimtosioms kubinių met- 
rų; trumpiau tariant, laivas, visiškai pasinėręs į vandenį, iš- 
spaudžia tūkstantį penkis šimtus ir dvi dešimtąsias kubinių 
metrų, arba tonų, vandens. 

Projektuodamas laivą plaukioti po vandeniu, aš turėjau 
galvoje, kad, nuleidus ji į vandenį, devynios dešimtosios viso 
jo tūrio būtų nugrimzdusios jūroje ir viena dešimtoji kyšotų 
iš vandens. Tokiomis sąlygomis laivas turėjo išspausti tik de- 
vynias dešimtąsias savo tūrio, kitaip tariant, tūkstantį tris šim- 
tus penkiasdešimt šešis ir keturiasdešimt aštuonias šimtąsias 
kubinio metro vandens ir sverti tiek pat tonų. Taigi laivo kon- 
strukcija neleido didesnio krūvio už šį svorį. 

„Nautilius“ turi du korpusus: vieną išorinį, antrą vidujinį; 
juodu tarp savęs sujungti dvitėjinėmis sijomis, teikiančiomis 
laivui nepaprastą tvirtumą. Ir iš tikrųjų, tokios konstrukcijos 
laivas atlaiko bet kurį slėgimą lyg koks monolitas. Stiprumo 
„Nautiliaus“ korpusui teikia anaiptol ne apsiuvų kniedės: jo 
konstrukcijos monoliliškumas yra pasiektas, panaudojus suvi- 
rinimą ir vienos rūšies medžiagas, ir tai jį igalina stoti į kovą 
su audringiausiomis jūromis. 

Dviguba laivo danga pagaminta iš lakštinio plieno, kurio 
lyginamasis svoris lygus septyniems ir aštuonioms dešimtosioms. 
Išorinės dangos storis yra ne mažesnis kaip penki centimetrai, 
svoris — trys šimtai devyniasdešimt keturios ir devyniasdešimt 
šešios šimtosios tonos. Vidujinė danga, kilis — aukščio penkias- 
dešimt centimetrų ir pločio dvidešimt penki centimetrai, svo- 
rio — šešiasdešimt dvi tonos, — mašinos, balastas ir kiti įrengi- 
mai, įvairūs reikmenys, vidujinės sienos ir pileriai,— visa tai, 
drauge paėmus, sveria devynis šimtus šešiasdešimt vieną ir še- 
šiasdešimt dvi šimtąsias tonos, Tokiu būdu bendras laivo svoris 
sudaro vieną tūkstantį tris šimtus penkiasdešimt šešias ir ke- 
turiasdešimt šimtųjų tonos, aišku? 

— Visiškai aišku, — atsakiau aš, 

— Vadinasi — kalbėjo. kapitonas,— kai  „Nautilius“ būna 
vandenyno paviršiuje, šiomis sąlygomis iš vandens kyšo jo 
viena dešimtoji. Tad, norėdami, kad „Nautilius“ visas panertų 

į vandenį, turime turėti rezervuarų, kurių imlumas būtų lygus 

šitai vienai dešimtajai jo tūrio, kitais žodžiais tariant, tokių 
> rezervuarų, į kuriuos tilptų šimtas penkiasdešimt ir septyniasde- 

šimt dvi šimtosios tonos vandens. Pastaruoju atveju laivo svo- 

ris būtų tūkstantis penki šimtai septynios tonos, ir tada jis 
L visas panertų į vandenį. Taip iš tikrųjų ir yra, pone profeso- 
riau! Tokie rezervuarai įrengti „Nautiliaus“ triume. Kai tik at- 
sukami čiaupai, tuoj ima veržtis vanduo, ir laivas paneria 
į jūrą vandens paviršiaus lygyje! 

— Gerai, kapitone! Bet štai čia ir iškyla svarbiausias sun- 
kumas! Sakysim, kad jūsų laivas gali laikytis vandenyno pa- 
viršiaus lygyje. Bet, nugrimzdęs į gilesnius sluoksnius, argi jū- 
sų povandeninis laivas nejaučia padidėjusio viršutinių vandens 
| sluoksnių slėgimot Argi šis slėgimas jo nestumia iš apačios 

į viršų su tokia jėga, kuri apytikriai lygi vienai atmosferai kas 
kiekviena trisdešimt pėdų vandens, tai yra apie vieną kilogra- 

mą į kvadratinį centimetrą? 

— Visai teisingai, pone. 
į — Taigi, kad „Nautilius“ galėtų nusileisti į vandenyno gel- 
mes, jums tenka iki pat viršaus pripildyti rezervuarus vandens? 

— Pone profesoriau,— atsakė kapitonas Nemas,— nereikia 
painioti statikos su dinamika, taip galima pridaryti didelių klai- 
dų. Nusileisti į vandenyno gelmes nėra labai sunku, nes laivo 
korpusas vandenyje turi tendenciją „skęsti“. Ar jūs sekate 
mano minties tėkmę? 

— Aš klausau, kapitone. 

— Taigi, kada man reikėjo nustatyti, koks turėtų būti ,,Nau- " 
tiliaus“ svoris, kad jis galėtų grimzti į gelmes, aš pirmiausia 
ėmiau skaičiuoti, kaip įvairiame gylyje mažėja jūros vandens 
tūris dėl viršutinių vandens sluoksnių slėgimo. 

— Visiškai aišku, — atsakiau. 

— Bet jei vanduo ir turi ypatybę susispausti, vis dėlto tas 
jo susispaudimas yra labai nedidelis. Iš tikrųjų, pagal pasku- 
tinius duomenis, slėgimui padidėjus viena atmosfera, kitaip sa- 
kant, kas trisdešimt pėdų į gylį, vanduo susispaudžia keturis 
šimtus trisdešimt šešiomis dešimtmilijoninėmis. Leidžiantis į tūks- 
tančio metrų gelmę, reikia turėti galvoje, jog vandens tūris 
mažėja, slegiant tūkstančio metrų vandens stulpui, kitaip sa- 
kant, slegiant šimtui atmosferų. Taigi šiomis sąlygomis vandens 
tūrio sumažėjimas sudaro keturis šimtus trisdešimt šešias šim- 
tatūkstantines. Tokiu būdu laivo tonažas padidėja iki tūkstan- 
čio penkių šimtų trisdešimt ir septyniasdešimt septynių šimtųjų 
tonos; šiaip jau normalus laivo tonažas yra tūkstantis penki šim- 
| tai septynios ir dvi dešimtosios tonos. Ir todėl laivo tonažui 

padidinti reikalingas tik šešių ir penkiasdešimt septynių šim- 
tųjų tonos balastas. 

— Tiktai? 

— Taip, tiktai, pone Aronaksai! Ir tuos apskaičiavimus leng- 
va patikrinti. Aš turiu atsarginių rezervuarų šimtui tonų tal- 
pos. Užtat aš galiu nusileisti ir į dideles gelmes. Jei noriu 
pakilti į jūros paviršiaus lygį, man pakanka išpumpuoti iš al- 
sarginių rezervuarų vandenį. Jei noriu, kad „Nautilius“ iškiltų 
į vandenyno paviršių viena dešimtąja savo tūrio, aš turiu vi- 
siškai ištuštinti rezervuarus. 

Argi buvo galima prieštarauti grynai matematiniams kapi- 
tono skaičiavimams? 

— Turiu pripažinti, kad jūsų skaičiavimai teisingi, kapito- 
ne, — atsakiau aš, —ir būtų tuščias darbas juos ginčyti, ypač 
kad juos kasdien pateisina praktika, Bet man kyla abejonė... 

— Kokio pobūdžio, pone? 

— Kada jūs esate tūkstančio metrų gilumoje, „Nautiliaus“ 
dangą slegia šimtas atmosferų, ar ne tiesa? Bet, jei jūs norite 
ištuštinti rezervuarus, kad laivas palengvėtų, kad jis iškiltų 
į paviršių, jūsų siurbliams tenka įveikti šimto atmosferų slėgi- 
mą, ar ne taip? O juk tai lygu šimtui kilogramų į vieną kvad- 
ralinį centimetrą! Čia reikalinga didelė jėga... 

— Kurią mums gali duoti tik elektra,— pasiskubino baigti 
mano sakinį kapitonas Nemas.— Kartoju, pone, mano mašinų 
galingumas beveik neribotas. „Nautiliaus“ siurbliai turi didelį 
našumą. Jūs tuo galėjote įsitikinti, kada ant „Abraomo Linkol- 
no“ denio siūbtelėjo tikras vandens stulpas, kurį jie iškėlė. Be- 
je, atsarginiais rezervuarais aš naudojuosi tik tada, kai laivas 
gramzdinamas nuo pusantro iki dviejų tūkstančių metrų gilu- 
mon. Be ypatingo reikalo vengiu per daug apkrauti baterijas. 
Na, o jei įsigeidžiu pabuvoti vandenyno gelmėse, trumpiau ta- 
riant, dvi—tris mylias nuo vandens paviršiaus, aš naudoju su- 
dėtingesnį, bet ne mažiau patikimą manevrą. 

— Kas tai per manevras, kapitone?— paklausiau. 

— Pirmiausia aš jums turiu papasakoti, kaip yra vairuoja- 
mas ,Nautilius“. 

— Labai nekantrauju išgirsti, kapitone! 

— Norėdamas kreipti laivą štirbortu, bakbortu, darydamas 
evoliucijas, trumpai tariant, vairuodamas laivą horizontalia 
plokštuma, aš naudojuosi paprastu vairu su plačia, prie ach- 
terštevenio pritaisyta plunksna, kuri į šonus kraipoma šturvalu 
bei nuo jo atvestais šturtrosais. Bet galiu sukinėti „„Nautilių" 
ir vertikalia plokštuma, iš viršaus žemyn ir iš apačios aukštyn, 
dviem nuožulniom plokštumom, paslankiai įtaisytom jo šonuose 

palei vandens liniją. Šitos plokštumos iš laivo vidaus pasta- 
tomos į bet kurią padėtį labai galingais svertais. Jei plokštu- 
mos stovi lygiagrečiai su kiliu, laivas plaukia horizontaliai. 
Jei jos pakreiptos nuožulniai, „„Nautilius“, traukiamas sraigto, 
destis koks bus nukrypimo kampas, arba leisis nuožulnia li- 
nija, kiek tik aš norėsiu, arba pagal tą pačią nuožulniąją kils 
aukštyn. Slegiamas vandens, „Nautilius“ į paviršių plaukia stat- 
menai, kaip kad ore vandenilio pripildytas aerostatas. 

— Bravo, kapitone!— sušukau aš— Bet kaip gali vairinin- 
kas vairuoti povandeninį laivą aklai, nieko nematydamas? 

— Laivas yra valdomas iš kabinos, išsikišusios išorinėje lai- 
vo korpuso dalyje. Kabinos iliuminatoriai padaryti iš lęšio for- 
mos stiklo. 

— Ir stiklas pajėgia atlaikyti tokį slėgimą? 

— Kuo puikiausiai! Krištolas, nors ir lengvai dūžta krisda- 
mas, vis dėlto atlaiko didelį vandens slėgimą. Tūkstantis aš- 
tuoni šimtai šešiasdešimt ketvirtaisiais metais Šiaurės jūroje 
buvo suorganizuota bandomoji žūklė su elektros šviesa. Ir kas 
gi pasirodė? Krištolo plokštelė septynių milimetrų storio atlaikė 
šešiolikos atmosferų slėgimą! Be to, dar reikia pridurti, kad bu- 
vo įjungta aukštos įtampos srovė. O tie stiklai, kuriuos aš nau- 
doju, turi ne mažesnį kaip dvidešimt vieno centimetro storį, 
taigi trylika kartų storesnį už aną plokštelę. 

— Tas viskas taip, kapitone Nemai! Bet, norint orientuotis 
plaukiant, reikalinga šviesa, kuri išsklaidytų tamsą. O vandenų 
tamsybėje. .. 

— Kabinos užpakalyje yra įtaisytas labai stiprus elektrinis 
reflektorius, kuris apšviečia jūrą per pusę mylios. 

— Bravo! Bravisimo, kapitone! Dabar aš suprantu, ką reiš- 
kė jūros žiburiavimas, taip sugluminęs mokslininkus! Štai tasai 
garsusis švytintis narvalas! Beje, pasakykite, ar „Nautiliaus“ 
susidūrimas su „Škotija“, pridaręs tiek daug triukšmo, yra gry- 
nas atsitiktinumas? 


— Grynų gryniausias, pone! Kada įvyko susidūrimas, aš 
plaukiau per du metrus nuo vandens paviršiaus. Beje, aš tuoj 
pamačiau, kad nebuvo jokių nelemtų padarinių. 

— Jokių, pone! Na, o kaip dėl jūsų susitikimo su „„Abrao- 
mų Linkolnu“... 

— Labai apgailestauju, pone profesoriau, kad nukentėjo vie- 
nas geriausių amerikiečių laivyno laivų; bet jis mane užpuolė, 
aš buvau priverstas gintis. Beje, aš pasitenkinau, padaręs fre- 
gatą nebekenksmingą. Laivui reikės tik mažo remonto artimiau- 
siame uoste! 

— O vade,— sušukau aš, — jūsų „Nautilius“ iš tikrųjų yra 
puikus laivas! 

— Taip, pone profesoriau,— susijaudinęs atsakė kapitonas 
Nemas— aš jį myliu kaip savo kūdikį! Jei jūsų laivams gresia 
visokios staigmenos, plaukiojant jūromis, jei jų visur tyko pa- 
vojus, jei pirmasis įspūdis, kurį daro jūra, kaip gražiai pasakė 
olandas Jansenas,— bedugnės baimė, tai „Nautiliuje“ žmogus 
gali būti ramus. Čia nereikia bijoti, kad gali įlinkti korpusas, 
kadangi dviguba laivo danga yra tvirtesnė už geležį; čia nėra 
takelažo, kuris kenčia dėl šoninio supimo arba „pavargsta“ 
nuo išilginio supimo, nėra burių, kurias gali nuplėšti vėjai; nė- 
ra garo katilų, kurie gali sprogti, čia negali būti gaisro, nes 
laivas neturi medinių dalių; nėra anglies, kurios atsargos gali 
išsibaigti, nes laivas valdomas elektrinių aparatų; nėra pavo- 
jaus susidurti, nes jis vienui vienas plaukioja gelmėse, jam 
nebaisios audros, nes gilumoje, keli metrai nuo vandenyno pa- 
viršiaus, viešpatauja didžiausia ramybė. Taigi, pone! Štai tobu- 
liausias povandeninis laivas! Ir jei teisingai sakoma, kad išra- 
dėjai labiau pasitiki savo laivu, negu konstruktorius, 0 kon- 
struktorius — labiau, negu kapitonas, tai supraskite, kaip aš 
pasitikiu „Nautiliumi“, būdamas vienukart ir šio laivo išradė- 
jas, ir konstruktorius, ir kapitonas! 

Kapitonas Nemas kalbėjo su dideliu pakilimu. Degantis 
žvilgsnis, staigūs judesiai jį visai pakeitė. Taip, jis mylėjo sa- 
vo laivą, kaip kad tėvas myli savo vaiką! 

Bet klausimas, gal ir ne visai kuklus, veržte veržėsi man iš 
lūpų; ir pagaliau aš vis dėlto paklausiau: 

— Jūs, tur būt, inžinierius, pone Nemai? 

— Taip, pone profesoriau,— atsakė jis— aš mokiausi Lon- 
done, Paryžiuje ir Niujorke tais laikais, kada dar buvau žemės 
gyventojas. 

— Bet kaipgi jums pavyko išlaikyti paslaptyje šito nuosta- 
baus povandeninio laivo statybą? 

— Kiekvieną laivo dalį, pone Aronaksai, aš atskirai gavau 
iš įvairių Žemės rutulio šalių. Kiekvieno užsakymo paskirtis 
buvo pramanyta. „Nautiliaus“ kilį nukalė Krezo, varomąjį ve- 
leną — „Penas ir Ko“ Londone, lakštinę korpuso dangą — Ler- 
das Liverpulyje, sraigtą — Skotas Glazgove, rezervuarus — „Klai- 
das ir Ko“ Paryžiuje, mašinas darė Krupas Prūsijoje, taraną — 
Motalos dirbtuvės Švedijoje, matavimo prietaisus — broliai Har- 
tai Niujorke ir t. t, Tiekėjai gavo mano brėžinius, kiekvieną 
kartą pasirašytus kita pavarde. 

. — Bet, gavęs atskiras dalis, jūs jas turėjote sunarstyti, su- 
montuoti; — paklausiau aš. 

— Pone profesoriau, mano laivo statykla buvo negyvena- 
moje saloje, atvirame vandenyne. Ten mano apmokyti darbi- 
„Nautilių“. Kada laivas buvo sumontuotas, ugnis sunaikino bet 
kuriuos mūsų buvimo saloje pėdsakus, be to, ir pačią salą, jei 
būčiau galėjęs, būčiau išsprogdinęs! 

— Reikia manyti, jog laivas jums atsiėjo nemažai? 

— Pone Aronaksai, kiekviena šarvuočio tona atsieina tūks- 
tantį šimtą dvidešimt penkis frankus. „„Nautilius“ sveria tūks- 
tantį penkis šimtus tonų. Vadinasi, jis atsiėjo apie du milijonus 
frankų, skaitant tik jo pastatymo vertę, ir ne mažiau kaip 
keturis ar penkis milijonus drauge su kolekcijomis ir meno 
kūriniais, kurie jame surinkti, 

— Ar leisite, kapitone, pateikti paskutinį klausimą? 

— Prašom, pone profesoriau! 

— Ar jūs labai turtingas? 

— Neapsakomai turtingas! Aš galėčiau lengvai sumokėti de- 
šimties milijardų Prancūzijos valstybinę skolą! 

Aš įdėmiai pasižiūrėjau į savo pašnekovą. Ar jis nepikt- 
naudžiauja mano pasitikėjimu? Laikas parodys! 


KETURIOLIKT ASIS SKYRIUS 


„IUODOJI UPĖ“ 


Vandens apsemtas plotas Žemės rutulio paviršiuje sudaro 
tris milijonus aštuonis šimtus trisdešimt du tūkstančius penkis 
šimtus penkiasdešimt aštuonis kvadratinius miriametrus!. Tos 
skystos masės tūris yra lygus dviem milijardams dviem šimtams 
penkiasdešimt milijonų kubinių mylių ir, jei įsivaizduosime šią 
skystą masę rutulio pavidalo, tai pasirodys, kad jo diametras 
bus lygus šešiasdešimčiai mylių, 0 jo svoris sudarys tris 
kvintilijonus tonų. O norint suvokti tų skaičių dydį, reikia ži- 
noti, kad kvintilijonas taip santykiauja su milijardų, kaip mi- 
lijardas su vienetu, kitais žodžiais tariant, kvintilijone yra tiek 


! Miriametras— dešimt tūkstančių metrų. 

= milijardų, kiek milijarde vienetų, Vaizdžiai kalbant, visos Že- 

+ žl mės rutulio upės tokį kiekį vandens galėtų išlieti tik per ke- 

, turiasdešimt tūkstančių metų. 

Geologinėje mūsų planetos praeityje po ugninio periodo ėjo | 
vandens periodas. Žemės paviršius buvo tartum koks pasaulio 

lb vandenyno guolis. Paskiau, silūriniame periode, prasidėjo kal- 

"i nų susidarymo procesas; iš vandenų išlindo kalnų viršūnės, 
vandenyno paviršiuje pasirodė salos, kurios išnykdavo per po- 
tvynius, 0 po to vėl atsirasdavo, jungėsi viena su kita, suda- 
rydamos žemynus. Žemės sausumos ir vandens plotų santykis B 
ne kartą keitėsi, ir pagaliau žemės paviršiaus reljefas įgijo tas 
apybraižas, kurias dabar matome nūdieniuose žemėlapiuose, | 
Sausuma atkovojo iš jūros trisdešimt septynis milijonus šešis 
šimtus penkiasdešimt septynias kvadratinės mylias, arba dvy- | 

lika milijardų devynis šimtus šešiolika milijonų hektarų. | 

Žemynų kontūrai įgalina mus skirstyti pasaulio vandenis | 
į penkis svarbiausius vandens rezervuarus: Šiaurės Ledinuotąjį | 
vandenyną, Pietų Ledinuotąjį vandenyną, Indijos vandenyną, 

= Atlanto vandenyną, Ramųjį vandenyną. 

' Ramusis vandenynas eina iš šiaurės į pietus, užpildydamas 

visą plotą tarp abiejų speigiračių, ir iš vakarų į rytus, tarp 
Azijos ir Amerikos, per šimtą keturiasdešimt penkis laipsnius 
geografinės ilgumos. Tai pats ramiausias iš visų vandenynų, 
jo srovės plačios ir negreitos, potvyniai ir atoslūgiai nestai- 

= gūs, gausu kritulių. Tai vandenynas, iš kurio prasidėjo mano k 

- kelionė pačiomis nepaprasčiausiomis sąlygomis. | 
| — Pone profesoriau,— tarė kapitonas Nemas,— jei jūs pa- | 
| geidautumėte, mes tiksliai išsiaiškintume vietovę, kurioje da- 

bar esame, ir nustatytume tašką, iš kurio pradedame kelionę. 

A Dabar dvylika be ketvirčio. Aš įsakysiu pakelti laivą į vande- Ė 

ki nyno paviršių. 

Ž Kapitonas tris kartus paspaudė elektrinio skambučio myg- 

, tuką. Tučtuojau siurbliai pradėjo pumpuoti iš rezervuarų van- 

B denį: manometro rodyklė ėmė slinkti aukštyn, rodydama, kad 
slėgimas vis mažėja; pagaliau ji sustojo vienoje vietoje. 

r — Mes iškilome į paviršių, — tarė kapitonas. 

O Aš nuėjau link centrinio trapo. Užlipęs geležinėmis pako- 

pomis į viršų, pro atvira liuką patekau į „Nautiliaus“ denį. 4 

Denis kyšojo iš vandens ne daugiau kaip per aštuoniasdešimt 

I centimetrų. Apvalus ir pailgas „Nautiliaus“ korpusas iš tikrųjų 

| buvo panašus į cigarą. Aš atkreipiau dėmesį į tai, kad jo čer- 

2 pių pavidalo lakštinės geležies danga priminė sausumos roplių 

<a žvynus. Ir aš supratau, kodėl, nors ir buvo stebėtas pro labai 


stiprius žiūronus, tas laivas visada atrodė kaip koks jūros 
gyvūnas. 

„Nautiliaus“ korpuse paslėpta valtis sudarė pačiame denio | 
viduryje nedidelį iškilumą. Priekyje ir užpakalyje kūpsojo dvi 
neaukštos kabinos su nuožulniomis sienelėmis, kurių dalis bu- | 
vo apvožia dideliu lęšio pavidalo stiklu: pirmoji skirta vairi- | 
ninkui, o užpakalinėje įtaisytas labai stiprus elektros prožek- J 
torius, šviečiantis kelią. Ę 

Vandenynas buvo nuostabiai gražus, dangus giedras. Ilgas k 
laivo korpusas iš lėto suposi ant plačių vandenyno bangų. | 
Lengvas rytų vėjelis vos šiaušė vandens plynumą. Rūkas ne- i 
dengė horizonto linijos, ir buvo galima dideliu tikslumu da- < r 
ryti stebėjimus. 

Niekas neužstojo žvilgsnio. Nei salelės, nei uolos nebuvo | 
matyti. Nesimatė ir „Abraomo Linkolno“ jokio pėdsako... Ne: 
aprėpiama dykynė! 

Kapitonas Nemas, paėmęs sekstantą, ketino išmatuoti sau- i 
lės aukštį, norėdamas nustatyti, kokioje geografinėje platu- 
moje esame. Jis laukė kelias minutes, kol dienos šviesulys iš- 
lindo iš už debesio. Tuo tarpu, kai jis stebėjo, nė vienas jo 
rankos raumuo nekrustelėjo, tartum sekstantą būtų laikiusi sta- 
tulos ranka. 

— Vidudienis,— tarė kapitonas.— Pone profesoriau, gal jūs 
norėtumėte. .. 

Aš mečiau paskutinį žvilgsnį į gelsvus vandenis, be abejo, 
skalaujančius Japonijos krantus, ir nusileidau paskui jį į sa- 
loną. 

Ten kapitonas su chronometru padarė skaičiavimus, nustatė 
šios vietovės geografinę ilgumą ir gauta rezultatą patikrino pa- 
gal ankstyvesnius kampomačio stebėjimų duomenis. Po to jis 
tarė: 

— Pone Aronaksai, mes esame šimtas trisdešimt septyni 
laipsniai ir penkiolika minučių vakarų ilgumos. .. . 

— Pagal kurį meridianą?— gyvai paklausiau aš, tikėdama- 
sis, kad iš kapitono atsakymo man paaiškės jo tautybė. 

— Pone, — atsakė jis, — aš vartoju įvairius chronometrus, nu- 
statytus pagal Paryžiaus, Grinvičiaus ir Vašingtono meridianus, 

„ Bet, jūsų garbei, aš dabar pasirinkau Paryžiaus. 

Atsakymas visiškai nieko neišaiškino. Aš nusilenkiau, o ka- 
pitonas kalbėjo toliau: 

— Šimtas trisdešimt septyni laipsniai ir penkiolika minučių 
vakarų ilgumos nuo Paryžiaus meridiano ir trisdešimt laipsnių 
ir septynios minutės šiaurės platumos, kitais žodžiais tariant, 
trys šimtai mylių nuo Japonijos krantų. Vadinasi, šiandien, lap- 

kričio aštuntąją, vidurdienį, prasideda povandeninė mūsų ke- 
lionė aplink pasaulį. 

— Apsaugok mus viešpatie!— sušukau aš. 

— O dabar, pone profesoriau— pridūrė kapitonas, — galite 
atsidėti savo darbams. Aš įsakiau laikytis rytų-šiaurryčių kryp- 
ties ir plaukti penkiasdešimt metrų gilumoje. Žemėlapyje kas- 
dien bus žymimas nuplauktas kelias. Salonas jūsų dispozicijoje. 
O dabar leiskite jus palikti. 

Kapitonas Nemas nusilenkė ir išėjo. Aš likau vienas su sa- 
vo mintimis. Aš galvojau apie „Nautiliaus“ kapitoną. Ar kada 
nors sužinosiu, kokios tautybės yra šitas paslaptingas Žmogus, 
išsižadėjęs savo tėvynės? Kas jam sukėlė neapykantą žmonijai, 
gal būt, kerštingą neapykantą? Gal jis yra iš tų nepripažintų 
mokslininkų, gal iš tų genijų, kuriuos, anot Konselio, „nu- 
skriaudė aukštoji visuomenė“? Gal tai nūdienis Galilėjus, gal 
mokslo žynys, kaip tasai amerikietis Noris, kurio mokslinę 
karjerą sužlugdė politiniai įvykiai? Nežinia! Atsitiktinumas ma- 
ne nubloškė į jo laivą, ir mano gyvenimas buvo jo rankose. 
Jis mane sutiko šaltai, bet man neatsakė savo svetingumo. Jis 
nė karto nepaspaudė ištiestos mano rankos. Nė karto nepa- 
davė man savo rankos! 

Visą valandą aš šitaip svarsčiau, stengdamasis prasiskverbti 
į jaudinančią šito žmogaus paslaptį. Netyčia mano žvilgsnis 
pakrypo į Žemės rutulio žemėlapį, išskleistą ant stalo; ir aš, 
vedžiodamas pirštu po žemėlapį, radau geografinės platumos 
ir ilgumos susikirtimo tašką, kurį buvo nurodęs kapitonas 
Nemas. 

Vandenynuose, kaip ir žemynuose, teka upės. Šiltos vande- 
nynų srovės, kurias lengva pažinti iš spalvos ir temperatūros 
ir iš kurių pati reikšmingiausia yra žinoma Golistrimo vardu. 
Mokslas pažymėjo žemėlapyje penkias svarbiausias sroves: pir- 
moji yra Atlanto vandenyno šiaurėje, antroji Atlanto vande- 
nyno pietuose, trečioji Ramiojo vandenyno šiaurėje, ketvirtoji 
Ramiojo vandenyno pietuose ir pagaliau penktoji pietinėje In- 
dijos vandenyno dalyje. Labai galimas daiktas, kad šiaurinėje 
Indijos vandenyno dalyje kadaise buvo ir šeštoji vandenynų 
srovė dar tais laikais, kada Kaspijos ir Aralo jūros ir didieji 
Azijos ežerai sudarė vieną vandens plotą. 

„Nautiliaus“ kelias ėjo viena tokia srove, žemėlapyje pava- 
dinta japonišku vardu Kuro-Sivo — „Juodoji upė“. Ištekėjusi iš 
Bengalijos įlankos, sušildyta statmenai krintančių tropikų sau- 
lės spindulių, šiltoji srovė teka per Malakos sąsiaurį, paskui 
Azijos pakrantėmis ir, jas aplenkusi šiaurinėje Ramiojo van- 
denyno dalyje, pasiekia Aleutų salas; ji neša su savim kamiaro 

medžių liemenis, atogrąžų augalus ir skaisčiai mėlyna šiltų 
savo vandenų spalva ryškiai skiriasi nuo šaltų vandenyno van- 
denų. 

Žemėlapyje aš tyrinėjau šios srovės kelią, vaizduodamasis, 
kaip ji pasklinda begaliniuose Ramiojo vandenyno plotuose; ir 
vaizduotė taip mane suviliojo, jog nė nepastebėjau, kaip į sa- 
loną įėjo Nedas ir Konselis, 

Mano draugai negalėjo atsitokėti, savo akimis išvydę to- 
kius stebuklus, . 

— Kurgi mes esame? Kur?— sušuko kanadietis.— Ar tik ne 
Kvebeko muziejuje? 

— Jei man bus leista pasakyti — įsiterpė Konselis— vei- 
kiausiai Someraro viloje! 

— Draugai mano,— tariau aš, kviesdamas juos prieiti ar- 
čiau — jūs ne Kanadoje ir ne Prancūzijoje, o ,„Nautiliaus“ lai- 
ve, penkiasdešimt metrų žemiau jūros lygio. 

— Reikia patikėti, jei ponas taip kalba,— tarė Konselis— 
Bet, prisipažinsiu, šitas salonas gali nustebinti net tokį ila- 
mandą, kaip aš. 

— Stebėkis, mano bičiuli, beje, apžiūrėk vitrinas, ten yra 

daug dalykų, kurie turėtų sudominti tokį klasifikatorių, kaip 
tu. ; 
Konselio raginti nereikėjo, Pasilenkęs prie vitrinos, jis jau 
kažką murmėjo gamtininkų kalba: „pilvakojai, moliuskų tipo 
gyvūnų klasė, stentorių šeima, žalčiukų gentis, Madagaskaro 
ciprėjos rūšys“. 

Tuo tarpu Nedas Lendas, ne ką nutuokiantis apie konchio- 
logiją, klausinėjo apie mano pasimatymą su kapitonu Nemu. 
Ar aš sužinojęs, kas jis toks, iš kur atvykęs, kur vyksta, į ko- 
kias gelmes mus traukia. Trumpai tariant, jis man kėlė tūkstan- 
čius klausimų, į kuriuos nespėjau atsakinėti. 

Aš jam papasakojau viską, ką žinojau, tikriau, ko nežino- 
jau, ir savo ruožiu jį paklausiau, ką jis girdėjo arba matė. 

— Nieko nemačiau, nieko negirdėjau, — atsakė kanadietis.— 
Netgi iš laivo įgulos niekas nepasipainiojo po akių. Nejau ir 
laivo įgula būtų elektrinė? 

— Elektrinė! 

— Iš tikrųjų, ir tuo galima patikėti! Bet jūs, pone Aronak- 
sai, — paklausė Nedas Lendas, įsikalęs į galvą savo sumany- 
mą,— juk jūs galėtumėte man pasakyti, kiek vyrų laive? De- 
šimt, dvidešimt, penkiasdešimt, šimtas? 

— Nieko negaliu pasakyti, Nedai! Ir paklausykite manes, 
meskite iš galvos savo kėslą užgrobti „Nautilių“ arba iš jo pa- 
bėgti. Laivas — tikras nūdienės technikos stebuklas, ir aš la- 

bai apgailestaučiau, jei man netektų su juo susipažinti. Daug 
kas pareikštų norą įlįsti į mūsų kailį jau vien dėl to, kad ga- 
lėtų pasižiūrėti šitų stebuklų. Todėl nusiraminkite ir verčiau 
stebėkime, kas darosi aplink mus. 

— Stebėti!-—- sušuko žeberklininkas.— Bet argi ką pamatysi 
šitame geležiniame kalėjime! Mes judame, mes plaukiame kaip 
akli... 

Nedas dar nespėjo baigti sakinio, staiga salone pasidarė 
lamsu. Šviečiančios lubos taip ūmai užgeso, jog as pajutau 
skausmą akyse, kaip kad paprastai būna, iš tamsos atsidūrus 
skaisčioje šviesoje. 

Mes sustingome kaip nudiegti, nežinodami, kas mūsų lau- 
kia — malonumas ar nemalonumas. Bet tuo tarpu išgirdome kaž- 
kokį krebždesį. Lyg geležinė „Nautiliaus“ danga būtų pradėjusi 
skirtis. 

— Galo galas!-— larė Nedas Lendas. 

— Būrys hidromedūzų!-—- murmėjo Konselis. 

Staiga salonas vėl nušvito. Šviesa į jį skverbėsi iš išorės, 
iš abiejų pusių, pro didžiulius. ovalinius stiklus sienoje. Van- 
dens gelmės buvo nutviekstos elektros šviesos. Krištolo stiklai 
mus skyrė nuo vandenyno. Pirmąją akimirką aš krūptelėjau, 
pagalvojęs, kad ši trapi atatvara gali sudužti; bet masyvūs va- 
riniai rėmai teikė stiklams beveik neįveikiamą tvirtumą. 

Vandens gelmės buvo puikiausiai apšviestos vienos mylios 
spinduliu nuo „Nautiliaus“. Nuostabus reginys! Kokia plunksna 
galėtų jį aprašyti! Koks teptukas galėtų pavaizduoti visą spal- 
vinės gamos skaistumą, šviesos spindulių žaismą vaiskiuose jū- 
ros vandenyse nuo giluminių sluoksnių iki pat paviršiaus. 

Jūros vandens skaidrumas visiems yra žinomas. Nustatyta, 
kad jūros vanduo yra tyresnis už tyriausių šaltinių vandenį. . 
Jame esančios mineralinės ir organinės medžiagos tik didina 
jo skaidrumą. Kai kuriose vandenyno dalyse, prie Antilų salų, 
pro šimto keturiasdešimt penkių metrų vandens sluoksnį galima 
puikiausiai matyti smėlio dugną, o saulės spinduliai įsiskver- 
bia tris šimtus metrų į vandens gelmes! Bet elektros šviesa, 
sutviskusi pačiose vandenyno įsčiose, ne tik apšvietė vandenį, 
bet skystą „Nautiliaus“ aplinką pavertė į skystą liepsną. 

Jei sutiksime su Ėrembergo hipoteze, kad vanduo jūros gel- 
mėse švyti, tai reikia pripažinti, jog gamta jūrų gyventojams 
pateikia vieną žavingiausių reginių, kurį aš mačiau, stebėda- 
mas mirgančius šviesos spindulius, lūžtančius per tūkstančius 
skystų deimantų plokštumų. Langai abipus salono buvo atviri 
į dar neišaiškintų paslapčių gelmes. Kambario tamsa pabrėžė 

išorinės šviesos ryškumą, ir, žiūrint pro langa, atrodė, jog ma- 
tome milžinišką akvariumą. 

Susidarė įspūdis, kad „Nautilius“ stovi vienoje vietoje. Tai 
buvo galima paaiškinti tuo, kad akiratyje nebuvo jokio judan- 
čio taško. Ir vis dėlto jūros vandenys, skiriami laivo foršteve- 
nio, protarpiais lėkė pro mūsų akis nepaprastu greitumu. 

Susižavėję povandeninio pasaulio vaizdu, mes užgulėme lan- 
go rėmą ir prigludome prie stiklų, žodžiais negalėdami apsakyti 
savo nustebimo, bet staiga Konselis tarė: 

— Jūs norėjote matyti, maloningasis Nedai, tai dabar ir žiū- 
rėkite! 

— Nuostabu! Nuostabu!— kalbėjo prasidžiugęs kanadietis, 
pamiršęs net savo pyktį ir savo sumanymus pabėgti.— Vertėjo 
iš toli keliauti, kad galėtum pasigėrėti šiuo stebuklu! 

— Taip, dabar man suprantamas šio žmogaus gyvenimas! 
sušukau aš.— Jis įsiskverbė į ypatingą pasaulį, ir tasai pa- 
saulis jam atvėrė didžiausius savo slėpinius! 

— Bet kurgi žuvys?— klausinėjo kanadietis.— Aš nematau 
žuvų! 

— O kam mums jos, mieliausias Nedai,— atsakė Konselis.— 
Juk sp žuvis ki eisi ago nieko nEABAGAOSS, 


Ir tarp bičiulių kilo caš, abu jodo gerai TA apie 
žuvis, bet kiekvienas savaip. 

Yra žinoma, kad žuvys sudaro ketvirtąją ir- paskutiniąją 
stuburinių klasę!, Jos labai tiksliai apibūdintos: „stuburiniai — 
gyvūnai su dviguba kraujo apytaka ir šaltu krauju, kvėpuoja 
žiaunomis ir prisitaikę gyventi vandenyje". Žuvys dar skirs- 
tomos į kaulėtąsias ir kremzlėtasias. Kaulėtosios — tai tokios 
žuvys, kurių griaučiai yra kauliniai; kremzlėtosios — tai tokios 
žuvys, kurių griaučiai kremzliniai. 

Kanadietis, galimas daiktas, buvo girdėjęs apie tokią kla- 
silikaciją, bet Konselis, turįs daugiau šios srities žinių, iš drau- 
giškumo jam negalėjo sutikti, kad Nedas pasirodytų mažiau 
nusimanąs, negu jis. Todėl tarė: 

— Mieliausias Nedai, jūs esate žuvų siaubas, garsiausias 
žvejys! Jums teko sugauti daugybę tų įdomių gyvūnų. Bet ker- 
tu lažybų, kad neturite nė USA supratimo, kaip jos klasi- 
fikuojamos. 

— Kaip žuvys klasilikuojamos?— ramiai atsakė žeberklinin- 
kas.— Į valgomas ir nevalgomas! 


! Nūdienė sistematika dalina stuburinius į 6 klases. (Red. past.) 


— Čia tai jau gastronominė klasifikacija!— sušuko Konse- 
lis— O ar jūs mums nepasakytumėte, kuo skiriasi kaulėtosios 
žuvys nuo kremzlėtųjų? 

— Gal ir pasakysiu, Konseli! 

— O ar žinote, kaip dar skirstomos šios dvi klasės? 

— Supratimo neturiu — atsakė kanadietis. 

— Tai va, mieliausias Nedai, klausykite ir dėkitės į galvą! 
Kaulėtosios žuvys skirstomos į šešis pobūrius: primo, dygiape- 
lekės su vientisu ir paslankiu viršutiniu žandikauliu, su danty- 
tomis žiaunomis. Šitas pobūris apima penkiolika šeimų, kitaip 
sakant, beveik du trečdalius visų žinomų žuvų. Pobūrio atsto- 
vas: ešerys paprastasis. 

— Ši žuvis gana gardi,— pagyrė Nedas Lendas. 

— Secundo,— dėstė Konselis,— žuvys su pilvo pelekais, ku- 
rie išaugę užpakalyje krūtininių ir nesujungti su petikauliu. Šis 
pobūris apima penkias šeimas, ir jam priklauso didžioji dalis 
gėlavandenių žuvų. Pobūrio atstovai: karpis, lydeka, 

— Tiu!—tarė kanadietis paniekinamai — gėlavandenės žu- 
vys! 

— Tertio,— toliau dėstė Konselis— minkštapelekės, kurių 

m= pilviniai pelekai išaugę po krūtininiais ir tiesiogiai sujungti 
su petikauliu. Pobūris apima keturias šeimas. Atstovai: uotas, 
plekšnė, tiurbo ir taip toliau. .. 

— Puikios žuvys! Puikios!- šūkalojo žeberklininkas, nepri- 
pažįstąs kitokios žuvų klasifikacijos, kaip tik pagal skonį. 

— Ouarto— varė  nesudrumsčiamas  Konselis, — bepelekės, 
pailgo kūno, be pilvinių pelekų, šiurkščia ir slidžia oda. Šis 
pobūris turi tik vieną šeimą. Čia priskiriami unguriniai: ungu- 
rys paprastasis, gimnotas — elektrinis ungurys, 

— Vidutiniška žuvis! Vidutiniška!— įsiterpė Nedas Lendas 

— Ouinto,— kalbėjo Konselis,— pluoščiažiaunės su vientisu 
ir paslankiu žandikaulių; žiaunos sudarytos iš porinių kuokš- 

| telių, kurie išdėstyti palei žiaunų lankus. Šito poskyrio tėra 
viena šeima, Atstovai; jūrų arkliukas, drakonas skraiduolis. 

— Biaurybė! Biaurybė!-— įsiterpė žeberklininkas. 

— Sexto,— tarė Konselis baigdamas, — tvirtažiaunės, kurių 
kaulai, apriboją burną iš viršaus, suaugę, todėl žandikauliai 
visiškai nejuda, — pobūris, darąs gėdą tikrosioms žuvims. Atsto- 
vai: dygiapilviai, mėnulinė žuvis. 

— Na, su šita žuvimi tik priterši puodą!-— sušuko kana- 
dietis. 

— Jūs supratote bent ką, mieliausias Nedai?— paklausė mo- | 
k kytasis Konselis. | 
| 

— Nė kiek, mieliausias Konseli!— atsakė žeberklininkas.— 
Bet varykite toliau, įdomu pasiklausyti! 

— Na, o dėl kremzlėtųjų žuvų, — visai ramiai kalbėjo Kon- 
selis, — jos skirstomos į tris būrius. 

— Ir taip jau per daug|— sumurmėjo Nedas. 

— Primo, apskritaburnės, kurios vietoje žandikaulių turi tik 
vieną vidurinę nosies skylutę, o kiaušo užpakalyje keletą ap- 
skritų žiauninių skylučių. Būrys apima tik vieną šeimą. At- 
stovas: devynakė. 

— Gera žuvis!— tarė Nedas Lendas. 

. — Secundo, selachijos; jų žiaunos yra panašios į žiauninės 
apskritaburnių skylutes, bet su paslankiu žandikauliniu aparatu. 
Šis būrys pats reikšmingiausias šioje klasėje, Skirstomas į dvi 
šeimas. Atstovai: rykliai ir rajos. 

— Kaip!— sušuko Nedas.— Raja ir ryklys viename būryje? 
Na, mieliausias Konseli, rajų labui nepatariu laikyti juos vie- 
name inde! 

— Tertio,— toliau kalbėjo Konselis,— eršketiniai. Jų žiau- 
nos, kaip paprastai, sudarytos iš vieno plyšio, prie kurio pri- 
jungtas žiauninis dangtelis, — būrys turi keturias rūšis. Šeimos 
atstovas: eršketas. 

— Ė, ė! Mieliausias Konseli! Jūs pagal mano skonį parinko- 
te gabalėlį užkandai. Ir tai viskas? 

— Taip, mieliausias Nedai,— atsakė Konselis.— Ir įsidėmė- 
kite, kad, tai žinodami, dar anaiptol žinome ne viską, nės šei- 
mos, be to, skirstomos į gentis, rūšis, atmainas. 

— Taigi, mieliausias Konseli,— tarė žeberklininkas, pasižiū- 
rėjęs pro langą.— Štai jums ir atmainos! 


ti, kad mums prieš akis akvariumas! 

— Ne!— paprieštaravau aš.— Akvariumas — tai juk narve- 
lis, o šitos žuvys laisvos kaip paukščiai ore. 

— Nagi, mieliausias Konseli, vardinkite žuvis! Vardinkite!— 
tarė Nedas Lendas. 

— Tai ne mano specialybė,— atsakė Konselis.— Tai šeimi- 
ninko darbas! 

Ir tikrai, tas šaunus bernas, karštas klasifikatorius, nebuvo 
gamtininkas, ir aš nelabai tikiu, kad jis būtų galėjęs atskirti 
tuną nuo makrelės. Kanadietis, priešingai, nesuklupdamas var- 
dijo visas žuvis. 

— Balista,— tariau aš. 

— Kiniškoji balista, — pataisė Nedas Lendas. 

— Balistų gentis, kietaodžių šeima, kietažiaunių būrys,— 
murmėjo Konselis. 

— Žuvys! sušuko Konselis.— Iš tikrųjų, galėtum pagalvo- 

Ir tikrai, iš juodviejų abiejų būtų išėjęs puikiausias gamti- 
ninkas! 

Kanadietis neapsiriko. Daugybė kiniškųjų balistų paplokš- 
čiais kūnais, grūdėta oda, su dygliu nugaroje nardė aplink 
„Nautilių“ pašiaušusios spyglius, kurių keturios eilės stypsojo 
abipus uodegos. Nieko negali būti gražiau už kiniškąsias balis- 
tas, iš viršaus pilkas, baltomis papilvėmis, su auksinėmis dė- 
mėmis ant žvynų, tamsiose srovėse mirgančias už laivugalio. 
Tarp balistų nardė rajos lyg ilgos drobės, plevėsuojančios vė- 
jyje; ir, didžiai nudžiugęs, tarp jų aš pamačiau japoniškąją 
rają su gelsva nugara, švelniai rausvu pilvu ir trimis dygliais. 
aukščiau akies; ši gentis taip retai pastebima, kad Lasepedas 
kadaise rimtai abejojo, ar iš viso jos esama, nes šią rają jis 
matė tik viename japoniškų piešinių rinkinyje. 

Ištisas dvi valandas povandeninė kariauna eskortavo „Nau- 
tilių“. Ir tuo tarpu, kol žuvys nardė ir pliuškeno, lenktyniau- 
damos spalviniais gražumynais, žvynų blizgesiu ir vikrumu, aš 
pastebėjau žalią labridą, barabulką, išmargintą dvigubais juo- 
dais ruoželiais, vilkutį, baltą su violetiniais lopeliais ant nuga- 
ros ir apskrita uodega, japoniškąją skumbrę, nuostabiausią šių 
vandenų makrelę sidabrine galva ir žydru kūnu, puikiąsias mels- 
vuoles, kurių vien pavadinimas atstoja bet kuriuos aprašinė- 
jimus, rantuotąsias sparides su įvairiaspalviais pelekais, žyd- 
rais ir geltonais, ruožuotąsias sparides su juodu raiščiu ant 
uodegos, juostuotąsias sparides, dailiai suvaržytas šešiomis sker- 
sinėmis juostomis, vamzdžiaburnes su fleitos pavidalo snuku- 
čiais, arba jūrų perkūno oželius, kurių kai kurie turi metrą il- 
gumo, japoniškąją salamandrą, mureną, gyvatinį ungurį šešių 
pėdų ilgio, su mažytėmis žvitriomis akutėmis ir plačia dantyta 
burna. 

Mūsų džiaugsmui nebuvo ribų. Mūsų šūksniams nebuvo galo. 
Nedas vardijo žuvis, Konselis jas klasifikavo, 0 aš žavėjausi 
jų judesių vikrumu ir formų grožiu. Man nebuvo tekę matyti 
tokių žuvų natūralinėje aplinkoje. 

Neaprašinėsiu visų atmainų, kurios pranėrė pro apmarku- 
sias mūsų akis, visos tos kolekcijos žuvų, gyvenančių Japonų 
ir Kinų jūrose. 

Žuvys, be abejo, suviliotos elektros šviesos, suplaukė išti- 
sais būriais, jų buvo daugiau kaip paukščių ore. 

Staiga salone pasidarė šviesu, Geležinės sąvaros susistūmė. 
Žavingas reginys išnyko. Bet aš dar ilgai būčiau sapnavęs at- 
viromis akimis, jei mano žvilgsnis atsitiktinai nebūtų pakry- 
pęs į prietaisus, iškabinėtus ant sienų. Kompaso rodyklė, kaip 
ir pirma, teberodė rytų-šiaurryčių kryptį, manometras — pen- 

kių atmosierų slėgimą, atitinkantį penkiasdešimt metrų gylį nuo 
jūros paviršiaus, o elektrinis lagas — penkiolikos mylių per va- 
landą greitį. 

Aš laukiau kapitono Nemo. Bet jis nesirodė. Chronometras 
rodė penktą valandą. 

Nedas Lendas ir Konselis nuėjo į savo kajutę. Aš taip pat 
sugrįžau į man skirtą patalpą. Pietūs jau stovėjo ant stalo. Bu- 
vo padėta skaniausių jūros vėžlių sriuba, antras patiekalas — 
raudonbarzdė, garsi baltu, kiek sluoksniuotu minkštimu, ir ke- 
penys, pataisytos atskirai, laikomos įmantriausiu valgiu, paskiau 
ešerių šeimos žuvies nugarinė, gardesnė už lašišos nugarinę. 

Vakare skaičiau, rašiau, galvojau. O kai mane pradėjo imti 
miegas, atsiguliau į jūros žolių patalą ir kietai užmigau, tuo 
tarpu „Nautilius“ plaukė sraunia „Juodosios upės“ srove. 


PENKIOLIKT ASIS SKY RIUS 


KVIETIMAS RAŠTU 


Rytojaus dieną, lapkričio 9, aš pabudau po kieto dvylikos 
valandų miego. Konselis, kaip ir visada, atėjo pasiteirauti, „ar 
gerai šeimininkas pailsėjo“, ir pasiūlė savo paslaugas. Jo bičiu- 
lis, kanadietis, vis dar miegojo taip ramiai, lyg kitų rūpesčių 
ir nebūtų turėjęs. 

Aš netrukdžiau šitam šauniam vyrukui plepėti, bet atsaki- 
nėjau pro šalį. Mane jaudino, kad kapitonas nebuvo vakarykš- 
čio reginio metu, ir aš tikėjausi ji pamatyti šiandien. 

Aš apsirengiau bisoniniais savo drabužiais. Konselis rodė 
nepasitenkinimą dėl audinio kokybės. Gavau jam paaiškinti, 
kad šita drobė gaminama iš šilkinių bisuso siūlų, kuriais prie 
uolų prisitvirtina sraigė, vadinamoji „pina“, gausiai besiveisianti 
Viduržemio jūros pakrantėse. Senovėje iš bisuso buvo audžia- 
mi puikūs audiniai, mezgamos kojinės, pirštinės, nepaprastai 
švelnios ir šiltos. Ir „Nautiliaus“ įgula nepasigedo nei med- 
vilnės, nei avių vilnos, nei šilkverpių, nes medžiaga drabu- 
žiams jai teikė jūra! 

Apsirengęs įėjau į saloną. Jis buvo tuščias. 

Įnikau studijuoti konchiologijos lobius, saugomus vitrinose. 
Rausiausi herbaruose su daugybe rečiausių jūros augalų, nors 

ir sudžiovintų, bet išlaikiusių žavų spalvų ryškumą. Tarp tų 
dailių jūros augalų pastebėjau nariuotų kladostefų, plokštelinių 
padinų, kaulerpų, panašių į vynuogių lapus, gumbuotų kalita- 
nijonų, švelnių ceramiumų skaisčiai raudono atspalvio, gležnų 
raudonų vėduoklės pavidalo agariumų ir kitų įvairių dumblių. 

Diena praėjo, o kapitonas Nemas nesiteikė manęs aplankyti. 
Gėležinės salono langų sąvaros neatsidarė. Gal nenorėjo, kad 
mums atsibostų šis toksai nuostabus reginys? 

„Nautilius“ plaukė rytų-šiaurryčių kryptimi, penkiasde- 
šimt—šešiasdešimt metrų gilumoje, dvylikos mylių per valan- 
dą greičiu. 

Rytojaus diena, lapkričio 10, praėjo kaip ir visos kitos: vis 
nesirodė joks žmogus iš „Nautiliaus“ įgulos. Nedas ir Konselis 
didesnę dalį dienos išbuvo su manfmi. Tai, kad nesimatė kapi- 
tono, juos stebino. Gal šis keistasis žmogus susirgo? O gal jis 
pakeitė savo pažiūrą į mus? 

Beje, anot Konselio, mes visai neturėjome ko skųstis: mes 
naudojomės visiška laisve, mus gardžiai ir sočiai maitino, Mūsų 
šeimininkas griežtai laikėsi susitarimo sąlygų. Ir, be to, pats 
mūsų būklės nepaprastumas buvo toks įdomus, kad neturėjome 
teisės kaltinti likimą. 

Nuo tos dienos aš tvarkingai užrašinėjau kasdienius įvykius 
ir todėl galiu nupasakoti visus mūsų nuotykius labai tiksliai, 
Ir kokia įdomi smulkmena! Savo užrašus dariau popieriuje, pa- 
gamintame iš jūros žolių. 

Taigi lapkričio 11 dieną, pabudęs anksti rytą, iš gaivaus 
oro aš suvokiau, kad iškilome į vandenyno paviršių papildyti 
deguonies atsargų. Aš nuėjau prie trapo ir išlipau į denį. 

Buvo šešta valanda ryto. Dangus apsiniaukęs, jūra pilka, bet 
rami, Tik truputėlį raibuliavo vandens paviršius. Ar šiandien 
pasirodys kapitonas Nemas? Aš taip tikėjausi ji čia pamatyti. 
Bet, išskyrus vairininką, užsidariusį stiklinėje savo būdelėje, de- 
nyje nieko nebuvo. Sėdėdamas ant paaukštinimo, kurį sudarė 
valties korpusas, aš godžiai traukiau druskos prisodrintą jū- 
TOS Orą. 

Pamažu, saulės spindulių veikiamas, rūkas išsisklaidė. Ryti- 
nėje horizonto dalyje pasirodė spindintis diskas. Jūra plykste- 
lėjo kaip parakas. Aukšti, padriki debesys nusidažė nuostabiai 
švelniais tonais, 0 juos supą plunksniniai debesėliai, lyg nėri- 
niai, vadinami „katės liežuvėliais“, pranašavo vėjuotą dieną. 

Bet kas yra vėjas „Nautiliui“, kuriam audros nebaisios! į 

Aš gėrėjausi saulėtekiu — tokiu gaiviu, džiaugsmo kupinų 
gamtos reiškiniu, — tik staiga išgirdau kažkieno žingsnius, 


Jau buvau besveikinąs kapitoną Nemą, bet tai buvo tik jo 
padėjėjas — jį buvau matęs anksčiau, per pirmąjį susitikimą 
su kapitonu. Jis išlipo į denį, rodos, nepastebėdamas manęs. 
Prisidėjęs prie akių žiūrona, labai atidžiai ėmė tyrinėti akiratį. 
Baigęs savo stebėjimus, priėjo prie liuko ir pasakė keletą žo- 
džių. Aš tiksliai juos įsidėmėjau, nes paskui tuos žodžius gir- 
dėdavau kasdien tomis pat sąlygomis. “ 

Sakinys skambėjo šitaip: 

„Nautron respoc lorni virch!“ 

Ką šis sakinys reiškė, aš nežinau! 

Ištaręs šiuos žodžius, kapitono padėjėjas nulipo žemyn. Aš 
pagalvojau, kad „Nautilius“ vėl ims grimzti į jūros gelmes. To- 
dėl savo ruožtu irgi nusileidau į apačią. 

Praėjo penkios dienos be jokių permainų. Kas rytą eidavau 
į denį. Kas rytą tas pats žmogus ištardavo tuos pačius žodžius. 
„Kapitonas Nemas nesirodė. 

Aš nusprendžiau, kad daugiau jo nepamatysiu, ir susitaikiau 
su likimu; bet lapkričio 16 dieną, įėjęs su Nedu ir Konseliu 
į savo kajutę, radau ant stalo man adresuotą raštelį. 

Aš pasiskubinau jį atplėšti. Raštelis buvo parašytas pran- 
cūzų kalba, bet gotiškais rašmenimis, primenančiais vokiečių 
abėcėlės raides. 


„Ponui profesoriui Aronaksui. „Nautiliaus“ laivas. 


1867 m. lapkričio 16 d. 


Kapitonas Nemas prašo poną profesorių Aronaksą dalyvauti 
medžioklėje, kuri įvyks rytoj rytą jo miškuose Krespo saloje, 
Kapitonas Nemas tikisi, kad niekas nesukliudys ponui profeso- 
Tiui pasinaudoti jo kvietimu, ir būtų labai patenkintas, jei po- 
no profesoriaus bendrakeleiviai taip pat dalyvautų medžiok- 
lėje. 

„Nautiliaus“ vadas kapitonas Nemas," 

— Į medžioklę?— sušuko Nedas. 


— Ir dar jo miškuose Krespo saloje!— pridūrė Konselis. 


— Vadinasi, šitas žmogus kartais išlipa į krantą? — paklausė 
Nedas Lendas. 


— Pasakyta, rodos, labai aiškiai, — tariau aš, dar kartą skai- 
tydamas laišką. 


— Na ką gi! Reikia priimti kvietimą, — pareiškė kanadie- 
tis. — O patekę į sausumą, mes jau pagalvosime, ką daryti to- 

liau. Be viso to, man dar būtų ne pro šalį suvalgius gabalą 
šviežios Žvėrienos. 

Nesistengdamas nustatyti, koks galėtų būti ryšys tarp kapi- 
tono Nemo neapykantos žemynams ir saloms ir šito jo kvieti- | 
mo vykti į medžioklę Krespo miškuose, aš apsiribojau atsa- 
kymu: 

— Pirmiausia pažiūrėsime, kaip atrodo toji Krespo sala. 

Ir čia pat žemėlapyje suradau ties 32740' šiaurės platumos 
ir 167750' vakarų ilgumos salelę, kurią 1801 metais aptiko ka- 
pitonas Krespo ir kuri buvo senovės ispanų žemėlapiuose pažy- 
mėta Rocca-de la Plata vardu, o prancūzų kalba reiškia „Sidab- 
rinė uola". Vadinasi, mes dabar esame už tūkstančio aštuonių 
šimtų mylių nuo taško, iš kurio pradėjome kelionę, ir „Nauti- 
lius“ bent kiek pakeitė kryptį, pasukęs į pietryčius. 

Aš savo bendrakeleiviams parodžiau uolingą salelę šiauri- 
nėje Ramiojo vandenyno dalyje, 

— Na, jei jau kapitonas Nemas kartais ir išlipa į sausu- 
mą,— tariau aš, — tai, žinoma, jis pasirenka visiškai negyvena- 
mas salas! 

Nedas Lendas nieko neatsakė, tik palingavo galvą; paskui 
abu išėjo. Po vakarienės, kurią padavė bežadis ir visada ramus 
stiuardas, aš nuėjau gulti kiek susirūpinęs. 

Lapkričio 17 dienos rytą pabudęs aš pajutau, kad „Nauti- 
lius“ stovi vietoje. Paskubom apsirengęs, nuėjau į saloną. 

Kapitonas Nemas jau buvo ten. Jis manęs laukė. Kai įėjau, 
jis atsistojo, pasisveikino ir paklausė, ar aš sutinku ji lydėti 
į medžioklę. 

Kadangi nė žodžio neužsiminė, kodėl jis aštuonias dienas 
nesirodė, aš susilaikiau kalbėti šia tema ir trumpai atsakiau, 
kad aš ir mano draugai yra pasiruošę jį lydėti, 

— Bet leiskite, pone, — pridūriau,— pateikti jums vieną klau- 
simą. 

— Prašau, pone Aronaksai. Jei sugebėsiu, aš jums atsakysiu. 

— Kaip atsitiko, kapitone, kad jūs, nutraukęs bet kuriuos 
ryšius su žeme, valdote miškus Krespo saloje? 

— Pone profesoriau,— atsakė kapitonas, — mano valdų miš- 
kams nereikalinga nei saulės šviesa, nei šiluma. Juose nesivei- 
sia nei liūtai, nei tigrai, nei panteros, nei kurie kiti keturkojai, 
Kad tokių miškų esama, aš vienas tėžinau. Jie auga lik man 
vienam. Tai ne sausumos, o povandeniniai miškai, 

— Povandeniniai miškai? — sušukau aš. 

— Taip, pone profesoriau. 

— Ir jūs siūlote man pabuvoti tuose miškuose? 

— Kaip tik taip. 


Eiti tenai pėstiems? 
Net kojų nesušlapus. 
Ir ten medžioti? 

Ir medžioti. 

Ir šautuvus pasiimti? 

— Ir šautuvus pasiimti. 

Aš mečiau į kapitoną Nemą žvilgsnį, kuriame jo asmeniui 
nebuvo nieko pagiriamo. 

„Tur būt, jo makaulėje ne viskas gerai, — pagalvojau aš.— 
Matyti, jį bus ištikęs ligos priepuolis, trukęs aštuonias dienas, 
ir kažin ar dabar jis jau pagijęs? O gaila! Vis dėlto geriau 
keistuolis, negu pamišėlis!" 

Šitos mintys buvo aiškiai atsispaudusios mano veide, bet 
kapitonas Nemas mostu mane pakvietė sekti iš paskos, ir aš, 
nė nemėginęs prieštarauti, jo paklausiau. 

Mes įėjome į valgomąjį, kai jau buvo paduoti pusryčiai. 

— Pone Aronaksai,— tarė kapitonas, — prašau su manim pa- 
pusryčiauti be jokių ceremonijų. Už stalo tęsime savo pokalbį. 
Juk aš jums pažadėjau iškylą į mišką, bet apie restoraną ne- 
kalbėjau! Todėl patariu prisikirsti sočiai; pietausim, matyt, la- 
bai vėlai. 

Valgiau kiek tik lindo. Meniu susidėjo iš žuvies patiekalų: 
holoturijos gabalėlių, puikiausių zoofitų, sutaisytų su labai pi- 


kantišku padažu iš jūrų dumblių, vadinamųjų porfyrų ir lau- 
rensijų. Gėrėme gryną vandenį, į jį įsivarvindami, kaip kad 
darė kapitonas, po keletą lašų išsifermentavusio užpilo, sutai- 
syto kamčiatkiškai iš dumblių, žinomų „skiautėtosios rodime- 
nijos" pavadinimu. 

Iš pradžių kapitonas Nemas pusryčiavo tylėdamas. Paskui 
tarė: 


— Pone profesoriau, visiškai aišku, kad jūs, gavęs mano 
kvietimą pamedžioti Krespo salos miškuose, mane palaikėte ne- 
nuosekliu. O kai sužinojote, jog aš jus kviečiu į povandeninius 
miškus, pagalvojote, kad aš tiesiog pamišęs. Niekad nereikia, 
pone profesoriau, paviršutiniškai spręsti apie žmones. 

— Bet, kapitone, patikėkite, kad... 

— Būkite malonus manęs išklausyti, o paskui jau matysite, 
ar mane galima kaltinti nenuoseklumu ir beprotybe. 

— Aš jūsų klausau. 

— Pone prolesoriau, jūs, kaip ir aš, žinote, kad žmogus „gali 
būti po vandeniu, jei jis turi pakankamai atsargų oro, reika- 
lingo kvėpuoti. Narai, dirbdami povandeninius darbus su ne- 
peršlampamais drabužiais ir metaliniu apsaugos šalmu ant gal- 

vos, gauna orą iš paviršiaus specialia žarna, prijungta prie 
siurblio, 

— Tai vadinamieji skafandrai — tariau aš. 

— Visiškai teisingai! Bet žmogus su skafandru negali lais- 
vai judėti. Jį varžo guminė žarna, per kurią siurbliai jam tie- 
kia orą. Tai tikra grandinė, kuria jis prikaustytas prie žemės; 
ir jei mes taip būtume prikaustyti prie „Nautiliaus“, negalė- 
tume paėjėti kiek toliau nuo jo. 

— Kokių būdu galima išvengti šio prikaustymo?— paklau- 
siau. 

— Pasinaudodami Rukeirolio-Deneiruzo prietaisu, kurį išra- 
do jūsų tautietis ir kurį aš patobulinau, jūs galite, visai ne- 
pakenkdami savo sveikatai, nusileisti į aplinką su visai kito- 
niškomis fiziologinėmis sąlygomis. Šis prietaisas — tai storų ge- 
ležies lakštų rezervuaras, į kurį privaroma oro penkiasdešimt 
atmosferų slėgimu. Rezervuaras diržais pritvirtinamas narui prie 
nugaros kaip kareiviška kuprinė. Viršutinė rezervuaro dalis at- 
rodo lyg kokios kalvio dumplės, kurios reguliuoja vandens slė- 
gimą, išlygina jį ir paverčia normaliu. Paprastame Rukeirolio 
prietaise dvi guminės žarnelės jungia rezervuarą su specialia 
kauke, uždedama narui ant veido; viena žarnelė skirta švie- 
žiam orui įkvėpti, kita — panaudotam orui iškvėpti, ir naras 
pagal reikalą savo liežuviu paspaudžia vienos ar antros žarne- 
lės vožtuvą. Bet man, kad jūros dugne galėčiau atlaikyti didelį 
viršutinių vandens sluoksnių slėgimą, teko vietoj kaukės užsi- 
dėti ant galvos varinį šalmą, kaip ir skalandro, su dviem žar- 
nelėmis — įkvepiamaja ir iškvepiamaja. 

— Puiku, kapitone Nemai! Bet juk oro atsargos greit išsi- 
baigia, ir kai tik deguonies procentas sumažėja iki penkiolikos, 
oras nebetinka kvėpavimui? 

— Suprantama. Bet aš jau jums sakiau, pone Aronaksai, 
kad „Nautiliaus“ siurbliai mane įgalina privaryti oro į rezer- 
vuarus su dideliu slėgimu, todėl ir imanoma aprūpinti narą 
deguonimi devynioms—dešimčiai valandų. 

— To neginčiju,— atsakiau. — Norėtųsi tik žinoti, kapitone, 
kuriuo būdu jūs pasišviečiale kelią vandenyno dugne? 

— Rumkorfo aparatu, pone Aronaksai. Rezervuaras su su- 
spaustu oru pritaisomas prie nugaros, 0 aparatas pririšamas prie 
juosmens. Jis sudėtas iš Bunzeno elementų, kuriuos užtaisau 
natriu, o ne dvichromiu kaliu, kaip kad paprastai daroma. In- 
dukcinė ritė gauna elektros srovę ir ją siunčia į ypatingos kon- 
strukcijos žibintą. Tą žibintą sudaro tuščiaviduris stiklo gyva- 
tukas, pripildytas angliarūgštės dujų. Kada aparatas gamina 

elektros srovę, dujos šviečia gana skaisčiai. Tokiu būdu aš ga- 
liu kvėpuoti ir matyti, būdamas po vandeniu. 

— Kapitone Nemai, jūs į visus mano prieštaravimus duo- 
date tokius išsamius atsakymus, kad aš nebedrįstu daugiau abe- 
joti. Tačiau, prisipažindamas nugalėtas dėl tų Rukeirolio ir 
Rumkorio aparatų, aš vis dėlto tikiuosi atsigriebti su šautuvais, 
kuriuos pažadėjote man duoti. 

— Bet juk tai ne paprasti šaunamieji ginklai, — atsakė ka- 
pitonas. 

— Tur būt, šautuvai šaudo suspaustu oru! 

— Savaime suprantama! Ir kaip galėčiau gaminti paraką 
savo laive, neturėdamas nei salietros, nei sieros, nei anglies? 

— O, be to, kokį didžiulį priešinimąsi turėtų įveikti kulka, 
medžiojant šaunamaisiais ginklais po vandeniu tokioje aplinko- 
je, kuri aštuonis šimtus penkiasdešimt penkis kartus sūdresnė 
už orą!— pridūriau aš. 

— Na, čia dar nebūtų kliūtis! Dabar turime ginklą, kurį po 

ino anglai Filipas Koltas ir Burlėjus, prancūzas 

is, su ypatingomis spynomis ir kuriuo įma- 

audyti Lokio sąlygomis. Bet, sakau, neturėdamas 

parako, aš panaudojau suspaustą orą, kurio neribotus kiekius 
man tiekia „Nautiliaus“ siurbliai. 

— Bet juk suspaustas oras greitai išsibaigia. 

— Na ką gil Lyg neturėčiau su savim Rukeirolio rezervua- 
107 Juk, ištikus reikalui, aš galiu juo pasivaduoti. O tam terei- 
kia tik pasukti čiaupą! Beje, jūs pats pamatysite, pone Aro- 
naksai, kad povandeniniai medžiotojai šykščiai vartoja ir de- 
guonį, ir kulkas. | 

— Vis dėlto man rodosi, kad prieblandoje, kuri yra jūros 
dugne, ir labai sūdrioje vandens aplinkoje šautuvo kulkos ne- 
kliudo taikinio per didelį atstumą ir todėl negali būti mirš- 
tamos. 

-— Priešingai, pone! Kiekvienas šūvis iš tokio šautuvo neša 
mirtį. Kad ir kaip lengvai būtų sužeistas gyvūnas, jis krinta 
lyg žaibo trenktas. 

— O kodėlį 

— Todėl, kad šitie šautuvai užtaisyti ne paprastomis kulko- 
mis, o sviediniu, kurį išrado austrų chemikas Lenibrokas. Tų 
sviedinių aš turiu gerokus išteklius. Šitos stiklinės kapsulės, 
apgaubtos plieniniu kiautu su sunkiu švininiu dugnu,— tikri mi- 
niatiūriniai Leideno buteliai Jie turi savyje elektrinį aukštos 
įtampos krūvį. Vos tik ką palietę, išsikrauna, ir gyvūnas, nors 
ir koks būtų didelis, krinta negyvas. Pridursiu, kad šios kapsu- 

lės ne stambesnės, kaip ketvirto numerio šratai, ir kad šautuvo | 
apkaboje telpa ne mažiau kaip dešimt sviedinių. 

— Pasiduodu!— atsakiau, pakildamas iš užstalės.-— Man be- 
lieka tik paimti šautuvą. Žodžiu, kur jūs, kapitone, ten ir aš! 

Kapitonas Nemas mane nuvedė į „Nautiliaus“ paskuigalį. 
Eidamas pro Nedo ir Konselio kajutę, aš juos pašaukiau, ir jie 
tuoj prisidėjo prie mūsų. 

Dabar mes visi suėjome į kamerą greta mašinų skyriaus, 
kur prieš povandeninę išvyką turėjome apsivilkti neperšlam- 
pamais kostiumais. 


ŠEŠIOLIKT ASIS SKY RIUS 


PASIVAIKŠČIOJIMAS POVANDENINE LYGUMA 


Kamera buvo ir „„Nautiliaus“ arsenalas, ir garderobas. Ant 
sienų, lyg laukdami mėgėjų pasivaikščioti po vandens gelmes, 
kabojo gal tuzinas skafandrų. 

Pamatęs skafandrus, Nedas Lendas parodė aiškiausią nenorą 
lįsti į juos. 7 

— Klausyk, Nedai,— tariau aš, — juk Krespo salos miškai — 
povandeniniai miškai! 

— Tegu ir taip — alsakė nusivylęs žeberklininkas, supratęs, 
kad jo svajonės prisitašyti šviežios mėsos eina perniek. — O jūs, 
pone Aronaksai, nejau mausitės ant savęs šitą maišą? 

— Ką padarysi, Nedai! 

— Kaip sau norite!—tarė žeberklininkas, gūžtelėjęs pe- 
čiais— Na, o aš tai savo noru nelįsiu į jį, nebent tik per prie- 
vartą! 

— Niekas jūsų neprievartauja, pone Nedai,— įsiterpė kapi- 
tonas Nemas. 

— O Konselis ar surizikuos eiti į šį promenadąt— paklau- 
sė Nedas. 

— Kur ponas profesorius, ten ir aš, — atsakė Konselis. 

Kapitonui pašaukus, atėjo du jūreiviai ir padėjo mums ap- 
sirengti sunkiais neperšlampamais skafandrais, padarytais iš 
vientisų gabalų gumos. Naro aparatūra, pritaikyta dideliam 
slėgimui, atrodė lyg viduramžių riterio šarvai, bet nuo jų sky- 

ne tokiu pat būdu. Aš girdėjau, kaip užsitrenkė durys, ir mus 
apgaubė juoda tamsa. 

Po kelių minučių mano ausis pasiekė šaižus švilpesys, ir iš 
apačios pajutau smelkiantį šaltį. Matyti, mašinų skyriuje buvo 
atsuktas čiaupas, ir į kabiną pradėjo tekėti vanduo. Kai tik 
vanduo pripildė visą patalpą, „Nautiliaus“ šone atsivėrė antro- 
sios durys. Išorėje buvo prieblanda. Neilgai trukus po kojo- 
mis pajutome jūros dugną. 

Kaip aprašyti šito povandeninio pasivaikščiojimo įspūdžius? 
Žodžiais neapsakysi visų vandenyno gelmėse matytų stebuklų. 
Jei dailininko teptukas neišgali atkurti viso vandenų stichijos 
grožio, kaipgi tai išreikši plunksna? 

Kapitonas Nėemas ėjo pirma visų, jo draugas sekė paskui 
mus, atsilikęs per kelis žingsnius. Aš ir Konselis žengėme gre- 
ta, lyg būtum galėję tarstelėti vienas kitam žodi pro tokius 
metalinius šalmus! Manęs jau nebegniuždė skafandras, batai, 
rezervuaras su suslėgtu oru, metalinis šalmas, kuriame mano 
galva maskatavo kaip migdolas kiaute! Visi šitie daiktai, pa- 
nerti į vandenį, nustojo lygiai tiek svorio, kiek svėrė jų iš- 
spaustas vanduo. Aš kone buvau pasiryžęs liaupsinti šį fizikos 
dėsnį, atrastą Archimedo. Pagal šį dėsnį aš nebuvau P 
masė: aš galėjau šiaip taip judėti. 

Šviesa, perėjusi per trisdešimt pėdų vandens Eiagiisni: jūros 
dugne buvo nuostabiai ryški. Aiškiai galėjai matyti visus daik- 
tus per šimtą metrų aplinkui. O toliau ultramarininės jūros 
spalvos pamažu blyško, tamsėjo, pagaliau nyko miglotoje be- 
galybėje. Mane gaubianti aplinka, rodos, buvo tas pats oras, tik 
sūdresnis, negu žemės atmosiera, ir ne mažiau skaidrus. Vir- 
šum manęs buvo ramios jūros paviršius, 

Mes ėjome smulkiu, kietai susigulėjusiu smėliu, kuriame 
potvyniai ir atoslūgiai, vagojantys pajūrio pliažus, nebuvo pa- 
likę jokio pėdsako. Akinamai skaistus smėlio kilimas buvo tar- 
tum puikiausias saulės spindulių reflektorius. Tai mat, iš kur 
randasi šitas atspindžio žėrėjimas, kuriuo švyti kiekviena van- 
dens dalelė! Ar kas nors patikės, kad trijų dešimčių pėdų gy- 
lyje nuo vandenyno paviršiaus taip pat šviesu, kaip ir žemėje 
giedrą dieną? 

Štai jau bus ketvirtis valandos, kaip einame per liepsnojantį 
smėlį, nubertą neapčiuopiamomis kriauklelių dulkėmis. „„Nauti- 
liaus" korpusas, kuris atrodė nelyginant koks povandeninis ri- 
fas, pamažu nyko, bet skaisti jo prožektoriaus šviesa vis tam- 
sėjančiose vandens gelmėse rodys mums kelią, kai reikės grįž- 
ti į laivą. Tasai, kuris pripratęs matyti šaltą blandžią elektros 
šviesą žemės miestuose, sunkiai įsivaizduos, kokia stipri atmu- 

per dulkių prisigėrusį orą, sudaro švytinčios ūka- 
t jūroje, taip pat ir jūros gelmėse, elektros spin- 
as stiprumą. 


n s, ir vandens slėgimas beregint Ni mano 
| pėdsakus smėlyje. 

kus tolumoje ėmė rodytis migloti daiktų kontūrai. Aš 
au įžiūrėti didingas povandenines uolas, perdėm aplipu- 
ažiausiais zoofitais; ir čia staiga mane apakino šviesos 
, būdingas tik skystai aplinkai. 
"devinta valanda ryto. Įkypūs saulės spinduliai lūžo 


tus, polipus visomis septyniomis saulės spektro spalvomis. 
£ džiaugsmo akims teikė šis keisčiausias spalvų derinys, 


pai ir dygiaodžiai buvo nugulę smėlėtą dugną. Įvairios 
Inos izidžių, vamzdeliniai koralai-kornuliarijos, gyvenan- 
s skyrium, kekės pirmykščių okulinų, kurie anksčiau buvo 
ami „baltaisiais koralais“, kremblinės fungijos, anemonės, 
gusios prie žemės raumeningais savo padais, sudarė tartum 
tikriausią gėlyną, pagražintą sifonoformomis-porpitais su 
į čiuptuvėlių vainikėliais, ištisais žvaigždynais jūros žvaigž- 
ir lyg ploniausi nėriniai, numegzti najadžių rankų, sulig 
enu mūsų žingsniu virpėjo girliandos gumbuotų asterofi- 
ų. Tiesiog buvo gaila kojomis mindžioti tuos nuostabius mo- 
us, dengiančius žemę tūkstančiais jūros skiauterėlių, jūros 
tų ukėlių, donaksų, tikrų šokinėjančių kiaukutėlių, trochusų, 
jų šalmų, sparnuočių, gaidelių, širdelių ir daugybe ki- 
A vandenyno fantazijos tvarinių. Bet reikėjo eiti, 
me toliau. Ties mūsų galvomis būriais plaukė fizali- 
liūliuojančiais biriuziniais čiuptuvėliais, medūzos savo 
a švelniai rausvais skėteliais su žydrais pakraš- 
engė nuo saulės spindulių, o švytinčios medūzos- 

pelagijos būtų mums nušvietusios kelią, jei mus būtų užklupusi 
naktis! 

Visus tuos stebuklus aš stebėjau probėgšmais, šitame kelio 
tarpsnyje, nedidesniame kaip ketvirtis mylios, ir kiekvieną kar- 
tą, kai Lik sustodavau, kapitonas Nemas mostu kviesdavo mane 
sekti paskui jį. Netrukus jūros dugno pobūdis pasikeitė. Smėlio 
lyguma pasibaigė, ir prasidėjo klampi dumblynė, kurią amerikie- 
čiai vadina uzu ir kurią sudaro daugybė titnagžemio arba kal- 
kinių kriauklių. Paskui mes perėjome lankas, priaugusias dumb- 
lių, kurie mane stulbino savo didumu. Povandeninės pievutės 
savo minkštumu galėjo lenktyniauti su pūkiniais kilimais, iš- 
austais nagingiausių meistrų. Dumbliai ne tik tiesėsi po mūsų 
kojomis, bet ir driekėsi aukščiau galvų. Jūros augalai, susipy- 
nę savo stiebais, vandens paviršiuje sudarė žalius skliautus. 
Virš mūsų plaikstėsi ilgos sruogos guvenių, vietomis rutulio, 
vietomis vamzdžių pavidalo, laurensijos, plonalapės kladostefos, 
skiauterėtosios rodimenijos, panašios į kaktusus. Aš pastebė- 
jau, kad žalieji dumbliai driekiasi į vandens paviršių, o raudo- 
nieji laikosi viduriniuose sluoksniuose, leisdami juodiesiems ir 
rusviesiems dumbliams sudaryti vandenyno gelmėse sodus ir 
gėlynus, 

Dumbliai — tikrasis gamtos kūrybos perlas, vienas augmeni- 
jos karalystės stebuklų. Jiems priklauso ir patys mažieji, ir 
patys didieji augaliniai žemės organizmai. Ir greta mažyčių au- 
galėlių, kurių keturiasdešimt tūkstančių gali tilpti penkių kvad- 
ratinių milimetrų plote, sutinkami rudieji dumbliai iki kelių 
šimtų metrų ilgio. 

Praslinko pusantros valandos, kai išėjome iš „Nautiliaus“. 
Buvo apypietė. Aš tai spėjau iš saulės spindulių, kurie, stačiai 
krisdami, jau nebelūžo vandenyje. Spalvų burtai pranyko, sma- 
ragdinės ir safyrinės spalvos išblanko ir visai dingo iš mūsų 
padangės. Mes ėjome, ir kiekvienas mūsų žingsnis skambiai ai- 
dėjo skysčių aplinkoje. Mažiausias triukšmas sklido mūsų klau- 
sai neįprastu greitumu. Ir iš tikrųjų, vanduo yra geresnis garso 
laidininkas, negu oras: skysčių aplinkoje garsas sklinda keturis 
kartus greičiau. 

O tuo tarpų mūsų kelias darėsi vis nuolaidesnis. Saulės spin- 
dulių stiprumas ėjo vis mažyn. Mes buvome šimto metrų gilu- 
moje, atlaikydami dešimties atmosferų slėgimą. Bet skafandras, 
matyt, taip puikiai buvo pritaikytas šioms sąlygoms, kad vi- 
siškai nejutau padidėjusio slėgimo. Tik pirštų sąnarius lyg tru- 
putį gėlė, beje, skausmas greitai praėjo. Nors jau žygiavome 
dvi valandas ir nebuvau pratęs dėvėti toklos aprangos, nuo- 

Netrukus apsipratau su šituo keistu mišku ir su vandens ap- 
linkos blanda. Smėlėtas dugnas buvo nusėtas aštriais akmeni- 
mis, kliudančiais mums žygiuoti. Povandeninė flora man pasi- 
rodė nepaprastai gausi, net gausesnė kaip arktinėse ir tropi- 
nėse zonose, kur ji atstovaujama gana šykščiai. Iš pradžių man 
buvo sunku skirti augalijos pasaulį nuo gyvūnijos pasaulio: 
zoofitus palaikydavau dumbliais, 0 gyvūnus — augalais. Ir kas 
būtų nesuklydęs mano vietoj? Fauna ir flora savo forma daž- 
nai būna tokios panašios povandeniniame pasaulyje! 

Aš pastebėjau, kad visi augmenijos pasaulio atstovai būna 
tik prikibę prie dugno, o ne auga iš jo. Neturėdami šaknų, iš 
žemės jie reikalauja ne gyvybinių sulčių, o tik atramos; jie 
lygiai taip pat auga ant akmenų, kriauklių, smėlio ir žvirgždo. 
Visa, kas reikalinga jų gyvybei, jie ima iš vandens, vanduo 
juos laiko statmenoje padėtyje ir maitina. Daugumas augalų 
turi lakštinę, labai įnoringą formą; augalų spalva daugiausia bū- 
na rožinių, raudonų, žalsvų, gelsvų, rausvų ir rudų tonų. 

Man pavyko čia užeiti tų pačių augalų, kurie džiovintu pa- 
vidalu buvo sudėti „Nautiliaus“ kolekcijose: vėduoklinė pa- 
dina-pavonija, rodės, tik ir laukia, kada padvelks vėjelis, skais- 
čiai raudoni ceramiumai, laminarijos, valgomieji dumbliai, tie- 


siantys į viršų jaunus savo ūgius, siūliniai nereocistai, sklei- - 


džiantys savo šakas penkiolikos metrų aukštyje, puokštės ace- 
tabuliarijų — siūliniai vamzdeliai, kurių stiebai į viršų storėja, 
ir daugybė kitų bežiedžių jūros augalų. „Įdomi anomalija, van- 
denų aplinkos išmonės!— pasakė vienas gamtininkas.— Čia gy- 
vūnai kaip gėlės, o augalai bežiedžiai!“ 

Tarp medžio pavidalo augalų, savo dydžiu prilygstančių vi- 
durinės klimato juostos medžiams, buvo matyti krūminės kolo- 
nijos šešiaspindulinių koralų, — tikri sužydę krūmokšniai! Gyva- 
tvorės iš zoofitų, ant kurių vešliai skleidėsi koralinės meandri- 
nos, išvagotos vingrių griovelių, gelsvi žvaigždėti koralai-ka- 
riofilijos su skaidriais čiuptuvėliais, puokštės žoles primenančių 
zoantarijų, be to dar, iliuzijai pastiprinti, žuvytės — dumbliniai 
šokliai — skraidė nuo vienos šakelės ant kitos, tartum spiečius 
kolibrių, o mums iš po kojų, lyg pulkai perkūno oželių, kilo 
geltoni lepisakantai išžiotais nasrais ir smailiais žvynais, piršt- 
pelekiai ir monocentrai. 

Apie pirmą valandą dienos kapitonas Nemas davė ženklą 
pailsėti, tuo mane labai pradžiugindamas. Mes apsistojome alia- 
rijų su kaspininiu gniužulu paunksmėje; ilgi lyg strėlės jų stie- 
bai kilo aukštyn. 

hebuvo matyti. Aš ėjau apgraibomis, tik staiga lamšą perskro- 
dė visai aiškus šviesos spindulys. Kapitonas Nemas uždegė 
elektrinį žibintą. Jo palydovas padarė tą pat. Mudu su Konseliu 
pasekėme jų pavyzdžiu. Kai tik pasukome jungiklį, stiklinis 
rangytas vamzdelis, pripildytas dujų, sušvito, einant per jas 
elektros srovei. Mūsų žibintų šviesa nutvieskė jūrą dvidešimt 
penkių metrų spinduliu. 

Tuo larpu kapitonas Nemas mus vedė vis loliau, gilyn 
į gūdų mišką, kuriame vis rečiau ir rečiau bebuvo sutinkamos 
krūminės kolonijos. Augalijos pasaulis, kaip pastebėjau, bai- 
gėsi pirmiau, negu gyvūnijos. Dėl stokos saulės šviesos šitoje 
gilumoje jūros augalų beveik nepasitaikydavo, tuo tarpu dau- 
gybė nuostabiausių gyvūnų — zoofilų, nariuotakojų, moliuskų 
ir žuvų — knibždėte knibždėjo aplink mus. 

Beeidamas pagalvojau, kad Rumkorfo elektros aparato švie- 
sa turėtų privilioti gūdžiųjų gilumos sluoksnių gyventojus. Bet 
lie jūtos gyvūnai, jei ir priartėdavo prie mūsų, vis dėlto lai- 
kydavosi tokiu atstumu, kad medžiotojai negalėdavo jų pa- 
siekti, 

Keletą kartų kapitonas Nemas sustojo ir buvo bekeliąs šau- 
tuvą prie peties, bet, nutaikęs jį, vėl nuleisdavo be šūvio ir 
eidavo toliau. 

Pagaliau apie ketvirtą valandą dienos pasiekėme nuostabio- 
sios savo kelionės tikslą, Prieš mus staiga iškilo granitinė sie- 
na, didingas neįveikiamas uolynas, išvarpytas daugybės urvų. 
Tai buvo Krespo salos papėdė. Tai buvo žemė! 

Kapitonas Nemas sustojo. Mostu jis mums parodė daryti 
postovi, ir kadangi neturėjau jokio noro kopti į šį uolyną, pa- 
klausiau įsakymo. Čia baigėsi kapitono Nemo valdos. Jis ne- 
norėjo peržengti jų ribų. Už šios linijos buvo kitas pasaulis, 
į kurį jis nenorėjo nė žingsnio žengti! 

Mes pasukome aigal. Kapitonas Nemas ir vėl ėjo priešaky- 
je nedidelio mūsų būrio ir drąsiai mus vedė pirmyn. Man pa- 
sirodė, kad į „„Nautilių“ grįžtame kitu keliu. Naujas labai sta- 
tus, taigi ir labai varginantis, kelias netrukus mus išvedė į van- 
denyno paviršių, Beje, į viršutinius vandens sluoksnius kilome 
pamažu, todėl nepatyrėme nemalonių padarinių, kadangi staigus 
slėgimo pasikeitimas pragaištingai atsiliepia žmogaus organiz- 
mui ir būna mirštamas nealsargiems narams. Netrukus vėl iš- 
ėjome į šviesius vandens sluoksnius. Saulė buvo žemai prie 
akiračio, ir įkypūs jos spinduliai, lūždami vandenyje, vaivorykš- 
tės aureole gaubė visus daiktus. 

Improvizuotoji medžioklė nė kiek nesulėtino mūsų žygio. 
Ištisas dvi valandas ėjome tarpais per smėlio lygumą, tarpais 
per jūros dumblių lankas. Man jau iš tikrųjų ėmė stigti jėgų, 
bet staiga silpnas šviesos ruoželis išsklaidė vandenų tamsą 
bemaž per visą pusmylį. Tai buvo „Nautiliaus“ prožektorius. 
Dar kokios dvidešimt minučių — ir aš vėl būsiu laive! Pagaliau 
galėsiu laisvai atsikvėpti! Man pradėjo rodytis, jog deguonis 
mano rezervuare baigiasi. Bet aš nenumačiau, kad netikėtas nuo- 
tykis kiek sutrukdys mūsų kelionę atgal į „Nautilių“. 

Aš ėjau atsilikęs nuo kitų per kokius dvidešimt žingsnių. 
UŪmai kapitonas Nemas staigiai apsisuko ir pradėjo eiti link 
manęs. Tvirta ranka jis prilenkė mane prie žemės, jo palydo- 
vas tą pat padarė Konseliui. Pirmą akimirką nežinojau, nė ką 
manyti apie šį staigų užpuolimą, bet, pamatęs, kad kapitonas 
nejudėdamas guli šalia manęs, aš nusiraminau. 

Gulėjau ištiestas ant žemės, pridengtas dumblių. Pasižiūrė- 
jęs į viršų, pamačiau, kad ties mumis plaukia kažkokios švy- 
tinčios masės. 

Kraujas sustingo gyslose. Aš pažinau baisius jūros plėšrū- 
nus. Tai buvo du rykliai, baisūs rykliai žmogėdros su didžiuliu 
uodegos peleku, blausiomis stiklinėmis akimis, su korėtomis, 
šviečiamosios medžiagos prisūdrintomis dėmėmis ant snukio. 
Siaubingos žiotys, vienu geležinės žiaunos judesiu galinčios su- 
triuškinti žmogų! Nežinau, ar Konselis tuo metu klasifikavo 
ryklius, bet aš į sidabrinius jų pilvus, į baisias žiotis, pilnas 
dantų, žiūrėjau kaip jų auka, 0 ne kaip mokslininkas gamti- 
ninkas. 

Mūsų laimė, šitie rajūs gyvūnai blogai mato. Išskleidę tam- 
sius savo pelekus, jie praplaukė pro šalį, mūsų nepastebėję; 
taigi per kažkokį stebuklą išvengėme baisesnio pavojaus, negu 
kad būtume sutikę tigrą miško tankmėje. 

Per pusvalandį mes pasiekėme „Nautilių“, kurio skaistus 
prožektorius rodė mums kelią. Liukas buvo atidarytas, ir, vos 
tik suėjome į kabiną, kapitonas Nemas užtrenkė išorinės du- 
ris. Paskui jis paspaudė mygtuką. Siurbliai laivo viduje ėmė 
veikti, ir tai buvo matyti iš to, kaip aplink mus slūgsta vanduo. 
Po kelių sekundžių kabinoje jo neliko nė lašelio. Tada atsivėrė 
vidinės durys, ir mes patekome į rūbinę. 

Ne be vargo nusiėmėme savo skafandrus, ir aš, pailsęs, 
mieguistas, virstuliuodamas iš nuovargio, bet didžiai sužavėtas 
nuostabios povandeninės kelionės, pagaliau nukiūtinau į savo 
kajutę. 

trys gražiausi tunai, kurie nepaspruko nuo graibšto, nors ir bu- 
vo labai greiti. 

Aš spėju, kad tą naktį su tinklais buvo ištraukta ne mažiau 
kaip tūkstantis svarų žuvies. Laimikis nemažas, bet anaiptol ne 
didžiausias. Tinklai būna išmetami kelioms valandoms ir, šliauž- 
dami paskui laivą, suima į savo žabangas visus vandens pasau- 
lio gyventojus, kurie tik pasitaiko pakeliui. Ir ateityje mes 
nestokosime puikaus grobio — tai mums laiduoja „Nautiliaus“ 
greitis ir pritraukiamoji prožektorių galia. 

Gausios vandenyno dovanos tučtuojau nukeliavo į kambu- 
zą; dalis laimikio buvo padėta atsargai, Kita atsidurs ant stalo. 

Žūklė baigta, oro ištekliai rezervuaruose atnaujinti, ir aš, 
nusprendęs, kad „Nautilius“ vėl nusileis po vandeniu, norėjau 
eiti į savo kajutę; bet tuo tarpu kapitonas Nemas grįžtelėjo 
į mano pusę ir be jokių įžangų tarė: 

— Žvilgtelėkite į vandenyną, pone profesoriau, ar tai nėra 
gyva būtybė? Tarpais rūsti, tarpais švelni! Nakčia jis miegojo 
kaip ir mes, ir štai bunda gerai nusiteikęs po ramaus miego! 

Nėi pasisveikino, nei labo ryto palinkėjo! Rodos, šis pa- 
slaptingas žmogus būtų tęsęs pradėtą pokalbį. 

— Pažiūrėkite,— kalbėjo jis,— vandenynas bunda, saulės 
spindulių glamonėjamas! Jis pradeda naują dieną! Be galo įdo- 
mu stebėti, koks veiklus jo organizmas! Jis turi širdį, turi ar- 
terijas, ir aš visiškai sutinku su mokslininku Moriu, kuris at- 
rado mūsų planetos vandenynų vandens apytaką, tokią realią, 
kaip kraujo apytaka gyvo organizmo gyslose, 

Kapitonas Nemas nelaukė atsakymo, o aš maniau, kad ne- 
dera jį pertarinėti tuščiais „taip“, „žinoma“, „visiškai teisingai“, 
„Jūsų tiesa“. Jis kalbėjo lyg pats su savimi ir po kiekvienos 
frazės ilgam nutildavo. Jis mąstė balsu. 

— Taip,— kalbėjo jis — Žemės vandenynuose vyksta nuola- 
tinė vandens apytaka, kurią sąlygoja temperatūros kaitalioji- 
masis, druskos ir mikroorganizmai. Dėl temperatūros kaitos kei- 
čiasi vandens sūdrumas, ir dėl to atsiranda srovės ir priešinės 
srovės. Vandens garavimas, labai nežymus poliariniuose kraš- 
tuose ir labai didelis pusiaujo zonose, sukelia nuolatinę tropi- 
nių ir poliarinių vandenų apykaitą. Be to, aš išaiškinau, kad 
vyksta nuolatinė vertikalioji vandens apytaka nuo paviršiaus 
iki gilumos ir iš gilumos iki paviršiaus, ir tai yra tikras vande- 
nyno alsavimas! Vandenyno vanduo, įšildytas viršutiniuose šil- 
tųjų zonų sluoksniuose, teka į šaltąsias zonas, kur atvėsdamas 
darosi sūdresnis, taigi ir sunkesnis, grimzta žemyn ir užpildo 
vandenyno gelmes. Pamažu kildamas aukštyn pusiaujo zonoje 
ir įšildomas, jis vėl iš čia traukiamas į aukštųjų platumų zonas. 

kreipdamasis tiesiai į mane ir lyg norėdamas nuvaikyti sun- 
kias mintis, paklausė: 

— Pone Aronaksai, ar jums žinomas vandenyno gylis? 

— Man žinomi malavimų duomenys, kapitone! 

— O kokie skaitmeniniai matavimų duomenys? Šia proga 
galėčiau juos patikrinti. 

— Skaitmeniniai duomenys, kiek pamenu, šitokie. ..— atsa- 
kiau aš.— Jei neklystu, vidutinis gylis šiaurinėje Atlanto van- 
denyno dalyje, matavimų duomenimis, siekia aštuonis tūks- 
tančius du šimtus metrų, o Viduržemio jūroje — du tūkstančius 
penkis šimtus metrų. Patys įdomiausi matavimai buvo pada- 
ryti pietinėje Atlanto vandenyno dalyje, maždaug trisdešimt 
penkių laipsnių platumoje. Išvados: dvylika tūkstančių metrų, 
keturiolika tūkstančių devyni šimtai ir vienas metras ir pen- 
kiolika tūkstančių šimtas keturiasdešimt devyni metrai. Trum- 
piau kalbant, jei pasaulio įduba būtų visur sulyginta, vidutinis 
vandenynų gylis būtų apytikriai septyni kilometrai. 

— Puiku, pone profesoriau— atsakė kapitonas Nemas— 
Manau, galėsiąs jums suteikti tikslesnių duomenų. Na, o jei 
kalbėsime dėl vidutinio šios Ramiojo vandenyno dalies gilumo, 
tai galiu pasakyti, kad jis neviršija keturių tūkstančių metrų. 

Tai pasakęs, kapitonas Nemas nuėjo prie liuko ir nusileido 
geležiniais laipteliais. Aš nusekiau paskui jį. Beveik tą pačią 
minutę ėmė suktis sraigtas, ir lagas parodė dvidešimties my- 
lių per valandą greitį. 

Ėjo dienos, ėjo savaitės, o kapitonas Nemas nė nemanė 
manęs paikinti savo apsilankymais. Aš su juo matydavaus re- 
tai. Kapitono padėjėjas kiekvieną rytą labai tvarkingai žymė- 
davo jūrlapyje laivo kryptį, ir aš galėdavau tiksliai nustatyti 
vietą, kur tuo metu būdavo „Nautilius“. 

Konselis ir Lendas praleisdavo su manimi kiauras valandas. 
Savo draugui Konselis pasakodavo, kokių stebuklų jis prisižiū- 
rėjęs iškyloje po vandeniu; kanadietis gailestavo joje nedaly- 
vavęs. O aš jį raminau, tikindamas, kad mums dar ne kartą 
bus progos pabuvoti vandenyno miškuose. 

Geležinės salono sąvaros beveik visada kelioms valandoms 
prasiskirdavo, ir mes gaudavome teisę įsiskverbti į povande- 
ninio pasaulio paslaptis. 

„Nautilius“ plaukė į pietryčius ir nėrė šimto—šimto pen- 
kiasdešimt metrų gylyje. Bet kartą, dėl kapitono užgaidos, laivas 
nusileido į vandens gelmes du tūkstančius metrų. Šimtalaipsnis 
termometras rodė 4,25“— temperatūrą, būdingą šioje gilumoje 
visoms platumoms. 

Lapkričio 26 dieną, trečią valandą ryto, „Nautilius“ perkir- 


„to Vėžio atogrąžą 172“ ilgumoje. Lapkričio 27-ąją mes pra- 


 plaukėme Sandvičių salas, kur 1779 metų vasario 14-tąją žuvo 
m kapitonas Kukas. Taigi nuo tos dienos, kai pradėjome 

one, buvome nuplaukę keturis tūkstančius aštuonis šimtus 
Em mylių. Rytą, išėjęs į denį, išvydau už dviejų mylių 

ėjinėje pusėje Havajų salą, pačią didžiąją iš septynių salų, 
sudarančių Havajų archipelagą. Aiškiai mačiau įdirbtus lau- 
Es prieškalneės ir kalnų grandis visu jūros pakraščiu, ugnikal- 
nius, iš kurių didžiausias Mauna Rea, iškilęs penkis tūkstan- 
“čius metrų virš vandenyno lygio. Tinklai, tarp daugelio faunos 
pavyzdžių, išgriebė keletą egzempliorių vėduoklinių pavonijų, 


nepaprastai dailios formos polipą, tipingą šios vandenyno da- 


lies gyventoją. 

„Nautilius“ vis plaukė į pietryčius. Gruodžio 1 dieną 142“ il- 
gumoje jis perkirto pusiaują, o gruodžio 4 dieną, greitai pasi- 
varę pirmyn ir nieko įdomesnio nepastebėję, priplaukėme Mar- 
kizų salas. 

Už trijų mylių nuo kranto, 8“57' pietų platumoje ir 132732' 
vakarų ilgumoje, pasimatė Martino viršukalnė Nuka-Chivos sa- 
loje, didžiausioje iš Markizų salų, priklausančių Prancūzijai. 
Aš įžiūrėjau tik miškingų kalnų apybraižas akiratyje, nes ka- 
pitonas Nemas nemėgo artintis prie žemės. Šituose vandenyse 


ž "į mūsų tinklus įkliuvo keli puikiausių žuvų pavyzdžiai: korifenų 


su žydrais pelekais ir auksinėmis uodegomis, kurių mėsa dėl 
švelnaus skonio neturi sau lygių, koralinių labridų beveik be 
„žvynų, bet labai gardžių, koralinių ostorinkų su kaulinėmis 
aunomis, gelsvų mažyčių tunų, tasarų, skanumu prilygstančių 
slėms, — žuvų, užimančių garbingą vietą mūsų valgiaraš- 


Praplaukęs pro šilas puikias salas, saugojamas prancūzų 
laivyno, „Nautilius“ nuo gruodžio 4 iki 11 dienos sukorė 


Jančiaisiais gyvaplaukiais“, Kalmarai priklauso galvakojų kla- 
B Arižiaunių poklasei, kuriai priskiriamos ir sepijos, ir argo- 
as „popierinis laivelis“. Šituos gyvūnus atsidėję tyrinėjo 

ės gamtininkai ir, įgiję garbingą vietą senovės oratorių 


Galeno pirmtakas, 
odžio iš 9 į 10 naktį „Nautilius“ savo kelyje sutiko iš- 
pulkus moliuskų. Visai sutemus, gyvūnai, pasikėlę iš jū- 

ros gelmių į viršutinius sluoksnius ir laikydamiesi silkių ir sar- 
dinių migracijos kelių, Uaukė iš vidutinių zonų į šiltesnės z0- 
nas. Tai paprasta jūros organizmų migracija, apimanti didžiu- 
les mases, skaičiuojamas milijonais tonų! 

Pro storus krištolinius stiklus stebėjome, kaip kalmarai, smar- 
kiai purkšdami vandenį iš savo vadinamojo „piltuvėlio“, atga- 
liniais postūmiais, pagal „raketos“ principą, vikriai kirbėdami 
dešimčia savo čiupiuvėlių, besiplaikstančių apie jų galvas lyg 
gyvosios Gorgonos gyvatės, nuostabiu greitumu vaikėsi žuvis 
ir moliuskus — rijo smulkiuosius ir savo ruožtu buvo ryjami 
stambiųjų. „Nautilius“, nors ir labai didelis buvo jo greitis, 
daugel valandų plaukė, apsuptas šitų gyvūnų, kurių aibės patek- 
davo į linklus. Aš pažinau devynių rūšių atstovus, pagal d'Or- 
binji klasifikaciją, tipingus Ramiojo vandenyno faunai. 

Jūra gausiai skleidė prieš mūsų akis vienas už kilą gražes- 
nius paveikslus! Ji juos įvairino be galo. Nuolat keitė deko- 
racijas ir scenos apystatą, džiugindama akis. Ji ne tik teikė 
smagumo, mus įgalindama stebėti gyvas būtybes gimtojoje jų 
stichijoje, bet ir atidengdama pačias didžiausias paslaptis, 

Gruodžio 11-tąją, dienos metu, salone aš skaičiau knygą, 
kurią buvau paėmęs iš kapitono Nemo bbiliotekos. Nedas Len- 
das ir Konselis prie atstumtų langinių gėrėjosi skaisčiai apšvies- 
tais vandenimis. „Nautilius“ stovėjo. Pripildęs rezervuarus, lai- 
vas laikėsi tūkstančio metrų gilumoje, mažai gyvenamuose 
sluoksniuose, kur stambi žuvis labai retas svečias. 

Aš skaičiau puikią Žano Mase knygą „Pilvo tarnai“, ža- 
vėdamasis nepaprastu autoriaus sąmoju, bet staiga mane pa- 
šaukė Konselis. 

— Ar nepanorėtų jūsų malonybė valandėlę ateiti čia?;— ta- 
rė jis kažkokiu keistu balsu. 

— Kas atsitiko, Konseli? 

— Gal teiksitės žvilgtelėti. 

Aš atsistojau, priėjau prie lango, pasižiūrėjau pro jį. 

„Nautiliaus“ prožektoriaus skaisčiai apšviestame plote buvo 
malyti plūduriuojantis ant vandens kažkoks juodas milžiniškas 
daiktas. Aš atsidėjęs stebeilijausi į tą didžiulį lyg banginis gy- 
vūną. Staiga man dingtelėjo mintis. 

— Laivas!— sušukau aš. 

— Taip, —atsakė kanadietis — nuskendęs laivas su perlauž- 
tu rangautu! 

Nedas Lendas neklydo. Tai buvo katastrofos ištiktas laivas 
su perpiautais vantais, bejėgiškai pakibusiais ant grandinių, 
Laivo korpusas dar buvo gerai išsilaikęs, rodos, katastrofa bū- 
tų įvykusi tik prieš kelias valandas. Trijų stiebų nuolaužos, 

išančios iš denio vos S dvi pėdas, liudijo, kad laivo įgula 


idesys apėmė, pamačius denyje lavonus, priraišiotus iyKalsi 
suskaičiau šešis lavonus: keturis vyrų — vienas lyg būtų 
gęs, stovėdamas prie vairo —ir vieną moters. Moteris su 
idikiu rankose buvo pusiau išlindusi pro pinučiais užtaisytą 

o angą! 

i buvo jauna. Skaisčioje prožektoriaus šviesoje aš net ga- 
iu įžiūrėti jos veido bruožus, dar nepaliestus gedimo. Nevil- 
apimta, ji laikė aukščiau galvos savo mažytį, rankutėmis 

ikibusį į motinos kaklą! O veidai tų keturių jūrininkų, pas- 
itinėmis jėgomis besistengiančių sutraukyti virves, siejančias 
5 su skęstančiu laivu, iš tikrųjų buvo kraupūs. Vienas tik 
irininkas žilais, prie kaktos prilipusiais plaukais ir šviesaus 
io liko ramus ir, ranka gniauždamas štuivalą, rodos, vis 
sialdė: 2 laivą, paskutinėje jo kelionėje į vandenyno 


Koks baisus reginys! Tylėdami, sunkiai plakančiomis širdi- 
„mes stovėjome, nepajėgdami atplėšti akių nuo to laivo ne- 
ės paveikslo, lyg jis būtų nutapytas katastrofos valandą! 

r, kol „Nautilius“ laviruodamas lenkė paskendusio laivo 
pusą, aš suspėjau perskaityti ant jo paskuigalio: 


„FLORIDA“ 
ZUNDERLANDAS 


DEVYNIOLIKTASIS SKY RIUS 


VANIKORAS 


k „Floridos“ žuvimas —tai ne koks išimtinis ka- 
atvejis jūroje. Toliau plaukiodami po labiau laivų 
jūras, mes vis dažniau aptikdavome katastrofą pa- 

laivų, baigiančių pūli vandenyje; 0 pačiame jūros dug- 
jo patrankos, sviediniai, inkarai, grandinės ir tūkstan- 
> pat galo geležies lūžgalių. 

Gruodžio vienuoliktąją priartėjome prie Paumotu archipė- 
lago krantų, buvusių Bugenvilio grupės „pavojingų salų“, išsi- 
mėčiusių per ištisus penkis šimtus mylių, iš rytų-pietryčių į va- 
karus-šiaurvakarius, 13730'—20"50' pietų platumos ir 125730'— 
151730' vakarų ilgumos, nuo Diusi salos iki Lazarevo salos. 

Šis archipelagas turi tris šimtus septyniasdešimt kvadrati- 
nių mylių, ir jį sudaro šešiasdešimt grupių salų, kurių tarpe 
yra ir grupė Gambje (Mangarevo), priklausanti Prancūzijai. Tai 
koralinės salos. Lėtas, bet nuolatinis polipų darbas ilgainiui su- 
jungs tarpusavyje visas tas salas. Paskui tuo būdu susidaręs 
sausumos masyvas kada nors susisieks su gretimu archipelagu, 
ir tarp Naujosios Zelandijos ir Naujosios Kaledonijos, nusi- 
driekdamas iki Markizų salų, iškils penktasis žemynas. 

Kartą aš ėmiau šia tema kalbėti su kapitonu Nemu, bet jis 
man sausai alsakė: 

— Reikalingi nauji žmonės, o ne nauji kontinentai! 

Laikydamasis nustatytos krypties, „Nautilius“ praplaukė ne- 
toli Klermon-Tonero salos, įdomiausios iš visos grupės salų, ku- 
rią 1872 metais atrado „Minervos“ kapitonas Belas. Ir čia aš 
turėjau progos stebėti koloniją madreporinių koralų, iš kurių 
yra susidariusios šios Ramiojo vandenyno dalies salos. 

Madreporiniai koralai — tikriausi rifų sudarytojai, jų nerei- 
kia painioti su kitomis koralų rūšimis. Tai jūros gyvūnai su 


kalkiniais griaučiais. Jų griaučių struktūros skirtumai davė 


įžymiajam mano mokytojui Miln-Edvardsui pagrindą juos da- 
linti į penkis būrius. Milijardai šitų mikroskopinių gyvūnų 
iš kalkinių savo skeletėlių krauna didžiulius pastatus: pakran- 
čių rifus, salas. Čia jie sudaro lagūną, apriesdami vandenyno 
plotą ilgesniu ar trumpesniu atolo žiedu. Ten vėl formuoja 
barjerinius rifus, primenančius tuos rilus, kurie juosia Naujo- 
sios Kaledonijos ir daugelio Paumotu salų krantus, o kitose 
vietose, kaip antai Visuomenės ir Mauricijaus salose, jie augi- 


na rifines uolas, aukštas stačias sienas, kurių papėdėje vande- 


nyno gilumas būna gana didelis. 

Mes plaukėme per kelis kabeltovus nuo Klermon-Tonero 
salos papėdės, ir aš negalėjau atsistebėti milžiniškais stati- 
niais, sukurtais šitų mikroskopinių architektų. Šiuos savotiškus 
fundamentus daugiausia yra surentę madreporiniai koralai, taip 
pat ir koraliniai polipai, žinomi mileporinių (iš hidroidinių) var- 
du, skylėtieji — portai, žvaigždėtieji — astrėjos ir čiulpiniai — 
meandrinos. Kalkiniai polipai, o būtent, rūšys, statančios rifus ir 
salas, telkiasi netoli sausumos krantų. Prie gyvų polipų bangos 
ir vėjas suneša koralų, kiaukutų ir kitokių medžiagų nuotrupas. 

Iš pradžių susidaro kranto rifas; paskui polipų telkinio ruožas, 

vis labiau toldamas nuo kranto, sudaro užtvarinį rifą; O dar 

vėliau centrinė koralinė sala nugrimzta žemiau jūros lygio, ir 

tokiu būdu atsiranda atolas. Bent tokia yra Darvino teorija, 

aiškinanti atolo kilmę, — teorija, mano manymu, įtikimesnė, 

| negu kad teigia jo priešininkai, jog gyvųjų polipų augimvietės 

esančios kalnų arba ugnikalnių viršūnės, tik per kelias pėdas 
pakibusios nuo vandenyno paviršiaus. 

Aš iš arti stebėjau šituos įdomius kalkinius cokolius, per 
tris šimtus metrų nugrimzdusius į vandens gelmes ir perlamut- 
riniu spindesiu tviskančius skaisčioje elektrinių mūsų žiburių 
šviesoje. 

Konselis manęs paklausė, kiek laiko trunka, kol susikrauja 
tokie milžiniški masyvai, ir labai nustebo, kai jam pasakiau, 
jog, mokslininkų skaičiavimu, koralinių klodų storis per šimtą 
metų padidėja viena aštuntąja colio!. 

— Vadinasi, tokioms sienoms pastatyti, — tarė jis,— prirei- 
kė... , 

— Šimto devyniasdešimt dviejų tūkstančių metų, mielas 
Konseli! Bibliniai skaičiavimai, matyti, yra žymiai pajauninę 
Žemę. Be to, akmens anglies formacijai, kitaip sakant, prieš- 
tvaninių miškų mineralizacijai, prireikė dar daugiau laiko. Beje, 
"pridursiu, kad biblines pasaulio įkūrimo dienas turime suprasti 
kaip ištisas epochas, o ne laiko tarpą tarp saulės patekėjimo 

"ir nusileidimo, ypačiai, kaip kad liudija biblija, saulė buvusi 
sutverta ne pirmąją pasaulio įkūrimo dieną. 
Kada „Nautilius“ pakilo į vandens paviršių, aš galėjau aki- 
. mis aprėpti iš vandens vos išsikišusią ir tankiais miškais ap- 
augusią Klermon-Tonero salą. Matyt, jūros štormai ir audros 
apvaisino kalkinę salos dirvą, grūdas, uragano atneštas iš ne- 
tolimos sausumos, kažkada nukrito į šitą dirvą, patręštą sudū- 
lėjusiomis jūros žuvų ir dumblių liekanomis, ir davė gausų der- 
lių. Bangos išmetė į salą kokoso riešutą, nunokusį tolimame 
krante, Sėklos sudygo. Išaugo medžiai. Medžiai sulaikė vandens 

garavimą. Atsirado upokšniai, Sala pamažu ėmė apaugti aug- 

„menija. Jūrų srovės, podraug su medžių kamienais, išrautais iš 
žemės gretimose salose, atnešė įvairių mikroorganizmų, kirminų, 
vabzdžių. Vėžliai ėmė čia dėti savo kiaušinius. Jaunuose me- 
deliuose paukščiai susisuko lizdus. Ilgainiui išsivystė gyvūnų 
pasaulis. Ir, masinamas vešlios žalumos ir derlingos dirvos, at- 


r 
| 


1 Pagal vėlesnius stebėjimus, koralų telkiniai auga daug greičiau, 
. „padidėdami per metus dešimčia ir daugiau centimetrų. (Red. past.) 

sirado saloje žmogus. Taip susidarė koralinės salos — didingi 
mikroskopinių gyvūnų kūriniai. 

Vakarop Klermon-Tonero sala dingo iš akių, ir „Nautilius“ 
staiga pakeitė kryptį. Perkirtęs Ožiaragio atogrąžą ties 135? il- 
gumos, povandeninis laivas pasuko į vakarus-šiaurvakarius ir 
perplaukė visą zoną tarp atogrąžų. Nors atogrąžų saulės spin- 
duliai ir labai karštai spigino, mums vis tiek nebuvo perdaug 
šilta, kadangi trijų —keturių dešimčių metrų gilumoje vandens 
temperatūra dešimt—dvylika laipsnių. 

Gruodžio mėnesio 15 dieną vakarų pusėje palikome labai 
gražų Draugijos archipelagą ir Taičio salą, Ramiojo vande- 
nyno perlą. Ryto metą už kelių mylių pavėjinėje pusėje aš 
pamačiau aukštas šios salos kalnų viršūnės. Jos vandenyse 
mes pagavome keletą puikių žuvų: tunų, kurių mėsa balta, 
albikorų ir į jūros gyvates panašių žuvų — murenų. 

„Nautilius“ jau buvo sukoręs aštuonis šimtus mylių. Kai 
plaukėme tarp Tonga-Tabu archipelago, kur žuvo „Argo“, „„Por- 
toprenso“ ir „Diuk of Portlando“ įgulos, ir Jūreivių archipela- 
go, kur žuvo kapitonas Langlis, Laperuzo draugas, „Nautiliaus“ 
lagas pažymėjo devynis tūkstančius septynis šimtus dvidešimt 
mylių. Paskui užsukome į Fidžio archipelagą, kur buvo nužu- 
dyti „Juniono“ įgulos matrosai ir kapitonas Biuro iš Nanto, 
„Mielosios Žozefinos“ laivo vadas. 

Fidžio archipelagas driekiasi šimtą mylių iš šiaurės į pietus 
ir devyniasdešimt mylių iš rytų į vakarus, tarp 67 ir 27 pietų 
platumos ir 1747—179? vakarų ilgumos. Jį sudaro grupė salelių, 
barjerinių rifų ir salų, kurių didžiausia Viti-Levu, Vanua-Levu 
ir Kandiubonas. 

Šias salas 1643 metais atrado Tasmanas; tais pačiais metais 
Toričelis išrado barometrą, o Liudvikas XIV įžengė į sostą. 
Tegu pats skaitytojas sprendžia, kuris iš šitų įvykių atnešė 
žmonijai daugiau naudos! 1774 metais šias salas aplankė Kukas, 
1793 metais d'Antrkastas ir pagaliau 1827 metais Diumonas 
Diurvilis, išnarpliojęs geografinę šito archipelago painiavą. 

„Nautilius“ plaukė netoli Vaileo įlankos, atmintinos dėl 
tragiškų nuotykių, kuriuos patyrė kapitonas Dijėnas, pirmasis 
išaiškinęs Laperuzo laivų žuvimo paslaptį. 

Mes keletą kartų buvome išmetę dragą Ir sugavome galybę 
puikiausių austrių. Vaduodamiesi Senekos pamokymais, atidari- 
nėjome geldeles čia pat prie stalo ir godžiai rijome austrės, 
Šie moliuskai priklauso rūšiai, žinomai Ostrea lamellosa vardu, 
ir jų labai daug aptinkama Korsikos pakrantėse. 

Vaileo įlanka, matyt, buvo didelė; ir jei ne pikčiausi austrių 
priešai jūros žvalgždės Ir krabai, suryjantys aibės jaunų mo- 

liuskų, tai geldelių ten prisirinktų tiek, kad įlanka visiškai iš- 
sektų, turint galvoje, kad kiekvienas moliuskas deda iki dvie- 
jų milijonų kiaušinių. 

Ir jei Nedui Lendui šį kartą nereikėjo gailėtis dėl savo ra- 
jumo, tai tik todėl, kad austrės yra vienintelis valgis, nuo 
kurio nesutrinka viduriai. Iš tikrųjų, reikia suvalgyti ne ma- 
žiau kaip šešiolika tuzinų šitų suveriamųjų moliuskų, kad žmo- 

“gaus organizmas gautų tris šimtus penkiolika gramų azotinių 
medžiagų, būtinų vienos dienos racionui. 

Gruodžio mėnesio 25 dieną „Nautilius“ plaukė pro Naujųjų 
Hebridų archipelago salas, kurias 1606 metais atrado Kvirosas 
1768 metais ištyrė Bugenvilis ir kurioms dabartinį vardą 1773 
metais davė Kukas. Šią grupę sudaro pirmiausia devynios 
didelės salos, einančios viena po kitos per šimtą dvidešimt 

„ mylių iš šiaurės-šiaurvakarių į pietus-pietryčius, tarp 157— 
2 pietų platumos ir 1647—1687 ilgumos. Vidurdienį mes visai 
arti praplaukėme pro Oru salą; ir man pasiliko įspūdis, kad 
ji yra vienas ištisinių miškų masyvas, iš kurio kyšo aukšta 
kalnų smailė. 

. Tą dieną buvo kalėdos, ir: Nedas Lendas, taip man pasirodė, 

vaikščiojo apsiblausęs — prisiminė tradicinį  Cristmas — tikrą 
šeimos šventę, tiesiog fanatiškai gerbiamą protestantų. 

Jau buvo praėjusi visa savaitė, o kapitonas Nemas vis ne- 
sirodė. Pagaliau gruodžio 27 dieną jis įėjo į saloną lyg visai 
nieku dėtas, lyg mes būtume su juo išsiskyrę prieš penkias 

Minutes. O aš kaip tik ieškojau jūrlapyje vietos, kuria dabar 

plaukė „Nautilius“. Kapitonas priėjo prie manęs ir, parodęs 
jūrlapyje taškuti, trumpai tarė: 

— Vanikoras, 

Vietovardžio pavadinimas mane paveikė magiškai. Taip bu- 
vo vadinamos salos, prie kurių žuvo Laperuzo laivai. 

Aš pašokau ant kojų. 

— Tai „Nautilius“ plaukia Vanikoro link?— paklausiau. 

— Taip, pone profesoriau,— atsakė kapitonas. 

' — Ir aš galiu pabuvoti šitose garsiose salose, kur ištiko ka- 

 tastrofa „Busolės“ ir „Astroliabijos“ laivus? 

— Jei tik panorėsite, pone profesoriau, 

— Ar toli dar iki Vanikoro? 

— O štai ir Vanikoras, pone profesoriau. 

Su kapitonu Nemu pakilau į denį ir godžiai įsmeigiau akis 

| į horizontą. 

Šiaurės rytuose buvo matyti dvi salos įvairaus didumo, be 

„ abejo, vulkaninės kilmės, apsuptos koralinio barjero, maždaug 

„ šešiasdešimt mylių aplinkui. Mes buvome arti Vanikoro sa- 


los. Tikriau sakant, mes buvom prie įėjimo į mažytę Vanu 
įlankėlę, esančią tarp 1674' pietų platumos ir 164732' rytų il- 
gumos. Sala, rodos, buvo ištisai apaugusi žalumynais, nuo kran- 
to iki kalnų viršūnių, iš kurių kyšojo Kapogo viršūnė keturių 
šimtų septyniasdešimt šešių tuazų aukščio. 

„Nautilius“, įplaukęs pro siaurą angą į koralinio barjero 
vidų, atsidūrė už bangų ruožo, uoste, kurio gylis kai kur siekė 
trisdešimt—keturiasdešimt sieksnių. Mangrų paunksmėje matė- 
si laukinių žmonių, kurie, be galo susidomėję, žiūrėjo į mūsų 
laivą. Gal būt, juodą verpstę primenantį „„Nautiliaus“ korpusą 
jie palaikė kokiu nors banginių padermės gyvūnu, Kurio rei- 
kia saugotis? 

Kapitonas Nemas manęs paklausė, ar aš ką žinąs apie Lape- 
ruzo Žuvimą. 

— Žinau, ką ir visi žino, kapitone, — atsakiau aš. 

— O gal jūs man galėtumėte papasakoti, ką visi žino'— 
ne be ironijos paklausė kapitonas. 

— Labai mielai! 

Ir aš ėmiau jam atpasakoti paskutiniuosius Diumono Diurvi- 
lio pranešimus. 

Štai trumpos šio įvykio žinios. 

Laperuzas ir jo padėjėjas, kapitonas de Langlis, 1785 metal 
Liudviko XVI buvo pasiųsti į kelionę aplink pasaulį „Buso- 
lės“ ir „Astroliabijos“ korvetėmis ir dingo be jokių pėdsakų. 

1791 metais prancūzų vyriausybė, susirūpinusi dviejų Lape- 
ruzo korvečių likimu, išruošė gelbėjimo ekspediciją, vadovau- 
jamą Bruno d'Antrkasto, su dviem fregatom — „Rešeršu“ ir „Es- 
peransu“,— kurios išplaukė iš Bresto rugsėjo 28 dieną. 

Po dviejų mėnesių iš tūlo Boueno, „Albermalio“ laivo vado, 
parodymų buvo sužinota, kad prie Naujosios Georgijos krantų 
buvusios pastebėtos kažkokių laivų skeveldros. Bet d'Antrkas- 
tas, nieko negirdėjęs apie šį pranešimą, — beje, labai abejotino 
tikrumo; — plaukė link Admiraliteto salų, kurios kapitono Han- 
terio raporte buvo nurodytos kaip Laperuzo korvečių žuvimo 
vieta. 

D'Antrkasto ieškojimai buvo nesėkmingi. Gelbėjimo ekspe- 
dicijos korvetės nesustodamos praplaukė pro Vanikorą, ir ši 
kelionė jiems baigėsi tragiškai, kadangi ekspedicijoje savo gal- 
vas padėjo pats d'Antrkastas, du jo padėjėjai ir daugelis kor- 
večių įgulos jūrininkų. . 

Pirmasis neabejotinus Laperuzo laivų žuvimo pėdsakus ap- 
tiko senas jūrų vilkas kapitonas Dijonas, puikiai pažinojęs Ra- 
mųjį vandenyną. 1824 metų gegužės 15 dieną jo laivas „Šven- 
tas Patrikas“ plaukė pro Tikopijos salą, įeinančią į Naujųjų 


Hebridų grupę. Ten vienas čiabuvis, priplaukęs prie laivo savo 
piroga, pardavė kapitonui sidabrinę špagos rankeną, kurioje 
buvo išlikusios kažkokio įrašo žymės. Tas pats čiabuvis Dijo- 
nui papasakojo, kad prieš šešerius metus Vanikoro saloje ma- 
tęs du europiečius, likusius gyvus iš laivų, sudužusių į rifus 
netoli tos salos. 

Dijonas suprato, kad čia kalbama apie Laperuzo korvetės, 
dėl kurių dingimo jaudinosi visas pasaulis. Jis nusprendė plauk- 
ti į Vanikorą, kur, pasak čiabuvio, išlikę dar šiokių tokių lai- 
vų katastrofos pėdsakų. Bet vėjai ir vandenyno srovės neleido 
„Dijonui įgyvendinti šio sumanymo. 

Dijonas grižo į Kalkutą. Ten jis savo atradimais pasistengė 
sudominti Azijos bendrovę ir Rytų Indijos kompaniją, ir jam 
buvo duotas laivas, taip pat gavęs „Rešeršo“ vardą. 1827 metų 
sausio 23 dieną, lydimas prancūzų atstovo, Dijonas išplaukė 
iš Kalkutos. 

Po keleto sustojimų įvairiose Ramiojo vandenyno vietose 
1827 metų liepos 7 dieną „Rešeršo“ laivas pagaliau išmetė in- 
karą toje pačioje Vanu prieplaukoje, kur dabar stovėjo „Nau- 
tilius“. 

Čia Dijonas rado daugybę laivo katastrofos liekanų: inka- 
rų, įrankių, skrysčiu, lynų, akmensvaidžių, aštuoniolikos svarų 
sviedinį, astronominių prietaisų nuolaužų, gabalą hakaborto ir 
bronzinį varpą su užrašu: „Nuliedintas Bazeno“, su Bresto arse- 
nalo liejyklos įspaudu ir data „1785“. Neliko jokių abejonių! 

Dijonas, beieškodamas įrodymų, katastrofos vietoje išbuvo 
"iki spalio mėnesio. Paskui pakėlė inkarą ir pro Naująją Zelan- 
diją nuplaukė į Kalkutą. 1828 metų balandžio 7 dieną grįžo 
į Prancūziją ir buvo maloniai priimtas Karolio X. 

Tuo pat metu Diumonas Diurvilis, nieko nežinodamas apie 
Dijono radinius, laivų katastrofos pėdsakų ieškojo visai kita 
kryptimi. Iš vieno banginių medžiotojo jis sužinojo, kad pas 
Luiziados ir Naujosios Kaledonijos laukinius kažkas matęs šv. 
Liudviko kryžių ir medalį. 

Diumonas Diurvilis, „Astroliabijos“ kapitonas, išplaukė į jū- 
zą ir, praėjus dviem mėnesiams po to, kai Dijonas paliko Vani- 
korą, išmetė inkarą prie Hobart Tauno. Čia jis sužinojo, kokios 
buvo Dijono ieškojimų išdavos ir, be to, dar susipažino su 
tūlo Džeimso Hobso, „Juniono“ kapitono padėjėjo iš Kalkutos, 
„parodymais, kurie tvirtino, kad, priplaukęs prie salos, esančios 
lies 8718' pietų platumos ir 156730' rytų ilgumos, jis matęs pas 
"čiabuvius geležinių sijelių ir raudono audinio skiaučių. 


Diumonas Diurvilis, suglumęs dėl šių prieštaringų žinių ir 
abejodamas, ar galima jomis tikėti, pagaliau nusprendė plaukti 
Dijono pėdomis, 

1828 metų vasario dešimtą dieną „Astroliabijos“ korvetė 
priplaukė prie Tikopijos salos. Pasiėmęs locmano ir vertėjo pa- 
reigoms buvusį jūreivį, apsigyvenusį šioje saloje, laivas pa- 
suko Vanikoro link. Vasario 12 dieną „Astroliabija“ priplau- 
kė prie salos, laviruodama tarp koralinių jos rifų, ir tik vasa- 
rio 20 dieną, įveikusi rifų barjerus, įplaukė į Vanu uostą. 

Vasario dvidešimt trečiąją „Astroliabijos“ jūreiviai, apieš- 
koję salą, parsinešė keletą mažaverčių nuolaužų. Čiabuviai at- 
sisakė nurodyti katastrofos vietą, dėdamiesi nieko nesuprantą. 
Čiabuvių elgesys buvo įtartinas ir piršo mintį, kad jie blogai 
bus pasielgę su katastrofos ištiktaisiais. Jie tartum bijojo, kad 
Diumonas Diurvilis nebūtų atvykęs keršyti už Laperuzą ir ne- 
laimingus jo palydovus. 

Pagaliau vasario 26 dieną, sugundyti dovanų ir supratę, kad 
jiems negresia atpildas už tai, ką buvo padarę, čiabuviai nuro- 


Ten, trijų —keturių sieksnių gylyje, tarp Paku ir Vanu ri- 
fų, gulėjo inkarai, patrankos, geležiniai ir švininiai balasto lui- 
tai, jau aptraukti kalkinių nuosėdų. Valtis ir banginių medžiok- 
lės laivas nuo „Astroliabijos“ priplaukė prie tos vietos ir var- 
gais negalais pakėlė iš dugno inkarą, svėrusį tūkstantį aštuonis 
šimtus svarų, patranką, šaudžiusią aštuonių svarų sviediniais, 
vieną švininį luitą ir dvi varines akmensvaides mortyras. 

Diumonas Diurvilis, apklausęs čiabuvius, sužinojo, kad La- 
peruzas, netekęs abiejų laivų, sudužusių į salos barjero rifus, 
pasistatęs iš skeveldrų mažą laivelį ir vėl leidęsis į jūrą, kur 
tikriausiai jį vėl bus ištikusi katastrofa... Kur? Šito niekas 
negalėjo pasakyti. 

„Astroliabijos“ kapitonas pastatė mangrų paunksmėje nar- 
siam jūreiviui ir jo palydovams paminklą. Tai buvo paprasta 
keturbriaunė piramidė ant koralinės papėdės. Nė gabaliuko 
metalo, kuriam taip godūs čiabuviai, nebuvo įdėta į šį pa- 
minklą! 

Diumonas Diurvilis jau buvo beketinąs tuoj pakelti inkarą. 
Bet „„Astroliabijos“ įgula buvo iškamuota drugio, siautėjusio 
šitose vietovėse, pagaliau ir jis pats negalavo. Į atgalinę kelionę 
jis išplaukė lik kovo 17 dieną. 

Tuo tarpu prancūzų vyriausybė, manydama, kad Diumonas 
Diurvilis nieko nežino apie Dijono radinius, pasiuntė į Vaniko- 
ro salą „Bajonezo“ korvetę, vadovaujamą Legoarano de Trom- 
leno, tuo metu stovėjusią prie vakarinių Amerikos krantų. 

„Bajonezas“ išmetė inkarą prie Vanikoro krantų tik už kelių 
mėnesių po to, kai išplaukė „Astroliabija“. Jokių naujų doku- 
mentų nebuvo rasta, Lik paaiškėjo, kad laukiniai čiabuviai ne- 
išardė Laperuzo mauzoliejaus. 

Tai ir viskas, ką galėjau papasakoti kapitonui Nemui. 

— Vadinasi — tarė jis—po šiai dienai nėra žinoma, kur 
žuvo trečiasis laivas, kurį buvo pasistatę ištiktieji katastrofos 
prie Vanikoro? 

— Nėra žinoma. 

Kapitonas nieko neatsakė, bet ženklu mane pakvietė sekti 
paskui jį į saloną. „Nautilius“ pasinėrė kelių metrų gilumon, 
ir geležinės sąvaros prasiskleidė. 

Aš puoliau prie lango, ir po koralinėmis nuosėdomis, po 
Iungijų, sifoninių, alcioninių koralų, kariofilijų danga, tarp mi- 
riadų gražiausių žuvyčių, vaivorykščių, glifizidonų, pomferidžių, 
diakopėjų, holocentrų pastebėjau nuolaužas, kurių nebuvo iš- 
kėlusi Diumono Diurvilio ekspedicija, geležines dalis, inkarus, 
patrankas, sviedinius, forštevenį — žodžiu, laivo įrengimų dalis, 
dabar aplipusias gyvūnais, primenančiais gėlės. 

Tuo metu, kai apžiūrinėjau tuos liūdnus palaikus, kapitonas 
Nemas man tarė įtaigiu tonu: 

— Kapitonas Laperuzas išplaukė į kelionę 1785 metų gruo- 
džio mėnesio septintąją „Busolės“ ir „Astroliabijos“ korvetė- 
mis. Iš pradžių jis buvo apsistojęs Botani Bėjuje, paskui ap- 
silankė Draugijos archipelage, Naujojoje Kaledonijoje, pasuko 
link Santa Kruso ir išmetė inkarą prie Namuko — vienos salos 
Havajų grupėje. Pagaliau Laperuzo korvetės priplaukė prie ri- 
tinių barjerų aplink Vanikoro salą, tuo metu dar nežinomų 
jūreiviams. „Busolė“, kuri plaukė priešakyje, atsimušė į rifus 
prie pietų kranto. „Astroliabija“ nuskubėjo jai į pagalbą ir 
taip pat užlėkė ant rifų. Pirmoji korvetė paskendo kone bere- 
gint. Antroji, užplaukusi ant smėlio iš pavėjinės pusės, laikėsi 
dar kelias dienas. Čiabuviai gana gerai priėmė katastrofos iš- 
" tiktuosius. Laperuzas apsigyveno saloje ir iš dviejų korvečių 
laužo pradėjo statytis nedidelį laivą. Keletas jūrininkų pareiš- 
kė norą likti Vanikoro saloje. Visi kiti, iškamuoti ligų, nu- 
silpę, išplaukė su Laperuzu Salomonų salų link ir visi aliai 
vienas žuvo prie vakarinių didžiausios tos grupės salų kranto, 
"tarp Nusivylimo ir Pasitenkinimo kyšulių! 

— Bet kaip jūs apie tai sužinojote?— sušukau aš. 

— Štai ką aš radau paskutinėje laivo katastrofos vietoje! 

Ir kapitonas Nemas man parodė skardinę dėžutę su pran- 
cūzų herbu ant dangtelio, aprūdijusią sūriame jūros vandenyje. 

Jis ją atidarė, ir aš pamačiau rilinėlį pageltusio popieriaus, 
bet tekstą dar buvo įmanoma skaityti. 

Tai buvo jūrų ministro instrukcija kapitonui Laperuzui su 
paties Liudviko XVI ranka padarytomis pastabomis paraštėse! 

— Tai mirtis, kuri daro garbę jūrininkui!— tarė kapitonas 
Nemas.— Jis ilsisi koralų kapinėse. Kur kitur gali būti ramiau, 
negu šiose kapinėse? Duok dieve, kad mano draugams ir man 
tektų tokia pat dalia! 


DViDESIMT ASIS SKYRIUS 


TORESO SĄSIAURIS 


Gruodžio mėnesio iš 27 į 28 naktį palikome Vanikorą. „,Nau- 
tilius“ pasuko į pietvakarius ir, išvystęs didelį greitį, per tris 
dienas nuplaukė septynis šimtus penkiasdešimt mylių, — žodžiu, 
nuotolį, skiriantį Laperuzo salų grupę nuo Naujosios Gvinėjos 


pietryčių krašto. 

Vos tik atsikėlėme, rytą, 1868 metų sausio 1 dieną, aš iš- 
ėjau į denį, ir čia mane sutiko Konselis. 

— Jums leidus, pone profesoriau, labai norėčiau palinkėti 
laimės naujaisiais metais, — tarė jis. 

— Kodėl ne, Konseli? Vaizduokis, kad mes esame Pary- 
žiuje, mano kabinete, Botanikos sode! Bet pasakyk, kur tu ma- 
tai laimę dabartinėmis aplinkybėmis? Ar trokšti išsivaduoti iš 
nelaisvės, o gal svajoji pratęsti mūsų kelionę po vandeniu? 

— Oi, oi, nežinau, nė ką besakyli|— atsakė Konselis— 
Daug stebuklų gavome pamatyti ir, prisipažinsiu, per tuos du 
mėnesius neturėjome kada nuobodžiauti. Paskutinysis stebuklas, 
sakoma, būna pats nuostabiausias; 0 jei ir toliau taip bus, aš 
nė nežinau, kuo visa tai baigsis! Manau, kad mums tokia pro- 
ga daugiau niekada nepasitaikys. ... 

— Niekada, Konseli! 

— Taigi ponas Nemas puikiausiai pateisina lotynišką savo 
vardą. Jis mūsų nė kiek nevaržo, jo lyg išvis nebūtų! 

— Teisybė, Konseli. 

— Aš manau, pone, kad bus laimingi tie metai, kuriais vis- 
ką pamatysime pasaulyje... 

— Viską pamatysime, Konseli. Beje, tai bus ilga istorija. 
O ką mano Nedas Lendas? 

— Nedas Lendas mano visai kitaip, — atsakė Konselis.— Jo 
protas yra praktiškas o pilvas reiklus. Jam pabodo žiūrėti 
į žuvis ir valgyti žuvų valgius. Kaip tikras anglosaksas jis 
yra pratęs prie bilšteksų, ir jam ne pro šalį brendis ir dži- 
nas — nuosaikiomis dozėmis! Suprantama, kad jam sunkų be 
mėsos, duonos ir vyno! 

— Jei kalbėsiu apie save, Konseli, tai man mažiausiai rūpi 
mitybos dalykai. Mane visiškai patenkina ,„Nautiliaus“ režimas. 

— Ir mane taip pat— atsakė Konselis— Todėl ir aš mielai 


“| pasilikčiau čia, kaip kad misteris Lendas mielai iš čia bėgtų. 


Jei naujieji metai man būtų nelaimingi, tai, vadinas, jie būtų 
jam laimingi, ir atvirkščiai! Tokiu atveju vienas mūsų tikrai 
bus patenkintas. Na, o baigdamas palinkėsiu ponui profesoriui 
visko, ko jis pats labiausiai trokšta! 

— Ačiū, Konseli! O naujųjų metų dovanų tau reikės pa- 
laukti iki patogesnio laiko; tuo tarpu tenkinkis stipriu rankos 
paspaudimu. Tai ir viskas, ką tau galiu pasiūlyli! 

— Ponas profesorius dar niekad nebuvo toks dosnus, — at- 
sakė Konselis. 

Tai pasakęs, Konselis išėjo. 

Sausio antroji. Mes nuplaukėme vienuolika tūkstančių tris 
šimtus keturiasdešimt jūrmylių, trumpiau sakant, penkis tūks- 
tančius du šimtus penkiasdešimt mylių nuo tos dienos, kai iš- 
plaukėme iš Japonų jūros, 

Prieš mus tyvuliavo pavojingi Koralų jūros vandenys, ska- 
laujantys šiaurrytinius Australijos krantus. Mūsų laivas plaukė 
per kelias mylias nuo klastingo barjerinio rifo, į kurį 1770 
metų liepos 10 dieną vos nesudužo Kuko laivai. Laivas, kuria- 
me buvo pats Kukas, užėjo ant rifų virtinės ir nenuskendo tik 
todėl, „kad koralų luistas, atskilęs dėl smūgio, įstrigo į pra- 
mušlą skylę laivo korpuse. 

Aš labai norėjau apžiūrėti šią koralinių rifų virtinę, besi- 
driekiančią palei horizontą tris šimtus šešiasdešimt mylių. Į tą 
akmeninę sieną įnirtęs daužėsi vanduo, ir bangos, griaudėda- 
mos baltų putų debesyse, žiro į visas puses. 

Bet tuo tarpu „Nautilius“ ėmė leistis į jūros gelmes, ir man 
nepavyko pamatyti iš arti aukštų koralinių sienų. Reikėjo ten- 
kintis, kad galėjau stebėti įvairiausias žuvis, įkliuvusias į tink- 
lus. Aš is karto pamačiau stambius tunus su sidabriniais bal- 
tais pilvais ir tamsiais skersiniais dryžiais ant auksažydrės nu- 
garos, kurie pranyksta, vos tik žuvis nugaišta. Tunai sekė 
paskui laivą ištisais pulkais; nepaprastai skani jų mėsa malo- 

niai įvairino mūsų stalą. Į tinklus taip pat pateko daugybė 
jūros karosų, penkių centimetrų ilgio, savo skoniu primenančių 
doradas, ir žuvų skraiduolių, tikrų povandeninių kregždžių, ku- 
rios švytinčiais savo kūnais tamsią naktį raižo čia orą, čia 
vandenį. Iš moliuskų ir zoofitų radau įsipainiojusių į tinklų akis: 
įvairiausių rūšių alcionarijų, jūros ežių, plaktukinių kiaukutų, | 
ceritų, bokštelių, stiklelių. Florai čia atstovavo nuostabiai gra- 
žūs plaukiojantys dumbliai, laminarijos ir makrocistai, aplipę 
gleivėmis, kurios sunkiasi pro jų poras; tarp jų radau puikų 
nemasloma geliniaroide egzempliorių, kurį aš prijungiau prie 
muziejinės kolekcijos, nes tai buvo labai retas gamtos reiš- 
kinys. 

Po dviejų dienų, perplaukę Koralų jūrą, sausio 4 dieną pa- 
matėme Papua krantus. Ta proga kapitonas Nemas man pasa- 
kė, jog į Indijos vandenyną ketinąs plaukti pro Toreso sąsiau- 
rį. Tai buvo viskas, ką jis pasakė. Nedas Lendas su malonumu 
pridūrė, jog šiuo keliu mes artėjame prie Europos krantų. 

Toreso sąsiauris laikomas pavojingu laivininkystei ne tik 
dėl gausybės rifų, bet ir dėl to, kad jo pakrantėse dažnai pa- 
sirodo laukiniai. 

Tas sąsiauris skiria Australiją nuo didelės salos Naujosios 
Gvinėjos, arba Papua. 

Papua sala turi keturis šimtus mylių ilgio ir šimtą trisde- | 
šimt pločio, o jos plotas sudaro keturiasdešimt tūkstančių ge0- 
grafinių mylių. Ji yra tarp 0919' ir 1092' pietų platumos ir 
128723' ir 146915' ilgumos. Vidurdienį, kada kapitono padėjėjas 
nustatinėjo saulės aukštį, aš įžiūrėjau grandinę Arfalo kalnų, 
kylančių terasomis ir besibaigiančių smailiomis viršūnėmis, 

Šilą žemę 1511 metais atrado portugalas Fransiskas Seranas, 
Paskui čia pabuvojo: 1526 metais donas Choze de Menezesas, 
1527 — Grichalva, 1528 — ispanų generolas Alvaras de Saver- 
da, 1545 — Hugas Ortesas, 1616 — olandas Sautenas, 1753 — Ni- 
kola Striuikas, paskui — Tasmanas, Dampjeras, Fiumelis, Karte- 
re, Edvardsas, Bugenvilis, Kukas, Forestas, Makliuras, 1792 — 
d'Antrkastas, 1823 — Diuperis ir 1827 — Diumonas Diurvilis. De 
Riencis pasakė apie šią salą: „Čia visų Melanezijos juodaodžių 
centras“, ir aš daugiau neabejojau, kad kelionės nuotykiai ma- 
ne nuves pas baisiuosius andamenus. 

Taigi „Nautilius“ stovėjo prie įėjimo į pavojingiausią Žė- 
mės rutulio sasiaurį, į kurį plaukti vos beišdrįsta narsiausi jū- 
rininkai. Šį sąsiaurį buvo atradęs Luisas Toresas, grįždamas iš 
pietų jūrų į Melaneziją. Tame pačiame sąsiauryje 1840 me- 
tais vos nepražuvo, užplaukusios ant seklumos, Diumono Diur- 
vilio ekspedicijos korvetės. Net ir „Nautilius“, niekur nepai- 

sęs šiaip jau laivams gresiančių pavojų, turėjo saugotis korali- 
nių rijų. 

Toreso sąsiauris yra maždaug trisdešimt keturių mylių plo- 
čio, bet dėl tokios daugybės salų, salelių, burūnų ir uolų jis 
darosi beveik neplaukiojamas. Turėdamas tai galvoje, kapitonas 
Nemas ėmėsi įvairių atsargumo priemonių. „Nautilius“ plaukė 
sulig vandens lygiu ir sulėtinęs greitį. Sraigto mentės, panašios 
į banginio uodegos peleką, pamažu skvarbė bangas. 

Pasinaudoję proga, aš ir abu mano draugai išėjome į am- 
žinai tuščią denį. Mes atsistojome prie vairinės, ir, jei neklys- 
tu, joje buvo kapitonas Nemas ir pats vairavo „Nautilių“. 

Prieš akis turėjau pasitiesęs puikų Toreso sąsiaurio jūrlapį, 
sudarytą inžinieriaus hidrografo Vincendono Diumuleno ir mič- 
mano — vėliau admirolo — Kupvan-Debua, tarnavusio tada Diu- 
mono Diurvilio štabe, pastarajam plaukiant aplink pasaulį. Šis 
jūrlapis, kaip ir jūrlapis, sudarytas kapitono Kingo, — geriausi 
Toreso sąsiaurio jūrlapiai, išaiškinę šio rifų labirinto painiavą. 
Aš juos išstudijavau su rimčiausiu dėmesiu. 

Aplink mus siautėjo įsiutusi jūra. Sukelti vandenys, stiprios 
srovės pagauti, veržėsi iš pietryčių į šiaurės vakarus dviejų 
su puse mylių greičiu ir trenksmingai daužėsi į koralinių rifų 
keteras, kyšančias iš putojančių bangų. 

— Biauri jūra! pasakė Nedas Lendas. 

— Biauresnės negali būli!-— atsakiau aš.— Ir ji visiškai ne- 

“tinkama tokiam laivui, kaip „Nautilius“. 

— Reikia manyti,— kalbėjo  kanadietis— kad prakeiktasis 
kapitonas Nemas gerai pažįsta kelią, nes šiaip jo gelda pavirstų 
į šipulius, atsimušusi į koralų ragus, kyšančius iš vandens! 

Iš tikrųjų padėtis buvo pavojinga. Bet „Nautilius“, lyg 
užburtas, lengvai skverbėsi tarp klastingų rifų. Jis nesilaikė 
„Astroliabijos“ ir „Zele“ maršruto, kuris pražudė Diumoną Diur- 
vilį. Jis pasidavė labiau į šiaurę ir, aplenkęs Merėjaus salą, 
vėl pasuko į pietvakarius link Kumberlendo pratakos. Aš ma- 
niau, kad mes plauksime į šią prataką, bet staiga „Nautilius“ 
pakeitė kryptį ir pasuko į šiaurės vakarus, laviruodamas tarp 
daugybės mažai ištirtų salų ir salelių, link Tundo salos ir Pa- 
vojingojo sąsiaurio. 

Aš jau buvau save beklausiąs: „Nejaugi kapitonas Nemas 
toks neišmintingas, kad savo laivą vestų į sąsiaurį, kur ant 
seklumos užėjo abi Diumono Diurvilio korvetės?“ Bet dabar 
„Nautilius“, antrąkart pakeitęs kryptį, ėmė plaukti tiesiai į va- 
karus, Gveboroaro salos linkui. 

Buvo trečia valanda popiet. Jūros potvynis beveik pasiekė 
aukščiausią savo tašką. „Nautilius“ plaukė palei Gveboroaro 

krantus, kuriuos dar ir dabar labai gyvai vaizduojuosi pasken- 
dusius garbiniuotoje pandanų žalumoje. Mes plaukėme ne ar- 
čiau kaip per dvi mylias nuo jo krantų. 

Staiga stiprus smūgis mane parbloškė žemėn. „Nautilius“ 
užlėkė ant povandeninio rifo ir sustojo, kiek pakrypęs į bak- 
borto pusę. 

Atsikėlęs pamačiau ant denio kapitoną Nemą ir kapitono 
padėjėją. Šūkčiodami nesuprantama savo kalba, aiškinosi, ko- 
kioje padėtyje atsidūręs laivas. 

(O padėtis buvo štai kokia. Už štirborto, per dvi mylias 
nuo mūsų, buvo matyti Gveboroaro sala, ištįsusi iš šiaurės į va- 
karus kaip kokia milžiniška ranka. Pietryčiuose jau kyšojo iš 
vandens jūros potvynio apnuogintos koralinių rifų viršūnės, 
Mes buvome užplaukę ant seklumos tokioje vietoje, kur jūros 
potvyniai būdavo gana silpni — labai nepalanki aplinkybė „„Nau- 
tiliui“. Tačiau, atsimušęs į rifus, laivas nenukentėjo — toks bu- 
vo stiprus jo korpusas. Bet jei net „Nautilius“ išvengė sužalo- 
jimų, neturėjo skylių ir pro niekur netekėjo vanduo, vis dėlto 
jam grėsė pavojus amžinai likti prikaustytam prie rifų. Ir tada | 
galas povandeniniam kapitono Nemo laivui! 

Mano apmąstymus nutraukė kapitonas Nemas, kaip visada 
ramus, puikiai save tvardąs. Jo veide negalėjai įžiūrėti nei 
jaudinimosi, nei pykčio. 

— Nelaimingas atsiltikimas?— paklausiau aš. 

— Atsitiktinė kliūtis!— atsakė jis. 

— Kliūtis— ėmiau prieštarauti aš,— kuri, galimas daiktas, 
jus privers grįžti į žemę, iš kurios pabėgote! 

Kapitonas Nemas mislingai į mane pažvelgė ir pakratė gal- 
vą. Jo mostas pakankamai aiškiai kalbėjo, kad niekas ir nieka- 
da jo neprivers iškelti kojos į sausumą. Paskui jis tarė: 

— Beje, pone Aronaksai, „Nautiliui“ negresia joks pavojus. 
Jis dar jus pavežios ir rodinės vandenyno stebuklus. Mūsų 
kelionė vos tik prasidėjo, ir aš anaiptol nenoriu taip greit su 
jumis atsisveikinti. 


— Betgi, kapitone Nemai,— tariau aš, dėdamasis nesupratęs 
pašaipių jo žodžių — mes užplaukėme ant seklumos kaip tik 
per potvynį. Apskritai, Ramiajame vandenyne potvyniai būna 
labai nežymūs, ir, jei jūs neatpalaiduosite „Nautiliaus“ nuo 
nereikalingo balasto, aš nematau, kuriuo būdu laivas nueis nuo 
seklumos, 

— Jūsų teisybė, pone profesoriau, potvyniai Ramiajame 
vandenyne nežymūs, — atsakė kapitonas Nemas,— bet Toreso 
sąsiauryje vandens lygių skirtumas tarp potvynio ir atoslūgio — 

pusantro metro. Šiandien sausio ketvirtoji. Po penkių dienų bus 
mėnulio pilnatis. Aš labai nustebčiau, jeigu mėnulis, ištikimas 
mūsų planetos palydovas, nepakeltų vandens masės į man rei- 
kalingą aukštį. Tuo pačiu jis man padarytų paslaugą, kurią no- 
rėčiau priimti vien tik iš naktinio šviesulio! 

Taręs tuos žodžius, kapitonas Nemas, lydimas savo padėjėjo, 
nulipo į jutą. Na, o pats laivas, tai jis sakytum priaugo vie- 
noje vietoje, lyg koraliniai polipai jau būtų spėję jį įmūryti 
į nesuardomą savo cementą. 

— Na, pone profesoriau?— tarė Nedas Lendas, prieidamas 
prie manęs, vos tik kapitonas pasišalino nuo denio. 

— Na, bičiuli Nedai! Tai lauksime potvynio, kuris prasidės 
sausio devintąją? Pasirodo, kad mėnulis malonės mus nukelti 
nuo seklumos| 

— Tik tiek? 

— Tik tiek! 

— Ir kapitonas deda viltis vien tik į mėnulį? Neįkinkys 
į darbą inkaro, mašinų? 

— Užteks ir vieno potvynio!-—- patikliai atsakė Konselis. 
vo senas jūrų vilkas. 

— Pone prolesoriau,— tarė Nedas, — atminkite mano žodį, 
laivas daugiau niekad neplaukios nei ant vandens, nei po van- 
deniu! „Nautilius“ dabar tetinka vien laužui. Manau, kad at- 
ėjo laikas atsikratyti kapitono Nemo draugystės, 

— Mielas Lendai,— atsakiau — dėl ,„Nautiliaus“ aš esu ki- 
tokios nuomonės. Po keturių dienų pamatysime, kokie yra tie 
Ramiojo vandenyno potvyniai. Jūsų patarimas būtų naudingas, 
jei stovėtume prie Anglijos ar Provanso krantų, bet prie Pa- 
pua krantų — jis visai nieko nevertas! Juo būtų galima pasi- 
naudoti tuo atveju, jei „Nautilius“ nenueitų nuo seklumos. Net 
ir tada, mano nuomone, šis žygis būtų be galo rizikingas! 

— O ar negalima nors koją iškelti į šią žemę?— paklausė 
Nedas Lendas.— Antai sala. Saloje auga medžiai. Po medžiais 
vaikštinėja gyvuliai, žemės gyvuliai, iš kurių gaminami kotle- 
tai, rostbilai... Oi, kaip norėtųsi suvalgyti kąsnelį mėsos! 

— Šį kartą Nedas Lendas sako teisybę, — tarė Konselis— 
„Aš visiškai prisidedu prie jo. Ar negalėtų ponas profesorius 
"paprašyti savo draugą, kapitoną Nemą, nors neilgam iškelti mus 
į žemę? Juk antraip užmiršime vaikščioti kietąja mūsų planetos 
dalimi! 

— Galiu, — atsakiau, — bet jis mūsų prašymą atmes. 

— O jei ponas profesorius pamėgintų surizikuoti — neatly- | 
žo Konselis.— Tada bent žinotume, ką manyti, kad kapitonas 
mums toks paslaugus. | 

Labai nustebau, kad kapitonas Nemas patenkino mano pra- | 
šymą ir buvo toks malonus, jog nepareikalavo pažado grįžti 
į laivą. Beje, bėgti per Naująją Gvinėją buvo nepaprastai pa- 
vojinga, ir aš nebūčiau Nedui Lendui pataręs pasiduoti tokiai 
pagundai. Verčiau būti belaisviu ,Nautiliuje“, negu patekti 
į laukinių papuasų nagus. 

Aš nesistengiau iškvosti, ar kapitonas Nemas vyks su mu- 
mis. Buvau įsitikinęs, kad niekas iš įgulos nelydės mūsų šioje 
kelionėje į krantą. Teks pačiam Nedui Lendui paimti į rankas 
vairą! Beje, iki kranto buvo ne daugiau kaip dvi mylios, ir 
Nedui Lendui bus vieni juokai išvesti menką valtelę pro rifų 
barjerus, tokius pavojingus dideliems laivams. 

Kita dieną, sausio 5, valtis buvo išimta iš lizdo ir tiesiai 
nuo denio nuleista į vandenį. Du vyrai lengvai atliko šį darbą. 
Irklai gulėjo valtyje, ir mes užėmėme savo vietas ant suolų. 

Aštuntą valandą, pasiėmę šautuvus ir kirvius, atsistūmėmė 
nuo „Nautiliaus“. Jūra buvo ganėtinai rami. Nuo kranto dvel- | 
kė lengvas vėjelis. Konselis ir aš sėdėjome prie irklų ir smar- 
kiai yrėmės. Nedas, sukinėdamasis vedė valtį pro siaurus, bu- 
rūnų sudarytus tarpus. Valtis, paklusdama vairui, lengvai lenkė 
vieną rifą po kito. 

Nėdas Lendas negalėjo paslėpti savo džiaugsmo. Jis jautėsi 
kaip kalinys, ištrūkęs į laisvę, ir visai negalvojo, kad turės 
vėl grįžti į tamsiąją. | 

— Mėsa!-— tvirtino jis.— Valgysim mėsą, ir dar kokią mė- 
są! Tikrą mėsą! Teisybė, be duonos! Aš nesakau, kad žuvis yra 
blogas daiktas, bet juk negalima amžinai maitintis žuvimi! Kąs- 
nelis šviežios mėsos, pakeptos ant žarijų, maloniai paįvairins 
kasdieninį mūsų stalą! 

— Smaližius!-—- įsiterpė Konselis.— Vien tik tai girdint, man 
seilės varva! 

— Reikės sužinoti, ar čionykščiuose miškuose nesiveisia 
stambieji žvėrys, — tariau aš.— lr ar kartais čionykščiai žvėrys 
nemedžioja medžiotojų? 

— Tegu ir taip, pone Aronaksai,— atsakė kanadietis, pra- 
šiepdamas dantis, aštrius kaip kirvio ašmenys.— Aš galėčiau 
suėsti nors tigrą, tigro file, jei saloje nebūtų kitų keturkojų. | 

— Bičiulis Nedas mus gąsdina — įterpė Konselis. k | 


— Kad ir koks būtų gyvūnas, beplunksnis keturkojis arba 
plunksnuotis dvikojis, aš jį pasveikinsiu šūviu! 

— Tai jau,—tariau aš, — misteris Lendas pradeda siautėti! 

— Nebijokite, pone Aronaksai,— atsakė kanadietis — irkitės 
iš peties! Nepraeis nė pusės valandos, ir aš jus pavaišinsiu sa- 
vo rankomis paruoštu patiekalu, 

Pusę devintos „Nautiliaus“ valtis sustojo prie smėlėto kran- 
to, laimingai prasmukusi pro rifų žiedą, supantį Gveboroaro 
salą. 


DVIDEŠIMT PIRMASIS SKYRIUS 


KELETAS DIENŲ SAUSUMOJE 


Aš ne be jaudinimosi išlipau į krantą. Nedas Lendas mėgi- 
no žemę koja, tartum žiūrėdamas, ar ji tvirta. O juk buvo pra- 
ėję tik du mėnesiai, kaip mes, anot kapitono Nemo, tapome 
„Nautiliaus“ „keleiviais“, trumpiau tariant, jo vado belaisviais! 

Po kelių minučių jau buvom per šautuvo šūvį nuo kranto. 
Žemė po mūsų kojomis susidėjo beveik vien iš koralinių klin- 
čių; bet, sprendžiant pagal išdžiūvusias upių vagas su išsimė- 
Čiusiais granito luitais, galėjai spėti, kad salos kilmė siekia 
seniausias geologines formacijas. 

Akiratį užstojo nuostabi miškų siena. Didžiuliai medžiai, gal 
dviejų šimtų pėdų aukščio, buvo apipinti išlakių lianų, kurios 
siūbavo, vėjeliui pūstelėjus, lyg tikri hamakai, sukurti pačios 
gamtos, Mimozos, fikusai, kazuarinos, tikai, hibiskai, pandanai, 
palmės su žaliomis girliandomis, vainikuojančiomis jų viršūnes, 
bylojo, kokia trapi čionykštė gamta. Po žaliais jų skliautais, 

"palei didžiulių medžių kamienus, vešliai augo orchidėjiniai, 
ankštiniai augalai ir paparčiai. 

Nuostabioji Naujosios Gvinėjos ilora nežavėjo kanadiečio: 
jis daugiau vertino tai, kas naudinga, negu tai, kas gražu. Ko- 
koso palmė atkreipė jo dėmesį. Jis numušė nuo medžio keletą 
kokoso riešutų, perskėlė juos, ir mes gėrėme jų pieną, valgėme 

„ kokoso minkštimą, jausdami pasitenkinimą, kad tai anaiptol ne- 
galėjo lygintis su „Nautiliaus“ meniu, “ 

— Puikumėlis!-— šūktelėjo Nedas Lendas. 

— Skanumėlis!-— pritarė Konselis. 


— Manau, kad jūsų Nemas nedraus atsigabenti į laivą rie- 
tuvę kokoso riešutų? — paklausė kanadietis. 

— Manau, kad nedraus— atsakiau aš.— Bet jis pats nė į bur- 
ną neims. 

— Juo blogiau jam,— tarė Konselis. 

— Juo geriau mums, — pataisė jį Nedas Lendas— Mums dau- 
giau liks! 

— Tik vieną žodį, misteri Nedai!— tariau žeberklininkui, jau 
ketinančiam kibti į sekančią palmę.— Kokoso riešutai — puikus 
daiktas, bet, prieš kraunant juos į valtį, gal vertėtų pirmiau su- 
žinoti, ar saloje nėra naudingesnių produktų. Šviežios daržovės 
labai praversių ,„Nautiliaus“ sandėliuose. 

— Ponas profesorius kalba protingai — tarė Konselis.— Aš 
siūlau palikti vietos trijų rūšių produktams: vieną vaisiams, ant- 
Tą daržovėms ir trečią žvėrienai, kurios, teisybę sakant, dar nė 
kvapo nesijaučia! 

— Konseli, liaukis nuotaiką gadinęs!— atsakė jam kana- 
dietis. 

— Žodžiu, reikia eiti toliau, — pasakiau aš.— Bet būkite at- 
sargūs! Sala, matyt, nėra gyvenama, bet vis dėlto čia gali būti 
medžiotojų, ne tokių skrupulingų žvėrienai, kaip mes! 

— Hr!.. Hr!..—sumykė Nedas Lendas, reikšmingai kalen- 
damas dantimis. 

— Ė-ė! Kas jums, Nedai?— sušuko Konselis. 

— Garbės žodis, — atsakė kanadietis — aš pradedu suprasti, 
kaip būtų smagu suryti žmogų! 

— Nedai! Nedai! Ką jūs kalbate?— sušuko Konselis.— Tai 
jūs, pasirodo, žmogėdra esate? Vadinasi, gyventi vienoje ka- 
jutėje su jumis neatsargu, kas būtų, jei atsibudęs staiga pama- 
tyčiau jau esąs perpus suėstas. 

— Mielas Konseli, aš jus myliu, bet ne taip, kad valgyčiau 
be ypatingo reikalo. 

— Abejoju!— atsakė Konselis.— Verčiau imkime medžioti! 
Kuo greičiausiai prišaudykime kokių nors žvėrių ir pasotinkime 
šitą kanibalą! Antraip ponas profesorius vieną gražų rytą iš 
savo tarno gali rasti tik „ragelius ir nagelius“! 

Taip pajuokavę, įlindomeę po žaliais skliautais ir per dvi 
valandas išvaikščiojome mišką skersai ir išilgai. 

Atsitiktinumas mums padėjo rasti valgomą daiktą. Užėjo- 
me medį — patį naudingąjį tropikų augmenijos pasaulio atsto- 
vą, suteikus; mums tą brangų produktą, kurio trūko „Nauti- 
liaus" laive. 

Aš čia kalbu apie duonmedį, kurių gausu Gveboroaro salo- 
je. Ypač buvo vertinga viena jo rūšis, neturinti sėklų, malajie- 
čių vadinama „rima“. 

Tas medis skiriasi nuo kitų medžių visiškai tiesiu ir lygiu 
kamienu, siekiančiu ligi keturiasdešimt pėdų aukščio. Jo vir- 
šūnė su dideliais daugiaskiaučiais lapais, gražiai užapvalinta, 
lyg kieno apkarpyta, aiškiai sako gamtininkui, jog jis aptiko 
„duonos medį“, kuris taip sėkmingai aklimatizavosi Maskareno 
salose. Tarp tankių lapų kabojo sunkūs apskriti decimetro skers- 
mens vaisiai šiurkščia oda, sudarančia kaip kokį šešiakampių 
tinklą. Šis naudingas medis, gamtos padovanotas kraštui, kur 
nėra grūdų duonos, nereikalauja priežiūros ir veda vaisius aš- 
tuonis mėnesius metuose. 

Nedas Lendas gerai pažinojo duonmedžio vaisius, Jis ne kar- 
tą jų valgė daugybėje savo kelionių ir iš jo minkštimo mokėjo 
paruošti sotų maistą. Pamatęs tuos medžius, jis pajuto, kaip pa- 
kio - Pone, — larė jis,— aš numirsiu, jei neparagausiu šios duo- 
nelėsi ||| 
— Ragaukite, mielas Nedai, ragaukite į sveikatą! Mes Lik 
dėl to čia ir išlipome, kad visko paragautume, Kirskite, kiek 
širdis trokšta! 

— Aš jau čia ilgai neužtruksiu — atsakė kanadietis. 

Ir, išsiėmęs padegamąjį stiklą, jis sukūrė ugnį iš žagarų; 
sausas medis netrukus linksmai ėmė traškėti O tuo tarpu 
Konselis ir aš rinkome nuo duonmedžio labiausiai prinokusius 
vaisius. Daugelis jų dar ne visai buvo priėję, ir stora oda den- 
gė baltą, dar pluoštingą minkštimą. Tačiau dažniausiai sultingi 
ir gelsvi vaisiai, rodos, tik laukė, kad juos kas nuskintų nuo 
šakelės. 

Tų vaisių minkštimas buvo be kauliukų. Konselis jų atnešė 
visą tuziną, ir Nedas Lendas, supiaustęs vaisius storais grieži- 
nėliais, įkišo į karštas žarijas, vis kalbėdamas: 

— Pamatysite, pone, kokia skani šita duona! 

— Ypač kada seniai besi ragavęs duonos, — tarė Konselis. 

— Tai net visai ne duona, — pridūrė kanadietis — 0 pyragai- 
čiai, kurie tirpsta burnoje! Jūs, pone, dar niekad jos neraga- 
vot 

— Niekad, Nedai. 

— Tai štai paragaukite — sotus daiktas. Jei neprašysite ki- 
tos porcijos, aš daugiau nebe žeberklininkų karalius! . 

Po kelių minučių išorinis vaisių apvalkalas visiškai nudegė. 
Iš vidurio pasirodė baltas minkštimas, panašus į duonos minkš- 
timą; žinovai sako, kad savo skoniu jis primena artišoką. 

Reikia pasakyti, kad duona buvo be galo skani, ir aš ją 
valgiau su dideliu malonumu. 

— Gaila, — tariau— kad ši tešla vargu ar gali ilgai išsilai- 
kyti, ir, man rodos, būtų tuščias darbas imti ją į laivą kaip 
maisto atsargą. 

— Susimilkite, pone|— šūktelėjo Nedas Lendas.— Jūs sam- 
protaujala kaip gamtininkas, 0 aš darbuojuosi Kaip bandelių 
kepėjas. Konseli, pririnkite, ir kiek galint daugiau, tų vaisių; 
atgal grįždami pasiimsime, 

— O kaip juos išlaikysite? — paklausiau kanadietį. 

— Iš minkštimo padarysiu rūgščią tešlą, ji ilgai Auocudės 
Kai tik reikės, ją iškepsiu laivo virtuvėje. Ir, nors duona bus 
kiek rūgštelėjusi, ji jums atrodys labai gardi. 

— Jei taip, misteri Nedai, tai aš pasakysiu, kad nėra ko 
geriau nė norėti, 

— O vis dėlio, pone profesoriau— atsakė kanadietis — dar 
neturime daržovių ir vaisių! 

— Na tai einam ieškoti vaisių ir daržovių! 

Baigę skinti duonmedžio vaisius, mes išėjome papildyti me- 
niu savo „žemiškajam“ pietų stalui. 

Mūsų triūsas nenuėjo niekais, ir apie pusiaudienį jau turė- 
jome pakankamai bananų. Šie švelnūs tropiniai vaisiai noksta 
apskritus metus, ir malajiškai jie vadinami pisangais. Jie 
valgomi žali. Be bananų, priraškėme daugybę jaksų, labai ašt- 
raus skonio, mango medžio vaisių ir nepaprastai didelių anana- 
sų. Nors su vaisiais sugaišomeė daug laiko, bet nesigailėjome, 

Konselis nenuleido akių nuo Nedo. Žeberklininkas drožė 
pirma visų ir, eidamas pro vaismedžius, vis pataikydavo nu- 
mušti geriausius vaisius mūsų provizijos atsargoms padidinti. 

— Manau, kad dabar esate patenkintas, mielas Nedai'— 
paklausė Konselis, 

— Hm!— numykė kanadietis. 

— Kaip čia dabar! Jūs vis dar nepatenkintas, 

— Šios žolelės negali pavaduoti pietų, — atsakė Nedas.— 
Tai tik prieskoniai prie pietų, desertas. O kurgi sriuba? Karš- 
tymai? 

— Tikrai, —tariau aš.— Nedas žadėjo mus pavaišinti muš- 
tais kotletais, bet, matyt, tai gryniausia fantazija! 

— Pone, — atsakė kanadietis, — medžioklė dar nesibaigė, me- 
džioklė dar prieš akis! Pakentėkite truputėlį Mes tikrai su- 
tiksime kokį nors plunksnuoti arba keturkojį gyvūną jei ne 
šioje vietoje, tai kur nors kitur... 


136 


— Jei ne šiandien, tai rytoj — pridūrė Konselis— O vis 
dėlto nereikėtų atsitolinti nuo kranto. Aš siūlau net grįžti prie 
valties. 

— Kaipgi taip! Jau/— sušuko Nedas. 

— Ligi nakties turime būti laive, — tariau aš. 

— O dabar kelinta valanda? — paklausė kanadietis. 

— Kokia antra, ne mažiau, — atsakė Konselis, 

— Kaip greitai eina laikas ant kietos žemės!-— šūktelėjo 
misteris Lendas atsidusęs. 

— I kelionę|— paragino Konselis. 

Atgal ėjome per mišką ir vis gausinome savo atsargas ko- 
pūstinio medžio lapais, kurių tekdavo kartis į pačią viršūnę, ir 
žaliomis ankštimis, kurias malajiečiai vadina „abru“. 

Kai pasiekėme savo valtį, buvome taip apsikrovę, jog vos 
bepaėjome. Bet Nedas Lendas išrado, kad provizijos dar ne- 
pakanka, ir likimas jam parodė savo malonę. Mes jau keti- 
nome sėsti į valtį, bet kanadiečio dėmesį staiga atkreipė sago 
medžiai iš vienaskilčių šeimos, siekiantys dvidešimt penkias— 
trisdešimt pėdų aukščio. Tie medžiai yra tokie pat vertingi, 
kaip ir duonmedžiai, ir visai pelnytai priskiriami prie naudin- 
giausiųjų Malajos Iloros atstovų. 

Tai buvo pirmovinių miškų sago palmės, kurios nereikalau- 
ja priežiūros ir dauginasi iš atžalų ir sėklų. 

Nedas Lendas žinojo, kaip apsieiti su tomis palmėmis. Jis 
paėmė kirvį, užsimojo iš peties ir vienu kirčiu paguldė žemėn 
dvi ar tris palmes. Baltos dulkės, aplipusios jų lapus, bylojo, 
kad vaisiai jau nunokę. 

Kanadiečio darbą stebėjau veikiau gamtininko, negu išalku- 
sio žmogaus akimis. Pirmiausia Nedas Lendas atplėšdavo nuo 
kiekvieno medžio sklypelį žievės, storumo kaip nykštys, ir iš 
po jos pasirodydavo tinklas plaušų, susiraizgiusių įvairių įvai- 
Tiausiais mazgais, surištų nelyginant kokiais lipniais miltais. 
Tie miltai ir buvo sago, valgomas daiktas, pagrindinis Melane- 
zijos gyventojų maisto produktas. 

. Nedas Lendas sukapodavo kamieną į gabalus, kaip kad ka- 

pojamos malkos, laikinai atidėdamas iš jo gautus miltus, ku- 
tiuos reikėjo išsijoti, norint juos atskirti nuo plaušų, paskui 
išdžiovinti prieš saulę ir pagaliau duoti jiems sustingti for- 
mose. 

Penktą valandą vakaro, susikrovę į valtį visą savo lobį, 
nuplaukėme nuo salos ir po pusvalandžio prisišliejome prie 
„Nautiliaus“ šono. Niekas neišėjo mūsų pasitikti. Milžiniškas 
plieninis cilindras atrodė tuščias. Nusimetęs nešulį, aš įėjau 

į savo kajutę. Ten jau man buvo pataisyta vakarienė. Pavalgęs 
nuėjau gulti. 

Kitą dieną, sausio 6, laive niekas nepasikeitė. Jokio triukš- 
mo, jokio ženklo gyvybės. Valtis siūbavo prie laivo šono. Ir 
mes nutarėme grįžti į Gveboroaro salą. Nedas Lendas tikėjosi, 
kad šį kartą medžioklė bus sėkmingesnė, negu vakar, ir norėjo 
pamėginti leistis į kitą dalį miško. 

Saulei tekant, mes jau buvome kelionėje. Valtis, nešama 
jūros potvynio, netrukus pasiekė krantą. 

Mes išlipome į sausumą ir, nusprendę, kad užvis geriausia 
bus pasitikėti kanadiečio instinktu, nusekėme paskui jį, ne 
kartą rizikuodami pamesti iš akių ilgakojį savo draugą. 

Nedas Lendas mus vedė gilyn į vakarinę dalį salos. Pabri- 
dę keletą žingsnių vandeniu, mes išėjome į lygumą, apsuptą 
nuostabiai gražaus miško. Palei upokšnius klaidžiojo keletas 
tulžių, bet, mums artinantis, jie nuskrido. Matyt, šie sparnuo- 
čiai ne kartą buvo susidūrę su mūsų giminės dvikojais ir ži- 
nojo, ko gali tikėtis iš žmogaus. Todėl nusprendžiau, kad 
sala, jei ji net negyvenama, tai vis dėlto lankoma žmogiškų 
būtybių. 

Perėję gana vešlią laukymę, mes pasiekėme jauno miškelio 
pakraštį, kur klegėjo paukščiai ir plumpsėjo daugybė sparnų. 

— Čia tik vieni paukščiai, — tarė Konselis, 

— Bet juk būna ir valgomų paukščių! atsakė žeberkli- 
ninkas. 

— Kažin, mielas Nedai,— paprieštaravo Konselis— aš ma- 
tau tik papūgas. 

— Brangus Konseli,— oriai atsakė Nedas —ir papūga ne 
blogesnė už fazaną, jei valgyti nėra ko. 

— O aš pasakysiu — pridūriau— kad tas paukštis, gerai 
jį pataisius, visiškai tiktų pusryčiams. 

Ir tikrai, tankioje medžių lapijoje suko lizdus ištisas pul- 
kas papūgų, kurios, rodės, tuoj tuoj prakalbės žmogaus balsu, 
jei kas būtų jas to mokinęs. Jos purpsėjo nuo vienos šakelės 
ant kitos, plepėjo su įvairiausių spalvų patinais. Čia buvo šal- 
muotųjų kakadu, orių, rodos, sprendžiančių kažkokią filosofinę 
problema; čia, tartum raudonos medžiagos skivytai, plaikstomi 
vėjo, šmėkščiojo skaisčių spalvų loriai; čia pat, plačiai išskėtę 
sparnus, švilpdami pralėkė kalaos ir džiugino akį lazūrinėmis 
subtiliausių atspalvių plunksnomis. Žodžiu, čia buvo atstovau- 
jamos visos sparnuočių būrio rūšys, nuostabiai gražių bet dau- 
giausia nevalgomų paukščių. 

Betgi šioje kolekcijoje trūko vieno eksponato, ir būtent, 
paukščio, kuris veisiasi šiuose kraštuose ir niekad neišskrenda 

"toliau, kaip Aru ir Papua salos. Bet vėliau likimas vis dėlto 
man suteikė progos pasigrožėti šiuo nuostabiu paukščiu. 
Perėję gana retą miškelį, mes patekome į laukymę, vieto- 
mis gana tankiai prižėlusią krūmokšnių. Čia pamačiau gana 
nuostabiai gražių paukščių, kurie, sprendžiant pagal tai, kaip 
susiklosčiusios ilgos jų plunksnos, buvo prisitaikę skristi prieš 
vėją. Banguojantis skrydis, grakštumas, kai jie brėžia du ratus, 
jų plunksnų mirgėjimas traukė ir žavėjo akį. Aš tuoj paži- 
nau tuos paukščius. 

— Rojaus paukščiai!-— sušukau. 

— Žvirblinių būrys, rojaus paukščių šeimos, — atsakė Kon- 
selis. 

— Ar ne kurapkinių šeimos?— paklausė Nedas Lendas. 

— Ne visai, misteri Lendai! Vis dėlto aš pasikliauju jūsų 
vikrumu ir tikiuosi, kad pagausite bent vieną šių nuostabiųjų 
tropinės gamtos tvarinių. 

— Pamėginsiu, pone profesoriau, nors man parankesnis že- 
berklas, negu šautuvas. 

Malajiečiai, kurie daug rojaus paukščių parduoda Kinijai, 
juos medžioja įvairiais būdais, bet mes negalėjome jais pasi- 
naudoti. Kartais jie stato raizgus medžių viršūnėse, kur užvis 
labiausiai mėgsta sukti lizdus rojaus paukščiai, kartais juos 
gaudo, aptepdami šakas ypatingais klijais, atimdami paukščiui 
galimybę judėti. O kartais užnuodija šaltinius, iš kurių papras- 
tai šie paukščiai geria vandenį. Mums beliko juos tik pašauti 
ore, Ir tikrai, mes tuščiai išlaidėme didelę dalį savo šovinių. 
Apie vienuoliktą valandą ryto perkopėme pirmąją kalnų 
virtinę, sudarančią centrinę dalį salos, ir nenušovėme jokio gy- 
vio. Jau pradėjo kamuoti alkis. Medžiotojai, tikėjęsi gausaus 
laimikio, apsigavo. Laimė, Konseliui, kuris pats dėl to labai 
nustebo, pavyko dviem šūviais pagret mus aprūpinti pusryčiais. 
Jis nušovė baltąjį balandį ir keršulį, kuriuos kaip mat nupešė- 
me ir, pamovę ant iešmo, ėmėme kepti ant ugnies, sukurtos iš 
sausų šakų. Tuo tarpu, kol kepė tie įdomūs paukščiai, Nedas 
Lendas ruošė duonmedžio vaisius. Balandį ir keršulį suvalgė- 
me net su kaulais ir išradome, kad tie paukšteliai labai skanūs. 
Muškato riešutai, kuriais jie minta, teikė jų mėsai ypatingo 
aromato ir skonio. 

— Tartum nupenėtos vištos, lesintos triufeliais— tarė Kon- 
selis, 

— Na, o ko dar jums trūksta, Nedai?— paklausiau kana- 
diečio. 

— Keturkojo gyvūno, pone Aronaksai,— atsakė Nedas Len- 
das.— Visi šie balandžiai tinka tik užkandai, tik lūpoms patau- 

kuoti. Aš nenurimsiu, kol nenušausiu gyvūno, tinkamo kot- 
letams! $ 

— Na ką gi! Medžiosime toliau,— tarė Konselis.— Tik grįž- 
kime atgal prie kranto. Mes dabar esame prie pat priekalnių, 
o man rodosi, kad medžioti geriau būtų miškuose. 

Konselis sakė teisybę, ir mes paklausėme jo patarimo. Po 
valandos priėjome tankų mišką, kuriame augo vien tik sago 
medžiai. Po mūsų kojomis šliaužiojo gyvatės, teisybė, nenuo- 
dingos. Rojaus paukščiai nuskrisdavo vos tik mums pasirodžius, 
ir aš jau buvau nustojęs vilties pagauti bent vieną jų, tik 
staiga Konselis, ėjęs pirma visų, pasilenkė, džiaugsmingai su- 
šuko ir grįžo, rankose laikydamas nuostabiai gražų rojaus 
paukštį. 

— Bravo, Konseli!-- sušukau aš. 

— Ponas profesorius labai malonus, — tarė Konselis. 

— Ką jau čia, mano mielas, tu labai vikriai atlikai tą dar- 
bą! Pagauti paukštį gyvą, ir dar plikomis rankomis! 

— Jei ponas profesorius užsigeistų pažvelgti į jį iš arčiau, 
jis pamatytų, kad mano nuopelnai ne tokie jau dideli. 

— Kodėl, Konseli? 

— Todėl, kad paukštis girtas! 

— Girtas? 

— Taip, pone, apsvaigęs nuo muškato riešutų, kurių jis 
prisirijo, tupėdamas po muškato medžiu, kur aš jį ir sugavau. 
Pažiūrėkite, mielas Nedai, tik pažiūrėkite! Štai kokios pragaiš- 
tingos nesusilaikymo pasekmės! 

— Šimts velnių!— šūktelėjo kanadietis— Rado kuo mane 
maitinti! O ar aš daug išgėriau džino per šiuos du mėnesius? 

Aš tuo tarpu tyrinėjau įdomųjį paukštį. Konselis neklydo. 
Rojaus paukštis buvo apdujęs nuo svaigių muškato riešutų sul- 
čių ir visiškai netekęs jėgų. Jis negalėjo skristi. Jis vos be-- 
pavilko kojas. Bet man tai mažiausiai rūpėjo, ir aš jį palikau 
išsiblaivyti nuo muškato svaigulio. 

Pagautas paukštis priklauso gražiausiai iš aštuonių rūšių ro- 
jaus paukščių, gyvenančių Naujojoje Gvinėjoje ir gretimose 
salose, Tai buvo rojaus paukštis „didysis smaragdas“, labai re- 
tai kur aptinkamas. Ilgio jis turėjo trisdešimt centimetrų. Jo 
galva buvo palyginti maža, akys arti viena „kitos abipus snapo, 
taip pat nedidelės. Paukščio plunksnos buvo nepaprastai gra- 
žios ir nuostabaus spalvų derinio: snapas geltonas, kojų pirš- 
teliai ir nagai tamsiai rudi, sparnai šviesiai rudi su tamsraudo- 
niu apvadu, kuodas ir pakaušis šviesiai geltoni, kaklas smarag- 
dinis, pilvelis ir krūtinė tamsiai kaštoniniai. Abi išsikišusios 
siauros kaip siūleliai uodegos plunksnos dailiai išlenktos, šo- 

ninės plunksnos nuostabaus lengvumo ir įmantraus grožio. Trum- 
piau sakant, tai buvo pasakų paukštis, kuriam čiabuviai sulei- 
kė poetinį pavadinimą „saulės paukštis“. 

Aš labai norėjau parsivežti į Paryžių šį nuostabų egzemplio- 
rių ir jį padovanoti Botanikos sodui, kur nėra nė vieno gyvo 
rojaus paukščio. 

— Vadinasi, tai retai aptinkamas paukštis? — paklausė kana- 
dietis. Jis, kaip medžiotojas, nelabai tevertino gyvūnus grožio 
požiūriu. . 

— Be galo retai, mielas mano; ir, svarbiausia, jį sunku pa- 
gauti gyvą. Net užmuštų paukščių odelės labai branginamos,. 
Todėl čiabuviai padirbinėja jų iškamšas, kaip kad daromi per- 
lai ir briliantai. 

— Kaip!— sušuko Konselis.— Daromos netikros rojaus paukš- 
čių iškamšos? 

Taip, Konseli. 

Ir ponas profesorius žino, kaip tai daroma? 

Suprantama. Rojaus paukščiai, pučiant rytų musonui, iš- 
mėto savo gražiąsias uodegos plunksnas, kurios gamtininkų 
kalba vadinamos „subaliarinėmis“. Šias plunksnas ir rankioja 
paukščių padirbinėtojai; paskui jie gražiai jas įklijuoja arba 
įsiuva į kokios nors paprasčiausios papūgos uodegą, prieš tai 
apipešioję tą papūgą. Paskui uždažo siūles, nulakuoja paukštį 
ir šituos savotiško savo meistriškumo kūrinius išveža į Europos 
muziejus arba parduoda privačiam kolekcionieriui. 

— Na tai kas, — tarė Nedas Lendas.— Jei paukštis ir padirb- 
tas, užtat plunksnos tikros. Aš čia nematau didelės bėdos, juk 
paukštis perkamas ne kepsniui! 

Bet jei mano troškimas turėti gyvą rojaus paukštį išsipildė, 
tai kanadiečio medžiotojo troškimai dar nebuvo išsipildę. Pa- 
galiau apie antrą valandą popiet Nedui Lendui pavyko nu- 
šauti puikią miško kiaulę, čiabuvių vadinamą „bari-utanga“. Šio 
žvėries mums kaip tik trūko, ir mes dabar turėjome tikro ke- 
turkojo mėsos. Nedas Lendas didžiavosi savo sėkme. Kiaulė, 
kliudyta elektrinės kulkos, buvo nudėta negyvai. Kanadietis 
nudyrė jai kailį, išmėsinėjo ir pripiaustė kokį pustuzinį kot- 
letų vakarienei. Po to vėl pakilome į medžioklę, ir netrukus ji 
buvo apvainikuota medžiokliniais Nedo ir Konselio žygdarbiais. 

Du bičiuliai, benaršydami po krūmus, pabaidė kaimenę 
kengūrų. Gyvuliai leidosi bėgti, pasišokėdami trumpomis savo 
kojomis. Bet, nors ir kaip greitai bėgo žvėreliai, elektrinės kul- 
kos juos guldė vieną po kito. Ž 

— Ak, pone profesoriau!-— sušuko Nedas Lendas, pagautas 
medžioklės įkarščio— Kokia puiki žvėriena, ypač kai ji šutin- 

ta! Kiek čia maisto išteklių „Nautiliui“. Dvi! Trys! Penkios 
nudobtos. Tik pagalvokite, mes vieni suvalgysime šią mėsą, 
o tie paikiai laive negaus nė kąsnelio! 

Aš manau, kad iš didelio džiaugsmo kanadietis būtų iššau- 
dęs visą bandą, jei nebūtų taip užsiplepėjęs! Bet jis pasitenkino 
nušovęs tuziną šių įdomių sterblinių, kurie, anot Konselio, su- 
daro pirmąjį būrį žinduolių, neturinčių placentos. 

Gyvuliai buvo nedideli. Jie priklauso „kengūrinių triušių“ 
rūšiai, daugiausia gyveno medžių drevėse ir buvo labai šmaikš- 
tūs. Nors šitie žvėriukai ir nėra stambūs, jų mėsa laikoma vie- 
na gardžiausių. 

Mes buvome labai patenkinti medžioklės laimikiu. Patyręs 
tokią didelę. sėkmę, Nedas siūlė rytojaus dieną vėl grįžti į tą 
puikią salą ir iššaudyti visus maistui tinkamus keturkojus. Bet 
jis, kaip paprastai, išleido iš galvos nenumatytas aplinkybes. 

Apie šeštą valandą vakaro išėjome į pajūrį. Valtis tebesto- 
vėjo pirmykštėje savo vietoje. Už dviejų mylių nuo kranto 
dunksojo virš vandens „„Nautiliaus“ siluetas, primindamas ruo- 
želį rilų. 

Nedas Lendas, negaišdamas laiko, ėmė gaminti pietus. Jis 
buvo tikras meistras virėjo mene. Šnicelis iš „buri-utango“ 
kaip mat ėmė čirškėti ant žarijų, skleisdamas be galo gardų 
kvapą. 

Bet, rodos, ir aš pradedu eiti kanadiečio pėdomis, ir aš ne- 
tveriu iš džiaugsmo, pamatęs gabalą keptos mėsos! Teatleidžia 
man skaitytojai, kaip ir aš atleidžiu misteriui Lendui, ir dėl tos 
pačios priežasties, bendrą visų mūsų silpnybę! 

Pietūs išėjo nuostabūs. Du keršuliai užviršavo šį prabangų 
meniu. Sago tešla, duonmedžio vaisiai, keletas mangų, gal šeše- 
tas ananasų ir paraugintos kokoso riešutų sultys nuteikė mus 
kuo puikiausiai. Aš netgi įtariu, kad gerbiamųjų mano bendra- 
keleivių mintys nebuvo pakankamai blaivios. 

— O kas būtų, jei šiandien negrįžtume į „„Nautilių“?— pa- 
klausė Konselis. 

— O kas būtų, jei mes niekad tenai negrįžiume?— pridūrė 
Nedas Lendas. 

Tą akimirką prie mūsų kojų nukrito akmuo, ir žeberklinin- 
ko klausimas liko be atsakymo. 

DVIDEŠIMT ANTRASIS SKYRIUS 


KAPITONO NEMO ŽAIBAS 


Mes atsigręžėme į miško pusę; aš visas nutirpau, nespėjęs 
prikišti šaukšto prie burnos; Nedas Lendas valgė kaip valgęs. 

— Akmenys nekrinta iš dangaus, — tarė Konselis — nebent 
tik meteoritai. 

Antras akmuo, rūpestingai nuzulintas, išmušė Konseliui iš 
rankų gardžią keršulio kojytę, suteikdamas jo žodžiams dar di- 
desnį svorį. 

Pašokę ir užsimetę ant pečių šautuvus, pasiruošėme atremti 
puolimą. 

— Nejau beždžionės?— sušuko Nedas Lendas. 

— Kažkas į tą galą, — atsakė Konselis.— Laukiniai! 

— Į valtį!-— sušukau aš. Ir paknopstom puolėmė kranto 
link. 

Bėgt leidomės labai laiku. Dešinėje, per šimtą žingsnių nuo“ 
mūsų, prie miško, užstojančio atvirą horizontą, pasirodė čiabu- 
viai su lankais ir laidynėmis. Jų buvo apie dvidešimt. 

Krantas buvo už dešimties tuazų nuo mūsų. 

Laukiniai ėjo neskubėdami; bet, be jokio abejojimo, jie 
mus laikė priešais. Akmenys ir strėlės pilte pylėsi į mus! 

Nedas Lendas, nežiūrėdamas mums gresiančio pavojaus, ne- 
užmiršo pasigriebti su savim laimingai įgytos provizijos ir bė- 
go į valtį, po pažastimi laikydamas kiaulės skerdieną ir kengū- 
Ią rankose! 

Po dviejų minučių jau buvome pakrantėje. Provizijai ir gink- 
lams sukrauti į valtį, atstumti ją nuo kranto, sėsti prie irklų 
pakako vienos minutės. Vos spėjome nuplaukti porą kabeltovų, 
o jau gera šimtinė laukinių, kurie mus vijosi, klaikiai staug- 
dama ir grėsmingai mosikuodama rankomis, buvo subridusi iki 
juostos į vandenį. Aš žiūrėjau įsmeigęs akis į „Nautilių“, tikė- 
damasis, kad čiabuvių riksmai atkreips įgulos dėmesį. Bet ne! 
Ant didžiulio povandeninio laivo, stovinčio netoli kranto, nie- 
ko nebuvo matyti! 

Po kokių dvidešimties minučių pakilome į „Nautilių“. Liu- 
kas buvo atidarytas. Pririšę valtį, suėjome į vidų. 

Salone kažkas grojo vargonais. Aš ten įėjau. Kapitonas Ne- 
mas, palinkęs prie klavišų, buvo nugrimzdęs į garsų pasaulį. 
— Kapitone!-— tariau jam, 

Jis negirdėjo. 

— Kapitone!-— pakartojau, paliesdamas jo petį. 

Jis krūptelėjo ir atsigręžė. 

— A, tai jūs, pone profesoriau!— tarė jis— Ar sėkminga 
buvo medžioklė? Ar padidinote savo herbarą? 

— Labai sėkminga, kapitone, — atsakiau.— Bet tik nelaimė, 
kad mes atsivedėme paskui save visą minią dvikojų. 

— Kokių dvikojų? 

— Laukinių! 

— Laukinių?— pakartojo kapitonas Nemas pašaipiu tonu— 
Ir jūs stebitės, pone profesoriau, kad, žengęs žingsnį bet kurio- 
je Žemės rutulio dalyje, jūs sutinkate laukinius? Laukiniai! Bet 
kur jų nėra? Ir kuo šitie žmonės, kuriuos jūs vadinate lauki- 
niais, blogesni už kitus? 

—- Bet, kapitone... 

— Jei kalbėsime apie mane, tai aš jų sutikdavau visur. 

— Ir vis dėlto, — prieštaravau,— jei jūs jų nenorite matyti 
ant „Nautiliaus“ denio, gal reiktų imtis kokių žygių? 

— Nesijaudinkite, pone profesoriau, bijoti jų nėra ko. 

— Bet jų labai daug. 

— Kiekgi jų priskaitėte? 

— Ne mažiau kaip šimtą. 

— Pone Aronaksai —tarė kapitonas Nemas, nepakeldamas 
pirštų nuo klavišų, — tegu visi Naujosios Gvinėjos gyventojai 
susirenka ant kranto, ir net tada „Nautiliui“ nebus ko bijoti 
jų užpuolimo. r 

Kapitono pirštai ėmė bėgioti klavišais; ir dabar aš pastebė- 
jau, kad jis lietė tik juodus klavišus. Todėl jo melodijos įgy- 
davo ypatingą škotišką koloritą. Jis užmiršo, kad esu čia pat, 
visiškai pasinerdamas į svajones. Daugiau jam nekliudžiau. 

Aš pakilau į denį. Jau buvo naktis. Šiose platumose saulė 
nusileidžia staiga. Šiuose kraštuose nežinoma, kas tai yra sam- 
brėškos. Gveboroaro salos apybraižos jau nesiskyrė nuo padū- 
mavusios tolumos. Bet ugnys, sukurtos ant kranto, bylojo, jog 
čiabuviai nė nemano skirstytis. 

Denyje vienui vienas išbuvau ilgas valandas, čia prisimin- 
damas čiabuvius, bet jau be baimės — kapitono pasitikėjimas 
savimi užkrėtė ir mane,— čia vėl, juos užmiršęs, gėrėjausi m1ruo- 
stabiu tropikų nakties gražumu. Mintimis nuskridau į Prancū- 
ziją, paskui į Zodiako žvaigždyną, kuris po kelių valandų su- 
žibės ties mano tėvyne. Tekėjo mėnuo tarp zenito žvaigždžių. 
Ir aš pagalvojau, kad šis ištikimas ir galantiškas mūsų planetos 
palydovas po dvidešimt keturių valandų vėl grįš į šiuos kraš- 
tus ir piestu pastatys jūrų vandenis, ir pakels mūsų laivą iš 
koralinio jo guolio. 

Apie vidurnaktį, įsitikinęs, kad tamsiuose vandenyse taip 
pat ramu, kaip ir pakrantės miškuose, aš nusileidau į kajutę 
ir ramiai užmigau. 

Naktis praėjo be jokių nuotykių. Papuasus, be abejojimo, 
gąsdino neregėta baisybė, išsitiesusi ant koralinės seklumos, 
kitaip pro atvirą liuką jie lengvai būtų galėję įsiskverbti 
į „Nautiliaus“ vidų. 

Sausio 8 dieną dešimtą valandą iškopiau į denį. Brėško ryt- 
metinė aušra. Rūkas sklaidėsi, ir netrukus vėl pasirodė sala: 
iš pradžių pakrančių apybraižos, paskui ir kalnų viršūnės. 

Čiabuviai vis dar būriavosi krante; jų buvo daugiau kaip 
vakar — kokie penki—šeši šimtai vyrų. Drąsesnieji, pasinaudo- 
ję atoslūgių, apnuoginusiu pakrantės rifus, pasirodė ne toliau 
kaip per du kabeltovus nuo „Nautiliaus“. Aiškiai mačiau jų 
veidus. Tai buvo tikri papuasai, atletinio sudėjimo, aukštomis 
stačiomis kaktomis, didelėmis, bet nepriplotomis nosimis ir bal- 
„tais dantimis. Graži padermė! Garbiniuoti plaukai, nudažyti rau- 
donai, griežtai skyrėsi nuo odos, juodos ir blizgančios kaip 
nubijiečių. Ausyse, perpus perskeltose, su žemyn nutemptais 
speneliais, buvo įverti kauliniai auskarai. Laukiniai, galima sa- 
kyt, buvo nuogi. Tarp jų pastebėjau keletą moterų su tikrais 
krinolinais, nupintais iš žolių; sijonukai vos dengė kelius ir lai- 
kėsi ant šlaunų už dumblių juosmens. Kai kurie vyrai nešiojo 
ant kaklo pusmėnulio pavidalo papuošalus ir karolius iš baltų 
ir raudonų stikliukų. Beveik visi jie buvo apsiginklavę lankais, 
strėlėmis ir skydais, o ant pečių turėjo pasikabinę tinklelius, 
pilnus apvalių akmenų, kuriuos jie puikiai laidė svilksnimis, 

Vienas vadų gana arti priėjo prie „Nautiliaus“ ir atidžiai 
ji apžiūrinėjo. Tikriausiai tai buvo aukščiausio rango „mado“, 
nes jis buvo užsimetęs be galo ryškių spalvų demblį su nėri- 
niais kraštuose, 

Nebūtų buvę sunku nušauti čiabuvį; bet aš nusprendžiau, 
kad bus išmintingiau palaukus, kol jie patys puls. Europie- 
čiams ir laukiniams susidūrus, mums pridera gintis, o ne pulti. 

Per visą atoslūgį čiabuviai be paliovos sukinėjosi aplink 
laivą, bet jokio priešiškumo nerodė. Aš nugirdau žodį asai, 
kurį jie dažnai kartojo, ir iš jų mostų supratau, kad jie man 
siūlo išlipti į krantą, bet to jų kvietimo nepaklausiau. 

Taigi valtis nejudėjo iš vietos, nors ir labai graužėsi mis- 
teris Lendas, kuriam nepaprastai knietėjo papildyti provizijos 
atsargas. Kanadietis negaišuodamas ėmė taisyti konservus iš 
mėsos ir miltų, atsivežtų iš Gveboroaro salos. Na, o laukiniai, 
tai jie vienuoliktą valandą ryto, vos tik prasidėjo potvynis ir 
koralinių rifų viršūnės ėmė semti vanduo, sugrįžo į krantą. 

Matyt, čiabuvių atėjo ir iš gretimų salų, arba, teisingiau, iš | 
Papua salos. Tačiau nebuvo matyti nė vienos pirogos. | 

Norėdamas paįvairinti laiką, aš sumaniau draga pagrandyti į 
jūros dugną, perdėm nusėtą kiaukutų, polipų ir prižėlusį dumb- 
lių; pro skaidrų vandenį akis įžvelgė jūros gelmes. Beje, ši 
diena buvo paskutinė „„Nautiliaus“ buvojimo diena šiuose kraš- 
tuose, kadangi rytoj, potvynio metu, pasak kapitono Nemo, 
. „Nautilius“ turėjo išplaukti į atvirą jūrą. 

Aš pasišaukiau Konselį, ir šis man atnešė lengvą dragą, pa- 
našią į tą, kuria gaudomos austrės. 

— Na, o ką laukiniai?— paklausė Konselis.— Ponui profeso- 
riui leidus, šie čiabuviai lyg ir ne tokie jau pikti! 

— Tačiau jie yra žmogėdros, mano bičiuli! 

— Tegu būna sau žmogėdros, o vis dėlto, galimas daiktas, 
jie yra dori žmonės!-— atsakė Konselis.— Argi smaguriautojas 
negali būti padorus žmogus? Tuodu dalykai vienas kitam ne- 
prieštarauja. 

— Gerai, Konseli, tegu bus, kaip tu manai! Sakysim, kad šie 
dori žmogėdros dorai ryja savo belaisvius. Bet aš nenorėčiau 
būti suvalgytas, nors ir dorai, todėl būsiu labai atsargus. Kapi- | 
tonas Nemas, matyt, neketina imtis jokių atsargumo priemonių. 
Ką gi, traukime tinklą! 

Ištisas dvi valandas mes uoliai draga grandėme jūros dug- 
ną, bet nieko įdomesnio nesugavome. Į dragą pakliuvo daugybė 
įvairiausių kriauklių; čia buvo ir „Mido ausų“, arfų, karpijų 
ir ypač plaktukų, gal būt, gražiausių iš visų kada nors matytų. 
Įkliuvo ir keletas holoturijų, žemčiūginių kiaukutų ir gal tuzi- 
nas smulkių vėžlių, kuriuos pasilikome savo virtuvei. 

Ir štai, kada mažiausiai belaukiau sėkmės, į mano rankas 
pateko tikras gamtos stebuklas, teisingiau sakant, gamtos keis- 
tenybė, kuri labai retai kada aptinkama. Konselis, užmetęs 
dragą, ištraukė daugybę gana paprastų kiaukutų. Aš žvilgtelė- 
jau į tinklelį ir, įkišęs į jį ranką, su tikru konchiologiniu, o pa- 
prastai sakant, su tokiu spiegiamu klyksmu, koks kada nors 
išsiveržė iš žmogaus gerklės, ištraukiau kiaukutą. 

— Kas atsitiko ponui profesoriui?— paklausė nustebęs Kon- 
selis. — Gal kas įkando ponui profesoriui? 

Nusiramink, bičiuli mano! Bet aš mielai ir su pirštu atsi- 
sveikinčiau. dėl tokio radinio. 

— Sakote, radinio? 

— Štai dėl šio kiaukuto,— tariau aš, rodydamas jam daik- 
tą, kuriuo taip apsidžiaugiau. 

— Bet juk čia paprasčių paprasčiausia purpurinė alyva, aly- 
vų rūšies, dantytažiaunių būrio, pilvakojų klasės moliuskų 
tipo... 

— Teisingai, Konseli! Bet kiaukuto įvija eina ne iš dešinės 
į kairę, kaip paprastai, bet iš kairės į dešinę! 

— Nejaugi!— sušuko Konselis. 

— Taip, mano bičiuli! Kiaukutas kairysis! 

— Kiaukutas kairysis!— pakartojo  Konselis susijaudinusiu 
balsu. 

— Pasižiūrėkite į jo įviją! 

— Ak, jei ponas profesorius teiktųsi manimi patikėti. — ta- 
rė Konselis, paėmęs drebančia ranka brangųjį kiaukutą,— aš 
dar niekad taip nesijaudinau! 

Ir buvo ko jaudintis! Pagal gamtininkų stebėjimus yra ži- 
noma, kad gamtoje judėjimas vyksta iš dešinės į kairę. Visi 
šviesuliai ir jų palydovai brėžia ratus iš rytų į vakarus! Žmo- 
gaus dešinioji ranka išsivysčiusi labiau už kairiąją, taigi ir visi 
įrankiai, prietaisai, laiptai, spynos, laikrodžių spyruoklės pri- 
taikyti taip, kad reikėtų sukti iš dešinės į kairę. Gamta, suk- 
dama kiaukutus, laikosi to paties dėsnio. Kiaukuto įvijos su 
mažomis išimtimis taip pat eina iš dešinės į kairę. Tr jei pasi- 
taiko kiaukutas kairys, žinovai jį vertina kaip gabalą aukso. 

Taigi mudu su Konseliu žavėdamiesi žiūrinėjome savo lobį. 
Ir aš jau svajojau praturtinsiąs savo radiniu Paryžiaus muziejų, 
bet tą akimirką akmuo, paleistas kažkokio čiabuvio, sutrupino 
mūsų brangenybę Konselio rankoje. 

Aš surikau. Konselis, pagriebęs mano šautuvą, nutaikė į lau- 
kinį, mojavusį laidynę už dešimt metrų nuo mūsų. Aš puoliau 
prie Konselio, bet jis jau suskubo iššauti, ir elektrinė kulka su- 
daužė amuletinę apyrankę, puošusią laukinio riešą! 

— Konseli!-— sušukau aš.— Konseli! 

— Bet argi ponas profesorius nesiteikė matyti, kad šitas 
kanibalas pirmasis puolė į ataką? 

— Kiaukutas nevertas žmogaus gyvybės, — pasakiau aš. 

— Ak, koks niekdarys!-— sušuko Konselis.— Verčiau jis man 
petį būtų sutrupinęs! 

Konselis buvo nuoširdus, bet aš pasilikau prie savo nuomo- 
nės. Tačiau tą trumpą valandėlę, kol gaišome su kiaukutu, pa- 
dėtis pasikeitė. Gal dvi dešimtys pirogų suko aplink „Nauti- 
lių". Čiabuvių pirogos — paprastai kalbant, išduobti medžių blu- 
kiai, ilgos ir siauros, nuostabiai greitos ir stabilios dėl pritaisy- 
tos prie jų dvigubos balansinės bambuko karties, siekiančios 
vandens paviršių. Pirogas valdė vikrūs pusnuogiai irklininkai, 

ir aš ne be baimės stebėjau, kaip jie vis artėja prie mūsų 
laivo. 

Papuasai jau, matyt, buvo ne kartą susidūrę su europiečiais 
ir jų laivus pažinojo. Bet šis ilgas plieninis cigaras, vos ky- 
šantis iš vandens, be stiebų, be kaminų! .. Ką jie galėjo pagal- 
voti? Nieko gero, nes kurį laiką jie lūkuriavo gana toli 
nuo mūsų. Tačiau, suklaidinti laivo rimties, papuasai pamažu 
įsidrąsino ir dabar laukė progos sueiti su mumis į pažintį. Bet 
kaip tik šios pažinties ir reikėjo vengti. Mūsų šautuvai, šaudę 
be garso, negalėjo išgąsdinti čiabuvių, pripažįstančių tik trenks- 
mingus ginklus. Audra be perkūnijos dundėjimo mažiau gąs- 
dina žmonės, nors pavojingas yra ne griausmas, o žaibas. 

Pirogos priplaukė gana arti „Nautiliaus“, ir į laivą pasipylė 
tikras lietus strėlių. 

— Šimts velnių! Lyg kruša krinta!— tarė Konselis— Ir, ką 
gali žinoti, gal ši kruša užnuodyta! 

— Reikia įspėti kapitoną  Nemą,— sušukau, leisdamasis 
į liuką. 

Aš nuėjau tiesiai į saloną. Ten nieko nebuvo. Nuspren- 
džiau pasibelsti į kapitono kajutę. 

— Prašom,— išgirdau atsakymą anapus durų. Aš įėjau į ka- 
jutę. Kapitonas Nemas kažką atsidėjęs skaičiavo, popieriuje 
mirguliavo X ženklai ir sudėtingos algebros formulės. 

— Aš jus sutrukdžiau?— paklausiau, stengdamasis būti man- 
dagus. 

— Visiškai teisingai, pone Aronaksai,— atsakė man kapito- 
nas, — bet, matyt, jūs tai padarėte dėl rimtos priežasties? 

— Labai rimta priežastis! Čiabuvių pirogos apsupo „Nauti- 
lių“. ir po kelių minučių, tur būt, gausim atremti laukinių ant- 
puolį. 

— A-a!--ramiai tarė kapitonas Nemas.— Tai jie atplaukė 
pirogomis? 

Taip, kapitone! 

Na, ką gi! Reikia uždaryti liuką. 

Būtinai! Ir aš atėjau jums pasakyti... 

Nieko negali būti papraščiau,— tarė kapitonas Nemas. 

Ir, paspaudęs elektros skambučio mygtuką, jis perdavė lai- 
dais atitinkamą įsakymą įgulos kubrikui, 

— Štai ir viskas, pone profesoriau,— tarė jis po valandė- 
lės.— Valtis padėta į vietą, liukas uždarytas. Tikiuosi, jūs ne- 
bijote, kad šitie ponai pramuš laivui šoną, kurio nepajėgė pra- 
kalti jūsų fregatos sviediniai? 

— Aš ne apie tai, kapitone! Yra kitas pavojus. 

— Koks gi, pone! 


— Rytoj šią pat valandą teks atidaryti liuką ir prisiurbti 
šviežio oro į „Nautiliaus“ rezervuarus. 

— Visiškai teisingai, pone! Mūsų laivas kvėpuoja lygiai taip 
pat, kaip ir banginiai. 

— Na, o tuo metu papuasai užims denį! Kaip tada nuo jų 
apsiginsime? = 

— Vadinasi, jūs esate įsitikinęs, kad jie užsikraustys ant 
denio? 

— Taip, įsitikinęs! 

— Na, ką gi, pone, tegu užsikrausto. Nežinau, kodėl jiems 
turėčiau trukdyti. Iš tikrųjų tie papuasai — dideli vargšai! Aš 
nenoriu, kad dėl mano atsilankymo prie Gveboroaro salos 
padėtų galvą bent vienas šių nelaimingųjų! 

Buvo pasakyta viskas, ir aš jau norėjau išeiti. Bet kapito- 
nas Nemas mane sulaikė ir pasisodino šalia savęs. Jis susido- 
mėjęs klausinėjo apie mūsų išvykas į salas, apie mūsų me- 
džioklę ir, rodos, niekaip negalėjo suprasti, kodėl kanadietis 
toks didelis mėsėdis. Paskui ėmėme kalbėtis kitomis temomis; ir, 
nors kapitonas Nemas nepasidarė atviresnis, vis dėlto jis man 
pasirodė žymiai malonesnis. 

Užsiminėme ir apie „Nautilių“, užėjusį ant seklumos tuose 
pačiuose vandenyse, kur vos nežuvo Diumono Diurvilio kor- 
vetė. 

— Tasai Diurvilis buvo vienas didžiųjų jūsų jūrininkų. — 
tarė kapitonas,— ir vienas iš šviesiausių to meto keliauninkų! 
Tai prancūzų kapitonas Kukas. Nelaimingas mokslininkas! Per- 
plaukti begalinius Pietų ašigalio ledynus, koralinius Okeanijos 
rilus, ištrūkti iš kanibalų rankų Ramiojo vandenyno salose — 
ir kvailai žūti per priemiestinio traukinio katastrofą! Jei šis 
energingas žmogus paskutinėmis savo gyvenimo akimirkomis 
dar turėjo laiko pagalvoti, galite įsivaizduoti, ką jam teko iš- 
kentėti! 

Tardamas šiuos žodžius, kapitonas Nemas labai jaudinosi, 
ir jo jaudinimasis teikė jam garbės. 

Paskui su jūrlapiu rankose pasekėme visus prancūzų jū- 
reivio ekspedicijų kelius, visas jo klajonės aplink pasaulį, 
įskaitant ir jo mėginimus nusigauti į Pietų ašigalį, pasibaigu- 
sius Adelės ir Liudviko Pilypo žemių atradimu. Pagaliau per- 
žiūrėjome hidrografinius jo aprašymus ir didžiausių Okeanijos 
salų žemėlapius. 

— Tai, ką jūsų Diurvilis padarė jūrų paviršiuje,— tarė ka- 
pitonas Nemas— aš pakartojau vandenynų gelmėse, bet mano 
tyrinėjimai, beje, žymiai tikslesni, neatsiėjo tiek daug pa- 
stangų. „Astroliabija“ ir „Zele“, kurios nuolat turėjo grumtis 

su jūrų audromis, negali lygintis su ,„Nautilium“,— tai juk tik- 
ras povandeninis namas su ramiu darbo kabinetu! 

— Bet vis dėlto, kapitone, — tariau aš,— Diumono Diurvilio 
korvečių ir „Nautiliaus“ kelionės turi ir šiokio tokio pana- 
šumo. 

— Kokio būtent? 

— „Nautilius“, kaip ir korvetės, bemaž šioje pačioje vie- 
toje užplaukė ant seklumos! 

— „Nautilius“ neužplaukė ant seklumos, — šaltai atsakė ka- 
pitonas Nemas.— „Nautilius“ taip padarytas, kad gali amžinai 
ilsėtis jūros prieglobstyje. Ir man nereikės, kaip Diurviliui, dėti 
neįmanomas pastangas, nuimant nuo seklumos savo korvetės; 
„Astroliabija“ ir „Zele“ vos nežuvo šiame sąsiauryje, o mano 
„Nautiliui“ negresia nė mažiausio pavojaus. Rytoj skirtu laiku 
jūros potvynis atsargiai pakels laivą, ir jis išplauks į atvirą 
jūrą. 

— Kapitone,— atsakiau aš — abejoju, ar... 

— Rytoj, —tarė užbaigdamas kapitonas,— rytoj, dvi valan- 
dos keturiasdešimt minučių po vidurnakčio, „Nautilius“ pakils 
ir, visiškai nenukentėjęs, išplauks iš Toreso sąsiaurio. 

Sulig šiais žodžiais, pasakytais labai griežtu tonu, kapito- 
nas Nemas atsistojo ir nežymiai linktelėjo galvą, o tai reiškė: 
pokalbis baigtas! Aš išėjau iš kajutės ir pasukau į savo kampą. 

Ten radau Konselį, kuris norėjo žinoti, kokie mano pasi- 
matymo su kapitonu rezultatai. 

— Mano bičiuli,— tariau aš, Kapitonas mane išjuokė, vos 
tik užsiminiau, kad Papua čiabuviai gali būti pavojingi ,,„Nau- 
tiliui“. Na, ką gi! Pasitikėsime kapitonu ir palinkėsime sau la- 
bos nakties! 

— Ar ponui profesoriui nereikia jokių mano paslaugų? 

— Ne, mano bičiuli! O ką veikia Nedas Lendas? 

—- Ponui profesoriui leidus, — atsakė Konselis,— Nedas Len- 
das kepa kengūrienos paštetą. Paštetas, sako, būsiąs tikras ste- 
buklas! 

Likęs vienas, aš atsiguliau į patalą, bet miegojau blogai. Gir- 
dėjau, kaip pašėlusiai klykia laukiniai, užsikorę ant denio. Taip 
praėjo naktis. „Nautiliaus“ įgula vis dar nesiėmė jokių žygių. 
Kanibalai laivo įgulą tiek tegąsdino, kiek gąsdina forto karei- 
vius skruzdėlės, šliaužiojančios blindažais. 

Atsikėliau šeštą valandą ryto. Liukas buvo uždarytas. Va- 
dinasi, deguonies atsargos nuo vakar dienos nebuvo papildytos. 
Bet vis dėlto avariniai rezervuarai, laiku paleisti į darbą, įvarė 
kelis kubinius metrus deguonies, atgaivino orą. 


Iki vidurdienio dirbau kajutėje ir net probėgšmais nema- 
čiau kapitono Nemo. Laive nepastebėjau jokių ženklų, kad bū- 
tų ruošiamasi išplaukti. 

Dar kiek palaukęs, įėjau į saloną. Laikrodis rodė pusę tre- 
čios. Po dešimties minučių jūros potvynis turėjo pasiekti aukš- 
čiausią savo lygį, ir, jei kapitono Nemo apskaičiavimai teisin- 
gi, „Nautilius“ turėjo nueiti nuo seklumos. O jei ne, jis gaus 
ilgus mėnesius poilsiauti šiame koraliniame patale! 

Tuo tarpu pajutau, kad laivo korpusas ima krūpčioti, ke- 
tindamas greitai atsipalaiduoti! Išgirdau, kaip brazda jo apsiu- 
vai, gremždami kalkines nelygaus koralinio dugno nuosėdas. 

Dvi valandos trisdešimt penkios minutės į saloną įėjo ka- 
pitonas Nemas. 

— Išplaukiame,— larė jis. 

— A-a!..— pratariau. 

— Aš įsakiau atidaryti liuką. 

— O papuasai? 

— Papuasai?— pakartojo kapitonas Nemas, vos gūžtelėjęs 
pečiais. 

— O ar jie kartais neįsigaus į laivo vidų? 

— Kuriuo būdu? 

— Per atidarytą liuką. 

— Pone Aronaksai,— ramiai atsakė kapitonas Nemas,— ne 
visada galima įeiti pro „Nautiliaus“ liuką, net jei jis ir atda- 
ras būtų. 

Aš pasižiūrėjau į kapitoną. 

— Nesuprantate?— paklausė jis. 

— Nė per aguonos grūdą! 

— Prašau sekti paskui mane, ir jūs viską suprasite. 

Mes priėjome prie vidurinio trapo, Nedas Lendas ir Konse- 
lis jau buvo ten ir be galo susidomėję stebėjo, kaip keletas jū- 
rininkų kelia liuko dangtį, klykiant ir šūkaujant denyje lau- 
kiniams. 

Liuko dangtis atsidarė... Angoje pasirodė gal dvidešimt bai- 
sių fizionomijų. Bet pirmasis čiabuvis dar nespėjo įsikibti į tra- 
po turėklus, ir jau buvo nublokštas nežinomos jėgos. Laukinis, 
Klaikiai staugdamas, kūlvirsčiais leidosi bėgti atgal. 

Gal kokie dešimt jo tautiečių buvo bepuolą prie trapo, bet 
ir juos ištiko tas pats likimas. 

Konselis džiūgavo. Nedas Lendas, skatinamas laukiniško sa- 
vo instinkto, taip pat puolė prie trapo. Bet ir kanadietis buvo 
nublokštas į šalį, vos tik palietė turėklus. 

— Tūkstantis velnių!— šaukė jis — Mane trenkė žaibas! 

Tik dabar viską supratau. Metaliniai turėklai buvo tartum 
koks aukštos įtampos kabelis. Kiekvieną, kas tik juos paliesda- 
vo, trenkdavo elektros smūgis —ir tasai smūgis galėjo būti 
mirštamas, jei kapitonas Nemas į šį elektros laidininką būtų 
įjungęs visų savo baterijų srovę! Trumpiau kalbant, tarp puo- 
lančių ir mūsų buvo nuleista nelyginant elektrinė uždanga, 
pro kurią niekas negalėjo nebaudžiamas prasigauti. 

Išsigandę papuasai leidosi bėgti. O mes, tvardydami šypse- 
„hą, raminome ir glostėme Nedą Lendą, svaidantį keiksmus. 

Tuo tarpu devintoji banga iškėlė ant savo keteros „Nauti- 
lių“, ir pagaliau jis pakilo iš koralinio patalo. 

Buvo dvi valandos Keturiasdešimt minučių — laikas, duotas 
kapitono Nemo. Ėmė suktis sraigtai, ir vandenskrodis su di- 
dingų lėtumu pradėjo rėžti vandenyno bangas. Sraigtas sukosi 
vis greičiau, ir povandeninis laivas, iškilęs į paviršių, išplaukė 
iš pavojingų Toreso sąsiaurio vandenų sveikas ir nesužalotas, 


DVIDESIMT TREČIASIS SKYRIUS 


NEIŠAIŠKINAMAS MIEGUISTUMAS 


Rytojaus dieną, sausio 10, „Nautilius“ išplaukė į atvirą van- 

„denyną. Jis plaukė trisdešimt penkių mylių į valandą greitumu. 

Sraigto mentės mirgėjo taip smarkiai, kad aš negalėjau suskai- 
„„tyti, kiek kartų jis sukasi per minutę. 

Bet mano žavesiui nebuvo ribų, vos tik prisimindavau, kad 
elektra, ta stebuklingoji jėga, ne tik varo laivą, teikia šilumą 
ir šviesą, bet ir apsaugo nuo įvairių užpuolimų, jį paversdama 
nelyginant kokiu užburtu lobiu, kurio paliesti nevalia niekam, 
kam jis neskirtas. Ir nejučiomis aš vėl ėmiau galvoti apie žmo- 
gų, sukūrusį šį stebuklą! 

Mes plaukėme tiesiai į vakarus ir sausio 11 dieną aplenkė- 
me Veselio kyšulį ties 1357 ilgumos ir 107 šiaurės platumos, 
sudarantį rytinį Karpentarijaus įlankos kraštą. Koralinių rifų 
pasitaikydavo dažnai, bet jie buvo toli vienas nuo kito ir, be 
to, labai tiksliai sužymėti jūrlapyje. Ties 130“ ilgumos, ties de- 
šimtąja lygiagrete, kurios nenukrypdami laikėmės, „Nautilius“ 
laimingai praplaukė Mone burūnus ir Viktorijos rifus. 


Sausio tryliktąją įplaukėme į Timoro jūros vandenis priešais 
to paties pavadinimo salą 1227 ilgumoje. Ši sala, turinti tūks- 
tantį šešis šimtus dvidešimt penkias kvadratinės mylias, yra 
valdoma radžų. Radžos save vadina krokodilo sūnumis, trum- 
piau sakant, save kildina iš aukščiausių būtybių padermės, į ku- 
rią tik begali pretenduoti žmogus. Jų prosenoliai ropliai dar 
ir dabar gausiai veisiasi vietinėse upėse ir yra ypatingai ger- 
biami. Jie saugomi, lepinami, glamonėjami, šeriami, maistui 
jiems metamos jaunos mergaitės, ir vargas tam svetimšaliui, 
kuris pakelia ranką prieš šventą gyvulį! 

Bet „Nautilius“ nesusidūrė su šitomis biaurybėmis. Timoro 
salą matėm plaukdami pro ją, vidurdienį, kada kapilono padė- 
jėjas darė eilinius stebėjimus. Taip pat probėgomis mačiau ir 
Ročio salą, įeinančią į tą pačią grupę; kalbama, kad malajų 
prekyvietėse čiabuvės moterys garsėja ypatingu savo grožiu. 

Dabar „Nautilius“ pasuko į pietvakarius nuo anksčiau užsi- 
brėžtos platumos ir nuplaukė Indijos vandenyno link. Į kokius 
kraštus mus neša kapitono Nemo užmačia? Ar begrįš jis prie 
Azijos krantų? Ar priartės prie Europos krantų? Vargu! Kurių 
galų ten plauks žmogus, kuris bėga nuo gyvenamų kontinen- 
tų? Ar nepasiduos į pietus? Gal lenks Gerosios Vilties kyšulį, 
o paskui ir Horno kyšulį? Ar įsidrąsinęs nepasuks į Pietų aši- 
galį? O gal sugrįš į Ramiojo vandenyno jūras, kur povandeni- 
niam laivui tiek daug erdvės? Atsakymą duos aleitis. 

Praplaukę Kartje, Hibernijos, Seringapatamo, Skoto rifus, tas 
paskutiniąsias kietosios stichijos pastangas įveikti skystąją, sau- 
sio 14 dieną jau buvome už tokios ribos, kur nesimatė jokių 
žemės ženklų. „Nautilius“ ėmė plaukti vidutiniu greičiu ir 
pagal kapitono valią čia leisdavosi į jūrų gelmės, čia vėl kil- 
davo į vandenyno paviršių. 

Šio plaukimo metu kapitonas Nemas padarė įdomių stebė- 
jimų, kaip įvairiame gylyje pasiskirsčiusi mūsų planetos van- 
denynų temperatūra. Paprastomis sąlygomis jūrų temperatūrai 
matuoti vartojami labai sudėtingi prietaisai, kurių parodymais 
ne visada galima pasitikėti, ypač negalima pasikliauti termo- 
metriniais zondais, kurių stiklas dažnai neatlaiko giluminių 
vandens sluoksnių slėgimo, taip pat ir gaunamais parodymais 
tokių aparatų, kurių veikimas pagrįstas nevienodu kai kurių 
metalų elektros laidumu. Tikrinant gautus duomenis, kyla di- 
delių sunkumų. Tuo tarpu kapitonas Nemas žemutinio vandens 
temperatūrą matavo nusileisdamas į jūrų gelmes, ir jo termo- 
metras, liesdamas įvairaus gilumo vandens sluoksnius, duodavo 
tikslius ir neginčytinus parodymus. 

Taigi kapitonas Nemas pakaitomis vadavosi čia rezervua- 
rais, pripildytais vandens, čia gilumos vairais ir tokiu būdu tu- 
rėjo galimybę tirti temperatūrą, pradedant viršutiniais vandens 
sluoksniais ir baigiant giluminiais, pamažu leisdamasis į trijų, 
keturių, penkių, septynių, devynių ir dešimt tūkstančių metrų 
gylį; ir jis priėjo išvadą, kad visose platumose vandens tempe- 
ratūra tūkstančio metrų gylyje nukrinta iki keturių su puse 
laipsnio!. 

Šiuos tyrinėjimus aš sekiau itin dėmesingai. Savo bandymus 
kapitonas Nemas darė su neapsakoma aistra. Aš dažnai save 
klausdavau: kieno labui darė tuos bandymus? Žmonijos labui? 
Neįtikima, nes vis tiek kada nors jo triūsas žus drauge su juo 
pačiu kurioje nors jūroje, nepažymėtoje žemėlapyje! Ar lik 
jis neketina mane padaryti savo atradimų patikėtiniu Gal jis 
sumanė padaryti galą povandeninei mano kelionei? Bet galo 
dar nesimatė. 

Šiaip ar taip, kapitonas Nemas mane supažindino su duome- 
nimis, kuriuos jis gavo, tirdamas vandens sūdrumą didžiausiose 
Žemės rutulio jūrose. Iš šių mokslinių stebėjimų aš pasidariau 
toli gražu ne mokslinę išvadą, liečiančią grynai tik mane. Tai 
įvyko sausio 15 dienos rytą. Kapitonas Nemas, su kuriuo vaikš- 
tinėjome po denį, manęs paklausė, ar man žinomas jūros van- 
dens sūdrumas įvairiuose gyliuose. Aš atsakiau neigiamai, pri- 
durdamas, kad šioje srityje neturiu pakankamai patikrintų 
mokslinių tyrinėjimų. 

— Aš atlikau šiuos tyrinėjimus, — tarė jis,— ir laiduoju už 
jų tikslumą. 

— Gerai,— atsakiau aš,— bet „Nautiliaus“ pasaulis yra vi- 
siškai atskiras, ir jo mokslininkų atradimai niekad nepasieks 
Žemės. 

— Jūsų teisybė, pone profesoriau — tarė jis, trumpai paty- 
lėjęs.— Laivas yra atskiras pasaulis! Jis taip pat atsijęs nuo 
Žemės, kaip atsijusios planetos, nesisukančios drauge su Žeme 
aplink Saulę, ir mūsų veikalai taip pat nepasieks Žemės, kaip 
ir Saturno, ir Jupiterio mokslininkų veikalai. Bet jei jau liki- 
mas susiejo mūsų gyvenimus, aš jums patikėsiu galutinės sa- 
vo tyrinėjimų išdavas. 

— Klausau jūsų, kapitone. 

— Jums, pone profesoriau, be abejo, yra žinoma, kad jū- 
ros vandens sūdrumas yra didesnis, negu gėlo vandens, bet 
juk vandens sūdrumas ne visur vienodas. Iš tikrųjų, jei viene- 

! Tai yra tiesa, kalbant apie plačią juostą abipus pusiaujo tarp 
509 šiaurės ir pietų platumos. Labiau į šiaurę ir į pietus vandens tem- 
peratūra 100 metrų gylyje yra daug žemesnė. (Red, past.) 

tu laikysime sūdrumą gėlo vandens, tai Atlanto vandenyno 
vandens sūdrumas bus lygus vienam sveikam ir dvidešimt aš- 
tuonioms tūkstantosioms, Ramiojo vandenyno vandens sūdru- 
mas — vienam sveikam ir dvidešimt šešioms tūkstantosioms, ir 
vienam sveikam ir trisdešimt tūksiantųjų — Viduržemio jūros 
vandens... 

„A-a!-— pagalvojau, — jis užsuka ir į Viduržemio jūrą!“ 

— „„4r vienam sveikam ir aštuoniolikai tūkstantųjų — Jo- 
nėnų jūros vandens, ir vienam sveikam ir dvidešimt devynioms 
tūkstantosioms — Adrijos jūros vandens. 

Matyt, ,„Nautilius“ nevengia ir pačių judriausių Europos 
jūrų. Iš to pasidariau išvadą, jog kada nors — ką gali žinoti, 
gal ir greitai — mes prisiartinsime prie civilizuotesnių konti- 
nentų. Ir pamaniau, kad Nedas Lendas, visai suprantama, apsi- 
džiaugs šitokia galimybe. Kurį laiką mudu su kapitonu kiauras 
dienas darėme mokslinius tyrinėjimus — nustatinėjome jūros 
vandens sūdrumą įvairiuose gyliuose, vandens sluoksnių laidu- 
mą šviesai, — ir visais atvejais kapitonas Nemas parodė nuosta- 
bų sumanumą, prilygstantį dėmesiui, kurį jis skyrė man. Pas- 
kui vėl dingo, ir aš vėl likau vienišas povandeniniame jo 
laive. 

Sausio šešioliktąją „Nautilius“, rodos, nugrimzdo į miegą 
per keletą metrų nuo jūros lygio. Elektros mašinos sustojo, 
sraigtas nesisuko, palikdamas laivą srovės valiai. Aš nuspren- 
džiau, kad įgula remontuoja mašinas, nes pastarosiomis dieno- 
mis jos dirbo su didele įstanga. 

Tą dieną aš ir mano draugai stebėjome įdomų reiškinį. Sa- 
lono langų sąvaros atsistūmė. Elektros prožektorius nebuvo už- 
degias. Dangus, aptrauktas audros debesų, skleidė silpną švie- 
są į viršutinius vandens sluoksnius. Mus supančioje skystoje 
terpėje buvo prieblanda. 

Aš gėrėjausi vandens gaivalu šitoje prieblandos šviesoje, ir 
didelės žuvys, kaip kiniški šešėliai, šliaužė pro mus. Ir staiga 
įplaukėme į ruožą skaidrios šviesos. Iš pradžių pagalvojau, kad 
sušvito prožektorius ir, atsidūrę jo spindulių ruože, sutvisko 
tamsūs vandenys. Bet apsirikau ir, atidžiai įsižiūrėjęs, suvokiau 
savo klaidą. 

„Nautilių“ srovė nunešė į švytinčius vandens sluoksnius, žė- 
rinčius ugnimis, itin akinamomis jūros gelmių tamsoje. Tai švy- 
tuliavo miriadai mikroskopinių jūros organizmų. Šviesavimo 
intensyvumas dar didėjo ir dėl to, kad ugnies srautas atsispin- 
dėjo nuo metalinių laivo šonų. Ta švytuliuojanti vandens masė, 
nelyginant aukštakrosnė, žarstė tartum kokias ugnies sroves, ir 

ž no po tūkstančiai kibirkščių, čia vėl virsdavo lyg vientisa iš- 

tirpdyto švino čiurkšle. Viskas aplink šią liepsnojančią erdvę 
skendėjo šešėlyje, jei tokia sąvoka čia tinka! Ne! Čia nebuvo 
dirbtinė mūsų prožektoriaus šviesa! Čia buvo jaučiama gyvy- 
binių jėgų gausa! Čia buvo gyva šviesa! 

Ir iš tikrųjų, šiuose vandenyse susitelkė žiuželinių jūros nak- 
tinukių (Noctiluca miliaris), tikriausių drebutinių rutulėlių su 
siūliniais čiuptuvais, sudarančių ištisas kolonijas: trijose dešim- 
tyse kubinių centimetrų vandens jų priskaitoma iki dvidešimt 
penkių tūkstančių. Naktinukių šviesavimą dar didino virpantis 
medūzų spingsuliavimas, foladų ir daugelio kitų fosioruojan- 
čių, šviesesnės medžiagas išskiriančių organizmų švytėjimas. 

Daugel valandų „Nautilius“ plaukė šviečiančiuose vandeny- 
se; mūsų žavesiui nebuvo galo, kai pamatėme didelius jūros 
gyvūnus, išdykaujančius kaip salamandros toje ugnyje! Šioje 
gyvoje šviesoje pliuškenosi grakštūs ir miklūs delfinai, tie ne- 
nuilstantys jūros klounai, ir uraganų pranašas — kardžuvė tri- 
jų metrų ilgio, protarpiais paliečianti baisiu savo kardu krišto- 
linį stiklą. Paskui pasirodė smulkesnės žuvys, nugararagiai, 
makrelės šoklės, šeriadančiai (chirurgai didžnosiai) ir šimtai ki- 
tų žuvyčių, nardančių po šviesos stichiją. 

Šis akinamas švytėjimas mums atrodė lyg kokie kerai. Gal 
būt, atmosferinės sąlygos didino šio reiškinio įtampą? Gal kar- 
tais ties vandenynu siautėjo audra? Bet kelių metrų gilumoje 
nesijautė stichijos šėlimo, ir „Nautilius“ ramiai sūpavosi ra- 
mių vandenų prieglobstyje. 

Mes plaukėme ir nustebę spoksojome į vis naujus stebuklus. 

Konselis be atvangos klasifikavo savo zoofitus, nariuotako- 
jus, moliuskus ir žuvis. Dienos lėkė, ir aš pamečiau jų skai- 
čių. Nedas, kaip paprastai, stengėsi įvairinti mūsų stalo pa- 
tiekalus. Mes lyg sraigės sėdėjome savo kajutėse. Ir aš galiu 
paliudyti, kad pavirsti sraige labai lengva! 

Mūsų buvimas povandeniniame laive ėmė atrodyti visai 
natūralus ir net malonus, ir mes jau pradėjome primiršti, kad 
yra ir kitas gyvenimas Žemės rutulio paviršiuje. Bet vienas 
įvykis mums sugrąžino tikrovės nuovoką. 

Sausio aštuonioliktąją „Nautilius“ piaukė ties 1057 ilgumos 
ir 157 platumos. Kilo audros debesys, jūroje turėjo prasidėti 
štormas. Ėmė pūsti stiprus šiaurės rytų vėjas. Barometras, pas- 
tarosiomis dienomis vis kritęs, pranašavo audrą. 

Aš išėjau į denį tuo metu, kada kapitono padėjėjas tyrinė- 
jo horizontą. Aš laukiau, kad jis pasakys įprastinę savo frazę. 
Bet šį kartą jis tarė kitus žodžius, taip pat nesuprantamus. Tuč- 
tuojau denyje pasirodė kapitonas Nemas su žiūronu rankoje ir 
ėmė žvalgyti horizontą. 


156 


Keletą minučių kapitonas, neatitraukdamas akių nuo žiūro- 
no, atsidėjęs stebėjo kažkoki taškelį horizonte. Paskui, staiga 
apsisukęs, pasikeitė su savo pagalbininku keliais žodžiais nesu- 
prantama kalba. Pastarasis, rodos, buvo labai susijaudinęs, nors 
ir stengėsi dėtis ramus. Kapitonas Nemas labai tvardėsi ir, kaip 
paprastai, buvo šaliakraujiškas. Matyti, jis dėstė kažkokius savo 
samprotavimus, kuriuos jo padėjėjas ginčijo. Bent taip supra- 
tau iš jų kalbos tono ir mostų. 

Aš labai įdėmiai žvelgiau į padūmavusį tolį, bet nieko ne- 
pastebėjau, Baltas horizonto kraštas buvo tuščias. 

Kapitonas Nemas vaikštinėjo šen ir ten po denį, nežiūrėda- 
mas į mano pusę; galimas daiktas, jis manęs nė nepastebėjo. 
Jo žvilgsnis buvo tvirtas, bet, gal būt, ne toks lygus, kaip vi- 
sada. Retkarčiais jis sustodavo ir, sudėjęs rankas ant krūtinės, 
stebeilijosi į jūrą, Ko jis ieškojo šitoje bekraštėje dykumoje? 
„Nautilius“ plaukė per kelis šimtus mylių nuo artimiausio 
kranto, L 

Kapitono padėjėjas savo ruožtu irgi pakėlė žiūroną prie 
akių ir atsidėjęs žvalgė toli; aiškiai galėjai matyti, kad jis 
nervinasi, trypia kojomis, blaškosi po denį — tikra priešingybė 
savo viršininkui, 


Beje, paslaptinga istorija turėjo greitai paaiškėti, kadangi, 


kapitonui įsakius, mašinos ėmė suktis dideliu greičiu. 

Padėjėjas vėl atkreipė dėmesį į kažkokį taškelį horizonte. 
Kapitonas liovėsi vaikščiojęs po denį ir pakreipė žiūroną rO- 
doma kryptimi. Jis ilgai neatitraukė žiūrono nuo akių. O aš, 
nepaprastai suintriguotas šio įvykio, nusileidau į saloną, pa- 
ėmiau ten puikų žiūroną, kuriuo visada naudodavausi, ir grį- 
žau i denį. Atsirėmęs į vairinės iškilumą, jau taisiausi žvalgyti 
horizonią. 

Bet vos spėjau kilstelėti prie akių žiūroną, kažkas jį man 
išplėšė iš rankų. 

Atsigrežiau. Priešais mane stovėjo kapitonas Nemas. Aš jo 
nepažinau. Jo veidas buvo persikreipęs. Akys degė niūria ug- 
nimi, kakta suraukta. Praviroje burnoje baltavo dantys. Poza 
įtįsusi, kumščiai sugniaužti, galva itraukta į pečius — iš jo vi- 
so dvelkė beprotiška neapykanta. Jis nejudėjo. Žiūronas gulė- 
jo ant žemės. 

Už ką jis taip supyko? Ar tik nemanė, kad atskleidžiau kaž- 
kokią paslaptį, kurios „Nautiliaus“ belaisvis neturėjo žinoti? 

Ne! Ne ant manęs jis buvo įtūžęs! Į mane jis net nepasi- 
žiūrėjo. Jo žvilgsnis buvo prikaustytas prie horizonto, 

Pagaliau kapitonas Nemas susivaldė. Jo veidas atgavo įpras- 
tą šaltą išraišką. Jis kreipėsi į savo padėjėją nesuprantama kal- 
ba. Pasakęs jam keletą žodžių, kapitonas atsigręžė į mane. 

— Pone Aronaksai, —tarė jis įsakomu tonu — jūs turite 
įvykdyti sąlygą, kurios esate saistomas su manimi. 

— Ką turiu daryti, kapitone? 

— Jūs ir jūsų palydovai turite pabūti uždaryti, kol vėl ga- 
lėsiu grąžinti jums laisvę. 

— Čia jūs šeimininkas, — atsakiau, stebeilydamasis į jį — 
Bet leiskite pateikti vieną klausimą. 

— Nė vieno, pone! 

Ginčytis nevertėjo. Turėjau paklusti. 

Įėjau į kajutę, skirtą Nedui Lendui ir Konseliui, ir jiems 
pranešiau kapitono valią. Spręskite patys, kokį įspūdį padarė 
kanadiečiui šis kapitono įsakymas. Beje, samprotauti nebuvo 
kada. Keturi jūrininkai laukė prie durų. Jie mus nuvedė į tą 
pačią kajutę, kurioje buvome a pirmąją dieną, kai pa- 
tekome į „Nautilių“. 

Nedas Lendas mėgino protestuoti. Bet jo žodžius užtrenkė 
durys. 

— Gal ponas profesorius teiktųsi paaiškinti, ką visa tai reiš- 
kia?-— paklausė Konselis. 

Aš papasakojau, kas atsitiko. Jie nustebo, kaip ir aš, ir vi- 
saip spėliojo. Įtūžusio kapitono veidas man vis stovėjo akyse. 
Mano mintys painiojosi, ir aš rezgiau kuo blogiausias prielai- 
das. Mano susimąstymą nutraukė Nedo Lendo šūksnis: 

— Žiūrėkite! Pusryčiai ant stalo! 

Iš tikrųjų stalas buvo apkrautas valgiais. Matyti, šis pa- 
liepimas buvo gautas tuo momentu, kai kapitonas davė įsaky- 
mą plaukti didžiausiu greičiu. 

— Ar nesiteiktų ponas profesorius išklausyti nedidelio pa- 
tarimo? — paklausė Konselis. 

— Prašom, mano bičiuli— atsakiau. 

— Ponui profesoriui reikėtų papusryčiauti išmintingumo dė- 
lei, Juk nežinia, kas dar gali nutikti. 

— Tavo teisybė, Konseli. 

— Deja, — tarė Nedas Lendas,— visi valgiai čia iš žuvies! 

— Drauge Nedai.— atkirto Konselis— o ką jūs pasakytu- 


mėt, jei iš viso nebūtų pusryčių! 


Šis argumentas padarė galą žeberklininko aimanoms. 

Susėdome prie stalo. Pusryčiavome tylėdami. Aš valgiau 
mažai, Konselis „save prievartavo“ vis to pat išmintingumo dė- 
lei, vien Nedas Lendas tuščiai neleido laiko! Pasistiprinę, su- 
kritę kas kur, nusnūdome. 

Staiga matinis pusrutulis palubėje užgeso, ir mes atsidūrė- 
me visiškoje tamsoje. Nedas Lendas bemat užmigo ir, kas mane 
stebino, — snaudė ir Konselis! Kas galėjo jam sukelti tokį staigų 
mieguistumą? Tačiau ir mane patį baisiai ėmė miegas. Aš ko- 
vojau su miegu. Bet vokai darėsi vis sunkesni ir patys mer- 
kėsi. Aš pradėjau haliucinuoti. Matyt, į valgį buvo įdėta mig- 
domųjų vaistų! Nejaugi kapitonui Nemui buvo maža pasodinti 
mus į kalėjimą, jam dar prireikė ir mus užmigdyti? 

Aš iš paskutiniųjų jėgų stengiausi atsispirti miegui. Bet ne! 
Kvėpuoti darėsi vis sunkiau. Mirštamas šaltis sukaustė, tartum 
paraližavo mano galūnes. Vokai, lyg būtų pripilti švino, užsi- 
merkė. Aš negalėjau praplėšti akių. Sunkus miegas įveikė ma- 
ne. Mane kankino slogučiai. Staiga nustojau regėjimo. Aš ne- 
tekau sąmonės, 


DVIDEŠIMT KETVIRTASIS SKYRIUS 


KORALŲ KARALYSTĖ 


Rytą pabudau su blaivia galva. Kaip nustebau, pajutęs, kad 
guliu lovoje, savo kajutėje. Be abejojimo, mano draugai buvo 
nunešti į savo kajutę. Tur būt, ir jie ne daugiau už mane 
galėjo žinoti, kas įvyko pereitą naktį. Beliko tik laukti, kad 
dėl kurio nors atsitiktinumo vėliau išaiškės ši paslaptinga is- 
torija. 

Aš užsinorėjau pakvėpuoti grynu oru. Bet ar galėsiu išeiti, 
ar kajutė neužrakinta? Aš pastūmiau duris. Durys atsidarė, ir 
aš siauru koridoriumi nuėjau prie trapo. Liukas, vakar uždary- 
tas, buvo atviras. Aš išėjau į denį. 

Nedas Lendas su Konseliu jau laukė manęs. Aš paklausiau, 
kaip jie praleido naktį. Bet jie nieko neatsiminė. Vakar užmigę 
sunkiu miegu, abu draugai pabudo tik šiandien rytą ir kaip 
nustebo, pasijutę savo kajutėje! 

„Nautilius“ buvo tylus ir paslaptingas kaip visuomet. Mes 
plaukėme atvira jūra vidutiniu greičiu. Laive nesijautė jokių 
permainų. 

Ir be reikalo Nedas Lendas žiūrėjo akis įdūręs į horizontą. 
Vandenynas buvo tuščias. Kanadietis nepastebėjo horizonte nei 

burės, nei žemės ruoželio. Pūtė stiprus vakarų vėjas. „Nauli- 
lius“ virstuliavo nuo vienos bangos ant kitos. 

Apsirūpinęs deguonimi, „Nautilius“ vėl panėrė į kokių pen- 
kiolikos metrų gylį. Atsiradus reikalui, laivas lengvai galėjo 
išplaukti į paviršių. Beje, reikia pasakyti, kad Lą diena, sausio 
devynioliktąją, tas manevras, ne pagal nusistovėjusią tvarką, 
pasikartojo keletą sykių. Ir kiekvieną kartą kapitono padėjėjas 
išlipdavo į denį ir ištardavo tradicinę frazę. 

Kapitonas Nemas nesirodė. Iš laivo įgulos tą dieną mačiau 
tik vieną niekad nesijaudinantį stiuardą, kuris, kaip paprastai, 
tylėdamas stropiai patarnavo prie stalo. 

Apie antrą valandą į saloną, kur tvarkiau savo užrašus, įėjo 
kapitonas Nemas. Aš jį pasveikinau. Jis tylėdamas linktelėjo 
galvą, Aš vėl ėmiausi savo darbo, slapčia vildamasis, kad kapi- 
tonas užsimins apie praėjusios nakties atsilikimą. Bel jis Ly- 
lėjo. Aš pažvelgiau į kapitoną. Jis atrodė labai išvargęs. Pa- 
raudusios akys bylojo, kad pereitą naktį jis buvo nemigęs. 
Gilus liūdesys, nedirbtinis sielvartas buvo matyti šiame valin- 
game veide, Jis vaikščiojo po kambarį iš vieno galo į kitą, 
sėsdavosi ant sofos, vėl pakildavo, imdavo į rankas pirmą pa- 
sitaikiusią knygą, čia pat ją numesdavo, prieidavo prie savo 
prietaisų, bet nedarė užrašų, Kaip paprastai, Rodės, negalėjo 
rasti sau vietos. 

Pagaliau kreipėsi į mane, 

— Jūs gydytojas, pone Aronaksai?— paklausė jis. 

Tas kapitono klausimas buvo toks netikėtas, kad suglumęs, 
tylėdamas žiūrėjau į ji. 

— Jūs gydytojas/— pakartojo jis.— Daugelis jūsų kolegų 
buvo išėję medicinos mokslus: Grasiolė, Moken-Tandonas ir 
kiti. 

— Taip, — atsakiau. — Aš dirbau gydytoju. Prieš tapdamas 
muziejaus darbuotojų, buvau klinikos ordinatorius ir daug metų 
verčiausi medicinos praktika, 

— Labai gerai, pone! 

Mano atsakymu kapitonas, matyt, buvo visiškai patenkin- 
tas. Bet aš nežinojau, kur jis kreipia kalbą, ir laukiau tolimes- 
nių klausimų, samprotaudamas, kad į juos atsakinėsiu pagal ap- 
linkybes. 

— Pone Aronaksai,— tarė kapitonas, — vienam mano matro- 
sui reikalinga gydytojo pagalba. Ar negalėtumėte jo apžiūrėti? 

— Ar laive yra ligonis? 

— Taip. 

— Einam, 

Prisipažįstu, mano širdis smarkiai plakė. Matroso ligą aš 
nesąmoningai siejau su praėjusios nakties įvykiais. Ir visa ši 
paslaptinga istorija mane domino ne mažiau, kaip pats ligonis. 

Kapitonas Nemas mane nuvedė į „Nautiliaus“ vairagalį ir 
atidarė vienos kabinos duris šalia matrosų kubriko. 

Ten lovoje gulėjo kokių keturiasdešimt metų vyras ener- 
gingo, tikro anglosaksų tipo. 

Aš priėjau prie lovos. Tai buvo ne bet koks ligonis, tai 
buvo sužeistasis. Jo galva, apraišiota kruvinais vyturais, gu- 
lėjo ant priegalvių.. Aš nuėmiau raištį. Sužeistasis į mane žiū- 
rėjo plačiai atmerktomis akimis. Ir, kol jį atraišiojau, jis nė 
karto nesudejavo. 

Žaizda atrodė baisiai. Galvos kiauše, pramuštame kažkokiu 
buku daiktu, buvo matyti didelė skylė, pro kurią lindo smege- 
nys. Sužalotas smegenų audinys dėl daugybės išsiliejusio krau- 
jo krešulių buvo panašus į rausvą tyrę. 

Čia galėjai pastebėti ir kontūzijos, ir smegenų sukrėtimo 
reiškinių. Ligonis sunkiai kvėpavo. Jo veidą kartais tąsė mėš- 
lungis. Tai buvo charakteringas smegenų uždegimo atvejis su 
motorinių centrų paralyžium. Aš apčiuopiau pulsą. Širdis plakė 
su pertrūkiais. Pulsas tarpais sustodavo. Galūnės jau buvo pra- 
dėjusios šalti: žmogus merdėjo, ir niekuo nebuvo galima su- 
laikyti lemtingos pabaigos. Žaizdą aprišau nauju raiščiu, patai- 
siau priegalvį. Atsisukęs paklausiau kapitoną Nemą: 

— Kokiu daiktu padaryta žaizda? 

— Ar ne vis tiek!— išsisukdamas atsakė kapitonas Nemas.— 
Dėl smarkaus sukrėtimo lūžo mašinos svertas, smūgis kliuvo 
šiam žmogui į galvą. Ką jūs manote dėl ligonio sveikatos? 

Nesiryžau atsakyti. 

— Jūs galite kalbėti, — tarė kapitonas.— Šis žmogus pran- 
cūziškai nesupranta, 

Aš dar kartą pasižiūrėjau į ligonį ir tariau; 

— Po kokių dviejų valandų šis žmogus mirs. 

— Ir nieko negalima jam padėti? 

— Nieko, 

Kapitono Nemo ranka susigniaužė. Ašaros pasirodė akyse. 
Nemaniau, kad jis galėtų verkti, 

Keletą minučių nesitraukiau nuo sužeistojo. Elektra, žėrusi 
baltą savo šviesą į mirties patalą, dar labiau didino mirštančio- 
jo blyškumą. Aš žiūrėjau į tą protingą veidą, išvagotą anks- 
tyvų raukšlių — nelaimių ir, galimas daiktas, nepriteklių pėdsa- 
kai. Aš laukiau, kad jo gyvenimo paslaptis paaiškės iš pasku- 
tinių žodžių, kuriuos ištars stingstančios jo lūpos! 

— Jūs esate laisvas, pone Aronaksai,— tarė kapitonas Ne- 
mas. 

Aš palikau kapitoną vieną prie mirštančiojo lovos ir grį- 
žau į savo kajutę, be galo sujaudintas šios scenos. Sunkus 
nujautimas mane kamavo visą dieną. Nakčia blogai miegojau. 
Dažnai pabusdavau. Man vis vaidenosi sunkūs kažkieno atodū- 
siai, laidotuvių giesmės. Gal tai buvo kalbamos maldos už mi- 
rusįjį man nesuprantama kalba? 

Auštant išlipau į denį. Kapitonas Nemas buvo jau ten. 
Mane pamaięs, jis priėjo. 

— Pone profesoriau— tarė jis,— ar nenorėtumėte šiandien 
dalyvauti povandeninėje iškyloje? 

— Kartu su draugais? 

— Jei jie to norės, 

— Mes jūsų paslaugoms, kapitone. 

— Jei taip, būkite malonus užsivilkti skafandrą. 

Apie mirštantįjį ar jau mirusįjį nė žodžio! Susiradęs Nedą 
Lendą ir Konselį, pranešiau kapitono Nemo kvietimą. Konse- 
lis apsidžiaugė būsimąja iškyla, ir kanadietis šį kartą noriai 
sutiko joje dalyvauti. 

Buvo aštunta valanda ryto. Pusę devintos, apsitaisę skafand- 
rais, apsirūpinę Rukeirolio rezervuarais ir elektros žibintais, lei- 
domės į kelionę. Dvigubos durys atsidarė, ir mes su kapitonu 
Nemu priešakyje, lydimi dvylikos matrosų, išlipome dešimt 
metrų po vandeniu ant akmeningo dugno, ant kurio ilsėjosi 
„Nautilius“. 

Iš pradžių lėkštas dugno nuolydis baigėsi įdubomis ligi pen- 
kiolikos sieksnių gylio. Dugno gruntas Indijos vandenyne griež- 
tai skyrėsi nuo dugno grunto Ramiajame vandenyne, kuriuo 
vaikščiojau per pirmąją povandeninę išvyką. Čia nebuvo nei 
minkšto smėlio, nei povandeninių lygumų, nei dumblių atvašy- 
nų. Aš tuoj pažinau šią stebuklingą sritį. Tai buvo koralų ka- 
ralystė! 

Tarp duobagyvių, priklausančių koralinių polipų klasei, aš- 
tuoniaspindulinių koralų poklasei, ypatingai buvo įsidėmėtini 
gorgonijų — raguotųjų būrio koralai, kaip antai: gorgonijos, 
baltasis koralas ir taurusis koralas. Koraliniai polipai — įdomūs 
padarai, anksčiau buvę laikomi čia mineralais, čia augalais, 
o kartais priskiriami gyvūnų pasauliui. Koralus — senovės gy- 
ventojų vaistą, brangų papuošalą mūsų dienų — tik 1694 me- 
tais galutinai priskyrė prie gyvulių pasaulio Marselio moksli- 
ninkas Peisonelis. 

Koralai — tai atskirų mažų gyvių sambūris, sujungtas į po- 
lipų koloniją trapiu, akmeningu skeletu. Pradžią kolonijai pa- 


daro koks nors atskiras individas, prikibęs prie kurio nors daik- 
to. Pumpuravimosi būdu dauginantis vienam polipui, susi- 
daro visa kolonija. Kiekvienas naujas individas, įėjęs į kolo- 
nijos sudėtį, padeda gyventi bendrą gyvenimą. Tai natūrali ko- 
muna. 

Aš buvau susipažinęs su paskutiniaisiais mokslininkų dar- 
bais apie šiuos keistus gyvūnus, augančius akmeningomis me- 
džio pavidalo kolonijomis, ir tai patvirtino daugelio gamtinin- 
kų kruopštūs tyrinėjimai. Ir map nieko nebuvo įdomiau, kaip 
apsilankyti viename tokiame suakmenėjusiame koraliniame miš- 
ke, gamtos išaugintame „vandenyno gelmėse, 

„Rumkorio prietaisai buvo uždegti, ir mes patraukėme pa- 
lei koralinį rifą, kuris buvo pirminėje vystymosi stadijoje ir 
kuris toliau turėjo sudaryti šioje Indijos vandenyno dalyje 

jerinį rifą. Pakelėje tęsėsi laukiniai krūmai, į pynę susipynę 

šakomis, nusėti baltomis šešiaspindulinėmis žvaigž- 

rkščiai, negu žemėje, koraliniai medžiai augo 

h, prikibę prie uolos papėdės. 

| žibintų šviesa, mirgėdama ryškiai raudonose koralų 

šakose, kėlė nuostabiausius šviesos efektus. Kartais man rody- 

davosi, kad visi tie paplokšti ir cilindriniai vamzdeliai siūbuo- 

ja, judant vandeniui. Ir mane imdavo pagunda nuraškyti jau- 

nus jų vainikėlius su gležnais čiuptuvėliais, ką tik išsiskleidu- 

siais arba vos pradėjusiais skleistis. Pro mus, liesdamos juos 

savo pelekais, tartum paukščiai sparnais, nėrė lengvos žuvys. 

Bet, kai tik mano ranka tiesdavosi prie šių nuostabių žiedų, 

prie šių jautrių gyvūnų, visa kolonija imdavo judėti. Balti 

vainikėliai įsitraukdavo į raudonus savo [utliarus, žiedai nu- 

vysdavo bežiūrint, o krūmas pavirsdavo į krūvą korytų ak- 
menų. 

Aš turėjau progą pamatyti rečiausiai aptinkamų gyvūnų- 
gėlių. Taurusis šių vietų koralas galėjo lenktyniauti su tais 
koralais, kurie randami Viduržemio jūroje prie Prancūzijos, 
Italijos ir Afrikos krantų. Poetinį vardą „raudonoji gėlė", „rau- 
donoji puta“, kuriuo auksakaliai pavadino pačius geriausius 
egzempliorius, visiškai pateisina skaisti tauriojo koralo spalva. 
Tokio koralo kaina siekia iki penkių šimtų frankų už kilogra- 
mą, o čionykščiai vandenys slėpė tokį lobį, kuris galėjo pada- 
ryti turtingą visą minią koralų ieškotojų. Ši brangi medžiaga, 
dažnai suaugusi su kitais polipais, sudaro tvirtą ir nesuardomą 
vienumą, vadinamąją masyvinę koloniją maccooita, ir čia aš 
turėjau laimės pamatyti nuostabiai gražų rausvojo koralo eg- 
zempliorių. 

Netrukus krūmai pasidarė tankesni, koralų atvašynai aukš- 
tesni. Ir pagaliau mes išvydome“ tikrus akmeninius miškus ir 
ilgas kuo fantastiškiausios architektūros galerijas. Kapitonas 
Nemas įžengė po niūriais jų skliautais. Kelias ėjo vis žemyn, 
ir mes pamažu nusileidome į šimto metrų gylį. 

Ir kada mūsų žibintų šviesa retkarčiais paliesdavo skaisčiai 
raudoną gruoblėtą šių koralinių arkadų ir liustras primenančių 
atbrailų paviršių, sutviskėdavo raudoni atspindžiai, susidary- 
davo tikro stebuklo įspūdis. Tarp koralinių krūmų aš matydavau 
ir kitų, ne mažiau įdomių koralų: melitų, iridų su nariuotomis 
atšakomis, koralinių pluoštų, žalių, raudonų, tikrų dumblių su 
plunksnos pavidalo atšakomis, gausiai inkrustuotomis kalkiniais 
gniužulais. Po ilgų ginčų gamtininkai galutinai juos priskyrė au- 
galų pasauliui. Anot vieno mąstytojo žodžių: „Gal būt, tai ir 
yra toji riba, kur gyvybė pamažu bunda iš akmeninio savo 
miego, bet dar neturi jėgų išeiti iš sustingimo.“ 

Pagaliau po kokių dviejų valandų pasiekėme trijų šimtų 
metrų gylį, trumpiau sakant, tą ribą, kur baigiasi nuoseklus 
koralinio rifo vystymosi procesas, kada koralinės klintys išsi- 
šakojusios įgyja akmeninio medžio pavidalą. Čia jau nebuvo 
paskiri krūmai, kuklūs, panašūs į polipų kolonijas. Čia dunk- 
sojo neįžengiami miškai, didingi klintiniai atvašynai, milžiniški 
suakmenėję medžiai, išraizgyti girliandomis grakščių pliumarijų, 
tų jūros lianų, visų spalvų ir atspalvių. Mes laisvai vaikštinė- 
jome po jų šakų skliautais, skendinčiais vandens gelmių tam- 
soje; 0 po mūsų kojomis skleidėsi margas tubiporidų, astrėjų, 
meandrinų, fungijų ir kariofilijų kilimas, nusėtas blizgančiomis 
dulkėmis. 

Žodžiais neapsakomas reginys! Kodėl mes negalėjome pasi- 
pasakoti vienas kitam įspūdžių! Kodėl buvome apkaustyti to- 
mis sandariomis metalo ir stiklo kaukėmis! Kodėl mūsų balsas 
negalėjo išeiti iš šios nelaisvės! Kodėl mes negalime gyventi 
toje vandens stichijoje kaip žuvys arba, dar geriau, kaip amfi- 
bijos, kurios gyvena dvigubą gyvenimą, laisvai jausdamosi ir 
sausumoje, ir vandenyje! 

Tuo tarpu kapitonas Nemas sustojo. Sustojome ir mes, At- 
sisukęs pamačiau, kad matrosai išsirikiavo pusračiu už savo 
viršininko. Geriau įsižiūrėjęs, išvydau kažkokį pailgą daiktą, 
kurį ant pečių nešė keturi matrosai. 

Mes stovėjome viduryje plačios pievelės, apsuptos tartum 
akmenyje iškirsto povandeninio miško. Blyškioje mūsų žibintų 
šviesoje ant žemės driekėsi milžiniški šešėliai. Aplink buvo 
juodžiausia tamsa. Ir tik retkarčiais, patekusios į šviesos ruo- 
žą, koralų briaunose blykčiojo raudonos kibirkštėlės. 

Nedas Lendas ir Konselis stovėjo šalia manęs. Mes laukė- 
me, kas bus toliau. Ir staiga man dingtelėjo į galvą, kad mums 
teks dalyvauti nepaprastoje scenoje. Apsidairęs aš pastebėjau, 
kad čia vienur, čia kitur matyti neaukšti kauburėliai, apdengti 
kalkinio sluoksnio ir išdėstyti tam tikra tvarka, rodančia, jog 
čia pasidarbuota žmogaus rankų. 

Viduryje pievelės, ant pakilumos, sukrautos iš uolos ske- 
veldrų, stovėjo koralinis kryžius, išskėtęs ilgas, tartum sukru- 
vintas rankas, pavirtusias į akmenį. 

Pagal kapitono Nemo ženklą vienas matrosas išėjo į prie- 
kį ir, išsitraukęs iš už juostos kirstuvą, ėmė kirsti duobę už ke- 
lių pėdų nuo kryžiaus. 

Aš viską supratau! Čia buvo kapinės, duobė — kapas, 0 pa- 
ilgas daiktas — nakčia mirusio žmogaus kūnas! Kapitonas Ne- 
mas ir jo matrosai laidojo savo draugą šiose broliškose kapi- 
nėse vandenyno gelmėse! 

Aš niekad nebuvau taip susijaudinęs! Aš niekad nebuvau 
patyręs tokios jausmų maišaties! Aš nenorėjau tikėti savo 
akimis! 

Kapo kasimas ėjo pamažu. Pabaidytos žuvys nardė į šalis. 
Aš girdėjau, kaip dusliai geležis dunksi į klintinį granitą, ir 
mačiau, kaip žyra kibirkštys, atsimušus kirstuvui į titnagą, gu- 
lintį vandenyno gelmėse. Duobė vis ilgėjo ir platėjo ir greitai 
pasidarė tokio gylio, kad išsitektų žmogus, 

Tada priėjo nešėjai. Kūną, susuktą į baltą vilnoni audinį, 
jie nuleido į duobę, sklidiną vandens. Kapitonas Nemas ir jo 
draugai, sudėję rankas ant krūtinės, sulenkė kelius... O mes 
visi trys nunarinome galvas. 

Kapą užbėrė iškapoto grunto skeveldromis, ir ant jo iškilo 
neaukštas kauburys. 

Kai viskas buvo baigta, kapitonas ir jo draugai, priklaupę 
ant vieno kelio, pakėlė rankas, atsisveikindami paskutinį kar- 
tą... 
Po to laidotuvių procesija pasuko atgal. Mes vėl ėjome 
po arkadomis povandeninio miško, pro koralinius miškelius ir 
krūmus; kelias vis kilo aukštyn. 

Toli pasirodė žiburys. Mes ėjome link to žiburio kelrodžio 
ir po valandos jau buvome „Nautiliuje“. 

Pakeitęs aprangą, aš pakilau į denį ir atsisėdau prie pro- 
ektoriaus. Mane kankino niūrios mintys. 

Netrukus prie manęs priėjo kapitonas Nemas. Aš atsistojau. 

— Kaip ir numačiau,— tariau aš, — tas žmogus mirė nakčia? 

— Taip, pone Aronaksai — atsakė kapitonas Nemas. 

— Ir jis dabar ilsisi koralų kapinėse, greta savo draugų? 

— Taip, užmirštas visų, bet ne mūsų! Mes iškasame kapo 
duobę, o polipai užmūrija mūsų mirusiųjų būstus ir padaro 
juos nesugriaunamus! 

Ir kapitonas Nemas, užsidengęs rankomis veidą, veltui sten- 
gėsi sulaikyti raudojimą. Susivaldęs jis tarė: 

— Ten, kelių šimtų pėdų gylyje po vandeniu, tylios mūsų 
kapinės! 

— Jūsų mirusieji ten ilsisi ramiai, kapitone. Jie nepasiekia- 
mi rykliams! 

— Taip, pone, — tarė kapitonas Nemas,— ir rykliams, ir žmo: 
nėms! 


TEN-T ROJI DALIS 


PIRMASIS SKYRIUS 


INDIJOS VANDENYNAS 


Čia prasideda antroji dalis povandeninės mūsų kelionės, ku- 
rios pradžia baigėsi koralų kapinėse jaudinama scena, mums 
padariusia tokio gilaus įspūdžio. Taigi ne tik kapitono Nemo 
gyvenimas slinko neaprėpiamo vandenyno prieglobstyje, bet 
jis ir kapą sau buvo įsitaisęs nepasiekiamose jo gelmėse! Ten 
nė joks jūros gyvūnas nedrums paskutinio miego „Nautiliaus“ 
šeimininkams — draugams, susietiems kaip mirties, taip ir gy- 
venimo saitais. Nepasiekiamose ir „žmonėms“, kaip pasakė ka- 
pitonas. 

Amžinas iššūkis žmonių visuomenei, nepermaldaujamas ir 
rūstus! 

Konselio spėliojimai manęs nepatenkino. „Nautiliaus“ vadą 
jis laikė vienu iš tų nepripažintų mokslininkų, kurie visuome- 
nei atsimoka panieka už jiems parodytą abejingumą. Jis jį 
laikė nesuprastu genijum, kuris, pamynęs žemiškas viliones, 
užsidarė laisvame gaivale, tokiame artimame jokių varžtų ne- 
pripažįstančiai jo sielai. Bet, mano nuomone, toks aiškinimas 
atitiko tik vieną kapitono Nemo būdo ypatybę. 

Bet kokia gi ta praėjusios nakties paslaptis? Kodėl mes 
buvome uždaryti tamsiojoje? Kodėl buvome užmigdyti migdo- 
momis priemonėmis? Kodėl kapitonas taip griežtai ištraukė man 
iš rankų žiūroną, dar nespėjus pažvelgti į horizontą? O miršta- 
mas vieno matroso sužeidimas paslaptingiausiomis aplinkybė- 
mis? Dėl to reikėjo susimąstyti. Ne! Nemas ne šiaip sau bėgo 
nuo žmonių! Baisusis jo laivas, matyt, buvo ne tik kaip lais- 
vūno prieglobstis, bet ir kaip rūstaus keršto priemonė. 

Visa tai tik spėliojimai, blyškus šviesos spindulėlis juodo- 
je tamsoje; ir aš esu priverstas vesti savo užrašus, taip sakant, 
diktuojamas aplinkybių. 


Beje, niekas mūsų nesiejo su kapitonu Nemu. Jis žinojo, 
kad pabėgti iš ,„Nautiliaus“ neįmanoma. Jam nebuvo reika- 
lingi mūsų priesaikos patikinimai. Jokie įsipareigojimai mūsų 


nesaistė. Mes buvome belaisviai imtiniai, kurie iš pagarbos 


vadinami svečiais. Tačiau Nedas Lendas nenustojo vilties iš- 
trūkti į laisvę. Jis neatsisakys pasinaudoti pirma pasitaikiusia 
proga, Žinoma, ir aš paseksiu jo pavyzdžiu, Ir vis dėlto ne be 
gailesčio išsinešiu „Nautiliaus“ paslaptis, taip kilniaširdiškai 
patikėtas mums kapitono Nemo! Ką pagaliau turi įkvėpti šis 
žmogus — neapykantą ar susižavėjimą? Kas jis, auka ar bu- 
delis? Ir aš, atvirai kalbant, geisčiau — prieš skirdamasis su 
juo amžinai — atlikti aplink pasaulį povandeninę kelionę, pra- 
dėtą taip nuostabiai! Aš norėčiau ištirti visus paslaptingus 10- 
bius Žemės rutulio vandenų gelmėse. Aš norėčiau įsiskverbti 
į visus slėpinius, į visa, kas nepasiekiama žmogaus akims, 
net rizikuodamas užmokėti gyvybe už nepasotinamą troškimą 
pažinti tai, kas nepažinta! Ką aš patyriau lig šiol? Nieko arba 
beveik nieko, nes mes nuplaukėme tik šešis tūkstančius mylių 
Ramiojo vandenyno gelmėmis. 

O aš žinojau, kad „Nautilius“ artinasi prie gyvenamos že- 
mės krantų, ir būtų žiauru aukoti draugus dėl savo aistros 
viską patirti. Be to, ar pasitaikys kada tokia proga? Ma- 
tyt, teks sekti paskui juos, galimas daiktas, net rodyti jiems 
kelią. Žmogus, neturįs laisvės, ieško progos ištrūkti iš nelais- 
vės, bet žinių trokštantis mokslininkas bijo tokios galimybės. 

Vidurdienį, 1868 metų sausio 21-ąją, kapitono padėjėjas, 
kaip paprastai, išėjo į denį matuoti saulės nukrypimo kampo. 
„ Aš taip pat pakilau į viršų ir, užsirūkęs cigarą, ėmiau stebėti 

jo darbą. Matyt, tas žmogus nė žodžio nesuprato prancūziškai. 
Aš tyčia balsiai pasakiau keletą pastabų, į kurias jis ir neno- 
rėdamas būtų turėjęs atkreipti dėmesį, jeigu būtų supratęs ma- 
no žodžius. Bet jis buvo nebylys ir visam kam abejingas. 

Tuo tarpu, kai kapitono padėjėjas, prisidėjęs prie akių seks- 
tantą, darė savo stebėjimus, į denį išėjo matrosas — tas pats 
stipruolis, kuris mus lydėjo povandeninėje ekskursijoje į Kres- 
po salą —ir pradėjo šluostyti prožektoriaus stiklus. Aš susi- 
domėjau tuo prietaisu, kuriame, kaip švyturiuose, ypatingai 
sustatyti abipus iškilūs stiklai koncentravo spindulius, ir dėl to 
šviesos jėga didėjo. Elektrinės lempos kaitinimas buvo pakel- 
tas iki maksimumo. Voltos lankas degė beorėje erdvėje, ir 
nuo to priklausė šviesos pastovumas ir lygumas. Toks įtaisy- 
mas įgalino taupyti grafito smailumas, tarp kurių radosi švy- 
tintys lankai, — ta ekonomija buvo labai svarbi kapitonui Ne- 
mui, kuriam buvo nelengva papildyti grafito išteklius. 

- „Nautilius“ ruošėsi povandeninei kelionei, ir aš pasiskubi- 
nau nusileisti į saloną. Liukas užsidarė, ir laivas pasuko į va- 
karus. 

Mes plaukėme Indijos vandenynu, neaprėpiama vandens ly- 
guma, tyvuliuojančia penkių šimtų penkiasdešimties milijonų 
hektarų plote, tokiais vaiskiais vandenimis, kad galva svaigo, 
žiūrint į juos iš viršaus, ,„Nautilius“ daugiausia nėrė tarp šimto 
ir dviejų šimtų metrų nuo jūros lygio. Taip mes plaukėme 
keletą dienų. Kas nors kitas mano vietoje kelionę būtų laikęs 
varginama ir nuobodžia. Bet man, įsimylėjusiam jūrą, nebuvo 
kada nei nuvargti, nei nuobodžiauti. Kasdieninis pasivaikščioji- 
mas denyje, gaivinamame vėsaus vandenyno alsavimo, jūros 
gelmių lobių stebėjimas pro krištolinį salono stiklą, skaitymas 
knygų iš kapitono Nemo bibliotekos, kelionės užrašų tvarky- 
mas, — visa tai trumpino mano dienas. 

Mūsų sveikata buvo visiškai patenkinama. Maisto racionas 
laive ėjo mums į kūną. Ir aš mielai būčiau apsiėjęs be jokių 
„priedų“, kuriuos Nedas Lendas, įpratęs prieštarauti, pridėdavo 
prie mūsų meniu. Be to, temperatūra šioje vandens aplinkoje 
buvo tokia vienoda, kad neteko bijoti net slogos. Beje, „„Nau- 
tilius" turėjo didelius išteklius madreporinių koralų — dendro- 
filijų, Provanse žinomų „jūros krapų“ pavadinimu; sultingas to 
polipo minkštimas yra puikiausias vaistas nuo peršalimo. 

Štai jau keletas dienų iš eilės sutinkame daugybę jūros 
paukščių iš vandeninių būrio, žuvėdrinių šeimos — jūros žuvėd- 
rų pajūrinukių. Mums pavyko nušauti keletą tų paukštelių; ir 
vandenų paukštiena, patiekta ypatingu būdu, sudarė skanų 
maistą. Tarp stambių paukščių, galinčių nuskristi didelius atstu- 
mus ir kelionėje ilsėtis ant bangų keterų, aš pastebėjau pui- 
kiuosius albatrosus, nors nemalonus jų riksmas primena asilo 
žvengimą,— audrapaukščių būrio atstovus. Irklakojų šeimai at- 
stovavo greitasparnės fregatos, kurios vikriai gaudė žuvis, plau- 
kiojančias netoli vandens paviršiaus, ir daugybė fajetonų, tro- 
pinių paukščių, tarp kurių buvo matyti raudonuodegių fajeto- 
nų, didumo kaip karvelis; baltos su rausvu atspalviu tų paukš- 
čių uodegos, plunksnos dar labiau pabrėžė sparnų juodumą. 

Į „Nautiliaus“ tinklus pateko jūros vėžlių įvairiausių gen- 
čių, iš kurių pramoniniu atžvilgiu patys brangiausi yra didieji 
vėžliai — karetos su iškiliu kauliniu šarvu, kurio raginės plokš- 
tės vartojamos meniniams dirbiniams. Šie ropliai lengvai nar- 
do ir gali labai ilgai išbūti vandenyje, uždarę mėsos vožtuvą 
"prie nosies angos išorinėje pusėje. Kai kurios iš pagautųjų ka- 
retų dar miegojo, slėpdamosi savo šarvuose, ginančiuose jas 

nuo jūros gyvūnų. Tų vėžlių mėsa negardi, bet jų kiaušiniai 
yra puikus patiekalas. 

Na, o dėl žuvų, tai jomis negalėjome atsigėrėti, pro krišto- 
linius langų stiklus skverbdamiesi į povandeninio jų gyvenimo 
paslaptis. Čia aš atradau daugybę rūšių žuvų, kurių dar nebu- 
vau aptikęs gamtoje. 

Pirmiausia paminėsiu ostracijonus, kurie daugiausia veisia- 
si Raudonojoje jūroje, Indijos vandenyne ir Centrinės Ameri- 
kos pakrantėse. Šios žuvys, kaip ir vėžliai šarvuočiai, jūros 
ežiai ir vėžiagyviai, turi apsauginius šarvus, bet ne kalkinės 
kilmės, ne titnagžemio, o gryno kaulo, susidedančio iš viena 
prie kitos prisiglaudusių šešiabriaunių ar keturbriaunių plokš- 
telių. Mano dėmesį patraukė ostracijonai tribriauniais šarvais, 
ruda uodega ir geltonais pelekais; kai kurie jų siekė pusę de- 
cimetro ilgio; jų mėsa maistinga ir labai malonaus skonio, ir aš 
patarčiau šią ostracijonų rūšį aklimatizuoti gėluose vandenyse, 
kuriuose, reikia pasakyti, daugelis jūros žuvų lengvai apsipran- 
ta. Dar paminėsiu ostracijonus su keturbriauniais šarvais, ku- 
riems aukščiau akių kyšo keturi stiprūs dygliai, — vadinamus 
keturiaragius; ostracijonus šlakuočius su baltais taškučiais ant 
pilvelio, kurie, kaip ir paukščiai, lengvai prijaukinami; trigo- 
nus, arba smaigiauodegius, rajų genties, ilga plona uodega su 
smaigų stuburinėje jos dalyje, kurie dėl savotiško kriuksėjimo 
buvo pavadinti „jūros kiaulėmis“; pagaliau „dromaderus" su 
konusine kupra ant nugaros, kurių mėsa būna kieta ir beveik 
nevalgoma, 


Kasdieniniuose Konselio užrašuose buvo pažymėtos kai ku- 
rios dygiapilvių genties žuvys, būdingos šių jūrų gyventojos; 
spengleriens su raudona nugarėle, balta krūtinyte, įsidėmėtinos 
dėl trijų išilginių gyslelių nugaroje, elektrinės žuvys sep- 
tynių colių ilgumo, labai ryškių spalvų. Toliau dar, kaip kitų 
genčių pavyzdžiai, kiaušinio pavidalo, beuodegės, tamsiai ru- 
dos, beveik juodos su baltais dryželiais; diodonai, tikros jūrų 
dygliakiaulės, prisagstytos spyglių ir galinčios išsipūsti kaip ru- 
tuliai atsikišusiais dygliais; jūros arkliukai, bėsiveisią visuose 
vandenynuose; skrajojantis pegasiukas su ištįsusiu snukučiu ir 
krūtinės pelekais tartum sparneliais, įgalinančiais jei ne skris- 
ti, tai bent pašokėti į orą; plokščiagalvės su uodegomis, ištisai 
apvarstytos žvynų žiedais; ilgažiauniai makrognatai, puikios žu- 
vys dvidešimt penkių centimetrų ilgio, švytinčios nuostabių ir 
itin malonių tonų atspalviais; ir greta nuspalvintos ryškiai švi- 
nine spalva plokščiagalvės su giuoblėta galvute; miriadai š0- 
kinėjančių šuniukų juodais dryželiais, su ilgais krūtinės pele- 

kais, gebančių nuostabiai greitai plaukti palei pat vandens 
paviršių; gražūs burininkai chirurgai, iškelią savo pelekus ne- 
lyginant bures pavėjui; nuostabiai gražios žuvytės drakoniukai, 
kurias gamta aprengė ochra ir žydriu, auksu ir sidabru; gura- 
mai su plaušiniais pelekais; iš kūjagalvių šeimos paminėtinas 
rykūnas, visuomet išsidumblinęs ir, trinantis vienam į kitą Žiau- 
ninio dangtelio kauliukams, keliąs čiužesį; trigla, raudonbarz- 
džių genties, kurios kepenys laikomos nuodingomis; akmeninis 
ešerys su judriais akiduobių vokeliais; pagaliau purkšliai su 
ilgais vamzdiniais snukiais, likri vandenynų musiagaudžiai, ap- 
siginklavę šautuvais, apie kuriuos nesvajojo nei Saspo, nei Re- 
mingtonas: iš jų nudobiami vabzdžiai vienu vandens lašu! 

Iš žuvų, pagal Lasapedo klasilikaciją priklausančių aštuo- 
niasdešimi devintajai kaulėtųjų būrio genčiai, kurių skiriamąjį 
požymį sudaro tai, kad jos turi žiaunų dangtelį ir plėvelę — 
iš tos rūšies aš pastebėjau skorpeną su pasibaisėtinos Iormos 
galva ir su stipriai išsivysčiusia dygline nugarinio peleko da- 
limi; kai kurių šios grupės atstovų, pagal tai, kuriai genčiai 
jie priklauso, liemens ir uodegos sritis apaugusi Žvynais, o ki- 
tų gana dideli plotai lieka neapsaugoti, Prie pastarųjų priklau- 
so kuprotoji dviplunksnė trijų —keturių decimetrų ilgio, su gel- 
tonais dryžiais ant liemens ir kuo fantastiškiausio pavidalo gal- 
va. Dėl pirmosios genties, tai reikia pridurti, kad jai atstovau- 
ja daugelis fantastiškiausio pavidalo žuvų, visai pelnytai vadi- 
namų „jūros rupūžėmis",— tai didžgalvės žuvys trumpu rum- 
buotu liemeniu; dėl daugybės bukų dyglių, dengiančių kūną, 
atsirado išgaubos ir gilios įdubos; kai kurios šių žuvų rūšys tu- 
ri dyglius užpakalinėje galvos dalyje. Jų dūriai pavojingi. Šios 
žuvys atrodo baisiai ir kelia pasibiaurėjimą, 

Nuo sausio 21 iki 23 dienos „Nautilius“ plaukė dviejų šim- 
tų penkiasdešimt mylių greičiu per parą; kitaip sakant, jis 
plaukė penkis šimtus keturiasdešimt mylių per dvidešimt ke- 
turias valandas, arba dvidešimt dvi mylias per valandą. Mes 
galėjome stebėti vien tas žuvis, kurios sekė paskui mus „Nau- 
tiliaus“ prožektorių apšviestu ruožu. Bet, kadangi laivas plaukė 
dideliu greičiu, mūsų palydos būriai pamažu retėjo, ir tik ne- 
daugelis žuvų dar kurį laiką lenktyniavo su „Nautilium“. 

Sausio 24 dieną 12“15' pietų platumoje ir 94“33' ilgumojė 
pamatėme Kilingo salą, koralinės kilmės, ištisai apaugusią ko- 
koso palmėmis. Kadaise joje lankėsi Darvinas ir kapitonas Fic- 
rojus. „Nautilius“ praplaukė netoli tos negyvenamos salos kran- 
tų. Dragomis buvo pagauta daugybė polipų įvairiausių genčių 
ir dygiaodžių, taip pat įdomių moliuskų geldelių. Keletas bran- 
gių delfinukių geldelių papildė kapitono Nemo lobyną, prie 

kurio ir aš pridėjau vieną žvaigždinį koralą, dažnai gyvėnantį 
ant dvigeldžio moliusko kriauklių. 

Netrukus Kilingo sala dingo už horizonto, ir mes pasukome 
į šiaurės vakarus link pietinio Indijos pusiasalio galo. 

— Civilizuotos šalys!— pasakė man tą dieną Nedas Lendas.— 
Čia jau bus geriau už tą Papua salą, kur laukinių daugiau, ne- 
gu laukinių ožkų! Indijoje, pone profesoriau, yra plentų ir 
geležinkelių, anglų, prancūzų ir indų miestų. Čia kiekviename 
žingsnyje sutiksi tėvynainį! Kaip jūs manote, ar ne metas bū- 
tų atsisveikinti su kapitonu Nemu? 

— Ne, Nedai, ne!- atsakiau labai ryžtingai — Kas bus, tas 
bus, anot jūsų jūrininkų. „Nautilius“ plaukia žemynų link. Ar- 
tinasi prie Europos krantų. Tegu jis mus nuveža tenai, O kai 
įplauksime į Europos jūras, tada pažiūrėsime, ką mums patars 
išmintis. Beje, aš nemanau, jog kapitonas Nemas mums leis 
pamedžioti Malabarų ir Koromandelio pakrantėse, kaip kad lei- 
do Naujosios Gvinėjos miškuose. 

— Na, ką gi, pone! Gal apsieisime ir be jo leidimo? 

Aš nieko neatsakiau kanadiečiui. Nenorėjau ginčytis su juo. 
Širdies gilumoje nusprendžiau iškęsti visas staigmenas, iškrės- 
tas likimo, mane nubloškusio į „Nautilių“. 

Plaukdami pro Kilingo salą, mes sumažinome greitį. Tačiau 
laivas tolydžio kaitaliojo kryptį. Mes dažnai pasinerdavomeė 
į didelį gylį. Keletą kartų teko panaudoti nuožulniąsias plokš- 
tumas, kurias vidiniais svertais galėjai pakreipti įkypai vater- 
linijos. Tai mus įgalindavo nusileisti du—tris kilometrus žemiau 
jūros lygio, bet nė karto nepavyko nustatyti didžiausio gylio 
šioje Indijos vandenyno dalyje, kur trylikos tūkstančių metrų 
ilgio zondai nepasiekdavo dugno!. Na, o dėl giluminių vandens 
sluoksnių temperatūros, tai termometras nuolat rodė keturis 
laipsnius aukščiau nulio. Beje, aš pastebėjau, kad paviršutinių 
vandens sluoksnių temperatūra visada būna žemesnė arčiau 
krantų, negu atviroje jūroje. 

Sausio dvidešimt penktąją vandenynas buvo visiškai tuščias, 
ir „Nautilius“ plaukė vandens paviršiumi, kapodamas bangas 
galingu sraigtu, iš po kurio kilo ištisos kaskados purslų. Tad 
kaipgi galėjai nepalaikyti jo milžinišku banginiu? Denyje iš- 
buvau tris ketvirtadalius dienos. Žiūrėjau į jūrą. Horizontas 
buvo tuščias. Bet apie ketvirtą valandą vakaro pasirodė laivas, 


! Nūdieniais duomenimis Indijos vandenyno gylis niekur nėra di- 
desnis kaip 6000 m, išskyrus Zundo įdubą į pietus nuo Sumatros salos, 
kur didžiausias gylis yra 7455 m. (Red. past.) 


plaukiantis į vakarus nuo mūsų. Jo rangautas kurį laiką šmėk- 
šojo horizonte, bet „„Nautilius“, vos kyšantis iš vandens, nuo 
laivo negalėjo būti pastebimas. Aš pagalvojau, kad šis laivas 
priklauso „Peninsular end Orientl Kompani“ laivininkystei, ap- 
tarnaujančiai Ceilono—Sidnėjaus liniją su sustojimais Melbur- 
ne ir prie karaliaus Jurgio kyšulio. 

Penktą valandą vakaro, prieš pat trumpą atogrąžų sambrėš- 
ką, mudu su Konseliu stebėjome mus sužavėjusį reginį. 

Yra toks nuostabiai gražus gyvūnas, kurio pamatymas, pa- 
sak senovės žmonių, neša laimę. Aristotelis, Atenėjus, Plinijus 
ir Apianas tyrė jo skonį ir polinkius ir, jį aprašydami, išsėmė 
visą Graikijos ir Romos poetų arsenalą. Jie jam davė Nauti- 
liaus ir Pompyliaus vardą. Tačiau nūdienis mokslas nepatvir- 
tino šių pavadinimų. Šiandien šis moliuskas žinomas „argo- 
nauto" vardu. 

Jei kas nors būtų su Konseliu ėmęs kalbėti apie moliuskus, 
beregint būtų sužinojęs, kad moliuskai, arba minkštakūniai, 
skirstomi į penkias klases; kad galvakojų moliuskų klasė ap- 
ima dvi poklases: dvižiaunius ir keturžiaunius, pagal tai, kiek 
jie turi žiaunų; kad gyvūnai, priskiriami dvižiaunių poklasei,— 
aštuonkojai, sepijos, kalmarai, argonautai; kad keturžiaunių 
poklasei atstovauja vienintelė nūdienėje faunoje „nautiliaus“ 
gentis. Ir jei koks nemokša supainiotų argonautą, turintį pačius 
tikruosius siurbtukus, su nautilium, kuris tėturi paprastus čiup- 
tuvėlius, jam nebūtų dovanota. 

Pasitiktinai mums plaukė visas būrys argonautų. Jų buvo 
daugelis šimtų. Jie priklausė Argonauta tuberculata genčiai, 
gausiai paplitusiai Indijos vandenyne, 

Šie grakštūs moliuskai plaukė atbuli, varydamiesi savo pil- 
tuvėliais, pro kuriuos purkščia iš savęs vandenį, įtrauktą kvė- 
puojant. Iš aštuonių jų čiuptuvų šešetas, plonų ir ilgų, driekėsi 
vandens paviršiumi, o kiti du, apvalūs kaip delnai, buvo išpūs- 
ti nelyginant burės nuo pavėjinės pusės. Aš gerai įsižiūrėjau 
jų spiralės pavidalo kriauklę, kurią Kiuvje pagrįstai lygina su 
grakščia valtimi. Iš tiesų, tai tikra valtis! Ji padaryta iš tos 
medžiagos, kurią gamina du viršutiniai moliusko čiuptuvai, ar- 
ba rankos, kriauklė nešioja gyvūną, bet niekur su juo nesu- 
auga. 

— Argonautas gali palikti savo kriauklę — pasakiau aš Kon- 
seliui, — bet jis niekad nesiskiria su ja. 

— Kaip ir kapitonas Nemas,— nusprendė Konselis.— Todėl 
jam verčiau būtų savo laivą pavadinti „„Argonautu“. 
 „Nautilius“ beveik visą valandą plaukė su moliuskų palyda. 
Staiga, nežinia kodėl, gyvūnus apėmė baimė. Sakytum pagal 

komandą visos burės buvo nuleistos, čiuptuvai įtraukti į kriauk- 
les, kūnai susigūžė, kriauklės apsivertė, pakeitusios svorio cent- 
rą, ir visa flotilė dingo po vandeniu. Niekad dar jokios eskad- 
ros laivai nemanevravo taip sutartinai, 

Tą akimirką nusileido saulė. ŪUmai sutemo naktis. Ir tik 
lengvas vėjelis rito jūros plynuma raibulius, ir tik retkarčiais 
laivo paskuigalyje pliaukštelėdavo banga! 

Kitą dieną, sausio 26-ąją, ties aštuoniasdešimt antruoju me- 
ridianu perkirtome pusiauja ir įplaukėme į Šiaurės pusrutulio 
vandenis. 

Tą dieną mūsų palydą sudarė siaubinga armada ryklių. Čio- 
nykštėse jūrose knibždėte knibžda šitų baisių gyvūnų, ir todėl 
jose plaukioti nėra saugu. Tai buvo rykliai su rudomis nuga- 
romis, baltais pilvais ir vienuolika eilių dantų; akiarykliai su 
juoda dėme ant kaklo, primenančia akį; mėlynieji rykliai su 
apvaliomis galvomis, išmargintomis juodų taškų. Plėšrieji gy- 
vūnai su beviltišku įniršiu daužėsi į krištolinį langų stiklą. Ne- 
das Lendas nerimo savo kailyje. Jis troško pakilti į vandeny- 
no paviršių ir paleisti žeberklą į jūros grobuonis. Jį ypač siu- 
tino įnirtę tigriniai rykliai penkių metrų ilgio ir geltonieji ryk- 
liai, kurių nasrai prismaigstyti dantų, tartum iškaišyti kokia 
mozaika! 

Netrukus „Nautilius“ ėmė plaukti dideliu greičiu, toli pali- 
kęs net greičiausius ryklius. 

Sausio dvidešimt septintąją įplaukiant į plačią Bengalijos 
įlanką, mums ne kartą teko matyti baisų vaizdą! Pasitiktinai 
mums plaukė lavonai. Tie lavonai buvo mirusių indų, Gango 
nešamų į atvirą jūrą, kurių grifai, vieninteliai šio krašto duob- 
kasiai, nebuvo spėję sulesti. Bet rykliai neatsakys jiems pa- 
galbos laidotuvinėms apeigoms atlikti. 

Apie septintą valandą vakaro „Nautilius“, iškilęs į paviršių, 
plaukė pienine jūra. Mėlyna jūra, kiek tik užmatė akis, buvo 
pieno spalvos. Ar dėl šio reiškinio nebuvo kalta mėnulio švie- 
sa? Ne! Jaunas mėnuo buvo prasidėjęs tik prieš porą dienų ir 
dar nebuvo pakilęs į horizontą. Ir žvaigždėtas dangus atrodė 
juodas, palyginus su baltu lyg pienas vandeniu. 

Konselis nenorėjo tikėti savo akimis ir mane prašė išaiš- 
kinti šio nuostabaus reiškinio priežastį. Laimė, aš galėjau jam 
paaiškinti, kodėl taip atsitinka, 

— Tai vadinamoji pieno jūra, — tariau aš.— Dideli plotai pie- 
no baltumo vandenų — dažnas reiškinys Ambuano pakrantėse ir 
apskritai šiose platumose. 


— Bet gal ponas profesorius man paaiškins — tarė Konse- 
lis,— šio reiškinio priežastį. Juk negalimas daiktas, kad van- 
duo iš tikrųjų būtų virtęs pienu! 

— Žinoma, ne, mano bičiuli! Pieninė vandens spalva, kuri 
tave taip stebina, atsiranda dėl to, kad vandenyje gyvena mi- 
riadai smulkiausių gyvūnėlių, bespalvių gleivinių ir švytinčių 
gyvūnėlių storumo kaip plaukas ir vienos penktosios milimetro 
ilgio. Gyvūnai sulimpa vienas su kitu ir sudaro ištisus keleto 
mylių plotus. 

— Keleto mylių!— sušuko Konselis. 

— Taip, mano bičiuli! Ir nė nemėginkite suskaityti, kiek jų 
čia yra! Tik tuščiai gaištumėte! Jei neklystu, kai kurie jūrinin- 
kai yra plaukę tokiomis pieno mariomis daugiau kaip keturias- 
dešimt mylių. 

Nežinau, ar Konselis paklausė mano patarimo, bet nutilo, 
giliai susimąstęs. Jis, be abejo, ėmė skaičiuoti, kiek jų gali 
tilpti keturiasdešimties mylių plote, jei kiekvieno ilgis lygus 
vienai penktajai milimetro. O tuo tarpų aš vis dar stebėjau tą 
nepaprastą reiškinį. Dar kelias valandas „Nautilius“ savo sraig- 
tu skvarbė pieninės jūros vandenis, ir aš atkreipiau dėmesį, kad 
jis šliaužia visai tyliai šiuo muilinu vandeniu, tartum būtų 
plaukęs putotu verpetu, kai susitinka dvi priešinės srovės, kar- 
tais susidarančios įlankose. 

Apie vidurnaktį jūra staiga atgavo įprastą savo spalvą; 
bet užpakalyje laivo, iki pat horizonto linijos, dangus atspin- 
dėjo vandenų baltumą, rodės, buvo nušviestas šiaurės pašvais- 
tės. 


ANTRASIS SKY RIUS 


NAUJAS KAPITONO NEMO PASIŪLYMAS 


Sausio dvidešimt aštuntąją, vidurdienį, kai „Nautilius“ iški- 
lo į vandens paviršių, vakaruose, už kokių septynių mylių, bu- 
vo Matyti žemė, Pirmiausia pro rūką ėmė ryškėti kalnų viršū- 
nės: chaotiškai sugriozdinti kalnų gūbriai buvo geltoni, viole- 
tiniai, pilki, pagal tai, kokia buvo saulės šviesa ir atstumas. 
Kai kurios kalnų smailės buvo iškilusios du tūkstančius pėdų 

į viršų. Kai tik buvo nustatytos koordinatės, aš nusileidau į sa- 
loną ir, susiradęs šią vietą žemėlapyje, pamačiau, kad mes 
esame prie Ceilono salos — to Indijos perlo, — esančios prie pie- 
tinio Indijos pusiasalio krašto, 

Aš nuėjau į biblioteką paieškoti, ar nėra kokios knygos, kur 
galėčiau gauti žinių apie šią salą, kuri laikoma pačia derlin- 
giausia Žemės rutulyje, ir radau Siro veikalą, pavadintą „Cei- 
lonas ir singalezai". Grįžęs į saloną, visų pirma susipažinau su 
statistikos duomenimis, liečiančiais Ceiloną, kuris jau senovėje 
buvo vadinamas tokia daugybe vardų. Ceilono sala yra tarp 
5*55' ir 9949' šiaurės platumos ir 797942' ir 8294' ilgumos į rytus 
nuo Grinvičiaus meridiano. Iš šiaurės į pietus ji turi du šimtus 
septyniasdešimt penkias mylias, iš rytų į vakarus — ne daugiau 
kaip šimtą penkiasdešimt mylių; jos plotas lygus dvidešimt 
keturiems tūkstančiams keturiems šimtams aštuonioms mylioms, 
kitaip sakant, kiek mažesnis, negu Airijos. 

Tuo metu į saloną įėjo kapitonas Nemas ir jo padėjėjas. 

Kapitonas žvilgtelėjo į žemėlapį. Paskui, atsigręžęs į mane, 
tarė: 

— Ceilono sala yra garsi savo perlų verslovėmis. Gal no- 
rėtumėte, pone Aronaksai, pabuvoti ten, kur žvejojami perlai? 

— Be jokio abejojimo, kapitone. 

— Gerai. Tai lengva padaryti. Bet tik štai kas: mes pabu- 
vosime, kur žvejojami perlai, bet žvejų nepamatysime. Perlų 
žvejybos sezonas dar neprasidėjęs. Bet tai nesvarbu. Aš įsa- 
kysiu plaukti Manaro įlankos kryptimi. Ten būsime nakčia. 

Kapitonas pasakė keletą žodžių savo padėjėjui, ir tasai iš- 
ėjo iš salono, Neilgai trukus ir „Nautilius“ grįžo į savąją van- 
denų stichiją: manometras rodė, kad laivas plaukia trijų de- 
šimčių pėdų gilumoje. 

Pasilenkęs prie žemėlapio, aš ėmiau ieškoti Manaro įlankos. 
Ją radau devintojoje lygiagretėje, prie šiaurvakarinių Ceilono 
krantų. Šią įlanką sudaro pailga mažos Manaro salos linija, 
Norint tenai nusigauti, reikėjo apsukti visą vakarinį Ceilono 
krantą. 

— Pone profesoriau.— kreipėsi į mane kapitonas Nemas,— 
perlai žvejojami Bengalijos įlankoje, Indijos jūroje, Kinų ir 
Japonų jūrose, Pietų Amerikos jūrose, Panamos įlankoje, Kali- 
fornijos įlankoje, bet pagrindiniai jūros perlų žvejybos rajonai 
yra prie Ceilono. Mes ten nuplauksime, Liesa, dar bus per 
anksti! Manaro įlankoje perlus pradedama žvejoti ne anksčiau, 
kaip kovo mėnesį. Tuo metu čia suplaukia kokie trys šimtai 
laivų; kurie trisdešimt dienų dirba tą be galo pelningą darbą. 
Kiekviename laive būna dešimt irkluotojų ir dešimt narų. Narai 


dirba dviem pamainom. Grimzdami į dvylikos metrų gylį, jie 
laiko tarp kojų sunkų akmenį, kurį paleidžia, pasiekę reikiamą 
vietą. Tada irkluotojai įtraukia akmenį, pririštą už virvės, atgal 
į laivą. 

— Vadinasi, senovinis perlų žvejybos būdas tebegyvuoja ir 
dabar? 

— Deja, tebegyvuoja,— atsakė kapitonas Nemas,— nors tie 
perlynai priklauso pramoningiausiai pasaulyje šaliai — Anglijai, 
kuri įgijo nuosavybės teisę į juos pagal tūkstantis aštuoni šim- 
tai antrųjų metų Amjeno sutartį. 

— Man vis dėlto atrodo, kad šiam reikalui galėtų būti 
vaisingai panaudotas tobulesnis jūrų skafandras. 

— Taip! Vargšai perlų ieškotojai negali ilgai išbūti po van- 
deniu. Tiesa, anglas Persivalis savo „Kelionėje į Ceiloną“ mini 
vieną kafrą, kuris galėjo išbūti pasinėręs ištisas penkias mi- 
nutes; bet man tai atrodo mažai įtikima. Aš žinau, kad kai 
kurie narai išbūna po vandeniu penkiasdešimt septynias sekun- 
des, o patys patvariausieji — net aštuoniasdešimt septynias se- 
kundes, bet tokių tėra labai nedaug; ir kai tie nelaimingieji 
grįžta į laivą, jiems pro ausis ir nosis teka vanduo, raudonas 
nuo kraujo. Aš manau, kad vidutinis laikas, kurį naras išbūva 
vandenyje, nėra didesnis kaip trisdešimt sekundžių. Ir per tą 
trumpą laiką jie turi spėti surinkti į sietelį perlų geldeleės, ku- 
rias jiems pavyksta rasti! Narai nesulaukia senatvės. Jie anks- 
ti iškaršta, nusilpsta jų rega, akys ima pūliuoti, kūną išberia 
skauduliai, ir jie dažnai miršta po vandeniu nuo kraujoplūdžio 
į smegenis, 

— Taip, — tariau aš, — nelinksma profesija. Ir vis tai daro- 
ma moterų užgaidoms tenkinti. Bet sakykite man, kapitone, 
kiek geldelių gali surankioti per dieną vienas šitoks laivas? 

— Apytikriai nuo keturiasdešimt iki penkiasdešimt tūkstan- 
čių. Kalbama net, kad tūkstantis aštuoni šimtai keturioliktai- 
siais metais anglų vyriausybė organizavo tokią perlų žvejybą 
valstybės lėšomis, ir žvejai per dvidešimt dienų pririnko sep- 
tyniasdešimt šešis milijonus geldelių, 

— Tai gal žvejo darbas bent apmokamas brangiai;— pa- 
klausiau aš. 

— Labai menkai, pone profesoriau. Panamoje jie uždirba ne 
daugiau kaip dolerį per savaitę. Dažniausiai jie gauna po vieną 
sū už geldelę, turinčią savyje perlą. O juk kiek pasitaiko gel- 
delių be perlų! 

— Po vieną sūl Vadinasi, tasai vargšelis krauna turtus sa- 
vo šeimininkams! Tai tiesiog apmaudu! 

— Taigi, pone profesoriau,— tarė kapitonas Nemas,— jūs su 
savo palydovais aplankysite Manaro rėvą. Ir jei ten atsitikti- 
nai bus koks nekantrus perlų žvejys, jūs susipažinsite ir su 
šio verslo technika, 

— Nutarta, kapitone. 

— Bėje, pone Aronaksai, o ar jūs nebijote ryklių? 

— Ryklių? — sušukau aš. 

Klausimas man atrodė mažių mažiausiai nerimtas. 

— Na, o ką jūs galite pasakyti dėl tų ryklių?— prispyrė 
mane kapitonas Nemas. 

— Turiu prisipažinti, kapitone, kad aš dar tinkamai nesu 
susipažinęs su šios rūšies žuvimis. 

— O mes jau prie jų pripratome,— tarė kapitonas Nemas.— 
Ilgainiui ir jūs priprasite. Be to, būsim apsiginklavę ir, jei pa- 
vyks, gal ir sumedžiosime kokį nors ryklį. Ryklių medžioklė 
labai įdomi. Taigi iki rytojaus, pone profesoriau. Rytoj kuo 
anksčiau būkite pasiruošę. 

Pasakęs tatai kuo rūpestingiausiu tonu, kapitonas Nemas 
išėjo iš salono. 

Jei jus kas pakviestų medžioti lokių Šveicarijos kalnuose, 
jūs atsakytumėte: „Puiku! Rytoj eisime lokių medžioti!“ Jei 
jus kas pakviestų medžioti liūtų Atlaso kalnų slėniuose arba 
medžioti tigrų Indijos džiunglėse, jūs atsakytumėte: „Aha! Va- 
dinasi, mes eisime medžioti tigro ar liūto!“ Bet jei jus kviečia 
medžioti ryklių jų pačių stichijoje, jūs, tur būt, pirma pagal- 
vojate, o tik po to priimate tokį pasiūlymą. 

Kai dėl manęs, tai aš pabraukiau ranka sau per kaktą, ku- 
rią buvo išbėrę šalto prakaito lašai, 

„Gerai pagalvok,— tariau pats sau.— Nėra ko skubėti. Me- 
džioti ūdras povandeniniuose Krespo salos miškuose — tai dar 
šiaip taip! Bet slampinėti jūros dugnu, kai gali sutikti ryklį — 
čia jau visai kas kita! Man yra žinoma, kad kai kuriose vie- 
tose, ypač prie Andamanų salų, negrai, daug negalvodami, puo- 
la ryklį su durklu vienoje rankoje ir kilpa kitoje. Bet man taip 
pat yra žinoma, kad daugelis drąsuolių, stoję į grumtynes su 
šiais baisiais gyvūnais, nukeliauja pas protėvius! Antra vertus, 
aš juk nesu negras, o jei ir būčiau negras, tai šioks toks abejo- 
jimas man vis dėlto būtų atleistinas. 

Man vaidenosi rykliai, aš mačiau didžiulius jų nasrus su 
keliomis eilėmis dantų, kuriais jie gali perkąsti žmogų per pu- 
sę. Aš net pajutau skausmą per juostą. Ir negalėjau pakęsti to 
atsainaus tono, kuriuo kapitonas man padarė šį malonų pa- 
siūlymą! Lyg čia būtų buvę kalbama, kaip miške užspeisti 
kokią nors niekuo nekaltą laputę. 

„Gerai|-— galvojau.— Konselis, žinoma, atsisakys dalyvauti 
tokioje medžioklėje, ir aš turėsiu dingstį išsisukti nuo kapito- 
no kvietimo." 

Na, c dėl Nedo, tai, prisipažinsiu, aš nebuvau tikras, kad jis 
bus toks išmintingas. Pavojus, nors ir koks jis būtų didelis, ka- 
ringai jo prigimčiai visada turėdavo kažkokios masalo jėgos. 

Aš paėmiau Siro knygą, bet ją sklaidžiau atsainiai. Tarp ei- 
lučių man vaidenosi baisūs išžioti nasrai. 

Tuo tarpu įėjo Konselis ir kanadietis. Juodu buvo gerai nu- 
sileikę, net linksmi. Jie nežinojo, kas jų laukia. 

— Garbės žodis, pone, — tarė Nedas Lendas,— jūsų kapito- 
nas Nemas,— kad jis kur kiaurai prasmegtų!-—- padarė mums la- 
bai malonų pasiūlymą. 

— A-a!l- tariau aš.— Jūs jau žinote... 

— Ponui profesoriui leidus, — atsakė Konselis,— „Nautiliaus“ 
vadas mus pakvietė draugė su ponu profesoriumi rytoj aplan- 
kyti garsiąsias Ceilono perlų versloves. Jis buvo itin manda- 
gus ir pasirodė kaip tikras džentelmenas, 

— Ir daugiau jis jums nieko neminėjo? 

— Nieko, pone,— atsakė kanadietis.— Tik pasakė, kad jis 
pakvietęs jus dalyvauti šioje povandeninėje iškyloje. 

— Tikra tiesa,— tariau aš.— Ir jis jums neužminė vienos ap- 
linkybės. .. 

— Jokios aplinkybės jis neminėjo, pone profesoriau. Jūs 
eisite su mumis, juk taip? 

— Aš... žinoma! Aš matau, kad jums, misteri Lendai, ima 
patikti povandeninės iškylos. 

— O, taip! Tai įdomu, labai įdomu! 

— Bet juk čia gresia visokie pavojai! įterpiau aš. 

— Pavojai?— atsakė Nedas Lendas.— Paprasčiausia iškyla 
į austrių rėvą! 

Matyt, kapitonas Nemas nelaikė esant reikalinga užsiminti 
mano draugams apie ryklius. Aš išsigandęs žiūrėjau į juodu, lyg 
jie jau būtų netekę kurios nors savo galūnės. Ar aš turiu juos 
įspėti dėl gresiančio pavojaus? Be abejo. Bet aš nežinojau, nuo 
ko pradėti. 

— Ar ponas profesorius nemalonės smulkiau papasakoti apie 
perlų ieškojimą? 

— Apie perlų žvejybą, — paklausiau aš,— ar apie susijusias 
su tuo staigmenas, kurias. ,. 

— Žinoma, apie perlų žvejybą!—tarė kanadietis.— Norint 
leistis į kelionę, pirma reikia žinoti kelią. 

— Na, mano bičiuliai, sėskite, ir apie perlų verslą aš jums 
papasakosiu viską, ką pats sužinojau iš Siro knygos. 

Nedas ir Konselis susėdo ant sofos, ir kanadietis tuoj man 
pateikė klausimą: 

— O kas yra perlas, pone profesoriau? 

— Poetui, mano drauge Nedai, perlas — jūros ašara,— atsa- 
kiau aš, — rytų tautoms — suakmenėjęs rasos lašas; moterims — 
perlamutrinio blizgesio ovalo formos brangakmenis, kurį jos 
nešioja kaip gražmeną ant rankų, ant kaklo, ausyse; chemi- 
kui — fosfatų ir kalcio karbonatų junginys; ir pagaliau. gamti- 
ninkui — lai liguisto pobūdžio auglys, sudarantis apvalainus 
perlamutro gurgulus kai kurių dvigeldžių moliuskų minkšto 
mantijos audinio viduje. 

— Moliuskų tipo,— tarė Konselis,—- plokštėtažiaunių klasės, 
anizomiarijų būrio. 

— Kaip tik taip, mokslingasis mano bičiuli! Perlus sugeba 
formuoti ne vien tikroji jūros perluotė, bet ir pilvakojai, ir 
galvakojai moliuskai, kaip antai: jūros auselė, arba pina, tubas, 
tridakna, žodžiu, visi moliuskai, kurie išskiria perlamutrą — 
organinę medžiagą, mirgančią vaivorykštės spalvomis: žydra, 
mėlyna, violetine ar balta, kuria išklotas vidinis jų geldelių 
paviršius. 

— Net ir valgomosios geldelės?— paklausė kanadietis, 

— Taip, ir valgomosios geldelės aptinkamos kai kuriuose 
Škotijos, Velso, Airijos, Saksonijos, Bohemijos ir Prancūzijos 
vandenyse, 

— Tai mat kaip! Šitai įsidėsime į galvą— atsakė kana- 
dietis. 

— Bet daugiausia perlų gamina perluotė, meleagrina marga- 
ritifera — didžiai vertinga perluotė. Perlai yra ne kas kita, 
o tik perlamutrinės medžiagos išskyros, įgijusios sferinę formą. 
Patys gražieji, apvalaini, beveik laisvai gulintys perlai susi- 
daro tarp mantijos ir kriauklės, kai varstosi geldelės ir dirgi- 
nami neorganiniai kūneliai, įsismelkę į moliusko mantiją. Per- 
luotei randantis iš neorganinės medžiagos, prilipusios prie vi- 
dinio geldelės paviršiaus, formuojasi perlas, priaugęs prie gel- 
delės. Bet visais atvejais perlas turi branduolį, aplink kurį plo- 
nais koncentriniais sluoksniais kasmet kaupiasi perlamutrinės 
medžiagos išskyros. 

— O ar būna vienoje geldelėje po kelis perlus?— paklausė 
Konselis. : 

— Būna, mano bičiuli. Pasitaiko geldelių, kurios yra nelygi- 
nant skrynutė su brangenybėmis. Kalbama, nors aš tuo abejo- 
ju, kad vienoje geldelėje buvo aptikta ne mažiau kaip šimtas 
penkiasdešimt ryklių. 


180 


' 


— Šimtas penkiasdešimt ryklių!— sušuko Nedas Lendas. 
— Argi aš pasakiau „ryklių“?— sušukau suglumęs.— Aš no- 
rėjau pasakyti šimtas penkiasdešimt perlų. Kuo čia dėti rykliai! 
— Iš tikrųjų — tarė Konselis— OO vis tik norėtųsi žinoti, 
kaip iš lų geldelių išimami perlai? 
| — Esama įvairių būdų. Jei perlas standžiai priaugęs prie 
| geldelės, jis traukiamas replikėmis. Bet dažniausiai sužvejotos 
| geldelės išpilamos ant demblio, patiesto pakrantėje. Moliuskai 
| paliekami pūti atvirame ore. Po dešimties dienų, kada puvimo 
procesas jau pasibaigęs, geldelės suverčiamos į baseiną su jū- 
| ros vandeniu. Kelis kartus išskalautos geldėlės atidaromos, ir 
r stambiausi perlai išrenkami rankomis, 0 likęs purvas su smul- 
|| kiais perliukais išplaunamas iš geldelių. Dabar eilė ateina rū- 
į šiuotojams. Iš pradžių jie nuo geldėlių atskiria perlamutrinės 
I plokšteles, kurios pramonėje vadinamos sidabrinėmis be prie- 
maišų, baltomis nepilnavertėmis, juodomis nepilnavertėmis ir 
parduodamos pagal svorį, po šimtą dvidešimt penkis ir šimtą 
penkiasdešimt kilogramų kiekvienoje dėžėje. Paskui iš geldelių 
išimama parenchima, minkštas gyvūno kūnas virinamas, kol 
pasileidžia, ir išsunkiama iš skysčio viskas, net mažiausi per- 
liukai. 

— Perlo kaina pareina nuo jo didumo, ar ne tiesa?— pa- 
klausė Konselis. 

— Ne tik nuo didumo,— atsakiau aš,— bet ir nuo formos, 
nuo to, ar perlas yra gryno „vandens“, kitaip sakant, pareina 
nuo perlo spalvos; pagaliau nuo šviesos atsispindėjimo, tai yra, 
nuo to, ar žvilga ir iriduoja akmuo perlamutriniu blizgesiu, 
kuris toks malonus akiai. Ypač yra branginami perlai, atrodan- 
tys lyg iš apvalainų perlamutro gurgulų, kartais priaugę prie 
geldelės, bet dažniausiai susidarantys kitų minkštų mantijos au- 
dinių viduje, vadinamieji perles vierges. Šitie perlai atsiranda 
moliusko audinio raukšlėse ir ten laisvai tūno; jie būna baltos 
spalvos ir dažniausiai neskaidrūs, bet kai kurie turi opalinės 
spalvos blizgesį. Šie brangūs perlai dažniausiai būna sferiniai 
ir kriaušės pavidalo. Iš sferinių perlų daromos apyrankės, iš 
kriaušės pavidalo — auskarai. Ši perlų rūšis yra brangiausia ir 
pardavinėjama pavienečiui. Perlai, priaugę prie geldelės ir ne 
tokios taisyklingos formos, yra vertinami pigiau ir parduodami 
pagal svorį. Pagaliau žemiausios rūšies — smulkusis perlas, ži- 
nomas bisero pavadinimu, parduodamas pagal saiką ir yarto- 
jamas daugiausia siuvinėjimams ir bažnytiniams apdarams. 

— Perlų rūšiavimas, matyt, yra sunkus ir nespėrus dar- 
bas,— tarė kanadietis. 

— Anaiptol, mano bičiuli! Perlai rūšiuojami rėčiu arba sie- 
tu. Vartojama vienuolika įvairiausių rėčių perlams atsijoti. 
Perlas, kuris lieka retame rėtyje, turinčiame nuo dvidešimties 
iki aštuonių dešimčių skylučių, yra laikomas pirmarūšiu, Ant- 
rarūšiai perlai pasilieka rėčiuose, kuriuose būna nuo šimto iki 
aštuonių šimtų skylučių. Pagaliau trečios rūšies perlai pasilieka 
rėčiuose, turinčiuose nuo devynių šimtų iki tūkstančio skylučių. 

— Gudriai sugalvota|— tarė Konselis.— Aš matau, kad per- 
lų rūšiavimas ir klasifikacija daroma mechaniškai. Gal ponas 
profesorius pasakytų, kokį pelną duoda jūros perlų pramoninių 
rajonų eksploatacija? 

— Sprendžiant iš Siro knygos, — atsakiau aš, — Ceilono per- 
lų rėvos kasmet duoda tris milijonus ryklių! 

— Frankų!-—- įterpė Konselis. 

— Taip, taip, frankų! Tris milijonus frankų, — pasilaisiau 
aš.— Bet, rodos, nūdieniai perlų verslai ne tokie pelningi, kaip 
anais laikais. Imkime, pavyzdžiui, kad ir amerikinius perlų 
verslus. Prie Karolio Penktojo jie kasmet duodavo keturis mi- 
lijonus frankų pelno, o dabar bėduoda vos du trečdalius šios 
sumos. Apskritai, galima sakyti, kad perlų žvejyba duoda de- 
vynis milijonus frankų metinio pelno. 

— Bet aš girdėjau, — tarė Konselis,— kad kai kurie išgarsė- 
ję perlai vertinami labai brangiai. 

— Taip, mano bičiuli. Kalbama, kad Cezaris padovanojęs 
Servilijai perlą, kainavusį šimtą dvidešimt tūkstančių frankų 
mūsų laikų pinigais! 

— O aš girdėjau, — tarė kanadietis — kad senovėje viena 
dama gėrusi perlą, ištirpdytą acte, 

— Kleopatra! atspėjo Konselis, 

— Vargu ar tai malonaus skonio gėrimėlis!-—- pridūrė Ne- 
das Lendas, 

— Netgi labai nemalonaus, bičiuli Nedai!-- tarė Konselis.— 
Užtat tokio skystimo taurelė kainavo šimtą penkiasdešimt tūks- 
tančių frankų! Gražūs pinigai! 

*. — Gaila, kad toji dama nebuvo mano žmona,— tarė Nedas 
Lendas, reikšmingai pasižiūrėjęs į savo rankas. 

— Nedas Lendas — Kleopatros vyras!-— sušuko Konselis. 

— Aš jau buvau beketinąs vesti, Konseli, — rimtai tarė ka- 
nadietis— Ir ne mano kaltė, kad nieko iš to neišėjo. Aš net 
buvau nupirkęs peirlinius karolius Ketei Tender, savo sužadėti- 
“nei. Bet jinai, beje, ištekėjo už kito. Ką gi! Karoliai man kaš- 
tavo daugių daugiausia pusantro dolerio! Bet,— tikėkite mano 
žodžiu, pone profesoriau,— nė vienas šių karolių perlas nebū- 
tų išlindęs pro sietą su dvidešimčia skylučių! 


— Mano brangusis Nedai!-— atsakiau aš juokdamasis.— Tai 
buvo dirbtiniai perlai! Tai tik paprasti stikliniai karoliukai, pri- 
pildyti perlinės esencijos. 

— Vis dėlto toji esencija turėjo brangiai kaštuoti,— atkirto 
kanadietis. 

— Esencija nieko nekaštuoja! Ten ne kas kita, o tik sidab- 
ro spalvos medžiaga, aptinkama aukšlių žvynuose, ištirpdyta 
azoto rūgštyje. Veltui gaunama žaliava! 

— Todėl, matyt, Ketė Tender ir ištekėjo už kito,— filoso- 
tiškai samprotavo misteris Lendas. 

— Bet grįžkime prie mūsų pokalbio apie brangiuosius per- 
lus,— tariau aš.— Nemanau, kad kuris nors monarchas būtų 
turėjęs perlą, tolygų kapitono Nemo perlui. 

— Štai šitokį?— paklausė Konselis, rodydamas į puikų per- 
lą, laikomą po stiklu. 

— Nesuklysiu jį įvertinęs dviem milijonais. ,, 

— Frankų!-— paskubėjo pridurti Konselis. 

— Taip,— tariau aš,— dviem milijonais frankų! O kapito- 
nui bereikėjo tik pasilenkti ir jį paimti! 

— Ė-ė!— sušuko Nedas Lendas.— O ką pali žinoti, gal mes 
rytoj per iškylą irgi tokį pat rasime? 

— Tuščia jo!— tarė Konselis. 

— O kodėl? 

— Kam mums tie milijonai „Nautiliuje“? 

— „Nautiliuje“ jie mums visai nereikalingi, — atitarė Ne- 
das Lendas,— bet. .. kitoje vietoje. .. 

— Ė-ėl Kitoje vietoje!— šyptelėjo Konselis, linguodamas 
galvą. 

— Iš tikrųjų, — tariau aš, — Nedas Lendas sako teisybę. Ir 
jei mes kada nors parsivežtume į Europą arba į Ameriką perlą 
kelių milijonų vertės, tai suteiktų ir mūsų pasakojimams, ir 
mūsų nuotykiams didesnio įtikimumo ir svorio. 

— Aš manau!-— pritarė kanadietis. 


— Argi —tarė Konselis, visada grįžtantis prie pažintinės 
dalyko pusės,— perlų žvejyba jau toks pavojingas amatas? 

— O ne!-—atsakiau aš gyvai. — Ypač jei imamasi tam tikrų 
atsargumo priemonių. 

— O kokių čia pavojų gali būti šiame amate?— tarė Nedas 
Lendas.— Nebent kartais sriūbtelėsi viršaus kokį gurkšnį sū- 
raus vandens! 

— Kaip tik taip, Nedai! Beje,— tariau aš, stengdamasis kal- 
bėti nerūpestingu kapitono Nemo tonu,— ar jūs bijote ryklių, 
Nedai? 

— Aš? Žeberklininkas profesionalas!— atsakė kanadietis— 
Mano amatas — spiauti į juos! 

— Aš kalbu ne apie tai, kad pagautumėte ryklį kabliu, už- 
temptumėte ant laivo denio, nukirstumėte jam uodegą, per- 
skrostumėte pilvą, išluptumėte širdį ir vėl jį įmestumėte į jūrą! 

— Vadinasi, kalbate, ,. 

— Kaip tik taip! 

— Vandenyje? 

— Vandenyje. 

— Šimts velnių! O kam tas žeberklas mano rankose? Ma- 
totė, pone profesoriau, ryklys yra palyginti nerangus gyvūnas. 
Norėdamas jus griebti, jis turi apsiversti ant nugaros... Na, 
o tuo tarpu... 

Žodį „griebti“ Nedas Lendas ištarė su tokia intonacija, kad 
šiurpuliai man perbėgo per visą kūną. 

— Na, o tų, Konseli? Ką tu manai apie ryklius? 

— Aš,—tarė Konselis— ponui profesoriui viską pasakysiu 
nuo širdies. 

„Puiku!“ — pagalvojau aš. 

— Jei ponas profesorius ketina eiti ryklių gaudyti, — kalbė- 
jo Konselis— tai kaipgi aš, ištikimas jo tarnas, atsiliksiu nuo 
jo! į 


TREČIASIS SKYRIUS 


PERLAS DEŠIMTIES MILIJONŲ VERTĖS 


Atėjo naktis. Aš atsiguliau. Miegojau blogai. Rykliai vyra- 
vo mano sapnuose, ir man atrodė visiškai teisinga ir tuo pat 
metu visiškai neteisinga gramatikos taisyklė, pagal kurią žodis 
„Tyklys'— reguin kildinamas iš žodžio reguiem — gedulingos 
pamaldos. 

Kitą dieną, ketvirtą valanda ryto, mane pažadino matrosas, 
kapitono Nemo paskirtas mano paslaugoms. Aš greitai alsikė- 
liau, apsirengiau ir nuėjau į saloną. 

Kapitonas Nemas ten jau manęs laukė. 

— Pone Aronaksai— paklausė jis;— jūs jau pasiruošęs? 

— Aš pasiruošęs, 

į zakigsidi 
m. ŽŽ 

— Tad teikitės sekti paskui mane. 

— O mano draugai, kapitone? 

— Jie jau įspėti ir mūsų laukia. 

— O ar mes vilksimės skafandrais? 

— Kol kas ne. Aš nenoriu, kad „Nautilius“ per daug priar- 
tėtų prie čionykščių krantų, juk mes dar esame gana toli nuo 
Manaro seklumos; bet aš jau liepiau paruošti valtį, kuria ir 
priplauksime prie seklumos, tuo būdu žymiai sutrumpės mūsų 
kelias į ją. Narų aparatai jau sukrauti valtyje, ir mes juos 
užsidėsime prieš pat leisdamiesi į vandenį. 

- Kapitonas Nemas mane nusivedė prie centrinio trapo į de- 
nį. Nedas ir Konselis, džiaugdamiesi numatoma „linksma išky- 
la“, jau ten laukė mūsų. Penketas „„Nautiliaus“ įgulos matrosų 
su irklais sėdėjo mūsų valtyje, nuleistoje į vandenį. 

Dar nebuvo išaušę. Žvaigždės kur-ne-kur mirgėjo tarp tirštų 
debesų, užklojusių dangų. Akimis ieškojau žemės, bet tegalė- 
jau įžiūrėti miglotą ruoželį, apėmusį tris ketvirčius horizonto 
nuo pietvakarių iki šiaurės vakarų. ,„Nautilius“, apiplaukęs per 
naktį visus vakarinius Ceilono krantus, dabar jau buvo netoli 
įėjimo į užutekį, arba, tikriau, į ilanką, kurią sudarė Ceilono 
krantai ir Manaro sala. Ten, po tamsiais vandenimis, slėpėsi 
rifai — neišsemiami perlų laukai, nusidriekę beveik per dvi- 
dešimtį mylių aplinkui. 

Kapitonas Nemas, Konselis, Nedas Lendas ir aš užėmėme 
vietas valties paskuigalyje. Vienas matrosas atsistojo prie vai- 
ro; ketvertas jo draugų stvėrėsi irklų; lynas buvo atrištas, ir 
mes išplaukėme. 

Valtis nėrė pietų link. Irklininkai varėsi neskubėdami, Aš 
pastebėjau, kad irklais kabinama kas dešimt sekundžių, kaip 
tat daroma kariniame jūros laivyne. Ir tuo metu, kai valtis 
plaukė iš inercijos, buvo girdėti, kaip vandens purslai krinta 
nuo irklų į tamsius vandenis, sudarydami nelyginant ištirpusio 
švino putas. Lengvas vėjelis, pučiantis nuo plynos jūros, vos siū- 
bavo valtį, ir bangų skiauterėlės pleškendamos dužo į jos 
priekį. 

Mes tylėjome. Apie ką galvojo kapitonas Nemas? Ar ne 
apie tai, kad žemė, į kurią plaukėme, jau perdaug arti, nors, 
kanadiečio nuomone, mes buvome perdaug toli nuo jos. Na, 
o Konselis, tai jis čia buvo tik kaip smalsuolis. 

Pusę šešių, su pirmąja aušros žara, pradėjo ryškėti kalnų 
linija akiratyje. Žemas rytų pakraštys pamažu ėmė virsti kal- 
nuotais pietų krantais: Mes dabar buvome už penkių mylių 
nuo salos, ir jos krantai vis dar nesiskyrė nuo švininės jūros. 
Jūra buvo tuščia. Nei valčių, nei narų. Dykumos tyla viešpa- 

tavo šiuose perlų žvejų kraštuose. Kapitonas Nemas sakė tei- 
sybę — mes čia atvykome per anksti. 

Šeštą valandą ryto, ūmai, kaip kad būdinga atogrąžų kraš- 
tams, nematantiems nei ryto aušros, nei vakaro saulėlydžių, su- 
švito skaisti diena. Saulės spinduliai staiga praplėšė horizonte 
susitelkusią debesų maršką, ir dienos šviesulys nutvieskė dan- 
gaus skliautą. 

Aš dabar aiškiai pamačiau žemę ir net retus medžius krante. 

Valtis artėjo prie Manaro salos, kurios pakraščio ruožas 
iš pietų pusės buvo išsirietęs lanku. Kapitonas Nemas pakilo 
nuo suolo ir ėmė žiūrėti į jūros tolumą. 

Pagal jo ženklą jūrininkai išmetė inkarą, ir valtis sustojo, 
bet prireikė išleisti ne daugiau kaip vieną metrą inkaro gran- 
dinės, nes toje vietoje perlų sekluma buvo negiliai po vande- 
niu. Tačiau kaip tik šią akimirką atoslūgis pagavo valtį ir ją 
nunešė į atvirą jūrą per visą inkaro grandinę. 

— Štai mes ir atvažiavome, pone Aronaksai,— tarė kapito- 
nas Nemas.— Jūs matote šį uždarą užutekį? Čia už mėnesio 
susirinks daugybė verslinių laivų, ir tūkstančiai drąsių narų 
pasiners į šiuos vandenis. Puikus užutekis šitokiam verslui. 
Kalnai jį saugo nuo labai smarkių vėjų, o jūra čia nebūna 
perdaug audringa — tai vis aplinkybės, itin palankios narams. 
Na, o dabar dėkimės skafandrus ir — į kelionę! 

Aš nieko neatsakiau ir, nenuleisdamas akių nuo šių klas- 
tingų vandenų, vieno matroso padedamas, ėmiau vilktis sunkų 
naro apdarą. Kapitonas Nemas ir abu mano draugai taip pat 
rengėsi. Niekas iš „Nautiliaus“ įgulos neturėjo mūsų lydėti 
šioje nepaprastoje ekskursijoje. 

Netrukus mes buvome iki kaklo įmauti į guminius drabužius, 
o ant nugarų mums užkabino rezervuarus suslėgto oro. Na, 
o dėl Rumkorfo aparatų, tai jų nebuvo nė kvapo. Prieš užsi- 
dėdamas ant galvos naro šalmą, aš apie juos užminiau kapi- 
tonui, 

— Tie aparatai mums nereikalingi, — atsakė kapitonas.— 
Mes nesileisime į dideles gelmes, o seklumas pakankamai ap- 
šviečia saulė. Be to, būtų nelabai išmintinga šiuose vandenyse 
naudotis elektros žibintais. Žibinto šviesa gali sudominti pa- 
vojingus plėšrūnus, gyvenančius šiuose vandenyse. 

Tuo metu, kai kapitonas Nemas tarė šiuos žodžius, aš atsi- 
sukau į Konselio ir Nedo Lendo pusę. Bet draugai jau buvo 
spėję užsimauti ant galvų metalinius šalmus, užtat nieko ne- 
galėjo girdėti. 

Man beliko pateikti kapitonui Nemui paskutinį klausimą. 

— O kur mūsų ginkiait— paklausiau aš.— Mūsų šautuvai? 


— Šautuvai? Na, o kam jie mums? Juk kalniečiai lokį me- 
džioja su durklu rankose! Ir argi plienas nėra patikimesnis už 
šviesą? Štai kokia puiki geležtė, užsikiškite ją už diržo ir — 
į žygi! 

Aš pasižiūrėjau į draugus. Jie buvo taip pat apsiginklavę, 
kaip ir mudu su kapitonu, bet Nedas Lendas dar mosikavo 
didžiuliu žeberklu, kurį jis pasiėmė su savim, išeidamas iš „,Nau- 
tiliaus“. 

Sekdamas kapitono pavyzdžiu, aš įkišau galvą į sunkų va- 
rinį kamuolį, ir tučtuojau ėmė veikli mūsų rezervuarai su su- 
slėgtu oru. 

Po minutės matrosai mus vieną po kito išlaipino į vande- 
nį, ir ne daugiau kaip pusantro metro gylyje kojomis mes 
jau užčiuopėme smėlėtą dugną. Kapitonas Nemas ranka davė 
ženklą. Mes nusekėme paskui jį nuožulnia atkalne, Netrukus 
atsidūrėme nemažame gylyje, 

Sunkios mano mintys staiga išsisklaidė. Aš pasijutau nuo- 
stabiai ramus. Judesių lengvumas man suteikė pasitikėjimą 
savimi, o niekad nematytas reginys sužavėjo mano vaizduotę. 

Saulės spinduliai, prasismelkę pro skaidrius vandenis, ga- 
nėtinai ryškiai nušvietė dugną. Buvo matyti net smulkiausios 
geldelės. Dar dešimt minučių, ir mes jau buvome penkių metrų 
gilumojė; dugnas darėsi vis lygesnis. 

Iš po mūsų kojų, nelyginant perkūno oželiai pelkėje, paki- 
lo būrys įdomių žuvų vienapelekių genties, neturinčių jokio 
kito peleko, tik uodeginį. Aš pažinau tikrą Javos gyvatę devy- 
niasdešimt centimetrų ilgio, su balkšvai pilkos spalvos pilvuku, 
ir ją buvo galima lengvai palaikyti jūros unguriu, jei ne 
auksiniai dryželiai ant šonų. Iš stromatidų genties, pagal joms 
būdingą nepaprastai suplotą kūną, aš pastebėjau skaisčių spal- 
vų burines žuvis su piautuvo pavidalo nugariniu peleku; tos 
žuvys yra valgomos ir džiovintos bei marinuotos laikomos la- 
bai puikiu patiekalu, plačiai žinomu karavadės pavadinimu. Ir 
pagaliau aš pamačiau jūros karosus — trankebarus, kurių kū- 
nus dengia žvynų šarvai, sudaryti iš ašluonių pailgų ruožų. 

Tuo tarpu tekanti saulė vis ryškiau ir ryškiau nušvietė jū- 
ros dugną, Kelias po kojomis pamažu keitėsi. Minkštas smėlio 
gruntas pavirto nelyginant trupininių uolienų plentu, apdengtu 
moliuskų ir zoofitų kilimu, Tarp šių dviejų mano ką tik mi- 
nėtų padermių aš pastebėjau plonasienės austrių kilmės gel- 
dutes su švelniais spyniniais dangteliais, randamas Raudono- 
joje jūroje ir Indijos vandenyne; rutulio pavidalo, oranžinių 
liucinų geldeles, ylinių, persiškųjų purpurinukių, kurios „Nau- 
tiliui“ teikdavo puikiausius dažus, raguotųjų akmenių penkio- 

likos centimetrų ilgio, ištįsusių į viršų nelyginant rankos, no- 
rinčios jus tuoj sugriebti; ragų pavidalo kūlvirstukų, ištisai 
apaugusių spygliais, dvikiaučių geldelių lingulų, antinių, val- 
gomųjų geldelių, eksportuojamų į Indostano rinkas, polipų, pe- 
lagijų-panopirų, truputį švytinčių, ir pagaliau žavių vėduok- 
linių didžiaakių — tų puikiųjų vėduoklių, kurios yra vienos iš 
gražiausių vandenyno faunos kūrinių. 

Tarp tų „gyvių-gėlių“, hidroidų prieglobstyje, knibždėte 
knibždėjo legionai nariuotakojų, daugiausia vėžiagyvių su tri- 
kampiais, kiek užapvalintais šarvais: „palmių vagys“— šių pa- 
krančių įžymybė, baisūs partenopai biauriausios išvaizdos. Man 
pasitaikė keletą kartų aptikti kitą ne mažiau šlykštų gyvūną — 
milžinišką krabą, kurį aprašė Darvinas, Palmių vagį gamta ap- 
dovanojo tokiu instinktu ir jėga, kad jis gali maitintis kokoso 
riešutais; įropoję į pakrantės medžius, krabai raško kokosus; 
riešutai nukritę persprogsta, ir gyvūnai juos atidaro tvirtomis 
savo žnyplėmis. Čia, šiuose skaidriuose vandenyse, krabai nuo- 
stabiai greitai ropoja, 0 jūros vėžliai, iš tarpo tų, kurie vei- 
siasi prie Malabaro krantų, lėtai šliaužioja tarp uolų. 

Apie seplintą valandą ryto pagaliau pasiekėme perlų sek- 
lumas, kur veisiasi milijonai perluočių. Šie brangūs moliuskai 
prikimba prie povandeninės uolos ir į ją isisiurbia rudos spal- 
vos bisusu, dėl to netekdami galimybės judėti iš vienos vietos 
į kitą. Šiuo atžvilgiu perluotės, lyginant su paprastomis austrė- 
mis, yra nuskriaustos, kadangi pastarosioms, kai jos jau su- 
auga, gamta neatėmė galimybės laisvai kilnotis, 

Perluotė meleagrina, perlamutrinė austrė, yra apvalios for- 
mos kriauklė, kurios sandarios geldelės būna beveik vienodo 
dydžio, o išorinis paviršius nepaprastai briaunotas. Įvijas kai 
kurių kriauklių briaunas vagoja žalsvos, spindulių pavidalu be- 
siskleidžiančios dumblių apaugos. Šios geldelės priklauso jau- 
noms austrėms. Kai tos kriauklės sulaukia dešimties ir daugiau 
metų amžiaus, išorinis jų paviršius dėl geldelių sustorėjimo 
apauga šiurkščiais koncentriškais beveik juodos spalvos ran- 
tais ir pasiekia penkiolikos centimetrų plotį. 

Kapitonas Nemas parodė man šį nuostabų kriauklių telkinį, 
ir aš supratau, kad šis šaltinis iš tikrųjų yra neišsemiamas, ka- 
dangi kūrybinės gamtos jėgos vis dėlto viršija griaunamuosius 
žmogaus instinktus. Nedas Lendas, būdamas ištikimas savo po- 
linkiui griauti, skubėjo pripildyti geriausiais moliuskais savo 
sietelį, kabantį prie diržo, 

Tačiau bent kiek ilgiau stoviniuoti negalėjome. Reikėjo 
sekti įkandin kapitono, kuris, matyt, mus vedė jam pažįstamu 
keliu. Dugnas pastebimai ėjo įkalniui, ir tarpais pakelta mano 

ranka iškildavo viršum jūros paviršiaus. Bet čia pat prie kojų 
staiga pasirodydavo įduba. Dažnai mums tekdavo lenkti aukš- 
tas piramidines uolas. Jų plyšių tamsumoje tūnojo didžiuliai 
vėžiagyviai. Pasikėlę ant ilgų galūnių, jie stebeilydavosi į mus 
apskritomis akimis, primenančiomis patrankas su atkištais vamz- 
džiais, o po mūsų kojomis knibždėjo nereidės, glicerai, aricijai 
ir kiti nariuotieji, traukydami ilgus savo ūselius ir čiuptu- 
vėlius. 

Bet štai prieš mus atsivėrė platus urvas, susidaręs grupėje 
vaizdingų uolų, apdengtų margo povandeninės floros kilimo. 
Iš pradžių man pasirodė, kad šiame povandeniniame urve vieš- 
patauja juodžiausia tamsa. Saulės spinduliai sakytum geso prie 
pat urvo angos. Tai buvo apgaulinga vandens sugeriamų sau- 
lės spindulių šviesa. 

Kapitonas Nemas įėjo į urvą. Mes sekėme paskui jį, Aš 
greitai apsipralau su šia sąlygine urvo šviesa. Jau įžiūrėjau 
skliautų kupolą itin keisto apvalumo, besiremiantį į natūralius 
piliastrus su plačiu granitiniu pagrindu, panašiu į sunkias Tos- 
kanos architektūros kolonas. Kuriems galams prireikė nesuvo- 
kiamam mūsų vadovui tempti mus paskui save į šio požeminio 
urvo gilumą? Aš netrukus supratau, kokia čia buvo priežastis. 

Nusileidę gana stačiu šlaitu, mes atsidūrėme lyg kokio ap- 
skrito šulinio dugne. Čia kapitonas Nemas sustojo ir mums 
parodė daiktą, kurio aš iš karto nepastebėjau. 

Tai buvo nepaprasto didumo kriauklė, milžiniška tridakna 
dviejų metrų skersmens ir, vadinasi, didesnė už tą, kuri puošė 
„Nautiliaus“ saloną. 

Aš priėjau arčiau prie šito nuostabaus moliusko. Savo bi- 
susu jis buvo prikibęs prie granito klodo ir augo vienišas ra- 
miuose urvo vandenyse. Mano apskaičiavimu ši tridakna galė- 
jo sverti apie tris šimtus kilogramų. Tokioje austrėje tikriau- 
siai buvo ne mažiau kaip penkiolika kilogramų minkštimo. Rei- 
kia turėti Gargantiua pilvą, kad galėtum suvirškinti tuziną ši- 
lokių austiių! 

Kapitonas Nemas, matyti, žinojo, jog čia esama šios dvi- 
geldės kriauklės. Matyti, ne pirmą kartą jis atėjo į ši urvą! 
Ir aš įsivaizdavau, kad jis mus čia atvedė tik todėl, kad galėtų 
mums parodyti šią gamtos keistenybę. Bet aš klydau. Kapito- 
nas Nemas čia turėjo ir savo sumetimų: jis domėjosi tridak- 
nos būkle. 

Abi moliusko geldelės buvo praviros. Kapitonas Nemas, pri- 
ėjęs prie kriauklės, įkišo durklą tarp geldelių, kad jos negalė- 
tų užsiverti; paskui jis ranka pakėlė spurguotą jos mantijos 
kraštą. 

Ten, tarp lapų pavidalo mantijos klosčių, ramiai ilsėjosi per- 
las, dydžio kaip kokoso riešutas. Perlas buvo bepriekaištingos 
sferinės formos, itin skaidraus vandens, neapsakomai gražaus 
atspalvio! Pasakiškos vertės brangenybė! Apimtas nepridera- 
mo smalsumo, aš ištiesiau ranką, norėdamas paimti tą perlą, 
palytėti ji, pasverti! Bet kapitonas, ženklu mane sulaikęs, vik- 
riai ištraukė durklą iš kriauklės, ir jos geldelės tučtuojau už- 
sivožė. 

Ir tik dabar aš supratau kapitono Nemo sumanymą. Palik- 
damas perlą po tridaknos mantija, jis jam leido toliau augti. 
Kasmet moliusko išskyros pridėdavo prie jo naujus konceėnt- 
rinius sluoksnius. Tik vienas kapitonas Nemas žinojo šį urvą, 
kuriame „noko“ šis nuostabus vaisius; tik jis vienas, taip sa- 
kant, augino jį, pasiryžęs ilgainiui jį perkelti į nuostabųjį savo 
muziejų. Galėjo būti dar ir taip, kad, kinų arba indų pavyz- 
džiu, jis pats skatino augti tą perlą, įterpdamas į moliusko 
mantiją kietą svetimkūnį — kokį nors karoliuką arba metalinį 
kamuoliuką — kuris dėl perlamutro išskyrų apaugo perlamutro 
apdanpalu. Šiaip ar taip, bet, lygindamas šį perlą su tais, ku- 
Tiuos man teko matyti anksčiau, ir su tais, kurie buvo laikomi 
kapitono Nemo kolekcijoje, aš jį vertinau ne mažiau kaip de- 
šimčia milijonų frankų. Šis perlas buvo gamtos kūrinys, o ne 
prabangos daiktas! Ir kurios moters ausis būtų galėjusi išlaikyti 
tokį sunkų perlą! i 

Nuostabiosios tridaknos apžiūra baigėsi. Kapitonas Nemas 
išėjo iš urvo, ir savo žygį šiuose ramiuose vandenyse, dar ne- 
sudrumstuose perlų ieškotojų, tęsėme toliau. Kelias į perlų 
seklumą kilo aukštyn. 

Mes ėjome išsisklaidę lyg kokie padaužos; kiekvienas mū- 
sų šen ten užtrukdavo arba savo nuožiūra nukrypdavo į šalį. 
Aš jau nebebijojau pavojų, kuriuos taip juokingai buvo išpū- 
tusi mano vaizduotė. Povandenine uola mes greitai kopėme 
į jūros paviršių. Ir pagaliau vieno metro gilumoje nuo jūros 
lygio mano galva išlindo iš vandens. Konselis pasivijo mane ir, 
prikišęs savo šalmo stiklus prie maniškių, akimis draugiškai 
pasveikino. Bet plokščiakalnio bebuvo likę vos keli metrai. 

Netrukus vėl pasinėrėme į savo gaivalą. Nejau dabar ne- 
turiu teisės gaivalo vadinti savo gaivalu? 

Po dešimties minučių kapitonas Nemas staiga sustojo. Aš 
pamaniau, kad jis nori grįžti atgal. Bet ne! Rankos judesiu jis 
mums įsakė slėptis uolos plyšyje. Paskui parodė kažkokį taš- 
ką vandens masėje. Aš ėmiau atidžiai žiūrėti. 

Už penkių metrų nuo manęs šmėkštelėjo ir į dugną nu- 
grimzdo kažkoks šešėlis. Man dingtelėjo baisi mintis, kad čia 

galėjo būti ryklys. Bet aš apsirikau: šį kartą susidūrėme ne su 
jūros pabaisomis. 

Tai buvo žmogus, gyvas žmogus, indas, perlų Žvejys, čia 
atvykęs, be abejo, pasirinkti varpų dar prieš piūties pradžią. 
Aš pastebėjau jo valties dugną, kuri buvo pririšta per kelias 
pėdas aukščiau galvos. Jis be paliovos vis niro į vandenį ir vėl 
kilo į paviršių. Leisdamasis į vandenį, jis laikė tarp kojų ak- 
menį, nugludintą nelyginant cukraus galva ir virve pririštą 
prie valties paskuigalio, ir tai jam padėdavo greičiau nugrimzti 
į jūros dugną. Tokie tebuvo visi narūniški jo reikmenys. Maž- 
daug penkių metrų gilumoje jis išmesdavo akmenį, krisdavo 
ant kelių ir skubiai dėdavo į sietelį, prikabintą prie diržo, pir- 
mas pasitaikiusias kriaukles. Paskui kildavo į paviršių, ištuš- 
tindavo sietelį, vėl imdavo akmenį ir vėl pradėdavo tą pačią 
operaciją, trunkančią apie trisdešimt sekundžių. 

Naras mūsų nematė. Mes buvome pasislėpę už uolos kyšu- 
lio. Bet argi galėjo vargšas indas pagalvoti, kad žmonės, būty- 
bės, panašios į jį, galėtų būti po vandeniu, stebėti kiekvieną 
jo judesį, nepraleisdami nė vieno jo žūklės momento? 

Daugė! kartų jis išnėrė ir vėl grimzdo į vandenį. Ir kiek- 
vieną kartą išnešdavo ne daugiau kaip dešimt kriauklių, kadan- 
gi jas reikėdavo atplėšti nuo grunto, prie kurio jos būdavo 
prikibusios savo stipriomis bisuso gijomis. O kiek kriauklių, 
dėl kurių jis rizikavo savo gyvybe, buvo tuščių! 

Aš atsidėjęs jį stebėjau. Jis nėrė ir vėl kilo į paviršių tam 
tikrais laiko tarpais, ir visą pusvalandį joks pavojus negrėsė 
perlų žvejui. 

Aš jau buvau bepradedąs bodėtis šiuo įdomiu darbu, bet 
ūmai indas, klūpojęs ant kelių, puolė į šalį, pašoko ant kojų ir 
buvo bemėginąs iškilti į vandens paviršių. 

Aš supratau jo išgąsčio priežastį. Milžiniškas šešėlis pra- 
sklendė Lies nelaiminguoju naru. Tai buvo nepaprasto didumo 
ryklys, jis artėjo į jį įžūliai degančiomis akimis, išžiotais 
nasrais! 

Aš nustėrau iš baimės, net pajudėti negalėjau. 

Smarkiai pasispyręs pelekais, rajūnas puolė prie indo; indas 
šastelėjo į šalį ir išvengė ryklio dantų, bet nespėjo išsilenkti 
jo uodegos smūgio; uodega pataikė jam į krūtinę ir jį par- 
bloškė aukštielninką. 

Visa tai įvyko per kelias akimirkas. Ryklys iš pradžių bent 
kiek stabtelėjo, o paskui, apsivertęs ant nugaros, vėl puolė 
indą, ketindamas jį perkasti pusiau, bet dabar pamačiau, kad 
kapitonas Nemas, stovintis greta manęs, išsitraukė iš už diržo 
durklą ir žengė link pabaisos, pasiryžęs grumtis su juo. 

Tačiau tuo momentu, kada baisusis padaras jau buvo be- 
griebiąs dantimis nelaimingą žvejį, jis atkreipė dėmesį į nau- 
ją priešininką. Apsivertęs ant pilvo, gyvūnas puolė kapitoną 
Nemą. 

Aš kaip dabar jį matau. Atsilošęs kiek atgal, jis su nuosta- 
biu šaltakraujiškumu laukė prisiartinant baisaus ryklio; ir, kai 
tik pastarasis jį puolė, kapitonas nuostabiai vikriai atšoko į šalį, 
išsilenkdamas smūgio, ir tuo pat akimoju iki pat rankenos su- 
varė durklą jam į pilvą. Bet ne viskas buvo baigta. Prasidėjo 
žūtbūtinė kova. 

Ryklys, vaizdžiai kalbant, suslaugė. Kraujas paplūdo jam 
iš žaizdos. Jūra paraudo, ir pro kruvinus vandenis aš jau nie- 
ko negalėjau matyti. 

Tol matyti negalėjau, kol nuplaukė kruvinos bangos ir kol 
aplinkui mus praskaidrėjo erdvė, 

Dabar pamačiau, kad narsusis kapitonas, įkibęs rykliui į pe- 
leką, atkakliai grumiasi su gyvūnu, smogdamas jam į pilvą vie- 
ną smūgį po kito. Bet jis neturėjo galimumo kirsti lemiamą 
smūgį, palaikyti į pačią širdį. Sumaitotas tyklys raitėsi ir siau- 
tė uodega aplink save vandenį tokia jėga, kad aš vos galėjau 
išsilaikyti stačias. 

Aš norėjau pulti kapitonui į pagalbą. Bet, baimės sukausty- 
tas, negalėjau žengti nė žingsnio, 

Buvau visiškai apstulbęs. Mačiau, kad besikaunančiųjų pa- 
dėtis keičiasi. Kapitonas pargriuvo, jį apvertė milžiniška gy- 
vūno masė, Ryklio nasrai prasižiojo. Ir kapitonui būtų atėjęs 
galas, jei Nedas Lendas, greitas kaip mintis, nebūtų prišokęs 
prie ryklio ir jo nudėjęs baisiu savo inagiu. 

Vandenį vėl nuraudino čiurkšlė kraujo. Įnirtušsio gyvūno 
uodega sukėlė bangas, Nedas Lendas neprametė. Tai buvo pa- 
baisos agonija. Ryklys blaškėsi nuo priešmirtinių traukulių, uo- 
dega rėždamas ratus tarp pulotų vandenų. Ir bangos jėga bu- 
vo tokia didelė, kad Konselis neišsilaikė ir pargriuvo,. 

Tuo tarpu Nedas Lendas padėjo kapitonui išlįsti iš po gy- 
vūno. Kapitonas nebuvo sužeistas. Jis atsistojo, puolė prie in- 
do, nupiovė virvę, kuria buvo pririštas akmuo, ir, ranka apka- 
binęs nelaimingąjį, pasispyrė į dugną ir iškilo į vandenyno 
paviršių, 

Mes išnėrėme paskui Ji ir po kelių sekundžių atsidūrėme 
prie naro valties, 

Pirmiausia kapitonas Nemas pasirūpino atgaivinti tą varg- 
šą. Aš nebuvau tikras, ar jam pavyks išgelbėti indą. Tiesa, 
vandenyje jis išbuvo neilgai. Bet uodegos smūgiu ryklys galė- 
jo jį užmušti! 

Laimė, kapitonui ir Konseliui energingai pasidarbavus, sken- 
duoliui pamažu ėmė grįžti sąmonė. Jis atmerkė akis. Galima 
įsivaizduoti, kaip jis nustebo, net nusigando, pamatęs keturias 
varines galvas, palinkusias ties juo! , 

Bet ką jis galėjo pamanyti, kada kapitonas Nemas, išsi- 
traukęs iš kišenės maišiuką su perlais, jį ibruko jam į rankas! 
Vargšas ceilonietis indas drebančia ranka paėmė puikią jūrų 
gyventojo dovaną! Išsigandęs jo žvilgsnis bylojo, kad jis neži- 
no, kokioms pamėkliškoms būtybėms jis turi būti dėkingas už 
gyvybę ir lobį. 

Kapitonui davus ženklą, mes vėl leidomės perlų seklumos 
linkui ir, paėjėję pusvalandį jau pažįstamu keliu, atsidūrėme 
prie „Nautiliaus“ valties, stovėjusios ant inkaro. 

Mes sėdome į valtį ir, matrosų padedami, išsivadavome iš 
sunkių metalinių savo šalmų. 

Pirmasis kapitono Nemo žodis buvo skirtas kanadiečiui. 

— Dėkoju jums, misteri Lendai!-— tarė jis. 

— Nėra už ką dėkoti, kapitone, — atsakė Nedas Lendas.— 
Aš jums tik atsiteisiau. 

Vos žymi šypsena perbėgo kapitono lūpomis, ir tuo vis- 
kas baigėsi. 

— Į „Nautilių"!- įsakė jis. 

Valtis skrido bangomis. Po kelių minučių priplaukėme ryk- 
lio lavoną, iškilusi į vandens paviršių. 

Iš juodų pelekų kraštelių aš pažinau Indijos vandenyno ryklį 
žmogėdrą. Žuvis buvo daugiau kaip dvidešimt penkių pėdų il- 
gio; didžiuliai nasrai sudarė trečdalį viso kūno. Sprendžiant 
iš šešių eilių dantų, išaugusių viršutinėje jo žiaunoje lygiašo- 
nio trikampio pavidalu, tai buvo sumitęs ryklys. 

Konselis stebėjo nugaišusį ryklį su grynai moksliniu smal- 
sumu; ir aš esu įsitikinęs, kad jis jį priskyrė, ir ne be pagrin- 
do, ryklinių poklasiui, selachijų, arba plačiaburnių, būriui. 

Tuo metu, kai apžiūrinėjau šią negyvą masę, gal tuzinas 
tokios pat išvaizdos plėšrių ryklių iškilo aplink valtį. Visai 
mūsų nepaisydami, jie puolė lavoną ir ėmė plėšyti vienas po 
kito gabalus mėsos. 

Pusę devynių pakilome į „Nautilių“. 

Pamažu mano mintyse vėl atgijo mūsų iškyla į Manaro 
seklumą. Aš galvojau apie nepaprastą kapitono Nemo drąsą, 
kurią turėjau progos pamatyti savo akimis. Ir supratau, kad 
šis žmogus gali paaukoti save, stengdamasis išgelbėti atstovą 
tos žmonių visuomenės, nuo kurios jis pabėgo į jūros gelmes! 
Nors ir kažin ką apie save kalbėtų šis paslaptingas žmogus, 

vis dėlto jam nepavyko sunaikinti širdyje gailestingumo ki- 
tam žmogui. 

Aš jam tai priminiau. Jis man atsakė, pastebimai susijau- 
dinęs: 

— Bet juk tai buvo indas, pone profesoriau, pavergtos tau- 
tos atstovas, 0 aš iki paskutinio atodūsio būsiu pavergtųjų 
gynėjas! 


KETVIRTASIS SKY RIUS 


RAUDONOJI JŪRA 


Sausio 29 dieną Ceilono sala dingo horizonte. ,„Nautilius“, 
plaukdamas dvidešimties mylių per valandą greičiu, laviravo 
sąsiaurių labirinte tarp Maldivų ir Lakadivų salų. Mes aplen- 
kėme Kitano salą koralinės kilmės, surastą Vasko da Gamos 
1499 metais, vieną iš devyniolikos Lakadivų archipelago salų 
ties 107 ir 14930" šiaurės platumos ir 697 ir 50772' rytų ilgumos. 

Taigi nuo to moniento, kai išplaukėme iš Japonų jūros, mes, 
tur būt, nusivarėme šešiolika tūkstančių du šimtus dvidešimt 
mylių. 

Rytojaus dieną, sausio 30-ąją, kada „Nautilius“ iškilo į van- 
denyno paviršių, salų jau nebuvo matyti. Jis plaukė į šiaurės 
šiaurvakarius, link Omano įlankos, kuri driekiasi tarp Arabi- 
jos ir Indijos pusiasalio ir yra vartai į Persų įlanką. 

Matyti, tai buvo uždara įlanka, neturinti išėjimo į jūrą. 
Kur mus veža kapitonas Nemas? Šito aš negalėjau pasakyti. 
Toks atsakymas nepatenkino kanadiečio, kuris kaip tik tą die- 
ną manęs klausė, kurgi mes plaukiame. 

— Mes plaukiame ten, misteri Lendai, kur mus neša kapi- 
tono įgeidis. 

— Kapitono įgeidis negali toli mūsų nunešti,— atsakė ka- 
nadietis.— Persų įlanka neturi kito išėjimo, ir, jei į ją įplauk- 
sime, mums teks grįžti tuo pačiu keliu. 

— Na tai kas! Tad ir grįšime, misteri Lendai. Jei, pabu- 
vojęs Persų įlankoje, „Nautilius“ panorės aplankyti Raudonąją 
jūrą, tai Babelmandebo įlanka juk visada jo paslaugoms. 

— Atleiskite, pone profesoriau,— atsakė Nedas Lendas,— bet 
Raudonoji jūra, kaip ir Persų įlanka, neturi kito išėjimo! Sue- 
co sąsmauka dar neprakasta. Bet, jei ji ir būtų prakasta, nejau 
toks įslaptintas laivas, kaip mūsiškis, drįstų plaukti į kanalą, 
pertvertą šliuzų? Vadinasi, Raudonoji jūra nėra tasai kelias, 
kuriuo galėtume patekti į Europą. 

— Bet juk aš nesakau, kad mes plaukiame į Europą. 

— Tai ką jūs manote? 

— Aš manau, kad, aplankęs vandenis, skalaujančius Arabi- 
jos ir Egipto krantus, „Nautilius“ grįš į Indijos vandenyną 
arba per Mozambiko sąsiaurį, arba pro Maskarenų salas ir pa- 
sieks Gerosios Vilties kyšulį. 

— Na, o kada mes pasieksime tą Gerosios Vilties kyšulį:— 
itin primygtinai paklausė kanadietis. 

— Aplenkę Gerosios Vilties kyšulį, mes įplauksime į At- 
lanto vandenyną. Tuose vandenyse dar nebuvome. Paklausy- 
kite, bičiuli Nedai, nejau jums įkyrėjo plaukiojimas po vande- 
niu? Aš labai nusiminčiau, jei įdomi mūsų kelionė nelauktai 
pasibaigtų. Juk ne kiekvienam pasitaiko tokia laimė! 

— Bet atsiminkite, pone Aronaksai,— atsakė kanadietis — 
kad štai jau trys mėnesiai mes gyvename kaip „Nautiliaus“ be- 
laisviai! 

— To aš neatsimenu, Nedai! Nenoriu atsiminti! „„Nautiliuje“ 
aš neskaičiuoju nei dienų, nei valandų! 

— Bet kuo gi visa tai baigsis? 

— Baigsis, kai ateis laikas! Beje, mes esame bejėgiai pa- 
greitinti priartėjimą galo, ir ginčai šia tema yra beprasmiški. 
Jei jūs, Nedai, pasakytumėte man: „Štai proga, galime bėgti!“ — 
aš apsvarstyčiau su jumis pabėgimo šansus. Bet tokios progos 
nepasitaiko, ir, kalbėsiu atvirai, aš nemanau, kad kapitonas 
Nemas kada nors surizikuos įplaukti į Europos jūras. 

O dėl Nedo Lendo, tai jis pokalbį baigė monologo forma: 
„Visa tai gerai ir gražu! Bet, mano nuomone, nelaisvėje nie- 
kas širdies nedžiugina!“ 

Keturias dienas, iki vasario 3-osios, „Nautilius“ plaukiojo 
Omano įlankoje įvairiu greičiu ir įvairioje gelmėje. Atrodė, 
kad jis plaukia ant laimės, tarsi abejodamas, kuriuo keliu pa- 
sukti; bet per tą laiką nė karto neperkirtome Vėžio atogrąžos. 

Išplaukdami iš Omano įlankos, trumpam išvydome Maskatą, 
svarbiausią Omano protektorato miestą. Aš buvau sužavėtas — 
taip nuostabiai gražiai buvo išsistatęs šis miestas tarp juodų 
uolų, kurių fone ryškiai baltavo trobesių ir tvirtovės sienos, 
Aiškiai matėsi apvalūs mečečių kupolai, grakštūs minaretų špi- 
liai, akį džiugino skaisčiai žalios krantinės, terasomis atkopian- 


195 


čios iki pat jūros. Bet lai buvo tik probėgšmos reginys, ir 
„Nautilius“ netrukus pasinėrė į šių niūrių vandenų gelmes. 

Paskui per šešias mylias nuo Arabijos krantų plaukėme pro 
Hadramautą, palei banguotą kalnų juostą su senovės šven- 
tyklų griuvėsiais. Pagaliau vasario 5-ąją įpiaukėmeė į Adeno 
įlanką, tartum į piltuvėli, įstatytą į Babelmandebo kakliuką, 
pro kurį Indijos vandenyno vandenys plūsta į Raudonąją jūrą. 

Vasario 6-ąją „Nautilius“ plaukė pro Adeno miestą, išsi- 
stačiusį ant uolos, išsikišusios toli į jūrą ir jungiamos su žemy- 
nu siauros sąsmaukos nelyginant Arabijos Gibraltaro. Anglų 
jis buvo užgrobtas 1839 metais ir paverstas į nepaimamą tvir- 
tovę. Tolumoje pasirodė ir išnyko aštuoniabriauniai to miesto 
minaretai; pasak istoriko Edrizio, kadaise jis buvęs judriausias 
ir turtingiausias prekybos punktas visoje šioje pakrantėje. 

Aš buvau įsitikinęs, kad kapitonas Nemas, pasiekęs šias vie- 
tas, pasuks atgal. Bet, pasirodo, aš klydau, 

Rytojaus dieną, vasario 7-ąją, mės įplaukėme į Babelman- 
debo sąsiauri, kas arabiškai reiškia: „Ašarų vartai“. Būdamas 
dvidešimties mylių pločio, šis sąsiauris turi tik penkiasdešimt 
du kilometrus ilgio, ir „Nautilius“, paspaudęs visu greičiu, ši 
atstumą sukorė per vieną valandą. Ir man nepavyko pamatyti 
net Perimo salos, kurią anglai buvo užgrobę, stengdamiesi iš- 
plėsti Adeno viešpatavimą šiai jūrai. Pernelyg daug anglų ir 
prancūzų laivų, siejančių Suėcą su Bombėjumi, Kalkutą su Mel- 
burnu, Burbonų salą su šv. Mauricijaus sala, raižė šio sąsiau- 
rio vandenis, kad „Nautilius“ būtų galėjęs iškilti į paviršių. 
Todėl mes išmintingai darėme, plaukdami jūros gelmėmis, 

Pagaliau vidurdienį įplaukėme į Raudonosios jūros vandenis, 

Raudonoji jūra! Biblinių padavimų išgarsintasis ežeras! Lie- 
tūs niekada neiškrinta viršum jos vandenų! Jokia didelė upė 
nepapildo jos baseino! Dėl išgaravimo jos lygis kasmet paže- 
mėja pusantro metro! Nuostabi įlanka! Būdama iš visų pusių 
uždara lyg koks ežeras, ji gal ir visiškai būtų išdžiūvusi. Šiuo 
atžvilgiu ji yra blogesnėje padėtyje, negu Kaspijos ir Negy- 
voji jūros, kurių lygis žemėjo tik tol, kol tarp jų išgaravimo 
ir į jas upėmis įtekančių vandenų nusistovėjo pusiausvyra. 

Raudonoji jūra turi du tūkstančius šešis šimtus kilometrų 
ilgio, ir jos pločio vidurkis — du šimtai keturiasdešimt kilo- 
metrų. Ptolomėjų ir Romos imperatorių laikais ji buvo svar- 
biausia pasaulinės prekybos arterija. Su Sueco kanalo atidary- 
mu jai sugrįš senoji reikšmė, kurią jau iš dalies buvo alga- 
vusi, nuliesus geležinkelius. 

Aš nenorėjau ieškoti priežasties, paskatinusios kapitoną Ne- 
mą plaukti į šią įlanką. Tačiau be jokių išlygų priėmiau ga- 

limybę pabuvoti šiuose vandenyse. Mes plaukėme vidutiniu 
greičiu, čia laikydamiesi vandens paviršiuje, čia nerdami į gel- 
mes, vengdami susitikimo su bet kuriuo laivu. Ir aš galėjau 
stebėti tą įdomią jūrą ir iš paviršiaus, ir gilumoje. 

Vasario 8-ąją auštant mes įžiūrėjome Moką, miestą, tikriau 
sakant, griuvėsius, kurie eiži ir virsta vien nuo patrankos trenks- 
mo. Tarp griuvėsių čia vienur, čia kitur žaliavo palmės. Se- 
novės laikais miestas buvo stambus prekybos centras; ten bu- 
| vo šešios turgavietės, dvidešimt šešios mečetės ir keturiolika 
fortų, kurie jį supo trijų kilometrų ilgio žiedu, 

„Nautilius“ priartėjo prie Afrikos krantų, kur yra gilių įdu- 
bų. Ten, kristalinių grynų vandenų gelmėse, mes gėrėjomės 
pro krištolinius langų stiklus puikiomis skaisčiai raudonų ko- 
ralų krūminėmis kolonijomis, povandeninėmis uolomis, apdeng- 
tomis nuostabaus grožio žalių dumblių kilimo. Neužmirštamas 
reginys! Kokius žavingus peizažus sudaro šie povandeniniai ri- 
fai ir šios vulkaninės kilmės salos, prisišliejusios prie Libijos 
krantų! Bet povandeninė flora ir fauna visą savo grožį parodė 
prie rytinės pakrantės, prie kurios netrukus prisiartino „Nau- 
tilius"“. Tai buvo prie Tichamo krantų, kur daugybė šių zoolitų 
vešėjo ne tik jūros gelmėse, bet nuostabiausiomis pynėmis stie- 
pėsi ir per dešimt sieksnių virš vandens. Pastarosios buvo dai- 
lėsnės, tačiau ne tokios spalvingos, kaip pirmosios, kurioms 
skaistumo teikė gaivi drėgmė. 

Kiek nuostabių valandų aš praleidau, sėdėdamas prie lango 
salone! Kiek naujų povandeninės floros ir faunos pavyzdžių 
mačiau mūsų prožektoriaus šviesoje! Čia buvo grybų pavidalo 
„koralų, aktinijų juodojo skalūno spalvos, tubiporidų — aštuo- 
niaspindulinių koralų, panašių į fleitas, kurie, rodos, tik ir lau- 
kė, kad į juos pūstelėtų Panas, aibes giliavandenių organizmų, 
būdingų šiiiems vandenims: madreporinių koralų — pagrindinių 
koralinių rifų komponentų, suteikiančių savo poringoje, akyto- 
je masėje prieglaudą gausiausiai faunai. Pagaliau tūkstančiai 
įvairiausių paprastųjų jūros pinčių atmainų, kurių niekur lig 
tol man dar nepasitaikė matyti. 

- Pinčių klasė, pirmoji iš polipų grupės, savo vardą gavo nuo 
įdomaus produkto, kurio naudingumas neginčijamas. Pintis 
anaiptol nėra augalas, kaip kad dar ir dabar galvoja kai ku- 
tie gamtininkai, bet pats žemiausias tipas tų daugialąsčių gy- 
“| vūnų, kurių išsivystymo pakopa yra žemesnė už koralų. Kad 

S priklauso gyvūnų pasauliui, negali būti abejonės, ir to- 
| negalima sutikli su senovės mokslininkais, kurie tarė pintį 
t viena iš tarpinių formų tarp gyvūnų ir augalų. Bet aš 

dėl pinčių sandaros. Kai kurių nuomone, tai esanti ištisa mik- r 
roskopinių organizmų kolonija. O kiti, sakysime, kad ir Miln- 
Edvardsas, tvirtina, jog kiekviena pintis — savarankiškas gy- 
venimas. 

Į pinčių klasę įeina bent keli šimtai rūšių, kurios veisiasi tik 
jūrose, išskyrus „gėlavandenės“, arba dusles. Bet užvis daž- 
“ niausiai pintys aptinkamos Viduržemio jūros, graikų archipela- 
go vandenyse, prie Sirijos krantų ir Raudonojoje jūroje. Ten 
daugiausia veisiasi dailiausios tualetinės pintys, kurių kaina 
siekia ligi šimto penkiasdešimt frankų už vienetą: auksinė Si- 
rijos pintis, šiurkščioji Berberijos pintis ir t. t. Bet, kadangi 
negalėjau šių zoofitų tyrinėti Levanto jūrose, nuo kurių mus 
skyrė Sueco sąsmauka, reikėjo tenkintis proga juos stebėti 
Raudonosios jūros vandenyse, 

Aš pasišaukiau Konselį, ir, kol „„Nautilius“ aštuonių —devy- 
nių metrų gilumoje pamažu plaukė pro vaizdingas rytinio kran- 
to povandenines uolas, mudu abu žiūrėjome pro langą. 

Čia augo pintys visų rūšių: šakotosios, lapuotosios, rutuli- 
nės, skiautėtosios, Iš tikrųjų savo forma jos pateisino savo 
vardus — krepšeliai, taurelės, verptuvai, briedžio ragas, liūto 
letena, povo uodega, Neptūno pirštinė,— kuriais jas apdovano- 
jo pinčių žvejotojai, poetiškesnės sielos, negu mokslininkai. 
Pluoštinių pinčių audinį, pripildytą drebutinės medžiagos, ju- 
dant ląsteliniams žiuželiams, išklojusiems vidinę ertmę, nuo- 
lat skalauja vanduo, kuris įsiskverbia pro įeinamąsias poras 
ir lauk išteka pro išeinamąsias angas, vadinamąsias „žiotis“. 
Mirusios pinties medžiaga skaidosi ir išskiria amoniaką. Kada 
drebutinės medžiagos irimo procesas užsibaigia ir visi gyvi au- 
diniai supūva ir išskalaujami vandens, iš gyvūno belieka tik 
raginis skeletas, ilgainiui pavirstantis rusvos spalvos minkš- 
timu, iš kurio ir padaroma paprasta tualetinė kempinė. Pagal 
tai, koks kempinės tamprumas, kiek ji laidi vandeniui arba 
atspari mirkymui, kempinė pritaikoma įvairiems poreikiams. 

Pintys buvo prikibusios prie uolų, prisitvirtinusios prie mo- 
liuskų kriauklių, net prie hidroidų stiebų. Jos tūnojo uolų 
plyšiuose, driekėsi pažeme, šliaužė į viršų, sviro žemyn lyg ko- 
raliniai polipai. Konseliui aš paaiškinau, kad pintys renkamos 
dviem būdais: dragomis ir tiesiog rankomis. Rankinis būdas 
laikomas geresnis, kadangi pintys yra tvirtai priaugusios prie 
kieto grunto ir gyvena nedidelėje gilumoje, pasiekiamoje na- 
rui, kuris jas atplėšia atsargiai, nepagadinęs audinio, o tatai 
neišvengiama, jas renkant dragomis. Pintis, sužvejota rankomis, 
būna labiau branginama. 


| 

S rūš šių o kurie, d Orbinii duomenimis, yra bū- 
donosios jūros vandenims; iš roplių čia veisėsi jūri- 


ntiškas valgis. 

jau žuvų šituose vandenyse buvo aibės. Aš išvardinsiu 
„ kurios dažniausiai įkliūdavo į mūsų tinklus: rajos, jų 
„ovalinės formos ir plytinės spalvos limai, išmarginti mels- 
„ nevienodo dydžio dėmėmis, su dvigubu adatos pavi- 
dalo spygliu — smaigauodegis arnakas sidabrine nugara, spyg- 
toji raja dygline uodega ir kitos didžiulės rajos, kurių pla- 
mantijos dviejų metrų ilgumo plevėsuoja tarp bangų, a0- 
„ visiškai neturintys dantų, priklausantys kremzlėtosioms 
ns, artimi rykliams; ostracijonai-dromaderai, kurių kupra 
giasi riestu dygliu pusantros pėdos ilgio, ofidijos, tikrosios 
nos su sidabriniu uodegos peleku, žydra nugara ir rudais 
ūtininiais pelekais, apvedžiotais pilkais krašteliais; fiatolai, 
atų rūšies, išmarginti siaurais auksiniais dryželiais ir pa- 
trimis Prancūzijos vėliavos spalvomis; goramai keturių 
dešimčių centimetrų ilgio, labai gražios storagalvės, įsidėmėti- 
s dėl septynių skersinių savo dryžių įmantrios juodos spal- 
su žydros ir geltonos spalvos pelekais, su auksiniais ir 
idabriniais žvynais, centropodai, sultonės su geltonais pele- 
ais ir kuoduku, žaliapilvės, labridai, nugariaragiai ir tūkstan- 
"čiai kitų žuvų, kurias jau buvome aptikę šioje kelionėje. 
Vasario devintąją „Nautilius“ plaukė pačia plačiąja Rau- 
osios jūros dalimi, tarp Suakino vakariniame krante ir Kun- 
rytiniame krante, kuriuodu vieną nuo kito skyrė šimtas 
niasdešimt mylių. 8 

ko „pačios dienos vidurdienį, po to, ET buvo ja 


bent apytikriai, kokie tolimesni jo ketinimai. Pamatęs ma- 
= jis tučtuojau priėjo, maloniai pasiūlė cigarą ir tarė: 

— - Na, pone profesoriau, kaip jums patiko Raudonoji jūra? 
Ar pasisekė pastebėti tuos stebuklus, kurie slypi jos vandeny- 
Žuvis, zoofitus, pinčių gėlynus ir koralų miškus? 

— Taip, pone, protingas laivas! Drąsus ir nepažeidžiamas! 
Jam nebaisios net audros, siautėjančios Raudonojoje jūroje, 
nei jos srovės, nei povandeniniai rifai. 

— Iš tikrųjų, — tariau, — Raudonoji jūra yra laikoma viena 
pavojingiausių ir, jei neklystu, senovės laikais turėjo nekokį 
garsą. 

— Nekokį, pone Aronaksai! Graikų ir lotynų istorikai apie 
ją atsiliepia labai nepalankiai. Strabonas sako, kad pasatų ir 
lietų laikotarpiu ji itin nemaloni. Arabų istorikas Edrizis, ap- 
rašydamas Kolzumo įlanką, šiuo pramanytu pavadinimu turi 
galvoje Raudonąją jūrą. Pasak jo, laivai dažniausiai žūdavo 
jos smėlio seklumose, ir nė vienas kapitonas nesiryždavo ja 
plaukti nakties metu. Jis sako, kad Raudonojoje jūroje siaučia 
baisūs uraganai, joje gausu nevaišingų salų ir „nėra nieko 
gero". Nei paviršiuje, nei gelmėse. Tokios pat nuomonės apie 
Raudonąją jūrą buvo Arianas, Agatarchidas ir Artemidoras. 

— Matyti, šie istorikai neplaukiojo „Nautiliumi“!-— atsakiau 
aš. 

— Suprantama!-—- šypsodamasis tarė kapitonas.— Beje, laivų 
statyboje mūsų amžininkai maža kuo pralenkė senovės meist- 
rus. Prireikė kelių amžių, kol buvo surasta mechaninė garo 
jėga! Kas gali žinoti, ar ir po šimto metų bus pastatytas ant- 
ras „Nautilius“! Progresas žengia pamažėle, pone Aronaksai! 

— Tikra teisybė, — atsakiau — jūsų laivas pralenkė savo epo- 
chą ištisu šimtmečiu, jei ne keliais! Kaip gaila, kad toks išra- 
dimas išnyks drauge su išradėju! 

Kapitonas Nemas nieko neatsakė. Valandėlę patylėjęs, jis 
tarė: 

— Mes kalbėjome, kiek prisimenu, apie tai, kokios blogos 
nuomonės buvo senojo pasaulio istorikai apie Raudonąją jūrą? 

— O jūs tariate, kad jų baiminimasis buvo perdėtas?— pa- 
klausiau aš. 

— Ir taip, ir ne, pone Aronaksai,— atsakė man kapitonas, 
matyt, tobulai ištyrinėjęs „savo Raudonąją jūrą“.— Tai, kas 
nebekelia pavojaus nūdieniam laivui su gerais įrengimais, tvir- 
tai pastatytam, su pajėgiais garo varikliais, galinčiam plaukti 
bet kur, buvo didžiai rizikinga senovės jūreivių laivams; Reikia 
įsivaizduoti pirmuosius laivininkus, kurie leisdavosi į jūrą len- 
tinėmis barkomis, suraišiotomis palmių žievės virvagaliais, už- 
lietomis degutu ir išteptomis delfino taukais! Jie neturėjo jokių 
prietaisų laivo krypčiai nustatyti, jie plaukiojo, nešiojami vė- 
jų ir srovių mažai ištirtomis jūrų platybėmis! Tokiomis sąlygo- 
mis laivų nelaimių buvo ir negalėjo nebūti, tai paprastas reiš- 
kinys. Bet mūsų laikais garlaiviai, plaukiojantys tarp Sueco 

sąsmaukos ir Pietų pusrutulio jūrų, gali nebijoti tūžmingos Rau- 
donosios jūros, nors ir biaurūs čia būna musonai. Kapitonai 
ir keleiviai prieš išplaukdami jau neaukoja įsiteikiamų aukų 
ir, grįžę su gėlių girliandomis, su auksiniais raiščiais ant galvų, 
nesiskubina į šventyklas dėkoti dievams už sėkmingai pasibai- 
gusią kelionę! 

— Teisingai, — tariau aš.—Ir man rodos, kad garas išgujo 
iš jūreivių širdžių dėkingumo jausmą. Jūs, matyti, esate nuo- 
dugniai ištyrinėjęs šią jūrą, kapitone! Gal pasakysilte, kodėl 
ji vadinama Raudonąja? 

— Dėl šito, pone Aronaksai, yra įvairių aiškinimų. Gal no- 
rėtumėte žinoti vieno keturioliktojo amžiaus metraštininko nuo- 
monę? 

— Labai prašom! - 

— Senis fantazuotojas tikina, kad pavadinimas „Raudonoji“ 
jūrai buvo duotas po to, kai, perėjus ją izraelitams, juos per- 
sekiojęs faraonas žuvo jos vandenyse, pasak Mozės, jiems 
susiglaudus: 


Ir, kai stebuklas lik įvyko, 
Lyg kraujas jūra tuoj paliko. 
Dabar, stebuklą prisiminę, 
Mes Raudonaja ją vadinam. 


— Poeto samprotavimai!-— atsakiau aš.— Bet šiuo atveju, 
kapitone Nemai, poeto žodžiais negaliu pasikliauti. 

— Matote, pone Aronaksai, mano nuomone, pavadinimas 
„Raudonoji jūra“ yra žydų žodžio „Edom“ vertimas. Ir seno- 
vės žmonės tą pavadinimą jūrai davė pagal jos vandenų spalvą. 

— Vis dėlto aš nematau jokios ypatingos spalvos,— ta- 
riau— Vandenys, kaip ir visose kitose jūrose, skaidrūs ir ne- 
turi rausvo atspalvio. 

— Tikra tiesa! Bet, kai įplauksime įlankos gilumon, jūs 
pastebėsite vieną keistą reiškinį. Kartą Toro užutekyje ma- 
čiau, kaip vanduo pasidarė toks raudonas, lyg priešais mane 
būtų buvęs kraujo ežeras. 

— Kuo galima paaiškinti tokį reiškinį? Mikroskopinių spal- 
vingų dumblių buvimu? “ 

— Kaip tik tuo! Taip yra dėl išskyrų, kurias gamina mik- 
roskopiniai augalai, vadinami trichodesmijomis. Vieno kvadra- 
tinio milimetro plotui užpildyti reikia keturiasdešimt tūkstan- 
čių tokių organizmų. Jums, galimas daiktas, irgi bus progos 
stebėti šį reiškinį, kai įplauksime į Toro užutekį. 

— Vadinasi, kapitone Nemai, jūs jau ne pirmąkart plaukio- 
jate „Nautiliumi“ po Raudonąją jūrą? 

— Ne, ne pirmąkart, pone! 

— Jūs paminėjote izraelitų perėjimą per Raudonąją jūrą ir 
katastrofą, kuri ištiko egiptiečius. Leiskite jus paklausti, kapi- 
tone, ar jums neknietėjo ištirti po vandeniu to istorinio įvykio 
vietą? 

— Ne, pone profesoriau, ir dėl visiškai aiškios priežasties. 

— Kokios būtent? 

— Ta vieta, per kurią tariamai yra perėjęs Mozė su savo 
tauta, taip nuseko, kad kupranugariai per ją pereina vos su- 
šlapę kojas. Jūs suprantate, jog mano „Nautiliui“ vandenys čia 
per seklūs. 

— O ta vieta? — paklausiau aš. 

— Ji yra bent kiek aukščiau Sueco, rankovėje, kuri tais 
laikais, kada Raudonoji jūra siekė Karčiuosius Ežerus, buvo 
gilus limanas. Ar tai legenda, ar tikras atsitikimas, bet, pagal 
padavimą, kaip tik čia perėję izraelitai, keliaudami į Pažadė- 
tąją žemę, ir faraono kariuomenė žuvusi kaip tik toje vietoje. 
Aš manau, kad, padarius archeologinius kasinėjimus, būtų ga- 
lima rasti daugybę egiptiečių ginklų ir kitokių įrankių. 

— Tikiuosi, kada nors archeologai pradės tokius kasinėji- 
mus. Tegu tik būna atidarytas Sueco kanalas, ir jūs pamatysi- 
te, kokie čia bus pastatyti miestai! Na, o tokiam laivui, kaip 
„Nautilius“, šis kanalas bus visiškai nenaudingas! 

— Be abejo!-— tarė kapitonas Nemas.— Bet kanalas būtų 
naudingas visam pasauliui. Senovėje buvo gerai suprasta, kad 
tiesioginis kelias iš Viduržemio jūros į Raudonąją jūrą turėtų 
didžiulės reikšmės prekybai. Bet jiems neatėjo į galvą perkasti 
Sueco sąsmaukos, o jie pasirinko žymiai ilgesnį kelią, sujungę 
Nilą su Raudonąja jūra. Labai galimas daiktas, kad kanalo 
kasimo darbai buvo pradėti, jei tikėsime padavimais, prie fa- 
raono Sezostrio. Tačiau tikrai žinoma, kad jau šeši šimtai pen- 
kioliktaisiais metais prieš mūsų erą faraonas Nechas buvo pra- 
dėjęs kasti kanalą, nešantį Nilo vandenis į Raudonąją jūrą per 
dalį Egipto žemumos, kuri turi nuolydį į Arabijos pusę. Kanalas 
buvo kasamas su tokiu apskaičiavimu, kad laivai nuo Nilo 
iki Raudonosios jūros nuplauktų per keturias dienas, 0 jo plo- 
tis turėjo būti toks, kad dvi triremos išsitektų greta. Kanalas 
toliau buvo statomas prie Darijaus, Histaspo sūnaus, ir buvo 
baigtas, reikia manyti, prie Ptolomėjaus Antrojo. Strabonas ma- 
tęs laivus, plaukiančius kanalu; bet nepakankamas kanalo gi- 
lumas nuo Bubasto iki pat Raudonosios jūros ribojo naviga- 
cijos laiką pavasario mėnesiais, kada patvinsta Nilas. Kanalas 

tarnavo kaip prekybos arterija iki Antoninų amžiaus. Paskui 
kanalas buvo apleistas, nuseko ir pasidarė netinkamas laivybai. 
Kalifo Omaro įsakymu jis buvo atnaujintas; ir pagaliau sepiyni 
šimtai šešiasdešimt antraisiais metais kalifas Almanzoras jį ga- 
lutinai užvertė, tuo būdu norėdamas sutrukdyti maisto perve- 
žimą sukilusiam prieš jį Mohamedui ben Abdulachui. Gene- 
rolas Bonapartas per savo žygį į Egiptą aptiko šio kanalo pėd- 
sakus dykumoje netoli Sueco ir, užkluptas potvynio, vos ne- 
žuvo už kelių valandų kelio nuo Hadžeroto! Ir toje pat vietoje, 
kur Mozė buvo įsitaisęs savo stovyklą prieš tris tūkstančius 
tris šimtus metų! 

— Ką gi, kapitone! Tai, kas nepavyko padaryti senovės 
žmonėms, būtent, sujungti dvi jūras ir tuo būdu sutrumpinti 
kelią iš Kadiso į Indiją devyniais tūkstančiais kilometrų, įvyk- 
dys Lesepsas. Galimas daiktas, jis Afrikos žemyną pavers di- 
džiule sala! 

— Taip, pone Aronaksai, jūs turite teisę didžiuotis savo tė- 
vynainiu! Tas žmogus daro garbę tautai, ir net didesnę, negu 
labiausiai išgarsėję kapitonai! Kaip ir daugelis, iš pradžių jis 
turėjo visokių nesėkmių ir sielvartų, bet vis dėlto viršus buvo 
jo, nes tai genialios valios žmogus! Liūdna, pagalvojus, kad 
kūrinys, kuris galėtų būti tarptautinis laimėjimas ir visos vals- 
tybės pasididžiavimas, sukurtas vieno žmogaus energijos! Gar- 
bė ir šlovė Lesepsui! 

— Garbė ir šlovė didžiajam žmogui! tariau aš, nustebin- 
tas pakilaus kapitono Nemo tono. 

— Deja, — toliau kalbėjo kapitonas, — aš negaliu jums pa- 
rodyti Sueco kanalo, bet poryt, kai iplauksime į Viduržemio 
jūrą, jūs pamatysite ilgą liniją dambų prie Portsaido. 

— Į Viduržemio jūrą?— sušukau aš. 

— Taip, pone profesoriau! Jūs stebitės? 

— Stebiuosi, kad už dienos būsime ten! 

— Šit kaip! L 

— Taip, kapitone, aš stebiuosi! Nors, plaukiojant „Nauti- 
liaus“ laivu, metas būtų liautis stebėjusis bet kuo! 

— O kas gi jus taip nustebino? 

— Kokiu greitumu turi plaukti „„Nautilius“, kad per vieną 
dieną mus nudangintų į Viduržemio jūrą, apiplaukęs Afrikos 
žemyną ir aplenkęs Gerosios Vilties kyšulį! 

— Kas jums sakė, pone profesoriau, kad plauksime aplink 
Afriką ir lenksime Gerosios Vilties kyšulį? 

— Klausykite, jei „Nautilius“ neplauks sausuma ir oru ne- 
perskris Sueco sąsmaukos. .. 

— Arba po ja, pone Aronaksai! 


“———— iz 


— Po sąsmauka? 

— Suprantama, — ramiai atsakė kapitonas Nemas.— Gamta 
jau seniai įtaisė po šiuo žemės ruoželiu tai, ką žmonės dabar 
daro jo paviršiuje, 

— Kaip tai! Nejau yra požeminis urvas? 

— Taip, požeminis urvas, kurį aš pavadinau Arabijos tu- 
neliu. Jis prasideda po Suecu ir eina iki Peluzijumo. 

— Bet juk Sueco sąsmauka susidarė iš suneštinio smėlio? 

— Iš dalies taip! Bet penkių dešimčių metrų gilumoje jau 
prasideda sluoksnis atspariausio granito. 

— Ir jūs tą požemį atradote atsiliktinai?— paklausiau, vis 
labiau ir labiau stebėdamasis. 

— Ir atsitiktinai, ir apgalvojęs, pone profesoriau| Ir čia 
padėjo ne tiek atsitiktinumas, kiek proto smalsumas. 

— Klausau jūsų, kapitone, ir netikiu savo ausimis. 

— Ak, pone! Aures habent et non audient!. Tai būdinga 
visiems laikams. Požemis ne tik yra, bet ir eina vandens kelio 
pareigas! Aš jau ne kartą esu juo pasinaudojęs. Kitaip nebū- 
čiau drįsęs įplaukti į uždarą Raudonąją jūrą. 

— Gal būsiu nekuklus, paklausdamas, kaipgi aptikote šį tu- 
nelį? 

— Pone, — atsakė kapitonas Nemas,— kokios gali būti pa- 
slaptys tarp žmonių, kurie susieti amžiams! 

Aš dėjausi nesupratęs užuominos ir laukiau, ką pasakys 
kapitonas Nemas. 

— Pone profesoriau — pradėjo jis — gamtininko smalsumas 
man pakišo mintį, kad po Sueco sąsmauka turi būti eiga, nie- 
kam dar nežinoma. Aš pastebėjau, kad Raudonojoje jūroje ir 
Viduržemio jūroje aptinkamos visai tų pačių rūšių žuvys, kaip 
antai: murena, vaivorykštinis labridas, ilgaplunksnė, Nustatęs 
šį faktą, iškėliau pats sau klausimą, ar nesisiekia šios jūros? 
Jei jos siekiasi, tai dėl žymiai aukštesnio vandens lygio Rau- 
donojoje jūroje povandeninė srovė būtinai turi tekėti iš tenai, 
o ne iš Viduržemio jūros. Norėdamas patikrinti, sužvejojau 
nemaža įvairių žuvų Sueco apylinkės vandenyse. Užmoviau 
kiekvienai žuvytei ant uodegos po varinį žiedą ir jas paleidau 
į vandenį. Po kelių mėnesių prie Sirijos krantų i tinklus įkliu- 
vo žuvys su atpažinimo ženklais. Požeminė eiga tarp dviejų 
jūrų buvo įrodyta. Tada pasišoviau ieškoti urvo, jį suradau ir 
surizikavau ten įvesti savo laivą. Netrukus ir jūs, pone pro- 
Tesoriau, plauksite manuoju Arabijos tuneliu?! 


! Turi ausis —ir negirdi (Jot.). 
2 Požeminis urvas tarp Viduržemio ir Raudonosios jūrų — fantas- 
tinis prasimanymas. (Red, pasl.) 

PENKT ASIS SKYRIUS 


ARABIJOS TUNELIS 


Tą pačią dieną atpasakojau Konseliui ir Nedui Lendui tą 
savo pokalbio su kapitonu Nemu dalį, kuri jiems galėjo būti 
įdomi. Kada pasakiau, kad už dviejų dienų būsime Viduržemio 
jūros vandenyse, Konselis ėmė ploti delnais, o kanadietis gūž- 
telėjo pečiais, 

— Povandeninis tunelis!— sušuko jis.— Susisiekimas tarp 
dviejų jūrų! Argi tai girdėta? 

— Mielas Nedai,—atsakė Konselis— o ar jūs kada nors 
girdėjote, kad būtų toks laivas, kaip „Nautilius“? Ne! Vis 
dėlto jis yra. Taigi negūžčiokite pečiais be reikalo ir neginčy- 
kite buvimo tų daiktų, apie kuriuos nieko negirdėjote. 

— Pagyvensime — pamatysime!-— atkirto Nedas Lendas, lin- 
guodamas galvą.— Beje, ko daugiau benorėti, jei toji eiga, apie 
kurią kalba kapitonas, iš tikrųjų yra! Ir garbė dievui, jei jam 
pavyks mus pargabenti į Viduržemio jūrą! 

Tą patį vakarą ties 21730' šiaurės platumos „Nautilius“, iš- 
kilęs į jūros paviršių, plaukė pro Arabijos krantus. Tolumoje 
buvo matyti Džidos miestas, svarbus prekybos centras tokių 
šalių, kaip Egiptas, Sirija, Turkija, Indija. Aš pakankamai aiš- 
kiai įžiūrėjau namų apybraižas, laivus, stovinčius prie kranti- 
nių, ir tuos, kurie dėl savo dydžio turėjo išmesti inkarus reide. 
Besileidžianti saulė paskutiniais spinduliais nužėrė miesto pa- 
status, žilpinančius savo baltumu. Už miesto buvo pabirusios 
medinės arba nendrinės lūšnos, kuriose gyveno beduinai sėsliai. 

Netrukus vakaro šešėliai apgaubė miestą, ir „Nautilius“ 
ėmė grimzti į vos švytinčius vandenis. 

Rytojaus dieną, vasario 10-ąją, mums priešais pasirodė ke- 
letas laivų. „Nautilius“ vėl nuniro į vandenį. Bet vidurdienį, 
nustatant koordinates, jūra buvo tuščia, ir laivas vėl iškilo iki 
savo vaterlinijos. 

Aš išėjau į denį drauge su Nedu ir Konseliu. Rytuose, pa- 
dūmavusiame rūke, vos buvo žymu kranto linija. Atsirėmę 
į valties dugną, kalbėjomės įvairiomis temomis, bet staiga Ne- 
das Lendas, rodydamas į kažkokį taškutį jūroje, tarė: 

— Ar jūs nieko nematote, pone profesoriau? 

— Ničnieko, Nedai!-— atsakiau — Bet juk jūs žinote, aš ne- 
galiu pasigirti geromis akimis. 


—- Žiūrėkite įdėmiai, — tarė Nedas.— Antai ten, priešais mus, 
ties štirbortu, beveik ties pat prožektoriumi! Nejaugi nematot? 

— Tikrai — tariau aš, atidžiai stebeilydamasis,— ant vandens 
lyg plaukia kažkoks juodas ilgas daiktas, 

— Antras „Nautilius“!— tarė Konselis. 

— Na ne!-—atkirto kanadietis— Jei neapsirinku, kažkoks 


jūros gyvūnas. 

— Nejau Raudonojoje jūroje būtų banginių?— pasidomėjo 
Konselis. 

— Taip, mano bičiuli,— atsakiau.— Banginių čia retkarčiais 
pasitaiko. 


— Tik ten ne banginis — įsiterpė Nedas Lendas, nenuleis- 
damas akių nuo juodos masės.— Banginiai — seni mano pažįs- 
tami, aš juos matau iš tolo! 

— Būkite kantrūs— tarė Konselis— „Nautilius“ plaukia. į tą 
pusę, ir mes netrukus sužinosime, kas ten per daiktas! 

Iš tikrųjų netrukus buvome per vieną mylią nuo mus su- 
dominusio daikto. Juodas luitas priminė povandeninės uolos 
viršūnę, kyšančią iš vandens plynoje jūroje! Bet pagaliau kas 
gi ten galėtų būti? To aš dar negalėjau nustatyti. 

— Žiūrėkit! Jis juk plaukia! Nardo!— sušuko Nedas Len- 
das.— Tūkstantis velnių! Kas ten per gyvulys? Jo uodega ne 
skelta, kaip banginių arba kašalotų, o pelekai panašūs į apka- 
potas galūnes. 

— Bet jei taip. ..— buvau bepradedas. 

— Kad jį kur galas! rėkė kanadietis — Jis verčiasi ant nu- 
garos. Vaje! Jo krūtinė su speniais! 

— Ė-ė! Bėt juk tai sirena!— šaukė Konselis— Tikrų tikriau- 
sia sirena! Šitaip kalbėdamas, gal neužgaunu pono profesoriaus. 

„Sirena“! Šis žodis mane įstatė į teisingą kelią. Aš supra- 
1 tau, kad mes sutikome sirenų būrio gyvūną, kurį legenda 
pavertė fantastine jūros būtybe — pusiau moterim, pusiau žu- 
vim. 

— Ne,—tariau aš Konseliui. — tai ne sirena, bet kitas įdo- 
mus gyvūnas, kuris dar retkarčiais pasitaiko Raudonojoje jū- 
roje. Tai diugonas. 

— Sirenų būrio, žinduolių klasės, aukščiausios stuburinių 
gyvulių klasės — atraportavo Konselis. 

Konselio paaiškinimas nesukėlė prieštaravimų. 

Tačiau Nedas Lendas buvo pasiruošęs. Žiūrint į gyvūną, jam 
ėmė blizgėti akys. Kanadiečio ranka jau taikėsi mesti žeberk- 
lą., Trumpiau tariant, mūsų žeberklininkas laukė akimirkos pul- 
ti į jūrą ir susikibti su gyvūnu jo paties stichijoje! 


— O,--tarė jis drebančiu nuo jaudinimosi balsu — man dar 
nepasitaikė nudėti „tokių“! 

Šiuo žodžiu viską pasakė apie save. 

Tą akimirką denyje pasirodė kapitonas Nemas, Jis tučtuojau 
pastebėjo diugoną, suprato kanadiečio jaudinimąsi ir kreipė- 
si į jį: 

— Jei jūs dabar turėtumėte žeberklą, jis degintų jums ran- 
ką, ar ne? 

— Teisybė, pone! 

— Ir jūs neatsisakytumėte vienai dienai vėl tapti bangi- 
nių medžiotoju ir šį banginį primenantį gyvūną įtraukti į sa- 
vo trofėjų sąrašą? 

— Neatsisakyčiau! 

— Ką gi, pamėginkite laimę! 

— Dėkoju jums, pone!— atsakė Nedas Lendas, sužaibavęs 

— Tik žiūrėkite, — pridūrė kapitonas, — neprameskite pro ša- 
li! Tai jūsų paties interesas. 

— Nejau diugonas toks pavojingas gyvūnas?— paklausiau, 
nekreipdamas dėmesio į kanadietį, kuris reikšmingai gūžtelėjo 
pečiais. 

— Kai kuriais atvejais — atsakė kapitonas.— Pasitaiko, kad 
gyvūnas puola banginių medžiotojus ir apverčia jų laivelį. Bet 
negi misteris Lendas pabūgtų diugono? Jis turi taiklią akį ir 
tvirtą ranką. Aš jam patarčiau nepaleisti diugono, kadangi jo 
mėsa laikoma puikiu patiekalu, o misteris Lendas mėgsta pa- 
smaguriauti. 

— A-a,—tarė kanadietis — tai dar ir jo mėsa gardi? 

— Taip, misteri Lendai! Diugono mėsos neatskirsi nuo jau- 
tienos, ir ji labai branginama. Melanezijoje ji paduodama tik 
į kunigaikščių stalą. Bet tas puikus gyvūnas taip grobuoniškai 
medžiojamas, kad diugonas, kaip ir lamantinas, aptinkamas vis 
rečiau ir rečiau. 

— O jei kartais šis diugonas yra paskutinis iš šios rūšies?— 
rimtai paklausė Konselis.— Ar nevertėtų jo pasigailėti moksli- 
niais sumetimais? 

— Visko gali būti, — atsakė kanadietis — bet kulinarijos su- 
metimais vertėtų jį sumedžioti. 

— Tad į darbą, misteri Lendai!— tarė kapitonas Nemas. 

Tuo tarpu septyni vyrai iš „Nautiliaus“ įgulos, kaip visada 
nekalbūs ir šaltakraujai, išėjo į denį. Vienas rankoje laikė že- 
berklą, pririštą prie virvės, panašų į tuos žeberklus, kuriuos 
vartoja banginių medžiotojai. Valtį atrišo, iškėlė iš lizdo, nu- 
leido i vandenį. Šešetas yrėjų sėdo prie irklų, septintasis stojo 

prie vairo. Nedas, Konselis ir aš įsitaisėme valties užpaka- 
lyje. 

— O jūs, kapitone?— paklausiau. 

— Aš neplauksiu, pone. Linkiu sėkmingos medžioklės! 

Valtis atsiskyrė nuo laivo. Yrėjai sutartinai ėmė kabinti 
irklais, ir mes leidomės link diugono, kuris plaukiojo už dvie- 
jų mylių nuo „Nautiliaus“, 

Prisiartinusi prie diugono per kelis kabeltovus, valtis su- 
lėtino greitį, ir irklai tyliai čaižė ramius vandenis. Nedas Len- 
das su žeberklu rankoje atsistojo valties priešakyje. Kaip ži- 
noma, prie banginių medžioklės žeberklų pririšamos ilgiausios 
virvės, kurios lengvai išsivynioja, kada sužeistasis gyvulys pa- 
neria į vandenį. Bet čia virvė buvo ne ilgesnė kaip dešimties 
grybšnių, ir kitas jos galas buvo pririštas prie tuščios statinai- 
tės, turinčios rodyti, kurioje vietoje po vandeniu diugonas. 

Aš pasikėliau ir ėmiau įdėmiai stebeilytis į mūsų kanadie- 
čio priešininką. Diugonas, arba, kaip jis vadinamas, indiškasis 
vėplys, labai panašus į lamantiną. Pailgas jo kūnas užsibaigia 
itin ilga uodega, 0 šoniniai pelekai tikrais pirštais. Jis tik tuo 
skiriasi nuo lamantino, kad viršutinė jo žiauna turi du ilgus 
ir aštrius dantis, sudarančius abipus nasrų į šalį atsikišusias 
iltis. 

Diugonas, kurį Nedas Lendas medžiojo, buvo milžiniškas — 
ne mažiau kaip septynių metrų ilgio. Gyvulys nejudėjo iš vie- 
tos. Atrodė, lyg jis snaustų vandens paviršiuje. 

Valtis patyliukais priplaukė per kokius tris sieksnius nuo 
gyvulio. Aš pašokau ant kojų. Nedas Lendas, atsilošęs kiek 
atgal ir užsimojęs, sviedė žeberklą. 

Pasigirdo švilpesys, ir diugonas dingo vandenyje. Matyti, 
žeberklas, paleistas su didele jėga, smogė į vandenį, 

— Tūkstantis velnių!— sušuko įtūžęs kanadietis— Aš pra- 
mečiau! 

— Ką jūs kalbate, — tariau,— gyvulys sužeistas, štai krau- 
jo pėdsakai ant vandens! Bet jis nutempė su savim ir jūsų 
įnagį. 

— Žeberklas! Mano žeberklas!-—- šaukė Nedas Lendas. 

Matrosai vėl grybštelėjo irklais, ir vairininkas pasuko valtį 
link statinaitės, kuri ramiai plūduriavo ant bangų. Ištraukę 
žeberklą, ėmėme sekti gyvūną. 

Diugonas tarpais iškildavo į vandens paviršių įkvėpti oro. 
Sužeidimas, matyti, nepriveikė gyvūno, nes jis plaukė nepa- 
prastai greit. Valtis, stiprių rankų varoma, lėkė gyvūno pėd- 
saku. Kartais jau būdavo jį bepaveją, ir kanadietis keldavo sa- 

vo žeberklą, bet diugonas kiekvieną sykį panerdavo po vande- 
niu — žeberklininkui likdavo nepasiekiamas. 

Galima įsivaizduoti, kaip tūžo ir nirto nekantrusis Nedas 
Lendas! Jis keikė nelemtąjį gyvūną pačiais riebiausiais žo- 
džiais, kokius tik galima rasti anglų kalboje. O mane ėmė ap- 
maudas, kad diugonas suardė visus gudrius mūsų planus. 

Mes sekiojome diugoną visą valandą, ir aš jau buvau be- 
pradedąs manyti, kad gyvūnas nepagaunamas, bet staiga varg- 
šelis sugalvojo atsikeršyti savo persekiotojams. Gyvūnas atsi- 
suko į mūsų pusę ir pasileido tiesiai valties link. 

Gyvūno manevras neprasprūdo pro kanadiečio akis. 

— Dėmesio!-— sušuko jis. 

Vairininkas ištarė keletą žodžių paslaptinga savo kalba, 
matyt, įsakydamas matrosams būti pasiruošusiems. 

Diugonas, priplaukęs per kokias dešimt pėdų nuo valties, 
įtraukė oro pro plačias šnerves, kurios buvo ne apatinėje, bet 
viršutinėje snukio dalyje. Atsikvėpęs jis vėl leidosi valties 
link. 

Mes nespėjome išsilenkti smūgio, valtis pasviro ir gerokai 
prisisėmė vandens, kurį gavome pilti lauk. Bet dėl vairininko 
vikrumo smūgis buvo įstrižas, o ne tiesus, ir mes neapsivertė- 
me. Nedas Lendas, užsikraustęs ant forštevenio, apibėrė že- 
berklo smūgiais milžinišką gyvūną, kuris, įsmeigęs iltis į plan- 
šyrą, pakėlė valtį viršum vandens kaip liūtas ožiuką. 

Mes suvirtome vienas ant kito. Nežinau, kuo viskas būtų 
pasibaigę, jei įsiutęs kanadietis nebūtų pagaliau smogęs gyvū- 
nui tiesiai į širdį. 

Mes išgirdome, kaip sudžerškėjo dantys į geležinius valties 
šonus, ir diugonas dingo vandenyje, nusinešdamas mūsų že- 
berklą! Bet netrukus statinaitė iškilo iš vandens, o dar po kelių 
minučių pasirodė apvirtęs ant nugaros gyvūnas. Mes įkirtome 
kablį į nebegyvą diugoną ir, jį tempdami paskui save, nuplau- 
kėme atgal į ,„Nautilių“. 

Gavome paleisti į darbą stipriausius skrysčius, kad galėtu- 
me užkelti diugoną ant laivo denio. Gyvulio skerdiena svėrė 
penkis tūkstančius kilogramų. Skerdiena buvo darinėjama, pri- 
žiūrint kanadiečiui, kuris gilinosi į visas šios operacijos smulk- 
menas, Tą pačią dieną stiuardas man atnešė į stalą valgį, išmo- 
ningai patiektą laivo virėjo iš diugono minkštimo. Diugono 
mėsa man pasirodė gardesnė už veršieną ir, ko gero, nenusi- 
leido jautienai. 

Rytojaus dieną, vasario 11-ąją, „Nautiliaus“ sandėliai pra- 
turtėjo dar vienu puikiu laimikiu. Ant „Nautiliaus“ denio nusi- 
leido pulkas jūros kregždžių. 

Tai buvo Nilo žuvėdros, arba plėšriosios žuvėdros, sterna 
nilotica rūšis. Jos veisiasi lik Egipte. Jų snapas juodas, galva 
pilka, aplink akis balti taškeliai, nugarėlė, sparneliai ir uodega 
pilkšvi, pilvelis ir pagurklis balti, letenėlės raudonos. Mes dar 
pagavome kelis tuzinus Nilo ančių. Nilo žuvėdra yra labai gar- 
dus paukštis. Jos kaklas ir viršutinė galvos dalis balta su dė- 
melėmis. 

„Nautilius“ plaukė vidutiniu greičiu. Jis, taip sakant, poil- 
siavo! Aš pastebėjau, kad, kuo labiau artinamės prie Sueco, 
tuo vanduo Raudonojoje jūroje darosi vis gėlesnis, 

Apie penktą valandą vakaro šiaurėje pastebėjome Ras Mu- 
chamedo kyšulį. Tas kyšulys sudaro pačią smailę Akmeninės 
Arabijos, esančios tarp Sueco ir Akabos įlankų. 

Per Gubalo sąsiaurį „„Nautilius“ įplaukė į Sueco įlanką. Aiš- 
kiai mačiau aukštą Ras Muchamedo kyšulio viršūnę, iškilusią 
tarp dviejų įlankų. Tai buvo Orebo kalnas, biblinis Sinajus, 
ant kurio Mozė kalbėjęsis su dievu. 

Šeštą valandą „Nautilius“, čia panerdamas, čia vėl iškilda- 
mas į paviršių, praplaukė pro Toro miestą, stovintį giliai įlan- 
koje, kurios vandenys, kaip jau buvo sakęs kapitonas Nemas, 
turi rausvą atspalvį. Sutemo naktis. Gūdžią tylą drumstė tik 
pelikano ar kurio kito nakties paukščio klyksmas, šniokščian- 
čios jūros bangos, duždamos į pakrantės uolas, arba kažkur to- 
lumoj ūkaujantys garlaiviai, trikdantys įlankos vandenų rimtį 
nepaliaujamu savo sraigto menčių pliaukšėjimu. 

Nuo aštuntos iki devintos valandos „Nautilius“ plaukė kele- 
tą metrų po vandeniu. Mano apskaičiavimu mes buvome ne- 
toli nuo Sueco sąsmaukos. Pro salono langus mačiau pakran- 
tės uolų papėdes, ryškiai apšviestas mūsų prožektoriaus. Man 
atrodė, kad sąsiaurio krantai kaskart vis labiau artėja vienas 
prie kito. 

Ketvirtis dešimtos laivas iškilo į paviršių. Aš nuskubėjau 
į denį. Netvėriau savo kailyje, norėdamas kuo greičiau įplauk- 
ti į kapitono Nemo tunelį. Negalėjau nusėdėti vietoje ir godžiai 
traukiau vėsų nakties orą. 

Netrukus per mylią nuo mūsų blykstelėjo žiburėlis, pritem- 
dytas nakties rūko. 

— Plūduriuojantis švyturys, — tarė kažkas užpakalyje manęs. 

Atsigręžęs pamačiau kapitoną. 

— Plaukiojantis Sueco švyturys, — kalbėjo jis toliau.— Grei- 
tai būsime prie tunelio angos. 

— Matyti, ne taip lengva įplaukti į jį?— paklausiau. 

— Suprantama, pone. Todėl jaučiu pareigą pats būti štur- 
mano bokštelyje ir pats vesti laivą. O dabar, pone Aronaksai, 

malonėkite nusileisti į apačią. „Nautilius“ pasiners į vandenį 
ir iškils į paviršių tik po to, kai jau būsime perplaukę Arabijos 
tunelį. 

Aš nuėjau paskui kapitoną Nemą. Langinės užsidarė, rezer- 
vuarai prisipildė vandens, ir laivas pasinėrė dešimt metrų že- 
miau jūros lygio. 

Aš buvau beeinąs į savo kajutę, bet kapitonas sustabdė. 

— Pone Aronaksai — tarė jis— gal norėtumėt su manimi 
pabūti šturmano bokštelyje? 

— Nedrisau to jūsų prašyti — atsakiau. 

— Na, ką gi, einam! Jūs iš ten pamatysit viską, ką tik ga- 
lima pamatyti, plaukiant po vandeniu ir tuo pat metu po žeme. 

Kapitonas Nemas mane privedė prie viduriniojo trapo. Pa- 
lypėjęs kelias pakopas, jis atidarė šonines dureles, ir mudu at- 
sidūrėme viršutiniame koridoriuje, kurio gale, kaip jau kažka- 
da minėjom, buvo šturmano bokštelis. 

„Nautiliaus“ šturmano bokštelis buvo kvadratinis; kiekvie- 
na jo pusė turėjo po šešias pėdas ir bent kiek priminė šturma- 
no bokštelius, kokius galėjai matyti laivuose, plaukiojančiuose 
Misisipė ir Hudzonu. Jo viduje buvo įtaisytas šturvalas, su 
valdymo vairu sujungtas šturtrosais, einančiais ligi pat laiva- 
galio. Keturi iliuminatoriai su gaubtais stiklais įgalino vairi- 
ninką žvalgytis visomis kryptimis. 

Bokštelyje buvo tamsu, bet netrukus akys apsiprato su prie- 
blanda, ir aš įžiūrėjau šturmano figūrą, abi jo rankas, nuleistas 
ant vairaračio. Jūra buvo ryškiai apšviesta prožektoriaus, įtai- 
syto užpakalyje bokštelio, kitame denio gale. 

— Na, o dabar,— tarė kapitonas Nemas,— paieškosime an- 
gos į tunelį. 

Elektros laidai jungė bokštelį su mašinų skyriumi, ir kapi- 
tonas galėjo vienu metu kaitalioti „Nautiliaus“ kryptį ir jo 
greitį. Jis paspaudė metalinį mygtuką, ir tą pačią akimirką 
sraigtas ėmė suktis lėčiau. 

Aš tylėdamas žiūrėjau į stačią granitinę sieną — nepajudi- 
namą iš smėlio suneštą kranto masyvo papėdę. Mes visą va- 
landą plaukėme tuo pasieniu, slenkančiu pro mus per keletą 
metrų. Kapitonas Nemas, nepakeldamas akių, žiūrėjo į kom- 
pasą, kabantį ant dviejų koncentrinių ratų. Pagal kapitono ženk- 
lą vairininkas sukinėjo šturvalą, vis kaitaliodamas laivo kryptį. 

Aš atsistojau prie bakborto iliuminatoriaus ir gėrėjausi nuo- 
stabia architektūra, kurią čia sukūrė koralai, zoofitai, dumbliai, 
vėžiagyviai, tiesiantys didžiules letenas iš visų tarpeklių ir 
plyšių. 

Ketvirtis vienuoliktos kapitonas Nemas atsistojo prie vairo. 
Plati galerija, tamsi ir gili, juodavo prieš mus. „,„Nautilius“ drą- 
siai įplaukė po niūriais jo skliautais. Už laivo sienų pasigirdo 
neįprastas triukšmas. Tai gurgėjo Raudonosios jūros vandenys, 
nuolaidžiu tuneliu skubantys į Viduržemio jūrą. Laivas, neša- 
mas sraunios srovės, lėkė kaip strėlė, nors laivo mašina ir dėjo 
visas pastangas, sumažindama greitį, sukdama sraigtą atgaliniu 
bėgiu. 

Ugnies švituliai, vagos, zigzagai — elektrinio prožektoriaus 
šviesos efektai — raižė siaurą, ankštą urvą, kuriuo mes lėkėme 
pašėlusiu greičiu. Širdis smarkiai plakė, ir aš nejučiom prisi- 
dėjau ranką prie krūtinės. 

Dešimt valandų ir trisdešimt penkios minutės kapitonas Ne- 
mas perdavė šturvalą vairininkui ir, kreipdamasis į mane, tarė: 

— Viduržemio jūra! 

„Nautilius“, nešamas srovės, praplaukė po žeme Sueco są- 
smauką mažiau kaip per dvidešimt minučių. 


SEŠTASIS SKYRIUS 


GRAIKŲ ARCHIPELAGAS 


Rytojaus dieną, vasario 12-ą4ją, vos tik pradėjo švisti, „,Nau- 
tilius“ iškilo į vandens paviršių. Aš puoliau į denį. Per tris my- 
lias nuo mūsų, pietinėje horizonto dalyje, ėmė ryškėti senovi- 
nio Peluzijumo siluetas. Požeminė srovė mus išnešė iš vienos 
jūros į kitą. 

Leistis nuožulnia vaga pasroviui buvo lengva, bet argi ga- 
lėjai grįžti atgal tuo pačiu keliu, kopiant į stačią įkalnę prieš 
srovę? 

Apie septintą valandą ryto Nedas Lendas ir Konselis taip 
pat išėjo į denį. 

Neišskiriami draugai ramiai išmiegojo kiaurą naktį, visai ne- 
sidomėdami „Nautiliaus“ žygiais. 

— Na, pone gamtininke,— kreipėsi į mane kanadietis juo- 
kaujamu tonu,— o kurgi toji Viduržemio jūra? 

— Mes ja plaukiame, mielas Nedai. 

— Ė-ė!-— tarė Konselis.— Vadinasi, šiąnakt... 

— Šiąnakt per keliolika minučių perplaukėme neperplaukia- 
mą sąsmauką. 

— Netikiu, — atsakė kanadietis. 

— Ir be reikalo, mielas Lendai!-— atkirtau.— Šis žemas kran- 
tas, matomas pietų pusėje, — tai Egipto krantas! 

— Pasakas sekate, pone!— atrėžė atkaklusis kanadietis. 

— Jei ponas sako, — tarė Konselis, — reikia tikėti. 

— Klausykite, Nedai,— tariau, — kapitonas suteikė man gar- 
bę, parodydamas savo tunelį. Aš buvau drauge su juo štur- 
mano bokštelyje. Jis pats vedė „Nautilių“ per tą ankštą urvą. 

— Ar girdi, Nedai?— paklausė Konselis, 

— Jūsų akys geros, Nedai,— pridūriau —ir jūs lengvai įžiū- 
rėsite toli į jūrą išsikišusį Portsaido prieplaukos molą. 

Kanadietis ėmė atidžiai žiūrėti. 

— Taip, — tarė jis— jūsų teisybė, pone profesoriau, ir jū- 
sų kapitonas — savo darbo meistras. Mes jau Viduržemio jū- 
roje. Na, tai gal pakalbėkime, jei norite, apie savo reikaliukus, 
bet taip, kad niekas negirdėtų, 

Aš puikiai mačiau, kur suka kanadietis. „Bet vis dėlto. — 
pagalvojau, — geriau bus su juo pasikalbėjus, jei jis taip nori"; 
ir mes visi trys susėdome palei prožektorių, kur mus ne taip 
taškė bangos. 

— Na, klausome jūsų, Nedai,— tariau.— Ką pasakysite? 

— O pasakysiu štai ką, — pradėjo kanadietis — Mes jau Eu- 
ropoje. Ir pirma, negu kapitonas Nemas įsigeis panerti į po- 
liarinių jūrų dugną arba plaukti atgal į Okeaniją, reikia sprukti 
iš „Nautiliaus“. 

Prisipažinsiu, diskusija su kanadiečiu šia tema man buvo 
kebli. Aš visai nenorėjau kliudyti savo bendrakeleiviams, bet 
pats neturėjau jokio noro skirtis su kapitonu Nemu. Jo dėka, 
jo laivo dėka, aš kasdien papildydavau okeanografines savo Ži- 
nias, aš ėmiausi iš naujo rašyti savo knygą apie jūros gelmių 
paslaptis pačiame vandenų stichijos prieglobstyje. Ar turėsiu 
dar kada progos regėti stebuklus, slypinčius vandenyne? Ži- 
noma, ne! Ir aš negelėjau nė pagalvoti, kad turiu palikti „Nau- 
tilių“, nebaigęs mūsų okeaninių tyrinėjimų ciklo. 

— Bičiuli Nedai,— tariau,— atsakykite man atvirai. Nejau 
jūs nuobodžiaujate „Nautiliuje“? Apgailestaujate, kad likimas 
jus nubloškė į kapitono Nemo rankas? 

Kanadietis atsakė ne iš karto. Paskui, sukryžiavęs ant krū- 
tinės rankas, prabilo. 

— Atvirai sakant, — tarė jis— aš neapgailestauju, kad ga- 
vau atlikti povandeninę kelionę. Aš mielai ją prisiminsiu, bet 
tam reikia, kad ji būtų su galu. Tokia mano nuomonė, 

— Ji baigsis, Nedai. 

— Kur ir kada? 

— Kur? Nežinau. Kada? Negaliu pasakyti, bet manau, kad 
mūsų plaukiojimas baigsis, kai visos jūros mums atskleis savo 
paslaptis. Visam kam pasaulyje būna galas! 

— Aš pritariu ponui profesoriui — įsiterpė Konselis.— Ir ga- 
li atsitikti, kad, išplaukiojęs visas Žemės rutulio jūras, kapito- 
nas Nemas paleis mus visus tris į laisvę! 

— Paleis!— sušuko kanadietis — Išmes, jūs norite pasakyti? 

— Pala, pala, misteri Lendai!-—- atkirtau — Kapitono mums 
nėra ko bijoti, bet su Konseliu nesutinku. Mes netyčia suži- 
nojome kapitono Nemo paslaptį, ir nemanau, kad jis mums 
duotų galimybę paskleisti visame pasaulyje žinią apie jo „„Nau- 
tilių“. 

— Tai ko jūs dar tikitės?— paklausė kanadietis. 

— Tikiuosi, kad kada nors aplinkybės susiklostys palankiau, 
ir mes jomis pasinaudosime. Ar dabar, ar po šešių mėnesių — 
ar ne vis tiek? 

— Nejaugi!-—- pašaipiai tarė Nedas Lendas.— O sakykite, po- 
ne gamtininke, kur mes būsime po šešių mėnesių? 

— Gal čia, gal Kinijoje. Juk žinote, „Nautilius“— greitaei- 
gis laivas. Jis skraidžioja po vandenynus kaip kregždė ore arba 
greitasis traukinys žemyne! Jis nebijo įplaukti į Europos jūras. 
Kas gali laiduoti, ar jis neplauks Prancūzijos, Anglijos arba 
Amerikos pakrantėmis, kur pabėgimo sąlygos bus dar palan- 
kesnės? 

— Pone Aronaksai —atsakė kanadietis — jūsų samprotavi- 
mams trūksta sveikos nuovokos. Jūs kalbate būsimuoju laiku: 
„Mes būsime ten! Mes būsime čia!“ O aš kalbu esamuoju laiku: 
„Mes esame čia, ir reikia tuo naudotis!“ 

Nedo Lendo logika mane surietė į ožio ragą, ir aš jaučiau- 
si nugalėtas. Argumentai, kuriais rėmiausi, išsibaigė. 

— Pone, — neatlyžo Nedas Lendas— darykime neįmanomą 
prielaidą: kapitonas Nemas šiandien pat jums pasiūlo palikti 
„Nautilių“. Ar jūs priimtumėte šį jo pasiūlymą? 

— Nežinau, — atsakiau aš. 

— O jei jis pasakytų, kad antrąkart tokio pasiūlymo nepa- 
darys? Kaip jūs į tai pažiūrėtumėte? 

Aš tylėjau. 

— O ką pasakys Konselis? 

— Bičiulis Konselis,— ramiai atsakė šis,— bičiulis Konselis 
nieko nepasakys. Jam vis tiek pat, kaip šis klausimas išsispręs. 
Jis viengungis, kaip ir jo šeimininkas, kaip ir jo bendras. Nei 
žmona, nei tėvai, nei vaikai, — niekas jo nelaukia tėvynėje. 

Jis tarnauja ponui profesoriui ir galvoja, ir kalba kaip po- 
nas profesorius. Ir, labai gaila, nėra ko juo pasikliauti, norint 
surinkti balsų daugumą šiuo klausimu. Čia tik dvi pusės: ponas 
profesorius ir Nedas Lendas. Tuo viskas pasakyta! Bičiulis Kon- 
selis įdėmiai klausosi! Jis pasiruošęs žymėti už ir prieš. 

Aš nenoromis šyptelėjau, klausydamasis komiškos Konselio 
kalbos. Širdies gilumoje kanadietis, žinoma, buvo patenkintas, 
kad atsikratė vieno priešininko. 

Reikėjo šiaip ar taip nuspręsti, išsisukinėti buvo nesmagu. 

— Bičiuli Nedai,— tariau.— Štai mano atsakymas. Teisybė 
jūsų pusėje, ir mano argumentai ne tokie svarūs, kaip jūsų. 
Kapitonas Nemas savo noru mūsų nepaleis, to neverta nė ti- 
kėtis. Vaduodamasis savisaugos jausmu, jis mums neduos lais- 
vės, Užtat, vaduodamiesi tuo pačiu savisaugos jausmu, bėkime 
iš „Nautiliaus“, kai tik pasitaikys patogi proga. 

— Išmintingai pasakyta, pone Aronaksai! 

— Bet dar viena pastaba,— tariau.— Reikia sulaukti tikrai 
palankaus momento. Reikia, kad mūsų mėginimas pabėgti būtų 
sėkmingas. Jei nepavyktų, visi žūtume! Kapitonas Nemas nie- 
kad to nedovanotų. 

— Taip tai taip, — atsakė kanadietis.— Tačiau jūsų pastaba 
vienodai liečia bet kurį mėginimą pabėgti iš laivo, ar tai būtų 
po dvejų metų, ar po dviejų dienų. Vadinasi, klausimas toks: 
kai tik bus patogi proga, pasinaudokime ja! 

— Sutinku. O dabar pasakykite, Nedai, ką jūs vadinate pa- 
togia proga? 

— Na, tarkime, naktis tamsi, laivas plaukia netoli Europos 
krantų... Štai jums ir patogi proga! 

— Ir jūs mėginsite gėlbėtis plaukdami plaukte? 

— Žinoma, kad mėginsiu, jei laivas plauks vandens pavir- 
šiumi, netoli kranto. O jei laivas pasinertų į vandenį... 

— Na, kaip tokiu atveju? 

— Tokiu atveju pamėginčiau pagrobti valtį. Aš žinau, kaip 
su ja elgtis. Įsėsime į valtį ir, atsukę varžtus, iškilsime į van- 
dens paviršių. Šturmanas iš savo bokštelio laivo priekyje mū- 
sų nepastebės. 

— Na, ką gi, Nedai Lendai! Laukite patogios progos! Bet 
neužmirškite, kad nesėkmė mus pražudys. 

— Neužmiršiu, pone, 

— O dabar, Nedai, ar norite išgirsti mano nuomonę dėl jū- 
sų planų? 

— Mielai, pone Aronaksai. 

— Aš manau — nesakysiu „tikiuosi“, — kad tokia proga ne- 
pasitaikys. 

— Kodėl? 

— Todėl, kad kapitonas Nemas blaiviai žiūri į tai ir, žinoma, 
mus saugos, ypač prie Europos krantų. 

— Aš tos pačios nuomonės, kaip ir ponas profesorius — ta- 
rė Konselis. 

— Pagyvensim — pamatysim! atsakė Nedas Lendas, pakra- 
tęs galvą kaip tikras padauža. 

— O dabar, Nedai Lendai— pridūriau— tuo ir baigsime šį 
savo pokalbį. Nė žodžio daugiau! Tą dieną, kada sumanysite 
bėgti, jūs mus įspėsite, ir mes seksime paskui jus. Jumis aš 
visiškai pasikliauju. 

Taip baigėsi mūsų pokalbis, galėjęs turėti labai rimtų pa- 
sekmių. Beje, pasakysiu, kad kanadietis buvo labai nuliūdintas, 
nes įvykiai, matyt, patvirtino mano spėliojimus. Ar nepasiti- 
kėjo mumis kapitonas Nemas, plaukiodamas po Europos jūras, 
ar vengė sutikti kitų tautų laivus, kurių daugybė vagojo Vi- 
duržemio jūrą? Nežinau, Bet mes daugiausia plaukėme po van- 
deniu ir dideliu nuotoliu nuo krantų. Protarpiais „Nautilius“ 
iškildavo į paviršių tik tiek, kad iš vandens kyšodavo šturma- 
no bokštelis, bet dažniausiai laivas panerdavo į gelmes, gana 
dideles šiems vandenims. Taip, sakysime, tarp Graikų archipela- 
go ir Mažosios Azijos, pasinėrę į dviejų tūkstančių metrų gel- 
mę, mes vis dėlto nepasiekdavome dugno. 

Kad mes plaukiame pro Karpato salą, įeinančią į Pietinės 
Sporados salų grupę, aš sužinojau iš kapitono Nemo, kuris, pa- 
rodęs žemėlapyje kažkokį taškutį, padeklamavo Vergilijaus ei- 
lutes: 


Est in Carpathio Nepluni gurgite vates 
Coeruleus Proteus. ..! 


Tai buvo legendarinė sala, Protėjaus, senovės Neptūno ban- 
dų piemens, valda, dabar ji vadinama Skarpanto sala, esanti 
tarp Rodo ir Kretos. Tik pro salono langus mačiau granitinę 
jos papėdę. 

Rytojaus dieną, vasario 14-ąją, ryžausi skirti kelias valan- 
das Graikų archipelago žuvų studijoms. Bet tą dieną dėl kaž- 
kokių priežasčių hermetinės salono langinės neatsivėrė. Nu- 
statęs pagal koordinates, pamačiau, kad mes plaukiame Kanijos 
kryptimi, į senovinę Kretos salą. Tomis dienomis, kai išplau- 
kiau „Abraomo Linkolno“ laivu, atėjo žinia, jog salos gyven- 


1 Turi Neptūnas Karpato vandenų gelmėje pranašą. Tai žydrasis 
Protėjus. .. ) 
(Vergilijus, „Georgikos“, IV kn.) 

tojai sukilo prieš turkų jungą. Bet, kaip baigėsi šis sukilimas, 
aš nežinojau; ir, suprantama, nė kapitonas Nemas, nutraukęs 
visus ryšius su žeme, negalėjo man suteikti tokių Žinių. 

Vakare, salone sutikęs kapitoną Nemą, šios temos neliečiau. 
Tiesa, man pasirodė, kad kapitonas blogai nusiteikęs ir kažko 
susirūpinęs. Ne taip, kaip paprastai, šį kartą jis įsakė atitraukti 
abiejų langų langinės ir, eidamas nuo vieno lango prie kito, 
atsidėjęs žiūrėjo į vandens platybes. Ką tai reiškia? Aš nesi- 
ėmiau spėlioti ir pradėjau tyrinėti žuvis, šmėkščiojančias pro 
langus. 

Čia buvo kūjagalvių -—afizų, minimų Aristotelio, kuriuos 
šiaip žmonės vadina jūrų vijūnais, dažniausiai sutinkamų van- 
denyse netoli Nilo žiočių. Tarp jų raivėsi fosforescuojantys 
pagrai jūros karosų šeimos; egiptiečiai šias žuvis buvo priskyrę 
prie šventų gyvulių, ir, kai jos atplaukdavo į Nilo vandenis, 
tatai būdavo pažymima religinėmis apeigomis, nes išpranašau- 
davusios upės potvynį, taigi ir gerą derlių. Aš taip pat paste- 
bėjau cheilinų, kaulėtųjų žuvų, su skaidriais žvynais, mėlynos 
spalvos, su raudonomis dėmėmis; jos yra didelės jūrinių dumblių 
mėgėjos, ir tatai suteikia jų mėsai švelnumo ir malonaus sko- 
nio. Todėl cheilinos buvo mėgstamiausias senovės Romos gur- 
manų valgis; jų viduriai, sutaisyti su murenų pieniais, povų 
smegenimis ir flamingo liežuviais, būdavo stebuklingas valgis, 
itin žavėjęs Vitelijų. 

Dar vienas šių vandenų gyventojas patraukė mano dėmesį 
ir atmintyje atgaivino senovinės Romos legendas. Tai žuvis 
lipčius, kuri keliauja įsisiurbusi rykliui į pilvą. Pasak padavi- 
mo, šitoji žuvytė, įsikibusi į povandeninę laivo dalį, jį sustab- 
dydavo; ir, kalbama, viena jų prikausčiusi Antonijaus triremą 
ir tuo būdu padėjusi Augustui pasiekti pergalę. Nuo ko tik 
nepriklauso tautų likimas! Pro langą praplaukė puikūs antiasai 
jūros karosų šeimos, šventosios senovės graikų žuvys, kurie 
tarė jas galint išvyti jūros pabaisas iš tų vandenų, kur jos vei- 
siasi; antiasas — graikiškai reiškia gėlė; ir žuvytės pilnutinai 
pateisina šį pavadinimą ir spalvų mirgėjimu, ir daugybe at- 
spalvių, tarp kurių rasi visą gamą raudonos spalvos, pradedant 
blyškiai rausva ir baigiant rubinine, ir sidabriniais krūtinės pe- 
lekų atšvaitais. Nenuleisdamas akių, aš gėrėjausi jūros gelmių 
stebuklais, bet staiga mane sukrėtė naujas reiškinys. 

Vandenyje pasirodė žmogus, naras su odiniu maišiuku prie 
diržo. Tai nebuvo negyvas kūnas, su kuriuo bangos būtų da- 
riusios ką tinkamos. Tai buvo gyvas žmogus, kuris plaukė, 
skirdamas vandenį stiprių rankų mostais. Jis čia iškildavo vir- 
šum vandens kvėptelti, čia vėl nerdavo į vandenį. 

Atsigręžiau į kapitoną Nemą ir susijaudinusiu balsu sušukau: 

— Žmogus skęsta! Reikia jį išgelbėti! Išgelbėti trūks pliš! 

Kapitonas Nemas puolė prie lango. 

Žmogus priplaukė ir, priglaudęs veidą prie stiklo, žiūrėjo 
į mus. 

Aš labai nustebau, kada kapitonas Nemas ranka jam davė 
ženklą. Naras atsakė galvos linktelėjimu ir, iškilęs į vandens 
paviršių, daugiau nesirodė. 

— Nesirūpinkite!-— tarė kapitonas Nemas.— Tai Nikola iš 
Matapano kyšulio, pramintas „Žuvimi“. Jis žinomas visose Kik- 
ladės salose. Puikus plaukikas! Vanduo — jo stichija. Jis dau- 
giau gyvena vandenyje, negu sausumoje! Vis kur nors plau- 
kia! Iš vienos salos jis plaukia į kitą, ir taip iki pat Kretos. 

— Jūs jį pažįstate, kapitone? 

— O kodėl turėčiau jo nepažinti, pone Aronaksai? 

Sulig šiais žodžiais kapitonas Nemas priėjo prie spintos kai- 
riojoje lango pusėje. Palei spintą stovėjo geležimi kaustyta 
skrynia su varine plokštele ant dangčio, ant kurio buvo išgra- 
viruotas ,„Nautiliaus“ devizas: ,„Mobilis in mobili“, 

Nepaisydamas mano buvimo, kapitonas Nemas atidarė spin- 
tą, primenančią seifą, iki viršaus prikrautą metalo lydinių. 

Tai buvo aukso lydiniai. Iš kur čia tas brangus metalas? 
Ir tokios pasakiškos vertės? Iš kur kapitonas Nemas paėmė to- 
kią daugybę aukso? Ir ką jis ketina su juo daryti? 

Aš nepratariau nė žodžio ir žiūrėjau išplėtęs akis. 

Kapitonas Nemas ėmė iš spintos lydinį po lydinio ir gražiai 
juos krovė į skrynią, kol ji pasidarė pilna iki viršaus. Mano 
manymu, tai buvo daugiau kaip tūkstantis kilogramų aukso; 
trumpiau kalbant, apie penki milijonai frankų. 

Jis stropiai uždarė skrynią, adresą ant dangtelio užrašė, 
kaip man atrodė, graikų kalba. 

Paskui kapitonas Nemas paspaudė elektros skambučio myg- 
tuką; tas skambutis buvo nuvestas į įgulos kubriką. Atėjo ke- 
turi matrosai ir ne be vargo skrynią išnešė iš salono, Girdėjau, 
kaip skrysčiais jie ją traukė geležinėmis trapo pakopomis. 

Dabar kapitonas Nemas kreipėsi į mane. 

— Ką jūs sakėte, pone profesoriau?— paklausė jis, 

— Aš nieko nesakiau, kapitone, — atsakiau. 

— Tad leiskite jums, pone, palinkėti labos nakties! 

Tai taręs, kapitonas išėjo iš salono. 

Grįžęs į kajutę, aš veltui stengiausi užmigti. Buvau labai 
sudomintas kapitono elgesio. Koks ryšys buvo tarp naro, ku- 
ris pasirodė vandenyje, ir tos skrynios, prikrautos aukso? Ne- 

trukus iš šoninio ir kilinio supimo supratau, kad „Nautilius“ 
iš giluminių sluoksnių iškilo į vandens paviršių. 

Denyje pasigirdo kojų trepsėjimas. Vadinasi, atrakina valtį 
ir ją nuleidžia į vandenį! Valtis tik stuktelėjo į „Nautiliaus“ 
šoną, ir vėl viskas nurimo. 

Praėjo dvi valandos. Triukšmas ir kojų trepsėjimas denyje 
pasikartojo! Bet štai valtį vėl įkėlė į laivą, įstatė į lizdą, ir 
„Nautilius“ vėl panėrė į vandenį. 

Taigi auksas pristatytas pagal adresą. Bet kuriems žemyno 
kraštams? Kas tasai kapitono Nemo korespondentas? 

Praėjusios nakties įspūdžius rytojaus dieną papasakojau Kon- 
seliui ir kanadiečiui. Jie stebėjosi ne mažiau už mane, 

— Iš kur jis gavo tokią daugybę aukso?— paklausė Nedas 
Lendas. 

Ką buvo galima atsakyti? Papusryčiavęs nuėjau į saloną ir 
sėdau prie darbo. Iki penktos valandos tvarkiau savo užrašus. 
Staiga man pasidarė karšta, aš nusimečiau nuo pečių bisoninę 
savo striukę. Kas čia darosi? Mes buvome toli nuo tropikų. 
„Nautilius“ plaukė giluminiuose sluoksniuose, kur nesijautė 
temperatūros pakilimo. Pažvelgiau į manometrą: plaukėme še- 
šiasdešimt pėdų po vandeniu; tokiame gylyje atmosierinio slė- 
gimo padidėjimas nė kiek neturėjo atsiliepti. 

Aš dirbau, o karštis darėsi vis labiau nepakenčiamas. 

„O gal laive gaisras?" — pagalvojau. 

Jau buvau beketinąs išeiti iš salono, bet ant slenksčio pa- 
sirodė kapitonas Nemas. Jis priėjo prie termometro, pasižiū- 
rėjo į gyvsidabrio stulpelį ir atsigręžė į mane, 

— Keturiasdešimt du laipsniai!-— pasakė jis. 

— Ir tai jaučiama, kapitone, — tariau.— Jei temperatūra dar 
kils, išvirsime gyvi. 

— O, pone profesoriau, temperatūra nekils, jei to neno- 
rėsime! 

— Argi jūs galite reguliuoti temperatūros svyravimą? 

— Ką jūs kalbate! Bet aš galiu pasišalinti nuo židinio, ke- 
liančio temperatūrą. 

— Vadinasi, tokia temperatūra dėl išorinės aplinkos? 

— Suprantama. Mes plaukiame verdančiame vandenyje. 

— Negali būti!-— sušukau. 

Sąvaros atsistūmė, ir aš pamačiau aplink „Nautilių“ baltas 
burūnų keteras. Sieros garų kamuoliai driekėsi palei vandenį, 
kunkuliuojantį kaip katile. Palietęs stiklą, greitai atitraukiau 
ranką — taip buvo jis įkaitęs. 

— Kur mes esame?— paklausiau. 

— Netoli Santorino salos, pone profesoriau,— atsakė kapi- 
tonas.— Sąsiauryje, skiriančiame Nea Kamenį nuo Palea Kame- 
nio. Norėjau jums parodyti povandeninį ugnikalnio išsiveržimą. 
Įdomus reiškinys! 

— Maniau, —tariau aš, — kad naujų salų formavimosi pro- 
cesas bus jau pasibaigęs. 

— Ugnikalnių kilmės srityse formavimosi procesas niekad 
nepasibaigia,— atsakė kapitonas Nemas.— Vidinė ugnis amži- 
nai veikia Žemės rutulio gelmėse. Kasiodoro ir Plinijaus liudiji- 
mu, dar devynioliktaisiais mūsų eros metais toje pačioje vie- 
toje, kur neseniai atsirado šios salos, iškilo Dieviškosios Fėjos 
sala. Paskui sala dingo po vandeniu, bet vėl pasirodė šešiasde- 
šimt devintaisiais metais ir vėl pranyko vandens gelmėse. Nuo 
to laiko ugnikalniai daugiau neveikė. Bet vasario trečiąją — 
ėjo jau tūkstantis aštuoni šimtai šešiasdešimt šeštieji metai!-— 
nauja sala, pavadinta Georgijos sala, iškilo tarp garo kamuolių 
netoli Nea Kamenio, o to paties mėnesio šeštąją ji susijungė 
su Nea Kameniu. Lygiai po savaitės, vasario tryliktąją, atsirado 
Afroeso sala, sudariusi tarp savęs ir Nea Kamenio dešimties 
metrų pločio sąsiaurį. Tartum šiandien prisimenu, kaip visa 
tai įvyko. Tuo metu aš kaip tik buvau šiose jūrose, Stebėjau 
visas to vulkaninio reiškinio fazes! Afroeso sala, apskritos 
formos, skersai turėjo apie tris šimtus pėdų ir kyšojo iš jūros 
per trisdešimt pėdų. Ji buvo susidariusi iš juodos stiklingos 
lavos ir lauko špato nuolaužų. Bet kovo dešimtąją iškilo dar 
viena salelė, kiek mažesnė, ir buvo pavadinta Reka. Šitos 
salos susijungė su Nea Kameniu ir dabar sudaro vieną salą. 

— O kur las sąsiauris? 

— Štai jis — atsakė kapitonas Nemas, rodydamas man Grai- 
kų archipelago žemėlapį. — Matote, aš jau nubraižiau žemėlapy- 
je naująsias salas. 

— Ilgainiui sąsiauris gali išnykti? 

— Labai galimas daiktas, pone Aronaksai, kadangi tūkstan- 
tis aštuoni šimtai šešiasdešimt šeštaisiais metais, kaip tik prie- 
šais šv. Mikalojaus uostą, prie Palea Kamenio atsirado aštuo- 
nios vulkaninės kilmės salelės. Galima laukti, kad artimiausiu 
laiku Nea ir Palea sudarys vieną salą. Jei Ramiajame vande- 
nyne rifų koralai sukuria žemynus, tai šiose jūrose tą vaidmenį 
atlieka vulkaniniai išsiveržimai. Žiūrėkite, pone, žiūrėkite, ko- 
kia kunkuliuojanti veikla jūros gelmėse! 

' Aš priėjau prie lango. „„Nautilius“ stovėjo. Karštis buvo ne- 
pakenčiamas. Dėl geležies druskų vanduo iš balto buvo pa- 
sidaręs raudonas. Nors langų rėmai buvo hermetiški, į saloną 
smelkėsi troškus sieros kvapas, ir anapus langų protarpiais 

blykčiojo liepsnos liežuviai, tokie skaistūs, kad stelbė prožek- 
toriaus šviesą. 

Aš visas išprakaitavau, trūko oro, atrodė, kad tuoj tuoj 
suvirsiu! 

— Neįmanoma toliau būti šiame verdančiame katile! ta- 
riau kapitonui. 

— Taip, tai pavojinga! — atsakė šaltakraujis kapitonas. 

Jis davė įsakymą, ,„Nautilius“ pasuko kitu halsu ir išplaukė 
iš šio pragaro, kur ilgiau užtrukti būtų buvę pavojinga. 

Už ketvirčio valandos išplaukę į vandens paviršių, atsikvė- 
pėme visa krūtine. 

„Jei Nedas Lendas,— pagalvojau, — būtų pasirinkęs pabėgi- 
mui šiuos vandenis, gyvi nebūtume ištrūkę iš šios ugninės 
jūros!“ 

Rytojaus dieną, vasario 16-ąją, palikome šį baseiną, kur tarp 
Rodo salos ir Aleksandrijos pasitaiko įdubų kone trijų tūkstan- 
čių metrų gylio. Ir „Nautilius“, aplenkęs Matapano kyšulį, iš- 
plaukė į atvirą jūrą, ir Graikų archipelagas liko toli už mūsų. 


SEPTINT ASIS SKYRIUS 


VIDURŽEMIO JŪRĄ 
PER KETURIASDEŠIMT AŠTUONIAS VALANDAS 


Viduržemio jūra, jūra žydroji, „Didžioji jūra“ judėjų, jūra 
graikų, mare nostrum romėnų!, jos krantai skendi apelsinų, 
alijošių, kaktusų giraitėse, jūros pušų žalumoje, ją gaivina ty- 
ras jūros oras, kvepiantis mirtomis, ją supa aukšti kalnai, bet, 
veikiama vulkaninių išsiveržimų, ji yra tikras kovos laukas, 
kur Neptūnas ir Plutonas nuo amžių vaidijasi dėl pasaulio val- 
dymo. Čia, šiuose krantuose, šiuose vandenyse, sako Mišle, šia- 
me klimate, geriausiame visoje žemėje, žmogus semiasi naujų 
Jėgų. 

Nors ir labai graži buvo Viduržemio jūra, aš tik probėgš- 
mais galėjau žvilgsniu apmesti šį vandens baseiną, kurio pa- 
viršius — du milijonai kvadratinių kilometrų. Aš net negalėjau 
kreiptis su klausimais į kapitoną Nemą, kadangi šis nuostabus 


! Mūsų jūra (Jot.). 


žmogus nė karto nepasirodė per visą tą laiką, kol žaibiškai 
skrodėme Viduržemio jūrą. Manau, kad „Nautilius“ po šios 
jūros vandeniu nuplaukė apie šešis šimtus mylių, sukoręs šį 
kelią per dvi paras. Graikijos pakrantes palikome vasario 
18-ąją, saulei tekant, perplaukėme Gibraltaro sąsiaurį. 

Aš supratau, kad Viduržemio jūra kapitonui Nemui nebuvo 
prie širdies, jūra, iš visų pusių supama tos žemės, nuo kurios 
jis bėgo. Per daug atsiminimų, jei ne apgailestavimų, jam ža- 
dino žydri jos vandenys, švelnūs jos vėjai. Čia nebuvo tos ke- 
lio pasirinkimo laisvės, tos pilnutinės nepriklausomybės, kurią 
jis įgydavo vandenyno erdvėse. Kaip ir „Nautiliui“, jam buvo 
ankšta šioje erdvėje, uždarytoje tarp Afrikos ir Europos kran- 
tų, taip artimų šiose platumose. 

Mes plaukėme dvidešimt penkių mylių greičiu per valandą. 

Neverta nė sakyti, kad Nedas Lendas, nors ir labai sielvar- 
tavo, dabar turėjo atsižadėti savo užmačios bėgti iš laivo. ,Nau- 
tiliui“ plaukiant nuo dvylikos iki trylikos metrų per sekundę, 
nebuvo įmanoma pasinaudoti valtimi. Tokiomis sąlygomis bėgti 
buvo taip pat neišmintinga, kaip kad šokti iš greitojo trauki- 
nio. Tiesa, turiu priminti, kad „Nautilius“ į paviršių iškildavo 
tik nakčia pasiimti šviežio oro, o visą kitą laiką plaukė pagal 
kompasą ir lagą. 

Taigi Viduržemio jūra šmėkštelėjo pro mane, kaip kad gam- 
tovaizdis praskrenda pro akis keleiviui, važiuojančiam greituoju 
traukiniu. Trumpiau sakant, man skleidėsi tolimi horizontai, bet 
visa kita, kas buvo arčiau, dingdavo iš regos lauko. Vis dėlto 
mudviem su Konseliu pavyko pamatyti tūlas Viduržemio jūros 
žuvis, kurių stiprūs pelekai jas įgalindavo plaukti tam tikrą 
laiką lygiomis su „Nautiliumi“. Mudu praleidome daugel va- 
landų salone, sėdėdami prie lango. Ir iš to, ką probėgšmais 
matėme, aš galiu padaryti trumpą Viduržemio jūros ichtiofau- 
nos apžvalgą. 4 

Žuvys, kurių Viduržemio jūroje buvo gausu, daugiausia li- 
ko mano nepastebėtos, kitas mačiau tik probėgšmais, bet vis 
dėlto kai kurias man pavyko pakankamai įsižiūrėti. Todėl leis- 
kite, jas aprašant, laikytis fantastinės klasifikacijos, kuri tei- 
singiausiai pavaizduos visą mano įspūdžių betarpiškumą. 

Giliuose vandenyse, ryškios šviesos ruože, besidriekiančia- 
me nuo prožektoriaus, raivėsi metro ilgumo devynakės, kurios 
veisiasi beveik visuose abiejų pusrutulių vandenyse, Ilgasnu- 
kės rajos iki penkių pėdų pločio, baltapilvės, su pelenų pilkumo 
dėmėmis ant nugaros, plaikstėsi ant vandens nelyginant skaros, 
nešamos srovės. Kitos rajos pralėkdavo pro šalį taip greitai, 
kad negalėdavau nuspręsti, ar jos pateisina jūros erelių pava- 

dinimą, kurį joms suteikė senovės graikai, ar yra nusipelniusios 
pravardžių — žiurkės, rupūžės, šikšnosparniai. — kaip kad jas 
vadina nūdieniai žvejai. Šuniniai rykliai dvylikos pėdų ilgumo, 
itin pavojingi narams, ėjo lenkčių su rajomis. 

Jūros lapės, ne mažiau kaip aštuonių pėdų ilgio, žinomos 
jautria uosle, pro šalį praskriedavo lyg melsvi šešėliai. Dora- 
dos, jūrų karosų šeimos, iki trisdešimties centimetrų ilgio, pui- 
kavosi sidabrinio žydrio apdaru su skersiniais dryžiais, ryškiai 
šviečiančiais tamsiame pelekų fone. Šitą žuvį su auksiniais 
antakiais senovės gyventojai buvo paskyrę Venerai. Ši brangi 
rūšis jūros karosų nevengia nei gėlų, nei sūrių vandenų. Ji 
gyvena upėse, ežeruose, vandenynuose, prisitaiko prie visų kli- 
matų, pakelia bet kokią temperatūrą. Šitoji rūšis siekia pirmi- 
nius geologinius žemės periodus ir ligi šiol yra išlaikiusi pir- 
mapradį savo grožį. 

Puikūs eršketai devynių—dešimt metrų ilgio lėkė paskui 
juos, pliauškindami galingomis uodegomis į langų krištolinius 
stiklus, ir mes gėrėjomės melsvomis jų nugaromis su rudomis 
dėmėmis; eršketai panašūs į ryklius, bet jie neturi tokios jėgos 
ir aptinkami visose jūrose; pavasarį jie galynėjasi su Volgos, 
Dunojaus, Po, Reino, Luaros ir Oderio srovėmis; jie maitinasi 
silkėmis, lašišomis, menkėmis!; nors eršketai priklauso kremzlė- 
tųjų žuvų klasei, jų mėsa labai švelni; jie yra valgomi švieži, 
džiovinti, marinuoti ir rūkyti; kadaise eršketai labai iškilmin- 
gai būdavo patiekiami į Lukulo stalą. Bet iš visų Viduržemio 
jūros gyventojų man užvis geriausiai pavyko susipažinti — tuo 
metu, kai „Nautilius“ iškildavo į paviršių — su šešiasdešimt tre- 
čiosios rūšies kaulėtųjų Žuvų atstovais. Tai buvo tunai, kurių 
nugaros mėlynai juodos spalvos, pilvas apaugęs sidabriniais 
žvynais, o nugaros pelekai žėri kaip auksas. Kalbama, kad 
tunai lydi laivus slėpdamiesi vėsioje jų paunksmėje nuo karštų 
atogrąžų saulės spindulių; ir jie nepaneigė šių kalbų, lydėdami 
mūsų laivą, kaip kadaise lydėjo Laperuzo laivus. Daugelį va- 
landų jie greitumu lenktyniavo su „Nautiliumi“. Aš negalėjau 
pakankamai įsižiūrėti į šiuos gyvūnus, itin gerai prisitaikiu- 
sius greitam plaukiojimui: jų galvos mažytės, glotnus verps- 
tės pavidalo kūnas, siekiantis iki trijų metrų ilgio; jų krūtinės 
pelekai nepaprastai stiprūs, o uodegos pelekas dvišakas. Tunai 


plaukia trikampiu, kaip kai kurie paukščiai keliauninkai, ku- | 


riems jie nenusileidžia greitumu, ir tai senovės žmonėms davė 
pagrindą sakyti, esą, šios žuvys gerai pažįstančios geometrijos 


! Eršketai maitinasi moliuskais, kirminais ir nėra tokio dydžio, kaip 
nurodo Žiulis Vernas. (Red. past.). 


223 


ir strategijos taisykles. Tačiau niekas jų neišgelbsti nuo tink- 
lus traukiančių provansiečių, kurie tunus vertina ne mažiau, 
kaip senosios Propontidos ir Romos gyventojai, ir tūkstančiai 
brangių gyvūnų žūsta marseliečių tinkluose. 

Pamėginsiu įvardyti tas Viduržemio jūros žuvis, kurių mu- 
dviem su Konseliu pavyko bent kiek atidžiau prisižiūrėti: pro 
mus plaukė melsvi elektriniai unguriai!; vinguriavo gyvates 
primenančios murenos trijų—keturių metrų ilgio, žalios, žyd- 
ros ir geltonos; be to, dar plaukė merlanai, trijų pėdų ilgio, 
kurių kepsnys laikomas labai gardžiu valgiu; kaspinų pavidalo 
cepolai, panašūs į dumblių stiebus; pro šalį šmėkščiojo triglos, 
kurias poetai pavadino labai gražiu „žuvies-lyros“ vardu, o jū- 
reiviai praminė jūros gaidžiais — savo snukučiu jos kiek pri- 
mminė senovės Homero lyrą; o toliau — kregždinės triglos plau- 

+ paukščių greitumu, todėl joms ir toks pavadinimas duotas; 
raudongalviai jūros sterkai rodė savo nugaros peleką, išpuoštą 
gijų puošinenomis; be to, dar geležinė silkė, išmarginta juodo- 
mis, pilkomis, rudomis, žydromis, geltonomis, žaliomis dėmelė- 
mis, jautri sidabriniam varpelių skambėjimui; gražuolės plekš- 
nės tiurbo — tikriausi jūros fazanai, rombo formos, su gelto- 
nais pelekais, perdėm rudais taškučiais, viršutinė jų šonų dalis 
uuspalvinta rudais ir geltonais tonais, dėl to jos atrodo lyg 
marmurinės. Pagaliau praplaukė būrys dailiųjų barbulių, šių 
vandenyno rojaus paukščių. Romėnai mokėdavo po dešimt tūks- 
tančių sestercijų už vieną tokią žuvytę! Jiems būdavo malonu 
stebėti, kaip mirdama žuvis netenka savo kalnų kinoberio spal- 
vos ir darosi mirštamai blyški. 

Ir įei man nepavyko pamatyti rajos miralės, nugariaragių, 
skėstadančių, jūros arkliukų, jūros oskalų, jūros šuniukų, sul- 
tonių, labridų, skaidruolių, ančousų, jūros karosų, plekšnių, di- 
džiaakių, sparų, jūros adatų — žodžiu, visų svarbiausių atstovų, 
gyvenančių Atlanto vandenyne ir Viduržemio jūroje, tai dėl 
to buvo kaltas pašėlęs „Nautiliaus“ greitis, kuriuo jis plaukė 
per vaisingiausią pasaulyje vandens baseiną. 

Na, o dėl jūros žinduolių, tai, kada mes plaukėme per Ad- 
rijos jūrą, mums pasitaikė susitikti du ar tris kašalotus iš ka- 
šalotinių šeimos su vienu nugariniu peleku; keletą delfinų, bū- 
dingų Viduržemio jūrai — priekinė jų galvos dalis išliniuota plo- 
nais šviesiais ruoželiais; aš mačiau ne mažiau kaip dvylika 
baltašonių ruonių trijų metrų ilgio, su baltu pilvu ir juoda vil- 
na, pramintų vienuoliais ir iš tikrųjų panašių į dominikonus. 


ž 


! Elektriniai unguriai gyvena tik gėluose Pietų Amerikos vande- 
nyse. (Red, past.) 

Konselis spėjo pastebėti vėžlį su šešių pėdų platumo šar- 
vais, išilgai kurių kyšojo trys keteros, arba šonkauliai. Aš ap- 
gailestavau, kad negaliu pamatyti šio roplio, kuris, pasak Kon- 
selio, tur būt, atstovavo retai vėžlių rūšiai. Aš tik pastebėjau 
keletą vėžlių kakuanų su pailgintu nugariniu šarvu. 

Na, o dėl zoofitų, tai tik kelias minutes galėjau pasigėrėti 
nuostabia oranžine galeoliarija, prilipusia prie lango stiklo kai- 
riajame laivo šone, — sifonofora, aprūpinta šakotais čiuptuvais, 
kurių šakelės sudaro tokį nuostabų dailės raštą, kad joks voras 
nenupintų tokių rezginių. Deja, aš negalėjau pagauti šio nuo- 
stabaus egzemplioriaus. Tikriausiai visiškai nebūčiau pamatęs 
Viduržemio jūroje zoofitų, jei „Nautilius“ vasario šešiolikto- 
sios vakare nebūtų staiga sumažinęs greičio. Ir štai kokiomis 
aplinkybėmis. 

Mes plaukėme tarp Sicilijos ir Tuniso. Šitoje siauroje vie- 
toje, tarp Bono kyšulio ir Mesinos įlankos, jūros dugnas ūmai 
iškyla į didelį aukštį. Susidaro tikras kalnagūbris, vos pri- 
dengtas vandens sluoksnio kokių septyniolikos mėtrų storio. 
O tuo tarpu abipus šios aukštumos dugnas nusileidžia iki šimto 
septyniasdešimt metrų žemiau vandens lygio. Todėl „Nauti- 
lius“ buvo priverstas manevruoti, kad neatsimuštų į šį povan- 
deninį barjerą. 

Aš parodžiau Konseliui Viduržemio jūros jūrlapyje vietą, 
kur eina virtinė povandeninių rifų. 

— Ponui profesoriui leidus,— tarė Konselis— tai juk tikrų 
tikriausia sąsmauka, jungianti Europą su Afrika, 

— Taip, mano bičiulį — atsakiau aš, — Smito tyrinėjimai pa- 
rodė, kad tarp Bono ir Farino kyšulių šiuos žemynus kadaise 
jungė siaura žemės juosta. 

— Mielai tikiu, — tarė Konselis. 

— Manau,— samprotavau aš,— kad toks barjeras kažkada 
buvo tarp Gibraltaro ir Kuentos ir geografinėje epochoje buvo 
visiškai uždaręs įėjimą į Viduržemio jūrą. 

— Ė-ė!— tarė Konselis.— O kaip tada bus, jei ši sąsmauka, 
ugnikalniui išsiveržus, vėl iškils į vandens paviršių? 

— Vargu bau, Konseli! 

— Teleidžia man ponas profesorius užbaigti savo mintį. Aš 
noriu pasakyti, kad, jei kada nors taip atsitiktų, ponas Lesepsas 
labai nuliūstų. Kiek atsieina pastangų jam ta išmonė perkasti 
sąsmauką! 

— Sutinku su tavimi, Konseli. Bet, kartoju, mūsų laikais pa- 
našių dalykų negali atsitikti. Vidinė žemės ugnis nuolat silp- 
nėja. Ugnikalniai, kurių taip buvo gausu pirmomis pasaulio 
kūrimosi dienomis, pamažu vienas po kito gęsta. Vidinis karš- 


15 2. Vernas 225 


tis mažėja, giluminių Žemės plutos sluoksnių temperatūra kas 
šimtmetis vis žemėja, ir tai nėra mūsų planetos labui, nes ši- 
luma — gyvybės šaltinis! 

— O saulė... 

— Saulės nepakanka, Konseli! Ar ji gali grąžinti šilumą at- 
vėsusiam kūnui? 

— Nemanau... 

— Taigi, mano bičiuli, kada nors ir mūsų planeta pavirs 
alšalusiu kūnu, Pasidarys nebegyvenama, kaip kad negyvena- 
mas Mėnulis, seniai jau netekęs gyvybinės savo šilumos. 

— Ir per kiek šimtmečių tai įvyks/— paklausė Konselis, 

— Per šimtus tūkstančių metų, mano bičiuli! 

— Ė-ė!— atsakė Konselis.— Laiko pakankamai, kad galėtu- 
me užbaigti povandeninę savo kelionę! Kad tik Nedas Lendas 
visko nesugadintų! 

Ir Konselis, nuramintas mano samprotavimų, ėmėsi moksli- 
nių savo darbų, išnaudodamas progą, — mat, dugno reljefas ver- 
tė mūsų laivą plaukti vidutiniu greičiu. 

Ten, ant vulkaninės kilmės uolų, vešėjo ištisas gyvosios [l0- 
ros gėlynas: pintys, holoturijos, skaidrios kaip stiklas, kteno- 
forai-cidipai su rausvais čiuptuvėliais ir kiek fosforescuojantys, 
ktenoforai-beroesai, žinomi jūros agurkėlių pavadinimu, mir- 
guliuojantys visomis saulės spektro spalvomis, galinčios kilno- 
tis iš vienos vietos į kitą jūros lelijos komatulos, siekiančios 
vieno metro aukštį ir nudažančios vandenis purpurine spalva. 
Nepaprasto grožio jūros lelijos eurialijos, išsišakojusios kaip 
medis, pavonijos ilgais stiebais, daugybė įvairiausių rūšių val- 
gomų jūros ežių ir žalios aktinijos su rudu disku, paslėptu po 
kuokštu tamsių alyvinės spalvos čiuptuvėlių. 

Konselis daugiausia domėjosi moliuskais ir nariuotakojais. 
Ir, nors jų nomenklatūra gal kiek sausoka, aš nenoriu skriausti 
savo draugo, neišvardijęs jo stebėjimo rezultatų. 

Iš moliuskų atstovų jis mini daugybę dvigeldžių moliuskų 
spondilų — „asilo kanopa“, susirioglinusių vienas ant kito, tri- 
kampes donacijas, tridančius stikliukus su skaidriomis kriauklė- 
mis, oranžinius plikus moliuskus pleurobranchijas, kiaušinėlius, 
išmargintus arba nusėtus žalsvais taškais, aplizijas, žinomas 
dar ir jūros kiškių pavadinimu, dalobeles; paminėtini ir mėsin- 
gi acerai, būdingi Viduržemio jūrai, jūros auselė galiotis, ku- 
rios kriauklė gamina brangų perlamutrą, jūros skiauterėlės, ano- 
mijos, kurios Langedoke, pasakojama, labiau vertinamos už 
austrės, marseliečių itin mėgiami klovisai, keletas dvigeldžių 
moliuskų, gausiai besiveisiančių prie Šiaurinės Amerikos kran- 
tų ir plačiai vartojamų maistui Niujorke, jūros skiauterėlės 

su įvairiaspalvėmis kriauklėmis, jūros datulės — litodomai, įsi- 
spraudę į savo urvelius, skonio lyg pipirai, rumbuotosios ve- 
nerikardijos, kurių kriauklė turi iškilią viršūnę ir atsikišusius 
šonkaulius, cintijos ryškiai raudonais kauburėliais, karinarijos 
su užlenktais kriauklių galais, panašios į gondolas, vainikuo- 
tieji ferolai, atlantai su sraigės pavidalo kriauklėmis, pilkieji 
fetidai spurguotomis savo mantijomis ir baltomis dėmelėmis, 
plikažiauniai eolai, primenantys mažus šliužus, kavolinai, šliau- 
žiojantys ant nugarų, aurikulai, rusvos skaliarijos, litorinos, 
žanturai, petrikolai akmentašiai, kabošonai, pandorai ir t. t. 

Na, o dėl nariuotųjų, tai Konselis savo užrašuose visai pa- 
grįstai juos suskirstė į šešias klases, iš kurių trys klasės ap- 
ima ir jūros gyvūnus: vėžiagyvius, ūsakojus ir žieduotąsias 
kirmėles!, 

Vėžiagyvių klasė skirstoma į devynis būrius. Pirmasis bū- 
rys apima dešimtakojus, kurių galva ir krūtinė suaugusi į gal- 
vakrūtinį, pridengtą bendru šarvu ir turintį penkias poras kojų. 

Konselis, sekdamas mūsų mokytoju Miln-Edvardsu, dešim- 
takojus skirsto į tris pobūrius: trumpauodegius, ilgauodegius ir 
vidutiniauodegius. Šitie pavadinimai skamba kiek šiurkščiai, 
bet jie yra tikslūs ir suprantami. Tarp trumpauodegių Konselis 
mini savotiškus krabus, kurių kaklas ginkluotas dviem į šalis 
atsikišusiais dygliais, krabus inachus, kurie — nežinau dėl ko — 
senovės graikų buvo laikomi išminties simboliu, įvairias rūšis 
krabų lambrų, matyti, atsitiktinai patekusių ant šios povande- 
ninės uolos, nes jie dažniausiai gyvena didelėje gilumoje. 

— Ksantai, pilumnai, kaliapai — sako Konselis — dantingieji 
koristai, ebalijos, drovieji krabai ir kiti. 

Konselis pamini paprastuosius langustus — jų patelių mėsa 
labai branginama,— vėžius meškas, gebijas ir visas kitas val- 
gomųjų vėžiagyvių rūšis. Bet jis nieko nekalba apie astacidų 
šeimą, kuriai priklauso omarai, kadangi langustai — vieninteliai 
Viduržemio jūros „„omarai“?. Pagaliau tarp vidutiniauodegių jis 
pastebėjo paprastąsias drocinas, pasislėpusias margoje kriauk- 
lėje, kurią jos užgyvena, homolus su gumbuota kakta, vėžius 
atsiskyrėlius, porcelianas ir kitus. 

Tuo baigėsi moksliniai Konselio darbai. Jam neužteko lai- 
ko papildyti vėžiagyvių klasės, išstudijuojant burnakojus šon- 
plaukius, lygiakojus, lapakojus, ūsakojus, kriauklinius, arba ost- 


! Šiuo. metu ūsakojai (Cirripedia) priskiriami prie vėžiagyvių, 
o į žieduotąsias kirmėles žiūrima kaip į savarankišką grupę. (Red. 
past.) 

? Dabartiniu metu langustai ir omarai priskiriami atskiroms šei- 
moms, 0 omarai žinom! ir Viduržemio jūroje. (Red. past.) 

rakodus, ir kai kuriuos kitus žemesniuosius vėžiagyvius. Ir, 
norėdamas užbaigti jūros nariuotakojų sąrašą, jis dar rado bū- 
tiną reikalą paminėti žieduotųjų kirmėlių klasę, kuriai priklauso 
įvairūs laisvai judantys ir vamzdeliuose tūnantys žieduotieji. 

Bet „Nautilius“, perkopęs Libijos sąsiaurio kalnagūbrį ir 
atsidūręs giliuose vandenyse, kaip paprastai, leidosi plaukti 
dideliu greičiu. Ir nebeliko moliuskų, zoofitų ir nariuotakojų! Tik 
stambios žuvys lyg neaiškūs šešėliai šmėkščiojo pro langus. 

Naktį iš vasario 16-osios į 17-ąją mes įplaukėme į antrąjį 
Viduržemio jūros baseiną, kurio didžiausias gylis siekia tris 
tūkstančius metrų. „Nautilius“, paklusęs gilumos vairui, pasi- 
nėrė į pačius giliausius jūros sluoksnius. 

"Ten, vandenų geimėse, vietoj gamtos stebuklų mano akys 
išvydo jaudinamas ir baisias scenas. Mes plaukėme ta Vidurže- 
mio jūros dalimi, kurioje įvyko tokia daugybė jūros katastro- 
fų! Kiek laivų čia patyrė nelaimę, kiek laivų be pėdsako dingo 
tarp Alžyro ir Provanso krantų! Palyginus su Ramiojo vande- 
nyno vandens baseino platybėmis, Viduržemio jūra iš viso tėra 
ežeras, bet aikštingas ežeras, jos vandenys apgaulingi. Šiandien 
ji maloniai glamonėja trapią tartaną, plaukiančią tarp dviejų 
žydrų — vandens ir dangaus — plynių; o rytoj, įšėlusi, štormo 
įaudrinta, ji trumpais ir dažnais savo bangų smūgiais į šipulius 
suskaldys didžiausius laivus. 

Kiek sudaužytų laivų griaučių, rėpsančių jūros dugne, aš 
mačiau per šią pašėlusiai greitą kelionę giluminiuose vandens 
sluoksniuose! Inkarai, patrankos, sviediniai, geležiniai apkalai, 
sraigto mentės, mašinų dalys, sudaužyti cilindrai, katilai be 
dugnų — laivų palaikai, besiilsintys šiuose vandenyse, — vieni 
jau apdengti koralinių nuosėdų, kiti tik rūdžių sluoksnio. 

Visi šie katastrofas patyrę laivai žuvo kautynėse arba su- 
dužo į povandenines uolas. Vieni nugrimzdo į dugną visiškai 
statmenai, jų stiebai ir takelažas išliko, lyg jie būtų suakme- 
nėję sūriame jūros vandenyje. Rodės, jie stovi atvirame reide 
išmetę inkarus ir laukia signalo išplaukti. Ir kada „Nautilius“, 
nerdamas pro šalį, juos nutvieksdavo prožektoriais, vaidenosi, 
kad štai štai į flagštoką pakils vėliava, ir laivai vienas kitam 
saliutuos! Bet tyla ir mirtis viešpatavo šioje negandų srityje! 

Aš pastebėjau, kad, „Nautiliui“ artinantis prie Gibraltaro 
sąsiaurio, vis dažniau aptikdavome liūdnų palaikų, palaidotų 
Viduržemio jūros vandenyse. Kuo labiau vieni prie kitų artėja 
Afrikos ir Europos krantai, tuo dažniau būna šiame siaurame 
tarpe laivų susidūrimų. Aš čia mačiau daugybę geležinių kar- 
kasų, korpusų, fantastiškų laivų griuvėsių; vieni gulėjo ant 
šono, kiti stovėjo stati, nelyginant kokie baisūs gyvūnai. Aš 

mačiau laivą su pramuštu šonu, su įlenktu kaminu, su vieno- 
mis stebulėmis vietoj ratų; vairas kėpsojo atitrūkęs nuo ach- 
terštevenio ir kabojo ant geležinės grandinės, užpakalinis plan- 
šyras buvo suėstas jūros druskų... Kraupus vaizdas! Kiek gy- 
vybių žuvo per šią laivo katastrofą! Kiek aukų nusinešė ban- 
gos! Ar išsigelbėjo bent vienas matrosas, kuris būtų galėjęs 
papasakoti apie šį nelaimingą įvykį, ar jūra ir šiandien slepia 
šią baisią paslaptį? Nežinau kodėl, bet man dingtelėjo mintis, 
ar čia nebūsiąs „Atlasas“, be jokio pėdsako dingęs su žmonė- 
mis ir kroviniu maždaug prieš dvidešimt metų? Daug šiurpių 
istorijų išgirstume, jei kas imtų pasakoti, ką slepia Vidurže- 
mio jūros gelmės, tas neaprėpiamas kapinynas, kur palaidota 
tiek turtų, kur tiek gyvybių surado amžiną atilsį! 

Bet visam kam abejingas „Nautilius“ galvotrūkčiais nėrė 
tolyn tarp griuvėsių. Vasario 18 dieną apie trečią valandą ryto 
buvome prie Gibraltaro sąsiaurio vartų. 

Čia teka dvi srovės: viršutinė srovė, žinoma nuo senų lai- 
kų, vandenyno vandenis nešanti į Viduržemio jūros baseiną, ir 
žemutinė, priešinė srovė, kurios tėkmė tik neseniai buvo moks- 
lo įrodyta. Ir iš tikrųjų vandens lygis Viduržemio jūroje, nuo- 
lat papildomas Atlanto vandenų ir upių, kasmet turėtų kilti, 
nes vien garavimo nepakaktų, kad jis išlaikytų pusiausvyrą. 
Suprantama, piršosi prielaida, jog dar esama žemutinės srovės, 
kuri pro Gibraltaro sąsiaurį neša vandenų perteklių iš Vidur- 
žemio jūros į Atlanto vandenyną. 

Ir tai buvo teisybė. „Nautilius“ pasinaudojo šia palankia 
srove ir greitai perplaukė neplatų sąsiaurį. Akimirką šmėkšte- 
lėjo šventyklos griuvėsiai, nugrimzdę, pasak Plinijaus ir Avi- 
cenos, į patį dugną drauge su sala, kurioje ji stovėjo; o jau 
po kelių minučių plaukėme Atlanto vandenyno bangomis. 


AŠTUNTASIS SKYRIUS 


VIGO ĮLANKA 


Atlanto vandenynas! Neaprėpiama, didžiulė vandens lygu- 
ma, apimanti dvidešimt penkių milijonų kvadratinių mylių plo- 
tą! Į ilgį ji tęsiasi devynis tūkstančius mylių, pločio vidur- 
kis — du tūkstančiai septyni šimtai mylių! Jūra, tokia reikšmin- 


ga, tačiau beveik nepažinta senovės gyventojų, išskyrus gal 
tik kartaginiečius, anuos senojo pasaulio olandus, prekybos 
reikalais apvažinėjusius vakarines Europos ir Afrikos pakran- 
tes! Vandenynas, kurio krantai su visais vingiais turi didžiau- 
sią perimetrą! Vandens baseinas, į kurį savo vandenis neša 
didžiausios pasaulio upės: šv. Lauryno, Misisipė, Amazonė, La 
Plata, Orinokas, Nigeris, Senegalas, Elbė, Luara, Reinas, drėki- 
nančios labiausiai civilizuotas ir labiausiai atsilikusias šalis. Di- 
dinga vandens lyguma! Iš vieno galo į kitą šiuos vandenis 
vagoja visų šalių laivai su visų pasaulio tautų vėliavomis, ir 
juos saugo du rūstūs sargai, įvarę baimės jūrininkams, — Horno 
kyšulys ir Audrų! kyšulys! 

„Nautilius“ skrodė savo vandenskrodžiu Atlanto vandenis, 
nuplaukęs per tris su puse mėnesio apie dešimt tūkstančių 
mylių. Vaizdžiai kalbant, jis sukorė didesnį nuotolį, negu ke- 
lio ilgis aplink Žemės rutulį, jei aplink jį važiuotum ties pu- 
siauju! Kur mes dabar plaukiame? Ką mums lemia ateitis? 

Perplaukęs Gibraltaro sąsiaurį, „„Nautilius“ leidosi į atvirą 
jūrą. Jis vėl iškilo į vandens paviršių, ir mes kasdien išeida- 
vome pasivaikščioti į denį. 

Aš tuoj pat išlipau į viršų atsigaivinti; paskui mane išėjo 
Nedas Lendas. Už dvylikos mylių nuo mūsų dunksojo šv. Vin- 
cento kyšulys, pietvakarinis pusiasalio kraštas. Papūtė gana 
smarkus pietų vėjas. Jūra buvo audringa ir nemaloni. Prasi- 
dėjo šoninis supimas. „Nautilius“ plaukė risdamasis nuo vienos 
vilnies ant kitos. Per denį šliūkščiojo bangos, mus taškydamos 
sūriais purslais ir putomis. Mes pasiskubinome nusileisti į triu- 
mą, vis dėlto spėję pakvėpuoti tyru oru. 

Aš nuėjau į savo kajutę. Konselis irgi į savąją; bet kana- 
dietis, kažko susirūpinęs, sekė paskui mane. Neapsakomai grei- 
tas mūsų plaukimas Viduržemio jūra sugriovė visus Nedo Lendo 
planus, ir jis neslėpė savo nusivylimo. 

Kai tik kajutės durys paskui mus užsidarė, jis atsisėdo ir 
tylėdamas pasižiūrėjo į mane. 

— Bičiuli Nedai,— tariau,— aš suprantu jus! Bet sau nega- 
lite priekaištauti. „Nautilius“ išvystė tokį pašėlusį greitį, kad 
galvoti apie pabėgimą būtų buvusi beprotybė! 

Nedas Lendas tylėjo. Kietai sučiauptos jo iūpos, suraukta 
kakta bylojo, kad jis įsidingojęs vienintelę mintį. 

— Klausykite, Nedai,— raminau jį — nusiminti dar per anks- 
ti. Dabar plaukiame palei Portugalijos krantus, netoli Prancūzi- 
jos ir Anglijos, kur lengva rasti prieglobstį. Jeigu „Nautilius“, 


! Gerosios Vilties kyšulys. 

palikęs Gibraltaro sąsiaurį, būtų pasukęs į pietus, į tuščius 
vandenis, neskalaujančius žemynų krantų, aš irgi užsikrėsčiau 
jūsų nerimu. Bet mes žinome, kad kapitonas Nemas nevengia 
Europos jūrų. O jei taip, aš neabejoju, kad už kelių dienų ap- 
linkybės susiklostys daug palankiau, ir tada... 

Nedas Lendas dar atidžiau pasižiūrėjo į mane ir, pagaliau 
pravėręs lūpas, tarė: 

— Šį pat vakarą. 

Aš pašokau. Prisipažinsiu, toks pasiūlymas man buvo ne- 
tikėtas. Norėjau kanadiečiui atsakyti, bet nežinojau ką. 

— Mes susitarėme laukti patogios progos, — kalbėjo Nedas 
Lendas.— Tokia proga pasitaiko. Šį vakarą būsime per kelias 
mylias nuo Ispanijos krantų. Naktis tamsi, Vėjas iš jūros. Jūs 
davėte žodį, pone Aronaksai, aš jumis pasikliauju. 

Aš tylėjau. Kanadietis pakilo ir priėjo prie manęs, 

— Šiandien devintą valandą!— tarė jis.— Konselis įspėtas. 
Kapitonas kaip tik tuo metu užsidarys savo kajutėje ir tik- 
riausiai eis miegoti. Įgulos vyrai, matrosai, mechanikai — mū- 
sų nepastebės. Mudu su Konseliu nusigausime prie viduriniojo 
trapo. Jūs, pone Aronaksai, pabūsite bibliotekoje, už dviejų 
žingsnių nuo mūsų, kol duosiu jums ženklą. Irklai, stiebas ir 
burės — valtyje. Aš ten nunešiau šį tą iš maisto. Pasirūpinau 
ir anglišką raktą veržiėms atsukti nuo varžtų, kuriais pritvir- 
tinta valtis. Viskas paruošta! Taigi iki vakaro! 

— Jūra nerami, — tariau aš. 

— Sutinku su jumis, — atsakė kanadietis — bet teks rizikuo- 
ti. Verta! Beje, valtis patikima ir sukarti keletą mylių pavėjui ne- 
bus sunku! Kas gali žinoti, ar paryčiu jau nebūsime už šimto mylių 
nuo Europos krantų? Jei viskas klosis gerai, tai tarp dešimtos 
ir vienuoliktos valandos vakaro mes jau išlipsime kur nors 
į krantą... arba mūsų jau nebus gyvų. Tad iki vakaro! 

Sulig tais žodžiais kanadietis išėjo, palikęs mane visiškai 
suglumusį. Aš guodžiausi viltimi, kad patogus momentas ateis 
ne taip greitai. ir man pakaks laiko viską apgalvoti ir apsvars- 
tyti. Bet atkaklusis mano palydovas to laiko man nedavė. Ir 
ką aš galėjau jam pasakyti? Nedas Lendas buvo tūkstantį kar- 
tų teisus! Pasitaikė gera proga, jis ja naudojasi. Ar aš galėjau 
laužyti duotąjį žodį ir dėl asmeninių užgaidų imtis atsakomy- 
bės už savo draugų likimą? Ar negali kapitonas rytoj pat pa- 
sukti į atvirą jūrą, toliau nuo bet kurios žemės? 

Tą akimirką iš gana smarkaus švilpimo supratau, kad re- 
zervuarai pripildomi vandens, ir „Nautilius“ grimzta į Atlanto 
vandenis. 

Aš nėjau iš kajutės. Nenorėjau sutikti kapitono, bijodamas, 
kad jis gali pastebėti mano jaudinimąsi. Taip praleidau vargi- 
namą dieną, svyruodamas tarp noro ištrūkti į laisvę ir gailes- 
čio, kad turėsiu skirtis su šiuo nuostabiuoju „Nautiliumi“, ne- 
baigęs tyrinėti jūrų gelmių! Palikti vandenyną. — „savo atlan- 
tiką“, kaip aš mėgdavau jį vadinti — negavęs pažvelgti į slė- 
piningas jo gelmes, neišplėšus iš jo paslapties, kurią man ati- 
dengė Indijos ir Ramusis vandenynai! Romanas iškrinta man 
iš rankų, vos tik spėjus perskaityti pirmąjį tomą, puslapis iš- 
plyšta pačioje įdomiausioje vietoje! Kokios sunkios buvo tos 
valandos! Čia vaidenosi, kad man negresia jokie pavojai; kad 
statau koją ant kietos žemės greta savo bendrų, čia vėl, prie- 
šingai sveikam protui, mane apimdavo troškimas, kad kuri nors 
nenumatyta aplinkybė sutrukdytų Nedui Lendui įvykdyti savo 
užmačią. 

Du kartus buvau išėjęs į saloną. Norėjau pasitikrinti pagal 
kompasą. Norėjau žinoti, ar iš tikrųjų „Nautilius“ plaukia pa- 
lei Portugalijos krantus, ar jis nuo jų tolsta. Bet ne! Mes 
vis dar skrodėme portugalų vandenis: Laivo kryptis ėjo į šiau- 
Tę, palei Portugalijos krantus. Gavau nusilenkti būtinybei ir 
Tuoštis pabėgimui. Mano bagažas buvo nedidelis: vieni tik už- 
rašai. 

Na, o kapitonas Nemas? Kaip jis pažiūrės į mūsų poelgį? 
Kiek nerimasčio, kiek žalos jam gali pridaryti mūsų pabėgimas? 
Ir ką jis mums darys, jei mūsų mėginimas bus nesėkmingas? 
Ar turėjau bent mažiausią dingstį būti juo nepatenkintas? At- 
virkščiai! Jis mus priėmė kaip brangiausius svečius. Jis negalės 
mano pabėgimo iš laivo pavadinti nedėkingumu. Ir aš juk jam 
nebuvau davęs jokių pažadų. Jis žinojo, kad mes surišti su 
juo ne pažadų, bet susiklosčiusių aplinkybių. Bet kaip tik 
nuolatiniai jo pareiškimai, kad mūsų likimas yra amžiams su- 
sijęs su jo likimu, ir pateisina mūsų mėginimą atsikratyti jo 
globos. 

Kapitono nemačiau nuo tos dienos, kada buvome priplaukę 
Santorino salą. Ar teks dar susitikti su juo prieš pabėgimą? 
Aš ir norėjau to susitikimo, ir bijojau. Imdavau klausytis, ar 
negirdėti jo žingsnių kajutėje, kuri buvo greta manosios. Nė 
mažiausias krebždesys nepasiekė mano ausų. Atrodė, jog kaju- 
tėje nieko nėra, 

Dabar man dingtelėjo mintis: ar išvis yra laive paslaptinga- 
sis kapitonas? Nuo tos nakties, kada valtis atsiskyrė nuo „„Nau- 
tiliaus“, vykdydama kažkokius slaptus uždavinius, aš kiek pa- 
keičiau savo pažiūrą į kapitoną Nemą. Nors ne kartą jis iškil- 
mingai buvo deklaravęs, jog neturįs jokių ryšių su Žeme, aš 


supratau, jog šiokį tokį ryšį su ja vis dėlto jis palaiko. Ir ar 
tikrai jis niekad nepalieka „Nautiliaus“į Argi neatsitikdavo, 
kad jis nesirodydavo ištisas savaites? Ką jis tuo metu veikė? 
Aš vaizdavausi, kad jį kankina mizantropija! O iš tiesų ar jis 
tik nevykdo kokios nors slaptos misijos, kurios negalėjau 
suprasti? 

Ši mintis ir tūkstančiai kitų nedavė man ramybės. Būklės 
nepaprastumas buvo gera dirva daugybei visokių spėliojimų. 
Mane kankino nerimas. Laukimo valandos virto amžinybe. Die- 
na slinko be galo lėtai. 

Pietūs, kaip paprastai, buvo atnešti į kajutę. Aš vos tepri- 
siliečiau valgio. Nuo stalo pakilau septintą valandą. Šimtas dvi- 
dešimt minučių — aš skaičiau kiekvieną minutę — mane skyrė 
nuo to momento, kada turėsiu sekti paskui Nedą Lendą. Aš 
vis labiau jaudinausi. Pulsas padažnėjo, Negalėjau nusėdėti 
vietoje. Vaikščiojau po kajutę iš vieno galo į kitą, tikėdamasis 
tuo išblaškyti neramias mintis. Kad galiu žūti, mane kuo ma- 
žiausiai jaudino; bet, pagalvojus, kad mūsų užmačia gali būti 
susekta anksčiau, negu spėsime pabėgti iš laivo, pagalvojus, 
kad gausiu stoti prieš įnirtusį arba, kas dar blogiau, klastingo 
mano poelgio nuliūdintą kapitoną Nemą, man tirpdavo širdis. 

Aš panorėjau paskutinį kartą apsilankyti salone. Siauru ko- 
ridoriumi nuėjau į muziejų, kur praleidau tiek malonių ir nau- 
dingų valandų. Žiūrėjau į šį lobių rinkinį, kaip kad žiūri Žmo- 
gus į gimtąsias vietas, kurias rytoj turės palikti amžinai. Aš 
sakiau paskutinį „sudieu“ visiems tiems meno kūriniams, vi- 
siems tiems nuostabiems gamtos eksponatams! Man užėjo noras 
mesti paskutinį žvilgsnį į Atlanto vandenis, bet langinės buvo 
sandariai uždarytos, ir geležinės jų uždangos slėpė nuo mano 
akių vandenyną, kurio nebepavyko ištirti, 

Vaikštinėdamas po saloną, priėjau prie slaptųjų durų sie- 
noje į kapitono kajutę. Aš be galo nustebau, pamatęs, kad 
durys praviros. Nejučiomis žengiau žingsnį atgal. Jei kapi- 
tonas Nemas būtų buvęs savo kambaryje, jis mane turėjo pa- 
stebėti. Bet aplink buvo tylu. Priėjau arčiau. Kajutė tuščia, 
Stumtelėjęs duris, apsidairiau ir įėjau į vidų. Vis tas pats rūs- 
tus atsiskyrėlio būsto apstatymas. 

Keletas ofortų ant sienų — aną kartą jų nepastebėjau — krito 
man į akis. Tai buvo portretai — portretai garsių istorinių as- 
menybių, paskyrusių save tarnauti aukštai humanizmo idėjai: 
Kosciuška, didvyris, kovęsis dėl Lenkijos laisvės, žuvęs su šŪ- 
kiu: „Galas Lenkijai!“; Bocaris — tasai nūdienės Graikijos Leo- 
nidas: O'Konelis — kovotojas dėl Airijos laisvės; Vašingtonas — 
Šiaurės Amerikos sąjungos įsteigėjas; Maninas — italų patrio- 

tas; Linkolnas, žuvęs nuo vergvaldžio kulkos; ir pagaliau kan- 
kinys, kovojęs dėl negrų išlaisvinimo iš vergijos ir radęs mirtį 
kartuvėse,— Džonas Braunas: baisus piešinys, pieštuku padary- 
tas Viktoro Hugo rankos! 

Koks ryšys galėjo būti tarp kapitono Nemo ir šių didvy- 
rių? Ar jų portretai neatskleis jo gyvenimo paslapties? Ar tik 
jis pats nebuvo engiamų tautų gynėjas, pavergtų genčių išlais- 
vintojas? Ar tik jis nedalyvavo politiniuose ir socialiniuose 
pastarojo meto sukilimuose? Ar tik jis nebuvo vienas didvyrių 
to brolžudiško karo tarp šiaurinių ir pietinių Amerikos Vals- 
tijų, karo skaudaus ir įsimintino? 

Laikrodis išmušė aštuonias. Sulig pirmuoju dūžiu mano ap- 
mąstymai nutrūko. Aš krūptelėjau, lyg budinti kažkieno akis 
būtų įsiskverbusi į mano godų paslaptį, ir sprukau iš kapito- 
no kajutės. 

Salone paskutinį kartą žvilgtelėjau į kompasą. Rodyklė žiū- 
Iėjo į šiaurę. Lagas rodė vidutinį greitį, manometras — gylį 
kokių šešiasdešimties pėdų. Aplinkybės klostėsi palankiai Nedo 
Lendo sumanymui. 

Aš grįžau į savo kajutę. Apsitaisiau šiltai: apsiaviau jūros 
batais, užsidėjau bebro kepurę, apsivilkau bisuso palaidinę, pa- 
muštą ruonio kailiu. Aš buvau pasiruošęs. Aš laukiau. Tik laivo 
virpesys, sukantis sraigtui, drumstė gilią tylą, viešpataujančią 
jame. Aš klausiausi įtempęs ausis, Ar nepasigirs šioje gūdumoje 
Tiksmas, iš kurio galėčiau suprasti, kad Nedą Lendą bus sučiu- 
pę? Mirštamas nerimas apėmė mane. Veltui stengiausi tvardy- 
tis. Devintą valandą be kelių minučių priglaudžiau ausį prie 
kapitono durų. Visiška tyla. Išėjau iš kajutės, sugrįžau į saloną, 
skendintį tamsoje ir vis tuščią. 

Atidariau bibliotekos duris. Tokia pat prieblanda, tokia pat 
tuštybė. Atsisėdau prie durų į vidurinįjį trapą ir laukiau, kol 
pasigirs Nedo Lendo signalas. 

Tą akimirką laivo korpusas ėmė žymiai mažiau virpėti, ne- 
trukus ir visiškai liovėsi. Ką reiškia šitoks „„Nautiliaus“ eigos 
pakitimas? Ar šis sustojimas palankiai atsilieps kanadiečio pla- 
nams, ar juos sužlugdys? Kas gali tai žinoti? 

Staiga pajutau lengvą dunkstelėjimą. Supratau, kad „Nauti- 
lius“ nusileido ant pat vandenyno dugno. Mano nerimas padi- 
dėjo. Kanadietis ženklo nedavė. Man knietėjo bėgti pas Nedą 
Lendą ir prašyti jį atidėti pabėgimą kitam kartui. Šįsyk plau- 
kėmė —aš tai jaučiau — neįprastomis sąlygomis, .. 

Bet atsivėrė salono durys, ir ant slenksčio pasirodė kapito- 
nas Nemas. Mane pamatęs, jis kreipėsi be jokios įžangos. 


— A-al! Ponas profesorius, — larė jis mandagiu tonu.— Aš jū- 
sų ieškojau! Ar jūs esate susipažinęs su Ispanijos istorija? 

Jei jis būtų mane paklausęs, ar aš susipažinęs su Prancūzi- 
jos istorija, būdamas be galo susijaudinęs ir išsigandęs, nebū- 
čiau galėjęs ir tai atsakyti. 

— Na, na,— neatlyžo kapitonas.— Ar girdėjote mano klau- 
simą? Tai kaip, ar esate susipažinęs su Ispanijos istorija? 

— Menkai — atsakiau. 

— Ak, tie mokslininkai! sušuko kapitonas.— Jis nesusipa- 
žinęs! Na, jei jau taip, — pridūrė jis— tai sėskitės, ir aš jums 
papasakosiu įdomų epizodą iš Ispanijos istorijos. 

Kapitonas patogiai atsilošė soioje, o aš mašinaliai atsisėdau 
šalia jo. Buvo prieblanda, 

— Klausykite atidžiai, pone profesoriau— tarė jis — Tas at- 
sitikimas, kurį jums papasakosiu, turėtų būti įdomus, jame jūs 
rasit atsakymą į klausimą, kurio tikriausiai dar neišsiaiškinote. 

— Klausau, kapitone, — tariau, nesuprasdamas, kuria link- 
me kreipia savo kalbą mano pašnekovas. Ir mintyse savęs 
klausiau: ar tik tas atsitikimas nėra užuomina į mūsų suma- 
nytą pabėgimą? 

— Pone profesoriau,— pradėjo kapitonas Nemas,— jei leisi- 
te, mes grįšime į praeitį. Tai buvo tūkstantis septyni šimtai 
antrieji metai. Kaip jūs, be abejo, atsimenate, tuo metu Pran- 
cūzijos karalius Liudvikas XIV, ėmęs vaizduotis, kad nuo vie- 
no jo rankos mostelėjimo Pirėnai prasmegtų skradžiai žemę, 
pasodino į Ispanijos sostą savo vaikaitį, Anžu hercogą. Nevy- 
kėlis princas, įsiviešpatavęs Pilypo V vardu, buvo priverstas 
galynėtis su stipriais išoriniais priešais. 

Reikia pasakyti, kad prieš vienerius metus Olandijos, Aust- 
rijos ir Anglijos karališkieji rūmai buvo sudarę Hagoje sąjun- 
gą, pasišovę atimti iš Pilypo V Ispanijos karaliaus vainiką ir jį 
uždėti ant galvos tūlam erchercogui, kurį jie iš anksto pava- 
dino Karoliu III. 

Ispanija buvo priversta stoti į karą su šia koalicija. Tačiau 
ji beveik neturėjo nei kariuomenės, nei laivyno. Beje, ji galėjo 
turėti daugybę pinigų, bet tik tuo atveju, jei jos galionai, pri- 
krauti amerikinio aukso ir sidabro, be kliūčių įplauktų į Ispa- 
nijos uostus. 

Kaip tik tūkstantis septyni šimtai antrųjų metų gale buvo 
laukiama gausaus transporto, eskortuojamo prancūzų eskadros 
iš dvidešimt trijų laivų, vadovaujamų admirolo Šato-Reno. Ta 
aplinkybė, kad ispanų laivus lydėjo karo laivai, buvo aiškina- 
ma tuo, jog Atlanto vandenyse plaukiojo jungtinis koalicijos 
laivynas. 


Transporto buvo laukiama Kadise, bet admirolas, sužinojęs, 
kad Kadiso vandenyse kreisuoja anglų laivai, nusprendė įplauk- 
ti į kurį nors prancūzų uostą. 

Ispanų laivų vadai pasipriešino šiam admirolo įsakymui. 
Jie pareikalavo, kad transportas būtinai būtų įvestas į kurį 
nors Ispanijos uostą, ir, jei ne į Kadisą, tai bent jau į Vigo 
įlanką šiaurvakarinėje Ispanijos dalyje, kurios sąjungininkai 
dar neblokavo. 

Admirolas Šato-Reno dėl savo silpnavališkumo nusileido is- 
panų reikalavimams, ir galionai įplaukė į Vigo įlanką. 

Lyg tyčia Vigo įlanka buvo atviras reidas, netinkama gy- 
nimuisi. Reikėjo pasiskubinti iškrauti auksą, kol spės atplaukti 
sąjungininkų laivai. Laiko buvo pakankamai. Bet dėl tuščio 
mažmožio prasidėjo vaidas. 

— Ar jūs atidžiai klausotės?— pasiteiravo kapitonas Nemas. 

— Man labai įdomu, — atsakiau, vis dar nesumodamas, ku- 
ria dingstimi man dėstoma ši istorijos pamoka. 

— Tad eisime toliau, — vėl prabilo kapitonas.— Kas gi atsi- 
tiko? Mat, Kadiso pirkliai turėjo privilegiją priiminėti visus 
krovinius, atgabentus iš Vakarų Indijos. Vadinasi, galionų su 
auksu iškrovimas Vigo uoste būtų buvęs jų privilegijos pažei- 
dimas. Jie kreipėsi su skundu į Madridą. Ir silpnavalis Pilypas 
V įsakė uždėti transportui sekveslrą, kol iš Kadiso vandenų ne- 
išplauks priešų laivynas. 

O kol taip buvo gaišuojama, tūkstantis septyni šimtai ant- 
rųjų metų spalio dvidešimt antrą dieną anglų laivai įplaukė 
į Vigo įlanką. Admirolas Šato-Reno, nors priešas buvo daug 
pranašesnis, didvyriškai kovėsi. Bet, kai tik suprato, jog jam 
patikėti turtai pateks į priešo rankas, jis padegė ir paskandino 
galionus, kurie su visais nesuskaičiuojamais turtais nugrimzdo 
į dugną. 

Kapitonas Nemas nutilo. Prisipažinsiu, kad vis dar negalė- 
jau suprasti, kodėl man turi būti įdomi ši istorija. 

— Na, o toliau? 

— Toliau!-— tarė kapitonas Nemas.— Mes dabar esame Vigo 
įlankoje, ir jūs, pone Aronaksai, jei turite noro, galite susipa- 
žinti su šių vandenų paslaptimi. 

Jis pakilo nuo sofos ir pakvietė mane sekti iš paskos. Jau 
buvau susitvardęs. Beliko tik paklusti. Salone buvo tamsu, bet 
pro krištolinius stiklus blykčiojo jūros vandenys. Aš priėjau 
prie lango. s 

Aplink „Nautilių“— pusės mylios spinduliu — vandenys, ro- 
dos, buvo prisodrinti elektros šviesos. Buvo ryškiai matyti šva- 
rus smėlėtas dugnas. Ten, tarp pajuodusių laivų liekanų, suki- 

nėjosi įgulos matrosai, apsitaisę skafandrais. Jie kasė dumblo 
apneštas apipuvusias statinaites, sulaužytas dėžes. Iš tų dėžių 
ir statinaičių biro aukso ir sidabro luitai, ištisos kaskados piast- 
rų ir brangakmenių. Smėlėtas dugnas buvo sėte nusėtas šių 
brangenybių. Užsivertę ant pečių brangų lobį, matrosai ėjo 
prie laivo, čia numesdavo savo naštą ir vėl grįždavo paimti 
sekančio krovinio iš šio neišsenkančio aukso ir sidabro šal- 
tinio. 

Ir aš supratau. Čia 1702 metų spalio 22 dieną vyko kauty- 
nės. Čia buvo paskandinti Ispanijos karaliaus galionai su auk- 
su. Ir čia pagal reikalą kapitonas Nemas semdavosi milijonus, 
papildydamas „Nautiliaus“ aukso išteklius. Jis, ir tik jis, buvo 
šių lobių valdovas. Jis buvo tiesioginis ir vienintelis paveldė- 
tojas tų turtų, kurie buvo išplėšti iš inkų, nugalėtų Ferdinando 
Korteso! 

— Ar jums buvo žinoma, pone profesoriau,— paklausė ka- 
pitonas šypsodamasis,— kad vandenys savo gelmėse slepia to- 
kius turtus? 

— Man buvo žinoma, — atsakiau, — kad jūros vandenyje tir- 
palo pavidalu yra du milijonai tonų sidabro. 

— Teisingai! Bet, panorėjus sidabrą išskirti iš vandens, at- 
sieitų didelių ir nepateisinamų išlaidų. O čia aš renku tai, kas 
žmonių prarasta. Ir ne tik čia, Vigo įlankoje, bet ir tūkstantyje 
kitų vietų, kur įvyko laivų katastrofos; šios vietos sužymėtos 
mano jūrų dugno žemėlapyje. Jūs savo akimis matote, kad aš 
valdau milijonus, ar ne tiesa? 

— Taip, tiesa, kapitone. Bet leiskite jums priminti, kad Vigo 
įlanką eksploatuoti ruošiasi ir viena akcinė bendrovė, jūs tik 
pasiskubinote ir ją pralenkėte. 

— Ak, šit kaip! 

— Taip, akcinė bendrovė, gavusi iš ispanų vyriausybės tei- 
sę pradėti paskandintųjų galionų ieškojimo darbus. Akcininkai 
tikisi didelių pelnų, nes žuvę turtai vertinami penkiais šimtais 
milijonų! 

— Penki šimtai milijonų!— sušuko kapitonas Nemas.— Jie 
čia buvo, bet jų jau nebėra! 

— O jei taip, — tariau aš —tai būtų padaryta didelė gera- 
darystė, jei šilie akcininkai būtų įspėti dėl šios nemalonios ap- 
linkybės. Beje, dar neaišku, kaip jie pažiūrėtų į tokią žinią. 
Lošėjas paprastai gailisi ne praloštų pinigų, bet kad žlugo jo 
viltys išlošti. Aš gi užvis labiausiai gailiuosi tūkstančių tų varg- 
šų, kuriems šie turtai, teisingai paskirstyti, būtų palengvinę gy- 
venimo sąlygas. O dabar jie jiems žuvę! 

Vos tik tai pasakęs, aš tuoj pajutau, kad šie mano žodžiai 
užgavo kapitoną Nemą. 

— Žuvę!-— sušuko jis karštai. — Vadinasi, jūs, pone, taria- 
te, jog turtai, jei jie pateko į mano rankas, yra žuvę? Argi aš 
sau imu šį auksą? Kas jums sakė, kad jis nebus panaudotas 
kitų labui? Argi aš nežinau, kad žemėje gyvena daugybė be- 
dalių žmonių, pavergtų tautų? Nelaimingos, pagalbos reikalin- 
gos aukos, šaukiančios keršto! Argi jūs nesupranlale, kad. ,., 

Kapitonas Nemas nebaigė sakyti. Kas dabar žino, gal jis 
apgailestavo prasitaręs. Bet aš ir taip jau viską supratau. Nors 
ir kažin kokios būtų buvusios priežastys, jį paskatinusios ieš- 
koti laisvės jūrų gelmėse, vis dėlto jis liko žmogumi! Jo širdis 
atliepė žmonių kentėjimus, ir jis dosnia ranka teikė pagalbą 
pavergtiesiems! 

Tik dabar aš supratau, kam buvo skirti tie milijonai, kųu- 
Tiuos kapitonas Nemas pasiuntė aną atmintiną dieną, kai „Nau- 
tilius“ įplaukė į sukilimo apimtos Kretos vandenis! 


DEVINTASIS SKYRIUS 


DINGĘS ŽEMYNAS 


Kitos dienos rytą, vasario 19-ąją, į mano kajutę įėjo kana- 
dietis. Aš laukiau, kad jis mane aplankys. Jis atrodė be galo 
sutrikęs. 

— Na, pone?— tarė jis, 

— Na, Nedai!-— atsakiau.— Aplinkybės susidėstė mums ne- 
palankiai. 

— Eti Ir reikėjo tam pasiutėliui kapitonui sustabdyti laivą 
kaip tik tuo metu, kai ruošėmės bėgti! 

— Na, ką gi, Nedai! Jam reikėjo pabuvoti pas savo ban- 
kininką. 

— Bankininką? 

— Tikriau sakant, banke! Aš turiu galvoje vandenyną, kur 
kapitono lobiai laikomi daug saugiau, negu bet kuriame vals- 
tybiniame banke. 

Ir kanadiečiui papasakojau, kas atsitiko praėjusią naktį, slap- 
čia tikėdamasis pakišti jam mintį, jog aš niekad nėmesiu ka- 
pitono; bet mano pasakojimas Nedui Lendui sukėlė tik kartų 


apgailestavimą, kad atsisakė dalyvauti išvykoje į mūšio lauką 
prie Vigo. 

— Vis dėlto,— tarė jis — dar ne viskas prarasta! Pramečiau 
žeberklą, taip sakant! Kitą kartą neprašausime. Šį vakarą bus 
galima pamėginti... 

— Kur link plaukia „Nautilius“?— paklausiau aš. 

— Nežinau, — atsakė Nedas. 

— Na, ką gi! Vidurdienį sužinosime. 

Kanadietis nuėjo pas Konselį. O aš apsirengęs nudrožiau 
į saloną. Kompaso rodyklė neteikė jokios paguodos. „Nautilius“ 
plaukė į pietų pietvakarius. Mes nusigręžėme nuo Europos, 

Aš nekantraudamas laukiau tos akimirkos, kada vietovės 
koordinatės bus pažymėtos jūrlapyje. Apie pusę dvyliktos Ie- 
zervuarai ištuštėjo, ir mūsų laivas išplaukė į vandenyno pavir- 
šių. Aš puoliau į denį. Nedas Lendas mane pralenkė. 

Nė ženklo, kad kur nors aplinkui būtų žemė. Nieko daugiau, 
vien neaprėpiamos vandens platybės. Tik keletas burių hori- 
zonte. Keletas burinių laivų, matyt, laukiančių palankaus vėjo 
plaukti aplink Gerosios Vilties kyšulį, stovėjo prisiglaudę prie 
San Roko kyšulio. Dangus buvo debesuotas. Viskas rodė artė- 
jančią audrą. 

Nedas buvo įtūžęs. Jis žiūrėjo įsmeigęs akis, stengdamasis 
žvilgsniu perskrosti rūką, dengiantį horizontą. Jis dar nebuvo 
nustojęs vilties, kad už tos rūko marškos turi būti laukiama 
žemė. 

Vidurdienį švystelėjo saulė. Kapitono padėjėjas, išnaudoda- 
mas šį momentą, nustatė jos aukštį. Jūroje prasidėjo škvalas, 
mės vėl nugrimzdome po vandeniu, ir liukas buvo uždarytas. 

Po valandos, pažvelgęs į žemėlapį, aš pamačiau, kad esa- 
me ties 16717' ilgumos ir 33722' platumos, už šimto penkiasde- 
šimt mylių nuo artimiausio kranto. Apie pabėgimą nebuvo ko 
nė galvoti. Galite įsivaizduoti, kaip įtūžo kanadietis, kai jam 
pranešiau koordinatės. 

Aš per daug nenusiminiau. Tarsi sunkus akmuo būtų nusi- 
ritęs nuo pečių, ir aš, palyginti ramus, vėl galėjau imtis įpras- 
tinio savo darbo. 

Vakare, apie vienuoliktą valandą, pas mane visai netikėtai 
atėjo kapitonas Nemas. Jis labai maloniai pasiteiravo, ar ne- 
nuvargino praėjusi nemigo naktis. Atsakiau neigiamai, 

— Jei taip, pone Aronaksai, aš jums siūlau dalyvauti vie- 
noje įdomioje ekskursijoje. 

— Esu didžiai sujaudintas, kapitone. 

— Lig šiol jūs vis leisdavotės į jūrų gelmes dienos metu, 
saulei šviečiant. Ar nenorėtumėt pažiūrėti, kaip jūros dugnas 
atrodo tamsią naktį? 

— Labai mielai! 

— Įspėju, kad iškyla bus varginga. Eiti reikės toli, Kopti 
į kalną. Keliai čia nelabai geri, 

— Visa tai tik didina mano smalsumą, kapitone, Esu pasi- 
ruošęs jus lydėti. 

— Tai einam, pone profesoriau. Reikia apsivilkti skafandrą. 

lėjęs į rūbinę, ten nesutikau nei savo draugų, nei įgulos 
matrosų. Nė vienas jų, matyt, nedalyvaus nakties ekskursijoje. 
Kapitonas Nemas man nepasiūlė, kaip visada būdavo, pasiimti 
Nedą arba Konselį. 

Po kelių minučių buvome pasiruošę. Ant nugarų mums bu- 
vo prikabinti rezervuarai su dideliais ištekliais oro, bet elektri- 
nių žibintų negavome. Į tai atkreipiau kapitono dėmesį. 

— Jų mums nereikės, — atsakė jis. 

Man pasirodė, kad būsiu blogai išgirdęs, bet antrą kartą 
klausti negalėjau, nes kapitono galva jau buvo dingusi meta- 
liniame šalme. Ir aš po jo užsidėjau ant galvos tą metalinį ru- 
tuli; į ranką man buvo įsprausta lazda su geležiniu antgaliu; 
ir už kelių minučių, po įprastinių ceremonijų, išlipome į Atlan- 
to vandenyno dugną trijų šimtų metrų gylyje, 

Artinosi vidurnaktis. Juodžiausia tamsa viešpatavo gelmė- 
se, bet kapitonas Nemas parodė rausvą dėmę už dviejų mylių 
nuo „Nautiliaus“, panašią į tolimą pašvaistę. Ugnis? Kas jos 
šaltinis? Ir kaip galėjo degti ugnis skystoje aplinkoje? To aš 
negalėjau išsiaiškinti, Bet, šiaip ar taip, blėsčiojantis žibintas 
lengvino mums kelią; teisybė, jis švietė neryškiai, bet aš grėi- 
tai apsipratau su šia rausva prieblanda! Ir dabar aš sumečiau, 
kad šiomis sąlygomis Rumkorfo aparalai būtų nereikalingi. 

Aš ėjau greta kapitono Nemo link to žiburio kelrodžio. Jū- 
ros dugnas, iš pradžių lygus, pamažu kilo aukštyn. Mes ėjome 
dideliais žingsniais, pasiramsčiuodami lazdomis; bet vis dėlto 
varėmės palengva, nes kojos klimpo ištisiniame dumblių ir smul- 
kių akmenėlių mišinyje. 

Mes ėjome, o aukščiau galvų buvo girdėti greitas, tankus 
dundesys. Triukšmas stiprėjo, lyg ten, viršum mūsų, būtų kas 
mušęs būgną. Netrukus suvokiau, kas kėlė šį triukšmą. Viršum 
vandenyno lietus. Aš kažkodėl pagalvojau, kad lietus gali ma- 
ne permerkti ligi kaulų! Vandenyje permirkti nuo lietaus! Aš 
nusikvatojau. Kokia kvaila mintis! Reikia pasakyti, kad su ska- 
fandru visai nesijauti esąs vandenyje, tik pastebi, jog aplinka 
kiek tirštesnė už orą. 

Ėjome kokį pusvalandį. Dugnas pasidarė akmenuotas. Me- 
dūzos, mikroskopiniai vėžiagyviai, jūros plunksnos skleidė silp- 
ną fosforinę šviesą. Aš probėgomis mačiau dunksant krūvas 
akmenų, aplipusių milijonų milijonais gyvūnų, panašių į gėles, 
ir dumblių raizgalynę. Kojos slydo klampiu jūros augalų kilimu, 
ir, jei nebūčiau turėjęs lazdos, ne kartą būčiau parvirtęs. Atsi- 
gręžęs vis dar mačiau „Nautiliaus“ prožektorių šviesą, kuri vis 
labiau blyško, mums tolinantis nuo laivo. 

Krūvos akmenų vandenyno dugne, apie kuriuos ką tik kalbė- 
jau, vis dėlto turėjo kažkokios man nesuvokiamos tvarkos pėd- 
sakų. Mano dėmesį patraukė milžiniškos vagos, dingstančios 
tamsoje. Galėjai pastebėti ir kitų keistų reiškinių. Bet man nė 
motais tokia galimybė. Man rodėsi, kad po švininiais mano batų 
padais treška sudžiūvę kaulai. Ar mes neiname lauku, nusėtu 
kaulais? Aš norėjau kreiptis su klausimų į kapitoną, bet sutar- 
tinės ženklų kalbos, kuria jis susižinodavo su draugais per po- 
vandeninės ekskursijas, aš nemokėjau! Tuo tarpu rausvoji švie- 
sa, rodanti mums kelią, darėsi vis ryškesnė; tartum tolimo gais- 
ro pašvaistė būtų nušvietusi horizontą. Ugnis tarp vandens gai- 
valo nepaprastai žadino mano smalsumą. Ar to švytėjimo šal- 
tinis nėra elektros energija? Ar aš kartais neregiu gamtos reiš- 
kinio, dar nežinomo mūsų mokslininkams? Ir ar ne žmogaus 
ranka — dingtelėjo man galvoje — kursto šį povandeninį ugnia- 
kurą? Ar nesutiksiu giluminiuose vandenyno sluoksniuose kapi- 
tono Nemo bičiulių ir vienminčių, gyvenančių savotišką gy- 
venimą, kaip jis? Ar nepamatysiu čia ištisos kolonijos tremti- 
nių, pamynusių po kojomis žemės sąlygybes, ieškojusių ir su- 
radusių laisvę vandenyno gelmėse? Beprotiškos ir tuščios min- 
tys tiesiog persekiojo mane. 

Ir apimtas tokio begalinio jaudinimosi, atsidūręs stebuklų 
šalyje, aš laikiau visai galimu daiktu išvysti gelmėse vieną tų 
povandeninių miestų, apie kuriuos svajojo kapitonas Nemas! 

Mūsų kelias darėsi vis šviesesnis ir šviesesnis. Balkšvas švy- 
tėjimas ėjo iš kalno viršūnės, per aštuonis šimtus pėdų iškilu- 
sios nuo jūros dugno. Bet tas švytėjimas buvo tik vandens 
sluoksniuose lūžtančių spindulių atšvaitas. Pats židinys, Lo nepa- 
aiškinamo švytėjimo šaltinis, buvo kitapus kalno. 

Atlanto dugną užgriozdinusių uolų labirintu kapitonas Ne- 
mas žingsniavo tvirtai. Jis gerai pažinojo šį niūrų kelią! Matyt, 
jis taip dažnai čia vaikščiodavo, kad nebijojo paklysti. Aš se- 
kiau paskui jį visai ramus. Jis man atrodė lyg koks jūrų geni- 
jus! Aš grožėjausi aukšta jo povyza, kurios juodas siluetas 
šmėkščiojo pašvaistės fone. 

Buvo nakties metas. Mes jau priėjome kalno papėdę. Bet, 
norint pakilti jo šlaitu, reikėjo kopti neįžengiamais tankaus 
miško takais. 

Taip! Čia buvo miškas be lapų ir be gyvybės sulčių, kurio 
medžiai suakmenėjo nuo sūraus vandens. Ir tarp šių palaidotų 
brūzgynų čia vienur, čia kitur savo viršūnės kėlė milžiniškos 
pušys. Tai buvo miškas, pavirtęs akmens anolimi, bet anglis 
dar nebuvo susisluoksniavusi klodais! Miškas dar tebestovėjo 
stačias, šaknimis įsikabinęs į išskalautą gruntą. Ir suakmenė- 
jusios jo šakos, tartum iškirptos iš juodo popieriaus, ryškiai 
šmėkšojo vandens fone. Įsivaizduokite Harcą, mišką kalnų šlai- 
tuose, atsidūrusį jūros dugne! Kalnų takai buvo apaugę guvei- 
niais ir kitais dumbliais, tarp kurių knibždėjo ištisas pasaulis 
vėžiagyvių. Aš ėjau ropšdamasis į uolas, žargstydamas per iš- 
virtusių medžių kamienus, traukydamas jūrų lianas lyg kokias 
gyvas užtvaras tarp medžių kamienų, pabaidydamas žuvis, purp- 
sinčias nuo vienos šakos ant kitos nelyginant paukščiai. Pa- 
gautas žavesio, aš nejaučiau nuovargio. Aš ėjau paskui nepa- 
vargstantį savo vadovą. 

Koks reginys? Kokiais žodžiais jį apsakyti? Kokiomis spalvo- 
mis pavaizduoti povandeninius medžius ir uolas su jų papėdė-. 
mis, nugrimzdusiomis į tamsą su savo viršūnėmis, nuspalvinto- 
mis purpurinės pašvaistės gaisų, atsispindinčių vandenyje? Mes 
kopėme į uolas, kurios paskui mus griūdavo, dusliai dundėda- 
mos kaip lavina. O tako dešinėje ir kairėje juodavo niūrios ga- 
lerijos, kuriose paklysdavo žvilgsnis. Ir staiga priešais mus pa- 
sirodydavo plačios pievelės, rodos, išvalytos žmogaus rankos, 
nejučiom pakišdamos mintį, kad štai štai mūsų pasitikti išeis 
koks nors povandeninių kraštų gyventojas! 

Kapitonas Nemas vis ėjo į priekį. Aš nenorėjau atsilikti ir 
žvitriai sekiau paskui jį. Lazda man labai pravertė. Vienas ne- 
tvirtas žingsnis, ir tau grėsė pražūtis šiuose siauruose takuose, 
pramintuose prie pat bedugnės krašto! Bet aš ėjau tvirtai, ir 
man nesisuko galva. Šokinėjau per plyšius, kurių gylis — jei 
tai būtų ledkalnių viršūnėse žemės paviršiuje, — būtų privertęs 
mane sustoti. Nežiūrėdamas po kojomis, drąsiai žengiau tra- 
piais medžių kamienais per bedugnes prarajas, žavėdamasis pir- 
miniu šių vietų grožiu. Ten stūksojo didingos uolos, pakrypu- 
sios ant išgraužtų savo papėdžių, rodos, atmetusios visus pu- 
siausvyros dėsnius. Plyšiuose tarp uolų stypsojo medžių lieme- 
nys, lyg iš fontano trykštų smarkios vandens srovės su dideliu 
slėgimu. O štai ir bokštai, pastatyti gamtos ir tokiu kampu, 
kuris laužė traukos dėsnius, nepajudinamus žemėje! 

Ir aš pats jaučiau vandens sūdrumo poveikį, kada su sun- 
kiu skafandru, variniu šalmu ir batais su metaliniais padais ko- 
piau į stačias uolas lengvai, Iyg stirna! 

Aš gerai suprantu, kad iš mano aprašymo ši povandeninė 
ekskursija gali atrodyti visiškai fantastinė! Bet aš pasakoju 
apie reiškinius, neįtikimus žemės paviršiuje, tačiau egzistuojan- 
čius tikrovėje. Ne! Man nepasivaideno! Visa tai mačiau savo 
paties akimis, visa tai pergyvenau! 

Praslinko dvi valandos, kai palikome „Nautilių“. Mes jau 
perėjome miško ruožą, ir per šimtą pėdų viršum mūsų pasirodė 
išstypusi smaili kalno viršūnė, kurios šešėlis krito ant skaisčiai 
apšviesto skardžio anapus kalno. Reti krūmokšniai, išsimėtę 
čia vienur, čia kitur, rodės, buvo suakmenėję mėšlungiška pri- 
masa. Būriai žuvų kilo iš po mūsų kojų kaip pabaidyti paukščiai 
iš aukštos žolės. Uolingas masyvas buvo išraustas nepereinamų 
tarpeklių, gilių urvų, juoduojančių bedugnių, iš kurių gelmių 
sklido kažkokie grėsmingi garsai! Kraujas stingo širdyje, kai 
mums kelią staiga užtverdavo baisūs čiuptuvai arba klaikios 
žnyplės, kurios triukšmingai tiesdavosi tarpeklio šešėlyje! Tam- 
soje biykčiojo tūkstančiai švytinčių taškų. Tai buvo akys mil- 
žiniškų vėžiagyvių, lindinčių savo urvuose, jūros vėžių gigan- 
tų, judinančių žnyplės, džeržgiančių lyg geležis — tartum jie 
būtų buvę senovės kariai, apsiginklavę alebardomis— akys kra- 
bų titanų, stovinčių ant savo letenų, nelyginant patrankos ant 
lafetų su atstatytu vamzdžiu, ir baisių aštuonkojų, kurių čiup- 
tuvai rangėsi lyg kamuolys gyvačių! 

Nuostabus, nepažįstamas pasaulis! Kokiam būriui priskirtini 
šie bestuburiai, kuriems uolos ėjo antrųjų, viršutinių, šarvų 
pareigas? Kaip gamta gebėjo atrasti augalinio jų gyvenimo 
paslaptį? Kiek amžių jie tūno giliuosiuose vandenyno sluoks- 
niuose? 

Bet ilgai stovinėti nėgalėjau. Kapitonas Nemas, pripratęs 
prie tų baisių biaurybių, nė kiek jų nepaisė. Mes priėjome 
plokščiakalnį, kur manęs laukė naujos staigmenos. Vaizdingi 
griuvėsiai, primenantys žmogaus rankų sukurtus, o ne gamtos 
darinius, iškilo prieš nustebusias mano akis. Žiūrint į tas be- 
formes krūvas suvirtusių akmenų, į tą margą vaizdingų gyvių- 
gėlių kilimą, į laminarijų ir guveinių dangą lyg kažkokios su- 
siraizgiusios gebenės, galėjai nujausti architektūrinės pastatų, 
rūmų, šventyklų proporcijas. 

Ar Žemės rutulio tvanų istorija įtraukė į savo sąrašą šį 
nugrimzdusį žemyną? Koks architektas savo kaltu suteikė šioms 
uoloms tokį panašumą į priešistorinius senovės druidų pamink- 
lus? Kur aš esu? Kur mane nuvedė kapitono Nemo fantazija? 

Aš turėjau tai žinoti. Pašaukti kapitoną negalėjau. Aš grie- 
biau jam už rankos. Bet jis, papurtęs galvą, parodė į kalno 
viršūnę, tartum sakydamas: „Čia! Eik į priekį! Vis aukštyn!“ 

Sukaupęs paskutines jėgas, nusekiau paskui kapitoną; po 
keleto minučių jau buvome užsiropštę į kalno smailę, per ko- 
kius dešimt metrų stypsančią viršum uolų masyvo. 

Aš apsidairiau. Toje pusėje, iš kur atėjome, skardžio aukš- 
tis buvo ne didesnis kaip septyni ar aštuoni šimtai pėdų nuo 
jūros dugno. Bet kitoje pusėje kalnas buvo dukart aukštesnis 
ir stačiai kilo ties gilia įduba šioje Atlanto vandenyno dalyje. 
Prieš mus plytėjo akimi neužmatomas skaisčiai apšviestas plo- 
tas. Kalnas, ant kurio stovėjome, buvo ugnikalnis. Už kokių 
penkiasdešimt pėdų nuo kalno viršūnės, tarp tikros akmenų 
ir šlako krušos, iš plačios kraterio gerklės srautais veržėsi lava 
ir lyg ugnies kaskadas ugnikalnio šlaitais plūdo į vandens gel- 
mes. Ugnikalnis tartum koks milžiniškas deglas žėrė savo švie- 
są į neaprėpiamą lygumą savo papėdėje. 

Aš sakiau, kad iš povandeninio ugnikalnio veržėsi įkaitusi 
lava, bet ne liepsna. Liepsnai yra būtinas deguonies prisotintas 
oras, 0 skystyje ugnis nedega. Bet, kai iki baltumo įkaitusi 
lava paliečia vandenį, susidaro vandens garai. Šie garai greitai 
sklaidėsi, o ugninės lavos srovės šliaužė iki pat kalno papėdės, 
kaip kad Vezuvijaus lavos srautas, užliejęs Tore del Greką. 

Ir čia prieš mano akis plytėjo miręs miestas: pastatų griu- 
vėsiai su įsmukusiais stogais, sukrypusiomis sienomis; šventyk- 
los su žemėn susmegusiomis arkomis, su nuvirtusiomis, bet dar 
solidžios toskaniečių architektūros proporcijas išlaikiusiomis ko- 
lonomis; toliau — milžiniški vandentiekio griaučiai; ugnikalnio 
papėdėje, užneštos dumblo, Akropolio, pranokstančio Partenoną, 
liekanos; antai — krantinės pėdsakai, visi požymiai, kad čia bū- 
ta jūros uosto, prekybinių laivų ir karo triremų prieglobsčio; 
o dar toliau — ilgos eilės suirusių namų, nykios buvusių gatvių 
įgriuvos — naujoji Pompėja, dingusi po vandeniu! Ir ji iškilo 
prieš mano akis kapitono Nemo valia! 

Kur aš? Kur? Aš norėjau tai žinoti, norėjau paklausti apie 
tai, nors būtų reikėję nuo galvos nusimesti apsauginį šalmą! 

Bet kapitonas Nemas jau ėjo prie manęs ir ženklu sulaikė 
man ranką. Paskui, paėmęs nuo žemės gabalėlį kreidinio ak- 
mens, parašė ant juodos bazalto sienos tik vieną žodį: 


ATLANTIDA 


Tartum žaibas pervėrė mintis! Atlantida! Senovinė Meropi- 
da Teopompa! Platono Atlantida. Žemynas, kurio buvimą gin- 

čijo Origenas, Porfirijus, Jamblichas, d'Anvilis Maltbrenas, 
Humboltas, tardami, kad jo žuvimo istorija esanti tik legenda! 
Bet jo buvimą pripažino Posidonijus, Plinijus, Amianas Marceli- 
nas, Tertulijonas, Engelis, Šereris, Turneforas, Biufonas, d'Aver- 
zakas. Dabar Atlantida buvo prieš mano akis su visais ją ištiku- 
sios katastrofos pėdsakais! Tai štai jis, tas dingęs žemynas, apie 
kurį tiek težinota, kad jo būta ne Europoje, ne Azijoje, ne Li- 
bijoje, anapus Heraklio stulpų, ir kad ten gyvenusi galiūnų at- 
lantų padermė, su kuria senovės graikai kariavę pirmuosius 
savo karus! 

Metraštininkas, savo plunksna įamžinęs didžiuosius to laiko 
įvykius, buvo Platonas. Timėjaus ir Kritijaus pasikalbėjimas bu- 
vo parašytas, paskatinus Solonui, poetui ir įstatymų leidėjui. 

Kartą Solonas kalbėjęsis su tūlais mokslininkais seniais iš 
Saiso — miesto, jau tada skaičiavusio apie aštuonis šimtus me- 
tų nuo savo įkūrimo, tą liudijo metraščiai, iškalti šventyklos 
sienoje. Vienas senis papasakojo miesto, senovinio Saiso, isto- 
riją, apimančią tūkstantį metų. Tą pirmąjį Atikos mieslą, gyva- 
vusį jau devynis šimtmečius, užkariavę atlantai ir iš dalies jį 
sugriovę. Šitie atlantai, kalbėjo jis, gyvenę žemyne, kuris buvęs 
didesnis už Afriką ir Aziją, sudėtas kartu, plote tarp 127 ir 
407 šiaurės platumos. Atlantai savo valdžią buvo primetę net 
Egiptui. Jie norėję pavergti ir Graikiją, bet turėję pasitraukti, 
didvyriškai pasipriešinus helenams. Praėjo šimtmečiai. Tvanai, 
žemės drebėjimai pradėję siaubti mūsų planetą. Ir užteko vie- 
nos nakties ir vienos dienos, kad nuo žemės veido būtų gry- 
nai nušluota Atlantida. Tiktai aukščiausių jos kalnų viršū- 
nės — Madeira, Azorų salos, Kanarų salos, Žaliojo Rago sa- 
10s — matomos ir šiandien! 

Visa tai prisiminiau, perskaitęs kapitono Nemo užrašą. Tai 
štai kur mane atvedė neperprantamas likimas! Aš stovėjau ant 
dingusio žemyno kalnų viršūnės! Liečiau akmenis, iš kurių bu- 
vo sukrauti pastatai, geologinių epochų amžininkai! Mindžiojau 
žemę, kuria vaikščiojo pirmojo žmogaus amžininkai! Po mano 
kojomis traškėjo gyvūnų kaulai, tų pasakiškų laikų gyvūnų, 
radusių prieglobstį po medžiais, dabar pavirtusiais į akmenį! 

Ak, kodėl neturėjau pakankamai laiko! Būčiau nusileidęs 
stačiu kalno šlaitu, būčiau perėjęs visą tą legendarinį žemyną, 
kadaise, be abejo, jungusį Afriką su Amerika! Būčiau aplankęs 
prieštvaninių laikų miestus, gal ten būčiau aptikęs karingąjį 
Machimosą, maldingąjį Euzebą, kur gyveno milžinai, sulaukda- 
vę šimtų metų ir galinga savo ranka vartę šiuos luitus, ir šian- 

dien atlaikančius ardomąją vandens įtaką. Kas gali žinoti, ar 
neateis diena, kada dėl kokio nors proceso Žemės viduryje vėl 
iškils į jūros paviršių vandenyje palaidotas žemynas? Argi toje 
vandenyno dalyje nėra aptikta daugybė povandeninių ugnikal- 
nių ir argi daugelis laivų, plaukiojančių šiuose neramiuose van- 
denyse, nėra jutę stiprių smūgių, sukrėtusių jų korpusą? Vieni 
buvo girdėję duslų dundesį, bylojantį, kad sukilo įsisiautėju- 
sios stichijos; kitiems pavyko aptikti vulkaninių pelenų, išmestų 
į vandens paviršių. Šioje dalyje mūsų planetos lig pat pusiau- 
jo darbuojasi Plutono jėgos. Ir kas žino, gal kurioje nors toli- 
moje epochoje, vis trykštant ugnikalniams ir vis gulant lavos 
klodams, ar vėl neiškils į Atlanto vandenyno paviršių ugnimi 
alsuojančių povandeninių kalnų viršūnės? 

Tuo metu, kai buvau nugrimzdęs savo svajonėse, tuo metu, 
kai stengiausi įsidėti į atmintį visas to didingo gamtovaizdžio 
smulkmenas, kapitonas Nemas, alkūnėmis atsirėmęs į apsama- 
nojusią sieną, stovėjo tartum sustingęs, apimtas nebylaus džiu- 
gesio. Gal mąstė apie tas išnykusias kartas? Gal čia ieškojo 
žmogaus likimo mįslės? Ar ne tam čionai atsidangino šis keis- 
tas žmogus, kad istorinėje praeityje galėtų pasisemti naujų jė- 
8ų, pagyventi milžinų gyvenimu? Kažin ką būčiau atidavęs, 
jei būčiau galėjęs įspėti jo mintis, jas suprasti ir dalintis su 


juo! 


Mes čia buvome visą valandą, stebėdami po mūsų kojomis 
plytinčią lygumą, retkarčiais akinamai sušviniančią nuo įkai- 
tusios lavos! Dėl požeminio ištirpusios uolienos kunkuliavimo 
kalnų paviršiumi tarpais prabėgdavo virpulys. Duslus ugnikal- 
nio gaudesys, aiškiai sklindąs per vandenį, skambėjo didingai! 

Tą akimirką mėnulis pažvelgė pro vandens sluoksnį ir pa- 
žėrė blandžius savo spindulius ant paskendusio žemyno. Tai 
buvo tik mėnulio šviesos atšvaitas, bet įspūdis susidarė neuž- 
mirštamas! Kapitonas išsitiesė, paskutiniu žvilgsniu apmetė ly- 
gumą, po to davė ženklą sekti įkandin jo, 

Mes greitai nulipome nuo kalno. Perėjęs suakmenėjusį miš- 
ką, tolumoje pamačiau „Nautiliaus“ prožektorių, šviečiantį kaip 
žvaigždė. Kapitonas ėjo į tą šviesą. Laivą pasiekėme kaip tik 
tuo metu, kai tekančios saulės spinduliai palietė vandenyno 
paviršių. 


DESIMT ASIS SKYRIUS 


POV.ANDENINĖS AKMENS ANGLIŲ KASYKLOS 


Kitą dieną, vasario 20, atsikėliau labai vėlai. Atsiliepė nak- 
lies nuovargis, ir išmiegojau ligi vienuoliktos valandos. Greitai 
apsirengiau. Nuskubėjau pasiteirauti, kuria kryptimi plaukia 
„Nautilius“. Prietaisai rodė, kad laivas vis skuodžia į pietus, 
dvidešimties mylių į valandą greičiu, šimto metrų gylyje. 

Atėjo Konselis. Aš jam papasakojau apie naktinę mūsų iš- 
vyką. Langų sąvaros salone buvo atstumtos, ir jis probėgšmais 
spėjo pamatyti dalį paskendusio žemyno. 

„Nautilius“ plaukė per dešimt metrų nuo vandenyno dugno, 
Jis skrido virš Atlantidos, kaip skrenda virš žemės lygumų 
vėjo pučiamas oro balionas. Tur būt, teisinga bus pasakius, kad 
mes lėkėme tartum greitasis traukinys. Pirmajame plane pro 
mūsų akis bėgo fantastinio pavidalo uolos, medžiai, iš augali- 
nio pasaulio perėję į mineralinį, kurių nejudančius siluetus krei- 
valiojo kylančios bangos. Krūvos akmenų, pridengtų jūros ane- 
monių ir ascidėjų kilimu, apžėlusios statmenai išbėgusių dumb- 
lių atvašynais, baisiai sudarkyti sustingusios lavos ampalai,— 
viskas bylojo čia pasidarbavus griaunamąją Plutono jėgą. 

Patekę į mūsų prožektoriaus fokusą, vis rodėsi keisčiausi 
peizažai, o aš tuo tarpu Konseliui pasakojau apie atlantus, ku- 
rių fantastinė istorija įkvėpė Bajį paskirti jiems tiek nuostabių 
puslapių. Aš jam pasakojau, kokius karus kariavo ši didvyriška 
tauta. Apie Atlantidą kalbėjau nė kiek neabejodamas jos bu- 
vimu. Konselis manęs klausėsi išsiblaškęs; jo abejingumas to- 
kiam jaudinamam istoriniam įvykiui netrukus paaiškėjo. 

Jo dėmesį atkreipė žuvys, kurių daugybė plaukiojo aplink 
laivą. O Konselis, pamatęs žuvis, kaip paprastai pasinerdavo 
į klasifikacijos painiavas, atsidurdamas už tikrovės ribų. Todėl 
man beliko pasekti jo pavyzdžiu ir podraug su juo imtis ich- 
tiologinių studijų. 

Beje, Atlanto vandenyno žuvys ne itin daug skyrėsi nuo 
žuvų, jau mūsų matytų kitose jūrose. Čia buvo milžiniškų 
rajų penkių metrų ilgumo, turinčių didelę raumenų jėgą, įga- 
linančią jas pakilti aukščiau vandens paviršiaus; įvairių rūšių 
ryklių, ir jų tarpe ryklys paprastasis, arba ryklys tamsmėly- 
nės spalvos, penkiolikos pėdų ilgio, su aštriais tribriauniais dan- 
timis, dėl savo spalvos beveik visai neįžiūrimas jūros vande- 
nyje; rudųjų jūros karosų; ryklių žmogėdrų su šiurkščia gum- 


buota oda, cilindriniu kūnu; eršketų, panašių į savo viengen- 
čius Viduržemio jūroje; jūros adatų-stentorių pusantro metro 
ilgio, šviesiai rudos spalvos, su mažais pilkais pelekais, be dan- 
tų ir liežuvio. Jie raivėsi vandenyje kaip gyvačiukės. 

Iš kaulėtųjų žuvų Konselio dėmesį patraukė juosva kard- 
žuvė trijų metrų ilgumo, su aštriu kardu viršutinėje žiaunų 
dalyje; iš skaisčiaspalvių žuvų jį sudomino žuvis, žinoma nuo 
Aristotelio laikų jūros drakono pavadinimu; nugarinio jos pe- 
leko spygliai kieti ir dygūs, jų dūriai skausmingi ir pavojingi, 
kadangi glitėsiai, gaubią spyglius, turi nuodingų savybių; kori- 
fena, arba auksinė makrelė, blizgios mėlynos spalvos, su auk- 
siniu apvadu; puikiosios dorados, arba auksinės žuvytės; mė- 
nulinė žuvis, panaši į sidabrinį diską, nuostabiai gražaus mėly- 
no atspalvio, — prieš saulę žuvytės blizgėjo vandenyje kaip 
sidabrinės monetos; pagaliau kalavijuotė — su ištįsusiu ir iš š0- 
nų susmaugtu kūnu, aštuonių metrų ilgio, kurios krūtininiai ir 
nugariniai pelekai turi piautuvo formą, o didysis uodeginis — 
šešių pėdų ilgio, pusmėnulio pavidalo,— plėšrus gyvūnas, vei- 
kiau žolėdis, negu žuvėdis; jų patinai klauso nors ir mažiausio 
savo patelių ženklo, kaip gerai išmiklinti vyrai. 

Bet, stebėdamas įvairius jūros faunos atstovus, aš tuo pat 
metu grožėjausi Atlantidos lygumomis. Kartais dėl nuostabiai 
kauburiuoto jūros dugno „Nautilius“ sulėtindavo greitį ir šliauž- 
davo, vinguriuodamas kaip banginis siaurais tarpais tarp kalvų. 
Atsitikdavo, kad tas labirintas taip susiraizgydavo, jog pasida- 
rydavo neišplaukiamas; tada povandeninis laivas lyg aerosta- 
tas nerdavo į didelį aukštį ir, aplenkęs kliūtį, vėl plaukdavo 
per keletą metrų nuo jūros dugno, Smagi, nuostabi kelionė! Ji 
priminė skridimą oro balionu ir skyrėsi tik tuo, kad „Nautilius“ 
aklai klausė šturmano rankos. 

Apie ketvirtą valandą vakaro jūros dugnas, kurį dengė sto- 
ras sluoksnis tiršto dumblo, susimaišiusio su suakmenėjusiomis 
medžių šakomis, pradėjo keistis. 

Jis pasidarė akmenuotesnis, tartum pribarstytas konglome- 
ratų, bazaltinio tufo, lavos ampalų arba sieringų obsidianų. Aš 
pagalvojau, kad mes įvažiuojame, matyt, į kalnų ruožą ir kad 
baigsis ši begalinė lyguma. Ir iš tikrųjų, kol „Nautilius“ vis 
kilo ir leidosi, lenkdamasis dugno nelygumų, pastebėjau, kad 
į pietus, horizonte, dunkso aukštas, tur būt, visiškai neperei- 
namas kalnagūbris. Jo viršūnė veikiausiai kyšojo virš vandens 
lygio, Granitinė siena, matyt, buvo žemyno arba mažų mažiau- 
siai salos papėdė — gal kurios nors Žaliojo Rago ar Kanarų 
salų. Koordinatės žemėlapyje nebuvo pažymėtos — kažin ar tik 
ne tyčia/— ir aš negalėjau suvokti, kur būtent mes esame. Bet 

kaip man rodėsi, už šitos granitinės sienos turėjo baigtis Atlan- 
tida, kurios pamačiau tik mažą dalį. 

Aš nenutraukiau savo stebėjimų ir nakčia. Konselis nuėjo 
į savo kajutę. Salone likau vienas. Sumažinęs greitį, „Nauti- 
lius" sklendė virš masyvių vulkaninės kilmės luitų, užgriozdi- 
nusių vandenyno dugną. Kartais, tartum ketindamas leistis ant 
žemės, jis plaukdavo tik per sprindį neliesdamas plikų jo ma- 
syvų, vos įžiūrimų pro tirštą miglą, ir staiga vėl šaudavo į van- 
denyno paviršių! 

Tomis trumpomis akimirkomis pro paviršinius krištolinio 
vandens sluoksnius probėgšmais pamačiau penkias ar šešias Z0- 
diako žvaigždes, blyksinčias Šienpiovių žvaigždyno paskuiga- 
lyje. 

Būčiau galėjęs ilgas valandas gėrėtis iškilmingų jūros ir dan- 
gaus grožiu! Bet langinės susistūmė. Tuo tarpu „Nautilius“ ar- 
tinosi prie aukštos granitinės sienos. Kaip jis pereis šią grani- 
tinę užtvarą? To negalėjai įsivaizduoti. Norom nenorom turėjau 
grįžti į kajutę. Laivas stovėjo. Aš užmigau, tvirtai pasiryžęs 
pabusti kuo anksčiausiai. 

Bet, kai rytą įėjau į saloną, buvo jau aštuonios valandos. 
Pažvelgiau į manometrą. Jis rodė, kad „„Nautilius“ iškilęs į van- 
dens paviršių. Denyje girdėjosi žingsniai. Tačiau šoninio supi- 
mo, neišvengiamo plaukiant jūra, nesijautė. 

Nuėjau prie liuko. Jis buvo atdaras. Išlipau lauk, bet pate- 
kau ne į dienos šviesą, o į juodžiausią tamsą. Kur mes? Ar tik 
nebūsiu apsirikęs? Nejaugi dar naktis? Ne! Nė vienos žvaigž- 
dės danguje! Ir nakčia nebūna tokios neįžvelgiamos tamsos. 

Aš suglumau. Mane pašaukė kažkieno balsas: 

— Tai jūs čia, pone profesoriau? 

— A-a! Kapitonas Nemas!-—- tariau aš.— Kur mes esame? 

— Po žeme, pone profesoriau. 

— Po žeme!-— šūktelėjau— Bet juk „Nautilius“ plaukia? 

— Plaukia kaip plaukęs. 

— Nieko nesuprantu. 

— Pakentėkite keletą minučių. Bus įjungtas prožektorius, ir, 
jei mėgstate aiškias situacijas, būsite patenkintas. 

Išėjau į denį ir ėmiau laukti. Tamsa buvo tokia juoda, kad 
nemačiau nėt kapitono Nemo. Bet, pažvelgęs aukštyn, ties pat 
savo viršugalviu pastebėjau ruožą silpnos šviesos, tikriau sa- 
kant, šviesos atšvaitą, besiskverbiantį pro apskritą angą. Bet 
tuo tarpu buvo įjungtas prožektorius, ir akinama jo šviesa nu- 
stelbė spingsintį pragiedrulį. 

Trumpą valandėlę užsimerkiau, apžilpintas elektros šviesos. 
Paskui ėmiau dairytis aplink. „Nautilius“ stovėjo sūpuodama- 

sis prie aukšto kalno, panašaus į prieplaukos krantinę. Jūra 
buvo pavirtusi į ežerą, apskrietą akmeninių sienų. Ežero skers- 
muo turėjo dvi mylias, kitaip sakant, buvo šešios mylios ap- 
linkui. Vandens lygis ežere, kaip rodė ir manometras, nega- 
lėjo skirtis nuo vandens lygio vandenyne, nes ežeras ir van- 
denynas, be abejo, siekėsi vienas su kitu. 

Aukštos nuožulnios sienos penkių ar šešių šimtų metrų aukš- 
tyje pamažu artėjo viena prie kitos, sudarydamos tartum mil- 
žinišką apverstą piltuvą. Jo viršuje buvo apskrita anga, pro ku- 
rią ir skverbėsi blanki dienos šviesa. 

Pirm negu atidžiai apžiūrėjęs iš vidaus milžinišką urvą ir 
apsvarstęs, ar čia žmogaus rankų padarinys, ar gamtos darbas, 
aš priėjau prie kapitono Nemo. 

— Kur pagaliau mes esame?— paklausiau jį. 

— Užgesusio ugnikalnio dugne — atsakė kapitonas,— ugni- 
kalnio, užlieto jūros dėl kokio nors tektoninio sukrėtimo. Tuo 
tarpu, kai jūs miegojote, pone profesoriau, „Nautilius“ įlindo 
į šią lagūną gamtiniu kanalu, išraustu dešimt metrų žemiau 
vandens lygio. Čia yra jo uostas. Uostas patikimas, patogus, 
paslėptas nuo bet kieno akių, apsaugotas nuo vėjų visų rumbų! 
Nurodykite man savo žemynų ar salų krantuose bent vieną 
reidą, kuris taip patikimai paslėptų laivą nuo siautėjančio ura- 
gano! 

— Visiškai teisingai, — atsakiau aš,— čia jūs esate saugus, 
kapitone Nemai! Kas jums gali grėsti ugnikalnio gelmėse! Bet 
jo viršūnėje aš pastebėjau kažkokią angą. 

— Taip, tai krateris! Krateris, kažkada svaidęs lavą, sieros 
garus ir liepsną. Dabar jis mums tiekia gryną orą. 

— Bet koks gi čia ugnimi alsavęs kalnas? 

— Čionykščiai vandenys sėte prisėti vulkaninės kilmės sa- 
lų, ir tokių kalnų čia daugybė. Jūrininkams — tai šiaip sau ri- 
fas, mums — didžiulis urvas. Aš jį radau atsitiktinai, ir šis atsi- 
tiktinumas man suteikė didelę naudą. 

— O ar negalima čia nusileisti pro ugnikalnio žiotis? 

— Nei nusileisti, nei pakilti negalima! Maždaug šimtą pė- 
dų nuo kalno apačios dar įmanoma šiaip taip ropštis, bet aukš- 
čiau — sienos vis labiau krypsta nuo statmenos linijos, sudary- 
damos kupolą, todėl ir neprieinamos. 

— Aš matau, kapitone, kad gamta jums teikia paslaugas 
visur ir visada. Šiame ežere jūs jaučiatės visiškai saugus! Ir 
niekas nedrums čionykščių vandenų ramybės. Bet kam jums 
tas uostas? „Nautiliui“ nereikia uosto, 

— Nereikia, pone profesoriau! Bet jam reikia elektros, kad 
galėtų plaukti, baterijų, kad būtų kaip gamintis elektros ener- 

giją, natrio, kad būtų kuo maitinti tas baterijas, anglies, kad 
būtų galima gauti natrį, akmens anglies kasyklų, iš kur būtų 
galima imti anglį. Dar geologinėje epochoje jūra prarijo ištisus 
miškus, kurie jau suakmenėjo ir, pavirtę akmens anglimi, tei- 
kia man nesibaigiančius kuro išteklius. 

— Vadinasi, jūsų matrosai, kapitone, eina angliakasių pa- 
reigast 

— Taip. Šios kasyklos yra po vandeniu, kaip ir Niukaslio 
anglies šachtos. Apsidarę skafandrais, su kirstuvu ir semtuvu 
rankose, „Nautiliaus“ matrosai čia kasa anglį, vaduodami ma- 
ne nuo antžeminių kasyklų. Kai deginu šį kurą, kad gaučiau 
natrį, dūmai, kylą iš kraterio, teikia kalnui veikiančio ugnikal- 
nio vaizdą. 

— Ir mes pamatysime dirbančius jūsų matrosus? 

— Ne! Bent jau ne šį kartą. Aš skubu baigti povandeninę 
mūsų kelionę aplink pasaulį. Todėl čia tik tiek stovėsiu, kol 
paimsiu šioje vietoje laikomas akmens anglies atsargas. Kai jas 
sukrausime, vadinasi, lygiai po dienos, mes plauksime toliau. 
Jei norite apžiūrėti šį urvą ir apeiti lagūną, pasinaudokite šia 
proga, pone Aronaksai. 

Aš padėkojau ir nuėjau pašaukti savo bendrakeleivių, ku- 
rie vis dar sėdėjo savo kajutėje. Aš juos pakviečiau pasivaikš- 
čioti su manimi, nepasakęs, kur esame, 

Išlipome į denį. Konselis, kuris niekuo nesistebėjo, manė, 
jog. visiškai natūralu, kad, užmigęs po vandeniu, jis bus atsi- 
budęs po žeme, Nedui Lendui labiausiai rūpėjo, ar šis urvas 
neturi kelių išėjimų. 

Po pusryčių, apie dešimtą valandą, išlipome į krantą. 

— Štai mes ir vėl ant žemės, — tarė Konselis. 

— Aš negaliu sakyti, kad stoviu „ant žemės“, veikiau esa- 
me po žeme, 

Tarp kalno cokolio ir ežero buvo smėlėtas krantas, kuris 
plačiausioje vietoje turėjo ne daugiau kaip penkis šimtus pė- 
dų.. Šiuo siauru lygiu ruožu galėjai apeiti aplink ežerą. Bet 
prie granitinių sienų pamato, vaizdingai susivartę, riogsojo ug- 
nikalnio išmesti luitai ir didžiuliai gabalai pemzos. Požeminės 
ugnies ištirpinta ir po to sustingusi masė sutviksdavo tūkstan- 
čiu atspindžių, vos tik prožektoriaus šviesa paliesdavo tartum 
nusvidintą jo paviršių. Žėrutinės dulkės, pajudintos mūsų kojų, 
sušvisdavo lyg debesis kibirkščių. 

Už sąnašinės žemės ruožo aplink ežerą urvo dugnas ėjo 
įkalniui. Netrukus nusigavome ligi sienų su pakopomis, kurios 
pamažu kilo aukštyn nelyginant laiptai ir kuriomis labai at- 
sargiai galėjai pasikelti tarp krūvomis suvirtusių konglomera- 

tų, niekuo nesucementuotų tarp savęs. Mūsų kojos slydo sustik- 
lėjusiais trachitais, susidariusiais iš lauko špato ir kvarco kris- 
talų. 

Kiekviename žingsnyje galėjai įsitikinti, jog šis milžiniškas 
urvas buvo vulkaninės kilmės. Į tai atkreipiau savo bendrake- 
leivių dėmesį. 

— Įsivaizduokime, — tariau aš, — kas darėsi šiame piliuve, kai 
čia kunkuliavo verdanti iki baltumo lava ir kai tas įkaitęs skys- 
tis siekė kraterio žiotis, nelyginant metalas, išlydytas aukšta- 
krosnėje. 

— Labai gerai įsivaizduoju. — atsakė Konselis.— Bet ar po- 
nas profesorius nepasakys, kodėl lydytojas sustabdė savo dar- 
bą ir kaip atsiliko, kad ugnikalnio gerklėje susidarė ramus 
ežeras? 

— Tikriausiai dėl to, Konseli, kad tektoninių sukrėtimų me- 
tu kalno šlaite atsirado plyšys, būtent tas pats, pro kurį „Nau- 
tilius“ įplaukė į urvą. Atlanto vandenys ūžtelėjo į vidurį kal- 
no. Prasidėjo įnirtinga kova tarp dviejų gaivalų, kova, pasi- 
baigusi Neptūno pergale. Bet daug amžių praėjo nuo to laiko, 
ir užtvinęs ugnikalnis pavirto į tylų grotą. 

— Čia tai gerai — įsiterpė Nedas Lendas,— paaiškinta tei- 
singai! Tiktai gaila, kad plyšys, apie kurį kalbėjo ponas pro- 
Iesorius, susidarė ne virš jūros lygio. 

— Susimildamas, Nedai Lendai|-—- prieštaravo Konselis.— Jei 
tas plyšys būtų kalne, iškilusiame aukščiau jūros lygio, ,„Nau- 
tiliui“ jis būtų nereikalingas! 

— O aš pridursiu, misteri Lendai, kad tuomet vanduo ne- 
būtų patekęs į kalno vidų, ir ugnikalnis būtų likęs ugnikalniu! 
Jūs tuščiai apgailestaujate! 

Vis kilome aukštyn į kalną. Pakopos darėsi vis aukštesnės 
ir siauresnės. Gilūs plyšiai kartais pastodavo kelią; juos reikė- 
davo šokte peršokti. Turėdavome apeiti išvirtusias uolas. Ro- 
poti keturpėsčiam, šliaužti gulint ant pilvo! Bet Konselio vik- 
rumas ir kanadiečio raumenų jėga padėjo mums nugalėti vi- 
sas kliūtis, 

Maždaug trisdešimties metrų aukštyje grunto pobūdis pa- 
sikeitė, bet mūsų kelionė dėl to nepalengvėjo. Už konglomera- 
tų ir trachitų ruožo prasidėjo juodieji bazaltai; vienur jie bu- 
vo apkloję lygų paviršių, gruoblėtą nuo sustingusių lavos purs- 
lų; kitur jie stypsojo taisyklingomis prizmėmis lyg kokia kolo- 
nada, prilaikanti milžiniško skliauto sparnus, kaip architektūri- 
nio gamtos meistriškumo pavyzdys. Tarp bazaltų rangėsi su- 
stingę lavos srautai su įsiterpusiais į juos ruožais bituminių 
skalūnų ir vietomis su plačiais sieros ampalais. Blandi dienos 

šviesa, po šiais niūriais skliautais patenkanti pro kraterio gerk- 
lę, vos beapšvietė išsiveržusias uolienas, amžinai palaidotas 
užgesusio ugnikalnio gelmėse. 

Tačiau mūsų kopimą greitai sutrukdė nenumatyta kliūtis, 
Maždaug dviejų šimtų penkiasdešimt pėdų aukštyje sienos, nu- 
krypdamos nuo statmenos linijos, pradėjo skliaustis, taigi mums 
beliko tenkintis pasivaikščiojimu aplink ežerą. Augalų pasaulis 
čia kovojo su mineralų pasauliu. Keletas krūmų ir net vienas 
kitas medelis augo akmenų įdubose. Aš pažinau karpažolę, iš- 
skiriančią aitrias sultis. Heliotropai, visai nepateisinę savo pa- 
vadinimo, nes saulės spinduliai niekada jų neglamonėjo, liūd- 
nai lenkė bežiedes ir bekvapės savo galvelės. Čia vienur, čia 
kitur skurdūs auksažiedžiai baikščiai žvelgė pro sunykusį ali- 
jošių. Bet tarp lavos srautų žydėjo žibuoklės, dar išlaikiusios 
švelnų savo kvapą. Prisipažinsiu, aš su pasigardžiavimu trau- 
kiau jų aromatą. Kvapas — gėlės siela, o žiediniai jūros augalai 
ir puikieji dumbliai neturi kvapo! 

Mes priėjome prie guotu augusių didelių dracenų, tvirtomis 
šaknimis praskėlusių uoloje plyšį, tik staiga Nedas Lendas su- 
šuko: 

— Žiūrėkite, pone profesoriau, avilys! 

— Avilys?— paklausiau netikėdamas. 

— Avilys! Avilys! pakartojo kanadietis.— Ir aplink jį dūz- 
gia bitės. 

Aš priėjau ir turėjau patikėti savo akimis. Ten, plyšyje, 
dracenos drevėje, buvo tikrų tikriausias bičių avilys; ten dūz- 
gė visas spiečius darbščių bitelių, kurių produkcija taip bran- 
ginama Kanarų salose, 

Žinoma, kanadietis užsigeidė apsirūpinti medumi, ir to da- 
ryti jam nekliudžiau. Glėbys sausų lapų, susimaišiusių su siera, 
užsiplieskė nuo jo skiltuvo ugnies. Nedas pradėjo rūkyti bites. 
Veikiai jos nustojo ūžusios, avilys ištuštėjo, ir mes išsikuopėme 
keletą litrų kvepiančio medaus. Nedas Lendas iki kraštų jo pri- 
sipylė savo krepšį. 

— Primaišęs medaus į duonmedžio tešlą, — tarė jis,— aš jus 
pavaišinsiu be galo gardžiu pyragu. 

— Ei, ei!-— tarė Konselis— Tai bus tikras meduolis! 

— Meduolis tai meduolis, — tariau aš, — bet vis dėlto eina- 
me toliau! 

Kai kada, pasisukus takeliui, kuriuo ėjome, prieš mus su- 
tviksdavo ežeras visu savo pločiu. „„Nautiliaus“ prožektorius 
žėrė savo šviesą ant ramaus jo vandens, kurio niekados ne- 
drumstė nei brizai, nei audros. „Nautilius“ stovėjo nejudėda- 

mas. Denyje ir krante triūsė žmonės, kurių tamsūs šešėliai 
šmėkščiojo ant apšviestų uolų. : 

Taigi mes apėjome viršutinę uolinių laiptų pakopą, į kurią 
rėmėsi skliautas. Ir čia aš pamačiau, kad ne vien bitės atstova- 
vo gyvūnų pasauliui ugnikalnio gelmėse. Grobuonys paukščiai 
sklandė ir suko ratus ties mūsų galvomis arba, pliumpindami 
sparnais, lėkė iš lizdų, kuriuos jie buvo susisukę neprieinamose 
uolose. Tai buvo baltakrūtiniai vanagai ir pelėsakaliai klykūnai, 
Kalnų šlaitais paknopstomis lėkė mūsų pabaidyti ilgakojai rie- 
būs einiai. Palieku spręsti skaitytojui, koks godulys apėmė ka- 
nadietį, kai jis pamatė šiuos gardžius paukščius ir kaip jis gai- 
lėjosi, kad neturi šautuvo! Jis pamėgino šviną pakeisti akmeni- 
mis ir po daugelio nesėkmingų bandymų pamušė puikųjį einį. 
Pasakysiu nė kiek nepagražindamas: jis kokius dvidešimt kar- 
tų rizikavo gyvybe, kol sugavo sužeistą paukštį! Ir vis dėlto 
einis atsidūrė žyginiame jo krepšyje, greta korių. 

Toliau granitine pakopa eiti pasidarė neįmanoma ir beliko 
tik leistis į pakrantę. Ties mūsų galvomis švietė kraterio gerk- 
lė tartum milžiniško šulinio anga. Pro ją aš mačiau sklypelį 
dangaus. Debesys, genami vakarų vėjo, miglotu savo šydu 
kartais uždengdavo kraterio gerklę. Tai reiškė, kad debesys 
plaukia nedideliame aukštyje, nes ugnikalnio viršūnė buvo iš- 
kilusi aštuonis šimtus pėdų nuo vandenyno lygio. 

Už pusvalandžio, kai kanadietis atliko paskutinį medžiokli- 
nį savo žygį, mes vėl išėjome į požeminę pakrantę. Florai čia 
atstovavo plačios pievelės smulkių skėtinių augalų, žinomų taip 
pat uolaskėlių pavadinimu, arba jūros krapų, iš kurių gami- 
namas puikus prieskonis maistui. Žalias krapų kilimas dengė 
visą krantą, ir Konselis prisiskynė keletą puokščių šio augalo. 
O dėl faunos, tai jai aistovavo tūkstančiai vėžiagyvių visų 
rūšių: omarai, krabai atsiskyrėliai, krevetės, mizidės, šienpio- 
viai, galatėjos ir daugybė kriauklių: žalčiukas, purpurinukė ir 
dubenėlis. 

Mes čia aptikome nuostabiai gražų grotą ir išsitiesėme ant 
smulkaus smėlio. Ugnis buvo nusvilinusi granitinės sienas ir 
apibarsčiusi žvilgančiomis žėrutinėmis dulkėmis. Nedas Lendas 
tyrinėjo sienas, jas dunksendamas ir čiupinėdamas, mėgindamas 
atspėti jų storį. Žiūrėjau į jį ir negalėjau paslėpti šypsenos. 
Kaip paprastai, kalba pakrypo apie pabėgimą. Ir aš šį kartą 
maniau galįs be ypatingos rizikos padrąsinti Nedą Lendą, jam 
pasakydamas, jog kapitonas Nemas į pietus pasuko tik dėl to, 
kad norėjo papildyti anglies atsargas. „Aš esu įsitikinęs, kad 
jis griš prie Europos ir Amerikos krantų,— tariau.— Štai tada ir 
pasitaikys proga pabėgti iš „Nautiliaus“)" 


Jau buvo praėjusi visa valanda, kai mes ilsėjomės šiamė 
nuostabiame grote. Pokalbis, iš pradžių karštas, beveik aptilo. 
Mus pradėjo imti miegas. Skubėti nebuvo kur, ir aš nevijau 
nuo savęs snaudulio. Man pasisapnavo;,—o ar mes negalime 
sapnuoti, ką panorėję!— kad pavirtau į moliuską. Man pasiro- 
dė, kad tas grotas — ne giotas, o dvipusė mano geldelė... 

— Greičiau! Greičiau!-- šaukė jis. 

— Kas alsitiko?— paklausiau keldamasis. 

— Vanduo! Vanduo kyla!.. 

Aš pašokau. Jūra plūdo į grotą lyg kliūtį pralaužęs srau- 
tas; ir kadangi mes buvome ne moliuskai, reikėjo gelbėtis, 

Per keletą minučių užsikorę į groto viršūnę, mes išvengė- 
me pavojaus prigeiti. 

— Kas čia darosi?— paklausė Konselis.— Koks nors naujas 
gamtos reiškinys? 

— Ne, mano bičiuliai!-— atsakiau. — Tai potvynis, papras- 
čiausias potvynis, kuris vos neužklupo mūsų kaip Valterio 
Skoto herojų! Potvynio metu vandens lygis pakilo, ir, pagal 
skysčių pusiausvyros dėsnį susisiekiančiuose induose, pakilo 
vandens lygis ir ežere. Mes gavome sušlapti tik kojas. O dabar 
bėgle į „Nautilių“. 

Po trijų ketvirčių valandos, pavaikštinėję aplink ežerą, su- 
grįžome į laivą. Įgula jau baigė krovimo darbus, ir „Nauti- 
lius“ kas minutę galėjo leistis į kelionę. 

Bet kapitonas Nemas vis nedavė įsakymo išplaukti. Ar jis 
nenorėjo palaukti nakties ir nepastebėtas išnirti iš šio povande- 
ninio kanalo? Visko galėjo būti. 

Rytą „Nautilius“ skrodė atvirą jūrą toli nuo bet kokių že- 
mės buvimo ženklų, keletą metrų žemiau vandens lygio Atlan- 
"to vandenyne. 


VIENUOLIKT ASIS SKYRIUS 


SARGASO JŪRA 


Viltis sugrįžti prie Europos krantų nyko. Kapitonas Nemas 
plaukė į pietus. Kur jis vedė savo laivą? Aš nedrįsau duoti ya- 
lią savo vaizduotei. 

Tą dieną „Nautilius“ perkirto savotišką Atlanto vandenyno 
rajoną. Visi žino, kad čia teka šiltoji Golfo srovė. Nuo Floridos 
krantų ji plūsta Špicbergeno link. Maždaug apie keturiasde- 
šimt ketvirtąjį laipsnį šiaurės platumos Golfas suskyla į dvi at- 
šakas. Didžioji srovė plaukia į šiaurės rytus palei Airijos ir 
Norvegijos krantus, antroji atšaka pasuka į pietus Azorų salų 
link. Pasiekusi Afrikos krantus, pietinė srovė apriečia pailgą 
lanką ir grįžta prie Antilų salų. 

Ši atšaka — veikiau žiedas, negu“ atšaka — šiltais savo van- 
denimis skalauja tuos ramius, pastovaus vidinio tekėjimo ne- 
turinčius Atlanto vandenis Sargaso jūros pavadinimu. Sargaso 
jūra — iš tiesų tai tikras ežeras atvirame vandenyne! Jo plotas 
tokio dydžio, kad reikia trejų metų, kol šiltoji Golio srovė ap- 
suka savo ratą jo lanku. 

Tiesą sakant, po Sargaso jūra ir yra tos gelmės, kurios pra- 
rijo Atlantidą. Mokslinių ekspedicijų dalyviai, aptikę čia išti- 
sas plaukiojančias dumblių salas, ilgą laiką manė, jog tai būsią 
nuskendusio žemyno pakrančių atvašynai, iškilę į jūros pa- 
viršių. Bet tuos dumblius į Sargaso jūrą veikiausiai atneša iš 
Europos ir Amerikos pakrančių Golfo srovė. Tai šitie plaukio- 
jantys dumbliai, neminint kitų požymių, ir pakišo Kolumbui 
mintį, jog esama Naujojo Pasaulio. Kai narsiojo tyrinėtojo 
laivai įplaukė į Sargaso jūrą, tai — koks didelis buvo įgulos 
nusiminimas!— rudi plūduriuojančių dumblių plaušai taip truk- 
dė laivams varytis į priekį, kad kelionė per šiuos vandenis 
užtruko net tris savaites! 

Tokia buvo jūra, kuria plaukė „Nautilius“. Tikra pieva! Po 
vientisa sargasinių dumblių danga slypėjo mėlyni Sargaso jū- 
ros vandenys. Danga buvo tokia tiršta, kad laivo forštevenis 
vos-ne-vos ją skyrė. Ir kapitonas Nemas, bijodamas sugadinti 
sraigtą, plaukė kelių metrų gilumoje. 

Savo pavadinimą Sargaso jūra gavo nuo ispanų žodžio sar- 
gazzo, 0 tai reiškia „guveinis“. Milžiniški šių dumblių telki- 
niai sudaro augalinį rifą. 

Kuo paaiškinama tokia jūros augalų sankaupa šiame ramia- 
me Atlanto užutekyje? Atsakymą į tai pateikia Moris, „Žemės 
rutulio fizinės geografijos“ autorius. 

„Tokio reiškinio paaiškinimą,— sako jis, — galima gauti pa- 
čiu paprasčiausiu bandymu. Jeigu į indą su vandėniu paner- 
sime gabalėlį kamščio arba kurį kitą plaukiojantį kūną ir van- 
deniui inde suteiksime aplinkinį judėjimą, tai pamatysime, kad 
pasklidę kamščio gabaliukai telkiasi indo centre, kitaip sakant, 
ramiausioje vietoje. Įsivaizduokite, kad indas — Atlanto vande- 

nynas, aplinkinė srovė — Golfas, o centras, kur telkiasi plau- 
kiojantys kūnai, — Sargaso jūra,“ 

Aš pritariu Moriui. Dabar turėjau progą stebėti panašų reiš- 
kinį tokioje aplinkoje, kurioje laivas paprastai niekad neatsi- 
duria. Ties mūsų galvomis, tarp rudų dumblių, plaukė medžių 
kamienai, audrų išversti Anduose arba Uolėtuosiuose kalnuose, 
ir į šiuos vandenis atnešii Amazonės ar Misisipės srovės, su- 
dužusių laivų skeveldros, sulaužyti kiliai, takelažo dalys, ap- 
mušalinės lentos, — visas šis šlamštas taip nusvarintas kiauku- 
tų, kad jis negali iškilti į vandenyno paviršių. Metas patvirtinti 
ir kitą Morio teiginį, būtent, kad visi tie daiktai ir medžiagos, 
susikaupusios per ilgus amžius, veikiamos jūros vandens, mi- 
neralizuojasi ir sudaro neišsenkamą šaltinį akmens anglių klo- 
dams. Tai brangios kuro atsargos, kurias apdairi gamta ruošia 
tam metui, kada žmonės išbaigs akmens anglių kasyklas že- 
mynuose, 

Tarp tų dumblių chaoso buvo matyti žvaigždinės švelniai 
rusvos puikiosios alcionijos, aktinijos, išskleidusios ilgas savo 
čiuptuvų sruogas, medūzos, žalios, raudonos, žydros, ir tarp jų 
Kiuvje kornerotas, kurio melsvas skėtis apvedžiotas violetiniais 
festonėliais. 

Visą vasario 22 dieną išbuvome po Sargaso jūros vandeni- 
mis, kur žuvys, didelės jūros augalų ir vėžiagyvių mėgėjos, 
gausiai randa maisto. Kitą dieną vandenynas prarado savo 5a- 
votiškumą. 

Nuo to laiko, nuo vasario 23-osios iki kovo 12-osio0s, išti- 
sas devyniolika dienų „Nautilius“, laikydamasis Atlanto vande- 
nyno vidurio, mus nešė į pietus šimto mylių per parą greičiu, 
Matyt, kapitonas Nemas keliavo povandeninę kelionę aplink 
pasaulį pasirinktu maršrutu, ir aš neabejojau, kad, aplenkęs 
Horno ragą, jis griš į pietinius Ramiojo vandenyno vandenis. 

Nedo Lendo būgštavimai turėjo pagrindo. Šiose atvirose jū- 
IOse, kur retai pasitaiko salų, nebuvo ko nė galvoti apie pabė- 
gimą. Kapitono Nemo valia „Nautiliuje“ buvo įstatymas. Teko 
nusilenkti likimui. Belt jeigu prieš kapitoną Nemą imtis jėgos 
ar gudrybės buvo tuščias darbas, tai ar negalima su juo pra- 
dėti derybas? Ar jis nesutiktų, pasibaigus povandeninei mūsų 
kelionei, grąžinti mums laisvę, jei prisiektume neišduoti jo 
paslapties? Mes tesėtume šią garbės pareigą. Bet kaip pradėti 
tokį keblų pokalbį su kapitonu? Ir kaip jis pažiūrėtų į mano 
pretenzijas atgauti laisvę? Argi jis nebuvo daug kartų ir labai 
ryžtingai pasakęs, jog mes amžinai esam prikaustyti prie „Nau- 
tiliaus“ borto, kad liktų išsaugota jo buvimo paslaptis? Ar jis 
nepažiūrėjo į mano keturių mėnesių tylėjimą kaip į sutikimą 

su jo ultimatumu? Pajudinti dabar šį klausimą — ar nereikštų 
sužadinti jam įtarimą, kuris galėjo kaip tik pakenkti mūsų su- 
manymui? Pasvėręs ir apgalvojęs visus samprotavimus, aš juos 
papasakojau Konseliui, kurie jį jaudino ne mažiau, negu mane, 
Nors ne taip jau greitai puolu į nusiminimą, bet, sveikai sam- 
protaudamas, supratau, kad šansai kada nors grįžti į žmonių 
visuomenę mažėjo kas dieną ir ypač dabar, kai kapitonas Ne- 
mas lyg patrakęs lėkė į tropines Atlanto vandenyno zonas! 

Per devyniolika mūsų kelionės dienų, kaip jau minėjau, ne- 
įvyko jokio ypatingo nuotykio. Kapitonas retai kada tesirodė. 
Jis daug dirbo. Bibliotekoje dažnai pasitaikydavo matyti at- 
verstų knygų, daugiausia iš gamtos istorijos. Mano knygos 
„Jūros gelmių paslaptys“ paraštės buvo primargintos pastabų, 
kartais prieštaraujančių mano teorijoms ir hipotezėms. Bet ka- 
pitonas tenkinosi paviršutiniškomis kritinėmis pastabomis kny- 
gos paraštėse, nesileisdamas su manimi į ginčus. Kartais maro 
ausis pasiekdavo melancholiškos melodijos, atliekamos su dide- 
liu įsijautimu. Kapitonas grodavo vargonais, bet vien gūdžio- 
mis naktimis, kada tamsa goždavo vandenis ir „,„Nautilius“ snaus- 
davo nuošalioje vietoje. 

Visas tas dienas plaukėme vandenyno paviršiumi. Jūra bu- 
vo tuščia. Tik retkarčiais pasirodydavo burlaivis, vežąs krovinį 
Indijon, plaukiąs Gerosios Vilties kyšulio link. Kartą mus ėmė 
vytis banginių medžioklės laivas, matyt, „Nautilių“ palaikęs 
brangiu milžiniškų banginiu. Bet kapitonas Nemas, nenorėda- 
mas, kad jūreiviai tuščiai gaištų ir vargtų, padarė galą bergž- 
džiai medžioklei, nugrimzdamas į vandenį. Šis atsitikimas, ro- 
dos, labai sudomino Nedą Lendą. Neapsiriksiu pasakydamas, 
jog kanadietis gailėjosi, kad medžiotojai savo žeberklu neper- 
vėrė kiaurai banginį primenančio mūsų laivo! 

Čionykščių vandenų žuvys nedaug kuo besiskyrė nuo tų, 
kurias matėme kitose platumose. Mes pastebėjome ryklių, pri- 
klausančių vienai iš trijų pogenčių baisios kremzlėtųjų žuvų 
genties, kurioje randamos ne mažiau kaip dvi rūšys: dryžuo- 
tieji rykliai kokių penkių metrų ilgio, plokščia galva, daug 
platesne už visą kūną, su apvaliu uodeginiu peleku ir septy- 
niais ilgais juodais dryžiais nugaroje; pilkieji rykliai pelenų 
atspalvio, su septyniais žiaunų plyšiais ir vienu nugariniu pe- 
leku beveik per pat vidurį kūno. 

Netoli laivo plaukiojo ir rykliai, vadinamieji jūros šunys, 
pačios rajausios žuvys. Žvejai pasakoja, kad vieno tokio ryk- 
lio pilve buvusi rasta buivolo galva ir vos ne visas veršis; ki- 
tame — du tunai ir jūreivis su visa apranga, trečiame — karei- 
vis su kardu; pasitaikęs ir toks, kuris buvo prarijęs raitelį su 

arkliu! Beje, visais šiais pasakojimais neverta tikėti! O prepa- 

ruoti šių nevidonų neturėjau progos: nė vienas neįkliuvo į „Nau- 

tiliaus" tinklus. 

Ištisi būriai grakščių ir žaismingų delfinų įdurmu sekė lai- 
vą, teikdami mums linksmą pramogą. Jie buvo susispietę būre- 
liais po penkis ar šešis, kaip vilkai miške! Šia proga turiu 

pasakyti, kad rajumu delfinai nenusileidžia rykliams, jei pati- 
kėsime vienu Kopenhagos profesoriumi, kuris, esą, išėmęs iš 
delfino pilvo trylika jūros kiaulių ir penkiolika ruonių! Beje, 
jam patekęs delfinas gladiatorius, drąsus, plėšrus ir rajus gy- 
vūnas, siekiąs daugiau kaip dvidešimt keturias pėdas ilgio. 

Dantuotųjų banginių šeimoje yra dešimt delfinų genčių, ir ma- 

no pastebėtos žuvys priklausė ilganosiams delfinams, kurių pa- 

lyginti nedidelė galva buvo ištįsusi į snapo pavidalo snukį, ryš- 
kiai atskirtą nuo kaktos. Kūnas iš viršaus juodas, iš apačios 
baltai rausvas su retomis dėmelėmis, trijų metrų ilgio. 

Dar paminėsiu umbrelę, kuprių šeimos, žuvį dygiapelekių bū- 
rio. Kai kurie autoriai — daugiau poetai, negu gamtininkai — ti- 
kina, esą šios žuvys turinčios muzikinius organus ir koncertuo- 

jančios nepalyginti geriau už visą dainininkų ansamblį. Ne- 
dristu ginčytis, bet su apgailestavimu pasakysiu, jog mums 
tos umbrelės nesiteikė dainuoti serenadų! 

Baigdamas paminėsiu, kad Konselis suklasifikavo daugybę 
žuvų skraiduolių. Buvo įdomu stebėti, kaip vikriai jas gaudo 
deliinai. Kad ir kaip aukštai iškildavo žuvytės, kad ir kokia 
ilga būdavo jų skridimo trajektorija — net per viršų „Nau- 
tiliaus“, — vargšelės vis liek patekdavo į pražiotus deliino nas- 
rus! Tai buvo arba skraiduolės, arba kitos žuvys su švytinčiais 
žiomenimis. Kada žuvelės, nakti išlėkusios ir ore aprėžusios 
žvilgantį lanką, vėl grimzta į vandenį, jos primena krintančias 
žvaigždes. 

Ligi kovo 13 dienos mūsų kelionėie nebuvo jokio įsidėmė- 
tino įvykio. Visa kovo 13-diena praėjo matuojant jūros gylį. 
Šis darbas mane labai sudomino. 

Nuo to laiko, kai išplaukėme į atviras Ramiojo vandenyno 
platybes, jau buvome sukorę trylika tūkstančių mylių. Dabar 
jau buvome ties 45737 pietų platumos ir 37753' vakarų ilgu- 
mos. Kaip tik tose vietose zondas, nuleistas „Heraldo“ kapitono 
Denhemo į keturiolikos tūkstančių metrų gylį, nepasiekė dug- 
no. Čia pat Parkeris, Amerikos fregatos „Kongresas“ leitenan- 
tas, negalėjo pasiekti jūros dugno net penkiolikos tūkstančių 
šimto keturiasdešimt metrų ilgio zondu, 

Kapitonas Nemas pasiryžo nusileisti į pačią didžiausią gel- 
mę gauti tikslių duomenų, kiek gylio turi įduba, esanti šioje 

Atlanto vandenyno dalyje. Aš turėjau užrašyti bandymo rezul- 
tatus. Salono langinės atsidarė, ir „„Nautilius“ pradėjo ruoštis 
panėrimui į pačius giliausius Atlanto vandenyno sluoksnius. 

Tikriausiai joks balastas nebūtų padidinęs laivo svorio tiek, 
kad jis būtų galėjęs nugrimzti į tokią gelmę. Be to, grįžtant 
į vandenyno paviršių, būtų reikėję čia pat, pačiame dugne, 
išpumpuoti iš rezervuarų vandenį; bet atlikti tokią operaciją, 
esant dideliam išoriniam slėgimui, net „Nautiliaus“ siurbliai, 
nors ir kokie jie buvo galingi, vieni nieko nebūtų padarę. 

Užtat kapitonas Nemas nusprendė į vandenyno dugną leistis, 
pasivaduodamas nuožulniomis šoninių plokščių diagonalėmis. 
Gilumos vairus, lyginant su „Nautiliaus“ vaterlinija, jis pa- 
kreipė keturiasdešimt penkių laipsnių kampu. 

Vertikalusis varomasis sraigtas sukosi pačiu didžiausiu grei- 
čiu, ir keturios jo mentės stipriais mostais čaižė vandenį. 

„Nautiliaus“ korpusas ėmė virpėti kaip įtempta styga ir pra- 
dėjo sklandžiai -nirti į vandenį. Mudu su kapitonu stovėjome 
salone ir stebėjome, kaip greitai šliaužia manometro rodyklė, 
Netrukus jau buvome už tos juostos, kur gyvena daugumas 
žuvų. 

Fauna keičiasi, didėjant vandenyno gyliu. Kai kurios žu- 
vys veisiasi paviršutiniuose jūrų ir upių vandenyse, kitos, ku- 
rių yra daug mažiau, laikėsi vien giliuosiuose vandens sluoks- 
niuose. Taigi dabar atsidūrėme tokioje juostoje, kur aptinkami 
nuostabūs gyvūnai, kaip antai: heksanchai, priklausantys ryklių 
būriui, ryklių su šešiais žiaunų plyšiais rūšiai, teleskopinės žu- 
vys didžiulėmis akimis, šarvuotosios žuvys ostracijonai su pil- 
kais pilvo ir juodais krūtinės pelekais, su šviesiai rausvų kau- 
linių plokštelių antkrūtiniu, ir pagaliau žuvys ilgauodegės, gy- 
venančios tūkstančio dviejų šimtų metrų gelmėje, kur vandens 
slėgimas siekia šimtą dvidešimt atmosferų. 

Aš paklausiau kapitoną, ar jis nematęs žuvų giluminėje van- 
denyno zonoje. 

— Žuvų?— atsakė kapilonas Nemas.— Labai retai kada. Bet 
ką dėl to sako nūdienis mokslas? 

— Matote, kapitone, yra patirta, kad apatiniai žemyninio 
plato horizontai yra už dumblių zonos. Šios zonos fauna įgyja 
giluminiams vandens sluoksniams būdingą vaizdą. Tokiame gy- 
lyje, kur dar egzistuoja gyvulinė gyvybė, augalinė gyvybė jau 
būna išnykusi. Yra nustatyta, kad austrė gyvena du tūkstančiai 
metrų žemiau jūros lygio ir kad Maklintokas, poliarinių jūrų 
didvyris, kartą sugavo jūros žvaigždę dviejų tūkstančių penkių 
šimtų metrų gylyje! Yra žinoma, kad dviejų tūkstančių šešių 
šimtų dvidešimt sieksnių, t. y. daugiau kaip vienos mylios, gy- 

lyje Anglijos karališkojo laivyno fregatos „Buldogas“ įgula taip 
pat sugavo jūros žvaigždę. Na, o jūs, kapitone Nemai, tur būt, 
pasakysite, kad mes nieko nežinome? 

— Ne, pone profesoriau— atsakė kapitonas, —aš nebūsiu 
toks nemandagus. Bet malonėkite pasakyti, kuo aiškinate, kad 
gyvos būtybės gali gyventi tokiose gelmėse? 

— Tai galima paaiškinti dviem priežastim,— atsakiau.— Pir- 
miausia tuo, kad vertikaliosios ir horizontaliosios srovės, ne- 
šančios iš vienos vandenyno vietos į kitą marias vandens tam 
tikro sūrumo ir temperatūros, padeda plisti organizmams. Na, 
kad ir tos jūrų lelijos ir jūrų žvaigždės, kurios gyvena gi- 
liausiuose vandenyno sluoksniuose. 

— Visiškai teisingai, — tarė kapitonas. 

— O paskui kiekis vandenyje ištirpusio deguonies, būtino 
organizmų gyvybei jūroje, ne tik kad nemažėja giluminiuose 
vandenyno sluoksniuose, bet, priešingai, didėja; o aukštas van- 
dens sluoksnių slėgimas padeda jį suspausti. 
 — A-al Ir tai yra žinoma! tarė kapitonas kiek nustebęs.— 
Na, ką gi, pone profesoriau, tiesa lieka tiesa visiems! Leiskite 
tik pridurti, kad plaukiojamojoje pūslėje tų žuvų, kurios su- 
gaunamos vandenyno paviršiuje, randama daugiau azoto, negu 
deguonies; 0 žuvų, sugautų giluminiuose vandens sluoksniuo- 
se, būna daugiau deguonies, negu azoto. Šiuos stebėjimus pa- 
tvirtina jūsų išvados. Na, o dabar imsimės savo stebėjimų! 

Aš pažvelgiau į manometrą. Rodyklė rodė šešių tūkstančių 
metrų gylį. Jau buvo visa valanda, kaip mes grimzdome. „Nau- 
tilius“ sklandžiai leidosi vis gilyn ir gilyn. Vanduo, kuriame 
buvo labai mažai gyvybės, stebino neapsakomu skaidrumu. Už 
valandos jau buvome trykika tūkstančių metrų žemiau jūros 
lygio — apie tris su ketvirčiu mylios, — o jokio ženklo, kad dug- 
nas būtų arti, 

Bet keturiolikos tūkstančių metrų gylyje, vaiskiame kaip 
krištolas vandenyje, aš pamačiau tamsius kalnų viršūnių si- 
luetus. Galimas daiktas, kalnai buvo tokio pat aukščio, kaip 
Himalajai ar Monblanas, o gal dar aukštesni — juk bedugnės 
gylis buvo neišmatuojamas! d 

Nors išorinė aplinka slėgė be galo smarkiai, ,„Nautilius“ 
vis šliaužė į bedugnės gelmes. Aš jaučiau, kaip girgžda gele- 
žinės laivo apmušalo sąvaržos, kaip linksta spyriai, kaip dreba 
pertvaros, kaip salono langų stiklai, rodos, dumba į vidų. Jei 
mūsų laivas, anot jo vado, nebūtų buvęs atsparus kaip plienas, 
ji, žinoma, vanduo būtų suplojęs! 

Kol laivas šliaužė pagal savo diagonalę, vos neliesdamas 
alsikišusių uolų, čia vienur, čia kitur pasirodančių vandenyje, 


pamačiau keletą kalkinių vamzdelių, atstovaujančių dviem la- 
biausiai žinomoms polichetų — vamzdžianamių gentims: spino- 
ribų ir serpulų, taip pat keletą pavyzdžių jūros žvaigždžių 
asterijų. 

Bet netrukus išnyko ir šitie gyvūnijos pasaulio atstovai, ir 
daugiau kaip trijų mylių gylyje ,„„Nautilius“ peržengė van- 
dens ruožą, kur dar įmanoma laikytis gyviems organiz- 
mams, panašiai kaip oro balionas, pakilęs virš biosieros. O mes 
jau buvome nusileidę šešiolika tūkstančių metrų — keturias my- 
lias — žemiau vandenyno lygio, ir išoriniai „Nautiliaus“ apmu- 
šalai turėjo atlaikyti tūkstančio šešių šimtų kilogramų slėgimą 
į kiekvieną kvadratinį centimetrą savo paviršiaus! 

— Tikras stebuklas!-— sušukau.— Atsidurti tokioje gelmėje, 
kurios dar nėra pasiekęs joks žmogus! Pažiūrėkite, kapitone, 
tik pažiūrėkite! Kokios didingos uolos, kokie urvai, nesuteikę 
prieglobsčio nė vienai gyvai būtybei! Štai paskutinė Žemės ru- 
tulio kontinentinių masyvų riba! Už jos baigiasi gyvybė! Ko- 
dėl gi mes, pabuvoję šiose neištirtose zonose, turime išsinešti 
vien lik atsiminimus? 

— O jūs norėtumėt, — paklausė kapitonas Nemas,— išsinešti 
iš čia šį tą daugiau, negu atsiminimus? 

— Kaip liepsite suprasti jūsų žodžius, kapitone? 

— Aš noriu pasakyti, kad nėra nieko paprasčiau, kaip šį 
povandeninį peizažą įamžinti nuotraukoje. 

Aš dar nespėjau išreikšti savo nustebimo, 0 jau kapitonas 
Nemas paliepė atnešti fotografijos aparatą. Salone langinės bu- 
vo plačiai atidarytos, ir vandens sritis, apšviesta elektros, su- 
darė nuostabų objektą. Nei šviesos šešėlių, nei jokio mirgėji- 
mo! Ši dirbtinė šviesa mūsų povandeninei peizažo nuotraukai 
teikė geresnes sąlygas, negu saulė. „Nautilius“, paklusdamas 
savo sraigtui ir nuožulniosioms plokštumoms, sustojo lyg įbes- 
tas. Aparato objektyvą pakreipėme į mūsų pasirinktą vandeny- 
no dugno peizažą ir po kelių sekundžių gavome puikų nega- 
tyvą. 

Aš ir dabar tebeturiu tą nuotrauką. Joje matyti pirmapradės 
uolos, tie granitiniai žemės plutos ramsčiai, niekados neregėję 
dienos šviesos, gilūs urvai, išduobti akmens masyve, neprilygs- 
tama piešinio tikslumu kalnų viršūnių apybraiža, lyg būtų nu- 
tapyta dailininko. O ten, užpakaliniame plane, banguota kalnų 


linija užbaigė žavingą peizažą! Kokiais žodžiais apsakysi tą an- 


samblį lygių, juodų, tartum nupoliruotų uolų be jokio kuokš- 
telio žalių samanų, jokio spalvų lopinėlio, uolų, tokių svetimų 
šioje vandens stichijoje ir taip išdidžiai savo papėdėmis min- 
džiojančių smėlėtą dugną, nutviekstą elektros šviesos! 

Tuo tarpu, padaręs nuotrauką, kapitonas Nemas tarė: 

— Na, o dabar, pone profesoriau, metas kilti į viršų! Ne- 
reikia piktnaudžiauti savo galimybėmis ir per ilgai laikyti taip 
labai slėgiamą „Nautiliaus“ korpusą. 

— Kilkime, kapitone!— atsakiau aš. 

— Laikykitės kuo tvirčiausiai! 

Dar nespėjęs suvokti, kodėl kapitonas kreipėsi į mane su 
tokiu įspėjimu, aš jau paslikas gulėjau ant kilimo. 

Kapitono įsakymu sraigtas buvo sustabdytas, gilumos vairai 
pakreipti statmenai, ir „Nautilius“ šaute šovė aukštyn kaip oro 
balionas. Jis skrodė vandenį, dusliai švilpdamas. Akyse viskas 
mirgėjo, aplinkui negalėjai įžiūrėti jokių smulkmenų. Per ke- 
turias minutes nulėkęs visas keturias mylias — nuotolį tarp jū- 
ros dugno ir jos paviršiaus —ir išnėręs iš vandens lyg skrai- 
duolė žuvis, jis vėl nusileido į okeano vandenis, išmetęs į viršų 
fontaną purslų! 


DVYLIKTASIS SKYRIUS 


KAŠALOTAI IR BANGINIAI 


Naktį iš kovo 13 į 14 dieną „Nautilius“ vėl pasuko į pietus. 
Aš buvau įsitikinęs, kad Horno kyšulio platumoje, jį aplenkęs, 
jis įplauks į Ramųjį vandenyną ir tuo baigs savo kelionę ap- 
link pasaulį. Tačiau plaukėme Australijos linkui. Kur jis dan- 
ginasi? Į Pietų ašigalį. Na, čia jau tikra beprotybė! Aš pradedu 
manyti, kad kapitono elgesys visiškai pagrįstai kelia Nedo Len- 
do būgštavimus. 

Pastaruoju metu kanadietis nieko man nepasakojo apie pa- 
bėgimo planus. Jis pasidarė santūresnis, tylesnis. Aš mačiau, 
kaip jį slėgia mūsų nelaisvė laive. Jaučiau, kaip kas dieną jis 
darosi vis irzlesnis. Kai sutikdavo kapitoną, jo akyse įsižiebda- 
vo niūri ugnis, ir aš būgštaudavau, kad karšto būdo kanadietis 
gali padaryti kokį nors įžūlų išsišokimą. 

Tą dieną, kovo 14, Konselis ir Nedas Lendas neįprastu laiku 
atėjo į mano kajutę. Aš pasidomėjau, koks reikalas juos atva- 
rė pas mane. 

— Noriu jūsų šio to paklausti, pone, — atsakė kanadietis. 

— Labai prašau, Nedai. 

— Kaip jūs manote, ar daug vyrų yra „Nautiliuje“? 

— Negaliu pasakyti, mano bičiuli. 

— Man rodos,— kalbėjo Nedas Lendas,— kad valdyti tokį 
laivą, kaip „Nautilius“, nereikia didelės įgulos. 

— Sutinkų su tavim, — atsakiau, — valdyti tokį laivą, aprū- 
pintą elektriniais navigacijos prietaisais, visiškai užtenka de- 
šimties Žmonių. 

— Taigi!-- tarė kanadietis.— O kodėl jų čia yra daugiau? 

— Kodėl?— paklausiau ir įdėmiai pasižiūrėjau į Nedą Lendą. 

Nutuokti, ką jis čia turi galvoje, buvo nesunku. 

— Todėl, — atsakiau, — jei mano spėjimai teisingi ir jei ge- 
rai supratau kapitono Nemo gyvenimo prasmę, tai ,„Nautilius“, 
reikia manyti, ne šiaip sau laivas! Šis povandeninis laivas — 
prieglobstis tiems, kurie, kaip ir pats laivo vadas, nutraukė vi- 
sus saitus su žeme. 

— Galimas daiktas, — tarė Konselis.— Bet juk „Nautilius“ ga- 
li sutalpinti tik tam tikrą skaičių žmonių! Ar ponas profesorius 
nenustatytų, kiek daugių daugiausia žmonių gali sutilpti laive? 

— Nustatyti žmonių skaičių laive? Kuriuo gi būdu, Kon- 
seli? 

— Paprastu apskaičiavimu. Ponui profesoriui yra žinoma 
laivo talpa, taigi ir naudingo oro kubatūra. O žinant, kiek rei- 
kia deguonies vienam žmogui, ir turint galvoje, kad „Nauti- 
lius" kas dvidešimt keturios valandos keičia... 

Konselis nebaigė sakyti, bet aš puikiai mačiau, kur jis suka, 

— Aš tave suprantu,— tariau.— Apskaičiuoti nesunku, bet 
kažin ar tas skaičiavimas bus teisingas. 

— Nesvarbu!-— tarė Nedas Lendas.— Tegu būna apytikris! 

— Gerai, — atsakiau.— Kiekvienas žmogus per valandą su- 
vartoja tiek deguonies, kiek jo yra šimte litrų oro, kitaip sa- 
kant, per dvidešimt keturias valandas suvartoja tokį kiekį de- 
guonies, kuris yra dviejuose tūkstančiuose keturiuose šimtuo- 
se litrų oro. Taigi laivo tonažą reikia padalyti iš dviejų tūks- 
tančių keturių šimtų... 

— Visiškai teisingai, — tarė Konselis, 

— Kadangi laivo talpa yra pusantro tūkstančio tonų, o kiek- 
viena tona turi tūkstantį litrų oro, tai kokį skaitmenį gausi- 
me, padalinę iš dviejų tūkstančių keturių šimtų... 

Aš paėmiau pieštuką. 

— „išeina šeši šimtai dvidešimt penki. Kitaip sakant, ,,„Nau- 
tiliuje" telpa tiek oro, kad jo užtektų šešiems šimtams dvide- 
šimt penkiems žmonėms dvidešimt keturias valandas, 

— Šešiems šimtams dvidešimt penkiems žmonėms, — pakar- 
tojo Nedas Lendas. 

— Bet užtikrinu jus,— pridūriau — kad mes visi sykiu — 
keleiviai, matrosai, karininkai — nesudarome nė dešimtosios da- 
lies šio skaičiaus. 

— Ir to dar pernelyg daug trims žmonėms, — burbtelėjo Kon- 
selis. 

— Taigi, vargšeli mano Nedai, jums galiu tik patarti būti 
kantriam. 

— Ir ne tik kantriam,— įsiterpė Konselis,— bet ir paklus- 
niam. 

Konselis surado tinkamą žodį. 

-— Beje,— pridūrė jis, — kapitonas Nemas juk negali plaukti 
vis į pietus. Kada nors turės ir sustoti! Kelią užkirs ledo lau- 
kai, tuomet ir teks grįžti į civilizuotesnes jūras! Ir tada, Nedai 
Lendai, vėl ateis laikas dar kartą pamėginti laimę. 

Kanadietis palingavo galvą, brūkštelėjo sau per kaktą ir 
išėjo, nepasakęs nė žodžio. 

— Ponui profesoriui leidus,-— tarė Konselis,— aš jam papa- 
sakosiu savo stebėjimus. Vargšas Lendas įsikalė į galvą viso- 
kių niekų. Vis mini praeitį. Visi mes tokie! Kas praeita, tas 
darosi miela! Savo širdį jis kartina tais prisiminimais. Reikia 
ji suprasti! Ką jam belieka daryti „Nautiliuje"! Jis ne moksli- 
ninkas, kaip ponas profesorius. Povandeninio pasaulio stebuk- 
lai nedžiugina jo, kaip džiugina mus. Jis viską atiduotų, kad 
vakare galėtų pasėdėti smuklėje, ten, savo tėvynėje! 

Ir tikrai, monotoniškas gyvenimas laive, matyt, slėgė ka- 
nadietį, pripratusį gyventi laisvai ir vis ką nors veikti. . Tokių 
atsitikimų, kurie jį sudomintų, pasitaikydavo retai. Beje, tą 
dieną vienas nuotykis banginių medžiotojui priminė laimingus 
laikus. 

Apie vienuoliktą valandą ryto „Nautilius“, išplaukęs į van- 
denyno paviršių, atsidūrė viduryje viso būrio banginių. Susiti- 
kimas su banginiais manęs nenustebino: aš žinojau, kad tie 
žinduoliai, kuriuos medžioja ištisos banginių medžiotojų floti- 
lės, gelbėdamiesi nuo savo persekiotojų, kraustosi į Atlantikos 
vandenis ir jiems gretimas vandenyno dalis. 

Banginiai suvaidino svarbų vaidmenį ir suteikė nemažą pa- 
slaugą didžiųjų atradimų epochoje. Tai jie, viliodami paskui 
save baskus, o vėliau asturijiečius, anglus ir olandus, išmokė 
juos žvelgti tolimų kelionių pavojams į akis ir narsiai raižyti 
vandenynus skersai ir išilgai. Senovinėse legendose gausu pa- 
sakojimų, kokius žygius atlikdavo tie banginiai, nuvesdami jų 
medžiotojus vos ne ligi Šiaurės ašigalio — betrūkdavo ligi jo 


gal tik kokių septynių mylių! Tegu ir būna prasimanymas, bet 
jame matyti ateitis! Labai galimas daiktas, kad, medžiodami 
banginius Arktikos ir Antarktikos vandenyse, žmonės pasieks 
abiejų Žemės pusrutulių ašigalius! 

Mes sėdėjome ant denio. Jūra buvo rami. Spalio mėnuo 
šiose platumose mus apdovanojo gražiomis rudens dienomis. 
Kanadietis pirmasis — jis negalėjo apsirikti — pastebėjo banginį 
rytinėje pusėje horizonto. Gerai įsižiūrėjęs, maždaug už penkių 
mylių nuo „Nautiliaus“, galėjai pamatyti kažkokią juodą masę, 
čia išplaukiančią į paviršių, čia vėl neriančią po vandeniu. 

— Et!— sušuko Nedas.— Jei būčiau banginių žvejybos lai- 
ve, tai kad nuraminčiau širdį! Banginis didžiulis! Tik pažiūrė- 
kite, kokius stulpus vandens jis švirkščia, šimts velnių! Ir ko 
aš prikaustytas prie tos geležinės geldos! 

— Nejaugi, Nedai,— tariau aš, — jumyse vis dar gyvi ban- 
ginių medžiotojų įpročiai? 

— Koks gi banginių medžiotojas, pone, gali užmiršti pir- 
mykštį savo verslą? Kas gali pakeisti tos medžioklės troškimą? 
Jis karštesnis už kraują! 

— O ar jums teko medžioti banginius čionykštėse jūrose? 

— Ne, pone. Aš plaukiojau šiaurės jūrose, pasiekdavau Be- 
ringo sąsiaurį, Deviso sąsiaurį. 

— Vadinasi, su Pietų pusrutulio banginiais jūs dar nepa- 
žįstamas. Bet ir nėra ko stebėtis! Ligi šiol mušdavote šiaurės 
banginius; pietų banginiai neperžengia šiltųjų pusiaujo van- 
denų. 

— Ar nejuokaujate, pone profesoriau?— sukluso kanadietis. 

— Sakau, kaip yra, 

— Bet tai netiesa! Klausykite, ką aš jums papasakosiu: še- 
šiasdešimt penktaisiais metais — vadinasi, prieš dvejus su puse 
metų — netoli Grenlandijos aš nudėjau banginį, kurio šone ky- 
šojo žeberklas su ženklu, rodančių, kad jis priklausė Beringo 
sąsiaurio banginių žvejybos laivui! Taigi kaip galėjo atsitikti, 
kad gyvūnas, sužeistas prie vakarinių Amerikos krantų, buvo 
nudobtas prie rytinių krantų, jeigu jis, aplenkęs Horno kyšulį 
arba Gerosios Vilties kyšulį, nebuvo perplaukęs pusiaujo? 

— Aš esu tos pat nuomonės, kaip ir Nedas, — tarė Konse- 
lis — Laukiu, ką mums atsakys ponas profesorius. 

— Ponas profesorius jums, mano bičiuliai, atsakys, kad įvai- 
rios banginių rūšys gyvena tam tikrose jūrose ir niekad jų ne- 
palieka, Ir jei kuris nors Beringo sąsiaurio banginis nuplaukė 
į Deviso sąsiaurį, tai, matyt, tarp tų jūrų esama praėjimo arba 
prie Amerikos krantų, arba prie Azijos krantų. 

— Ir aš turiu tikėti jūsų žodžiais?— paklausė kanadietis, 
primerkęs akis. 

— Ponu profesoriumi reikia tikėti, — tarė Konselis. 

— Vadinasi, — prieštaravo kanadietis, — jei jau aš nemedžio- 
jau čionykščiuose vandenyse, tai ir čionykščių banginių nepa- 
žįstu? 

— Taip atrodytų, Nedai. 

— Būtų tuo išmintingiau sueiti į pažintį su jais, — pridėjo 
Konselis. 

— Žiūrėkite! Žiūrėkite! susijaudinęs šūktelėjo kanadietis.— 
Banginis prie mūsų artinasi! Kad tave kur! Plaukia tiesiai į mus. 
Valiūkauja, biaurybė! Nujaučia, kad mano rankos tuščios! 

Nedas treptelėjo koja. Rankos susigniaužė į kumštį, kraty- 
damos įsivaizduojamą žeberklą. 

— Ar čionykščiai banginiai tokie pat dideli, kaip ir šiauri- 
nių vandenų? 

— Beveik tokie pat, Nedai. 

— O aš turiu jums pasakyti, pone, jog matydavau didžiulių 
banginių, šimto pėdų ilgio! Aš net girdėjau, kad banginiai prie 
Aleutų salų būna daugiau kaip šimto penkiasdešimt pėdų ilgio. 

— Na, čia jau, man rodos, aiškiai perdedama!-— atsakiau. — 
Šie gyvuliai nėra tikri banginiai, jie turi nugarinius pelekus ir, 
kaip ir kašalotai, mažesni už tikruosius banginius. 

— Ei, ei!-—- sušuko kanadietis, neatplėšdamas akių nuo van- 
denyno.— Artinasi! Plaukia „Nautiliaus“ kilvateryje. 

Ir, sugrįžęs prie nutraukto pasikalbėjimo, jis tarė: 

— Jūs sakote, jog kašalotai yra smulkios žuvys? O juk pa- 
sakojama, kad aptinkama milžiniškų kašalotų. Tai protingi gy- 
vuliai, Sako, jie maskuojasi dumbliais, ypač guveiniais ir kitais 
jūrų augalais. Jie kartais palaikomi mažomis salelėmis. Prie jų 
priplaukia laivai, žmonės išlipa, susikuria ugnį... 

— Pasistato namus, — pridūrė Konselis. 

— Ak tu juokdary!— atsakė Nedas Lendas.— Na, o vieną 
gražią dieną gyvulys panyra į vandenį, ir visi jo gyventojai — 
pliumpt!— sykiu su juo į jūros gelmes... 

— Kaip jūrininko Sindbado kelionėse,— juokdamasis pridū- 
riau— Ak misteri Lendai, jūs, rodos, mėgstate nepaprastas is- 
torijas! Štai kokie jūsų kašalotai! Manau, patys netikite tomis 
pasakomis! 

— Pone gamtininke,— rimtai atsakė kanadietis — Kas pasa- 
kojama apie banginius, viskuo reikia tikėti! Ei! Eil Žiūrėkite! | 
Tik žiūrėkite! Tai kad plaukia! Tai kad neria! Sako, tie milži- 
niški gyvūnai per penkiolika dienų apiplaukia aplink pasaulį! - 

— To neginčiju. 


267 


— O ar žinote, pone Aronaksai, kad pačioje pasaulio įkū- 
rimo pradžioje banginiai dar vikriau plaukiojo? 

— A-al.. Iš tikrųjų, Nedai? Kodėl gi taip? 

— Todėl, kad tuo metu jų uodega buvo skersinė, kaip žuvų; 
vadinasi, jų uodega buvo paplokščia ir stovėjo vertikaliai, jie 
ir mosuoja ja iš dešinės į kairę ir iš kairės į dešinę! Bet kū- 
rėjas, pamatęs, kad tos žuvys pernelyg greitos, ėmė ir pakreipė 
joms uodegas! Taigi nuo to laiko jos ir tvoja į vandenį iš vir- 
šaus žemyn! Na ir sumažėjo jų greitumas! 

— Tas viskas taip, Nedai — tariau — bet ar aš turiu jumis 
tikėti? 

— Nebūtinai, — atsakė Nedas Lendas.— Kiekvienu atveju ne 
daugiau, kaip kad būčiau pasakęs, jog esama banginių trijų 
šimtų pėdų ilgio ir sveriančių šimtą tūkstančių svarų. 

— Ką ir besakyti, daugoka!-— tariau— Bet reikia pripažinti, 
kad kai kurie banginiai pasiekia gana žymių dydžių. Vien tau- 
kų, sako, prilydoma ligi šimto dvidešimt tonų! 

— Tai aš savo paties akimis mačiau,— pasakė kanadietis. 

— Mielai tikiu, Nedai! Taip pat, kaip kad tikiu, jog kai 
kurie banginiai savo dydžiu prilygsta šimtui dramblių. Spręs- 
kite patys, koks įdomus reginys: šitokia masė, nerianti didžiau- 
siu greičiu! 

— Ar tiesa, — paklausė Konselis, — kad banginis gali nuskan- 
dinti laivą? 

— Laivą? Abejoju!-- atsakiau.— Beje, pasakojama, kad tūks- 
tantis aštuoni šimiai dvidešimtaisiais metais šiltose pat pietų jū- 
rose banginis puolęs „Eseksą“ ir ėmęs jį stumti iš užpakalio 
į priekį keturių metrų greičiu per sekundę. Laivo vairagalis 
prisisėmęs vandens ir beveik tą pat akimirką nuskendęs! 

Nedas vylingai pasižiūrėjo į mane. 

— O šit kartą banginis kaip tvojo man uodega, — tarė jis — 
tikriau sakant, ne man, o į mano valtį — kad mudu su drau- 
gu pametėjo į orą gal kokius šešis metrus! Ką čia daug kalbė- 
ti — lyginant su pono profesoriaus banginiu, manasis buvo tik 
banginiukas! 

— Na, o ar ilgai gyvena banginiai?— paklausė Konselis. 

— Tūkstantį metų — atsakė kanadietis, nė nemirktelėjęs. 

— Iš kur tai žinote, Nedai? 

— Taip sakoma. 

— O kodėl taip sakoma? 

— Todėl, kad yra žinoma. 

— Ne, Nedai! Ne žinoma, o tik spėjama. Šie spėjimai grin- 
džiami prielaida, kad pirmuoju banginių medžioklės verslo lai- 
kotarpiu, maždaug prieš keturis šimtus metų, banginiai buvę 

žymiai didesni už dabartinius. Iš čia daroma gana logiška išva- 
da, kad dabartiniai banginiai dar tebėra augimo stadijoje. To- 
dėl Biufonas ir sakė, kad šie banginiai gali ir turi gyventi tūks- 
tantį metų. Supratote? 

Nedas Lendas manęs negirdėjo. Beje, jis manęs ir nesiklau- 
sė. Banginis plaukė vis artyn ir artyn. Nedas jį ryte rijo akimis. 

— Ėhė-hė! Banginis, ir dar ne vienas! Dešimt, dvidešimt, 
o, čia jų visa banda! Ir turiu sėdėti sudėjęs rankas. Man surištos 
ir rankos, ir kojos! 

— Klausykite, mielas Nedai— tarė Konselis — kodėl jūs ne- 
prašote kapitoną Nemą leidimo pamedžioti? .. 

Konselis dar nebaigė sakyti, o kanadietis jau puolė prie tra- 
po ir pranyko liuke. 

Po kelių minučių jis grįžo su kapitonu. 

Kurį laiką kapitonas Nemas žiūrėjo į banginius, laigančius 
per mylią nuo „Nautiliaus“, 

— Pietų banginiai — tarė jis— Gausus laimikis visal me- 
džiotojų flotilei! 

— Ar neleistumėt, kapitone, — paklausė kanadietis — jų pa- 
medžioti? Ranka gali atprasti nuo žeberklo! 

— Kam be reikalo naikinti gyvūnus?— atsakė kapitonas Ne- 
mas.— Banginių taukai mums nereikalingi, 

— Belgi, kapitone,— prieštaravo kanadietis — Raudonojoje 
jūroje jūs leidote mums medžioti ruonius! 

— Ten buvo visai kas kita! Įgulai tada reikėjo įvairios mė- 
sos. O čia būtų žudymas dėl žudymo. Žmogus dažnai duoda 
sau tokią teisę, aš tai žinau! Bet nepripažįstu lokių barbariškų 
pramogų. Grobuoniškai naikindami pietų banginį — ramų, ne- 
kenksmingą, gerą gyvūną, — jūsų verslo draugai, Nedai Lendai, 
dirba darbą, anaiptol nevertą pagyrimo. Išmušę banginius Bali- 
no įlankoje, jie netrukus galutinai išnaikins visą klasę šių nau- 
dingų gyvūnų. Palikite ramybėje tuos nelaimingus banginius! 
Ir be jūsų jie turi daugybę priešų: kašalotų, kardžuvių, piūk- 
lažuvių! 

Galima įsivaizduoti, su kokia fizionomija kanadietis klau- 
sėsi šių moralinių kapitono Nemo pamokymų! Skaityti medžio- 
tojui notacijas — vadinasi, tuščiai aušinti burną. Nedas Lendas 
išplėtęs akis žiūrėjo į kapitoną, matyt, nesuprasdamas, ką tas 
nori pasakyti. Vis dėlto kapitonas buvo teisus. Barbariškas šios 
rūšies gyvūnų naikinimas baigsis tuo, kad greitai vandenyne 
neliks nė vieno banginio. 

Nedas Lendas švilpiniavo savo „Janki-Dudl“!, susibrukęs 
rankas į kišenes ir atsukęs mums nugarą. 

Tuo tarpu kapitonas Nemas, stebėdamas banginių kaimenę, 
man kalbėjo: 

— Aš buvau teisus, sakydamas, kad ir be žmogaus bangi- 
nis turi daugybę priešų savojoje aplinkoje. Štai ir dabar mūsų 
akivaizdoje ši kaimenė banginių gaus susiremti su stipriu prie- 
šininku. Ar matote, pone Aronaksai, kad aštuonių mylių pa- 
vėjinėje pusėje juda juodi taškai? 

— Matau, kapitone. 

— Tai kašalotai, baisūs gyvūnai! Kartais sutikdavau jų iš- 
tisas bandas, nuo dviejų iki trijų šimtų galvų! Štai šiuos ka- 
šalotus — plėšrius, kenksmingus gyvūnus — kaip tik reikėtų nai- 
kinti. 

Išgirdęs tokius kapitono žodžius, kanadietis žvitriai atsi- 
gręžė. 

— Ką gi, dar ne vėlu, kapitone, — tariau aš, —ir net bangi- 
nių labui... 

— Kam lįsti į pavojų, pone profesoriau? „Nautilius“ ir pats 
išblaškys kašalotus. Stiprus jo taranas, manau, nenusileis Nedo 
Lendo žeberklui. 

Kanadietis nesivaržydamas gūžtelėjo pečiais, tartum sakyda- 
mas: ,„Mušti kašalotus laivo taranu! Kur tai girdėta?" 

— Palaukite, pone Aronaksai,— tarė kapitonas Nemas.— Mes 
jums parodysime tokią medžioklę, kokios dar nesate matęs. Jo- 
kio pasigailėjimo šitiems kraugeriškiems banginių rūšies pada- 
rams! Jie daugiau nieko neturi, tik nasrus ir dantis! 

Nasrus ir dantis! Geriau nebuvo galima apibūdinti didžgal- 
vio kašaloto milžiniškų matų, kartais lig dvidešimt penkių met- 
rų ilgio! Didžiulė kašaloto galva apima apie trečdalį viso jo 
kūno. Skirtingai nuo bedančių banginių, kurių viršutinė žiau- 
na vietoj dantų prismaigstyta raginių plokštelių, vadinamųjų 
„banginio ūsų“, kašalotas, iš dantuotųjų banginių pobūrio, apa- 
tinėje žiaunoje turi dvidešimt penkis didelius aštrius dantis 
dvidešimt centimetrų ilgio ir sveriančius po du svarus. Kauli- 
nėse milžiniško kiaušo įdubose yra talpi ertmė, pertvaros pa- 
dalinta į dvi kameras ir pripildyta riebalinės masės, vadinamojo 
spermaceto, kuris sveria nuo dviejų iki keturių šimtų kilogra- 
mų. Kašalotas, gremėzdiškas gyvulys, — veikiau buožgalvis, ne- 
gu žuvis, anot Fredolio. Jis sudėtas nedailiai, kairioji kūno 
pusė neproporcinga, palyginus su dešiniąja; jis mato tik deši- 


! Šiaurės Amerikos patriotų dainelė, sudėta tuo metu, kai buvo 
kariaujamas išvaduojamasis karas su Anglija, 

niąja akimi; žodžiu, vaizdžiai tariant, išėjo „kreivas į kairę 
pusę“. 

Tuo tarpu pabaisų kaimenė vis artinosi. Kašalotai jau pa- 
matė banginius ir ruošėsi pulti. Iš anksto galėjai pasakyti, kad 
pergalė bus kašalotų pusėje, ir ne tik dėl to, kad kašalotai 
geriau prisitaikę kautynėms, negu bedančiai jų priešininkai, bet 
ir dėl to, kad kašalotai ilgiau už banginius gali išbūti panėrę 
po vandeniu, neiškildami į paviršių atsikvėpti. 

Metas buvo skubėti banginiams į pagalbą. „Nautilius“ nu- 
grimzdo į vandenį. Konselis, Nedas ir aš susėdome salone prie 
lango. Kapitonas Nemas nuėjo į šturmano kabiną ir stojo prie 
vairo, norėdamas pats valdyti savo laivą, pavirtusį naikina- 
mąja priemone. Sraigto apsisukimai netrukus padažnėjo, ir lai- 
vas ėmė plaukti dideliu greičiu. 

Kai „Nautilius“ išėjo į kovos lauką, kašalotai jau buvo pra- 
dėję mūšį su banginiais. Kapitonas nusprendė įsibrauti į didž- 
galvių kaimenę. Kašalotai iš pradžių nelabai pabūgo, išvydę 
baisūną, įsikišusį į jų grumtynes su banginiais. Bet netrukus 
jie gavo pajusti jo smūgių jėgą. 

Na ir buvo mūšis! Net Nedas Lendas plojo iš džiaugsmo. 
Kapitono rankose „Nautilius“ pavirto grėsmingu žeberklu. Jis ' 
smigo į tuos mėsos gurvuolius ir skrodė juos pusiau, palikdamas 
paskui save du kruvinus luitus mėsos. Baisūs uodegos smūgiai 
į jo apmušalą jam buvo nejuntami. Didžiulių masių stūmiai — 
jam kad bent kas! Sunaikinęs vieną kašalotą, jis įsibėgėjęs lėk- 
davo prie antro, sukiodamasis nuo vieno halso į kitą, stengda- 
masis nepaleisti aukos, šokdavo čia pirmyn, čia atgal, pagal 
šturmano norą grimzdavo gilyn, kai gyvūnas nirdavo į vandenį, 
kildavo įkandin į vandenyno paviršių, nerdavo tiesiai arba 
smogdavo iš sparno, puldavo iš priekio, iš užpakalio, kapojo, 
piaustė savo iltimi! 

Kokios žiaurios skerdynės! Koks triukšmas tvyrojo virš van- 
denyno bangų! Koks spengus švilpesys, koks priešmirtinis krio- 
kimas sklido iš paklaikusių gyvūnų gerklių! Sukelti galingų 
uodegos smūgių, ramūs vandenys kunkuliavo kaip katile! 

Visą valandą truko šios homeriškos piautynės, kuriose ne- 
buvo pasigailėjimo didžgalviams. Keletą kartų, susibūrę po de- 
šimt—vienuolika galvų, kašalotai kildavo į puolimą, mėgindami 
sudaužyti laivą savo kūnais. Anapus lango išžioti dantingi bėsi- 
blaškančių gyvūnų nasrai, klaikios jų akys siutino Nedą Lendą. 
Jis jiems siuntė prakeiksmus, grūmojo kumščiu, Kašalotai kibo 
dantimis į geležinį povandeninio laivo apmušalą, kaip kad šu- 
nys kimba į gerklę užpiudytam šernui. Bet „Nautilius“ pagal 
vairininko valią čia įtraukdavo juos į gelmę, čia iškeldavo 

į vandens paviršių, nepaisydamas milžiniško gyvūnų svorio ir 
didžiulio jo sloginimo. 

Pagaliau kašalotų kaimenė išsisklaidė. Jūra nurimo. Mes iš- 
plaukėme į vandenyno paviršių, atidarėme liukus ir išlipome 
į denį. 

Jūroj plūduriavo sumaitolti lavonai. Sprogęs sviedinys ne- 
būtų galėjęs taip suplėšyti, sudraskyti, sujaukti tų mėsos luitų. 
Mes plaukėme tarp milžiniškų kūnų su melsva nugara, balta 
papilve, išverstais viduriais. Keletas išsigandusių kašalotų lei- 
dosi bėgti. Vanduo per kelias mylias aplinkui buvo nusidažęs 
purpuro spalva, ir „Nautilius“ plaukė per kraujo jūrą. 

Kapitonas Nemas priėjo prie mūsų. 

— Na, misteri Lendai?— tarė jis. 

— Na, ponas kapitone, — atsakė kanadietis, kurio entuziaz- 
mas jau buvo spėjęs atvėsti, — reginys tikrai šiurpus. Bet aš 
esu medžiotojas, o ne mėsininkas, čia gi buvo tikros skerdynės. 

— Ne skerdynės, o kenksmingų gyvūnų naikinimas,— pa- 
prieštaravo kapitonas.— Ir „„Nautilius“— ne mėsininko peilis. 

— O mano nuomone, žeberklas geriau, — tarė kanadietis. 

— Kiekvienam savo ginklas,— atsakė kapitonas, įsmeigęs 
akis į Nedą Lendą. 

Aš išsigandau, kad kanadietis suirzęs nepasakytų kapitonui 
kokio įžūlaus žodžio, galinčio sukelti apverktinas pasekines,. 
Bet jo pyktis atlėgo, pamačius banginį, prie kurio tą akimirką 
artinosi „Nautilius“. 

Gyvūnas nespėjo išvengti kašaloto dantų. Aš tuoj pažinau 
pietų banginį su visiškai juoda, tartum įlenkta galva. Anato- 
miškai nuo paprastojo banginio ir nuo Nordkapo banginio jis 
skiriasi tuo, kad septyni jo kaklo slanksteliai yra suaugę ir 
kad jis turi dviem šonkauliais daugiau, negu šiauriniai jo gi- 
minaičiai. Nelaimingas gyvulys gulėjo ant šono; visas jo pilvas 
buvo vienų žaizdų. Banginis buvo nebegyvas. Ant sužaloto jo 
peleko galo kabojo banginiukas, kurio jam nepavyko išgelbėti. 
Iš žuvusio gyvulio žiomenų, pro vadinamus plokštelinius ban- 
ginio ūsus, čiurkšle tekėjo vanduo. 

Kapitonas Nemas priplaukė prie gyvulio lavono. Du mat- 
rosai užsikraustė ant negyvo gyvulio, ir aš nustebęs pamačiau, 
kad iš jo pieno liaukų jie melžia pieną, kurio ten buvo susi- 
kaupę apie dvi—tris tonas| 

Kapitonas pasiūlė man puodelį šilto pieno. Aš negalėjau 
paslėpti savo pasišlykštėjimo šiuo gėrimu. Bet jis mane tikino, 
kad pienas gardus ir skoniu nė kiek nesiskiria nuo karvės 
pieno. 

Aš paragavau ir turėjau pripažinti, kad pienas iš tikrųjų 
labai gardus. Taigi savo maisto atsargas papildėme naudingu 
produktu! Sviestas ir sūris paįvairins kasdieninį mūsų meniu, 

Po tos dienos su nerimu stebėjau, kaip Nedas Lendas vis 
labiau ir labiau ima rodyti kapitonui Nemui priešiškumą, ir 
nusprendžiau akylai sekti kiekvieną kanadiečio žingsnį. 


TRYLIKTASIS SKY RIUS 


IŠTISINIAI LEDAI 


„Nautilius“ vis plaukė į pietus. Savo keliu jis pasirinko pen- 
kiasdešimtąjį meridianą. Nejaugi jis danginasi į ašigalį? Ko- 
kia kvailystė! Visi mėginimai nusigauti į šį Žemės rutulio tašką 
baigdavosi nesėkme. Kovo 13-0ji antarktinėse srityse atitinka 
rugsėjo i3-ąją šiaurinėse srilyse, kada prasideda dienos susi- 
lyginimo su naktimi periodas. 

Kovo keturioliktąją 557 platumoje pasirodė plaukiojantys 1e- 
dai, švino spalvos luitai dvidešimt—dvidešimt penkių pėdų aukš- 
čio, ledų grūstys, į kurias šniokšdamos dužo bangos. „Nauti- 
lius“ skuodė vandenyno paviršiumi. Nedas Lendas kadaise plau- 
kiojo arktinėse jūrose, ir ledkalniai jam nebuvo naujiena. Mu- 
du su Konseliu jais grožėjomės pirmą kartą. 

Dangaus skliaute, pietinėje horizonto pusėje, driekėsi aki- 
namo baltumo juosta. Banginių medžiotojai anglai ją vadina 
ice-blinck!. Netgi storiausi debesys negali paslėpti jos švytė- 
jimo. Tas švytėjimas — ledo laukų atspindys. 

Ir iš tikrųjų, netrukus pasirodė dar didesni ledų telkiniai. 
Jie spindėdavo čia stipriau, čia silpniau, kai juos uždengdavo 
tirštas rūkas. Per kai kuriuos ledus driekėsi žalios gyslos, tar- 
tum jie būtų buvę išraižyti vario sulfato druskų. Kiti, kaip 
brangūs ametistai, persišvietė kiaurai. Jie liepsnojo visų spal- 
vų ugnimis, atspindėdami saulės spindulius tūkstančiais savo 
kristalų briaunų. Kiti atrodė lyg ištisos akmens laužyklos, iš 
kurių imamas grūdingas kalkinis špatas, ir jo būtų užtekę pa- 
statyti marmuriniam miestui! 


! Poliarinių ledų atspindys (angl). 


18 2. Vernas 


Kuo toliau į pietus, tuo dažniau sutikdavome plaukiojančių 
ledo laukų, tuo didesni darėsi ledkalniai. Tūkstančiai arktinių 
paukščių suko ant jų lizdus. Audrapaukščiai savo klyksmu spen- 
gė mums ausis. Kiti, mūsų laivą palaikę banginiu, tūpdavo ant 
jo pailsėti ir įnirtingai kapodavo geležimi apmuštą jo korpusą, 
kuris skambėjo nuo jų snapų kalenimo. 

Kai pradėjome plaukti tarp ledų, kapitonas Nemas dažnai 
išeidavo į denį. Jis įdėmiai žiūrėdavo į bekraštę ledo dykumą. 
Kartais jo žvilgsnis pagyvėdavo. Ką jis galvodavo tomis va- 
landėlėmis? Ar jausdavosi valdovu šių arktinių vandenų, šios 
ištisinės ledų srities, nepasiekiamos žmogui? Gal būt. Bet jis 
tylėdavo. Stovėdavo valandų valandas, paskendęs mintyse, kol 
jūrininko instinktas įveikdavo stebėjimo potraukį. Tada jis pats 
stodavo prie vairo ir, vikriai manevruodamas, vesdavo laivą 
pro ledo lytis ir aisbergus, kartais keleto mylių ilgio ir kyšan- 
čius iš vandens septyniasdešimt-—-aštuoniasdešimt metrų. Daž- 
nai vientisa ledų siena, rodės, pastodavo kelią. 607 platumoje 
plynas vanduo buvo pasibaigęs. Bet kapitonas Nemas greitai 
rasdavo tarp ledų kokį siaurą plyšį ir drąsiai puldavo į jį, 
gerai žinodamas, kad ledai už laivo tuoj susiglaus. 

Tokiu būdu, valdomas sumanios vairininko rankos, ,„Nauti- 
lius“ laviravo tarp ledų, kurių tiksli klasifikacija pagal formą 
ir dydį džiugino Konselį: aisbergai, arba ledkalniai, ledo lau- 
kai, dreifuojantys ledai, pakas, arba sulūžę ledo laukai, apva- 
lios arba pailgos ledo lytys. 

Oro temperatūra buvo gana žema. Termometras rodė du— 
tris laipsnius žemiau nulio, Bet mes buvome su šiltais lokenų 
kailiniais, ruonio odos striukėmis, puikiai apsaugojančiomis nuo 
šalčio. „„Nautilius“ buvo apšildomas elektriniais prietaisais, ku- 
rie viduje palaikė vienodą temperatūrą, kad ir kažin kokia 
būtų buvusi išorės temperatūra. Be to, vos tik laivas paner- 
davo keletą metrų žemiau jūros lygio, mes patekdavome į pa- 
kenčiamas temperatūros sąlygas. 

Jei šiose platumose būtume atsidūrę prieš du mėnesius, ap- 
skritą parą čia būtų buvusi diena; bet jau artinosi poliarinė 
naktis, atimdama iš dienos po tris—keturias valandas, grasin- 
dama užgožti šešiems mėnesiams savo šešėliu šias priepoliarės 
sritis. 

Kovo penkioliktąją plaukėme Naujosios Škotijos ir Pietų 
Orknėjaus salų platumoje. Kapitonas Nemas pasakojo, jog ka- 
daise šiuose vandenyse veisėsi daugybė ruonių; bet banginių 
medžiotojai anglai ir amerikiečiai grobuoniškai žudė suaugusius 
patinus ir pateles, grynai išnaikindami ruonius šiuose vande- 
nyse, kur dabar viešpatauja gūdi tyluma. 

Kovo šešioliktąją, apie aštuntą valandą vakaro „Nautilius“, 
plaukdamas pagal penkiasdešimt penktąjį meridianą, perkirto 
Pietų poliarinį ratą. Ledai spaudė jį iš visų pusių, siaurindami 
horizonto liniją. Bet kapitonas Nemas plaukė tiesiai į pietus. 

— Kur jis danginasi?— klausiau aš. 

— Kur akys mato, — atsakė Konselis.— Kai prasiskels kaktą, 
tada sustos. 

— Na, už tai galvos nedėčiau!-— tariau aš. 

Ir, atvirai kalbant, ši pavojinga ekspedicija man buvo prie 
širdies. Žodžiais nemoku apsakyti, kiek žavesio teikė poliari- 
nių kraštų grožis! Ledai įgydavo didingiausias formas. Vienur 
iškildavo architektūriniai Rytų miestų ansambliai su minare- 
tais ir mečetėmis; kitur — lyg kokie rūmai, sugriauti žemės dre- 
bėjimo. Vaizdus kaitaliojo spalvos: čia įkypuose besileidžian- 
čios saulės spinduliuose viskas nusidažę purpuru ir auksu, čia 
pilka rūko skraistė dengia horizontą ir viskas skendi sniego 
audroje! Paskui iš visų pusių prasideda pragariškas traškėji- 
mas, griūtys, ledų susidūrimai —ir dekoracija mainosi kaip 
gamtovaizdis dioramoje! Jeigu „Nautilius“ būdavo po vande- 
niu tuo metu, kai sutrikdavo pusiausvyra tarp ledų ir jūrų 
gelmių, griūčių trenksmas skysčio terpėje sklisdavo be galo 
dideliu smarkumu, ir virsdami ledkalniai sukeldavo pačiuose 
giliuosiuose vandenyno sluoksniuose pavojingus sūkurius. Ta- 
da. „Nautilius“ šokinėdavo nuo vienos bangos ant kitos, nir- 
davo priekiu gilyn kaip burinis laivas, jūroje užkluptas audros. 

Dažnai, iš visų pusių suspausti ledų, nematydavome jokios 
progumos; bet, vaduodamasis nuostabiu savo instinktu, kapito- 
nas Nemas pagal menkiausius požymius rasdavo naujus ply- 
šius leduose. Plonos melsvo vandens gyslelės, vagojančios le- 
do laukus, rodė jam kelią. Ir jis niekados nesuklysdavo, rink: 
damasis kryptį. Be abejojimo, jau buvo plaukiojęs tarp ledų 
antarktinėse jūrose! 

Tačiau kovo 16 dieną ledai mus visiškai surėmė. Tai dar 
nebuvo amžino įšalo ruožas, o tik platūs ledo laukai, sukaus- 
tyti šalčio. Bet ši kliūtis nesustabdė kapitono Nemo, ir jis įsi- 
bėgėjęs visu smarkumu smogė į ledo lauką. Plieninis „Nauti- 
liaus“ korpusas įsiskverbė į tą trapaus ledo masę, ir lytys poš- 
kėdamos skilo į gabalus. Jis buvo kaip koks senovės taranas 
pasakiškos griaunamosios jėgos. Ledo skeveldros, nelyginant 
kruša, krito aplinkui. Savo spaudimu mūsų laivas darėsi kelią. 
Kartais įsibėgėjęs užšokdavo ant lyties ir ją triuškindavo savo 
svoriu. O kartais, įsibrovęs po ledu, skaldydavo jį šoniniu 
supimu, ir mes plaukdavom toliau plačiu ledo lauke susidariu- 
siu plyšiu. Tomis dienomis jūroje siautė škvalai. Ledą dengė 

tirštas rūkas, ir, stovėdamas ant denio viename laivo gale, ne- 
matei kito. Vėjas staigiai kaitaliojo kryptį. Sniegas aplipdė 
denį ledo pluta, kurią turėjome daužyli kirstuvu. Apskritai, kai 
tik oro temperatūra nukrisdavo ligi penkių laipsnių žemiau nu- 
lio, visos išorinės „Nautiliaus“ dalys apšaldavo. Burinis laivas 
tokiomis sąlygomis nebūtų galėjęs manevruoti, kadangi visi 
skrysčiai ir skridiniai būtų apledėję. Tiktai elektros varomas 
laivas, kuriam nereikia nei burių, nei akmens anglies, galėjo 
leistis į kelionę šiose platumose. 

Barometras rodė labai žemą slėgimą. Kompasas negalėjo 
kelti pasitikėjimo. Artinantis prie magnetinio pielų ašigalio, ku- 
ris nesutampa su geografiniu Pietų pusrutulio ašigaliu, kom- 
paso rodyklė kaip pakvaišusi blaškėsi į visas puses, duodama 
prieštaringus parodymus. 

Ir iš tikrųjų, pagal Hansteną, magnetinis Pietų ašigalis yra 
707 platumoje ir 1307 iigumoje, o pagal Diuperio stebėjimus, — 
1357 ilgumoje ir 70“30' platumoje. Teko daryti kontrolinius ste- 
bėjimus, nešiojant kompasą į įvairias laivo dalis, ir sudarinėti 
išvestinius duomenis. Bet dažnai būdavome verčiami nuplauktą 
kelią nustatinėti pagal lago parodymus, anaiptol netikslius, ka- 
dangi vingiuotuose ledo plyšiuose laivas nuolat kaitaliojo kryptį. 

Pagaliau, kovo 18-ąją, po daugelio bergždžių mėginimų pra- 
siskinti kelią, ,„Nautilius“ galutinai buvo užbarikaduotas ledų. 
Tai buvo jau ne ledynai, ne dreifuojantys ledai, ne ledo lau- 
kai, o nepajudinamas ištisinis ledo kalnų barjeras. 

— Ištisiniai ledai, — tarė kanadietis. 


Aš supratau, kad Nedas Lendas, kaip ir visi iktoliniai po- 
liariniai jūrininkai, ledo užtvarą laiko neįveikiama. Apypietę 
sušvito saulė, ir kapitonas Nemas nustatė vietovės koordinates. 
Pasirodė, kad mes esame 51“30' ilgumoje ir 67739' pietų platu- 
moje. Taigi jau buvome giliai įsivarę į Antarktiką! 

Nė lopinėlio laisvos jūros, nė mažiausio ženklo, kad kur 
nors būtų buvęs sklypelis gryno vandens! Priešais „Nautilių“ 
driekėsi bekraštė ledujų prisigrūdusi lyguma, chaotiškai susi- 
rioglinę ledai, didžiuliai gretasienio pavidalo luitai su verti- 
“ kaiiomis briaunomis — žodžiu, upės paviršius per ledonešį, tik 
“ milžiniško masto. Čia vienur, čia kitur į dviejų šimtų pėdų 
aukštį siiepėsi ledo obeliskai, uolų špiliai; o dar toliau statūs 
krantai, apsiausii skysto rūko, kaip veidrodis atspindėjo saulės 
spindulius, prasiskverbusius pro miglą. Nyki gamta, skendė- 
dama rūsčioje tyloje, kurią retkarčiais drumstė savo sparnų 
plumpsėjimu audrašaukliai arba pufinai! Viskas suledėję, net 
garsas. 

„Nautilius“ buvo priverstas nutraukti drąsią savo kelionę 
per ledo laukus. 

— Pone profesoriau— tarė man tą dieną Nedas Lendas.— 
Jei mūsų kapitonas plauks ir toliau. .. 

— Na tai kas iš to? 

— Jis bus šaunus vyrukas! 

— Kodėl, Nedai? 

— Todėl, kad lig šiol dar niekas neperplaukė ištisinių 1e- 
dų. Jis tvirtas, tas jūsų kapitonas. Bet tūkstantis velnių! Ne 
tvirtesnis juk už gamtą! O ten, kur pati gamta nubrėžė ribą, 
norom nenorom reikia sustoti. 

— Tikra teisybė, Nedai Lendai! Bet vis dėlto aš norėčiau 
žinoti, kas už to ledo! Antai ana siena mane tiesiog erzina! 

. — Ponas profesorius sako tiesą — tarė Konselis.— Sienos tam 
ir sutvertos, kad gadintų nervus mokslininkams. Sienos visur - 
būna kliūtis! 

— Ė-ė!— tarė kanadietis— Visi žino, kas už to vientiso 
ledo. 

— Kas gi būtent?— paklausiau. 

— Ledas, vien tik ledas! 

— Jūs tuo esate tikras, Nedai,— prieštaravau.— O aš ne. 
Tai štai kodėl norėčiau perplaukti tuos ledus. 

— Paklausykite manęs, pone profesoriau, atsižadėkite šio sa- 
vo sumanymo!— atsakė kanadietis— Mes priplaukėme ištisinį 
ledą, ir užteks! Nei jūs, nei jūsų kapitonas Nemas, nei jo „Nau- 
tilius“ toliau nežengs nė žingsnio. Norite ar nenorite, bet mes 
grįšime į šiaurę, vadinasi, į tokius kraštus, kur gyvena pado- 
rūs žmonės. 

Aš turėjau pripažinti, kad Nedas Lendas vieną dalyką pa- 
sakė teisingai: kol laivai nebus pritaikyti plaukiojimui tarp 
ledo laukų, jie gaus stoti prie to vientiso ledo ribos, 

Ir iš tikrųjų, nors buvo dėtos visos pastangos, nors buvo 
daryti atkaklūs mėginimai suskaldyti ledą, „„Nautilius“ stovėjo 
kaip stovėjęs. Įprastomis sąlygomis, jei laivas negali tęsti ke- 
lionės pagal maršrutą, jis grįžta atgal. Bet šį kartą grįžti buvo 
lygiai taip pat neįmanoma, kaip ir plaukti į priekį, nes buvome 
uždaryti leduose! Ir, jei būtume stovėję vienoje vietoje, mūsų 
laivas būlų įšalęs į ledą! Taip ir atsitiko apie antrą valandą 
popiet: properša, kurioje stovėjo „Nautilius“, labai greitai ėmė 
trauktis plonu leduku. Beliko pripažinti, kad kapitonas Nemas 
pasielgė itin neatsargiai. 

Tuo momentu buvau ant denio. Kapitonas Nemas, kurį lai- 
ką stebėjęs, kaip dedasi ledo pluta, kreipėsi į mane: 

— Na, pone profesoriau, kokia, jūsų nuomone, mūsų pa- 
dėlis? 

— Aš manau, kad įstrigome leduose, kapitone. 

— Įstrigome! Kaip turėčiau suprasti jūsų žodžius? 

— Aš noriu pasakyti, kad negalime plaukti nei pirmyn, nei 
atgal, nei į jokią pusę. Štai ką reiškia žodis „įstrigę“, bent 
jau civilizuotuose kraštuose. 

— Vadinasi, pone Aronaksai, jūs manote, kad „Nautilius“ 
nepajėgia išsikapstyti iš ledų? 

— Blogi popieriai, kapitone! Metų laikas vėlyvas, ir vargu 
ar galima tikėtis prasiskirsiant ledą. 

— Ak, pone profesoriau, jūs ištikimas sau!— atsakė kapito- 
nas Nemas kiek ironiškai — Jums visur vaidenasi užtvaros ir 
kliūtys! O aš pareiškiu, kad ,„Nautilius“ ne tik kad išeis iš 
ledų sangrūdos, bet ir plauks toliau! į 

— Toliau į pietus?— paklausiau, žiūrėdamas į kapitoną. 

— Taip, pone, į patį ašigalį. 

— Į ašigalį?— sušukau, negalėdamas paslėpti nepasitikėjimo, 

— Taip, — šaltakraujiškai atsakė kapitonas —į Antarkties 
ašigalį, į tą nežinomą tašką, kur kryžiuojasi visi Žemės rutu- 
lio meridianai, Jūs žinote, kad su „„Nautilium“ darau viską, ką 
noriu. 

Taip, aš tai žinojau! Aš žinojau, kad šis žmogus drąsus iki 
beprotybės! Bet tikėtis įveikli kliūtis, užkertančias kelią į Pie- 
tų ašigalį, dar labiau neprieinamą, negu Šiaurės ašigalis, kurį 
bergždžiai mėgino pasiekti narsiausi jūrininkai, ryžtis tokiam 
beprotiškam žygiui galėjo tik pamišėlis. 

Man dingtelėjo galvon paklausti kapitoną Nemą, ar jis jau 
nebus atradęs tą išgarsintąjį ašigalį, į kurį dar neįkėlė kojos 
nė vienas padaras, sutvertas pagal žmogaus paveikslą. 

— Ne, pone,— atsakė jis. — Šį atradimą darome visi drauge. 
Tai, kas nepavyko kitiems, pavyks man. Mano „Nautilius“ 
niekados nebuvo nuplaukęs taip toli į pietų jūras; bet, dar sykį 
sakau jums, jis plauks toliau. 

— Norėtųsi tikėti jumis, kapitone,— atsakiau kiek ironiš- 
kai.— Ir aš jumis tikiu! Plaukime pirmyn! Kliūčių mums nėra! 
Suskaldykime šį vientisą ledą! Sutriuškinkime jį! O jei jis prie- 
šinsis, suteikime ,„Nautiliui“ sparnus, ir tegu jis skrenda virš 
ledų! 

— Virš ledų, pone profesoriau?— ramiai paklausė kapitonas 
Nemas.— Ne, ne virš ledų, o po ledais! 

— Po ledais?7— šūktelėjau aš. 

Ir staiga viską supratau. Man jau buvo aišku, ką manė da- 
ryti kapitonas Nemas. Nuostabios „Nautiliaus“ ypatybės turė- 
jo mus vaduoti ir šiame fantastiniame žygyje! 

— Matau, kad pradedame suprasti vienas antrą, pone pro- 
fesoriau,— tarė kapitonas nusišypsojęs.— Jūs jau numanote ga- 
limumą, o aš sakau — mūsų mėginimo sėkmę. Tai, kas neįvyk- 
doma paprastam laivui, visiškai įmanoma „Nautiliui“. Jei prie 
ašigalio bus žemynas, „Nautilius“ sustos. Bet, jei ašigalį ska- 
lauja vandenynas, mes sieksime patį ašigalį! 

— Gal ir jūsų teisybė, — tariau susižavėjęs kapitono sam- 
protavimais.— Jei vandenyno paviršių laiko sukaustęs ledas, 
tai giluminiai vandenyno sluoksniai turi būti laisvi pagal iš- 
mintingą dėsnį, kad didžiausias vandens tankumas atitinka tem- 
peratūrą, aukštesnę už užšalimo laipsnį. Ir, jei neklystu, ant- 
vandeninė ledo dalis santykiauja su povandeninė kaip vienas 
su keturiais? 

— Beveik taip, pone profesoriau! Kiekvieną pėdą aisber- 
go, iškilusio virš jūros lygio, atitinka trys pėdos žemiau jūros 
lygio. O kadangi šie ledkalniai neviršija šimto metrų aukščio, 
vadinasi, povandeninės jų dalies storis — ne daugiau kaip trys 
šimtai metrų. O kas „Nautiliui“ trys šimtai metrų? 

— Ogi niekis, pone! 

— „Nautilius“ gali nugrimzti į giliausius vandenis, kur tem- 
peratūra vienoda visose platumose; O ten mums nebaisūs ir 
trisdešimties—keturiasdešimties laipsnių šalčiai, sukaustę pavir- 
šinius vandenis. 

— Teisingai, pone, visiškai teisingai — atsakiau džiūgauda- 
mas. 

— Vienintelė kliūtis, — dėstė kapitonas Nemas,— kad mums 
keletą dienų reikės išbūti po vandeniu, nepapildžius oro at- 
sargų. 

— Tik tokia?— prieštaravau.— „Nautiliaus“ rezervuarai tal- 
pūs. Mes juos privarysime oro ir nejausime deguonies stokos! 

— Gerai sumanyta, pone Aronaksai — juokdamasis tarė ka- 
pitonas.— Bet aš nenoriu būti apkaltintas beprotybe, todėl iš 
anksto sakau, ko jums bijoti, 

— Būtent? 

— Tik vieno dalyko! Galimas daiktas, kad jūra — jeigu 
Pietų ašigalyje tikrai ji yra — bus užklota ištisinės ledo dangos, 
vadinasi, mes negalėsime iškilti į paviršių! 

— Nejau, kapitone, užmiršote, koks taranas jūsų „„Nauti- 
lius“? Nejau negalima laivo nuožulniai paleisti į ledo lubas ir 
jose pramušti angą? 

— A-a! Koks jūs šiandien išradingas, pone profesoriau! 

— Ir pagaliau, — ka!bėjau aš, vis labiau ir labiau įsismagin- 
damas, — kodėl negalėtume rasti Pietų ašigalyje laisvos nuo 
ledo jūros? Amžino užšalimo ir geografiniai ašigaliai nesutampa 
nei Pietų, nei Šiaurės pusrutuliuose; ir kol neįrodyta kitaip, 
leistina manyti, jog tuose dviejuose Žemės rutulio taškuose 
esama žemyno arba neužšalusių jūrų! 

— Aš irgi tokios pat nuomonės, pone Aronaksai— atsakė 
kapitonas Nemas.— Betgi leiskite jums priminti, kad, iškėlęs 
tiek daug prieštaravimų mano projektui, dabar mane užver- 
čiate argumentais jo labui. 

Kapitonas Nemas buvo teisus. Aš jį viršijau drąsumu. Da- 
bar į ašigalį aš jį viliojau! Aš net pranokau ji, aš jį palikau... 
Bet ką tu čia, kvailuti! Kapitonas Nemas geriau už tave žino 
visas palankias ir nepalankias savo žygio aplinkybes. Ir jis 
šaipėsi, matydamas, kaip tave suviliojo fantastiškos svajonės! 

Bet kapitonas Nemas tuščiai negaišo. Jis pasišaukė savo 
padėjėją. Jie kažką gyvai ėmė kalbėtis nesuprantama savo 
kalba. Gal kapitono padėjėjas buvo įspėtas iš anksto, o gal 
tarė kapitono pasiūlymą esant įvykdomą, bet neparodė nė ma- 
žiausio nustebimo. 


siūlymą, Konselis i i saiko) žinią, kad mes 
pasišovę plaukti į Pietų ašigalį. „Kaip patinka ponui profe- 
soriui“,— atsakė jis įprastiniais savo žodžiais. Ir tai buvo vis- 
kas, ką jis pasakė. Na, o dėl Nedo Lendo, tai jis taip kilste- 
lėjo pečius, kad visa jo galva prasmego juose. 

— Matote, pone,—tarė jis— man tiesiog gaila judviejų 
su kapitonu Nemu! 

— Mes atrasime ašigalį, misteri Lendai! 

— Gal būt, tik iš ten negrįšite atgal! 

Ir Nedas Lendas nuėjo į savo kajutę, „kad nepridarytų bė- 
dos“, kaip jis pasakė baigdamas. 

Tuo tarpu prasidėjo pasiruošimai drąsiajam mūsų žygiui. 
Galingi „Nautiliaus“ siurbliai dideliu slėgimu varė orą į re- 
zervuarus. Apie ketvirtą valandą kapitonas Nemas paskelbė, 
jog pakeliamosios liuko durys tuoj būsiančios uždarytos. Aš 
paskutinį kartą žvilgtelėjau į vientisus ledų plotus, kuriuos 
ruošėmės perplaukti. Diena buvo graži, oras grynas, nors spau- 
dė gana stiprus šaltis — dvylika laipsnių žemiau nulio, bet vė- 
jas buvo nurimęs, ir šaltis neatrodė toks atšiaurus. 

Dešimt įgulos vyrų su kirtikliais pakilo į denį ir pradėjo 
aplink laivą kapoti ledą. Šis darbas nebuvo itin sunkus, ka- 
dangi ledas dar nebuvo spėjęs sustorėti. Kai darbas baigėsi, 

visi suėjome į laivo vidų. Rezervuarai, kaip paprastai, ligi va- 
terlinijos buvo prileisti vandens. „Nautilius“ ėmė grimzti. 

Mudu su Konseliu nuėjome į saloną. Pro atvirus langus mes 
galėjome matyti giluminius Antarktikos vandenyno sluoksnius. 
Gyvsidabris termometre pradėjo kilti. Manometro rodyklė kry- 
po į dešinę. 

Trijų šimtų metrų gylyje, kaip ir numatė kapitonas Nemas, 
atsidūrėme po banguotu apatiniu vientiso ledo paviršiumi. Bet 
„Nautilius“ vis grimzdo gilyn. Mes pasiekėme aštuonių šimtų 
metrų gylį. Vandens temperatūra buvo nebe dvylikos laipsnių, 
kaip jūros paviršiuje, o tik vienuolikos. Jau vienas laipsnis 
laimėtas! Suprantama, temperatūra pačiame „Nautiliuje“, apšil- 
domame elektrinių prietaisų, buvo daug didesnė. „Nautilius“ 
manevravo nepaprastai tiksliai. 

— Jei ponas profesorius teiksis žinoti, mes vis dėlto nu- 
plauksime,— tarė man Konselis. 

— Be abejo, — atsakiau kuo tvirčiausiai įsitikinęs. 

Šioje laisvoje nuo ledo gelmėje „Nautilius“ varėsi tiesiai 
į ašigalį, nekrypdamas nuo penkiasdešimt antrojo meridiano. 
Beliko nuplaukti kelią nuo 67730' ligi 90“, dvidešimt du su 
puse laipsnio platumos, kitaip sakant, kiek daugiau negu pen- 
kis šimtus mylių. „Nautilius“ plaukė vidutiniškai dvidešimt š6- 
šias mylias per valandą, taigi kaip greitasis traukinys. Jeigu 
laivas nesulėtins savo spartos, po keturiasdešimties valandų pa- 
sieksime ašigalį. 

Dalį nakties mudu su Konseliu praleidome salone. Naujas 
peizažas mus laikė prikaustęs prie lango. Vanduo mirgėjo mū- 
sų prožektoriaus šviesoje. Bet jūros gelmės buvo tuščios. Žuvys 
negyveno šiuose ledų sukaustytuose vandenyse. Tik tam tikru 
metu jos čia pasirodo, keliaudamos iš Antarktikos į laisvas 
nuo ledo jūras. Plaukėme dideliu greičiu. Bet tai buvo galima 
spręsti tik pagal plieninio laivo drebėjimą. 

Apie antrą valandą nakties nuėjau į savo kajutę numigti 
keletą valandų. Konselis padarė tą pat. Eidamas laivo korido- 
rium, tikėjausi sutikti kapitoną Nemą, bet jis, matyt, buvo 
vairininko kabinoje. 

Kitą dieną, kovo 19-ąją, aš nuo penktos valandos ryto už- 
ėmiau savo postą salone. Elektrinis lagas rodė, jog „Nautilius“ 
plaukia vidutiniu greičiu. Laivas atsargiai kilo į vandenyno 
paviršių, pamažu tuštindamas savo rezervuarus. 

Širdis daužėsi krūtinėje. Ar pavyks iškilti į paviršių? Ar 
jūra prie ašigalio laisva nuo ledo? 

Deja! Duslus smūgis parodė, kad „Nautilius“ atsitrenkė į sto- 
ro ledo apačią. Ir iš tikrųjų mes „pabučiavome dugną“, ta- 

riant jūrininkų kalba, bet atvirkščiąja prasme, ir tūkstančio pė- 
dų gylyje. Vadinasi, aukščiau mūsų buvo ledo sluoksnis dviejų 
tūkstančių pėdų storio. 

Taigi ledo danga šioje vietoje buvo storesnė, negu ten, kur 
nugrimzdome! Mažai tepaguodžianti aplinkybė! 

Tą dieną „Nautilius“ keletą kartų mėgino prasimušti pro 
ledą, bet vis dunkstelėdavo į ledines lubas. Protarpiais pasi- 
taikydavo ledą aptikti devynių šimtų metrų gylyje, ir tai rodė, 
kad jo danga siekia tūkstantį du šimtus metrų storio, įskaitant 
ir tuos tris šimtus, iškilusius aukščiau jūros lygio. Tai jau 
dukart storesnė, negu kad buvo tuo momentu, kai nugrimz- 
dome į vandenį! 


Aš rūpestingai žymėjau ištisinių ledų klodo gylius ir tokiu 
būdu gavau povandeninės ledų dalies reljefą. 

Atėjo vakaras, o mūsų padėtis nepasikeitė. Ledo storis svy- 
ravo tarp keturių ir penkių šimtų metrų. Ledo danga po tru- 
putį plonėjo. Bet vis dėlto koks dar storas sluoksnis ledo mus 
skyrė nuo vandenyno paviršiaus! 

Buvo aštunta valanda vakaro. Pagal laivo tvarkaraštį oro 
atsargas „Nautilius“ turėjo atnaujinti tik po keturių valandų. 
Beje, aš nejutau didelės stokos gryno oro, nors kapitonas Ne- 
mas lig šiol dar nebuvo pradėjęs tuštinti atsarginių rezer- 
vuarų. 

Tą naktį miegojau neramiai. Čia mane apimdavo baimė, čia 
vėl sušvisdavo kibirkštėlė vilties. Keletą kartų pašokau iš 10- 
vos. Tai „Nautilius“ tyrė ledo plutos storį. Apie trečią valandą 
ryto prietaisai salone rodė, kad ledų lauko apačia tik per 
penkiasdešimt metrų nuo jūros lygio. Šimtas penkiasdešimt pė- 
dų mus skiria nuo vandenyno paviršiaus! Vientisas ledas ėmė 
virsti aisbergais. Povandeniniai kalnai pamažu virto plokščia- 
kalniais! 

Aš nenuleidau akių nuo manometro. Laivas kilo nuožulniai 
pagal ledų lauko paviršių, mirgantį mūsų prožektoriaus švie- 
soje, Ledo danga plonėjo ir iš viršaus, ir iš apačios. Sulig kiek- 
viena mylia ji darėsi vis plonesnė. 

Pagaliau šeštą valandą ryto, tą atmintiną dieną, kovo 19-ąją, 
salono durys atsidarė, Įėjo kapitonas Nemas. 

— Atvira jūra! tarė jis!. 

! Antarktikos žemyną 1819—-1821 m. atrado rusų jūrininkai F, Be- 
linshauzenas ir M. Lazarevas. Bet dar daug metų po to buvo abejoja- 
ma, ar iš tikrųjų esama vientiso Antarktikos žemyno. (Red. past.) 

KETURIOLIKT ASIS SKY RIUS 


PIETŲ AŠIGALIS 


Aš puoliau į denį. Taip! Atvira jūra! Tik kur-ne-kur plū- 
duriavo keletas lyčių ir aisbergų; aplinkui akimi neaprėpiama 
vandens platybė; tūkstančiai paukščių skrajojo ore ir miriadai 
žuvų nardė vandenyje, kuris pagal dugno ypatybes vis kei- 
tėsi, čia virsdamas tamsiai mėlynu, čia žalzganai gelsvu. Ter- 
mometras rodė tris laipsnius Celsijaus žemiau nulio. Čia dvelkė 
tartum pavasariu, palyginus su mūsų nuplauktu ruožu ištisinių 
ledų, kurie dunksojo šiaurinėje horizonto pusėje. 

— Ašigalis/— nutirpusia širdimi paklausiau kapitoną. 

— Nežinau, — atsakė jis.— Per pietus nustatysiu vietos ko- 
ordinates. 

— Bet ar pažvelgs saulė pro tirštą miglą?— paklausiau, žiū- 
rėdamas į pilką dangų. 

— Tegu bent minutę pasirodo, ir to užteks, — atsakė kapi- 
tonas. | 

Už dešimties mylių nuo „Nautiliaus“ dunksojo vieniša sa- 
la, gal dešimt metrų iškilusi aukščiau jūros lygio. Laivas lavi- 
ruodamas pamažu plaukė prie salos, galimas daiktas, apsuptos 
povandeninių rifų. 

Praėjus valandai, mes jau buvome prie salos. O po dviejų 
valandų plaukėme aplink ją. Salos krantų linija aplink turėjo 
keturias—penkias mylias. Siaura vandens juosta skyrė salą 
nuo žemės, gal net nuo žemyno, — buvo labai sunku spręsti, 
nes kranto ruožas dunksojo už horizonto linijos. Tas žemės 
buvimas šioje Pietų pusrutulio srityje, rodės, patvirtino Morio 
hipotezę. Smalsus Amerikos mokslininkas pastebėjo, kad tarp 
Pietų ašigalio ir šešiasdešimtosios lygiagretės jūra nudaigstyta 
dreifuojančių milžiniškų ledo lyčių, kurių neaptinkama šiauri- 
nėje Atlanto vandenyno dalyje. Iš to jis padarė išvadą, kad 
Pietų poliarinio rato srityje esama didelės žemės, kadangi vien- 
tisas ledas susidaro ne atviroje jūroje, o žemyno pakrantėse. 
Pagal jo skaičiavimus, ledo masyvas supa Pietų ašigalį plačiu 
žiedu, kurio skersmuo siekia ligi keturių tūkstančių kilometrų. 

Bijodamas užplaukti ant seklumos, „Nautilius“ sustojo per 
tris kabeltovus nuo kranto, ant kurio, vaizdingai suvirtusios, 
riogsojo didingos uolos. Į vandenį buvo nuleista valtis. Kapi- 
tonas, du matrosai su matavimo prietaisais, Konselis ir aš sė- 
dome į ją. Buvo dešimta valanda ryto. Nedo Lendo šiandien 

nebuvau sutikęs, Kanadietis, matyt, laikėsi savo nuomonės, nors 
Pietų ašigalis buvo netoli. 

Keletas mostų irklais, ir mes sustojome prie smėlėto kranto. 
Konselis jau buvo bešokąs ant žemės; aš jį sulaikiau, 

— Pone, — tariau kapitonui Nemui,— jums priklauso garbė 
pirmajam įžengti į šią žemę. 

— Taip, pone, — atsakė kapitonas — aš neabejodamas įženg- 
siu į poliarinę žemę, kur dar nė vienas žmogus lig šiol nepa- 
liko savo kojos įspaudo! 

Taip pasakęs, jis lengvai iššoko į krantą. Aš mačiau, kad 
kapitonas labai susijaudinęs. Stačia ketera įkopė į uolą kyšu- 
lio gale, ten sustojo, sukryžiavęs ant krūtinės rankas, Ir taip 
stovėjo, iškilmingas ir susikaupęs, tartum paimdamas šias po- 
liarines sritis savo valdžion. Tai truko gal penkias minutes, 
Po to kreipėsi į mane: 

— Prašom, pone! 

Aš tuoj iššokau iš valties, o paskui mane ir Konselis. Abu 
matrosai paliko valtyje. 

Žemę, kiek aprėpė akys, sudarė rausvas tufas, lyg būtų 
buvę pribarstyta grūstų plytų. Gargažės, lavos ampalai, pėm- 
zos gabalai rodė, kad ji vulkaninės kilmės. Kur-ne-kur iš žemės 
kilo lengvos sruogelės dūmų su sieros kvapu, ir tai bylojo, 
kad požeminės ugnies darbas čia dar nepasibaigęs. Bet, įlipęs 
į uolos viršūnę, keleto mylių spinduliu aplinkui nemačiau nė 
vieno ugnikalnio. Tačiau yra žinoma, kad šioje Antarktikos 
juostoje, prie šimias šešiasdešimt septintojo meridiano ir 77732' 
platumos, Džeimsas Rosas atrado du veikiančius ugnikalnius — 
Erebusa ir Terorą. 

Šios tuščios salos augmenija buvo labai negausi. Samanos 
ir kerpės Unsnea melanoxanlha rūšies buvo aplipusios juodas 
uolas. Mikroskopiniai augalėliai, primityvūs titnaginiai dumb- 
liai, kurių ląstelės būna suspaustos dar dviejų titnagžemio gel- 
delių, ilgi purpuriniai ir raudoni dumbliai, į šias sritis atnešti 
srovių ir bangų išmesti į krantą, sudarė šios srities florą. 

Visa pakrantė buvo berte nuberta moliuskų, smulkių kiau- 
kutų, jūros taurėlių, glotnių širdies pavidalo bikardų ir užvis 
daugiausia klionų su pailgu plėveliniu kūnu ir galva, panašia 
į dvi užapvalintas mentes. Aš mačiau miriadus šiaurės klionų 
trijų centimetrų ilgio, kuriuos tūkstančiais ryja banginiai. Šie 
nuostabūs sparnakojai, tikros jūros peteliškės, teikė gyvybės 
šį krantą skalaujantiems vandenims. 

Tarp kitų gyvūnų buvo keletas šakoto medžio lormos kora- 
lų, iš tarpo tų, kurie, pasak Džeimso Roso, gyvena Antarktikos 

jūrose tūkstančio metrų gelmėje; paskui dar matėsi aštuonia- 
spindulinių koralų alcionarijų, taip pat daugybė rausvai rudų 
asterijų, būdingų šiai klimato juostai, ir kitų jūros žvaigždžių, 
sėte nusėjusių žemę. 

Bet kur jau kur virė gyvenimas, tai ore! Purpsėjo ir skraidė 
tūkstančiai visokių rūšių paukščių, savo riksmu užūždami mums 
ausis. Tūkstančiai tupėjo ant uolų kyšulių, drąsiai mus apžiūri- 
nėdami ir be baimės vaikštinėdami mums po pat kojų. Tai buvo 
pingvinai, tokie lengvi ir vikrūs vandenyje, kur jie kartais 
būdavo palaikomi makrelėmis, ir tokie rambūs, sunkūs sausu- 
moje. Tingūs judėti, bet baisūs rėksniai, susirinkę dideliais 
būriais, jie skardeno orą klaikiais savo rykavimais. 

Tarp paukščių aš pastebėjau ilgaplunksnių tilvikų, priklau- 
sančių baltųjų sėjikų šeimai, didumo kaip balandžiai, baltų 
lyg sniegas, su trumpu kūgio pavidalo snapu ir raudonu lanke- 
liu aplink akis. Konselis prigaudė tų paukščių. Jie labai ska- 
nūs, jei juos gerai patieki. Ore skrajojo albatrosai su plačiais 
keturių metrų sparnais, taikliai praminti vandenyno vanagais; 
milžiniški audrašaukliai ir tarp jų Kraupūs audrapaukščiai su 
lanku išriestais sparnais, dideli ruonių mėgėjai; juodai baltas 
kajos audrapaukštis, tam tikra ančių rūšis; pagaliau visas būrys 
jauniklių audrašauklių, baltų su rudais sparnų apvadais, ir mė- 
lynų paukščių, kurie veisiasi tik Antarktikos salose, 

— Šie audrašaukliai tokie riebūs,-—tariau aš Konseliui— 
kad Farerų salų gyventojai vartoja juos kaip žibintus, įstatę 
dagtį į užmuštą paukštį. 

— Dar truputis — atsakė Konselis— ir jie virstų puikiomis 
lempomis! Beje, gamta ne itin apdairi — iš anksto jų neaprū- 
pino dagtimis! | 

Paėję dar pusę mylios nuo kranto, pamatėme, kad visa že- 
mė išrausiota lizdų, panašių į urvelius, — tai buvo pingvinų liz- 
dai, iš jų skraidė daugybė paukščių. Vėliau kapitonas Nemas 
suruošė jų medžioklę, ir mes sugavome keletą šimtų šių paukš- 
čių su tamsia, bet labai skania mėsa. Pingvinų klyksmas labai 
priminė asilų rykavimą. Pingvinai didumo kaip žąsis, juodomis 
lyg anglis plunksnomis, balta krūtinė ir citrininės spalvos ap- 
vadu aplink kaklą. Jie nė nemanė gelbėlis ir krito negyvi nuo 
mūsų akmenų, 

Rūkas nesisklaidė; buvo jau vienuolikta valanda, o saulė 
vis nesirodė. Aš dėl to labai nerimavau. Kokie gali būti ste- 
bėjimai, jei nėra saulės! O kaip kitaip nustatysi, ar jau būsim 
pasiekę ašigalį? Priėjau prie kapitono Nemo. Jis stovėjo alkū- 
ne atsirėmęs į uolą ir žiūrėjo į dangų. Atrodė, kad jis susijau- 
dinęs ir įtūžęs. Bet ką padarysi? Šis drąsus ir stiprus žmogus 

neturėjo tokios galios įsakinėti saulei, kaip kad įsakinėjo van- 
dens stichijai! 

Atėjo vidurdienis, o dienos šviesulys vis nesirodė, Dangaus 
skliautas, uždengtas tirštos rūko skraistės, neleido nustatyti 
saulės aukščio. Netrukus rūkas pavirto sniegu. 

— Iki rytojaus,— trumpai tarė kapitonas; ir mes grįžome 
į „Nautilių“, siaučiant sniego pūgai. 

Matrosai, kol mūsų nebuvo, užmetė tinklus, ir grįžęs aš su 
įdomumu ėmiau tyrinėti sugautas žuvis. Antarktinės jūros — 
masinės žuvų migracijos vieta: ten jos ieško prieglobsčio nuo 
audrų, siaučiančių žemesnėse platumose. Aš pastebėjau keletą 
pietų kūjagalvių vieno decimetro ilgio, baltų su skersine mė- 
lyna juosta, su smailiu spygliu, daugybę jūros adatų, Antarkti- 
kos chimerų iš kremzlėtųjų žuvų poklasio, iš pilnagalvių būrio, 
ištemptu trijų pėdų ilgio kūnu, pilka oda sidabriškai rudos 
spalvos, apskrita galva, konusiniu, atkištu į priekį snukiu, su 
trimis stipriais nugariniais pelekais ir ilga apskrita uodega. Pa- 
ragavau jų mėsos, bet ji man pasirodė neskani, nors Konselis 
tikino, kad gardesnio patiekalo nesurasi, “ 

Sniego audra stūgavo iki pat ryto. Ant denio negalėjai pa- 
stovėti. Sėdėdamas salone, kur užrašinėjau visas mūsų eks- 
pedicijos į Antarktikos krantus peripetijas, aš girdėjau kly- 
kiant audrašauklius ir albatrosus, skraidančius per audrą. Bet 
„Nautilius“ nestovėjo vienoje vietoje. Pakrantė jis pasistūmėjo 
dar dešimtį mylių į pietus. Buvo prietema; tik iš silpno šviesos 
ruoželio palei horizontą galėjai numanyti, kad ten šviečia 
saulė, 

Kitą dieną, kovo 20-ąją, pūga nurimo. Šaltis kiek sustiprė- 
jo. Termometras rodė du laipsnius žemiau nulio, Rūkas pakilo 
aukštyn, ir man sušvito viltis, kad šiandien pasiseks nustatyti 
vietovės koordinates. 

Kapitonas Nemas vis nesirodė denyje, bet valtis buvo mūsų 
žinioje. Mudu su Konseliu nuplaukėme į krantą. Žemė ir čia 
buvo vulkaninės kilmės. Visur galėjai matyti lavą, gargažes, 
bazaltus. Nors ir labai įdėmiai žiūrėjau, aptikti kraterio nepa- 
vyko. Čia, kaip ir saloje, miriadai paukščių teikė gyvybės at- 
šiauriai poliarinio krašto gamtai. Bet čia plunksnuočiai valdžia 
dalinosi su ištisomis kaimenėmis jūros žinduolių, žiūrinčių į mus 
mažomis akutėmis. Čia buvo visokių rūšių ruonių. Vieni tysojo 
krante, kiti gulėjo ant lyčių, kurias bangos buvo priplakusios 
prie kranto. Anie nėrė į vandenį, o šie šliaužė iš vandens, Jie 
mūsų visai nebijojo; buvo matyti, kad jie dar negavo sutikti 
žmogaus! Ruonių banda, mano apskaičiavimu, buvo tokio dy- 
džio, kad jos galėjo užtekti šimtinei pramoninių laivų! 

— Ei, ei!-— sušuko Konselis— Jų laimė, kad Nedas Lendas 
neišplaukė su mumis! 

— Kodėl, Konseli? 

— Todėl, kad šis aistringas medžiotojas būtų visus juos iš- 
mušęs. 

— Gal ir ne visai taip! Nors, teisybę sakant, kažin ar būtu- 
me sulaikę savo bičiulį kanadietį nuo užmačios perverti že- 
berklu kelis puikiuosius irklakojų atstovus. O tai būtų blogai 
nuteikę kapitoną Nemą; jis nemėgsta be reikalo lieti niekuo 
nekaltų gyvūnų kraujo. 

— Jis teisus, 

— Be jokio abejojimo, Konseli. Bet pasakyk, ar tu jau tik- 
rai spėjai suklasifikuoti šiuos nuostabius jūros faunos atstovus? 

— Ponui profesoriui yra žinoma, jog aš ne perdaug tvirtas 
praktikas, — atsakė Konselis.— Jei ponas profesorius malonėtų 
įvardyti man šiuos gyvūnus. .. 

— Tai ruoniai ir vėpliai!. 

— Dvi irklakojų būrio gentys, — pertarė mane mokslingasis 
Konselis, — stuburinių tipo, žinduolių klasės. 

— Vyras, Konseli!- atsakiau aš.— Bet gentys dalomos į rū- 
šis, ir, jei neklystu, mums bus puiki proga jas stebėti. Einam! 

Buvo aštunta valanda ryto. Dar liko keturios valandos ligi 
vidurdienio, trumpiau sakant, ligi to laukiamo momento, kada 
nustatinėjamos koordinatės. Turėdami laisvo laiko, mudu su 
Konseliu nutarėme pavaikštinėti plačios, į granitinį krantą gi- 
liai įsiterpusios įlankos pakraščiais, 

Viskas aplinkui — krantai, ledo lyčių pakraščiai, vanduo — 
buvo apgulta jūros žinduolių. Ir aš nejučiom akimis ieškojau 
senojo Protėjaus, mitologinio Neptūno, bandų piemens! Užvis 
daugiausia čia buvo ruonių. Jie laikėsi būreliais: palinai rū- 
pestingai saugojo savo šeimą, patelės žindė jauniklius, dau- 
giau paūgėję žaidė kiek atokiau, Ruoniai sunkiai juda žeme 
mažais nevikriais šuoliais, sutraukdami kūno raumenis, dėl to 
jie bejėgiškai pliaukši blogai išsivysčiusiais savo plaukmeni- 
mis, kurie jų giminaičiui lamantinui sudaro tikrus dilbio kau- 
lus. Reikia pasakyti, kad vandenyje, gimtojoje savo stichijoje, 
šie gyvūnai su lanksčiu stuburu, siauru dubeniu, glotnia trum- 
pa vilna ir plėveline letena puikiai plaukioja, Vandenyje ir 
iššliaužę į sausumą pailsėti ruoniai padaro gracingas pozas. 
Ne tuščiai senovės žmonės už romių gražių aksominių jų akių 
žvilgsnį ir malonias pozas, poetizuodami šiuos gyvulius, paver- 
tė juos mitologiniais tritonais ir sirenomis. 


! Pietų pusrutulyje vėpliai negyvena, (Red. pasl.) 


Aš atkreipiau Konselio dėmesį į stipriai išsivysčiusius šių 
protingų gyvulių smegeninius pusrutulius. Nė vienas žinduolis, 
išskyrus žmogų, neturi tiek daug smegeninės medžiagos. Todėl 
ruoniai gerai duodasi dresiruojami; jie lengvai prijaukinami; ir 
aš pritariu tiems gamtininkams, kurie mano, kad, gerai juos 
išdresiravus, jie duotų didelės naudos žvejyboje ir jūrų me- 
džioklėje, atlikdami šunų skalikų vaidmenį. 

Daugumas ruonių miegojo ant pakrantės akmenų ir smėlio. 
Tarp paprastųjų ruonių be išorinių ausų — tuo jie skiriasi nuo 
karčiuotųjų ruonių, kurių ausys išsikišusios,— aš stebėjau kai 
kurias atmainas stenorinchų trijų metrų ilgio, su balta vilna, 
buldogo galva su dešimtimi dantų kiekviename žandikaulyje, 
be to, viršutiniame ir apatiniame žandikaulyje jie turi po ke- 
turis priekinius dantis ir po dvi dideles lelijos pavidalo iltis. 
Ruonių tarpe pasilaikydavo jūros dramblių, savotiškos rūšies 
milžinų, kurie turi dvidešimt pėdų aplink ir dešimt metrų ilgio. 
Mus pamatę, jie nė nesukrutėjo. 

— Ar šie gyvuliai pavojingi?— paklausė manęs Konselis, 

— Ne, nepavojingi, jeigu jų niekas neužkabina,— atsakiau. — 
Bet, kai ruonis gina savo vaiką, tada jis baisus. Atsitinka, kad 
žvejų laivą jis sudaužo į šipulius. 

— Taip darydami, gyvuliai elgiasi visiškai teisingai, — įsiter- 
pė Konselis. 

— To neginčiju. 

Paėjome dar dvi mylias. Bet mums kelią užkirto aukšta uo- 
la, išsišovusi į jūrą; ji įlanką užstojo nuo pietų vėjo, ir putotos 
bangos dužo į jos papėdę. Anapus jos buvo girdėti kažkoks bai- 
sus maurojimas, tartum ten būtų ganiusis ištisa banda gromu- 
liuojančių gyvulių. 

— O!|— tarė Konselis.— Jaučių koncertas! 

— Klystate! Koncertuoja vėpliai. 

— Pešasi? 

— Pešasi arba žaidžia, 

— Ponui profesoriui leidus, reikėtų į juos žvilgtelėti, 

— Reikėtų žvilgtelėti, Konseli! 

Ir štai vėl, dundant griūtims, žingsniuojame išilgai juodų 
bazaltinių uolų slidžiais, apledėjusiais akmenimis. Ne kartą aš 
virtau, susitrenkdamas šonus. Konselis, būdamas atsargesnis ar 
lvirtesnių kojų, neklupo ir, mane keldamas, vis kalbėjo: 

— Jei ponas profesorius pasistengtų plačiau statyti kojas, 
jam būtų lengviau išlaikyti pusiausvyrą. 

Įsiropštęs į kyšulio keterą, aš pamačiau plačią sniego lygu- 
mą, kurioje juodavo lamsūs vėplių kūnai. Gyvuliai žaidė. Mau- 
rojimu Jie reiškė džiaugsmą, ne pyktį. 

Kūno forma ir galūnių išdėstymu vėpliai labai primena ruo- 
nius. Bet apatiniame žandikaulyje jie neturi ilčių ir priekinių 
dantų, o viršutinės jų iltys sudaro du smogtuvus po ašluonias- 
dešimt centimetrų ilgio ir po trisdešimt tris centimetrus aplink, 
matuojant palei pat šaknis. Vėplio iltis daug tvirtesnė už dramb- 
lio, kaulas mažiau pageltonuoja, todėl labiau vertinamas. Dėl 
tų brangių ilčių vėpliai medžiojami taip grobikiškai, kad vei- 
kiai jie bus išmušti visi aliai vienas, Medžiotojai žudo be ato- 
dairos ir pateles, ir jauniklius, išnaikindami kasmet daugiau 
kaip keluris tūkstančius vėplių. 

Eidamas pro luos įdomius gyvulius, aš galėjau ik valiai jų 
prisižiūrėti. Vėpliai ramiai miegojo. Jų oda stora, raukšlėta, 
vilna rusvos spalvos, trumpa ir nelabai tanki. Kai kurie turėjo 
ketvertą metrų ilgumo. Čionykščiai vėpliai ramesni už šiauri- 
nius savo gentainius ir neišstatinėja sargybinių savo stovyklos 
apsaugai. 

Prisižiūrėjęs vėplių, aš pradėjau galvoti apie grįžimą į lai- 
vą. Buvo vienuolikta valanda. Jei kapitonas Nemas ras gali- 
mumą nustatinėti koordinates, aš norėjau dalyvauti šiame dar- 
be. Bet turėjau maža vilties, kad saulė vis dėlto pasirodys. 
Debesys ištisai buvo užkloję dangų. Pavydus šviesulys, rodės, 
nenorėjo pažvelgti į šį užgintą Žemės rutulio kampelį! 

Vis dėlto aš nusprendžiau grįžti į „Nautilių“. Mes patraukė- 
me siauru laku, juosiančiu kalno uolos viršūnę. Pusę dvylik- 
tos priėjome tą vietą, kur buvome išlipę į krantą. Aš tuoj pa- 
mačiau kapitoną Nemą. Jis stovėjo ant bazalto uolos. Astrono- 
miniai prietaisai buvo sustatyti prie jo. Jis žvelgė į šiaurinę 
horizonto pusę, kur luo metu saulė skriejo pailga savo spi- 
rale, 

Aš tylėdamas atsistojau šalia kapitono. Atėjo vidurdienis, 
bet saulė, kaip ir vakar, nesirodė. 

Mus lydėjo nesėkmė. Nustatyti koordinates vėl nepavyko. 
Jei ir rytoj per pietus saulė nepasirodys, teks atsisakyti mė- 
ginimo nustatyti, kur esam. 

Šiandien kovo 20-oji. Rytoj, kovo 21-ąją, diena susilygins 
su naktimi, ir, jei neimsime dėmesin spindulių lūžimo, saulė 
pasislėps už horizonto ir prasidės ilga poliarinė naktis. Nuo 
tada, kai diena susilygina su naktimi, rugsėjo mėnesį, saulė, 
patekėjusi ties šiaurės horizontu, ligi gruodžio 21-osios dienos 
kyla dangaus skliautu vis ilgėjančiomis spiralėmis. Šiuo vasa- 
ros periodu šiaurinėse srityse ji vėl pradeda artėti prie hori- 
zonto ir rytoj, gal būt, mums pasiųs paskutinį savo spindulį, 

Savo būgštavimus aš pasakiau kapitonui Nemui. 

— Jūsų teisybė, pone Aronaksai,— tarė jis.— Jei rytoj man 
nepavyks nustatyti saulės aukščio, tai šią operaciją turėsiu 
atidėti šešiems mėnesiams. Bet, jei rytoj vidurdienį saulė pa- 
sirodys, man bus ypač lengva nustatyti jos aukštį, kadangi al- 
sitiktinumas mus atvedė į šias jūras prieš pat susilyginant die- 
nai su naktimi! 

— Na ir ką gi? 

— Sunku tiksliai nustalyti saulės aukštį, kada ji brėžia 
pailgą spiralę. Prietaisų parodymai tokiais atvejais ne visada 
būna tikslūs. 

— O kaip jūs padarysit rytoj? 

— Aš pavartosiu chronometrą,— atsakė kapitonas Nemas.— 
Jeigu rytoj, kovo dvidešimt pirmąją, saulės diskas vidurdienį, 
turint omeny spindulių lūžimą, perkirs tiksliai pusiau horizonto 
liniją, tai tas rodys, kad esame pačiame Pielų ašigalyje! 

— Ak, mat kaip!— tariau.— Bel vis dėlto šitokio būdo nega- 
lima laikyti matematiškai tiksliu, kadangi tas momentas, kai 
diena susilygina su naktimi, nesutampa su vidurdieniu. 

— Be abejojimo, pone, bet klaida bus gal tik koks šimtas 
metrų. Bet tai mums neturi jokios reikšmės. Taigi iki ryt- 
dienos! 

Kapitonas Nemas grįžo į laivą. Ligi penktos valandos vaikš- 
čiojome po krantą, dairėmės, šnekučiavomės, klasifikavome, 
Nieko įdomaus nepasitaikė aptikti, nebent pingvino kiaušinį, 
įsidėmėtiną dėl savo didumo. Retenybių mėgėjas, daug negal- 
vodamas, už jį būtų davęs tūkstantį frankų. Mėlynos spalvos, 
išraižytas kažkokiais į hieroglifus panašiais ženklais, jis buvo 
įdomi retenybė. Kiaušinį įteikiau Konseliui, ir šis laimingai 
atgabeno jį, kaip brangią kinų vazą, į „Nautilių“. 

Aš įdėjau tą retenybę į vieną muziejaus vitriną. Paskui 
skaniai pavakarieniavome. Vakarienei buvo patiektos ruonio 
kepenys, skoniu primenančios šviežius kiaulės lašinius. Pava- 
karieniavęs nuėjau gulti, nepamiršdamas, kaip indas, paprašyti 
spindulingąjį šviesulį malonės, 

Kitą dieną, kovo 21-ąją, penktą valandą ryto išėjau į denį. 
Kapitonas Nemas jau buvo čia. i 
— Dangus truputį švaistosi,— tarė jis.— Yra vilties. Po pus- 

ryčių kilsime į krantą. Išsirinksime patogią vietą stebėjimui. 

Kai viskas buvo sutarta, nuėjau pas Nedą Lendą. Aš norė- 
jau ji pasiimti sų savimi. Nors ir kaip jį įkalbinėjau, atkaklu- 
sis kanadietis atsisakė eiti drauge. Aš pastebėjau, kad jo me- 
lancholija ir suirzimas didėja kas dieną. Beje, šiomis aplinky- 
bėmis jo užsispyrimas mane ne per daug nuvylė. Krante buvo | 

labai daug ruonių, ir nevertėjo be reikalo į pagundą vesti 
nepataisomą mūsų medžiotoją! 

Po pusryčių išėjau į krantą. Nakčia „Nautilius“ buvo nu- 
plaukęs dar keletą mylių. Dabar jis stovėjo atviroje jūroje, per 
visą mylią nuo kranto, kuriame stypsojo aukšta kalno viršūnė, 
iškilusi keturis ar penkis šimtus metrų. Valtyje, be manęs, bu- 
“ vo kapitonas Nemas, du vyrai iš įgulos ir nesudėtingi prietai- 
sai: chronometras, žiūronas ir barometras. 

Plaukdami į krantą, sutikome daugybę banginių, priklau- 
sančių trims pagrindinėms rūšims, gyvenančioms pietų jūrose: 
paprastasis, arba Arkties angliškasis banginis, neturintis nuga- 
rinio peleko, banginis kuprius raukšlėtu pilvu, plačiais balzga- 
nais pelekais lyg sparnais, bet vis dėlto ne sparnuotis, ir dry- 
žuotasis, rusvai geltonas, judriausias iš visų banginių. Tai la- 
bai stiprus gyvulys, girdimas iš toli, kai švirkščia oro ir garo 
stulpus tarsi dūmų kamuolius. Ištisos bandos žinduolių laigė 
ramiuose vandenyse, ir aš supratau, kad Antarktikos ašigalio 
baseinas — tikras prieglobstis banginiams, kurie taip negailes- 
tingai naikinami. 

Dar aš pastebėjau ilgas balkšvas virtinėles salpų iš apval- 
kalinių grupės ir ant-bangų besisupančias dideles medūzas. 

Devintą valandą priplaukėme prie kranto. Dangus prasi- 
švaistė. Debesys nuėjo į pietus. Šalti vandenys nusimetė rūko 
skraistę. Kapitonas Nemas nudrožė liesiai į kalno viršūnę, jo 
nužiūrėtą savajai observatorijai. Kopti į stalų šlaitą per aštrias 
lavos ir pemzos skeveldras, kvėpuoti oru, prisotintu sieros ga- 
rų, kuris veržėsi pro plyšius iš vulkaninės kilmės kalnų, buvo 
labai sunku. Nors kapitonas turėjo būti atpratęs vaikščioti že- 
me, jis į stačiausias uolas ropštėsi taip vikriai, kad jam ga- 
lėjo pavydėti Pirėnų stimų medžiotojas. Aš vos spėjau pas- 
kui jį. 

Dvi valandas lipome į kalno viršūnę porfyro ir bazalto uo- 
lų kyšuliais. Iš to aukščio, kuriame stovėjome, žvilgsnis aprėpė 
atvirą jūrą ligi pat horizonto, šiaurinėje pusėje ryškiai api- 
brėžto ištisinių ledų juostos. O viršum mūsų spindėjo ryškiai 
mėlynas dangus be jokio debesėlio! Tarsi ugnies rutulys, pu- 
siau perkirstas horizonto ašmenų, šiaurėje pasirodė saulės dis- 
kas! Iš vandens gelmių tryško šimtai nuostabiausių fontanų. 
Tolumoje — „Nautilius“ lyg koks užmigęs banginis. O užpa- 
kalyje mūsų, į pietus ir rytus, — neaprėpiama žemė, chaotiškai 
suvirtusios uolos ir ledai! 

Užsiropštęs į kalno viršūnės smailumą, kapitonas Nemas rū- 
pestingai barometru išmatavo jo aukštį nuo jūros lygio, kad 
vėliau pagal šiuos duomenis galėtų koreguoti savo stebėjimus. 

Be ketvirčio dvyliktą saulė, kurią matėme tik dėl refrakci- 
jos, nelyginant auksinis diskas išplaukė iš kilapus horizonto ir 
metė paskutinį savo spindulį į šį tuščią žemyną, į šiuos vandė- 
nis, kurių dar nebuvo raižęs nė vienas laivas! 

Kapitonas Nemas, pasiėmęs žiūroną su veidrodžiu, kompen- 
suojančiu regos paklaidą dėl spindulių lūžimo, stebėjo šviesulį, 
kuris artėjo prie horizonto, brėždamas pagal diagonalę pailgą 
lanką. Aš laikiau chronometrą. Mano širdis tankiai plakė. Jei 
momentas, kada pusė saulės disko pasislėps už horizonto, su- 
taps su vidurdieniu, vadinasi, mes esame pačiame ašigalyje! 

— Vidurdienis!— šūktelėjau aš. 

— Pietų ašigalis!— iškilmingai tarė kapitonas Nemas, duo- 
damas man žiūroną. Aš žvilgtelėjau pro jį: saulės diską ly- 
giai pusiau buvo perkirtęs horizontas, 

Paskutiniai saulės spinduliai auksino uolos viršūnę, o nak- 
ties šešėliai jau gulė ant jos šlaitų, 

Ta akimirką kapitonas Nemas, padėjęs man ant peties ran- 
ką, larė: 

— Tūkstantis šešiašimtaisiais metais olandas Gerikas, neša- 
mas srovių ir audrų, pasiekė šešiasdešimt ketvirtąjį laipsnį pie- 
tų platumos ir atrado Pietų Škotijos salas. Tūkstantis septyni 
šimtai septyniasdešimt trečiaisiais metais, sausio seplynioliktą- 
ją, garsusis kapitonas Kukas, plaukdamas pagal trisdešimt aš- 
tuntąjį meridianą, pasiekė šešiasdešimt septintąjį laipsnį tris- 
dešimt septintą minutę platumos, o tūkstantis septyni šimtai sep- 
tyniasilešimt ketvirtaisiais metais sausio trisdešimtąją ties šim- 
tas devintuoju meridianu — septyniasdešimt pirmąjį laipsnį pen- 
kioliktąją minutę platumos. Tūkstantis aštuoni šimtai devynio- 
liktaisiais metais rusų tyrinėtojas Belinshauzenas atsidūrė ties 
šešiasdešimt devintąja lygiagrete, o tūkstantis aštuoni šimtai 
dvidešimt pirmaisiais metais — lies šešiasdešimt šeštąja ir šim- 
tas vienuoliktuoju laipsniu vakarų Ilgumos. Tūkstantis aštuoni 
šimtai dvidešimtaisiais metais anglas Branslildas pasiekė še- 
šiasdešimt penktąjį laipsnį. Tais pačiais metais amerikietis Mo- 
relis, kurio pasakojimais, beje, reikia abejoti, kildamas ke- 
turiasdešimt antruoju meridianu, septyniasdešimt laipsnių ke- 
turiolika minučių platumoje atrado laisva nuo ledų jūrą. Tūks- 
tantis aštuoni šimtai dvidešimt penktaisiais metais anglas Poue- 
lis per ledus negalėjo siekti toliau, kaip šešiasdešimt antrąjį 
laipsnį. Tais pačiais metais paprastas ruonių medžiotojas, ang- 
las Vedlas, trisdešimt penktuoju meridianu pakilo ligi septy- 
niasdešimt antrojo laipsnio keturiolikos minučių platumos ir 
trisdešimt šeštuoju meridianu ligi septyniasdešimt ketvirtojo 
laipsnio penkiolikos minučių platumos. Tūkstantis aštuoni šim- 

tai dvidešimt devintaisiais metais anglas Forsteris, „Šanteklero“ 
kapitonas, ties šešiasdešimt trečiuoju laipsniu dvidešimt šešios 
minutės platumos ir šešiasdešimt šeštuoju laipsniu dvidešimt 
šešios minutės ilgumos atrado Antarkties žemyną. Tūkstantis 
aštuoni šimtai Lrisdešimt pirmaisiais metais vasario pirmą dieną 
anglas Biskojus šešiasdešimt aštuonių laipsnių penkiasdešimt 
minučių platumoje atrado Enderbio žemę, tūkstantis aštuoni 
šimtai trisdešimt antraisiais metais vasario penktą dieną še- 
šiasdešimt septynių laipsnių platumoje — Adelaidos žemę ir dvi- 
dešimt pirmąją vasario šešiasdešimt keturių laipsnių keturias- 
dešimt penkių minučių platumoje — Grechemo žemę. Tūkstan- 
tis aštuoni šimtai trisdešimt aštuntaisiais metais prancūzas Diu- 
monas Diurvilis, šešiasdešimt dviejų laipsnių penkiasdešimt sep- 
tynių minučių platumoje sulaikytas vientiso ledo, atrado Liud- 
viko Pilypo žemę; po dvejų metų, sausio dvidešimt pirmąją, 
tas pats Diumonas Diurvilis ties šešiasdešimt šeštuoju laipsniu 
trisdešimt minučių alrado Adelės salą, 0 po aštuonių dienų 
ties šešiasdešimt ketvirtuoju laipsniu keturiasdešimt minučių — 
Klaranso krantą. Tūkstantis aštuoni šimtai trisdešimt aštuntai- 
siais metais anglas Vilksas ties šimtuoju meridianu pasiekė 
šešiasdešimt devintąją lygiagretę. Tūkstantis aštuoni šimtai tris- 
dešimt devintaisiais metais Belenis prie poliarinio rato atrado 
Sabrino žemę. Pagaliau tūkstantis aštuoni šimtai keturiasde- 
šimt antraisiais metais anglas Džeimsas Rosas sausio dvylik- 
tąją, plaukdamas „Erebuso“ ir „Teroro“ laivais, septyniasdešimt 
šešių laipsnių penkiasdešimt šešių minučių platumoje ir šimto 
septyniasdešimt vieno laipsnio septynių minučių ilgumoje atra- 
do Viktorijos žemę; to pat mėnesio dvidešimt trečią dieną jis 
priplaukė septyniasdešimt ketvirtąją lygiagretę, patį tolimiau- 
sią tašką, kuris lig tol buvo pasiektas; dvidešimt septintą dieną 
jis jau buvo prie septyniasdešimt šeštojo laipsnio ir aštuntos 
minutės; dvidešimt aštuntą dieną — prie septyniasdešimt septin- 
tojo laipsnio ir trisdešimt antros minutės; vasario antrąją — 
prie septyniasdešimt aštuntojo laipsnio ir ketvirtos minutės. 
Tūkstantis aštuoni šimtai keturiasdešimt antraisiais metais jis 
vėl išplaukė į Antarktiką, bet nenusigavo toliau, kaip ligi sep- 
tyniasdešimt pirmojo laipsnio platumos. Aš, kapitonas Nemas, 
tūkstantis aštuoni šimtai šešiasdešimt aštuntųjų metų kovo dvi- 
dešimt pirmąją ties devyniasdešimtuoju laipsniu pietų platumos 
pasiekiau Pietų ašigalį ir ėmiau valdyti šią Žemės rutulio dalį, 
lygią vienai šeštajai visų žinomų žemynų. 
— Kieno vardu, kapitone? 
— Savo paties vardu! 


20 Z. Vernas 


Taręs šiuos žodžius, jis išskleidė juodą vėliavą su išsiūta 
auksine raide „N“. 

Paskui, kreipdamasis į dienos šviesulį, metantį paskutinį sa- 
vo spindulį į jūros platybes, sušuko: 

— Būk pasveikinta, saule! Slėpkis, spindulingasis šviesuly! 
Nusileisk už šių laisvųjų vandenų ribos, ir tegul poliarinė nak- 
tis apgaubia tamsa naująsias mano valdas! 


PENKIOLIKTASIS SKYRIUS 


ATSITIKTINĖ KLIŪTIS AR NELAIMINGAS ĮVYKIS 


Kitą dieną, kovo 22-ąją, šeštą valandą ryto buvo pradėta 
ruoštis išplaukti. Paskutiniai sambrėškio atšvaitai geso nakties 
tamsoje. Šaltis stiprėjo. Be galo skaisčiai spindėjo žvaigždės. 
Dangaus zenite tviskėjo poliarinė Antarktikos žvaigždė — nuo- 
stabusis Pietų Kryžius. 

Termometras rodė dvylika laipsnių šalčio, bet vėjas, kas- 
kart vis peršesnis, skaudžiai žnaibė veidą. Laisvame vandenų 
paviršiuje vis daugiau telkėsi lyčių. Jūra tuoj galėjo apsidengti 
ledu. Daugybė juosvų dėmių jos paviršiuje rodė, kad netrukus 
susidarys ledas. Matyt, Pietų ašigalio baseinas, šešis žiemos mė- 
nesius sukaustytas ledo, šiuo metu buvo visai neįplaukiamas. 
Ką beliko daryti banginiams, atėjus žiemai? Be abejo, panėrę 
po ledų grūstimis, jie keliavo ieškoti patogesnių vietų. Gi ruo- 
niai ir vėpliai, pratę gyventi labai atšiauriomis sąlygomis, pa- 
silieka čia, ant ledo nuklotų pakrančių. Tie gyvuliai turi įgimtą 
gebėjimą ledo laukuose kirsti eketes ir neduoda joms užšalti. 
Kai jiems reikia pakvėpuoti, plaukia prie savo orlaidžių, o kai 
paukščiai, vejami šalčių, išskrenda į šiaurę, ruoniai ir vėpliai 
lieka vieninteliai šeimininkai Pietų ašigalio žemyne. 

Tuo tarpu į rezervuarus buvo leidžiamas vanduo; „Nauti- 
lius" pamažu ėmė grimzti. Pasiekęs tūkstančio pėdų gylį, jis 
sustojo. Sraigtas ėmė suktis, ir „Nautilius“ penkiolikos mylių 
per valandą greičiu leidosi tiesiai į šiaurę. Atėjus vakarui, jis 
jau nėrė po storais ledo lyčių šarvais. Dėl atsargumo langai 
salone buvo užsklęsti langinėmis, nes laivas atsitiktinai galėjo 
trenktis į ledo luitą. Todėl aš visą tą dieną praleidau švariai 

perrašinėdamas savo pastabas. Dabar galvojau vien tik apie 
ašigalį. Pagaliau mes pasiekėme tą neprieinamą tašką, pasie- 
kėme laimingai, nesuvargę, tartum plaukiojantis mūsų vagonas 
būtų riedėjęs lygiais geležinkelio bėgiais. Ir štai dabar jau pra- 
sidėjo mūsų kelias atgalios. Ar ir ši kartą patirsiu tiek pat 
nuostabių dalykų? Aš manau, kad taip ir bus, nes povandeni- 
nių stebuklų atsargos begalinės! Prieš penkis su puse mėnesio 
lemtis mus nubloškė į „Nautilių“; mes nuplaukėme keturiolika 
tūkstančių mylių, per tą laiką sukorę nuotolį, ilgesnį, negu 
Žemės rutulio pusiaujas; o kiek visokių nuotykių, ir baisių, ir 
įdomių, šią mūsų kelionę padarė tisiog stebuklingą: medžioklė 
povandeniniuose miškuose prie Krespo, laimingas išsigelbėjimas 
Toreso sąsiauryje, koralinė koplyčia, perlų žūklė prie Ceilono, 
Arabijos tunelis, Santorino žiburiai, aukso lobiai Vigo įlankoje, 
Atlantida, Pietų ašigalis! Visą naktį šie prisiminimai vienas po 
kito šmėkščiojo mano vaizduotėje ir nė valandėlės nedavė ra- 
mybės mano smegenims. 

Trečią valandą nakties mane pabudino kažkoks baisus su- 
krėtimas. Aš pakilau savo patale ir ėmiau klausytis, bet staiga 
buvau išmestas į vidurį kajutės. Buvo aišku, kad ,„„Nautilius“ 
į kažką atsitrenkė ir smarkiai pakrypo. Ramstydamasis ranko- 
mis į koridorių sienas, aš pagaliau išsiropščiau į saloną, apšvies- 
tą aukštutinės šviesos. Visi baldai buvo apvirtę. Laimė, stik- 
linės spintos, savo apačiomis tvirtai pritaisytos prie grindų, sto- 
vėjo vietoje, Paveikslai ant dešiniosios sienos kabojo vertika- 
liai, prisispaudę prie apmušalų, o paveikslų ant kairiosios sie- 
nos apatiniai kraštai atsiknoję per visą pėdą. Vadinasi, „„Nau- 
tilius" pakrypo ant dešiniojo šono ir stovėjo toje padėtyje. Vi- 
duje laivo neaiškiai girdėjosi kažkieno balsai ir žingsniai. Bet 
kapitonas Nemas nesirodė. Tą akimirką, kai buvau beeinąs iš 
salono, pamačiau Nedą Lendą ir Konselį. 

— Kas atsitiko?— paklausiau. 

— O aš to palies norėjau jūsų paklausti, — atsakė Konselis. 

— Tūkstantis velnių! sušuko kanadietis — Aš gerai žinau, 
kas atsitiko! „Nautilius“ į kažką atsitrenkė ir, sprendžiant iš 
tos padėties, kurioje jis dabar yra, vargu ar taip lengvai išsi- 
kapstys, kaip jam tai pavyko Toreso sąsiauryje. 

— O ar jis dabar vandens paviršiuje? — paklausiau aš. 

— Nežinome,— atsakė Konselis. 

— Visa tai galima lengvai išsiaiškinti, — atsakiau. 

Aš pažiūrėjau į manometrą. Be galo nustebau, pamatęs, kad 
jis rodo trijų šimtų šešių dešimčių metrų gylį. 

— Ką tai reikštų?— sušukau. 

— Reikia paklausti kapitoną Nemą,— tarė Konselis. 


— O kur jį galėtume rasti?— paklausė Nedas Lendas. 

— Einam su manim, — pasiūliau savo draugams, 

Mes išėjome iš salono. Bibliotekoje nieko nebuvo. Aš pasa- 
kiau, kad, mano nuomone, kapitonas Nemas tikriausiai būsiąs 
vairininko kabinoje. Geriausia buvo palaukti. Mes sugrįžome 
į saloną. Nors kanadietis visaip priekaištavo ir ieškojo visokių 
priekabių, aš tylėjau. Jis turėjo visišką laisvę karščiuotis. Nie- 
ko neatsakydamas, daviau jam progą iki soties išgiežti savo 
pyktį. 

Taip praėjo apie dvidešimt minučių; tuo tarpu, kai stengė- 
mės nugirsti bent menkiausią garsą „Nautiliaus“ viduje, staiga 
įėjo kapitonas Nemas. Matyt, jis mūsų nepastebėjo. Jo veidas, 
paprastai visada ramus, šį kartą rodė aiškų nerimą. Jis tylėda- 
mas pasižiūrėjo į kompasą, į manometrą, paskui pridėjo pirštą 
prie kažkokio taško žemėlapyje, toje jo dalyje, kuri vaizdavo 
Pietų vandenyną. 

Nenorėjau jam trukdyti. Bet, kai jis po kelių minučių atsi- 
gręžė į mane, prabilau tais pačiais žodžiais, kuriuos jis pasakė 
dar tada, kai plaukėme Toreso sąsiauriu, ir paklausiau: 

— Kas čia būtų, kapitone,— atsitiktinė kliūtis? 

— Ne, šį kartą nelaimingas įvykis,— atsakė jis. 

— Didelė nelaimė? 

— Gal ir didelė. 

— Pavojus gresia? 

— Ne, 

„Nautilius“ užplaukė ant seklumos? 

— "Taip: 

— O tai įvyko dėl?.. 

— Dėl gamtos išdaigos, bet ne dėl žmonių kaltės. Manevruo- 
dami nepadarėme nė vienos klaidos, bet ne mūsų valioje kont- 
roliuoti pusiausvyros dėsnį. Galima nepaisyti žmonių įstatymų, 
bet neįmanoma priešintis gamtos dėsniams. 

Labai keistą laiką išsirinko kapitonas Nemas filosofiniams 
savo apmąstymams. Bet blogiausia, kad jo atsakymas man nie- 
ko nepaaiškino, 

— Ar negalėčiau sužinoti, — paklausiau — kokios priežastys 
sukėlė šį nelaimingą įvykį? 

— Didžiulis ledo luitas, visas kalnas, apsivertė — atsakė ka- 
pitonas Nemas.— Kai ledkalnio pagrindą paplauna šiltesni van- 
dens sluoksniai arba sutrupa ledo lytys, tolydžio daužydamosi 
viena į kitą, svorio centras pakyla aukščiau, ir tuo atveju ledo 
kalnas apvirsta pagrindu į viršų. Taip ir dabar atsitiko, Vienas 
toks ledo luitas apsivertė ir stuktelėjo „„Nautiliui“, sustojusiam 
po vandeniu, Paskui nučiaužė jo korpusu, su milžiniška jėga 

jį pakėlė, išmetė į viršų, kur vandens sluoksnis nebe toks sūd- 
rus, ir „Nautilius“ dabar čia guli, pakrypęs ant šono. 

— O gal galima išvaduoti „Nautilių“, iš rezervuarų išsiur- 
bus vandenį ir grąžinus jam pusiausvyrą? 

— Tai mes ir darome. Jūs palite girdėti, kaip dirba siurb- 
liai. Pasižiūrėkite į manometrą. Jis rodo, kad „Nautilius“ kyla, 
bet kartu su juo kyla ir ledo kalnas, o kol kuri nors kliūtis ne- 
sutrukdys jam kilti, mūsų būklė pasiliks tokia pat. Ir iš tikrųjų 
„Nautilius“ vis buvo pakrypęs ant dešiniojo šono. Žinoma, jei 
ledo kalnas nustotų judėjęs, „Nautilius“ grįžtų į normalią pa- 
dėtį. Bet kas dabar galėjo užtikrinti, kad neįstrigsime į viršuti- 
nes ledo sangrūdas ir nebūsime sutriuškinti dviejų ledo masy- 
vų? 

Aš susirūpinau dėl galimų tokios padėties pasekmių. Kapi- 
tonas Nemas vis stebėjo manometrą. Nuo to momento, kai už- 
virto ledkalnis, „„Nautilius“ jau buvo pakilęs apie šimtą pen- 
kiasdešimt pėdų, bet nukrypimo kampas nuo statmenos linijos 
liko tas pats. 

Staiga pajutome, kad laivo korpusas truputį sujudėjo. Ma- 
tyt, „Nautilius“ ėmė pamažu atsitiesti. Ant salono sienos ka- 
bantys daiktai ėmė įgauti vis normalesnę padėtį, o sienų plokš- 
tumos — artėti prie statmenos linijos. Nė vienas netarėme nė 
žodžio. 

Su plakančiomis širdimis mes matėme, mes jautėme, kaip 
„Nautilius"“ atsitiesia. Grindys pamažu grįžo į horizontalią pa- 
dėtį. Praėjo dešimt minučių. 

— Pagaliau mes stovime tiesiai!-— sušukau. 

— Taip,— tarė kapitonas, eidamas salono durų link. 

— O ar kilsime į paviršių? — paklausiau. 

— Žinoma, — atsakė kapitonas.— Kai tik vandens rezervua- 
rai ištuštės, „„Nautilius“ iškils į jūros paviršių. 

Kapitonas išėjo, ir netrukus pajutau, kaip, matyt, jam įsa- 
kius, laivas nustojo kilęs. Ir čia buvo teisingai padaryta. „„Nau- 
tilius" veikiai būtų galėjęs atsitrenkti į apatinę ledujų dalį, t0- 
dėl buvo geriausia jį laikyti vandens sluoksnyje tarp viršutinių 
ir apatinių ledų. 

— Laimingai išsisukome!— tarė Konselis, 

— Taip. Mus galėjo sutraiškyti ledo masyvai arba mažų ma- 
žiausiai aplamdyti, Tokiu atveju būtume negalėję papildyti oro 
atsargų, o tada... Taip, mes laimingai išsisukome. 

— Jei tai jau būtų viskas!— burbtelėjo Nedas Lendas. 

Nenorėjau tuščiai ginčytis su kanadiečiu ir nieko neatsa- 
kiau. Tuo tarpu atsivėrė langinės, ir pro stiklus plykstelėjo iš- 
orinė šviesa. 

Kaip ir sakiau, aplinkui buvo vanduo, bet abipus, gal už 
dešimties metrų, stūksojo ledo sienos. Iš viršaus ir iš apačios — 
tokios pat sienos. Viršuje tarsi milžiniškos lubos driekėsi ledo 
sangrūda; 0 apačioje apsivertusi lytis, šliauždama aukštyn, šo- 
ninėse laivo sienose pagaliau rado du atramos taškus, kurie 
ją ir laikė šioje padėtyje. „Nautilius“ dabar buvo ledo tunelyje 
apie dvidešimt metrų pločio, pilname stovinčio vandens; jis 
galėjo lengvai išeiti iš jo, pasistūmėdamas pirmyn arba atgal, 
o paskui, nugrimzdęs kelis šimtus metrų gilyn, surasti laisvą 
kelią po ledų lauku. Švytinčios lubos užgeso, bet visas salonas 
dar spindėjo nuo aplinkinės koncentruotos šviesos. Dėl atspin- 
dėjimo ypatumų ledo sienos su nepaprasta jėga žėrė į tunelio 
vidų „Nautiliaus“ prožektoriaus šviesas. Aš bejėgis žodžiais ap- 
sakyti Voltos lanko šviesos efektus, nes kiekvienas ledo luitas, 
kiekvienas kampas, kiekviena briauna, kiekviena plokštuma at- 
spindėjo ypatingą šviesą, pagal tai, koks buvo ledo plyšių po- 
būdis. Tai buvo tartum akinamų brangakmenių kasyklos, kur 
mėlyna safyrų šviesa maišėsi su žaliais smaragdų spinduliais. 
Neapsakomai švelnūs opalo tonai krito tai čia, tai ten tarp 
liepsnojančių, tartum tikrų, lyg ugnis degančių briliantų, taip 
tviskančių, kad raibo akys. Prožektoriaus šviesos galia padidėjo 
bent šimtą kartų, kaip kad sustiprėja lempos šviesa, sklindanti 
pro stiklinius švyturio lęšius. 

— Koks gražumas! Koks gražumas!-— sušuko Konselis, 

— Taip, —tariau aš, — žavingiausias reginys. 

— Taip, tūkstantis velnių! atsiliepė Nedas Lendas— Tai 
be galo puiku! Aš tiesiog siuntu, kad turiu tai pripažinti. Tie- 
siog pasakiškas reginys. Bet jis mums gali brangiai atsieiti. 
O jei jau sakyti viską, kaip yra, tai mes žiūrime į tokias 
grožybes, kurias dievas uždraudė žmonėms matyti! 

Nedas sakė tiesą. Viskas buvo pernelyg gražu. Staiga Kon- 
selis sušuko, ir aš nejučiom atsigręžiau. 

— Kas atsitiko? — paklausiau. 

— Užsimerkite! Nežiūrėkite! 

Ir, tai sakydamas, Konselis delnais užsidengė akis. 

— Bet kas gi tau, mielas vaike? 

— Aš nieko nebematau, aš apakau! 

Prieš savo valią aš pažvelgiau į stiklinio lango paviršių, ir 
mano akys negalėjo iškęsti ugninio jų spindesio. 

Aš supratau, kas atsitiko. „Nautilius“ pajudėjo į priekį ir 
plaukė labai dideliu greičiu. Viskas aplinkui — ledo sienų pa- 
viršius ir taškeliai, iki šiol ramiai mirguliavę, virto dryžiais, 
tviskančiais kaip žaibai. Miriadai ledo briliantų virto viena ug- 

nies jūra. „Nautilius“, varomas savo sraigto, lėkė apgaubtas 
žaibų! 

Stikliniai salono langai užsidarė, bet mes stovėjome, delnais 
prisidengę akis, apmarkusias nuo koncentruotos šviesos blikų, 
mirgančių prieš saulės spindulių stipriai suerzintą akies tink- 
lainę, Reikėjo tam tikro laiko, kad vėl akims grįžtų paprastas 
gebėjimas matyti. 

Pagaliau nuleidome rankas. | 

— Garbės žodis, niekad nebūčiau patikėjęs,— prabilo Kon- 
selis. 

— O aš ir dabar dar netikiu!— atsakė kanadietis. 

— Kai sugrįšime į Žemę, išpaikinti tokių gamtos stebuk- 
„ lų, — kalbėjo Konselis,— kaip mums atrodys skurdūs mūsų kon- 
tinentai ir menki žmogaus rankų kūriniai! Ne! Pasaulis, kuria- 
me gyvena žmonės, nėra mūsų vertas. 

Šie žodžiai flamando lūpose rodė, kaip didžiai buvome su- 
žavėti. Bet ir šį kartą kanadietis pasistengė mus perlieti šaltu 
vandeniu. 

— „Pasaulis, kuriame gyvena žmonės“|— pakartojo jis, lin- 
guodamas galvą.— Būkite ramus, Konseli, ten daugiau negrį- 
šime. 

Išmušė penktą valandą ryto. Tą akimirką „Nautilius“ sudavė 
priekiu į kažką kieta. Aš sumojau, kad jis atsitrenkė į ledo 
luitą. Tikriausiai tai atsitiko dėl manevravimo klaidos, o tokia 
klaida galėjo pasitaikyti, nes povandeninis tunelis, prigriozdy- 
tas ledų, buvo nelengvas kelias laivui. Aš maniau, kad kapito- 
nas Nemas aplenks tokias kliūtis, kaitaliodamas kryptį ir su- 
kinėdamasis tunelio vingiais. Juk negalėjo mums kelią pastoti 
neįveikiama užtvara. Ir vis dėlto, priešingai mano samprotavi- 
mams, „„Nautilius“ ėmė varytis atbulas. 

— Nejaugi plaukiame atgal?— paklausė Konselis. 

— Taip, — atsakiau, — tur būt, šia linkme tunelyje nėra an- 
gos. 


— Ką darysime? 

— Ogi viskas bus labai paprasta. Grįšime atgal ir išplauk- 
sime pro pietinę angą. Ir baigta! 

Taip kalbėdamas, aš pasistengiau apsimesti esąs labiau įsiti- 
kinęs, kad viskas baigsis sėkmingai, negu iš tikrųjų galvojau. 
Tuo tarpu „Nautilius“ vis didino atbulinę eigą ir, leisdamas 
į darbą kontrasraigtą, nešė mus atgal dideliu greičiu. 

— Tai jau gaišatis— tarė Nedas. 

— Kelios valandos šen ar ten, negi tai svarbu? — atsakiau. — 
Kad tik išplauktume! 


Keletą minučių vaikštinėjau iš salono į biblioteką ir atgal. 
Paskui atsisėdau ant sofos, paėmiau knygą ir, pats nejusdamas, 
ėmiau ją skaityti, 

Praslinko ketvirtis valandos. Priėjo Konselis ir paklausė: 

— Įdomią knygą skaitote? 

— Labai įdomią,-—- atsakiau. 

— Žinoma. Juk čia pono profesoriaus knyga. 

— Argi? 

Iš tikrųjų mano rankose buvo knyga: „Jūros gelmių pa- 
slaptys“. Nė nepagalvojau apie tai. Užverčiau knygą ir vėl 
ėmiau vaikštinėti. Nedas ir Konselis pakilo ir jau buvo be- 
išeiną. 

— Palaukite,— tariau, norėdamas juos sulaikyti. — Pabūkime 
visi drauge, kol išsikapstysime iš šių žabangų. 

— Kaip pageidausite,— atsakė Konselis, 

Praėjo dar kelios valandos. Aš vis žvilgčiojau į prietaisus 
salone ant sienos. Sprendžiant iš manometro, „Nautilius“ buvo 
trijų šimtų metrų gilumoje; kompasas vis dar rodė pietų kryp- 
tį, o lagas sukosi dviejų dešimčių mylių greičiu per valan- 
dą — nepaprastas greitis tokioje ankštumoje. Bet kapitonas Ne- 
mas žinojo, kad šiuo atveju joks greitis nebus per didelis, nes 
dabar minutės prilygo amžiams. 

Aštuntą valandą dvidešimt penkios minutės laivas antrą kar- 
tą atsitrenkė, dabar jau užpakaliu. Aš pabalau. Priėjo mano 
draugai. Aš suspaudžiau Konseliui ranką. Pažvelgėme į kits ki- 
tą, klausdami vienas antrą tik žvilgsniais, bet daug raiškiau, 
negu kad būtume savo mintį pasakę žodžiais. 

Tą valandėlę pasirodė kapitonas. Aš priėjau ir paklausiau: 

— Ir į pietus nėra kelio? 

— Taip. Ledo kalnas apsivertęs užtvėrė paskutinį išėjimą. 

— Mes uždaryti? 

— Taip. 


ŠEŠIOLIKTASIS SKYRIUS 


STYGIUS ORO 


Vadinasi, ir iš viršaus, ir iš apačios, ir iš visų pusių „Nauti- 
lius" užmūrytas aklinos ledo sienos. Mes tapome ledų sangrū- 
dos belaisviais! Kanadietis trinktelėjo į stalą didžiuliu kumš- 
čiu. Konselis tylėjo, o aš žiūrėjau į kapitoną. Jo veidas vis 

dar buvo šaltas. Jis stovėjo susidėjęs rankas ant krūtinės. Jis 
kažką svarstė. „Nautilius“ nejudėjo. 

Pagaliau kapitonas prabilo, 

— Ponai, — tarė jis — šioje būklėje, kurioje dabar atsidū- 
rėme, mirtis gali būti dvejopa. 

Šis nesuprantamas žmogus buvo panašus į matematikos pro- 
Iesorių, įrodinėjanti savo mokiniams teoremą, 

— Pirmas atvejis — būti sutriuškintiems, antras — mirti dėl 
stygiaus oro. Apie galimybę mirti badu aš nekalbu, nes „Nau- 
tiliaus" maisto atsargos veikiausiai mus pragyvens. Todėl pa- 
svarstykime tik dvi galimybės — būti sutriuškintiems arba už- 
dusti. 

— Dėl galimybės uždusti, — tariau,— tai to nėra ko bijoti, 
kadangi turime oro rezervuarus, pripildytus gryno oro. 

— Teisingai, — atsakė kapitonas,— bet mums jo užteks tik 
dviem dienom. Jau trisdešimt šešios valandos, kaip mes po 
vandeniu, oras ,Nautiliuje“ darosi vis sunkesnis, ir reikia jį 
atnaujinti. Per dvi paras suvartosime visas oro atsargas. 

— Tad, kapitone, išsivaduokime, kol praeis tos dvi paros, 

— Bent jau mėginsime tai daryti, prakirsdami mus supan- 
čią ledo sieną. 

— Į kurią pusę? 

— Tai parodys zondas. Aš nuleisiu ,„Nautilių“ ant apatinės 
ledo sienos, o mano vyrai, apsitaisę skafandrais, ledo dangą 
kirs ploniausioje vietoje. 

— O ar negalima atidaryti salono langinių? 

— Dabar tai nepavojinga. Mes stovime vienoje vietoje, 

Kapitonas Nemas išėjo. Pasigirdo šniokštimas, ir mes su- 
pratome, kad į rezervuarus leidžiamas vanduo. ,„Nautilius“ ėmė 
tyliai grimzti — iki to gylio, iki kurio buvo nugrimzdęs apati- 
nis ledo sluoksnis,— ir nusileido ant ledo pagrindo trijų šimtų 
penkiasdešimt metrų gilumoje. 

— Mano bičiuliai, — tariau,— padėtis sunki, bet aš pasiti- 
kiu jūsų narsa ir energija. 

— Žinoma, — atsakė man kanadietis — dabar ne toks laikas, 
kad imčiau kvaršinti jums galvą savo aimanom ir savo klausi- 
mais. Aš pasiryžęs viską padaryti, kad tik visi išsigelbėtume. 

— Gerai, Nedai,— pasakiau, paduodamas kanadiečiui ranką. 

— Pridursiu štai dar ką, — kalbėjo jis toliau, — aš puikiai 
valdau ir kirstuką, ir žeberklą, ir jei galiu kapitonui būti nau- 
dingas, tai aš jo paslaugoms. 

Aš palydėjau kanadietį į patalpas, kur „„Nautiliaus“ įgulos 
vyrai taisėsi skafandrais. Kapitonui pranešiau kanadiečio pasiū- 
lymą, ir jis, žinoma, jį priėmė. Kanadietis greitai apsivilko po- 

vandeninį kostiumą ir buvo pasiruošęs stoti į darbą kartu su 
savo žygio draugais. Kiekvienas jų nešė ant nugaros Rukeirolio 
aparatą su gryno oro rezervuarais. Tai buvo nemaža, bet būti- 
na paskola iš „Nautiliaus“ oro atsargų. Beje, šiuose elektros 
nutviekstuose vandenyse Rumkorfo lempos buvo nereikalingos. 

Kai tik Nedas persirengė, aš sugrįžau į saloną, kur langinės 
jau buvo atsklęstos, ir, atsistojęs šalia Konselio, ėmiau apžiūri- 
nėti aplinkinius ledus, ant kurių dabar laikėsi „Nautilius“, 

Po kelių minučių pamatėme, kaip ant ledo išlipo dvylika 
įgulos vyrų, jų tarpe ir Nedas, pats aukščiausias iš visų. Juos 
lydėjo kapitonas Nemas. 

Jis liepė pirma ištirti sieną zondais ir tuo būdu nustatyti 
angos kryptį, o tik paskui ją kirsti. Ilgi zondai ėmė smigti 
į šonines tunelio sienas; bet, įlindę penkiolika metrų, jie atsi- 
rėmė į kitą storą sieną. Mėginti brautis pro viršutinį ledo 
sluoksnį buvo beprasmiška, nes čia ledo sangrūdos į aukštį sie- 
kė daugiau kaip keturis šimtus metrų. Kapitonas Nemas liepė 
zonduoti apatinį sluoksnį. Paaiškėjo, kad čia nuo vandens mus 
skyrė tik dešimt metrų, nes toks buvo to ledo storumas. Dabar 
visas darbas buvo tik iškirsti iš jo tokį gabalą, kurio plotas 
būtų lygus „Nautiliaus“ piūvio plotui. Vadinasi, norėdami nu- 
sileisti žemiau už šį ledo lauką, būtinai turėjome padaryti tam 
tikro didumo angą, o dėl to reikėjo pašalinti šešis tūkstančius 
penkis šimtus kubinių metrų ledo. 

Tuojau pat buvo imtasi šių darbų, ir jie buvo varomi su 
didžiausiu atkaklumu. Užuot kirtus ledą prie pat „Nautiliaus",— 
o tai būtų apsunkinę darbą — kapitonas Nemas liepė nužymėti 
didžiulį apskritą griovį už aštuonių metrų nuo kairiojo „Nau- 
tilfaus“ šono. Po to visi dvylika vyrų vienu metu pradėjo 
skvarbyti griovį keliuose pažymėto apskritimo taškuose. Netru- 
kus į darbą stojo kirstuvai, sutartinai smigdami į ledo masę 
ir nuo jos atskeldami didelius luitus. Kadangi lyginamasis šių 
luitų svoris buvo mažesnis, tai jie tartum skriste skrido į aukš- 
tutinį tunelio skliautą, todėl jis iš viršaus ėmė tiek pat storėti, 
kiek plonėjo apačioje. Bet tai neturėjo reikšmės, jei apatinis 
sluoksnis tiek pat darėsi plonesnis. 

Po dviejų valandų sunkaus darbo Nedas pailso ir sugrįžo 
į saloną. Jį ir kitus jo draugus pakeitė nauji darbininkai; prie 
jų prisidėjome ir mudu su Konseliu. Mums vadovavo kapitono 
padėjėjas. Vanduo man pasirodė nepaprastai šaltas, bet netru- 
kus apšilau, dirbdamas su kirstuvu. Mano judesiai buvo visiškai 
laisvi, nors išorinis slėgimas siekė trisdešimt atmosferų. Padir- 
bęs dvi valandas ir sugrįžęs į saloną ko užkąsti ir truputį pa- 
ilsėti, aš pajutau, kokio didelio skirtumo esama tarp to oro, 

kurį gavau iš Rukeirolio aparato, ir tarp „Nautiliaus“ atmosfe- 
ros, kur jau buvo susikaupę daug anglies dvideginio. Dvi pa- 
ras oras nebuvo atnaujinamas, todėl žymiai susilpnėjo gyvy- 
binės jo savybės. O tuo tarpu per dvylika darbo valandų mes 
nukapojome nuo aprėžto paviršiaus vos vieno met. ?torumo 
sluoksnį, kitaip sakant, apie šešis šimtus kubinių metrų ledo. 
Sakysime, kad kas dvylika valandų atliksime tiek pat darbo, — 
tada prireiks dar keturių dienų ir penkių naktų, kol baigsime 
viską iki galo. 

— Keturių dienų ir penkių naktų!— pasakiau savo drau- 
gams.— O rezervuarų oro užteks tik dviem dienom. 

— Tai dar ne viskas — pridūrė Nedas Lendas,— juk, ištrū- 
kę iš to prakeikto kalėjimo, mes dar ilgai liksime uždaryti po 
ledo grūstimis be jokio ryšio su paviršiaus oru. 

Jis galvojo teisingai. Kas galėjo iš anksto pasakyti, kiek 
dar praeis laiko, kol išsivaduosime! Ar tik neužtrokšime anks- 
čiau, negu „Nautilius“ iškils į jūros paviršių? O gal jam lem- 
ta su visu kuo likti palaidotam šiose ledo kapinėse? Pavojus 
atrodė didelis. Bet visi žiūrėjome tiesiai jam į akis ir buvome 
pasiryžę vykdyti savo prievolę iki galo. 

Kaip ir maniau, per naktį mums pavyko nukapoti dar vie- 
ną metrą nuo didžiulės duobės dugno. Bet kitą rytą, apsi- 
vilkęs skafandru ir pavaikštinėjęs šitame sūdriame skystyje su 
temperatūra šešių —septynių laipsnių žemiau nulio!, aš paste- 
bėjau, kad šoninės sienos pamažu ėmė artėti. Nuo duobės toli- 
mesni vandens sluoksniai pradėjo užšalti. Atsiradus šiam nau- 
jam ir betarpiškam pavojui, kas beliks iš visų mūsų išsigelbė- 
jimo vilčių? Kaip sukliudyti šiai skystai terpei pavirsti į kietą 
masę, kuri beregint, kaip kokį stikliuką, sutraiškys „„Nautiliaus“ 
sienas? į 

Savo draugams aš nieko nesakiau apie šį naują pavojų. Ar- 
gi vertėjo gadinti žmonėms nuotaiką ir, gal būt, užgesinti tą 
energiją, kurią jie parodė, sunkiai dirbdami dėl bendro visų 
išsigelbėjimo? Bet, sugrįžęs į laivą, tuoj pranešiau kapitonui 
Nemui apie šį naują pavojų. 

— Žinau,— atsakė jis ramiu balsu, kuris nesikeitė, kad ir ka- 
žin kokios aplinkybės būtų, nors ir pačios baisiausios.— Taip, 
tai dar vienas pavojus, bet aš nematau, kaip galėtume jį pa- 
šalinti. Vienintelė galimybė išsigelbėti — greitai veikti. Priva- 
lome būti pirmieji. Tai ir viskas. 

Privalome būti pirmieji! Aš jau, rodos, turėjau priprasti prie 
jo kalbos būdo! Tą dieną keletą valandų labai atkakliai darba- 


! Tokios temperatūros vandenyje negali būti. (Red, pasl.) 

vausi kirstuvu. Tai man teikė žvitrumo. Be to, dirbti — vadi- 
nasi, išeiti iš „Nautiliaus“, kvėpuoti grynu oru, paimtu iš laivo 
rezervuarų, Mane pasiekiančiu per tam tikrus įtaisus; vadinasi, 
ištrūkti iš slopios ir kenksmingos „Nautiliaus“ atmosferos. 

Iki vakaro buvo nukirstas dar vienas metras pagal visą duo- 
bės apskritimą. Grįžęs į laivą, aš vos neuždusau nuo anglies 
dvideginio, susikaupusio „Nautiliaus“ ore. Ak, kodėl neturime 
cheminių priemonių absorbuoti toms nuodingoms dujoms? De- 
guonies nestokojome. Jo buvo, ir labai daug, visame aplinki- 
niame vandenyje, ir, išskirtas galingų mūsų baterijų, jis būlų 
sugrąžinęs „Nautiliaus“ atmosferai gyvybingas savybes. Apie tai 
aš galvojau, bet kas iš to, jei anglies dvideginį savo plaučiais 
gaminome patys ir jo prikvėpavome visą laivą, Norint absor- 
buoti šias dujas, reikėjo pripilti indus kalio šarmo ir nuolat 
juos kratyti. Bet šios medžiagos laive neturėjome, o ją pa- 
keisti kuo kitu neįmanoma, 

Tą vakarą kapitonas Nemas gavo atsukti rezervuaro čiaupus 
ir į „Nautiliaus“ patalpas įleisti truputį gryno oro, Jei to ne- 
būtų padaręs, rytą galėjome visai nepabusti. 

Kitą dieną, kovo 26-ąją, išėjau į talką ir stojau kirsti penk- 
tojo metro. Šoninės sienos ir apatinė dalis ledo sangrūdų buvo 
žymiai pastorėjusi. Pasidarė aišku, kad jos anksčiau susiglaus, 
negu „Nautilius“ spės išsivaduoti. Akimirką mane buvo ap- 
ėmusi neviltis. Kirstuvas vos neiškrito iš rankų. Kokia prasmė 
kapoti ledą, jei man lemta uždusti arba būti suplotam šio van- 
dens, virstančio akmeniu,— susilaukti tokios bausmės, kurios 
nesugalvotų nė žiauriausi laukiniai? Atrodė, kad patekau į iš- 
žiotus kažkokio siaubūno nasrus, kuris tuoj tuoj sučiaups bai- 
sias savo žiaunas. 

Tuo tarpu kapitonas Nemas, kuris dirbo su mumis, ėjo pro 
šalį. Aš paliečiau jam ranką ir parodžiau į mūsų kalėjimo sie- 
nas. Dešinėje pusėje siena buvo ne daugiau kaip per keturis 
metrus nuo „Nautiliaus“. 

Kapitonas mane suprato ir davė ženklą sekti įkandin. Mes 
grįžome į laivą. Nusiėmęs skafandrą, aš su kapitonu įėjau į sa- 
loną. 

— Pone Aronaksai,—tarė jis, — turime ryžtis drąsiam žy- 
giui, jei ne, šis vanduo, virsdamas kietu kūnu, suims mus kaip 
cementas. 

— Taip, bet ką daryti? — atsakiau. 

— Ak, jei mano „Nautilius“ būtų toks tvirtas, kad pajėgtų 
atlaikyti šį slėgimą ir išliktų sveikas! 

— Tai kas būtų tada?— paklausiau, nesumojęs, ką turi gal- 
voj kapitonas. 


— Argi nesuprantate, kad tuo atveju vandens ledėjimas 
mums tik padėtų? Argi nežinote, jog vanduo, virsdamas ledu, 
išsprogdintų ledo laukus, kurie dabar mus supa, taip pat, kaip 
jis drasko pačias kiečiausias uolienas? Argi nesuprantate, kad 
tai galėtų tapti mūsų išsigelbėjimo, o ne mūsų pražūties prie- 
mone? 

— Galimas daiktas, kapitone. Bet, kad ir kaip būtų „„Nau- 
tilius“ atsparus, jis neatlaikys tokio milžiniško slėgimo ir su- 
siplos kaip geležies lapas. 

— Žinau. Vadinasi, mes turime pasikliauti ne gamtos pa- 
galba, bet vien savimi. Reikia neleisti vandeniui užšalti. Reikia 
sustabdyti šį procesą. Artėja viena prie kitos ne tik šoninės 
sienos, bet „Nautiliui“ iš priekio ir užpakalio beliko ne dau- 
giau kaip dešimt pėdų vandens. Ledėjame iš visų pusių, 

— Ar ilgai „Nautiliaus“ rezervuarai dar leis mums kvėpuo- 
ti čia, viduj? 

Kapitonas pasižiūrėjo tiesiai man į akis ir tarė: 

— Poryt rezervuarai bus tušti. 

Mane visą išpylė šaltas prakaitas. Bet ar turėjau nustebti, 
išgirdęs tokį atsakyma? Kovo 22-ąją „„Nautilius“ pasinėrė į lais- 
vus ašigalio vandenis. Šiandien turime kovo 26-ąją. Jau pen- 
kios paros gyvename „Nautiliaus“ oro ištekliais. Tą gryno 
oro atsargą, kuri buvo likusi, reikėjo taupyti darbininkams. 
Visos šios aplinkybės taip ryškiai įstrigo man į galvą, kad šią 
akimirką, kai apie tai rašau, mano širdį nejučiom apima siau- 
bas, ir man vis rodosi, kad mano plaučiams trūksta oro. 

O tuo tarpu kapitonas Nemas kažką mąstė, tyliai, nejudė- 
damas iš vietos. Sprendžiant iš jo veido, jam dingtelėjo kaž- 
kokia nauja mintis. Bet jis, matyt, ją atmetė. Palingavęs galvą, 
pats sau alsakė neigiamai. Pagaliau du žodžiai jam išsprūdo; 

— Karštas vanduo!— sušnibždėjo Nemas.- 

— Karštas vanduo?— sušukau aš. 

— Taip. Mes uždaryti palyginti ribotojeę erdvėje. Jei „Nau- 
tiliaus“ siurbliai kurį laiką varys karštą vandenį, argi mūsų 
aplinkos temperatūra nepakils ir ledėjimo procesas nesustos? 

— Reikia pamėginti, — ryžtingai pasakiau aš, 

— Gerai, pamėginsimė, pone profesoriau. 

Išorės termometras rodė septynis laipsnius žemiau nulio. 
Kapitonas Nemas mane įsivedė į kambuzo skyrių, kur stovėjo 
didžiuliai destiliacijos aparatai, garinimo būdu gaminantys ge- 
riamąjį vandenį. Jie tuoj buvo privaryti vandens, ir visa šilu- 
ma iš elektros baterijų pradėjo eiti į gyvatukus, panardintus 
vandenyje. Per kelias minutes vanduo įkaito iki šimto laipsnių. 
Dabar siurbliai jį varė lauk, o į jo vietą tekėjo šaltas vanduo. 


Elektros baterijų šiluma buvo tokia didelė, kad šaltas van- 
duo — tiesiai iš jūros, — vos tik perėjęs per aparatus, į siurb- 
lius patekdavo jau verdantis. 

Tris valandas šitaip varius karštą vandenį, išorės termomet- 
ras rodė šešis laipsnius žemiau nulio. Buvo laimėta vienas 
laipsnis. Dar po dviejų valandų termometras jau rodė keturis 
laipsnius. 

— Mūsų viršus, — pasakiau aš kapitonui, kai įsitikinau, jog 
mūsų darbas tikrai sėkmingas, ir pats daviau keletą naudingų 
patarimų. 

— Ir aš taip manau,— atsakė kapitonas.— Mūsų nesuslėgs. 
Lieka vienas pavojus — galime uždusti, 

Per naktį vandens temperatūra pakilo iki vieno laipsnio 
žemiau nulio. Karštas vanduo jau nebegalėjo aukščiau pakelti 
temperatūros. Bet, žinodamas, kad jūros vanduo ima užšalti 
prie temperatūros minus du laipsniai, galų gale nusiraminau — 
vandens užšalimo pavojus praėjo. 

Kitą dieną, kovo 27-ąją, jau buvo iškirsti šeši metrai ledo. 
Liko dar keturi. Vadinasi, dar reikėjo dirbti keturiasdešimt aš- 
tuonias valandas. Taigi oro atnaujinti „Nautiliuje“ nebuvo ga- 
lima. Tą dieną mūsų būklė vis blogėjo. 

Didelis sunkumas, kurį jaučiau visame kūne, slėgė mane, 
Apie trečią valandą vakaro apėmė didžiausia neviltis. Dėl nuo- 
latinio žiovulio skaudėjo žandus. Plaučiai mėšlungiškai ieškojo 
šviežio oro, reikalingo kvėpavimui, bet jis darėsi vis skystes- 
nis. Jaučiau visišką dvasinį sustingimą. Nusikamavęs griuvau 
paslikas kone be sąmonės. 

Mielas mano Konselis, nors jautė tuos pačius ligos simpto- 
mus, kentė tas pačias kančias, vis dėlto nė valandėlės nepaliko 
manęs vieno. Jis laikė mane už rankos, drąsino, ir aš išgirdau, 
kaip jis pats sau šnibždėjo: 

— Ak, jei galėčiau nekvėpuoti, kad liktų daugiau oro po- 
nui profesoriui. 

Mano akys prisipildė ašarų, girdint šį kuždėjimą. Nors mūsų 
visų būklė laivo viduje ir buvo biauri, betgi su kokiu džiaugs- 
mu, kaip skubėdami vilkdavomės skafandrus, priėjus eilei stoti 
į darbą. Smagiai kaukšėjo kirstuvai į ledo dangą. Nuvargdavo 
pečiai, luposi rankos, bet kas tas nuovargis, kas tos mėlynės! 
Gaivus oras tekėjo į mūsų plaučius! Mes kvėpavome! Kvėpa- 
vome! Ir vis dėlto nė vienas žmogus vandenyje nedirbo ilgiau, 
negu buvo nustatyta. Kai tik baigdavosi skirtas darbo laikas, 
kiekvienas perduodavo savo rezervuarą draugams, norėdamas 
juos atgaivinti. Mums visiems pavyzdys buvo kapitonas, kuris 
pats laikėsi griežtos drausmės. Išmušdavo nustatyta valanda, ir 

kapitonas, atidavęs savo aparatą kitam, grįždavo į tvankią lai- 
vo atmosferą, visada ramus, niekad nesuglebęs, niekad nesiskųs- 
damas. 

Tą dieną įprastinį darbą dirbome ypač uoliai. Visame plote 
buvo belikę iškapoti tik du metrus. Tik du metrai mus skyrė 
nuo jūros be ledo. Tačiau oro rezervuarai buvo beveik tušti, 
Tą truputėlį, kuris dar buvo likęs, reikėjo taupyti dirbantiems 
žmonėms. Ir nė vieno atomo „Nautiliui“. 

Vos tik grįžau į laivą, tuoj ėmiau visai dusti. Kokia naktis! 
Neįmanoma visko nupasakoti. Tokių kančių jokiais žodžiais 
neapsakysi! Kitos dienos rytą jau vos begalėjome kvėpuoti. 
Prie galvos skausmo prisidėjo dar svaigimas, ir aš jaučiausi kaip 
girtas. Mano draugai kentė tokias pat kančias. Kai kurie įgu- 
los vyrai tik kriokė. 

Šiandien, šeštąją mūsų nelaisvės dieną, kapitonas Nemas, 
matydamas, kad su kirstuvais ir dalbomis darbas dar ilgai už- 
truks, nusprendė kitu būdu pralaužti ledo sluoksnį, mus skirian- 
tį nuo jūros vandens. Kapitonas visą tą laiką buvo šaltakrau- 
jiškas ir energingas, moraline jėga jis slopino fizinės savo 
kančias. Jis galvojo, kombinavo ir veikė. 

Jis įsakė pakelti laivą nuo ledo sluoksnio, jį palengvinti, 
kad tuo būdu pasikeistų jo svorio centras. Kai „Nautilius“ 
pakilo, jis buvo pradėtas traukti lynais tokiu apskaičiavimu, 
kad tiksliai atsistotų viršum didžiulės duobės, kurios kontū- 
rai atitiko jo vaterliniją. Dabar, kai į rezervuarus buvo pakan- 
kamai privaryta vandens, „„Nautilius“ nusileido į iškirstą duo- 
bę. Tuo momentu visa įgula suėjo į laivą ir uždarė dvigubas 
išorines duris. „Nautilius“ atsistojo ant ledo sluoksnio vieno 
metro storio, daugelyje vietų išgrąžyto zondais. 

Tuo pat metu visi rezervuarų čiaupai buvo iki galo atsukti, 
ir į juos kliūstelėjo šimtas kubinių metrų vandens, padidinusio 
„Nautiliaus“ svorį šimtu tūkstančių kilogramų. 

Mes laukėme, klausėmės, net pamiršę savo kančias. Buvo 
mesta paskutinė korta išsigelbėti. 

Nors galva man ūžė, bet netrukus išgirdau, kaip po „Nau- 
tiliaus“ korpusu ėmė braškėti ledas. Paviršinis sluoksnis keitė 
savo padėtį. Pagaliau ledas lūžo, keistai triokštelėjęs, lyg būtų 
plyšęs lapas popieriaus, ir „Nautilius“ pradėjo grimzti, 

— Ištrūkome!— sušnibždėjo man į ausi Konselis. 

Aš nebepajėgiau nieko atsakyti, tik sugriebiau jam už ran- 
kos ir nejučia konvulsiškai ėmiau ją spausti. 

Traukiamas milžiniško savo svorio, „Nautilius“, nelyginant 
sviedinys, smigo į vandenį, kitaip sakant, krito lyg į tuštumą. 
Tučtuojau visa elektros energija buvo perjungta į siurblius, 

varančius iš rezervuarų vandenį. Po kelių minučių grimzdimas 
sulėtėjo, ir netrukus manometras parodė, jog laivas net ima kil- 
ti. Sraigtas taip greitai sukosi, kad visas geležinis korpusas, 
net jo kniedės, virpėjo, ir mes leidomės plaukti į šiaurę. 

Bet kiek dar reikės plaukti po ledu, kol pasieksimę laisvus 
vandenyno plotus? Dar vieną dieną? Bet aš per tą laiką nu- 
mirsiu. 

Pusiau gulėdamas bibliotekoje ant sofos, aš dusau. Mano 
veidas buvo violetinis, lūpos pamėlynijusios — visiškas organiz- 
mo funkcijų sutrikimas. Protarpiais nustodavau sąmonės. Rau- 
menys prarado ypatybę susitraukti. Negaliu pasakyti, kiek va- 
landų truko tokia būklė. Tik tiek suvokiau, kad tai pradžia 
agonijos. Supratau, kad mirštu. .. 

Staiga atsipeikėjau. Keli gurkšniai gryno oro pateko į ma- 
no plaučius. Nejaugi būtume išplaukę į jūros paviršiųt Ne- 
jaugi būtume prasiskverbę pro ledą? 

Ne! Tai mieli mano bičiuliai, Nedas ir Konselis, pasiauko- 
jo, gelbėdami mane, atiduodami man kelias molekulės oro, li- 
kusio viename aparate! Užuot patys jo įkvėpę, jie jas išsaugojo 
man ir dusdami liejo lašelį po lašelio gyvybę į mane. Aš no- 
rėjau atstumti aparatą, bet jie sugriebė man už rankų, ir ke- 
lias minutes, be galo laimingas, kvėpavau. 

Aš dirstelėjau į laikrodį; jis rodė vienuoliktą valandą die- 
nos. Vadinasi, jau buvo kovo 28-oji. „„Nautilius“ nėrė baisiu 
keturiasdešimties mylių per valandą greičiu. Jis tartum gręžte 
gręžė jūrą. 

O kur kapitonas Nemas? Nejaugi jis žuvo; Nejaugi su juo 
numirė ir jo draugai? 

Sprendžiant pagal manometrą, buvome tik dvidešimt pėdų 
žemiau jūros lygio. Paprasčiausias ledo laukas mus skyrė nuo 
žemės oro. Argi neįmanoma jo pramušti? Gal būt! Taigi „Nau- 
tilius“ ir ruošėsi taip padaryti, ir aš tai jaučiau; jis atsistojo 
nuožulniai, nuleidęs vairagalį ir pakėlęs priekį. Tam reikalui 
pakako privaryti į jį vandens ir tuo būdu pastūmėti įprastinį 
pusiausvyros tašką į kitą vietą. Paskui, traukiamas savo sraig- 
to, jis smogė į ledo lauką iš apačios nelyginant koks milžiniš- 
kas taranas, Jis ėmė pamažu jį trupinti, čia kiek paplaukdamas 
atgal, čia vėl puldamas ledo lauką, kuris vis labiau eižėjo, ir 
pagaliau, sudavęs paskutinį smūgį, prasimušė į užšalusios jū- 
ros paviršių, pralauždamas ledą savo svoriu. 

Stikliniai langai atsidarė iki galo, galima sakyti — išsižiojo, 
ir jūros oro bangos ėmė plūsti į „Nautilių“, 


SEPTYNIOLIKTASIS SKYRIUS 


NUO HORNO KYŠULIO IKI AMAZONĖS 


Kaip atsidūriau denyje, neatsimenu. Gal mane ten išnešė 
kanadietis. Kaip ten buvo, kaip nebuvo, bet aš kvėpavau. Aš 
traukiau į save vėsų jūros orą. Šalia manęs mano draugai 
mėgavosi gaiviomis jo molekulėmis. Nelaimingiems, ilgai ba- 
davusiems žmonėms negalima pulti ir valgyti bet ką, kas pa- 
kliuvo po ranka. Mums, atvirkščiai, nereikėjo varžytis, mės 
galėjome iš visų plaučių traukti jūros atmosferos atomus, ir 
jūros vėjelis pats savaime liejo į mus šį svaigų orą. 

— Ak, deguonis, kokia gėrybė!— kalbėjo Konselis.— Dabar, 
pone Aronaksai, nebijokite juo kvėpuoti! Čia jo užteks vi- 
siems. 

Nedas Lendas nelarė nė žodžio, tik žiopčiojo savo burną, 
bet taip, kad net ryklys būtų išsigandęs. O koks galingas buvo 
jo alsavimas! Kanadiečio plaučiai turėjo tokią „trauką“, kaip 
gerai įkūrenta krosnis. 

Netrukus atgavome jėgas, ir apsidairęs aš pamačiau, kad 
denyje tik mes trise. Iš įgulos nebuvo nieko. Net kapitono 
Nemo. Keistieji „Nautiliaus“ jūrininkai tenkinosi tuo oru, kuris 
cirkuliavo pačiame laivo viduje. Nė vienas neišėjo pasimė- 
gauti šviežiu oru. 

Pirmieji mano žodžiai buvo padėka dviem mano draugams, 
Ilgas mūsų agonijos valandas Konselis ir Nedas gaudino ma- 
nyje gyvybę. Jokia padėka negalėjo jiems atlyginti už tokį 
pasiaukojimą. 

— Ką jau čia, pone profesoriau, neverta apie tai nė kalbė- 
ti -— atsakė man Nedas Lendas.— Koks čia nuopelnas? Jokio, 
Tai paprasčiausia aritmetika. Jūsų gyvybė brangesnė už mū- 
sų. Vadinasi, ją ir reikia išsaugoti. 

— Netiesa, Nedai,— atsakiau. Niekas negali prilygti ge- 
ram kilnios širdies žmogui, o jūs — toksai! 

— Ką jau čia, ką jau čia!— vapėjo suglumęs kanadietis. 

— Ir tu, mielas mano Konseli, tu irgi labai prisikentėjai. 

— Ne taip jau labai. Tiesą sakant, oro trūko šiek tiek, bet 
man rodos, kad aš buvau lyg apsipratęs. Be to, kai pamačiau, 
jog profesorius netenka sąmonės, tai ir visai dingo noras kvė- 
puoti. Kaip sakoma, man užgniaužė gerklę. 

Jausdamas, kad susipainiojo, taip besamprotaudamas, Kon- 
selis nutilo. 

— Mano bičiuliai — atsakiau aš, didžiai susijaudinęs,— da- 
bar mes amžiams surišti kits su kitu, ir iš manęs jūs turite vi- 
sišką teisę... 

— Kuria aš ir pasinaudosiu, — pertarė mane kanadietis. 

— Oho!— nusistebėjo Konselis. 

— Taip, — kalbėjo Nedas Lendas,— teisę jus paimti su sa- 
vimi, kai išsikraustysiu iš to velniško „„Nautiliaus“. 

— Iš tikrųjų, — pritarė Konselis,— juk mes dabar plaukiame 
į gerą pusę. 

— Taip, — atsakiau, — mes plaukiame į e o čia saulė — 
tai šiaurė. 

— Tikra teisybė, — pridūrė kanadietis, — bet tik dar nežinia, 
ar plaukiame į Atlanto, ar į Ramųjį vandenyną, kitaip sakant, 
ar į jūras, dažnai lankomas laivų, ar į tokias, kur nesutiksi 
nė gyvos dvasios. 

Aš negalėjau nieko atsakyti, net pats būgštavau, kad kapi- 
tonas Nemas mūsų nenuvežtų kaip tik į tą vandenyną, kuris 
skalauja Amerikos ir Azijos krantus. Tuo būdu jis užbaigtų 
povandeninę savo kelionę aplink pasaulį ir grįžtų į tokias jū- 
ras, kur būtų visiškai nepriklausomas. O jei mes grįžtume 
į Ramųjį vandenyną, toli nuo gyvenamų žemių, kas tada be- 
liktų iš Nedo Lendo planų? 

Bet netrukus visa tai mums bus aiškiai žinoma. „Nauti- 
lius“ plaukė dideliu greičiu. Mes bemat perkirtome Pietų po- 
liarinį ratą ir plaukėme Horno kyšulio linkui. Kovo 31 dieną 
septintą valandą vakaro nusigavome prie pat pietinių Ameri- 
kos krantų. 

Tuo metu visas savo praeities kančias buvome užmiršę. Le- 
do nelaisvės prisiminimai pamažu dilo iš atminties. Mes gal- 
vojome tik apie ateitį. Kapitonas Nemas nesirodė nei denyje, 
nei salone. Pagal kasdienines pažymas pusrutulio žemėlapyje, 
kurias darė kapitono padėjėjas, aš galėjau tiksliai sekti „Nau- 
tiliaus"“ krypti. Kaip nustebau, kada tos pat dienos vakare pa- 
aiškėjo, jog Atlanto vandenynu grįžtame į šiaurę. 

Savo stebėjimų išdavas pranešiau kanadiečiui ir Konseliui, 

— Gera naujiena, — apsidžiaugė kanadietis — bet kurgi plau- 
kia „Nautilius“? 

— To, Nedai, negaliu pasakyti. 

— Ar tik mūsų kapitonas, pasiekęs Pietų ašigalį, nesuma- 
nys pabuvoti Šiaurės ašigalyje, o paskui grįžti į Ramųjį van- 
denyną pro garsųjį Šiaurės—Vakarų praėjimą? 

— Už jį galvos nedėčiau — atsakė Konselis. 

— Ir tegu jį galas, — tarė kanadietis, — mes paspruksime nuo 
jo anksčiau, 

— Šiaip ar taip — pridūrė Konselis— kapitonas Nemas — 
žmogus kaip reikia, ir mes nesigailėsime, susiėję į pažintį su 
juo. 

— Ypač kada su juo atsisveikinsime!— pridūrė Nedas Len- 
das, 

Kitą dieną, balandžio 1-ąją, kelios minutės prieš dvyliktą, 
kai „Nautilius“ iškilo į jūros paviršių, vakarų pusėje pastebė- 
jome krantą. Ten buvo Ugnies Žemė, taip pavadinta pirmųjų 
jūreivių, kurie pamatė ties ja rūkstant dūmus iš čiabuvių lūš- 
nelių. Ugnies Žemė -— tai grupė salų, apimanti dešimties mylių 
ilgio ir dvidešimt keturių mylių pločio plotą tarp penkiasde- 
šimt trečiojo ir penkiasdešimt šeštojo laipsnio pietų platumos 
ir šešiasdešimt septintojo laipsnio penkiasdešimt minučių ir sep- 
tyniasdešimt septintojo laipsnio penkiolikos minučių vakarų il- 
gumos. Krantas man atrodė žemas, bet tolumoje dunksojo aukš- 
ti kalnai. Manding aš net įžiūrėjau Sarmiento kalną, kurio aukš- 
tis 2070 metrų nuo jūros lygio, — piramidinį skalūno luitą su 
labai smaila viršūne, kuri, pagal tai, ar apdengta debesų, ar 
ne, pranašauja, kaip man paaiškino Nedas Lendas, gerą arba 
blogą orą. 

— Puikus barometras, mano drauge,— pridūriau aš. 

— Taip, gamtos barometras, jis manęs nė karto neapgavo, 
kada plaukiodavau Magelano sąsiauriu, 

Tuo metu Sarmiento smailė aiškiai buvo matoma dangaus 
fone, Tai rodė gerą orą, kaip vėliau ir pasitvirtino. 

„Nautilius“, panėręs po vandeniu, prisiartino prie kranto, 
bet plaukė pagal jį kelių mylių atstumu. 

Pro salono langų stiklus aš mačiau ilgus, į lianas panašius 
milžiniškų guveinių stiebus, aplipusius kriaušės pavidalo bur- 
bulais; laisvuose Pietų ašigalio vandenyse augo kelios rūšys 
šių augalų; lipnūs jų stiebai būna trijų šimtų metrų ilgio — 
tai tikros virvės, storio kaip nykštys, labai tvirtos; jos dažnai 
vartojamos vietoj lynų mažiems laivams pririšti. Kitos rūšies 
žolė, vadinama velpa, kelurių pėdų ilgio lapais su koralinėmis 
ataugomis buvo apraizgiusi jūros dugną. Ja mito ir joje spie- 
tėsi miriadai vėžiagyvių, moliuskų, krabų, sepijų. Jų tarpe puo- 
tavo ruoniai ir jūros ūdros, anglišku įpročiu maišydami žuvį su 
žalumynais. 

Šiomis itin vaisingomis gelmėmis „Nautilius“ skuodė di- 
džiausiu greičiu. Pavakare jis prisiartino prie Folklendo salų, 
o kitos dienos rytą jau įžiūrėjau tų salų kalnų viršūnės. Jūra 
čia buvo nelabai gili. Aš spėjau, ir ne be pagrindo, kad dvi 
didžiausios salos, apsuptos daugybės kitų salų, kadaise bus su- 
dariusios dalį Magelano žemės. Folklendo salas atrado, tur būt, 

Džonas Devisas ir pavadino Pietinėmis Deviso salomis. Vėliau 
Ričardas Haukinsas jas praminė Maiden-Ailendu — Mergelės 
Marijos salomis. XVIII amžiaus pradžioje prancūzų žvejai iš 
Sen-Malo jas pavadino Maluinais, ir pagaliau anglai, kuriems 
clabar tos salos priklauso, davė joms Folklendo vardą. 

Prie jų krantų mūsų tinklai pagavo keletą įdomių rūšiųs 
dumblių, jų tarpe ir guveinių, kurių šaknys buvo apkibusios 
geriausiomis pasaulyje kriauklėmis. Dešimtys laukinių žąsų ir 
ančių skraidė pakrantėmis; jos tikrai buvo vertos užimti „„Nau- 
tiliaus"“ virtuvėje prideramą vielą. 

Na, o dėl tų žuvų, tai aš specialiai domėjausi kaulėtosio- 
mis iš kūjagalvių. grupės. Man į akis ypač krito viena rūšis 
buožgalvių dvidešimt centimetrų ilgio, su geltonais ir balkšvais 
šlakeliais, 

Aš žavėjausi aibėmis medūzų, ir pačiomis gražiausiomis jų — 
chrizaoromis, būdingomis Folklendo salų vandenims. Jos panė- 
šėjo čia į sferinį skėtį, visiškai lygų, su rudai raudonais dryže- 
liais, apvedžiotą dvylika taisyklingai išdėstytų festonų, čia į pin- 
tinę, nuo kurios grakščiai karojo platūs lapai ir ilgos raudo- 
nos šakelės. Jos plaukiojo irdamosi lapų pavidalo čiuptuvė- 
liais ir pasroviui išskleidusios tankias plonų kraštinių čiuptuvų 
garbanas. Man labai norėjosi užkonservuoti keletą tų švelnių 
zoolitų, kurie, deja, greitai nugaišta, išplėšus juos iš gimtosios 
stichijos. 

Kai paskutinės Folklendo salų aukštumos dingo už horizon- 
to, „Nautilius“ nugrimzdo po vandeniu dvidešimt—dvidešimt 
penkis metrus ir plaukė pagal Pietų Amerikos krantus. Kapito- 
nas Nemas nesirodė. 

Iki balandžio 3 dienos dar plaukėme pagal Patagonijos kran- 
tus, kartais vandenyno gelmėmis, o kartais jo paviršiumi. Pa- 
galiau „Nautilius“ perkirto platų limaną, kurį sudarė La Platos 
žiotys, ir balandžio 4 dieną buvo Lies Urugvajum, bet už pen- 
kiasdešimt mylių nuo jo atviroje jūroje. Plaukdamas pagal 
vingrius Pietų Amerikos krantus, jis tolydžio laikėsi šiaurės 
krypties. Taigi nuo tos dienos, kai Japonų jūroje patekome 
į „Nautilių“, mes sukorėme šešiolikos tūkstančių mylių kelią. 

Vienuoliktą valandą ryto prie trisdešimt septintojo meridia- 
no perkirtome Ožiaragio atogrąžą ir prie Frio kyšulio išplau- 
kėme į atvirą jūrą. Nors Nedas Lendas ir labai piktinosi, bet 
kapitonui Nemui, matyti, nepatiko tų gyvenamų Brazilijos kran- 
tų kaimynystė — „„Nautilių“ iis ginė galvotrūkčiais. Nė viena 
žuvis, nė vienas net greičiausias paukštis negalėjo spėli pas- 
kui mus, ir viskas, kas buvo įdomaus šioje dalyje vandenyno, 
liko mūsų nepastebėta. 

Tokiu greičiu varėmės kelias dienas ir balandžio 9 dienos 
vakare pamatėme labiausiai į rytus nutolusį Pietų Amerikos 
tašką, kurį sudaro Sen Roko kyšulys. Bet „„Nautilius“ vėl pa- 
suko į kitą pusę ir įplaukė į gilų povandeninį slėnį, susidariusį 
tarp šio kyšulio ir Siera Leonės kalnų grandinės Afrikos kran- 
te. Antilų salų platumoje šis slėnis šakojasi į visas puses; šiau- 
rėje jis baigiasi devynių tūkstančių metrų gylio duburiu. Geo- 
loginis tos vandenyno vietos piūvis iki mažųjų Antilų salų 
sudaro stačią uolą šešių kilometrų aukščio, o Žaliojo Kyšulio 
salų platumoje kyla kita, ne mažiau įspūdinga siena, ir čia, 
jūros gelmėse, tarp tų dviejų uolėtų sienų nugrimzdęs ištisas 
žemynas — Atlantida. Dideliame jūros slėnyje stūkso keletas 
kalnų, kurie teikia ypatingo vaizdingumo povandeninėms jos 
gelmėms. Apie tai aš kalbu vaduodamasis daugiausia ,„Nauti- 
liaus“ bibliotekos žemėlapiais, kurie, matyt, buvo nubrėžti ka- 
pitono Nemo rankos ir paremti jo paties stebėjimais. 

Dvi dienas raižėme šias tuščias gelmes, naudodamiesi savo 
nuožulniosiomis plokštumomis, kurių padedamas, „Nautilius“ ga- 
lėjo plaukioti ilgomis diagonalėmis bet kuriame aukštyje. Ta- 
čiau balandžio 11-ąją laivas staiga iškilo tiesiai į viršų, ir mes 
pamatėme milžiniškos lagūnos pakrantę. Čia Amazonės upė 
plukdė tokią gausybę vandens, kad jūra darėsi gėla daugel 
mylių aplinkui. 

Mes perkirtome pusiaują. Dvidešimt mylių į vakarus nuo 
mūsų liko prancūzų Gviana, kur būtume lengvai galėję rasti 
sau prieglaudą. Bet siautėjo vėjas, ir įnirtingos bangos nebūtų 
mums leidusios maža valtele nuplaukti iki jos. Nedas Lendas 
tai suprato ir nieko nekalbėjo apie pabėgimą. Aš savo ruožtu 
nė žodžiu jam neužminiau jo planų, vengdamas jį paskatinti 
į kokį nors žygį, kuriam jau iš anksto būtų lemta sužlugti. 

Už šią sugaištį buvau su kaupu atlygintas įdomiu moksliniu 
darbu. Paskutines dvi dienas, balandžio 11-ąją ir 12-ąją, „Nau- 
tilius“ nugrimzdo į vandenį, ir jo valtis parveždavo stebuklin- 
gą bradinį visokių zoofitų, žuvų ir roplių. Kai kurie zoofitai 
buvo pagauti valties lynu, Daugiausia tai būdavo gražiosios 
fiktalinos, vienos iš aktinijų šeimos, ir tarp kitų rūšių — phyc- 
talis protexta, būdinga tik šiai vandenyno daliai; šis gyvūnas 
trumpo cilindrinio pavidalo, papuoštas išilginių linijų ir rau- 
donų taškučių, viršuj apvainikuotas nuostabia puokšte čiup- 
tukų. Gi moliuskų bradinį sudarydavo tos rūšys, kurios jau 
buvo mano stebėtos,— turitelos, alyvos, porfyrai su taisyklingai 
susikryžiuojančiomis linijomis ir rudais šlakeliais, aiškiai mato- 
mais kūno fone; fantastiniai pterocerai, panašūs į suakmenėju- 
sius skorpionus; skaidrūs chialai, argonautai ir labai gardžios 

sepijos, taip pat kelios rūšys kalmarų, kuriuos senovės gam- 
tininkai laikė skraidančiomis žuvimis ir kurie labai geras ma- 
salas menkėms. 

Tarp žuvų, gyvenančių šiose pakrantėse, aš pastebėjau ke- 
letą rūšių, kurių lig tol dar nebuvau matęs. Kremzlėtųjų po- 
klasyje: ungurinės devynakės-prikos penkiolikos colių ilgio, su 
žalsvomis galvomis, violetiniais pelekais, pilkai melsvomis nu- 
garomis, sidabriniais rudais pilvais, nusėtais ryškių šlakelių, ir 
su vaivorykštiniais aukso spalvos ratilais aplink akis — labai 
įdomus gyvūnas, greičiausiai į jūrą atplaukęs iš Amazonės, 
nes, apskritai kalbant, gyvena gėluose vandenyse; paskui dar 
gūmbuotosios rajos smailais snukiais ir ilgomis lanksčiomis uo- 
degomis, užsibaigiančiomis ilgais dantytais spygliais; paskui ne- 
dideli rykliai metro ilgio, pilkos ir balkšvos odos— jų dantys 
išsidėstę keliomis eilėmis ir užlenkti atgal; paskui žuvis-šikš- 
nosparnis, primenanti rAUSYĄ lygiašonį trikampį pusės ao 
atrodo lyg šikšnosparnis, ji dar vadinama ir jūros vienaragiu, 
nes prie šnervių turi ragines ataugas; paskui keletas rūšių 
balistų nugariaragių, kurių šonai nusėti smulkių taškučių, žvil- 
gančių kaip auksas, ir pagaliau šviesiai violetinės kapriskos 
mirgančia kaip karvelio krūtine, 

Gal kiek sausą, bet tikslų savo aprašymą baigsiu paminė- 
damas keletą kaulėtųjų žuvų, kurias lada stebėjau: pasanai 
apteronotų genties, juodo gražaus atspalvio kūnu, bukais snie- 
go baltumo snukiais ir ilgomis, labai vingriomis, mėsingomis 
uodegomis; odontagnatai — dygiosios sardinės trijų dešimčių 
centimetrų ilgio, ryškaus sidabrinio atspalvio; skumbrės-garos 
su dviem analiniais pelekais; kontronatai negrai juosvo atspal- 
vio, paprastai gaudomi su deglų šviesa, — žuvis iki dviejų met- 
rų ilgio, jos mėsa balta, riebi, bet ir kieta; kepta ir šviežia ji 
turi ungurio skonį, o džiovinta — rūkytos lašišos; paskui — 
šviesiai raudoni labridai, apaugę žvynais tik palei nugarinių 
ir analinių pelekų pagrindą; chrizopteros, kurių auksinė ir si- 
dabrinė spalva pereina į rubino ir topazo spalvas; auksauode- 
giai jūros karosai, kurių mėsa labai skani, galintys skleisti fos- 
forinę šviesą ir tuo patys save išduodantys vandenyje; oran- 
žiniai sparai-probai plonais liežuviais; papenčiai auksinėmis uo- 
degomis; juosvos žuvys chirurgai, surinamo keturakės žuvys 
anablepsai ir kitos. 

Beje, ištaręs žodį „kitos“, negaliu susilaikyti neįvardijęs dar 
vienos žuvies, kurią ilgai atsimins Konselis, ir ne be pagrindo. 

Į vieną mūsų tinklą įkliuvo labai plokščia raja, tokios for- 
mos, kad, nukirtus jai uodegą, gautum taisyklingą diską; svo- 

ris — dvidešimt kilogramų, spalva — iš apačios balta, iš viršaus 
rausva su didelėmis apskritomis tamsiai mėlynomis dėmelėmis, 
juodais apvadais, oda — lygi, užpakalinė dalis baigiasi dviskiau- 
čiu peleku. Iškelta ant denio, ji mėšlungiškai daužėsi, steng- 
damasi apsiversti, ir vos nenuslydo nuo denio į jūrą, bet Kon- 
selis, branginęs šią sužvejotą žuvį, puolė prie jos; aš jį mėgi- 
nau sulaikyti, bet jis sugriebė rają abiem rankom. Tą pačią 
akimirką Konselis, pusiau paraližuotas, griuvo kojomis aukš- 
tyn ir šūktelėjo: 

— Profesoriau! Profesoriau! Gelbėkite!— pirmą kartą varg- 
šas jaunuolis mane pavadino paprastai — profesoriumi. 

Mudu su kanadiečiu ji prikėlėmeė ir ėmėme trinti rankomis, 
o kai tas užkietėjęs klasifikatorius atgavo sąmonę, tai dreban- 
čiu balsu sumurmėjo: 

— Klasė — kremzlėtųjų, būrys — kremzliapelekių, su nepa- 
slankiomis žiaunomis, pobūris — ryklinių, šeima — rajų, gen- 
tis — elektrinė raja. 

— Taip, mano drauge, elektrinė raja, ir ji kaip tik tau ir 
padarė didelį nemalonumą. 

— O pone profesoriau, galite manimi tikėti — aš atkeršysiu 
šitam galvijui. 

— O kuriuo būdu? 

— Aš jį suvalgysiu. 

Jis taip ir padarė tą patį vakarą, bet tik trokšdamas nu- 
bausti rają, nes, tiesą sakant, jos mėsa buvo kieta kaip padas. 

Vargšas Konselis nukentėjo nuo pačios pavojingiausios ra- 
jos — „kumanų“ rūšies. Tokiame gerame laidininke, kaip van- 
duo, tas savotiškas gyvūnas pritrenkia žuvis už kelių metrų — 
tokia elektrinių jo organų išlydžio jėga. O dviejų pagrindinių 
tu organų pakenkimo plotas ne mažesnis kaip dvidešimt sep- 
lynios kvadratinės pėdos. 

Kita dieną, balandžio 12-ąją, „Nautilius“ priplauke Olandų 
Gvianą, netoli nuo Maronio upės žiočių. Čia buvo kelios gru- 
pės lamantinų. Lamantinai, kaip diugonai ir Stelerio karvės — 
irgi jūros karvės, priklauso sirenų būriui. Šitie gražūs, romūs ir 
nieko pikto nedarantys gyvuliai šešių—septynių metrų ilgio 
kartais sveria keturis tūkstančius kilogramų. Nedui Lendui ir 
Konseliui pasakiau, kad įžvalgi gamta šitiems gyvuliams sky- 
rė svarbų vaidmenį. Kaip ir ruoniai, jie ganosi povandeninėse 
jūros lankose, tuo būdu naikina žolių telkinius, kuriomis būna 
užneštos tropinių upių žiotys. 

— O ar žinote, — pridūriau,— kas ėmė darytis nuo to laiko, 
kai žmogus beveik išnaikino šias naudingas rūšis gyvūnų? Da- 
bar žolių telkiniai pūva ir teršia orą, o toks oras sukelia gelto- 

nąjį drugį, kuris virto tikra šio nuostabaus krašto rykšte. Šiuo- 
se karštosios juostos vandenyse susikaupė daugybė pūvančios 
augmenijos, ir drugys laisvai siautėja nuo Rio de la Platos žio- 
čių ligi Floridos sąsiaurio. 

Jei tikėsime Tusneliu, tai ši rykštė yra niekis, palyginus su 
tais negandais, kurie ištiks mūsų palikuonis, kai žmogus išnai- 
kins visus tuos ruonius ir banginius; tada jūros vandenyse ims 
knibždėti aibės kalmarų, medūzų, aštuonkojų, ir jie virs di- 
džiuliais įvairiausios infekcijos židiniais, nes nebebus tų „be- 
dugnių pilvų“, kuriems pats dievas įsakė vagoti jūros paviršių. 

„Nautiliaus“ įgula, nors ir neginčijo šios teorijos, vis dėlto 
pagavo ar tik ne šešelą tų jūros karvių. Virtuvei iš tikrųjų 
reikėjo apsirūpinti šviežia mėsa, be to, labai gera, daug geres- 
ne, negu jautiena ir veršiena. Ši medžioklė nebuvo įdomi. Jū- 
ros karvės leidosi užmušamos visiškai nesigindamos. Keli tūks- 
tančiai kilogramų jų mėsos, skirtos džiovinti, atsidūrė „Nauti- 
liaus“ sandėliuose. Jūros vandenyse čia veisiasi tokia daugybė 
visokios „žvėrienos“, kad tą pačią dieną savotiška žūklė dar 
labiau padidino „Nautiliaus“ išteklius. Į valties tinklus įkliuvo 
nemaža žuvų, kurių galvos užsibaigia ovalinėmis plokštelėmis 
su mėsingais kraštais. Tai buvo žuvys lipčiai trečiosios minkš- 
tapelekių šeimos. Ovalinį jų diską sudaro paslankios skersinės 
plokštelės, 0 žuvis geba tarp jų pasidaryti tuštumą, ir tai ją 


įgalina prisisiurbti prie kurio nors daikto, nelyginant kraujui 
nuleisti taurė. 


Remora, mano matyta Viduržemio jūroje, priklauso tai pa- 
čiai genčiai. Bet ši, apie kurią čia dabar kalbame, — ypatinga 
žuvis lipčius, ją galime aptikti vien šiuose vandenyse. Mūsų 
jūrininkai, ją sugavę, tuoj suleisdavo į kubilus su jūros van- 
deniu, 

Kai žūklė baigėsi, „Nautilius“ priplaukė arčiau kranto. Čia 
snūduriavo keletas jūros vėžlių, plaukiodami vandens pavir- 
šiuję. Pagauti tokią įdomią reptiliją sunku — jos pabunda nuo 
mažiausio triukšmo, o stiprūs jų šarvai atlaiko net žeberklo 
smūgį, Bet, pasitelkus žuvis lipčius, tie vėžliai gaudomi labai 
sėkmingai. Iš tikrųjų tas prielipas tai lyg koks gyvas kabliukas, 
kuriuo apsidžiaugtų kiekvienas žvejys. 

„Nautiliaus“ jūrininkai pririšo toms žuvims prie uodegų po 
žiedą, pakankamai platų, kad nevaržytų joms judesių, o prie 
žiedo — ilgą virvę, kitą jos galą pritvirtinę prie valties krašto. 

Išmestos į jūrą žuvys lipčiai tuojau pradėjo „medžioti“, pri- 
plaukė prie vėžlių ir įsisiurbė į jų šarvus, — jos taip tvirtai pri- 
kimba, kad greičiau perpliš pusiau, negu paleis savo grobį. 

Paskui jūrininkai jas pritraukė prie valties krašto, o drauge 
su jomis ir tris vėžlius, į kuriuos jos buvo įsisiurbusios. 

Taip pat pagavome kelis kakuanus viso metro ilgio ir po 
du šimtus kilogramų svorio. Jų skydas, apaugęs stambiomis ra- 
ginėmis plokštelėmis — plonomis, skaidriomis, rusvos spalvos, 
su baltais ir geltonais šlakeliais— gana brangus. Be to, jūros 
vėžliai dar vertinami kaip maistas, nes, kaip ir paprasti vėžliai, 
jie labai skanūs. 

Šia žūkle baigėme savo lankymąsi Amazonės rajone, ir tą 
pačią naktį „Nautilius" išėjo į atvirą jūrą. 


AŠTUONIOLIKTASIS SKYRIUS 


AŠTUONKOJAI 


Kelias dienas „Nautilius“ vis tolinosi nuo Amerikos krantų. 
Buvo aišku, kad jis nenori plaukti Meksikos įlankos arba Anti- 
lų salų vandenimis. Bet po jo kiliu ir čia buvo pakankamai 
vandens, nes jūros gylio vidurkis šitose vietose siekė tūks- 
tantį aštuonis šimtus metrų. Tačiau šie vandenys, kur buvo gau- 
su salų ir kuriuos nuolat raižė laivai, nepatiko kapitonui Nemui. 

Balandžio 16-ąją susipažinome su Gvadelupa ir Martinika, 
bet iš trisdešimties mylių nuotolio. Aukštas jų kalnų keteras 
aš mačiau tik akimirką. Kanadietis, kuris buvo pasišovęs savo 
sumanymą įgyvendinti Meksikos įlankoje arba nusigaudamas 
į sausumą, arba priplaukdamas prie vieno iš daugelio kabota- 
žinių laivų, kurie čia kursavo, buvo labai nusivylęs. Mūsų 
pabėgimas galėjo visiškai pasisekti, jei Nedui Lendui būtų 
pavykę slaptai pagrobti iš kapitono Nemo valtį. Bet dabar at- 
virame vandenyne nebuvo ko nė galvoti apie tai. 

Kanadietis, Konselis ir aš gana ilgai tarėmės šiuo reikalu, 
Jau pusę metų buvome „Nautiliaus“ belaisviai. Per tą laiką 
sukorėme septyniolika tūkstančių mylių, ir, anot kanadiečio, 
mūsų klajonėms nebuvo matyti galo. Pagaliau jis kreipėsi į ma- 
ne su nelauktu pasiūlymu, kad aš griežtai paklausčiau kapitoną 
Nemą, ar šis manąs laikyti mus amžinai, 

Toks žygis man buvo ne iš maloniųjų. Mano nuomone, jis 
negalėjo pasiekti tikslo, Iš „Nautiliaus“ vado nieko negalėjome 

tikėtis, viskas parėjo nuo mūsų pačių. Be to, jau kuris laikas 
kapitonas Nemas ėmė darytis vis niūresnis, vienišesnis ir vis 
labiau užsisklendęs savyje. Jis akivaizdžiai manęs vengė. Anks- 
čiau jis man gana mielai aiškindavo įvairiausius povandeninius 
stebuklus, dabar paliko dirbti mane vieną ir nustojo rodytis 
salone. 

Kodėl jis taip pasikeitė? Kokia to pasikeitimo priežastis? 
Aš čia tikrai nieku dėtas. Gal jį slegia mūsų buvimas „„Nauti- 
liuje“? Tačiau aš neturėjau jokios vilties, kad tokios sandaros 
žmogus grąžintų mums laisvę. 

Todėl ir paprašiau kanadietį, kad jis man duotų laiko viską 
apgalvoti, o tik paskui žiūrėsiu, kokių žygių imtis. Tuo atveju, 
jei mano mėginimas baigtųsi nesėkmingai, be abejo, tai su- 
keltų kapitonui įtarimą, dar labiau pablogintų mūsų padėtį ir 
pakenktų paties kanadiečio planui. Turiu pridurti, kad teisintis 
pablogėjusia sveikata anaiptol aš negalėjau. Jei nuošaly palik- 
sime tuos kraupius pergyvenimus, kuriuos patyrėme Pietų aši- 
galio ledynuose, tai mes — Konselis, Nedas ir aš — niekad ne- 
sijautėme taip gerai. Sveikas maistas, grynas oras, tiksli dieno- 
tvarkė, vienoda temperatūra saugojo nuo visokių ligų, ir aš 
puikiai supratau, kad toks gyvenimas turi labai patikti žmo- 
gui, be jokio gailesčio atsižadėjusiam žemės, ypač tokiam, kaip 
kapitonas Nemas, kuris čia jaučiasi lyg namie, plaukia, kur 
nori, ir paslaptingais svetimiems, bet pačiam gerai žinomais 
būdais siekia savų tikslų. Tačiau mes negeidėme nutraukti ry- 
šių su žmonija. Man nesinorėjo nusinešti į kapą savo mokslo 
darbų, tokių įdomių ir tokių naujų. Kaip tik dabar turėjau teisę 
parašyti tikrą knygą apie jūrą, ir aš trokštu, kad ta knyga — 
tegu anksčiau, o ne vėliau — išvystų dienos šviesą. 

Sakysime, kad ir čia, Antilų salų vandenyse, tik už dešim- 
ties metrų nuo jūros paviršiaus, kiek įdomių gamtos tvarinių 
galėjau užfiksuoti, žiūrėdamas pro plačius salono langus! 

Tarp kitų zoofitų čia buvo ir sifonoforų-fizalijų, jos, be to, 
dar buvo vadinamos „kariniais portugalų laiveliais“, panašios 
į pailgas perlamutrinio atspalvio pūslytes, kurios plaukioja at- 
stačiusios prieš vėją savo membranas ir išskleidusios ant van- 
dens mėlynus čiuptuvus, primenančius šilkines gijas; žvilgsnį 
kerinčios medūzos, kurios, prie jų prisilietus, išleidžia aitrų 
skystį, tvilkinantį kaip dilgėlės; tarp nariuotųjų kirminų ane- 
lidų, ilgio iki pusantro metro, su rausvu straubliu ir tūkstan- 
čiu septyniais šimtais varomųjų organų, buvo parapodijų, ku- 
rios raivosi vandenyje ir šviečia visomis vaivorykštės spalvo- 
mis. Žuvų grupėje — Malabarų rajos, didžiulės kremzlėtųjų žu- 
vų atstovės iki dešimties pėdų ilgio ir iki šešių svarų svorio, 

su trikampiais krūtininiais pelekais, kuprota nugara ir akimis 
pakaušyje. 

Čia buvo ir amerikinių balistų, kurioms gamta davė tik juo- 
dą ir baltą spalvą, ir ilgapelekių kūjagalvių, pailgų, mėsingų, 
su geltonais pelekais ir atsikišusiomis žiaunomis, makrėlių šim- 
to šešiasdešimt centimetrų ilgio, trumpais aštriais dantimis, ap- 
augusių smulkiais žvynais ir priklausančių albikorams, dryžųjų 
barbulių, nuo galvos iki kojų apjuostų auksiniais ruoželiais, 
skraidančių būreliais ir tankiai kirbinančių žvilgančius pelekus, 
Šie juvelyriniai gamtos padarai kažkada buvo aukojami Dianai 
ir itin branginami Romos turtuolių, kurie laikėsi patarlės: „Gau- 
dyk juos, bet nevalgyk!“ Auksiniai pomakantai, papuošti sma- 
ragdiniais ruoželiais, aprengti šilkais ir aksomais, slinko pro 
mūsų akis kaip turtingi Veronezės paveikslų sinjorai; penti- 
nuotieji sparai spruko nuo mūsų, greitai irdamiesi krūtininiais 
pelekais; kliupanodonai, ilgio penkiolikos colių, laikė save ap- 
gaubę fosforine šviesa; kefalai pliaukšėjo į vandeni storomis 
mėsingomis uodegomis; raudoni koregonai tartum būtų bangas 
kapoję nudailintais krūtininiais pelekais, o sidabrinės selenos, 
pelnytai gavusios šį pavadinimą, kilo viršum lygaus vandens 
paviršiaus, švytėdamos balkšva šviesa kaip maži mėnuliukai, 

Kiek naujų, nuostabių rūšių dar būčiau galėjęs pamatyti, 
jei „Nautilius“ nebūtų pradėjęs grimzti į giluminius vandens 
sluoksnius! Panaudojęs nuožulniąsias plokštumas, jis pamažu 
nusileido į dviejų —trijų tūkstančių metrų gylį. Čia gyvūnų pa- 
sauliui atstovavo tik ankrinai, jūros žvaigždės, labai gražūs 
pentakrinai medūzos galva, su maža taurelė ant tiesaus stiebo; 
trokai, kenotai ir fisurelės — stambi pakrantės moliuskų rūšis. 

Balandžio 20 dieną pakilome tūkstantį penkis šimtus metrų. 
Dabar mums artimiausia žemė buvo Lukajo archipelagas — gru- 
pė salų, išmėtytų vandenyno paviršiuje nelyginant krūvelės 
grindinio akmenų. O vandenų gelmėje kaip kokios stačios sie- 
nos dunksojo didelės povandeninės uolos, susidariusios iš pa- 
plautų luitų, suvirtusių aukštais sluoksniais, tarp kurių buvo 
tokių gilių duburių, jog jų dugno nepasiekė nė „Nautiliaus“ 
prožektoriaus spinduliai. Pačias uolas dengė gausi augmenija: 
didžiulės laminarijos, be galo ilgi guveiniai — tikri dumblių špa- 
leriai, kuriais galėjo didžiuotis net titanų pasaulis. 

Besikalbėdami apie šiuos gigantiškus augalus, mes — Nedas, 
Konselis ir aš, — suprantama, neužmiršom aptarti ir milžiniškų 
jūros gyvulių. Vieni jų, matyt, buvo sutverti kitiems ryti. Bet 
tarp tų ilgų plaušų pastebėjau tik keletą nariuotųjų gyvūnų, 
atstovaujančių trumpauodegių grupei, ilgapėdėms lambroms, 

šviesiai violetiniams krabams ir klijosams, gyvenantiems Anti- 
lų salų vandenyse, 

Buvo apie vienuolikta valanda dienos, kada Nedas Lendas 
atkreipė mano dėmesį į didžiulius dumblius, tarp kurių judėjo, 
matyt, kažkoks siaubingas gyvūnas. 

— Taip, — tariau,— čia yra daug landynių, patogių aštuon- 
kojams, ir aš nė kiek nenustebčiau, pamatęs tas pabaisas. 

— Kokios čia pabaisos -— pasakė Konselis,— paprasčiausi 
kalmarai galvakojų būrio. 

— Ne,— atsakiau, — tai didžiuliai aštuonkojai. Bet mūsų bi- 
čiulis Lendas, manding, bus apsirikęs, nes aš nieko nematau. 

— Gaila, — tarė Konselis.— Norėčiau sutikti akis į akį bent 
vieną tokių aštuonkojų, apie kuriuos pasakojama, jog jie gali 
nutraukti į jūros gelmes net visą laivą. Tuos gyvulius pas 
mus vadina krak... 

— „Krak“ ir kaput! ironiškai atsakė kanadietis. 

— Krakenais,— užbaigė žodį Konselis, nepaisydamas savo 
draugo sąmojo, 

— Niekad nepatikėsiu,— tarė Nedas Lendas,— kad tokių gy- 
vūnų būtų šioje žemėje, 

— O kodėl gi ne/— paklausė Konselis.— Mes juk buvome 
įtikėję pono profesoriaus narvalu. 

— Ir tuščiai. 

— Žinoma, bet, galimas daiktas, ir iki šiol dar daug kas 
tiki, 

— Apskritai, tai įtikima,— alsakiau Konseliui,— bet aš pats 
tokiomis pabaisomis įtikėsiu tik tuo atveju, kai jas išmėsinė- 
siu savo palies ranka. 

— Vadinasi, pats ponas profesorius netiki, jog esama mil- 
žiniškų aštuonkojų?— paklausė manęs Konselis, 

— O kas, po velniais, tiki? — sušuko Nedas. 

— Daugelis, mano bičiuli Nedai. 

— Tik ne žvejai! Mokslininkai — gal būt! 

— Atleiskite, Nedai. Ir žvejai, ir mokslininkai, 

— Bet aš tai jau,— prabilo su labai rimta mina Konselis— 
pals savo akimis esu matęs, kaip vienas toks galvakojis nu- 
tempė savo čiuptuvais į jūros gelmes didelį laivą. 

— Jūs tai matėte?— paklausė kanadietis. 

— Taip, Nedai. 

— Savo paties akimis? 

— Savo paties. 

— Kur, būkite malonus pasakyti? 

— Sen-Malo,— visiškai ramiai atsakė Konselis. 

— Prieplaukoje?— kandžiai paklausė kanadietis. 

— Ne, bažnyčioje, — atsakė Konselis, 

— Bažnyčioje!-— sušuko Nedas. 

— Taip, mano bičiuli Nedai. Toks aštuonkojis ten buvo nu- 
pieštas ant sienos. 

— Ką tu pasakysi!-— sušuko Nedas, ėmęs kvatotis— Ponas 
Konselis mane surietė į ožio ragą. 

— Ne, formaliai jis teisus — tariau.— Aš girdėjau apie tą 
paveikslą, bet jo siužetas paimtas iš legendos, o jūs žinote, ko 
vertos legendos iš gamtos istorijos! Ypač kai kalbama apie pa- 
baisas, vaizduotė neturi ribų. Ne tik buvo tikima, kad aštuon- 
kojai gali paskandinti laivą, bet įžymusis Olafas Didysis pasa- 
koja apie aštuonkojį visos mylios ilgio, panašų ne į gyvį, bet 
į salą. Pasakojamas netgi toks atsilikimas: kartą Nidroso vys- 
kupas sumanęs atlaikyti pamaldas ant vienos didelės uolos; kai 
pamaldos baigėsi, uola ėmusi plaukti, paskui panėrusi į jūrą; 
paaiškėjo, kad ten būta ne uolos, o aštuonkojo. 

— Tr tai jau viskas; — paklausė kanadietis. 

— Ne,— atsakiau.— Kitas vyskupas, Pontopidamas Bergeniš- 
kis, irgi pasakoja apie aštuonkojį, ant kurio būtų buvę ga- 
lima išvesti apmokymui visą eskadroną kavalerijos. 

— Na ir melavo išsijuosę tie senovės vyskupai! tarė Ne- 
das Lendas. 

— Pagaliau antikos gamtininkai mini tokio didumo pabai- 
sas, kurių žiotys buvusios — visa įlanka, 0 pačios jos nebūtų 
galėjusios išsitekti Gibraltaro sąsiauryje. 

— Kad tave kur!-— sušuko kanadietis. 

— Bet kiek tiesos visuose tuose pasakojimuose?— paklau- 
sė Konselis. 

— Nė kiek,—-atsakiau,-- nė kiek, nebent tiek, kad jie vir- 
šija įtikimumo ribas ir tėra vien mitai arba legendos. O juk 
pasakotojų vaizduotei turi būti koks nors pagrindas arba dings- 
tis. Vis dėlto negalima ginčyti, jog tarp atšuonkojų ir kalmarų 
pasitaikytų labai didelių, bet šiaip jie būna mažesni už ban- 
ginius. Mūsų žvejai dažnai mato aštuonkojų daugiau kaip metro 
aštuoniasdešimt centimetrų ilgio. Triesto ir Monpelje muzie- 
juose saugomi aštuonkojų griaučiai iki dviejų metrų dydžio. 
Be to, gamtininkų apskaičiavimu, toks gyvulys, net jei jis bū- 
tų šešių pėdų ilgio, turi čiuptuvus dvidešimt septynių metrų 
ilgio. O jau vien to pakanka, kad jie sukeltų siaubą. 

— O ar mūsų laikais tokių dar pagaunama?— paklausė ka- 
nadietis. 

— Jei ir nepagaunama, tai jūrininkai juos dažnai mato, Vie- 
nas mano draugas, kapitonas Polis Bosas iš Havro, ne kartą 
mane tikino matęs Indijos vandenyne šių siaubūnų labai dide- 

lių. Bet pats nuostabiausias atsilikimas, po kurio nebeliko j0- 
kių abejojimų, kad tokių milžiniškų aštuonkojų iš tikrųjų esa- 
ma, įvyko prieš kelerius metus — tūkstantis aštuoni šimtai še- 
šiasdešimt pirmaisiais, 

— Koks gi tas atsitikimas? — paklausė Nedas Lendas. 

— O šit koks. Tūkstantis aštuoni šimtai šešiasdešimt pirmai- 
siais metais į šiaurės vakarus nuo Tenerifo, maždaug toje pa- 
čioje platumoje, kurioje dabar esame, žvalgybinio laivo „„Alek- 
tonas“ įgula pastebėjo ant savo kelio baisų kalmarą. Kapitonas 
Bugė priplaukė prie gyvūno, apmėtė jį žeberklais ir apšaudė 
iš šautuvo, bet nesėkmingai, nes ir žeberklai, ir kulkos ėjo 
kiaurai per minkštą kalmaro kūną kaip per šaltieną. Po kelių 
tokių nesėkmingų mėginimų įgula užmetė ant šio moliusko 
mirties kilpą. Kilpa nuslydo iki uodegos pelekų ir čia užsi- 
veržė. Tada įgula pamėgino pabaisą užtraukti ant denio, bėt 
jos svoris buvo toks didelis, kad virvė perpiovė uodegą, ir kal- 
maras, netekęs šios puošmenos, panėrė į vandenį. 

— Pagaliau bent vienas faktas, — tarė Nedas Lendas. 

— Neginčijamas faktas, brangusis mano Nedai, toks negin- 
čijamas, kad buvo pasiūlyta šios rūšies aštuonkojį pavadinti 
„Bugės kalmaru". 

— O kokio jis ilgio?— paklausė kanadietis. 

— Ar ne šešių metrų?— paklausė Konselis, stovėdamas prie 
lango ir vėl stengdamasis įžvelgti uolų įdubas. 

— Lygiai tiek, — atsakiau aš. 

— O ar kartais nebuvo jam ant galvos, — kamantinėjo Kon- 
selis, — aštuonių čiuptuvų, kurie rangėsi vandens paviršiuje kaip 
gyvačių lizdas? i 

— Kaip tik taip. 

"— O ar jam vidury galvos nebuvo akių, ir itin didelių? 

— Taip, Konseli. 

— O jo žiaunos ar nebuvo labai panašios į papūgos snapą? 
Ir tas snapas milžiniškas? 

— Tikra teisybė, Konseli, 

— Tai va, jei ponas profesorius neprieštaraus, — ramiai atsa- 
kė Konselis,— ar tik antai tas kalmaras nebus Bugės kalmaras 
ar bent jo brolis? 

Aš pažiūrėjau į Konselį, o Nedas Lendas puolė prie lango. 

— Baisus galvijas!— suriko Nedas, 

Aš irgi pažvelgiau pro langą ir nė nepajutau, kaip šaste- 
lėjau atgal. Prieš akis plaukė klaiki pabaisa, galinti suvaidinti 
prideramą vaidmenį gyvulių epe. 

Tai buvo milžiniško dydžio kalmaras, gal kokių aštuonių 
metrų ilgio. Jis plaukė atbulas, nepaprastu greičiu, Liesiai ant 

„Nautiliaus“, žiūrėdamas į mus pilkai žaliomis nejudančiomis 
akimis. Aštuonios rankos, ar, tikriau, kojos, išaugusios iš gal- 
vos. (šis gyvūnas dėl to ir gavo galvakojo pavadinimą), buvo 
du kartus ilgesnės už jį patį ir visą laiką rangėsi kaip furijos 
plaukai. Aiškiai buvo matomi du šimtai penkiasdešimt siurb- 
tukų, išdėstytų vidinėje pusėje čiuptuvų, nelyginant pusapva- 
lės kapsulės. Siurbtukai tarpais paliesdavo langų stiklą, ištuš- 
tėdavo ir prikibdavo prie jo. Pabaisos žiaunos, tartum koks ra- 
ginis snapas, tokios pat formos, kaip ir papūgos, tolydžio žio- 
josi ir čiaupėsi. Raginės medžiagos liežuvis, taip pat su ke- 
liomis eilėmis aštrių dantų, trūkčiojo, kyščiojo iš tos siaubingos 
burnos. Kokia gamtos fantazija! Duoti moliuskui paukščio sna- 
pą! Verpstės pavidalo, per vidurį pūsta, ši mėsos masė sveria 
dvidešimt—dvidešimt penkis tūkstančius kilogramų. Nepastovi 
spalva, nepaprastai greitai besikaitaliojanti pagal gyvūno nuo- 
taiką, virsdavo čia pilkai švinine, čia raudonai ruda. 

Kas taip erzino moliuską? Be abejo, „Nautilius“, ir dėl to, 
kad už jį buvo daug didesnis, ir dėl to, kad nei jo čiuptuvai- 
siurbtukai, nei žandikauliai nieko negalėjo jam padaryti. Ir vis 
dėlto koks stebuklas — šitoks aštuonkojis! Kokią galybę, kokią 
gyvybinę jėgą įdėjo gamta į jo judesius, davusi jam trijų ka- 
merų širdį! š 

Tai atsitiktinumas suvedė mane su tokiu kalmaru, ir aš ne- 
norėjau praleisti progą rūpestingai išstudijuoti tą galvakojų 
atstovą. Aš pergalėjau baimę, kurią man įvarė jo išvaizda, pa- 
ėmiau pieštuką ir pradėjau jį piešti. 

— Tai tas pats, kuris pakliuvo „Akteonui“?— paklausė Kon- 
selis. 

— Ne,— atsakė kanadietis, — tas juk visas, o ansai buvo ne- 
tekęs uodegos. 

— Tai dar ne įrodymas, — prieštaravau.— Čiuptuvai ir uo- 
dega tiems gyvūnams atauga, 0 per septynerius metus Bugės 
kalmaras, žinoma, galėjo ir prasigyventi naują uodegą. 

— Na, jei ne anas, tai vis tiek iš tų pačių!— atsakė Nedas. 

Iš tikrųjų, prie dešiniojo lango pasirodė dar keli kalmarai, 
Aš jų suskaičiau septynis. Jie lydėjo „Nautilių“. Girdėjau, kaip 
jų snapai kalena į geležinį laivo apmušalą. Mes jų prisižiūrė- 
jome iki valiai. | 

Aš toliau dirbau savo darbą. Pabaisos taip sklandžiai plau- 
kė greta laivo, jog, rodės, nė nejudėjo, aš būčiau galėjęs jas 
piešti sumažinto dydžio tiesiai ant lango stiklo. Be to, mes 
varėmės vidutiniu greičiu. Staiga „Nautilius“ sustojo ir visas 
sudrebėjo. 

— Ar tik nebūsime į ką nors atsitrenkę?— paklausiau. 

— Šiaip ar taip, bet mes jau išsikapanojome,— atsakė ka- 
nadielis,— juk dabar stovime švariame vandenyje. 

„Nautilius“ iš tiesų stovėjo. Jo sraigto mentės nesisuko. Pra- 
slinko valandėlė. Į saloną įėjo kapitonas Nemas, o su juo ir 
jo padėjėjas. 

Jo nebuvau matęs kelias dienas. Jis man atrodė niūrus, Mū- 


Aš priėjau prie kapitono. 

— Įdomi aštuonkojų kolekcija,— pasakiau nerūpestingu mė- 
gėjo tonu, lyg būčiau į viską žiūrėjęs pro krištolinius akvariu- 
mo stiklus. 

— Taip, pone gamtininke— atsakė jis — netrukus eisime su 
jais imtynių. 

Aš suglumęs pasižiūrėjau į kapitoną. Pamaniau, kad būsiu 
jo nesupratęs. 

— Imtynių?— pakartojau. 

— Taip. Sraigtas sustojo. Spėju, kad raginės vieno tų kal- 
marų žiaunos įstrigo tarp jo menčių. Tai mums ir trukdo 
plaukti. 

— Ką manote daryti? 

— Pakilti į paviršių ir išmušti visas šias biaurybes. 

— Bus sunku. 

— Žinoma. Elektrinės kulkos nieko negali padaryti minkštai 
jų kūno masei, nes joje nesutinka pakankamo pasipriešinimo, 
todėl nesprogsta. Mes juos pulsime kirviais. 

— Ir žeberklu, kapitone,— pridūrė kanadietis— jei priimsi- 
te mano pagalbą. 

— Priimu, misteri Lendai, 

— Ir mes jums padėsime,— pasakiau, ir su kapitonu nuėjo- 
me prie centrinių laiptų. 

Ten jau stovėjo gal dvidešimt vyrų su abordažiniais kir- 
viais, pasiruošę pulti. Kanadietis čiupo žeberklą, o mudu su 
Konseliu — kirvius. Tuo tarpu „Nautilius“ jau buvo iškilęs į pa- 
viršių. Vienas jūrininkas pradėjo atsukinėti veržles. Vos tik 
jos buvo nuimtos, liuko dangtis pasikėlė su nepaprasta jėga, 
matyt, traukiamas kokio nors aštuonkojo siurbtukų. Tučtuojau 
ilgas čiuptuvas kaip gyvatė įsirangė pro laiptų angą, 0 dar 
dvidešimt raivėsi viršuj. Kapitonas Nemas vienu kirvio smūgiu 
nukirto baisųjį čiuptuvą, ir jis raitydamasis nusirito laiptais. 

Kol grūdomės į denį, du kiti čiuptuvai, šmėkštelėję ore, nu- 
sileido ant jūrininko, stovinčio priešais kapitoną Nemą, ir su 
neįveikiama jėga iškėlė jį į viršų. 

Kapitonas riktelėjo ir puolė laukan. Mes smukome paskui 


ji“ 

Koks reginys! Čiuptuvų sugriebtas ir prilipęs prie jų siurb- 
tukų, vargšas tabalavo ore pagal milžiniško straublio užgaidas. 
Jis duso, gargaliavo, šaukė: „Gelbėkite! Gelbėkite!“ Šie žodžiai, 
ištarti prancūziškai, mane pritrenkė. Laive buvo mano tėvynai- 
nis, ir gal ne vienas! Tą širdį draskantį riksmą aš girdėsiu vi- 
šą gyvenimą! 

Vargšeliui grėsė mirtis. Kas jį galėjo išplėšti iš šilo galin- 
go glėbio? Bet kapitonas Nemas puolė aštuonkojį ir nukirto 
jam antrą čiuptuvą. Jo padėjėjas įnirtingai grūmėsi su kilo- 
mis pabaisomis, kurios rėpliojo „Nautiliaus“ šonais. Įgula su 
jomis kovėsi paleidusi į darbą kirvius. Kanadietis, Konselis ir 
aš su savo įnagiais skvarbėme mėsingą aštuonkojų masę. Ore 
pasklido stiprus muskuso kvapas, 

Buvo neapsakomai baisu. 

Akimirką man pasirodė, kad vargšelis, apvyniotas straub- 
lio, bus išplėštas iš galingų siurbtuvų. Iš aštuonių čiuptuvų 
jau buvo nukirsti septyni, Vienas likęs vis dar mataravo ore, 
kralydamas savo auką kaip kokią plunksnelę. Bet tuo tarpu, 
kai kapitonas Nemas ir jo padėjėjas puolė aštuonkojį, jis 
trykštelėjo srovę juosvo skysčio iš tam Likro maišelio prie ana- 
linės angos. Tuoj visi apakome. O kai juodas debesis išsisklai- 
dė, kalmaras jau buvo dingęs, 0 drauge su juo ir vargšas ma- 
no tėvynainis! 

Su kokiu įniršiu puolėmė pabaisas! Visi buvom kaip nesa- 
vi! Dešimt ar dvylika aštuonkojų užgrobė denį ir aplipo „„Nau- 
liliaus“ šonus. Mės dabar atsidūrėme tarp gyvačių strampgalių, 
besirangančių kraujo ir juodo skysčio klanuose. Atrodė, kad 
tie lipnūs čiuptuvai atauga vis nauji ir nauji lyg hidrai galva. 
Nedas Lendas svaidė savo žeberklą į pilkai žalias pabaisų akis 
ir kiekvienu smūgiu išdurdavo po vieną akį, Tačiau atsitiko 
taip, kad narsusis mano draugas nesuspėjo išsisukti, ir vienos 
pabaisos čiuptuvai partrenkė jį ant denio. 

Nežinau, kaip iš susijaudinimo neplyšo man širdis! Siaubin- 
gas snapas jau išsižiojo ties kanadiečiu. Aš puoliau jam į pa- 
galbą. Belt kapitonas Nemas mane pralenkė. Jo kirvis dingo 
didžiulėse aštuonkojo žiotyse. Stebuklingai išgelbėtas kanadietis 
pašoko ir suvarė visą savo žeberklą į trijų kamerų aštuonkojo 
širdį, 

— Mano pareiga buvo atsiteisti su juo!-— tarė kapitonas 
Nemas kanadiečiui. Užuot atsakęs, Nedas Lendas tik nusi- 
lenkė, 


Kautynės truko ketvirtį valandos. Nugalėtos pabaisos, už- 
muštos ir sužalotos, pagaliau pasitraukė iš kovos lauko ir din- 
go vandenyje. 

Kapitonas Nemas, visas kruvinas, stovėjo lyg įbestas prie 
prožektoriaus ir žiūrėjo į jūrą, kuri ką tik prarijo jo draugą, 
ir stambios ašaros riedėjo jam iš akių. 


DEVYNIOLIKT ASIS SKYRIUS 


GOLFSTRIMAS 


Nė vienas mūsų negalėjome užmiršti klaikaus balandžio 
20-osios įvykio. Apie jį rašiau vis dar labai jaudindamasis. Sa- 
vo pasakojimą pirma peržvelgiau pats, po to dar perskaičiau 
Konseliui ir kanadiečiui. Jie pripažino, kad palį faktą alpasa- 
kojau gana tiksliai, bet nepakankamai efektingai. Norint apra- 
šyti lokį vaizdą, reikia turėti garsiojo mūsų poeto, „Jūros dar- 
bininkų“ autoriaus plunksną. 

Aš jau sakiau, kad kapitonas Nemas verkė, žiūrėdamas į jū- 
rą. Jo sielvartas buvo begalinis. Per tą laiką, kol buvome „Nau- 
tiliuje“, žuvo jau antras jo draugas. Ir kokia mirtis! Sutraiš- 
kytas, uždusintas, sumailotas siaubingų čiuptuvų, sumaltas ge- 
Iežinių žiaunų, tas jo bičiulis neatsiguls amžino poilsio larp jo 
draugų ramiuose koralinės koplyčios vandenyse! 

Man širdį draskė nevilties klyksmas, anų grumtynių ikarš- 
lyje išsprūdęs iš to vargšo lūpų! Nelaimingas prancūzas, užmir- 
šąs laive įvestą dialektą, vėl prabilo gimtosios žemės ir savo 
motinos kalba, tuščiai paskutinį kartą šaukdamasis pagalbos! 
Vadinasi, tarp kapitono Nemo draugų, kaip ir jis pats, pabė- 
gusių nuo žmonių draugijos, būta ir mano tėvynainio. Ar jis 
vienas atstovavo Prancūzijai šitoje paslaptingoje bendruomė- 
nėje, kurią, matyt, sudarė įvairių tautybių Žmonės? 

Štai viena tų neišspręstų problemų, nuolat kvaršinančių man 
galvą! 

Kapitonas Nemas sugrįžo į savo patalpą. Kurį laiką jo ne- 
mačiau. Bet koks lurėjo būti jo liūdesys, neviltis, neryžtas, kai 
jis užsisklendė vienui vienas, galėjai spręsti pagal tai, ką da- 
bar darė laivas, kurio siela buvo kapitonas Nemas ir kurio 


326 


dvasios būsena atsiliepė laivui. „Nautilius“ čia varėsi pirmyn, 
čia atgal, jis nebesilaikė nuolatinės krypties, plaukė pagal ban- 
gų užgaidas nelyginant lavonas. Sraigtas buvo nuvalytas, bet 
beveik nesisuko. Kapitonas Nemas vedė laivą ant nuomonės. 
Jis niekaip negalėjo atsisveikinti su paskutiniųjų kautynių vie- 
ta, su jūra, prarijusia jo draugą! 

Taip praėjo dešimt dienų. Pagaliau gegužės !1-ąją „Nauti- 
lius“ ryžtingai vėl pasuko į šiaurę pro Lukajaus salas netoli 
Bahamo sąsiaurio. Mes plaukėme pačia didžiąja jūrų upe, tu- 
rinčia savo krantus, savo žuvis, savo temperatūrą. Aš kalbu 
apie Golistrimą, arba Golio srovę. 

Tai tikra upė, tik ji teka Atlanto vandenynu. Jos vanduo 
taip pat sūrus, net sūresnis už jai gretimų jūrų vandenį. Vidu- 
tinis jos gylis — trys tūkstančiai pėdų, vidutinis plotis — šešias- 
dešimt mylių. Kai kuriose vietose srovės greitis siekia keturis 
kilometrus per valandą. Jos vandėns tūris daug didesnis, negu 
visų Žemės rutulio upių, kartu paėmus, 

Golistrimą ištyrė kapitonas Moris ir atrado, jog tikrasis jo 
šaltinis, arba, jei norite, jo ištakos, yra Gaskonų įlanka. Ten 
jo vandenys, iš pradžių šviesūs ir dar nelabai šilti, pamažu 
ima įgyti savitų ypatybių. Iš ten ta srovė suka į pietus, pagal 
pusiaujo Afrikos pakraštį, kur karštosios zonos saulė įšildo jos 
vandenis, paskui kerta Atlantą skersai, prie Brazilijos krantų 
pasiekia San Roko kyšulį, čia šakojasi į dvi dalis, kurių viena 
pasuka Antilų salų link, kur vėl būna įšildoma. Ir štai čia 
Golistrimas, lyg pačios gamtos jam būtų skirta palaikyti tem- 
peralūrų pusiausvyrą, sumaišęs tropikų vandenis su šiaurės van- 
denimis, pradeda eiti temperatūrų lygintojo pareigas: saulės 
įkailintas Meksikos įlankoje, Golfistrimas kyla į šiaurę, link 
šiaurinių Amerikos krantų prie Niufaundlendo. Čia sutikęs iš 
Deviso sąsiaurio plūstančią šaltąją srovę, jis pakrypsta į rytus 
ir vėl vandenynu teka palei vieną didžiųjų Žemės rutulio ratų, 
laikydamasis loksodromos linijos, ir prie keturiasdešimt trečiojo 
meridiano suskyla į dvi atšakas, iš kurių viena, nešama šiaurės 
vakarų pasato, grįžta į Gaskonų ilanką ir prie Azorų salų, 0 ki- 
ta, pašildžiusi Airijos ir Norvegijos krantus, pasiekia Špicber- 
geną, kur jos temperatūra, nukritusi iki keturių laipsnių, vis 
dėlto būna pakankama, kad jūra neužšalių. 

Taigi šia vandenyno upe ir plaukė „Nautilius“. Išsukęs iš 
Bahamo įlankos, Golistrimas, keturiolikos mylių pločio ir trys 
šimtai penkiasdešimt metrų gylio, teka aštuonis kilometrus per 
valandą. Kuo jis labiau tolsta į šiaurę, tuo jo greitis mažėja, 
ir būtų labai pageidautina, kad ir ateityje liktų toks pat, nes 
antraip, jei Golfstrimo greitis ir kryptis kada nors pasikeistų, 

kaip jau kažkas skelbė, Europos šalių klimate įvyktų tokių per- 
mainų, kurių pasekmes net sunku numatyti. 

Apypietę aš buvau denyje ir Konseliui pasakojau apie Gol[- 
strimo ypatumus. Baigęs aiškinti, aš jam pasiūliau įkišti ranką 
į vandenį. Konselis taip ir padarė, ir labai nustebo, nepajutęs 
nei šilumos, nei šalčio. 

— Taip yra todėl, — paaiškinau aš,— kad Golistrimo tempe- 
ratūra, kai jis išteka iš Meksikos įlankos, mažai kuo skiriasi 
nuo mūsų kraujo temperatūros. Golfstrimas — tai didžiulis kalo- 
riferis, kuris įgalina Vakarų Europos krantus puoštis amžinai 
žaliuojančia augmenija. Jei tikėtume Morio skaičiavimais, tai, 
pilnai išnaudoję Golistrimo šilumą, gautume tiek kalorijų, jog 
jų visiškai pakaktų ištirpdyti tiek ketaus, kad iš jo tolydžio 
imtų tekėti upė, didumo kaip Misurė ar Amazonė. 

Golistrimo greitis toje vietoje siekė du metrus dvidešimt 
penkis centimetrus per sekundę. Ši srovė taip skiriasi nuo grė- 
timos jūros, kad sūdrūs jos vandenys plaukia paviršiumi ir tuo 
būdu šilti ir šalti vandenys laikosi skirtingame lygyje. Golf- 
stiime gausu druskų, jis skaisčiai mėlynos spalvos ir aiškiai 
skiriasi nuo žalių Atlanto bangų. Tų vandenų riba lokia ryški, 
kad, kai „Nautilius“ Karolinos salų platumoje savo priekiu jau 
skrodė Golistrimo vandenis, jo sraigtas dar tebeskvarbė vande- 
nyno bangas. į 

Srovė su savimi neša ištisą pasaulį gyvų būtybių. Vidurže- 
mio jūrai būdingi argonautai čia plaukioja dideliais būriais. Iš 
kremzlėtųjų tarpo būtų įsidėmėtinos rajos su labai išsivysčiusia 
uodega, apimančia trečdalį viso jų kūno, ir savo forma pana- 
šios į didelį rombą dvidešimt penkių pėdų ilgio, paskui dar 
smulkūs rykliai viso metro ilgio, didelėmis galvomis, trumpais 
snukiais, keliomis eilėmis aštrių dantų, apaugę tartum kokiais 
žvynais. 

Iš kaulėtųjų žuvų čia veisiasi tik šiems vandenims būdingi 
labridai-putpelės; paskui sinagridai su vaivorykštiniu apvalkalu, 
žėrinčiu lyg ugnis; kupriai scienos, galinčios cypsėti, metro 
ilgio, plačiomis žiotimis, smulkiais dantimis; centronotai negrai, 
kuriuos jau minėjau; žydrosios korifenos auksinio ir sidabrinio 
atspalvio; perokės, tikros vaivorykštės, spalvingumu galinčios 
lenktyniauti su gražiausiais tropikų paukščiais; jūros šuniukai 
trikampėmis galvomis; plekšnės rombai, melsvos bežvynės žu- 
vys; batrachoidai su geltonais skersiniais ir išilginiais dryžiais 
T formos; aplinkui knibždėjo maži kūjagalviai, nuberti rudais 
šlakeliais; paskui dipterodonai geltonomis uodegomis ir sidabro 


morai švelnaus blizgesio, kuriuos Lasepedas paskyrė savo mie- 

lai gyvenimo draugei, ir pagaliau — graži žuvis amerikinis ri- 
teris, išsipuošęs įvairiais ordinais ir juostelėmis, dažnai aptin- 
kamas prie Šiaurės Amerikos žemyno, kur žmonės taip mažai 
vertina ordinus ir juosteles. 

Papasakosiu dar apie vieną Golfstrimo reiškinį, būtent apie 
fosiorinę vandens šviesą, kuri ypač dažnų perkūnijų metu lenk- 
tyniavo su mūsų prožektoriaus šviesa. 

Gegužės 8-ąją dar buvome netoli Hatero kyšulio Šiaurinės 
Karolinos platumoje. Čia Golfstrimas turėjo septyniasdešimt 
penkias mylias pločio, o gylio — du šimtus dešimt metrų. ,,„Nau- 
tilius“ plaukė kur akys vedė. Laive nebuvo jokios sargybos. 
Reikia pripažinti, kad pabėgimas tokiomis sąlygomis atrodė 
galimas. Gyvenami krantai mums būtų buvę patogus prieglobs- 
tis. Jūrą nuolat raižė garlaiviai, aptarnaujantys reisus tarp Niu- 
jorko ir Bostono arba Meksikos įlankos, tarp įvairių Amerikos 
kranto vietovių dieną ir naktį siuvo kabotažinės škunos. Tikė- 
jomės, kad jos mus paims. Visa tai buvo palankios aplinkybės, 
nors dabar „Nautilius“ plaukė už trisdešimt mylių nuo Jungti- 
nių Valstijų krantų. 

Bet kita aplinkybė, labai nemaloni, niekais pavertė visus 
kanadiečio planus. Oras buvo labai blogas. Mes artinomės prie 
tokių krantų, kur audros itin dažnos, prie viesulų ir ciklonų 
gimtinės, kurių kaltininkas buvo pats Golfstrimas. Leistis pa- 
laike valtele į audringą jūrą — vadinasi, eiti į tikrą pražūtį. 
Net Nedas Lendas sutiko su tuo. Jis nerimo savo kailyje, jaus- 
damas skaudų tėvynės ilgesį, o vienintelis vaistas nuo to— 
pabėgimas. 

— Pone profesoriau,— tarė jis tą pačią dieną, — metas baig- 
ti šį reikalą. Aš noriu atskleisti savo kortas. Jūsų Nemas tols- 
ta nuo žemės ir nešasi į šiaurę. Pareiškiu, kad man gana Pietų 
ašigalio ir į Šiaurės ašigalį su juo nesitrenksiu. 

— O ką daryti, Nedai, jei šiuo metu bėgti neįmanoma? 

— Aš laikausi savo, reikia pasišnekėti su kapitonu. Jūs 
nenorėjot kalbėti su juo, kai buvom jūsų tėvynės vandenyse. 
Dabar atsidūrėme mano tėvynės vandenyse. Mano galvoj vie- 
na mintis —už kelių dienų „Nautilius“ plauks pro Naująją 
Škotiją, kur netoli Niufaundlendo yra didelė įlanka, o į tą 
įlanką teka Lauryno upė, o Lauryno upė — mano upė, prie 
jos — gimtasis mano miestas Kvebekas, ir, vos tik apie tai pa- 
galvoju, man tuoj visas kraujas ūžteli į veidą ir plaukai ima 
krutėti ant galvos. Žinote, pone profesoriau, aš verčiau šoksiu 
į jūrą! Bet čia nepasiliksiu! Čia aš užtrokšiu. 

Aišku, kad kanadiečio kantrybė galutinai išsibaigė. Nerami 
jo prigimtis negalėjo pakelti tokios ilgos nelaisvės. Jo veidas 

kasdien vis labiau pilkėjo. Kasdien jis darėsi vis niūresnis. Aš 
atjaučiau jo kančias, nes ir mane kankino tėvynės ilgesys. Jau 
septyni mėnesiai nežinojome, kas dedasi žemėje. Ir dar tas 
kapitono Nemo mums rodomas šaltumas, permaininga jo nuo- 
taika, ypač po grumtynių su aštuonkojais, ir jo tylėjimas — 
visa lai spyrė mane galvoti kitaip. Pakili pirmųjų dienų nuo- 
taika išblėso. Reikėjo būti tokiam flamandui, kaip Konselis, kad 
prisitaikytum prie šios aplinkos, skirtos banginiams ir kitiems 
jūros gelmių gyventojams. 

Iš tikrųjų, jei tas jaunuolis būtų turėjęs ne plaučius, o žiau- 
nas, iš jo būtų išėjusi labai gražiai išauklėta žuvis. 

— Tai kaip, pone profesoriau?— paklausė Nedas Lendas, ne- 
sulaukdamas mano alsakymo. 

— Vadinasi, jūs norite, Nedai, kad aš paklausčiau kapito- 
ną Nemą, ką jis mano dėl mūsų ateities? 

— Taip. 

— Nors jis jau davė tai suprasti? 

— Taip, aš tai noriu išgirsti paskutinį kartą. Jei norite, kal- 
bėkite tik apie mane vieną, mano vardu. 

— Bet aš jį retai matau. Jis net vengia manęs, 

— Tai dar viena dingstis jo ieškoti. 

— Aš su juo pasikalbėsiu, Nedai. 

— Kada?— primygtinai paklausė kanadietis. 

— Kai tik sutiksiu. 

— Pone Aronaksai, tai jūs, matyt, norite, kad aš pats ei- 
čiau pas jį? 

— Ne, palikite tai padaryti man, Rytoj... 

— Šiandien, — tarė Nedas Lendas. 

— Gerai. Aš su juo šiandien pasimatysiu,— atsakiau kana- 
diečiui, jausdamas, kad jis viską sugadins, ėmęsis šio opaus 
dalyko. 

Aš likau vienas. Jei jau toks klausimas iškilęs, reikia paga- 
liau ji baigti. Verčiau daryti tuoj pat, negu be galo atidė- 
lioti. 

Sugrižau į savo kambarį. Čia išgirdau kapitono Nemo ka- 
jutėje žingsnius. Reikėjo nepraleisti progos ir susitikti su juo, 
Pasibeldžiau į jo duris. Niekas neatsiliepė. Vėl pasibeldžiau ir 
paspaudžiau durų rankeną. Durys atsidarė. Aš įėjau. Kapitonas 
Nemas kambaryje buvo vienas. Jis sėdėjo palinkęs prie stalo 
ir neišgirdo, kai įėjau. Pasiryžęs neišeiti, kol su juo nepasikal- 
bėsiu, prisiartinau prie stalo. Jis staiga atlošė galvą, suraukė 
kaktą ir pasakė gana rūsčiu tonu: 

— Tai jūs čia? Ko reikia? 

— Pasikalbėti su jumis, kapitone. 

— Bet man nėra kada, aš dirbu. Aš jums daviau visišką 
laisvę būti vienam, tai nejau tokios pat laisvės negaliu turėti 
aš pats? 

Susitikimas buvo maža padrąsinantis. Bet aš pasiryžau iš- 
klausyti viską, kad ir pats viską galėčiau pasakyti. 

— Kapitone,— šaltai tariau— aš turiu su jumis pasikalbėti 
tokiu reikalu, kurio negalima atidėlioti. 

— Kokiu?— paklausė jis ironiškai. — Gal padarėte atradimą, 
kuris man nepavyko? Gal jūra jums atskleidė naujų paslapčių? 

Mes buvome toli nuo susitarimo. Jau buvau besižiojąs at- 
sakyti, bet kapitonas Nemas mostelėjo į atskleistą priešais sa- 
ve rankraštį ir įtaigiai tarė: 

— Štai, pone Aronaksai, rankraštis, išverstas į kelias kalbas. 
Čia yra ir trumpas mano jūros tyrinėjimo sąvadas, ir, jei bus 
tokia dievo valia, jis nežus drauge su manimi. Šis rankraštis 
kartu su mano gyvenimo istorija bus įdėtas į neskęstanti apa- 
ratą, Paskutinysis, likęs gyvas „Nautiliuje“, išmes aparatą į jū- 
rą, ir jis nuplauks, nešamas bangų. 

Šio žmogaus vardas! Jo autobiografija! Vadinasi, kada nors 
jo paslaptis išaiškės? Bet tai, ką jis dabar pasakė, buvo gera 
dingstis pradėti kalbą tuo reikalu, dėl kurio atėjau. 

— Kapitone,— prabilau— aš negaliu pritarti pačiai jūsų 
veiksmų idėjai. Tiesiog neleistina, kad žūtų mokslinių jūsų ty- 
rinėjimų vaisiai. Bet jūsų pasirinktasis būdas man atrodo labai 
primityvus. Kas gali žinoti, kur vėjai nuneš tą jūsų aparatą, 
į kieno rankas jis pateks? Argi negalite sugalvoti tikresnio bū- 
do? Arba jūs pats, arba kuris nors jūsiškių? ,. 

— Ne,— griežtai pertarė mane kapitonas. 

— Bet juk aš ir mano draugai galėtume paimti saugoti jū- 
sų rankraštį, jei jūs sugrąžintumėt mums laisvę... 

— Laisvę?— paklausė kapitonas Nemas, pakildamas iš vietos. 

— Taip, kaip tik šiuo klausimu ir norėjau su jumis pasi- 
kalbėti. Jau septyni mėnesiai, kai mes esame jūsų laive, ir 
štai šiandien aš jus klausiu, savo draugų ir savo paties vardu, 
ar jūs manote mus čia laikyti amžinai? 

— Pone Aronaksai,— tarė kapitonas Nemas,— šiandien aš 
jums atsakysiu taip pat, kaip atsakiau prieš septynis mėnesius: 
„Kas įėjo į „Nautilių“, tas iš jo neišeis.“ 

— Vadinasi, patekome į vergiją? 

— Vadinkit, kaip norite, 


— Bėt vergas visada turi pats susigrąžinti laisvę! Ir šiam 
tikslui siekti jam yra leistinos visos priemonės! 

— O kas jums ginčija šią teisę? Argi man kada toptelėjo 
galvon susaistyti jus priesaika? 

Ir, susidėjęs ant krūtinės rankas, kapitonas žiūrėjo į mane. 

— Kapitone,— kreipiausi į jį — nei jūs, nei aš neturime no- 
ro grįžti prie šio klausimo. Bet, jei jau jį palietėme, prieikime 
kokį nors galą. Dar kartą primenu, jog čia kalbama ne tik 
apie mane vieną. Mokslinis darbas man — stiprus atlėgis, mora- 
linė atrama, dvasios polėkis ir aistra,— tai toks gėris, dėl ku- 
rio aš viską galiu užmiršti. Kaip ir jūs, galiu niekieno nežino- 
mas, šešėlyje, su kibirkštėle vilties perduoti palikuonims savo 
tyrinėjimų rezultatus hipotetiniu aparatu, jį patikėdamas vėjo 
ir bangų savivalei. Žodžiu, tik aš galiu jumis žavėtis ir be ne- 
pasitenkinimo sekti paskui jus, vaidindamas tam tikrais atve- 
jais man vienam suprantamą vaidmenį; bet jūsų gyvenimas 
turi ir kitą pusę, ir aš ją matau apnarpliotą painių aplinkybių 
ir apgaubtą paslapčių, bet čia jau nieku dėti mes — aš ir mano 
draugai. Ir dargi tokiais atvejais, kai dėl jūsų skaudėtų mums 
širdis, sugraudintas jūsų sielvartų arba sujaudintas genialaus 
jūsų proto ir narsos, mums vis dėlto tektų slėpti net mažiau- 
sias apraiškas savo simpatijos, kilusios akivaizdoje ko nors 
gražaus ar gero, vis tiek, kieno nuopelnas tai būtų — draugo 
ar priešo. Ir kaip tik dėl tos aplinkybės, kad mes turime būti 
abejingi visam tam, kas jus liečia, mūsų padėtis darosi ne- 
priimtina, nepakenčiama, net man, o jau tuo labiau Nedui 
Lendui. Kiekvienas žmogus, vien tik dėl to, kad jis žmogus, 
yra vertas, jog apie jį būtų pagalvota. Ar jums kada nors 
kilo klausimas, ligi ko gali privesti laisvės meilė ir vergijos 
neapykanta, kokius keršto planus gali įkvėpti tokiam žmogui, 
kaip mūsų kanadietis, ką jis gali sumanyti ir ką padaryti? 

Aš nutilau. Kapitonas Nemas pakilo iš vietos. 

— Man visiškai nerūpi, ką sumanys ir ką mėgins daryti 
Nedas Lendas! Ne aš jo ieškojau! Ne savo malonumui aš jį 
laikau laive. O jei kalbėsime apie jus, pone Aronaksai, tai 
jūs esate iš tų žmonių, kurie gali suprasti viską, net tylėjimą. 
Daugiau neturiu ką jums pasakyti. Šis pirmas mūsų pasikalbė- 
jimas šia tema tebūnie ir paskutinis, nes antrą kartą galiu 
jums visai nieko neatsakyti. 

Aš išėjau. Nuo tos dienos mūsų savijauta pasidarė tiesiog 
nepakenčiama. Savo pasikalbėjimo rezultatus aš papasakojau 
draugams. 

— Dabar bent žinome, — tarė Nedas Lendas,— kad iš to žmo- 
gaus nėra ko tikėtis. „Nautilius“ artėja prie Long Ailendo. 
Nors ir kažin koks bus oras, vis tiek bėgsime. 

Tačiau dangus labiau ir labiau temo. Pasirodė uragano pra- 
našai. Oras balo, darėsi kaip pienas. Plunksniniai debesys ho- 
" rizonte pranyko ir užkilo kamuoliniai. Jų apačioje greitai lėkė 
tamsūs skivytai, Jūroje ėmė ristis didžiulės bangos. Dingo visi 
paukščiai, išskyrus tik audrašauklius. Barometras smarkiai kri- 
to, rodydamas didelę vandens garų sankaupą. Skystis audro- 
matyje skaidėsi, veikiamas elektros, kurios buvo prisodrinta 
atmosfera. Artinosi gaivalų kova. 

Audra kilo gegužės 18-ąją, kaip tik tuo metu, kai „Nauti- 
lius" plaukė pro Long Ailendą, už kelių mylių nuo Niujorko 
kanalų. Šią gaivalų kovą galiu aprašyti tik todėl, kad kapito- 
nas Nemas dėl visai nesuprantamo kaprizo įsigeidė pasigaly- 
nėti su audra jūros paviršiuje. 

Pūtė pietvakarių vėjas, iš pradžių labai stiprus, tai yra, pen- 
kiolikos metrų greičiu per sekundę, paskūi, apie trečią valandą 
dienos, jis padidėjo iki dvidešimt penkių metrų per sekundę. 
Žodžiu, prasidėjo audra. Kapitonas Nemas stovėjo denyje kaip 
uola, rodos, nejausdamas įsisiautėjusio vėjo šuorų. Jis buvo 
prisirišęs diržu, kad jo nenuneštų siaubingos bangos. Išlipęs ir 
taip pat prisirišęs, aš žavėjausi ir audra, ir tuo nepaprastu žmo- 
gumi, kuris stojo į kovą su šėlstančiomis stichijomis. 

Didžiulės debesų draizganos skriejo palei pat jūros paviršių 
sumišai su siautėjančiomis bangomis; aš jau nemačiau tų per- 
einamųjų nedidelių vandens volų, kurie randasi įdubose tarp 
aukštų keterų, nieko daugiau, kaip tik ilgas juodas bangas, to- 
kias kompaktines, kad net jų skiauterės nedužo. Jų aukštis 
vis didėjo. Jos trankėsi viena į kitą. „„Nautilius“ čia gulė ant 
šono, čia stojosi piestu, čia vėl šiurpiai vartėsi nuo priekio 
ant vairagalio. 

Apie penktą valandą prapliupo liūtis, bet ji nesutramdė 
nei vėjo, nei įsišėlusios jūros. Uraganas lėkė keturiasdešimt 
penkių metrų greičiu per sekundę, arba keturiasdešimt mylių 
per valandą. Pasiekęs tokios jėgos, jis griauna namus, neša 
nuo stogų čerpes, plėšia geležinius ardynus ir rauja iš žemės 
dvidešimt keturių svarų patrankas. Ir vis dėlto net per tokią 
audrą „Nautilius“ puikiai pateisino vieno mokslininko inžinie- 
riaus žodžius: „Negali būti taip gerai sukonstruoto laivo, ku- 
ris nealsispirtų siautėjančiai jūrai.“ „Nautilius“ nebuvo uola, 
kurią gali išgriauti bangos; jis buvo plieninė verpstė, paklus- 
nus, judrus, be stiebų ir be laivavirvių, ir todėl akiplėšiškai 
drąsiai priešinosi gaivalų šėlimui. 

Aš įdėmiai stebėjau didžiulius vandens volus. Jie pasikelda- 
vo iki penkiolikos metrų aukščio ir šimto septyniasdešimt met- 

rų ilgio, o jų greitis, lygus pusei vėjo greičio, siekdavo pen- 
kiolika metių per sekundę. Kuo gilesnė jūra, tuo aukštesnės 
bangos. Ir dabar aš supratau ypatingą bangų vaidmenį, kada 
jos, užgriebusios oro, jį neša į jūros gelmę, deguonies pavi- 
dalu įtraukdamos ten gyvybės šaltinį. Nepaprasta, bet jau ap- 
skaičiuota jų spaudimo jėga gali slėgti iki trijų tūkstančių ki- 
logramų į vieną kvadratinę pėdą, kai jos paliečia kokį nors 
paviršių. Prie Hebridų salų tokio stiprumo jūros bangos pa- 
judino iš vietos akmenį, sveriantį aštuoniasdešimt keturis tūks- 
tančius svarų. O 1864 metais gruodžio 23 dieną per audrą to- 
kios pat bangos, nušlavusios dalį Japonijos miesto Jedo, nusi- 
Tito į rylus septynių šimtų kilometrų greičiu per valandą ir 
tą pačią dieną sudužo, atsitrenkusios į Šiaurės Amerikos krantus. 

Artėjant nakčiai, audra dar labiau įsismarkavo. Kaip ir per 
cikloną prie Santarvės salų 1860 metais, barometras nukrito iki 


iš paskutiniųjų grūmėsi su audra. Jis dreifavo, pamažu vary- 
damasis į priekį ir tuo būdu laikydamasis ant bangų. Veikiau- 
siai tai buvo garlaivis, plaukiojęs linija Niujorkas— Liverpulis 
arba Havras. Netrukus jis dingo tamsoje. 

Dešimtą valandą vakaro dangus plėvojo. Viskas aplinkui 
skendėjo žaibuose. Aš negalėjau pakęsti šito tviskėjimo, bet 
kapitonas Nemas žiūrėjo išplėtęs akis, tartum būtų traukęs 
į save pačią audros sielą. Šniokštė dūžtančios bangos, staugė 
vėjas, dundėjo griaustinis — tikra kakofonija. Vėjas kraipėsi 
iš vieno horizonto taško į kitą; ciklonas, atsidanginęs iš rytų, 
apskriejęs šiaurę, vakarus, pietus, vėl grįžo į rytus per šėlstan- 
čias Pietų pusrutulyje audras. 

Tai bent Golfstrimas! Jis pateisino savo „audrų karaliaus“ 
vardą! Jis buvo kūrėjas visų tų baisių ciklonų, kurie atsiras- 
davo dėl jo srovės ir viršum jo ėsančių oro sluoksnių tempe- 
ratūrų skirtumo. Prie vandens liūties prisidėjo žaibų liūtis. 
Vandens lašai virto švytinčiomis egretėmis. Atrodė, jog kapi- 
tonas Nemas ieško savęs vertos mirties ir nori, kad jį nutrenk- 
tų perkūnas. Dėl išilginio supimo „Nautiliaus“ priekis kartais 
iškildavo tartum žaibolaidžio smaigalys, ir aš kelis kartus ma- 
čiau, kaip iš jo žiro kibirkštys. 

Netekęs jėgų, visas sudaužytas, aš užguliau liuko dangtį, ati- 
dariau jį ir nulipau į saloną. Tuo metu audra pasiekė apogėjų. 
„Nautiliaus“ viduje vos begalėjai išsilaikyti ant kojų. 

Apie vidurnaktį grįžo ir kapitonas Nemas. Aš girdėjau, kaip 
pamažu ėmė tekėti į rezervuarus vanduo, ir „Nautilius“ tyliai 
nusileido žemiau vandens paviršiaus. Pro atsklęstus langus ma- 

čiau dideles išgąsdintas žuvis, lyg šmėklas plaukiojancias: van- 
denyje, švytinčiame nuo žaibų liepsnos. 

„Nautilius“ vis grimzdo. Aš maniau, kad penkiolikos metrų 
gilumoje jis ras ramybę. Ne,— per daug smarkiai buvo įsisiau- 
tėję viršutiniai sluoksniai. Ramybės reikėjo ieškoti dar žemiau 
ir pasinerti į jūros gelmes penkiasdešimt metrų. 

Kokia čia buvo rimtis, ramybė, kokia tyla! Kas būtų galė- 
jęs pasakyti, kad ten, viršuje, dūksta baisus uraganas. 


DVIDEŠIMT ASIS SKYRIUS 


TIES 47724' PLATUMOS IR 17728' ILGUMOS 


Audra mus nubloškė į rytus. Dingo bet kuri viltis pabėgti 
į Niujorko valstiją arba šv. Lauryno upės pakrantes. Vargšas 
Nedas, visai nusiminęs, užsidarė vienas, kaip ir kapitonas Ne- 
mas, 0 Mudu su Konseliu nesiskyrėme. 


Aš jau sakiau, kad „Nautilius“ pasuko į rytus. Tiksliau — 
į šiaurės rytus. Kelias dienas, čia iškildamas, čia vėl panerda- 
mas, „Nautilius“ klaidžiojo po vandenyną tarp rūko, kurio taip 
bijo jūreiviai. Tas rūkas dažniausiai atsiranda dėl to, kad ima 
tirpti ledai ir ore susidaro daug drėgmės. Kiek čia žuvo laivų, 
kai jie, klajodami pakrančių vandenyse, veltui stengėsi įžiū- 
rėti blyškius kranto žiburius! Kiek nelaimių pridarė tas neper- 
matomas rūkas! Kiek laivų užiėkė ant povandeninių uolų, kai 
vėjo staugimas stelbdavo burūnus! Kiek laivų čia susidūrė, 
nors jie plaukė su visais signaliniais žiburiais, nors ūkavo įspė- 
jamieji jų švilpukai ir nerimastingai skambėjo varpai! 

Štai kodėl čia jūros dugnas panašus į kautynių lauką, kur 
guli visi, ką nugalėjo vandenynas: vieni laivai jau apnešti 
dumblo, nuskendę anksčiau, kiti neseniai, „Nautiliaus“ prožek- 
toriaus šviesoje dar blizga geležinės jų dalys ir variniai kiliai, 
Kiek jų čia žuvo su visomis įgulomis, su miniomis emigrantų 
tokiose pavojingose vietose, minimose statistikos, kaip kad Raso 
kyšulys, Belilio sąsiauris, šv. Lauryno įlanka! O kiek čia įtrauk- 
ta į tą Monrealio kompanijos ir Karališkojo pašto laivininkys- 
tės linijų sąrašą: „Solveiga“, „Izidė“, „Paramata“, „Vengras“, 
„Kanadietis“, „Anglosaksas“, „Humboltas“, „Jungtinės Vals- 

tijos“— visi tie laivai nuskendo; „Arktika“, „Lionietis"— 
nuskendo susidūrę su kitu laivu; „Prezidentas“, ,„Pacifikas“, 
„Glazgovas“— žuvo dėl neišaiškintų priežasčių; ir štai tarp to- 
kių niūrių palaikų plaukė „Nautilius“, tartum darydamas ne- 
gyvėlių apžiūrą. 

Gegužės 15-ąją mes pasiekėme pietinį kraštą Niufaundlendo 
seklumos. Ji susidarė iš jūros sąnašų, didžiulio telkinio organi- 
nių liekanų, Golistrimo atneštų iš pusiaujo, ir Šiaurės ašigalio 
priešinės šaltos srovės, tekančios pagal Šiaurės Amerikos kran- 
tus. Šioje vietoje susikaupė ir ledynų periodo rieduliai, atstumti 
ledo sangrūdų. Susidarė didžiulės žuvų, zoofitų ir moliuskų ka- 
pinės, kurių čia žūsta devynios galybės. 

Jūros gylis prie Niufaundlendo seklumos labai nedidelis — 
tik keli šimtai sieksnių. Bet į pietus nuo jos jūros dugnas staiga 
leidžiasi žemyn, ir gylis siekia jau tris tūkstančius metrų. Golf- 
strimas paplatėja. Jo vandenys ištvinsta lyg jūra, užtat jo grei- 
tis ir temperatūra mažėja. 

Iš žuvų, išgąsdintų „Nautiliaus“, išvardinsiu: apskritapelekę 
vieno metro ilgio, juosva nugara ir geltonu pilvu, duodančią 
savo gentainiams blogą šeimyninės ištikimybės pavyzdį; pas- 
kui didelius chiupernakus smaragdinių murenų genties, labai 
gero skonio; didžiaakes karakas, kurių galva panaši į šuns; 
gyvavedes blenides gyvačių pavidalo; buožgalvinius bulrotus, 
arba juoduosius gružlius, dvidešimt centimetrų ilgio; ilgauode- 
ges makruras sidabrinio blizgesio, labai greitas žuvis, atplau- 
kiančias iš tolimų šiaurės jūrų. 

Į tinklą pateko viena žuvis, įžūli, drąsi, labai raumeninga, 
su spygliais ant galvos ir dygliais ant pelekų, tikras skorpio- 
nas dviejų—trijų metrų ilgio, aršus blenidžių, menkinių ir laši- 
šinių priešas — tai šiaurės jūrų kūjagalvis, puškuoto kūno ru- 
dos spalvos ir raudonais pelekais. „Nautiliaus“ matrosai var- 
gais negalais pagavo tą gyvūną, pažiaunėse turintį ypatingus 
dangtelius, apsaugančius jo kvėpavimo organus nuo džiovina- 
mos oro įtakos, ir galintį kurį laiką gyventi ir ne vandenyje. 

Kad neužmirščiau, dar paminėsiu boskienus, mažas žuvytes, 
ilgai lydinčias laivus šiaurės jūrose; oksirinchus, aptinkamus 
šiaurinėje Atlanto vandenyno dalyje. Pridursiu apie menkių 
rūšies žuvis, svarbiausia, apie menkę, kurią man pavyko su- 
gauti šiuose palaimiuose vandenyse, derlingose Niufaundlendo 
rėvose, 

Galima sakyti, kad ši menkės rūšis, apsistojusi čia ant jūros 
dugno šlaitų — kalnų žuvis, nes Niufaundlendas ir yra povan- 

deninis kalnas. Kai „Nautilius“ skynėsi kelią pro tirštas šitų 
žuvų falangas, Konselis neištvėrė ir padarė šią pastabą: 

— Tai šita ir bus menkė! O aš maniau, kad menkė yra 
tokia pat paplokščia, kaip limandai ir plekšnės. 

— Na ir naivus esate!— sušukau.— Menkė būna paplokš- 
čia tik žuvų parduotuvėje, kur guli išdarinėta ir paslika. Bet 
vandenyje, gyva, ji tokio pat verpstės pavidalo, kaip ir sulta- 
nė, ir jos forma yra gerai pritaikyta ilgam plaukiojimui. 

— Mielai tikiu — atsakė Konselis.— Jų čia ištisas debesis! 
Jos čia knibžda nelyginant skruzdėlynas. 

— Ė, mano drauge, jų būtų dar daugiau, jeigu ne jų prie- 
šai. Ar tu žinai, kiek kiaušinėlių nešioja viena patelė? 

— Na, daugių daugiausia penkis šimtus tūkstančių, — tarė 
Konselis. 

— Vienuolika milijonų, mano drauguži. 

— Vienuolika milijonų! Tuo jau negaliu patikėti, nebent 
kai pats suskaitysiu. 

— Skaityk, Konseli. Bet tikėk mano žodžiu, taip bus grei- 
čiau. Prancūzai, anglai, amerikiečiai, norvegai, danai gaudo 
menkes tūkstančiais, suvartoja neįtikimus kiekius ir greitai ją 
išnaikintų visose jūrose, jei toji menkė nebūtų tokia visli. Vien 
tik Amerikoje ir Anglijoje penki tūkstančiai laivų ir septy- 
niasdešimt penki tūkstančiai vyrų jų įgulų gaudo menkes. Vi- 
dutiniškai kiekvienas laivas sužvejoja keturiasdešimt tūkstan- 
čių žuvų, o bendrai — dvidešimt milijonų žuvų. Tiek pat jų 
sugaunama ir Norvegijos pakrantėse. 

— Gerai, tikiu ponu profesoriumi ir pats neskaitysiu,— at- 
sakė Konselis. 

— Ko? 

— Vienuolikos milijonų kiaušinėlių, bet drįstu padaryti vie- 
ną pastabą. 

— Kokią? 

— Jei iš kiekvieno kiaušinėlio išsiristų žuvytė, tai Angli- 
jai, Amerikai ir Norvegijai išmaitinti pakaktų keturių patelių. 

Kol plaukėme palei Niufaundlendo rėvos dugną, aš gerai 
įžiūrėjau ilgus lynus menkėms gaudyti, prie kiekvieno buvo 
pritaisyta du šimtai kabliukų, o kiekviena žvejų valtis tokių 
lynų išmeta tuzinais. Lynas nuleidžiamas su mažu inkarėliu, 
o viršutinį jo galą ant vandens laiko valas, pritvirtintas prie 
kamštinės plūdės. „„Nautilius“ turėjo labai sumaniai manevruoti 
tarp to povandeninio lynų tinklo. 

Beje, „Nautilius“ neilgai išbuvo šiuose laivų dažnai lanko- 
muose pakrantės vandenyse. Jis pasikėlė iki keturiasdešimt 
antrojo laipsnio šiaurės platumos. Tai Sen Žano prie Niufaund- 

lendo ir Hats Kontento platuma, kur yra antras transatlantinio 
kabelio galas, 

Užuot laikęsis šiaurės, „Nautilius“ pasuko į rytus, lyg ke- 
tindamas plaukti tuo telegrafo plokščiakalniu, ant kurio guli 
kabelis ir kur dugno reljefas labai tiksliai žinomas, kadangi 
ši vieta daug kartų zonduota, 

Gegužės 17-ąją, maždaug už penkių šimtų mylių nuo Hats 
Kontento, dviejų tūkstančių aštuonių šimtų metrų gilumoje 
aš pamačiau ant jūros dugno nuleistą kabelį. Konselis jį pa- 
laikė milžiniška jūros gyvate ir savo metodu buvo pasišovęs 
ją klasifikuoti. Bet aš nurodžiau jo klaidą ir, kad dėl jos nesi- 
sielotų, smulkiai papasakojau šio kabelio istoriją. 

Pirmasis kabelis buvo nutiestas 1858 metais; bet, perda- 
vus apie keturis šimtus telegramų, kabelis sugedo. 1863 metais 
inžinieriai sukonstravo naują kabelį trijų tūkstančių keturių 
šimtų kilometrų ilgio ir keturių tūkstančių penkių šimtų tonų 
svorio, ir jis buvo sukrautas į „„Gret Isterno“ laivą. Šis suma- 
nymas taip pat nuėjo niekais. 

Gegužės 25-ąją „„Nautilius“ pasinėrė tris tūkstančius aštuo- 
nis šimtus metrų kaip lik toje vietoje, kur tas kabelis nutrūko 
ir dėl to jo savininkai subankrutavo. Tai atsitiko už šešių 
šimtų trisdešimt aštuonių mylių nuo Airijos. Antrą valandą 
dienos ten buvo pastebėta, kad ryšys su Europa staiga palio- 
vė veikęs. Elektrikai buvo nutarę kabelį pirmiau supiaustyti, 
o paskui iškelti; vienuoliktą valandą vakaro jie išėmė suga- 
dintą dalį kabelio, padarė naują sujungimą ir sudūrė su pa- 
grindiniu kabeliu, po to vėl nuleido į jūrą. Bet po kelių dienų 
kabelis vėl pertrūko kažkur vandenyne, o jį pasiekti Atlanto 
gelmėse buvo neįmanoma. 

Tačiau amerikiečiai nenusiminė, 

Drąsusis Kirus Fildas, vyriausias to dalyko sumanytojas, ri- 
zikavęs prarasti visą turtą, pasiūlė išleisti naujas akcijas. Rei- 
kalingi pinigai beregint buvo surinkti, pagamintas naujas kabe- 
lis, jam buvo sudarytos geresnės sąlygos. Pluoštas laidų su 
guminiu izoliacijos apvalkalu buvo aptrauktas apsaugine teks- 
tiline danga ir apvilktas metaline armatūra. 1866 metais liepos 
13-ąją „„Gret Isternas“ vėl išplaukė į jūrą. 

Kabelio tiesimas ėjo sėkmingai. Tačiau viskas taip papras- 
tai nesibaigė. Vyniodami kabelį, elektrikai keletą kartų aptiko 
neseniai jame įkaltų vinių, matyt, norėta pagadinti kabelio 
šerdį. Kapitonas Andersonas sušaukė laivo inžinierius ir kari- 
ninkus apsvarstyti šio kenkėjiško darbo. Susirinkimas iškabino 
skelbimą: jei laive kas nors bus pagautas dirbant tokį darbą, 

jis be jokio teismo tučtuojau bus išmestas į jūrą. Po to dau- 
giau niekas nemėgino kenkti. 

Kai liepos 23-ąją „Gret Isternas“ buvo nusivaręs nuo Niu- 
faundlendo ne daugiau kaip aštuonis šimtus kilometrų, iš Ai- 
rijos atėjo telegrama, kad po mūšio prie Sadovos Prūsija ir 
Austrija sudarė paliaubas. O liepos 27-ąją „Gret Isternas“ pro 
rūkus pamatė Hats Kontento prieplauką. Šį kartą sumanymas 
baigėsi visiškai sėkmingai, ir pirmąja telegrama jaunoji Ameri- 
ka perdavė senajai Europai išmintingus, bet retai kam sąmo- 
nę pasiekiančius žodžius: „(Garbė dievui aukštybėse, o žemėje 
ramybė geros valios žmonėms!“ 

Žinoma, aš nesitikėjau pamatyti kabelio tokio, koks jis iš- 
ėjo iš fabriko. Jis atrodė kaip ilga gyvatė, aplipęs kiaukutų 
skeveldrėlėmis, apaugęs foraminiieromis ir apsitraukęs akmeni- 
ne piutele, kuri saugojo nuo jį graužiančių moliuskų. Kabelis 
gulėjo ramiai, saugus nuo jūros bangų, veikiamas slėgimo, 
palankaus tekėti elektros srovei, kuri nuo Europos iki Ame- 
rikos nubėga per trisdešimt dvi šimtąsias sekundės. Šio kabe- 
lio amžius begalinis, nes, pagal elektrikų stebėjimus, guminis 
apvalkalas jūros vandenyje tvirtėja. 

Be to, kabelis, nuleistas ant vykusiai parinkto plačiakalnio, 
niekur nenugrimzta į tokią gelmę, kur galėtų sprogti. „Nauti- 
lius“ priplaukė iki giliausios vietos, kur jis gulėjo — keturi tūks- 
tančiai keturi šimtai trisdešimt vienas metras —ir net čia ne- 
buvo pastebima jokių įtempimo ženklų. Paskui nuplaukėmė 
prie to daikto, kur 1863 metais įvyko avarija. Čionai vande- 
nyno dugne plytėjo šimto dvidešimt. kilometrų lyguma, ir, jei 
joje kas paskandintų Monblaną, jo viršūnė dar nekyšotų iš 
vandens. Rytų pusėje lygumą užstoja stati siena dviejų tūks- 
tančių metrų aukščio. Ją pasiekėme gegužės 18 dieną ir buvo- 
me tik už šimto penkiasdešimt kilometrų nuo Airijos. 

Ar tik kapitonas Nemas nebuvo sumanęs pakilti aukščiau 
ir išlipti Britų salose. Ne. Kaip nustebau, kada jis vėl pa- 
suko į pietus ir grįžo į Europos vandenis. Kai lankėme Sma- 
ragdo salą, aš akimirksnį išvydau Kliro kyšulį ir Fastoneto švy- 
turį, kuris rodo kelią tūkstančiams laivų, plaukiančių iš Glaz- 
govo arba Liverpulio. 

Man iškilo labai svarbi mįslė: ar „„Nautilius“ ryšis eiti į La- 
manšą? 

Nedas Lendas, vėl atsiradęs mūsų tarpe, kai tik priartėjo- 
me prie žemės, neatlyžo su savo klausimais. Ką galėjau jam 
atsakyti? Kapitonas Nemas vis nesirodė. Jis leido kanadiečiui 
pamatyti Amerikos krantus, tai gal jis man parodys Prancūzi- 
jos krantus? 

Tuo tarpu „Nautilius“ vis nešėsi į pietus. Gegužės 30-ąją jis 
praplaukė Landsendo ir Silio salas, kurios nuo mūsų liko de- 
šinėje. Jei jis būtų pasišovęs eiti į Lamanšą, būtų turėjęs sukti 
tiesiai į rytus. Bet jis taip nepadarė. 

Gegužės 31-ąją „Nautilius“ apskriejo jūroje kelis ratus, ir 
tai mane labai sudomino. Atrodė, kad jis ieško kažkokios vie- 
tos, kurią ne taip lengva rasti. Vidurdienį pats kapitonas stojo 
prie vairo. Man jis nepratarė nė žodžio. Jis buvo niūrus kaip 
naktis, Kas galėjo jį taip įskaudinti? Gal Europos krantų artu- 
mas, 0 gal jam pabudo paliktos tėvynės prisiminimai? Ką jis 
tuo metu jautė? Sąžinės graužatį ar gailestį? Šios mintys ilgai 
man kvaršino galvą, ir podraug lyg ir nujaučiau, kad atsitik- 
tinai ir labai greit ši kapitono paslaptis išaiškės. 

Kitą dieną „Nautilius“ vis dar suko ratus. Buvo aišku, kad 
šioje vandenyno dalyje jis ieško kažkokio jam reikalingo punk- 
to. Kaip ir vakar, kapitonas išėjo į denį nustatyti saulės aukš- 
čio. Jūra buvo rami, dangus grynas. Horizonte ėmė ryškėti 
didelis garlaivis. Vairagalyje neplevėsavo jokia vėliava, ir aš 
negalėjau nustatyti jo tautybės. Kelios minutės ligi saulė per- 
eis per meridianą kapitonas Nemas paėmė sekstantą ir labai 
įdėmiai stebėjo jo parodymus. Jūra buvo visai rami, ir tai 
lengvino darbą. Nebuvo nei šoninio, nei kilinio supimo, „„Nau- 
tilius“ stovėjo nejudėdamas. 

Tuo metu aš irgi stovėjau ant denio. Baigęs savo skaičiavi- 
mus, kapitonas tarė: 

— Čial 

Jis nulipo į liuką. Gal jam pasirodė, kad laivas pakeitė 
kryptį ir plaukia lyg į mus? To dabar negalėčiau pasakyti. 

Sugrįžau į saloną. Langinės susistūmė, ir aš išgirdau, kaip 
ėmė šniokšti vanduo, leidžiamas į rezervuarus. „Nautilius“ 
grimzdo statmenai. Po kelių minučių jis sustojo aštuonių šimtų 
trisdešim: trijų metrų gylyje ir atsirėmė į dugną. 

Švytinčios salono lubos užgeso, langinės vėl atsistūmė, ir 
pro krištolinius stiklus išvydau jūrą, skaisčiai nušviestą pro- 
žektoriaus spindulių per pusę mylios aplinkui. Pažvelgiau į de- 
šinę, bet ten raibuliavo tik neaprėpiami plotai ramių van- 
denų. 

Kairėje pusėje ant jūros dugno šmėkšojo kažkoks didelis 
kauburys, kuris tuoj atkreipė mano dėmesį. Iš pradžių pagalvo- 
jau, jog ten bus kažkokie griuvėsiai, nugulti sluoksnio balkš- 
vų kriauklių, lyg užnešti sniego dangos. Įdėmiau įsižiūrėjus 
į šį kauburį, man pasirodė, kad jis primena laivą be stiebų, 

nuskendusį priekiu žemyn. Šis liūdnas įvykis, matyt, buvo at- 
sitikęs seniai. Jei šie laivo katastrofos palaikai spėjo taip storai 
apaugti kalkių nuosėdomis, jie dugne turėjo išgulėti daug 
metų. 

Kas čia per laivas? Kodėl „Nautilius“ atplaukė lankyti jo 
kapo? Gal tas laivas nuskendo patyręs avariją? 

Nežinojau, ką galvoti, bet staiga šalia manęs prabilo kapi- 
tonas Nemas ir su pertrūkiais, neskubėdamas štai ką papasa- 
kojo: 

— Šis laivas kažkada vadinosi „„Marseliečiu“. Į vandenį jis 
buvo nuleistas tūkstantis septyni šimtai šešiasdešimt antraisiais 
metais ir turėjo septyniasdešimt keturias patrankas. Tūkstan- 
tis septyni šimtai septyniasdešimt aštuntaisiais metais jis drą- 
siai stojo į kautynes su „Prestonu“. Tūkstantis septyni šimtai 
septyniasdešimt devintųjų liepos ketvirtąją jis drauge su ad- 
mirolo d'Esteno eskadra padėjo paimti Grenadą. Tūkstantis sep- 
tyni šimtai aštuoniasdešimt pirmaisiais metais rugsėjo penktąją 
dalyvavo grafo de Graso mūšyje Čezapiko užutekyje. Tūks- 
tantis septyni šimtai devyniasdešimt ketvirtaisiais prancūzų 
respublika pakeitė jo vardą. Tų pačių metų balandžio 16 dieną 
Breste jis prisijungė prie Vilare-Žuajezo eskadros, turėjusios 
įsakymą saugoti kviečių transportą, kuris ėjo iš Amerikos ir 
kuriam vadovavo admirolas Van Stabelis. Antrųjų metų pre- 
rialio mėnesio vienuoliktą ir dvyliktą dienomis ši eskadra su- 
sitiko su anglų laivynu. Šiandien prerialio 13 diena — tūkstan- 
tis aštuoni šimtai šešiasdešimt aštuntųjų metų birželio pirmoji. 
Lygiai prieš septyniasdešimt ketverius metus, tą pačią dieną, 
toje pačioje vietoje, ties keturiasdešimt septintuoju laipsniu 
dvidešimt aštuntąja minute šiaurės platumos ir septynioliktuo- 
ju laipsniu ir dvidešimt aštuntąja minute ilgumos šis laivas 
stojo į didvyriškas kautynes su anglų laivynu, o kai visi trys 
jo stiebai buvo numušti, triumas pritvino vandens ir trečdalis 
įgulos išėjo iš rikiuotės, jis nutarė pasiskandinti su trimis šim- 
tais penkiasdešimt šešiais savo jūrininkais, ir įgula, prikalusi 
prie vairagalio savo vėliavą, šaukdama: „Tegyvuoja respubli- 
ka!" — su visu laivu dingo bangose. 

— „Keršytojas“!— sušukau aš. 

— Taip, „Keršytojas“! Koks puikus vardas, — sušnibždėjo ka- 
pitonas Nemas ir susimąstęs sukryžiavo ant krūtinės rankas. 


DVIDESIMT PIRMASIS SKYRIUS 


HEKATOMBA 


Ši nelaukta scena, ši maniera kalbėti, ši istorinė žinutė apie 
patriotišką laivą, pradėta šaltu tonu, paskui jaudinimasis, su 
kuriuo šis savotiškas žmogus tarė paskutinius žodžius, paga- 
liau pats pavadinimas „Keršytojas“, pasakytas su aiškia užuo- 
mina, visa tai giliai įstrigo man į širdį. Aš nenuleidau akių 
nuo kapitono. O jis, tiesdamas rankas į jūrą, degančiomis aki- 
mis žiūrėjo į šiuos garbingus laivo palaikus. Gal man ir nėra 
lemta sužinoti, kas tas žmogus, iš kur jis atėjo ir kur eina, 
bet aš mačiau, kaip pats žmogus vis labiau ir labiau ima ryš- 
kėti pro mokslininką. Ne, ne niekinhga mizantropija nuvedė 
kapitoną Nemą ir jo draugus į geležinį „Nautilių“— neapykan- 
ta, tokia didelė ir tauri, jog net laikas neįstengė jos sušvel- 
ninti, 

Bet ar ši neapykanta buvo veiksminga, ar buvo ieškoma 
kerštui progos? Ateitis labai greit man tai parodys. 

Tuo tarpu „Nautilius“ ėmė pamažu kilti į vandens pavir- 
šių; „Keršytojo“ apybraižos vis labiau nyko man iš akiu, Pa- 
galiau iš lengvo supimo supratau, kad mes jau gryname ore. 

Tuo metu dusliai driokstelėjo patranka. Aš pasižiūrėjau 
į kapitoną. Tas nė nesujudėjo. 

— Kapitone?— klausiamai šūktelėjau. 

Jis neatsakė. 

Aš išėjau ir išlipau į denį. Kanadietis ir Konselis jau bu- 
vo čia. 

— Iš kur tas šūvis? — paklausiau. 

Pažvelgęs pastebėto laivo linkui, aš pamačiau, kad jis ar- 
tinasi ir padidino greitį. Mus skyrė šešių mylių tarpas. 

— Patranka, — atsakė kanadietis. 

— Kas ten per laivas, Nedai? 

— Sprendžiant iš takelažo, iš žemų stiebų, kertu lažybų, 
kad tai karo laivas, — atsakė kanadietis— Tegu jis plaukia 
į mus ir, jei reikalinga, tegu paskandina šį prakeiktą „Nau- 
tilių“. 

— Drauge mano Nedai — tarė Konselis—o ką jis pada- 
rys „Nautiliui“? Ar jis gali jį pulti vandenyje? Apšaudyti jū- 
ros dugne?2 

— Pasakykite, Nedai,— paklausiau — ar jūs galite nustatyti 
laivo tautybę? 

Kanadietis suraukė kaktą, prisimerkė ir valandėlę, įsmei- 
gęs akis, žiūrėjo į laivą, 

— Ne, pone profesoriau, negaliu. Vėliava neiškelta. Tik ga- 
liu pasakyti, jog tai karo laivas, kadangi didžiojo stiebo vir- 
šuje plaikstosi ilgas vimpelas. 

Jau ketvirtį valandos stebėjome laivą, kuris plaukė mūsų 
linkui. Aš nenorėjau sutikti, kad per tokį nuotolį jis būtų 
įžvelgęs „Nautilių“, tuo labiau supratęs, su kokia jūros maši- 
na jis turi reikalo. 

Netrukus kanadietis pranešė, kad tai esąs karo laivas su ta- 
ranu ir dviem įtvirtintais deniais. Tiršti juodi dūmai ritosi iš 
dviejų jo kaminų. Nuleistas bures užstojo rėjos. Ant gafelio 
nebuvo jokios vėliavos. Per atstumą nebuvo matyti, kokios 
spalvos jo vimpelas, kuris draikėsi lyg plonas kaspinėlis. 

Jis greitai plaukė pirmyn. Jei kapitonas Nemas leis jam 
prisiartinti, mums atsiras galimybė išsigelbėti. 

— Pone profesoriau— tarė Nedas Lendas,— jei laivas pri- 
plauks per mylią, aš šoksiu į jūrą ir siūlau jums padaryti 
tą pat. 

Aš neatsakiau į šį kanadiečio pasiūlymą ir vis stebėjau lai- 
vą, kuris didėjo tiesiog akyse. Ar jis būtų anglų, prancūzų, 
amerikiečių ar rusų, jis, be abejojimo, mus paimtų, jei iki jo 
prisikastume. 

— Pone profesoriau, malonėkite prisiminti, — tarė kanadie- 
tis — kad mes jau turime šiokį tokį plaukimo patyrimą, ir, 
jei ponas profesorius sutiks sekti paskui savo draugą Nedą, 
jis gali man uždėti pareigą ir jį pabuksyruoti. 

Jau buvau besižiojąs jam atsakyti, bet priešakinėje laivo 
dalyje tuo tarpu pliūptelėjo baltas dūmelis. Po kelių sekundžių 
jūros vanduo, sujudintas kritusio sunkaus daikto, užliejo „,Nau- 
tiliaus“ vairagalį. Truputį vėliau mano ausis pasiekė šūvio 
garsas. 

— Kaip? Jie į mus šaudo?— sušukau. 

— Šaunuoliai!— burbtelėjo kanadietis. 

— Vadinasi, jie mano, kad mes išsigelbėję iš skestančio 
laivo ir kad laikomės tik ant kokios skeveldros! 

— Nenoriu jus užgauti, pone profesoriau. .. Smagiai pila!— 
burbtelėjo kanadietis, purtydamas nuo savęs vandenį, kuris jį 
aptėškė, netoli kritus antram sviediniui.— Nenoriu jūsų užgau- 
ti, pone profesoriau, bet jie mus palaikė jūsų narvalu ir dabar 
pliskina į tą narvalą. 

— Bet juk jie turėtų matyti, kad čia esama žmonių!-— su- 
šukau aš. 


— Gal dėl to ir pliskina!— atsakė Nedas Lendas, žiūrėda- 
mas į mane. 

Staiga aš viską supratau. Jie tikriausiai jau žino, kas ši ta- 
' Iriamoji pabaisa. Dar tada, prasidėjus abordažui, kai kanadietis 
paleido į narvalą žeberklą, kapitonas Faragutas, aišku, supra- 
to, kad narvalas — ne kas kita, tik povandeninis laivas, daug 
pavojingesnis, negu antgamtinis banginis. 

Matyt, taip ir buvo, ir dabar visose jūrose prasidėjo šios 
baisios mašinos medžioklė. 

Ir iš tikrųjų tai baisus ginklas, jei kapitonas Nemas, kaip 
galima spėti, jį naudojo kerštui! O tą naktį Indijos vandenyne, 
kai jis mus buvo uždaręs į belangę, argi jis neužpuolė kažko- 
kio laivo? O tas žmogus, palaidotas koralų koplyčioje, argi 
nebuvo nukentėjęs nuo smūgio, kurį „„Nautilius“ smogė anam 
laivui? Taip, taip, tikriausiai taip ir buvo. Viena paslaptinga 
kapitono Nemo gyvenimo dalelytė išryškėjo. Ir nors jo asmuo 
liktų neišaiškintas, dabar visos tautos jungtinėmis jėgomis gau- 
dė ne kažkokį gyvūną chimerą, o žmogų, kuris juos buvo su- 
kėlęs nenumaldoma savo neapykanta! 

Visa toji kraupi praeitis vėl atgijo mano akyse. Vietoj 
draugų šiame karo laive, kuris dabar plaukė į mus, mes, gal 
būt, rasime tik negailestingus priešus. 

Tuo tarpu sviediniai vis dažniau krito aplinkui. Kai kurie, 
pasiekę vandenį, rikošetavo ir toli skrido į šoną. Bet nė vie- 
nas sviedinys nekliudė „Nautiliaus“. 

Šarvuotasis laivas nuo mūsų buvo ne toliau kaip už dviejų 
mylių. Nors buvome smarkiai apšaudomi, kapitonas Nemas ne- 
sirodė denyje. O jei tik vienas konusinis sviedinys būtų pa- 
taikęs tiesiai į ,„Nautiliaus“ korpusą, jis būtų buvęs jam lem- 
tingas. 

Tuo metu kanadietis man tarė: 

— Pone profesoriau, mes turime viską padaryti, kad kaip 
nors išsikapstytume iš šitos biaurios padėties. Signalizuokime 
jiems! Tūkstantis velnių! Gal jie ten supras, kad mes — pado- 
rūs žmonės! 

Nedas Lendas išsiėmė nosinę, ketindamas ja pamosuoti. Bet, 
vos tik ją išskleidė, geležinė ranka kirto Nedui, ir jis, nors 
labai stiprus, išsitiesė ant tiltelio. 

— Niekše!— suriko kapitonas.— Tu nori, kad „,Nautiliaus“ 
nosį į tave suvaryčiau pirmiau, negu jis pervers aną laivą! 

Baisu buvo klausytis kapitono Nemo, o dar baisiau į jį 
žiūrėti. Jo veidas buvo pasidaręs baltas nuo širdies traukulių; 
ji, matyt, akimirką buvo sustojusi. Vyzdžiai neapsakomai iš- 

siplėtę. Jis ne kalbėjo, o riaumojo. Pasilenkęs prie kanadiečio, 
jį purtė už pečių. 

Paskui, palikęs kanadietį, jis pasisuko į laivą, kuris vis dar 
mėtė sviedinius aplink „Nautilių“, ir sušuko skardžiu balsu: 

— Ak, prakeiktosios valdžios laive, tu žinai, kas aš esu! 
Man nereikia tavo vėliavos spalvų, aš ir taip pažįstu tave! 
Žiūrėk! Aš tau parodysiu, kokios spalvos mano vėliava! 

Ir kapitonas Nemas išskleidė juodą vėliavą, tokią pat, ko- 
kią jis ne taip seniai buvo iškėlęs Pietų ašigalyje. 

Tą akimirką vienas sviedinys nuožulniai trenkė į „Nauti- 
liaus" korpusą, bet jam nepakenkė: nuožulniai rikošetu pra- 
skrido pro kapitoną Nemą ir prasmego jūroje. 

Kapitonas Nemas tik gūžtelėjo pečiais. Paskui, kreipdama- 
sis į mane, trūksmingu balsu pasakė: 

— Lipkite žemyn, jūs ir jūsų draugai! 

— Kapitone,— sušukau aš,— nejaugi jūs pulsite šį laivą? 

— Aš jį nuskandinsiu! 

— Jūs to nepadarysite! 

— Padarysiu,— šaltai atsakė kapitonas Nemas.— Nepatariu 
jums mane teisti. Likimas leido jums pamatyti tai, ko neturėjo- 
te matyti. Mane užpuolė. Atsakymas bus baisus. Eikite! 

— Kieno šis laivas? 

— Argi jūs jo nepažįstate? Tuo geriau! Bent jo tautybė bus 
jums paslaptis. Eikite! 

Man, kanadiečiui ir Konseliui beliko tik paklusti. Penkio- 
lika „Nautiliaus“ jūrininkų apsupo kapitoną ir su nepermaldau- 
jama neapykanta žiūrėjo į laivą, vis labiau artėjantį prie mū- 
sų. Galėjai justi, kaip jie visi dega tuo pačiu keršto troškimu, 

Aš leidausi trapu tuo momentu, kai dar vienas sviedinys 
nučiuožė „Nautiliaus“ šonu, ir išgirdau, kaip kapitonas suriko: 

— Šaudyk, pakvaišęs laive! Laidyk tuščiai savo sviedinius! 
Tu nepaspruksi nuo „Nautiliaus“ tarano! Aš nenoriu, kad tavo 
palaikai maišytųsi su didvyriškojo „Keršytojo“ palaikais! 

Aš nulipau į savo kajutę. Kapitonas ir jo padėjėjas pasiliko 
denyje. Sraigtas ėmė suktis. „„Nautilius“ greitai tolinosi nuo tos 
ribos, kur siekė laivo patrankos. Laivas nesiliovė mus perse- 
kiojęs, bet kapitonas Nemas tenkinosi tuo, kad laikėsi nuo jo 
tam tikru atstumu. 

Apie ketvirtą valandą vakaro aš taip ėmiau nekantrauti ir 
nerimauti, kad grįžau prie centrinių laiptų. Išdrįsau pasikelti 
į denį. Kapitonas vaikštinėjo sparčiu žingsniu, žvilgčiodamas 
į laivą, kuris dabar plaukė pavėjinėje pusėje už penkių—šešių 
mylių. Kapitonas Nemas suko ratą aplink dvidenį laivą kaip 
plėšrus gyvūnas ir, masindamas jį, viliojo paskui save rytų 

kryptimi. Tačiau pats nepuolė. Gal jis dar nebuvo galutinai ap- 
sisprendęs ir abejojo. 

Aš dar kartą norėjau užtarti laivą. Bet, vos tik kreipiausi 
į kapitoną Nemą, jis privertė mane nutilti. 

— Aš pats esu ir įstatymas, ir teisėjas!— tarė jis — Aš esu 
engiamas, 0 antai mano engėjas! Jis atėmė iš manęs viską, ką 
aš mylėjau, branginau, dievinau: tėvynę, žmoną, vaikus, tėvą 
ir motiną! O viskas, ko neapkenčiu, ten! Tylėkite! 

Aš paskutinį kartą pasižiūrėjau į laivą, didinantį greitį. Po 
to nusileidau į saloną pas kanadietį ir Konselį. 

— Bėkime!-— sušukau aš. 

— Puiku!-— tarė Nedas.— Kieno tas laivas? 

— Nežinau; bet, kad ir kažin kieno jis būtų, jis jį nuskan- 
dins dar iki nakties! Verčiau patiems žūti su juo, negu būti 
keršto bendrininkais, kai nežinai, ar tas kerštas teisingas. 

— Aš taip ir maniau, — atsakė Nedas.— Palaukime nakties! 

Atėjo naktis, „Nautiliuje“ buvo visiška tyla. Kompasas ro- 
dė, kad kryptis nepasikeitė. Aš girdėjau, kaip greitai, ritmingai 
sukdamasis, sraigtas prąžo vandenį. „Nautilius“ plaukė jūros 
paviršiumi, sūpuodamasis nuo vieno šono ant kito. 

Mano draugai ir aš nutarėme bėgti, kai tik karo laivas pri- 
plauks taip arti, jog mus galės išgirsti arba pamatyti, juoba 
kad mėnulis, trys dienos iki pilnaties, žėrė skaisčią šviesą. 
Atsidūrę karo laive, mes, jei ir nesuskubsime jo įspėti apie gre- 
siantį smūgį, tai bent padarysime viską, kas tomis sąlygomis 
įmanoma. Keletą kartų man pasirodė, kad „Nautilius“ ruošiasi 
pulti. Bet ne — jis tik leisdavo priešininkui priplaukti arčiau, 
o paskui vėl imdavo bėgti. 

Dalis nakties praėjo be jokių įvykių. Mes laukėme progos 
pabėgti. Nedas Lendas tuojau pat norėjo šokti į jūrą. Aš jį 
sudraudžiau. Pagal mano samprotavimus „Nautilius“ turėjo pul- 
ti dvidenį laivą jūros paviršiuje, 0 tada pabėgti būtų ne tik 
įmanoma, bet ir nesunku. 

Trečią valandą ryto nerimaudamas pakilau į denį. Per visą 
lą laiką kapitonas nebuvo nuėjęs nuo jo. Nenuleisdamas nuo 
laivo akių, jis stovėjo šalia savo vėliavos, ir lengvas vėjelis 
plaikstė juodą drobę ties kapitono galva. Rodės, jo žvilgsnis, 
nepaprastai įdėmus, laikė, traukė ir vilko paskui save šį laivą 
geriau, negu koks buksyras! 

Mėnulis perėjo per meridianą. Rytuose pasirodė Jupiteris, 
Šioje netrikdomoje rimtyje dangus ir vandenynas lenktyniavo 
ramumu, plyna jūra teikė nakties žvaigždėms grožėtis savimi 
veidrodinį paviršių — gerų geriausią iš visų veidrodžių, kada 
nors atspindėjusių šviesius jų paveikslus. 

Ir, kai aš lygindavau šią gilią gamtos gaivalų ramybę su 
įniršiu, viešpataujančiu nepagaunamame „Nautiliuje", mane vi- 
są nukrėsdavo šiurpas. 

Karo laivas nuo mūsų buvo už dviejų mylių. Jis plaukė 
artyn, visą laiką orientuodamasis į fosforinę šviesą, rodančią, 
kurioje vietoje yra „Nautilius“. Aš mačiau signalines jo švie- 
sas — raudoną ir žalią —ir baltą žibintą prie didelio bizanstie- 
bio štago. Blandžioje atspindžių šviesoje galėjai įžiūrėti jo ta- 
kelažą ir nustatyti, kad pakuros dega šniokšdamos, iš jo kami- 
nų žiro tumulai žiežirbų ir įkaitęs šlakas, kuris kibirkščiavo lyg 
žvaigždutės tamsioje erdvėje. 

Denyje išbuvau iki šešių ryto, bet kapitonas Nemas dėjosi 
manęs nematąs. Karo laivas plaukė už pusantros mylios nuo 
mūsų ir, vos tik ėmė švisti, tuoj pradėjo šaudyti. Artėjo va- 
landa, kada „Nautilius“ turėjo pulti priešą, 0 aš ir mano drau- 
gai amžinai skirtis su tuo žmogumi, kurio, bent jau aš, nesi- 
ryžau smerkti. 

Aš jau ketinau leistis į apačią įspėti savo draugų, bet tuo 
metu į denį išlipo kapitono padėjėjas, Jį lydėjo keletas jūrei- 
vių. Kapitonas Nemas jų nematė ir nenorėjo matyti. Bet jie 
patys ėmėsi būtiniausių darbų, kuriuos būtume galėję pava- 
dinti „pasiruošimu mūšiui“. Tie jų darbai buvo labai paprasti. 
Geležinių virbų baliustradą aplink denį nuleido žemyn. Pro- 
žektoriaus kabina ir vairininko bokštelis taip pat įlindo į „Nau- 
tiliaus“ korpusą sulig deniu. Dabar ant ilgo plieninio cigaro 
paviršiaus neliko nė vieno iškilimo, kuris būtų jam trukdęs 
manevruoti. 

Aš sugrįžau į saloną. „Nautilius“ vis dar laikėsi paviršiuje. 
Švintančios dienos sambrėškis jau prasismelkė į viršutinius 
vandens sluoksnius. Bangoms supant laivą, langų stikluose švyt- 
ravo rausvi tekančios saulės atspindžiai, 

Išaušo baisi birželio 2-0ji diena. 

Penktą valandą lagas parodė, kad „Nautilius“ sumažino grei- 
ti. Aš supratau, kad jis nori arčiau prisileisti priešą. 

Šūviai buvo girdėti daug aiškiau. Sviediniai krito aplink 
„Nautilių“ ir, keistai šnypšdami, smigo į vandenį. 

— Draugai, išmušė mūsų valanda,— tariau aš.— Paduokime 
vienas kitam ranką, ir tesaugo mus dievas! 

Nedas Lendas buvo nusiteikęs ryžtingai, Konselis ramus, 
o aš nervinausi ir vos valdžiausi. Mes perėjome į biblioteką. 
Bet, atidarydamas duris į centrinį trapą, išgirdau, kaip liuko 
dangtis trinktelėjęs užsivožė. 

Kanadietis puolė prie laiptų, bet aš jį sustabdžiau. Gerai 
pažįstamas šniokštimas rodė, kad į rezervuarus leidžiamas van- 

duo. Po kelių minučių „Nautilius“ nugrimzdo kelis metrus že- 
miau vandens lygio. Aš supratau jo manevrą. Dabar mums bu- 
vo jau per vėlu ką daryti. „Nautilius“ atsisakė sumanymo smog- 
ti dvideniui laivui į nepramušamus šarvus ir ketino tai pada- 
ryti žemiau vaterlinijos — ten, kur jo šonai nebuvo dengiami 
metalinių lakštų. 

Mes vėl buvome uždaryti ir vėl per prievartą tapome siau- 
bingos, tuoj prasidėsiančios dramos liudininkais. Beje, mes net 
nespėjome apie tai pagalvoti. Susimetę į krūvelę mano kaju- 
tėje, tik žiūrėjome vienas į kitą, netardami nė žodžio. Mano 
smegenys visai sutingo. Nustojo dirbusi mintis. Nuotaika buvo 
tokia biauri, rodės, tuoj tuoj įvyks baisus sprogimas. Aš laukiau 
klausydamasis, užgniaužęs kvapą. 

Tuo tarpu „Nautiliaus“ greitis žymiai padidėjo. Jis norėjo 
įsibėgėti. Visas jo korpusas ėmė trūkčioti. Ir staiga aš surikau: 
„Nautilius“ smogė, bet smūgis nebuvo toks stiprus, kokio buvo 
galima tikėtis. Aš pajutau, kaip braunasi plieninis laivo smai- 
galys. Kažkas žvangtelėjo ir sudžerškėjo. Varomas galingos 
jėgos, „„Nautilius“ perėjo per laivo korpusą taip pat lengvai, 
kaip burių siuvėjo adata per kiltą. 

Aš nepajėgiau tvardytis. Nežinodamas ką darąs, lyg apkvai- 
šęs išlėkiau iš savo kambario ir puoliau į saloną. Ten stovėjo 
kapitonas Nemas. Nebylus, rūškanas ir nepermaldaujamas, jis 
žiūrėjo pro kairiojo borto langą. 

Didžiulė masė grimzdo į vandenyną, o lygiagrečiai su ja 
niro į bedugnę ir „Nautilius“, stengdamasis neišleisti iš akių 
nė vieno šios agonijos momento. Už dešimties metrų nuo savęs 
aš pamačiau sulankstytą laivo vairagalį, į kurį kliokdamas plū- 
do vanduo, paskui patrankas ir apsaugines pertvaras; viršuti- 
niame denyje blaškėsi minios juodų šmėklų. Vanduo vis labiau 
kilo. Nelaimingieji ropštėsi į vantus, kabinosi į stiebus, kepur- 
nėjosi vandenyje. Tai buvo žmonių skruzdėlynas, staiga užsem- 
tas jūros! 

Aš buvau tarsi paraližuotas, sukaustytas siaubo, plaukai šiau- 
šėsi man ant galvos, akys šoko iš akiduobių, gniaužė kvapą, 
nei balso, nei atodūsio ir... vis dėlto žiūrėjau! Neįveikiama 
jėga traukė mane prie lango! 

Didžiulis laivas pamažu grimzdo. „Nautilius“ sekė paskui 
ji, stebėdamas kiekvieną jo judesį. Staiga driokstelėjo sprogi- 
mas. Suslėgtas oras sudraskė denius, lyg būtų kas padegęs pa- 
rako sandėlį. Vandens jėga buvo tokia didelė, kad mūsų laivą 
nubloškė į šoną. 

Dabar nelaimingasis laivas ėmė greitai grimzti į dugną. 
Štai pasirodė marsai, aplipę skęstančiaisiais, rėjos, sulinkusios 

nuo susikorusių žmonių, ir pagaliau didžiojo stiebo viršūnė. 
Tamsi masė dingo po vandeniu su visa negyvėlių įgula, įtrauk- 
ta baisaus verpeto. 

Aš atsigręžiau ir pažvelgiau į kapitoną Nemą. Šis baisusis 
teisėjas, tikras keršto archangelas, žiūrėjo neatplėšdamas akių 
nuo skęstančio laivo. Kai viskas pasibaigė, kapitonas Nemas 
pasuko savo kajutės linkui, atidarė duris ir įėjo. Aš jį lydėjau 
akimis. 

Priešais, ant sienos, aukščiau jo didvyrių portretų, pamačiau 
jaunos moteriškės ir dviejų vaikų portretą. Kapitonas Nemas 
valandėlę žiūrėjo į juos, paskui ištiesė rankas jų linkui, puolė 
ant kelių ir ėmė graudžiai raudoti. 


DVIDEŠIMT ANTRASIS SKYRIUS 


PASKUTINIEJI KAPITONO NEMO ŽODŽIAI 


Šiurpus reginys pasibaigė, langinės užsidarė, bet šviesa salo- 
ne neužsidegė. Povandeniniame laive buvo tylu ir tamsu. Iš 
tos liūdnos vietos „Nautilius“ plaukė neįtikimu greičiu, šimto 
metrų gilumoje. Kur jis plaukė? Į pietus ar į šiaurę? Kur bėgo 
tasai žmogus, taip žiauriai atsikeršijęs? 

Aš sugrįžau į savo kajutę, kur tylėdami sėdėjo Konselis ir 
Nedas. Aš jaučiau pasišlykštėjimą kapitonu Nemu. Kad ir kiek 
jis būtų nukentėjęs nuo žmonių, jis neturėjo teisės taip skau- 
džiai jų bausti. Jis mane padarė jei ne savo bendrininku, tai 
bent jo keršto liudininku! To jau per daug! 

Vienuoliktą valandą užsidegė šviesos. Įėjau į saloną. Jis 
buvo tuščias. Pažvelgiau į prietaisus. „Nautilius“ skuodė į šiau- 
Ię po dvidešimt penkias mylias per valandą kartais vandens 
paviršiumi, kartais trisdešimt pėdų gilumoje. Pagal atžymas že- 
mėlapyje aš mačiau, kad jau praplaukėme Lamanšą ir su ne- 
įtikimu greičiu neriame šiaurės jūrų kryptimi. Aš vos spėjau 
pro langus įžiūrėti šmėkščiojant ilganosius ryklius, kūjines Žu- 
vis, jūros vilkus, dažnus šių vandenų lankytojus, didelius jūrų 
erelius, devynias galybės jūros arkliukų, panašių į šachmatų 
žirgus, ungurius, besiraitančius kaip fejerverko gyvatukės, ai- 
bes krabų, plaukiančių nuožulniąja plokštuma, sukryžiavusius 

žnyples ant šarvų, pagaliau būrius delfinų, greitumu lenkty- 
niaujančius su „„Nautiliumi“. Bet, žinoma, apie stebėjimą, studi- 
javimą, klasifikavimą negalėjo būti nė kalbos. 

Vakarop jau buvom nuplaukę Atlanto vandenynu du šimtus 
mylių. Sutemo, ir, kol patekėjo mėnulis, jūrą gaubė tamsa. Bai- 
sus susidorojimo vaizdas vis stovėjo man akyse. 

Kas nuo tos dienos būtų galėjęs pasakyti, kur mus nuneš 
„Nautilius“ šioje šiaurės Atlanio dalyje? Be atlydos plaukiantis 
neitikimu greičiu! Ir vis prieblandoje! Ar jis pasieks Špicberge- 
no kyšulį, Naujosios Žemės atšlaites? O gal jis plauks nežino- 
momis jūromis — Baltąja ir Karos, Obės įlanka, pro Liachovo 
salas, pagal neištirtus Azijos žemyno krantus? Sunku pasakyti. 
Nežinau, kiek buvo praėję laiko. Laivo laikrodis stovėjo. At- 
rodė, kad diena ir naktis keičiasi ne paprasta tvarka, o kaip 
poliarinėse šalyse. Jaučiausi atsidūręs fantastiniame pasaulyje, 
kur taip laisvai skrajojo liguista Edgaro Po vaizduotė. Kas aki- 
mirką laukiau, kad tuoj pamatysiu pasakiškąjį Gordoną Pimą, 
„tą miglotą žmogaus pavidalą, daug didesnio ūgio, negu bet 
kuris šios žemės gyventojas, išsikėtojusį skersai krioklio, pa- 
stojančio kelią į ašigalį!" 

Aš manau,— gal ir klystu, — kad toks beatodairiškas „Nauti- 
liaus" žygis truko penkiolika ar dvidešimt dienų, ir nežinia, 
kiek dar būlų tęsęsis, jeigu ne katastrofa, kuria baigėsi ši ke- 
lionė. Kapitono Nemo nebuvo nei girdėti, nei regėti. Kapitono 
padėjėjo — taip pat. Niekas iš įgulos net trumpam nesirodė, 
Beveik visą laiką „Nautilius“ plaukė po vandeniu. Kai jis iškil- 
davo į paviršių pakeisti oro, langinės automatiškai atsistumda- 
vo. Jokios pažymos žemėlapyje. Neturėjau jokios nuovokos, kur 
esame. 

Pridursiu, kad kanadietis, netekęs jėgų ir kantrybės, taip 
pat nesirodė. Konseliui nesisekė išgauti iš jo nė žodžio, ir jis 
bijojo, kad proto pakrikimas arba nepakeliamas tėvynės ilge- 
sys nepastūmėtų kanadiečio į savižudybę. Jis jį stebėjo neat- 
stodamas nė valandėlės. 

Kiekvienam suprantama, kad tokiomis sąlygomis mūsų pa- 
dėtis buvo nepakenčiama, 

Vieną rytą, — kurią dieną, sunku dabar pasakyti, — auštant 
aš užmigau, bet miegas buvo liguistas, sunkus, Kai pabudau, 
pamačiau Nedą, kuris, pasilenkęs prie manęs, sukuždėjo: 

— RBėkime! 

Aš pašokau. 

— Kada?— paklausiau jį. 

— Šiąnakt. Atrodo, kad „Nautilius“ likęs be priežiūros. Ga- 
lėtum tarti, jog laive visi išmirę. Ar būsite pasiruošęs? 

— Taip. O kur dabar esame? 

— Netoli žemės; šįryt aš ją pastebėjau pro rūkus už dvi- 
dešimt mylių į rytus. 

— Kokia čia žemė? 

— Nežinau, bet, kad ir kokia ji būtų, vis tiek rasime prie- 
globstį. 

— Taip, Nedai! Taip, šiąnakt bėgame, nors grėstų pavojus 
nuskęsti jūroje. 

— Jūra audringa, vėjas stiprus; bet lengva „Nautiliaus“ 
valtimi nuplaukti dvidešimt mylių man visai nebaisu. Aš su- 
gebėsiu nemačiom nunešti į valtį truputį maisto ir keletą bu- 
telių vandens. 

— Aš būsiu su jumis, Nedai, 

— O jei mane užklups,— pridūrė Nedas, — ginsiuos, kol už- 
muš. 

— Mes mirsime drauge, Nedai. 

Aš ryžausi visam kam. Kanadietis išėjo. Išlipau į denį, kur 
vos bepastovėjau — tokios didelės buvo bangos. Dangus nerodė 
nieko gero, bet, jei pro šį tirštą rūką matyti žemė, reikia bėgti. 
Negalėjome gaišti nei dienos, nei valandos. 

Sugrįžau į saloną, būgštaudamas ir geisdamas sutikti kapito- 
ną Nemą, norėdamas ir nenorėdamas jo matyti. Ką aš jam 
pasakysiu? Ar galėsiu paslėpti tą neįveikiamą baimę, kuri ap- 


ima jį išvydus? Ne! Geriau nesusidurti akis į akį! Verčiau jį 
užmiršti! O vis dėlto!.. 


Kokia ilga buvo toji diena, paskutinė diena, kurią turėjau 
dar praleisti „Nautiliuje“! Pasilikau vienas. Nedas Lendas ir 
Konselis vengė su manimi kalbėtis, kad nesukeltų įtarimo, 

Šeštą valandą sėdau pietų, nors valgyti ir nenorėjau. Kad 
ir kaip nelindo kąsnis, prievarta kimšau, kad nenusilpčiau. Pu- 
sę septintos Nedas įėjo pas mane į kajutę. Jis pasakė: 

— Ligi kol išplauksime, mes nesimatysime. Dešimtą valan- 
dą mėnulio dar nebus. Mes pasinaudosime tamsa. Ateikite prie 
valties. Konselis ir aš jūsų lauksime. 

Kanadietis tuoj išėjo, nedavęs man laiko atsakyti. 

Aš norėjau patikrinti „Nautiliaus“ kryptį ir nusileidau į sa- 
loną. Mes plaukėme į šiaurės šiaurryčius siaubingu greičiu pen- 
kiasdešimt metrų gilumoje. 

Paskutinį kartą pažvelgiau į gamtos stebuklus, nepaprasto 
grožio meno kūrinius, kurių taip gausu buvo šiame muziejuje, 
į tas nuostabias kolekcijas, kurioms lemta kada nors mirti jū- 
10s dugne podraug su tuo, kas jas surinko. Aš norėjau jas am- 
žinai įsidėti į atmintį. Taip čia praleidau ištisą valandą; nu- 

tviekstas nuo lubų krintančios šviesos, aš visą laiką vaikštinėjau 
ir grožėjausi vitrinose spindinčiais lobiais. 

Paskui sugrįžau į kajutę. Čia apsivilkau neperšlampamą jū- 
rinį kostiumą. Susirinkau užrašus ir paslėpiau drabužiuose. Šir- 
dis smarkiai plakė. Aš negalėjau jos nuraminti. Mano sutri- 
kimas, mano jaudinimasis, žinoma, nebūtų pasprukęs nemačiom 
nuo kapitono Nemo. 

Ką jis šią akimirką veikia? Aš priėjau prie jo kajutės durų. 
Ten girdėjosi žingsniai. Nemas buvo savo kambaryje. Jis dar 
nemiegojo. Sulig kiekvienu jo krustelėjimu man rodėsi, kad 
štai štai jis atsiras prieš mane ir paklaus: „Kodėl jūs norite 
bėgti?“ Aš krūpčiojau nuo menkiausio krebždesio. Vaizduotė 
dar labiau didino mano baimę. Ši liguista būsena pasidarė tokia 
nepakenčiama, jog savęs klausiau: 0 gal būtų geriau nuėjus pas 
kapitoną ir, atsistojus priešais jį, įžūliai pasižiūrėjus jam į veidą? 

Beprotiška mintis! Laimė, aš susilaikiau ir, sugrįžęs į savo 
kajutę, atsiguliau į lovą, kad tokiu būdu susilpnėtų fizinis ma- 
no jaudrumas. Nervai aprimo, bet įkaitę smegenys vis dar dir- 
bo — mano sąmonėje greitai skriejo mano gyvenimas „Nauti- 
liuje“, viskas, kas atsitiko nuo tos valandos, kai išėjome iš 
„Abraomo Linkolno“, visi įvykiai, geri ir blogi; aš vėl mačiau 
povandenines medžiokles, Toreso įlanką, Papuasų krantus, sek- 
lumą, koralų koplyčią, Sueco kanalą, Santorino salą, Kretos 
žvejį, Vigo įlanką, Atlantidą, ledo sangrūdą, Pietų ašigalį, ledo 
kalėjimą, kautynės su aštuonkojais, audrą Golistrime, „Keršy- 
toją“ ir baisųjį reginį, kai skendo laivas drauge su savo įgula! 
Visi šie įvykiai keitėsi mano akyse kaip slenkanti dekoracija 
užpakaliniame teatro plane. Ir šioje savotiškoje aplinkoje ka- 
pitono figūra nepaprastai augo. Jo asmuo ryškėjo ir atrodė lyg 
kokia antgamtiška būtybė. Jis jau buvo ne į mano paveikslą, 
o vandenų valdovas, jūrų genijus! 

Atėjo pusė dešimtos. Užsimerkęs aš spaudžiau tarp rankų 
galvą, kad nesprogtų pusiau. Man nesinorėjo galvoti. Dar pus- 
valandis! Pusvalandis tokio košmaro, kad gali išeiti iš proto! 

Tuo tarpu išgirdau neaiškius vargonų garsus, liūdną harmo- 
niją, primenančią graudžią dainą, tikrą raudą sielos, trokštan- 
čios sutraukyti visus saitus su žeme. Aš klausiausi visa savo 
esybe, vos kvėpuodamas ir pagautas to muzikinio žavesio, ku- 
ris ir kapitoną Nemą nešdavo į nežemišką pasaulį. 

Bet staiga mane pritrenkė viena mintis. Kapitonas Nemas 
išėjęs iš savo kajutės. Jis dabar salone, o man, norint bėgti, 
reikia pereiti per saloną. Ir ten sutiksiu jį paskutinį kartą, jis 
mane pamatys, o gal ir užkalbins! Jis gali mane sunaikinti vie- 
nu mostu, prikaustyti prie savo laivo vienu žodžiu! 

Tuoj išmuš dešimta. Laikas eiti iš kajutės ir dėtis prie drau- 
gų. Neturiu susvyruoti net jei kapitonas Nemas stovėtų prie- 
šais mane. Aš labai tyliai atidariau duris, ir vis dėlto man 
pasirodė, kad jos varstosi baisiai girgždėdamos, Gal šis girgž- 
desys man tik vaidenasi? 

Aš pradėjau šliaužti tamsiais „Nautiliaus“ koridoriais, nuo- 
lat sustodamas, kad apmalštių širdis. Nusigavau iki kampinių 
salono durų ir atsargiai jas pravėriau. Salone buvo visiškai 
tamsu. Tyliai gaudė vargonai. Kapitonas Nemas sėdėjo prie kla- 
viatūros. Manęs jis nematė. Man pasirodė, kad jis manęs ne- 
būtų pastebėjęs net jei būtų degusios visos šviesos — taip buvo 
pakerėtas garsų. 

Aš šliaužiau minkštu kilimu, stengdamasis nieko neužkliu- 
dyti — menkiausias krebžtelėjimas galėjo viską sugadinti. Pra- 
ėjo penkios minutės, kol nusigavau iki didžiųjų bibliotekos 
durų. Jau buvau jas beatidarąs bet gilus kapitono Nemo atsi- 
dūsėjimas sukaustė mane kaip stabas. Aš supratau, kad jis pa- ' 
tis šviesos spindulys iš apšviestos bibliotekos smelkėsi į saloną. 
Kapitonas ėjo artyn manęs, tylėdamas, sunėręs ant krūtinės 
rankas, kažkaip šliuoždamas, o ne žingsniuodamas, nelyginant 
šmėkla. Suspaustą jo krūtinę kilnojo raudojimas. Ir man pa- 
sirodė, kad išgirdau paskutinius jo žodžius, pasiekusius mano 
ausis: 

— Dieve visagalis! Gana! Gana! 

Kas čia? Sąžinės balsas, to žmogaus sielos klyksmas? 

Kaip be galvos aš liuoktelėjau į biblioteką, užlipau cent- 
riniais laiptais ir viršutiniu koridoriumi nuėjau prie valties, 
Į ją patekau pro angą, pro kurią jau buvo išlindę mano 
draugai, 

— Važiuojam! Važiuojam!— sušukau aš. 

— Tuoj! pasakė kanadietis. 

Iš pradžių uždengėme angą, padarytą plieniniame „Nauti- 
liaus“ apmušale, ir ją užsukome veržlėmis anglišku raktu, ku- 
rį buvo pasiėmęs Nedas Lendas. Tokiu pat būdu uždarėme ir 
angą, pro kurią sulipome į valti, o paskui kanadietis ėmė ai- 
sukinėti veržles, dar mus jungusias su „Nautiliumi“. 

Staiga viduje pasigirdo kažkoks triukšmas, kažkieno greiti, 
trumpi šūksniai. Kas ten atsitiko? Nejaugi jie būtų susizgribę, 
kad mes pabėgome? Aš pajutau, kaip Nedas Lendas įbruko 
man į rankas durklą. 

— Taip, — sušnibždėjau aš, — mes mokėsime numirti! 

Kanadietis sustojo dirbęs. Tuo metu mano ausis pasiekė žo- 
dis, tariamas bent dvidešimt kartų, — kraupus žodis, ir tuoj man 

paaiškėjo, dėl ko „Nautiliuje“ kilo toks sambrūzdis. Jo įgulai 
ne mes dabar buvom galvoje! 

— Malstrimas! Malstrimas!-—- sušukau aš. 

Malstrimas! Ar galėjo ir taip jau siaubingoje mūsų būklėje 
nuskambėti baisesnis žodis, negu šis? Vadinasi, mes atsidūrė- 
me pačiuose pavojingiausiuose Norvegijos pakrančių vandeny- 
se. Nejaugi šis sūkurys įtrauks „Nautilių“, ir dar tuo metu, kai 
mūsų valtis jau buvo beatsiskirianti nuo geležinių jo sienų? 5e- 
niai yra žinoma, kad čia jūros vandenys, potvynio metu su- 
spausti tarp Lofoteno ir Fero salų, pavirsta be galo smarkiu 
srautu. Jame susidaro verpetas, iš kurio dar niekad nė vienas 
laivas neišsigelbėjo. Iš visų horizonto taškų lėkė siaubingos ban- 
gos. Kaip tik jos ir sudaro šią bedugnę, pagrįstai vadinamą 
„Atlanto vandenyno gumbu“,— tokį smarkų verpetą, kad jis 
įtraukia viską, kas plaukia per penkiolika kilometrų aplinkui. 
Ši bedugnė prarydavo ne vien laivus, bet ir banginius, ir bal- 
tuosius poliarinių kraštų lokius. 

Kaip tik šioje bedugnėje ir atsidūrė „Nautilius“, patekęs ne- 
tyčia, o gal ir kapitono Nemo valia. „Nautilius“ sukosi spirale, 
kurios spindulys vis trumpėjo. Suprantama, ir mūsų valtis, vos 
besilaikanti prie ,„„Nautiliaus“, skriejo svaiginamu greičiu. Aš 
tai jaučiau, patirdamas tokią liguistą būseną, kaip kad alsitinka 
ilgai sukantis vienoje vietoje. Mus apėmė neįsivaizduojamas 
siaubas, kraujas stingo gyslose, nervinė reakcija dingo, visą 
kūną išpylė šaltas prakaitas kaip agonijos valandą! O koks 
šniokštimas buvo aplink lengvą mūsų valtį! Koks staugimas, 
aido nešiojamas per daugelį mylių į visas puses! Kaip dundėjo 
bangos, dūžtančios į aštrias povandeninių uolų keteras, ten, kur 
subyra patys kiečiausi kūnai, kur rąstai malte sumalami ir 
paverčiami plaušais! 

Kokia baisi padėtis! Mus svaidė į visas puses! „„Nautilius“ 
kovojo kaip žmogiška būtybė. Plieniniai jo raumenys braškė- 
jo. Protarpiais jis pakildavo į viršų, o drauge su juo ir mes! 

— Reikia laikytis ir prisukti veržies!— pasakė Nedas.— Kol 
esam prikibę prie „Nautiliaus“, mes dar galime išsigelbėti! 

Sulig tais jo žodžiais staiga kažkas triokštelėjo; veržlės nu- 
lėkė, valtį išplėšė iš įdubos ir sviedė į verpetą kaip akmenį 
iš svilksnies! 

Mano galva taip smarkiai trinktelėjo į geležinius valties 
griaučius, kad netekau sąmonės. 

Štai ir mano kelionės galas. Kas įvyko tą naktį, kaip mūsų 
valtis ištrūko iš klaikaus verpeto, kaip Nedas Lendas, aš ir 
Konselis išsigelbėjome iš tos bedugnės? To negaliu pasakyti. 
Bet, kai atgavau sąmonę, jau gulėjau Lofoteno salų žvejo lūš- 
nelėje. Abu mano bičiuliai — sveiki ir gyvi — sėdėjo šalia ma- 
nęs ir spaudė man rankas. Mes karštai pasibučiavome. 

Tuo metu nė galvoti nebuvo ko apie grįžimą Prancūzijon. 
Susisiekimas tarp šiaurinės ir pietinės Norvegijos buvo labai 
nereguliarus. Teko laukti garlaivio, kuris kartą per du mėne- 
sius plaukdavo iki Šiaurės kyšulio. Ir štai, gyvendamas pas 
malonius mus priglaudusius žmones, aš peržiūrinėjau mūsų ke- 
lionės nuotykių atpasakojimą. Jis tikslus — nepraleistas nė vie- 
mas faktas, neišpūsta nė viena smulkmena. Tai teisingas ne- 
įlikimos ekspedicijos apsakymas, ekspedicijos jūros gaivalų gel- 
mėmis, žmogui dar neprieinamomis; bet kultūros pažanga ka- 
da nors ją pavers laisvais, visiems atvirais keliais! 

Tik vargu ar žmonės bepatikės manimi? Pagaliau tai ir ne- 


svarbu. Aš tik galiu tvirtai pasakyti, kad dabar turiu teisę 
kalbėti apie tas jūros gelmes, kuriomis trumpiau negu per de- 
vynis mėnesius nuplaukiau dvidešimt tūkstančių mylių, apke- 
liavau aplink pasaulį ir per tą kelionę mačiau daugybę ste- 
buklų — Indijos ir Ramiajame vandenynuose, Raudonojoje ir 
Viduržemio jūrose, Atlanto vandenyne, pietų ir šiaurės jū- 
T0se! 


O kaip su „Nautiliumi'? Ar dar begyvas kapitonas Nemas? 
Ar ir dabar dar jis plaukioja vandenyno gelmėmis ir ligi šiol 
žiauriai keršija, o gal jo kelias baigėsi prie paskutinės heka- 
lombos? Ar mums kada nors išplaus bangos tą rankraštį, ku- 
riame surašytas jo gyvenimas? Ar sužinosiu kada nors tikrąją 
jo pavardę? Ar iš dingusio laivo tautybės nepaaiškės paties 
kapitono Nemo tautybė? 

Tikiuosi. Tikiuosi, kad galingas jo įrenginys įveikė jūrą 
net pačioje baisiausioje bedugnėje ir kad „Nautilius“ sveikas 
išliko ten, kur žuvo tiek laivų. Jeigu jau taip ir jei kapitonas 
Nemas vis dar gyvena vandenyno erdvėse kaip pasirinktoje sa- 
vo tėvynėje, tai tegu neapykanta atlyžta šioje nuožmioje šir- 
dyje! Tegu ši daugybė gamtos stebuklų užgesina jo keršto ug- 

nį! Tegu rūstus teisėjas pavirsta ramiu mokslininku ir tegu ir 
toliau tyrinėja jūros gelmes. 

Jei jo likimas įnoringas, tai jis ir kilnus. O argi aš jo ne- 
supratau? Ar aš negyvenau dešimt mėnesių antgamtiniu jo gy- 
venimu? Jau prieš šešis tūkstančius metų Ekleziastas pateikė 
tokį klausimą: „Kas kada nors išmatavo bedugnės gylį?“ Bet 
tik du iš visų žmonių turi teisę jam atsakyti: kapitonas Nemas 
ir aš. 

